
RELIGINĖS REFLEKSIJOS 


PRISIKĖLIMAS 


Velykos visų yra sutinkamos kaip ženklas keltis nau- 
jesniam gyvenimui, geresniam, tauresniam. 

Kaip prasminga, kad Velykų prisikėlimas sutampa su 
pavasario atėjimu! 

Kad reikia keltis ir žengti į geresnį gyvenimą, dėl to 
visos tautos ir visi žmonės vieningai sutaria. Žengti į geresnį 
asmeninį, tautinį, tarptautinių santykių gyvenimą. Tik visa 
nelaimė, kad nesutarimas jau prasideda su pačiu pirmuoju 
žingsniu, kada kelius reikia pasirinkti. Iš čia pirmieji ginčai, 
pirmosios tarpusavio peštynės. Jose pamirštamas tikslas — 
žmonijos ar tautos pažanga. Tikslu pavirsta pati tarpusavio 
kova. Kartą iškrypęs jau nebesusilaiko, ieško naujų kelių 
sau gyventi, tautoms vadovauti. Neranda ar rastaisiais nusi- 
vilia, pats kankinasi ir kankina ypačiai tautas su savo 
eksperimentais. 

Tokį didį eksperimentą tautų ir žmonių likimui pa- 
kreipti yra giliaprasmiškai suvokęs Dostojevskis Vyriausiojo 
Inkvizitoriaus legendoje. — Į krauju pasruvusią, degėsiais 
dvokiančią Ispanijos žemę nusileidžia Kristus. Bet Inkvi- 
zitorius uždaro Jį į kalėjimą. Ir anoje tvankioje tamsioje 
naktyje pas Kalinį pasirodo Inkvizitorius, ir įvyksta pasikal- 
bėjimas, kuriame išryškėja dvejopi keliai žmonėms ir tau- 
toms ateitin vesti. 


„Tu panorėjai laisvos žmogaus meilės, kad jis laisvai 
eitų paskui Tave, Tavo patrauktas ir sužavėtas!“ — prikai- 
šioja Inkvizitorius Kristui. Prikaišioja, kam palikęs Žmogui 
laisvę, laisvę pačiam savo gyvenimą tvarkyti; kam panoręs, 
kad žmogus pasirodytų Jo akivaizdoje laisvas su meile, o ne 
vergiškas belaisvis su baime. 

Inkvizitoriui nepatinka, kad Kristaus akyse žmogus 
paimtas su visa žmogaus niekybe, didybe. Inkvizitorius 
kitokį kelią mato žmonėms valdyti ir jiems išganyti. Girdi, 
laisvė žmogui yra baisesnis dalykas už pačią mirtį. Žmogui 
geriau tinka, kai jam įsako, o ne laisvai leidžia apsispręsti, 
dėl to „„mes juos įtikinsime, kad jie tik tuomet ir virs laisvi, 
kai atsisakys nuo savo laisvės dėl mūsų ir mums pasi- 
duos... Tuomet mes duosime jiems tylią, ramią silpnajėgių 
būtybių laimę, kokiai jie ir padaryti. Mes juos pagaliau įti- 
kinsime, kad jie nesididžiuotų, nes Tu juos iškėlei ir tuo iš- 
mokei didžiuotis; įrodysime jiems, kad jie silpnajėgiai, kad jie 
tik menki vaikai, bet kad kūdikio laimė saldesnė už viską. 
Jie virs bailiais, žiūrės į mus su baime ir glausis prie mūsų, 
kaip paukšteliai prie motinos... Taigi mes prispirsime juos 
dirbti, bet atliekamomis nuo darbo valandomis įtaisysime 
jiems gyvenimą, kaip vaikų žaislą, su vaikų dainomis, choru, 
su nekaltais šokiais. Mes leisime jiems ir nuodėmę. Jie silp- 
ni bejėgiai, ir jie mylės mus kaip vaikai už tai, kad jiems lei- 
sime nuodėmes... Mes jiems leisime ar drausime gyventi su 
jų žmonomis ir meilužėmis, turėti ar neturėti vaikų — vis tai 
žiūrėdami jų klusnumo, dėl to jie prieš mus nusilenks su 
džiaugsmu ir smagumu“. 

Inkvizitorius mato žmoguje tik jo menkąją gyvulinę pri- 
gimtį. Ją tenkindamas, nori žmonėms vadovauti. Jo val- 
domose tautose nyksta žmogus, atsiranda tik zoologinė 
būtybė, kuriai užtenka vienos duonos; nyksta visuomenė, 
atsiranda tik kaimenė, nyksta asmuo, belieka tik miniažmo- 
gis. Nyksta bet kokis aukštesnis, prasmingesnis Žmogaus ir 


10 


tautos idealas — kaip tik grynieji biologiniai reikalai. Nyksta 
dėl to kūryba mokslinė, meninė, etinė. 

Prieš šešias dešimtis metų rašytos anos mintys, bet jos 
visais amžiais naujos ir gyvos. Kaip retai kada, mūsų laikais 
galima pastebėti šitokio dvasios regreso žymių, sunykusios 
ne tik atskirų žmonių moralės. Subrutalėjo teisės, pado- 
rumo supratimas tautiniame ir tarptautiniame gyvenime. 
Žmogus bepaliko tik kažkieno nuosavybė. Sunaudotas jis 
gali būti laisvai išmestas į šiukšlyną. Ne visur vienodai, ne 
visuose kraštuose lygiomis taip žmogus degraduojamas. 

Kiekvienos Velykos yra protestas prieš tokį Žmogaus 
degradavimą. Velykos yra pastangos išryškinti žmoguje 
dieviškąsias žymes — dvasios laisvę, laisvę tauriajai žmo- 
gaus daliai vyrauti žmoguje, laisvę gyventi taip, kaip paties 
žmogaus mintis rodo, o ne kaip prievarta ir baimė duonos 
netekti, laisvę santykius su artimu tvarkyti meilės, soli- 
darumo principais. 

Sunku kalbėti apie Žmogaus pagerbimą per šias Vely- 
kas, kada karo katilas maišomas. Tačiau juo didesnė prie- 
spauda, juo didesnis laisvės ilgesys; juo Žmogus labiau nieki- 
namas, juo gaivališkiau iškyla tikrojo Žmogaus ilgesys. 
Laisvo tikrąja prasme idėja nenustelbiama nei auksu nei 
plienu. Anas Dostojevskio Inkvizitorius jau žmones buvo 
visai suniveliavęs, bet tik pasirodė Kristus, ir visų žvilgsniai 
įsmigo į jo malonias geras akis. Inkvizitorius pasmerkė 
Kristų sudeginti, kam Jisai savo idėjomis kursto laisvės 
ilgesį, bet Kristus priėjo ir bjaurias senio lūpas pabučiavo. 
Senis krūptelėjo ir atidarė kalėjimo duris: „Išeik ir nebe- 
ateik daugiau“... Bet jau tas vienas atėjimas sužadino iš 
naujo žmonių dvasią. 

Tauresniojo, laisvesnės dvasios žmogaus ilgesys bunda. 
Bunda visuotinai. Ir lietuvių žemėje šita dvasia auga. Ne 
lygiu laipsniu ji auga mokslinėj, estetinėj, socialinėj, politinėj 
srityse. Galime vis dėlto pasidžiaugti, kad nuo pereitų Vely- 

kų iki šių pastarųjų lietuvio savarankiškumo sąmonė ir 
ilgesys yra apėmus didesnius visuomenės plotus. Nors 
žiema laikos atspariai, nors inkvizitoriaus skelbtas idealas 
tebėr gyvas, bet po žiemos vis tiek eina pavasaris. 

DVI KARALYSTĖS 


„Šventojo Rašto savaitės“ proga Amerikos katalikų Baž- 
nyčios vyresnybė įsakmiai skatino domėtis Šv. Raštu ir jame 
pasiieškoti gyvenimo išminties kasdienai. Dvi tos kasdienos 
progos — Kristaus Karaliaus šventė ir Kristaus užgimimas, 
kurio giesmėje Kristus Kūdikėlis taip pat vadinamas 
Karalium, — paskatino konkrečiai sutelkti mintis kaip tik į 
tuos Evangelijoje pasakojimus, kuriuose Mokytojas prisi- 
pažino esąs Karalius. Kilo noras iš trumpų pasakojimų išlukš- 
tenti išminties grūdus, auksinius negendančius ir nesenstan- 
čius, apie Karaliaus, kaip valdžios reiškėjo, ir Asmens, kaip 
valdinio, santykius. 

1. Didysis Judo išdavimas jau buvo įvykęs iš vakaro aną 
naktį, šaltą ir tamsią naktį, tokią patogią piktadarių juodiems 
darbams. Tą naktį sąmokslininkai prieš Mokytoją nemigo. 
Vadai nervingai laukė savo rūmuose. Jų tarnai ir vergai 
būriavosi prie vartų ir kieme, šildydamiesi prie laužo. Buvo 
šalta. 

Mokytojas per visą naktį buvo tardomas daugelio tardy- 
tojų. Paviršutiniškai tardomas, nes sprendimas iš anksto 
buvo numatytas. Vyriausiems kunigams, kurie rūpinosi tuo 
tardymu, sunku buvo nuslėpti džiaugsmą, kad tą, kurio 
negalėjo sugauti kalboje ir sukompromituoti minios akyse, 
dabar sučiupo. Patenkinti, kad priveikė, su triukšmingais 

palydovais vedžiojo pas Anną, pas jo žentą Kajipą. Ten jis 
buvo daužomas į veidą, sadistiškai iš jo tyčiojamasi. 

Jau rytą atvedė iškankintą belaisvį pas Pilotą, Romos 
ciesoriaus vietininką, kuris buvo sykiu ir teisėjas. Išėjęs prieš 
minią teisėjas Pilotas paklausė: 

— Kokį skundą atnešėte prieš šitą Žmogų? 

Jie atsakė ir jam tarė: 

— Jei šitas nebūtų -piktadaris, mes nebūtumėm tau jo 
įdavę. 

O evangelistas Lukas smulkiau kaltinimus sumini: 
„Tenai jis ėmė skųsti jį sakydami: Radome, kad šitas kelia 
sumišimą mūsų tautoje, draudžia mokėti mokesčius cieso- 
riui ir sakosi esąs Kristus Karalius (Lukas 23, 2). 

Tuomet įvyksta tas lemiamas pasikalbėjimas apie kara- 
lystę, papasakotas Jono (18, 33-38). 

Pilotas klausia: 

— Ar tu esi žydų karalius? 

— Mano karalystė — atsako Jėzus — ne iš šio 
pasaulio; jei mano karalystė būtų iš šio pasaulio, mano tarnai 
juk kovotų, kad nebūčiau įduotas žydams; bet dabar mano 
karalystė ne iš čia. — Tuomet Pilotas vėl tarė: 

— Tai tu esi karalius? 

Tu pats sakai, aš esu karalius. Aš tam gimiau ir atėjau į 
pasaulį, kad liudyčiau tiesą. Kiekvienas, kurs yra iš tiesos, 
klauso mano balso. 

Kas yra tiesa... — taria Pilotas, klausdamas, o iš tikrųjų 
suabejodamas, ar iš viso galima atsakyti, kas yra toji tiesa. 

Nutraukiam įvykio vaizdą nebaigtą. Per visą savo trejų 
metų išganymo darbą Mokytojas daug aiškino žmonėms, 
kaip jie turi elgtis Dievo bei artimo atžvilgiu. Dažnai 
primindavo Dievo karalystę ir pažymėdavo: tas ir tas darbas 
tinka. Dievo karalystei, tas ir tas netinka. Jau ne tik žodžiu, 
bet viso savo likimo vaizdu Mokytojas parodė valstybės san- 

tykius su asmeniu, kalbėdamas apie dangaus karalystę teis- 
mo akivaizdoje prieš savo didžiuosius kentėjimus. 

Šiuo siaubingai tragišku momentu Kristus liudija 
dvejopų karalysčių buvimą: šio pasaulio ir ne šio pasaulio, 
kitur vadinamos Dievo, Mesijo, dangaus karalystės buvimą. 
Kristus pastato jas abidvi vieną prieš kitą kaip prieginybines; 
kaip juodą prieš baltą. Atsiribodamas nuo „šio pasaulio“ 
karalystės, Kristus šiuo vaizdu parodo, kokia nėra ir neturi 
būti Jo, Dievo, karalystė. 

Karalystėje, valstybėje, iš vienos pusės yra piliečiai, iš 
kitos valdžia. Kristus šiame vaizde nerodo, kokios turi būti 
piliečio, asmens pareigos. Tai jis daug sykių jau anksčiau 
kalbėjo. Jis sustoja čia prie valdžios elgesio asmens atžvilgiu. 

2. Valdžia reiškiasi trejopu pavidalu: įstatymų leidžiamą- 
ja galia, įstatymų vykdomąja galia ir teismine galia, kuri 
sprendžia, ar įstatymai vykdomi teisingai. Kristaus laikų žydų 
gyvenime įstatymų vykdymo pareigas ėjo vyriausieji kunigai, 
teismo ir priežiūros pareigos atiteko Romos ciesoriaus vieti- 
ninkams, šiuo tarpu Pilotui. 

Žydų karalystėje piliečiai valdomi smurtu, savivale, 
klasta. Kristų suima smurtu. Smurto faktą Kristus išryškina 
priekaištu, kai pas Anną jam suduoda per veidą: jei pasakiau 
netiesą, įrodyk; jei tiesą, kam mane muši... (Jonas 18, 23). 
Bet kaip tos valdžios atstovai įrodys! Juk jie kelis kartus 
mėgino Kristų sukritikuoti, sugauti kalboje, bet iš pasi- 
kalbėjimo išeidavo su gėda. Tad prieš Kristaus idėją jie tegali 
pastatyti klastą ir smurtą, prieš dvasinę jėgą — fizinę jėgą. 

Atvedė Kristų pas Pilotą. Valdžios tarnai ir visuomenės 
atstovai neina į teismo rūmus, kuriuose yra teisėjas Pilotas. 
Bijo susitepti, įžengdami į pagonio namus, jie, tikrojo Dievo 
tarnai. Kokis didelis moralinis jautrumas! Tokis kaip tų, kurie 
kaimyno akyse pastebi krislą, bet savojoj nepastebi rąsto. 
Šitie jautrūs Dievo tarnai betgi reikalauja Kristui mirties, nors 
žino, kad jis nekaltas. Jeigu būtų įsitikinę, kad Kristus kaltas, 

jiems nereiktų liudininkų papirkinėti, kad jie liudytų prieš 
Kristų. Tas veidmainiavimas, kuris nuo anų laikų vadinamas 
farizejizmu, įsibrovęs į valdžios pareigūnus. Kristaus pava- 
dintieji pabaltintais grabais vykdo valdžią. 

Tačiau kitaip ir būti negali toje „šio pasaulio“ karalystė- 
je, kurios valdybas yra pagrįstas vyriausiojo kunigo Kajipo 
patartu principu: esą „geriau, kad vienas žmogus mirtų už 
visą tautą“. Tai gražus, bet sykiu ir labai baisus principas. 
Gražus, nes jis nuskamba dideliu idealizmu: vienas už visus, 
vieno auka už visą tautą. Bet tas principas yra baisus, kai 
įsižiūri, kas gi yra tie, kurie reikalauja tautos vardu vieną 
aukoti už visą tautą. Kas buvo tie, kurie reikalavo Kristui 
mirties, kad visa tauta liktų jo nesuvedžiota? Tai vyriausių 
kunigų sukurstyti ir papirkti jų tarnai ir minios demagogai. 
Jie pasisavina tautos valią. Tautos valią suklastoja. Už jų, ne 
už tautos interesus, jie verčia mirti Kristų. Mirti, kad Kristus 
nedrumstų jų patogaus gyvenimo, kad jiems būtų 
naudingiau. Nauda, utilitarizmas yra „šio pasaulio“ valstybės 
pagrinde. Nauda keletui žmonių, kurie sudaro valdžią. 
„Kitiems kraunate naštas, kurių jie negali panešti, o patys nė 
vienu pirštu nepaliečiat tų sunkenybių“ (Lukas 11, 46). Tai 
diktatūrinės karalystės žiauri forma, kurioje asmuo pavers- 
tas vergu. Ir juo asmuo kilnesnis, tauresnis, juo greičiau prieš 
jį nukreiptas „šio pasaulio“ valdžios spaudimas, persekio- 
jimas, reikalavimas, kad jis būtų paaukotas. 

Tokioje karalystėje asmuo negali apsiginti nuo smurto, 
klastos, nei teisme. 

Ciesoriaus vietininkas ir teisėjas Pilotas mato, kad prieš 
Kristų yra inscenizuotas minios, liaudies parodomasis 
teismas. Pilotas taria: šitame žmoguje aš nerandu kaltės. Ir 
nuo tada — kaip Evangelija sako — Pilotas ieškojo Jėzų 
paleisti. Bet jam žydai grasina — įskųsią ciesoriui. Jis bijo mi- 
nios keršto ir skundų. Jis nori išvengti nemalonumų. Pirma 
jam mintis: nusiimti nuo savęs atsakomybę, laikytis neutra- 

lumo... Tad pasiunčia Kristų pas Erodą, su kuriuo buvo susi- 
pykęs. Tegul jo priešas atlieka tą darbą. Erodas patenkintas, 
kad jam atsiuntė. Tai pamatys dabar keistų dalykų, kuriuos 
jam parodys tas vyras! Bet Kristus Erodui nieko neatsako, 
kaip nieko jis neatsakinėjo į tuščius kaltinimus pas Kajipą ir 
Pilotą. Tyla geriausias buvo atsakymas tiems, kuriems tiesa 
nesvarbi. Nusivylęs ir pasityčiojęs, Erodas grąžina Kristų 
Pilotui, nes Pilotui turi priklausyti tos srities bylos. 

Nenusisekė Pilotui nusikratyti atsakomybės ir išlikti 
neutraliam. O minia vėl šaukia ir grasina. Dar kartą mėgina 
Pilotas politikuoti, ieškoti kompromisų — ir minią patenkinti 
ir Kristų paleisti. Įsako Kristų nuplakti. Už ką gi nuplakti? Ne 
dėl to, kad Kristų laikytų to plakimo vertą, bet kad įsiteiktų 
miniai, kad Kristaus nekalta kančia pirktų žydų atlaidumą ir 
sau ramybę. Pajutus Piloto nuolaidumą ir linkimą į kompro- 
misus, minia dar garsiau šaukia: ant kryžiaus jį! Kas sykį 
nuslydo nuo principų kelio ir pradėjo eiti nuolaidų keliu 
principų sąskaiton, — nebesusilaikys. Veltui Pilotas, teisėjas, 
mėgina dar paskutinį ėjimą — siūlo pasirinkti miniai 
Mokytoją Kristų ar galvažudį Barabą. Minia pasirinks visada 
Barabą! Tada šitas kompromisų ieškotojas, prieš galutinai 
save laidodamas, imasi dar teatrališko gesto: nusiplauna 
rankas, tardamas nusiplaunąs atsakomybę už Kristaus mirtį. 
Rankos nuplautos, bet nenuplauta sąžinė, nes šitas teisėjas 
ieškojo kompromiso tarp melo ir tiesos; tas kompromisas 
buvo nauda. Naudinga jam išeitis. 

Taigi ir teisme tiesa yra svetima „šio pasaulio“ 
karalystėje. Teismas net nežino, kas yra tiesa. Ir nereikalinga 
tai Žinoti, nes šio pasaulio valstybėje pagrindas santykiams 
tarp valdžios ir asmens yra nauda valdantiesiems, smurtas 
asmeniui. 

Tokioje karalystėje valdymas nutolęs nuo moralės 
dėsnių. Tas laikas, kada „šio pasaulio karalystės valdžia ir 
teismas siautėjo prieš asmenį, prasmingai yra išreikštas 


nakties simboliu. Buvo naktis, tamsi, šalta. Reikėjo 
ugniakuro, kad susišiltum. Tokiais ugniakurais žmogaus 
dvasiai buvo pranašų skelbiamos pranašystės apie Mesijo 
būsimą karalystę. Jos palaikė tikėjimą ir viltį. Bet net ir pra- 
našus žudė „šio pasaulio“ Karalystės valdžia. Juk pranašas 
Jonas įmestas į kalėjimą be teismo — prieš jį pavartotas toks 
pat smurtas, nes Erodui nepatiko pranašo žodžiai apie jo 
gyvenimą. Jono galva buvo padėta ant lėkštės, kad būtų 
patenkinti Erodo kaprizingos jo podukros norai. Nesustojo 
„šio pasaulio“ karalystės valdžia nė prieš Dievo Sūnaus 
žudymą... 

3. Po tokios slopios dramatiškos nakties artinasi rytas. 
Apie 6 valand. Kristus teismo akivaizdoje skelbia naują ne šio 
pasaulio karalystę, kurios karalius — jis pats. Kad ją atskirtų 
nuo „šio pasaulio“ karalystės, po kelis sykius kartoja jos 
naują pobūdį: 

„Aš tam gimiau ir atėjau į pasaulį, kad liudyčiau apie 
tiesą. Kiekvienas, kuris yra iš tiesos, klauso mano balso 
(Jonas 18, 37). Taigi: Tiesa, teisingumas yra teismo ir val- 
džios ir valstybės Kristaus karalystės pagrindas. Ne nauda 
valdantiesiems. 

Bet kas yra tiesa? — klausė Pilotas. Pilotas turėjo 
pagrindo klausti. Jis buvo pagonis. Bet žydų farizėjai ir rašto 
žinovai buvo tikrojo Dievo kunigai. Jiems turėjo būti žinoma 
Mozės atneštoji lenta, kurioje buvo surašyta, kas yra tiesa, 
kas ne — kito žmogaus atžvilgiu. Ar esi asmuo ar valdžia — 
neužmušk, nevok, nekalbėk neteisiai prieš savo artimą, 
negeisk nė vieno daikto, kuris yra tavo artimo, ir t.t. Jei tai 
darai būdamas valdžioje, darai dvigubą netiesą. Valdžios 
pareiga ne tik nedaryti netiesos asmens atžvilgiu, bet parei- 
ga tiesą vykdyti ir prižiūrėti, kad ji nebūtų pažeidžiama vieno 
asmens santykiuose su kitu. 

Tačiau tiesos dangaus karalystei neužtenka. „Kai į 
šventyklą, kur Kristus mokė, farizėjai atvedė moterį, sugautą 

svetimoteriaujant, jie pasakė: Mozė liepė mums tokią 
užmušti akmenimis. O tu ką sakai? (Jonas, 8, 5). Vadinas, 
įstatymas aiškus. Kaip jį taikyti? Jėzus nieko neatsakė; tik 
pasilenkęs rašė pirštu žemėje. Kai farizėjai pakartotinai jį 
klausė, jis atsitiesė ir tarė: kas iš jūsų be nuodėmės, tegul 
pirmas meta į ją akmenį. Ir vėl pasilenkęs rašė. Turbūt Kris- 
taus ženkluose smėly aplinkui stovėjusieji kiekvienas įžiūrėjo 
savo rašomas nuodėmes. Kai Kristus vėl atsitiesė, tebuvo tik 
jis ir ta moteris. — Moteriške, niekas tavęs nepasmerkė? — 
Niekas, Viešpatie. — Nė aš tavęs nepasmerksiu; eik ir dau- 
giau nenusidėk (J. 8, 9-11). 

Meilė, kuri čia reiškėsi gailestingumu, štai tas antras 
principas, kuriuo remiasi „ne šio pasaulio“ karalystė. 
Teisingumas ir Meilė yra du „ne šio pasaulio“ karalystės 
kelrodžiai ir pamatai, ir jų išmintingas derinimas pašalina 
konfliktą tarp asmens ir valdžios. 

Kai rašto žinovas paklausė Kristų, iš laivelio kalbantį į 
minią, koks visų pirmasis įsakymas, gavo atsakymą: Tu 
mylėsi Viešpatį savo Dievą visa širdimi, visa savo siela ir visa 
galia. Tai pirmas įsakymas. Antras į jį panašus: Mylėsi savo 
artimą, kaip pats save. Kito didesnio įsakymo už tuodu 
įsakymus nėra. — Rašto žinovas jam tarė: — Gerai, Moky- 
tojau, tu tiesą pasakei, kad vienas Dievas ir be jo nėra kito. 
Mylėti jį visa širdimi, visu protu, visa siela ir visa galia ir 
mylėti savo artimą, kaip save patį, yra didesnis dalykas, kaip 
visos deginamosios aukos ir atnašos. — Matydamas, kad jis 
išmintingai atsakė, Jėzus jam tarė: Tu netoli nuo Dievo kara- 
lystės (Morkus 18, 28-34). 

Netoli nuo Dievo karalystės, tačiau į ją dar vienas žings- 
nis — lyg tos karalystės apvainikavimas: Būtent: mylėti ne tik 
Dievą, bet ir artimą labiau už save. Save paaukoti už artimą, 
už tautą, už žmoniją! „Niekas neturi didesnės meilės, kaip 
ta, kad kas guldo savo gyvybę už savo prietelius“ (J. 15, 13). 
Taip gali būti. Pats Mokytojas, tas ne šio pasaulio karalystės 

karalius, davė pavyzdį. Jis — gerasis Ganytojas. Tuo jis 
parodė, kaip skiriasi „ne šio pasaulio“ Karalius nuo „šio 
pasaulio“ valdovo, Kristaus karalystės supratimas nuo „šio 
pasaulio“ karalystės. Iš vienos pusės laisva valia pasi- 
aukojimas, iš kitos pusės paaukojimas prievarta. Kajipas 
skelbė: esą, geriau, kad vienas žmogus mirtų už visą tautą. 
Kajipo supratimu, valdžia nusprendžia ir tą vieną paaukoja 
dėl gerovės kitų, kuriuos vadina tautos vardu. 

Kristaus „ne šio pasaulio karalystėje“ asmuo išlais- 
vintas. Valdžia įpareigota rūpintis asmeniu; ji duoda jam savo 
pavyzdį. Iš kitos pusės asmuo įpareigotas kitus mylėti, kaip 
save patį. Net daugiau. Jam pastatytas prieš akis idealas — 
pasiaukoti, net savo gyvybę paaukoti, už kitus. Bet jis tai 
daro laisva valia. 

Kajipo atveju žmogaus aukojimas yra galvažudystė, 
Kristaus atveju tai didžiausios meilės aukuras, tauriausias 
žmogaus veiksmas, kuris įrodo jį mokant save nugalėti ir 
virsti auka, kuri kaip Čiurlionio paveiksle pramuša debesis ir 
pasiekia Dievo sostą, nes tai laisvos valios aktas. 

„Šio pasaulio“ karalystėje asmuo paverstas valdžios 
vergu. „Ne šio pasaulio“ karalystėje asmuo yra tos karalys- 
tės kūrėjas. Asmuo, kuris spinduliuoja tiesos ir meilės spin- 
duliais savo artimo atžvilgiu, yra tokios reikšmės, kaip tas 
Kristaus palyginime garstyčios grūdas. „Jis, tiesa, pats 
mažiausias tarp visų sėklų, bet, užaugęs, didesnis už visas 
daržoves, ir iš jo darosi medis, taip kad dangaus paukščiai 
atskrenda ir gyvena jo šakose“ (Matas 13, 32). Jis panašus į 
tą Kristaus prilyginimo raugą, kurį moteriškė ėmė ir įmaišė 
trijuose saikeliuose miltų, kolei visa įrūgo (Matas 13, 33). 

Kristus kalba, kad „dangaus karalystė“ esanti panaši į tą 
garstyčios grūdą, kad „dangaus karalystė“ panaši į raugą. 
Tai reiškia, kad dangaus karalystė gali būti sukurta kiekvieno 
Žmogaus dvasioje. Ir juo daugiau bus tokių garstyčios grūdų, 
juo bus daugiau evangeliškojo raugo, juo labiau „ne šio 

pasaulio“ karalystė plis į „šį pasaulį“, ir „šio pasaulio“ kara- 
lystė bus perdirbta į „Dievo karalystę“. 

Dėl to Kristus kalba ne tiek apie valdovus, kiek apie 
valdinius, asmenis. Karalystė pradedama kurti nuo piliečio, 
asmens dvasios perdirbimo. Ne nuo viršaus, bet nuo 
apačios. Ne nuo tavęs ir jo, bet nuo manęs. Ne nuo 
kontrolės, ar gerai elgiasi jis ir tu, bet nuo kontrolės, kaip aš 
elgiuosi: ar kito neskriaudžiu, ar nekalbu prieš jį neteisiai, ar 
aukoju našlės skatiką ir pats aukojuosi kitiems ir kitų 
gerovei. Čia giliai įprasmintos asmens pastangos ir uždėta 
jam atsakomybė visomis jėgomis kurti Dievo karalystę 
pirmiausia savyje, ir tik savyje kurdamas ir išeidamas į pasau- 
lį, jis išneša bei paskleidžia Dievo karalystės šviesą aplinkui 
save. Šitokiu būdu Dievo karalystė gali būti kuriama čia, 
žemėje. Jeigu ji vis dar nėra sukurta, tai priežastis ne įsta- 
tymų ir valdžios nebuvimas, bet per mažos pastangos vieno, 
antro... milijoninio žmogaus savyje tuos įstatymus įgyvendin- 
ti. Mesti akmenį į krikščionybę už tai, kad ji per du tūkstan- 
čius metų nėra perkūrusi pasaulio ir savęs nepateisinusi, 
galėtų tas, kuris jaučiasi esąs be dėmės, t.y. pats atlikęs visas 
tos rūšies pareigas. 

Jei asmuo yra pagerbtas kurti dangaus karalystę 
žemėje, tai jam skirta pareiga budėti, budėti, budėti. Jį paly- 
gino Kristus su tomis merginomis, kurios išmintingai laukia 
jaunikio — budėdamos, žinbintus užsidegusios. Taigi, pras- 
mingas Kristaus įspėjimas: nemanykite, kad atnešiau ramy- 
bės; aš atnešiau kalaviją, nuolatinę kovą, rungimąsi, budė- 
jimą... 

Taip atrodo „ne šio pasaulio“ karalystės pagrindai šalia 
„Šio pasaulio“. 

4. Žmonėms, pripratusiems prie „šio pasaulio“ karalys- 
tės, sunku buvo suprasti Kristaus karalystė. Jie norėjo jį 
apšaukti „šio pasaulio“ karalium. Jis turėjo slėptis. Jis ir 
apaštalus įspėjo pranašo žodžiais: girdėte jūs girdite, bet 

nesuprasite, ir žiūrėte Žiūrėsite, bet nematysite, nes šitos 
tautos širdis nutuko“ (Matas 13, 14). 

Praėjo nuo anos tragedijos akto beveik pora tūkstančių 
metų. Ir dvejopų karalysčių buvimas neišnyko. Klausimas tas 
pats gali būti pakartotas: ar šių laikų tautų širdys nėra nutu- 
kusios? Ar žiūrėdamos mato ir girdėdamos supranta, kas yra 
tikroji karalystė? 

1925 gruodžio 11 Pijus XI rado reikalo prašnekti apie 
KRISTŲ KARALIŲ. Šaukiama ir šnekama dažniausiai tada, 
kai skauda, kai rūpi. Buvo pagrindo susirūpinti. Pijaus XI 
enciklika apie KRISTŲ KARALIŲ sutapo su plintančiu 
totalistinės valstybės supratimu, kuris atgaivino Kajipo 
principą santykiuose tarp valstybės ir asmens. Niekada 
asmuo nebuvo tarp valstybės ir asmens. Niekada asmuo 
nebuvo tokiu globaliniu būdu paniekintas ir valstybės pa- 
vergtas, kaip šiame XX amžiuje. Smurtas prieš žmogų ir tau- 
tas masiniu būdu vartojamas. Sadistinis iš suimtųjų pasity- 
čiojimas. Farizėjiškas tardymas iš anksto turint paruoštą 
sprendimą. Tautos ir žmonijos valios klastojimas valdančiųjų 
naudai. O kiek šiandien Pilotų, kurie išduoda žmones, tau- 
tas ir paskui plauja rankas, nes jie tenori sau naudos ir anos 
politinės ramybės. Niekad nebuvo taip iškreiptas vertybių 
supratimas, kaip dabar. Tikrosios vertybės — Teisingumas ir 
Meilė — valstybės pagrindai nuslėptos. Jų vietoj ant alto- 
riaus iškeltas naudos stabas, kuriuo viskas matuojama — tas 
tiesa, kas naudinga valstybei, tautai, partijai... 

Vėl naktis, šalta ir tamsi. Vėl dairomės ugniakurų, kurie 
sušildytų ir tamsą praplėstų. 

Jų daugiau nei anais laikais. Piloto išdavimas, atnešęs 
didžiausią žmonijos tragediją — Kristaus nužudymą — bai- 
gėsi to paties Piloto suorganizuotu liudijimu, kad Kristus yra 
Karalius. Tai išrašydino jis ant Kryžiaus. Ir šio amžiaus „šio 
pasaulio“ karalystės juo skubesnis ėjimas į susinaikinimą, į 
katastrofas yra tai ėjimas į absurdą, kuris rodo, kad Vals- 

tybės kelias be Dievo karalystės principų yra akligatvis, kurio 
gale įspėjimas: toliau kelio nebėra. 

viesos stulpais stoja mūsų akyse šių dienų kankiniai, 
kuri yra smurto aukos. Ypačiai tie, kurie neleidžia smurtui 
sulaužyti savo dvasios ir kurie laisva valia stoja kovon ir 
aukoja savo gyvybę kaip kovotojai už Tiesą ir jos sesę 
Laisvę. 

Popiežiaus Pijaus XI pirštas iš naujo parodė ir tolimąją 
Ryto Žvaigždę — Kristų kaip Karalių. Taip, daug yra Dan- 
gaus Karalystės ženklų. Jie gaivina, šildo, rodo kelio kryptį, 
stiprina tikėjimą, kad ateis Rytas. 

Nuleidžiam akis nuo Evangelijos vaizdo, kuriame Moky- 
tojas išpažino esąs Karalius ir paskelbė naujos karalystės 
principus. Vaizdo šviesoje pajauti lyg nuvalytus nuo dulkių ir 
gavusius naujo spindėjimo kasdieninio prašymo, bet Vieš- 
paties paliktus žodžius: 

Tėve mūsų... teateina Tavo Karalystė. 

ARTIMO MEILĖ VISUOMENINIAME 
VEIKIME 


1. Visuomeninis veikimas šiandien nebepopuliarus 


Nei visuomeninis veikimas, nei visuomenės ; veikėjas 
nesusilaukia palankaus žodžio. Visuomčnės veikėjas virto 
ironijos, kai Kada pasigailėjimo titulu. Visuomenės veikėjas, 
aha, tai toks, kuris bėgioja po susirinkimus ir konferencijas 
ir liežuviu putas plaka arba iš šiaudų virvę veja. Kitam 
visuomenės veikėjas sukelia panašaus pasižavėjimo ir pasi- 
gailėjimo kaip jo pirmatakui senajam donkichotui. Varasti, 
laiką eikvoji, o kas tau už tai užmokės?.. Trečias pažiūri ir 
su lengva panieka, kad dirba darbą, iš kurio niekam nėra 
naudos. Ir kas iš tų jūsų susirinkimų, konferencijų, kuriose 
tik pešatės ir ramių Žmonių ramybę drumsčiate; ar kam nuo 
to geriau? Vadinas, visuomeninis darbas net ir žalingas... 
Prieš tokį visuomeninį darbą pastatomas kitas idealus 
darbas — tai savos profesijos darbas. Joje dirbk, gilinkis, 
darykis specialistas, tai bus pačiam ir kitiem naudos... 

Tokia yra opinija apie visuomeninį veikimą ir visuo- 
menės veikėją. Tokios opinijos praktinę išvadą visi pati- 
riame — dažnas nebenori sutikti būti renkamas į valdybas, 
prisiimti bet kokias pareigas; jaučia didele sunkenybe net 
ateit į susirinkimą. 

Ar visuomeninis veikimas ir taip pat visuomenės 

veikėjas yra nusipelnęs tokio nepalankumo? Tai gali paaiš- 
kėti konkrečiau išlukštenus, kas yra tas visuomeninis 
veikimas. 


2. Visuomeninio veikimo plotai neaprėžti - 


Visuomeninio veikimo vardas apima visa, kas tik vieno 
asmens daroma kitų asmenų gerovei savo laisvu pasiry- 
žimu. Šia prasme visuomeninis veikimas gali būti įvairiausių 
pavidalų. Du jo kraštutiniai pavidalai: viename ašigalyje kari- 
tatyvinis veikimas, o kitame ašigalyje politinis veikimas. 
Tarp jų rasime jaunimo saviauklos organizacijas, profesines 
organizacijas, kultūrinio veikimo organizacijas ir t.t. Kiek- 
vienas reiškiasi vienoje kurioje srityje daugiau negu kitose. 
Kiekviena iš jų yra savotiškai vertinga. 

Tačiau nesunku pastebėti, kurios visuomeninio darbo 
sritys labiausiai keikiamos. Mažiausia — karitatyvinis 
veikimas. Daugiausia — politinis. 

Ir esama tam keikimui pagrindo. Dažnai, užuot pageri- 
nęs sąlygas kitų žmonių gyvenimui, visuomeniniam bei tau- 
tiniam interesui, jis pasiekia priešingų vaisių — pagausina 
nesutarimus, nesusipratimus, vaidus ir žmones išskiria, 
užuot juos sujungęs kokiam naudingam darbui. Vadinas, 
nepaneigiamas yra faktas, kad visuomeninis ir politinis 
veikimas prieina nesėkmės, nepasisekimo. 

Ar toks nepasisekimas reiškia, kad tos rūšies visuo- 
meninis veikimas yra savaime žalingas, ar tai reiškia, kad jo 
imasi netinkami žmonės; veikėjai prie jo eina su netin- 
kamais nusiteikimais? 


3. Visuomeninio veikimo sėkmės pagrindas 
vra artimo meilės vykdymas 


Valstybinis gyvenimas remiasi dvejopa valdžia: išviršinę 
ir išvidine. Išviršinė — tai policija, kuri priverčia vykdyti 

viešąją tvarką. Išvidinė valdžia — tai tie principai, kuriuos 
pilietis įsipareigoja patsai vykdyti, kad sugyvenimas būtų 
įmanomas. Tie principai yra trys: laisvė, teisingumas ir 
artimo meilė. Tie trys principai yra dar svarbesni ten, kur 
neveikia išviršinė valdžia, policija. Jie turi būti labai stipriai 
pajausti kiekvieno sąžinėje, kad vieno žmogaus sugy- 
venimas su kitu būtų padorus, įmanomas. Iš tų trijų prin- 
cipų labiausiai lemiamas yra artimo meilė. 

Artimo meilė reiškia ne sentimentą, bet valios nusi- 
teikimą padaryti kitam ką gera. To nusiteikimo ribas api- 
brėžia natūralinės etikos dėsnis: daryk kitam tai, ko norė- 
tum, kad tau darytų. O krikščionybėje tas pats dėsnis 
formuluotas kitais žodžiais: mylėk artimą kaip pats save. 

Artimo meilės reikšmei visuomeniniame ir valsty- 
biniame gyvenime primintini žodžiai iš deklaracijos Į 
organiškosios valstybės kūrybą“: 

„Meilė yra didžiausias socialinės ir politinės vienybės 
veiksnys. Visi kiti dalykai, sukurti palaikyti taikai ir visuo- 
meninei vienybei, nors ir atrodytų tobuli, bet jei jie neturės 
savo pagrindu išvidinio sielų ryšio, jie sunkių bandymų 
valandą gali suirti ir nueiti niekais. Tuo tarpu meilė atsveria 
išviršinius socialinių ryšių netobulumus, juos patobulina ir 
palaiko. Ji visados kovoja dėl didesnio teisingumo ir dėl 
tobulesnės santvarkos. Ji sukuria visuomenines institucijas 
ir malšina luomines, partines, ideologines kovas. Meilė pati 
techniškai nesprendžia jokių juridiškų ir politinių problemų. 
Bet ji rūpinasi, kad visos jos būtų humaniškai išspręstos“ 
(N. romuva 1936 Nr. 8). 

Artimo meilė akivaizdžiausiai iškyla karitatyviniame 
veikime. Ligoninių, prieglaudų organizavimas, ligonių lan- 
kymas yra pats aiškiausias artimo meilės pasireiškimas. Ir 
šios rūšies visuomenės veikėjas dažnai yra savo gyvenimo 
atsižadėjusi vienuolė, spindinti artimo meile — kaip vaško 
žvakelė prie Viešpaties altoriaus. 

Labiausiai artimo meilės pritrūksta politiniame veikime. 
Politinio asmens santykiuose su kitu asmeniu, o ypačiai 
grupės santykiuose su kita grupe labiausiai išplėtotas ne 
artimo meilės principas, bet kovos principas. Kovos visom 
priemonėm. Tos pačios kovos, kurią Darwinas senais laikais 
pastebėjo gyvulių ir augmenų gyvenime; kurią Marksas 
perkėlė į žmonių santykius, sukurdamas klasių kovos prin- 
cipą. Klasių kovos principas buvo perkeltas ir į politinius 
grupių santykius. Kovos principas visuomeniniuose santy- 
kiuose yra marksistinės ideologijos padaras. Bet jis buvo 
toks užkrečiantis, kad jį ne kartą prisiima ir tie, kuriems 
marksizmas yra visai svetimas. Prisiima dėl to, kad jį lengva 
vykdyti, nes jis remiasi Žmogaus žemesniąja prigimtimi, 
gyvulineę. Marksizmas visai logiškas, regėdamas žmoguje 
gyvulio prigimtį ir plėtodamas tarp žmonių gyvulinės kovos 
principą, jis ir turi būti patenkintas, kada tarp Žmonių įsigali 
kova iki kandžiojimo dantimis ir draskymo nagais. 

Kovos principas betgi yra priešingas krikščioniškajam 
principui — artimo meilei, kuri remiasi žmogaus aukštes- 
niąja prigimtim, dieviškąja prigimtim ir nori į žmonių santy- 
kius atnešti šiek tiek daugiau tos dieviškosios šviesos. 

Kas nepatenkintas politinio veikimo nesėkme, tas turi 
konkretų įrodymą, kad politinis veikimas yra paremtas klai- 
dingu pagrindu. Klaidingas pagrindas paprastai demaskuo- 
jamas visuomeniniame gyvenime tuo, kad jis priveda prie 
katastrofos, prie akligatvio, iš kurio nebėra išeities. Kas nori 
rasti išeitį iš akligatvio politiniame veikime, turi grįžti prie 
kito pagrindo, prie krikščioniškojo artimo meilės principo. 

Kada politinis veikėjas pajus, kad su politiniu partneriu 
reikia elgtis taip, kaip nori, kad su tavim elgtųsi, tada 
politiniai santykiai sušvelnės. Tada ims nykti demagogija, tai 
yra nusikaltimas prieš teisingumą, prieš artimo meilę ir net 
prieš laisvę. 

Tik artimo meilės veikiamas, politinis žmogus pajus pa- 

garbą savo politiniam partneriui ir toleranciją jo reiškia- 
moms mintims. Tik artimo meilės veikiamas bus linkęs iš- 
klausyti kito nuomonę, argumentą ir pasistengs suprasti, 
kodėl jis taip galvoja. O tada jis ieškos praktinio kom- 
promiso, kuriuo būtų respektuojamas partnerio galvojimas, 
nepaneigiant savojo principo. 

Kovos principą vykdydami, du politiniai partneriai yra 
panašūs į du priešininkus, apsikasusius  apkasuose; 
kiekvieno jų žodis turi kristi kaip atominė bomba į prieši- 
ninko apkasą ir išmušti jį iš rikiuotės. 

Artimo meilės įsakymą vykdydami, jie bus panašūs į 
tuos žmones, kurie išlipo iš apkasų, susiėjo ir tariasi, kaip 
abiem sutilpti bendrame kelyje. 

Taigi visuomeninis veikimas savaime nėra blogas. 
Visuomeninis veikimas yra ne kas kita kaip to paties artimo 
meilės įsakymo pratęsimas ir konkretizavimas komplikuo- 
toje šių laikų visuomenėje. Politinis veikimas yra akivaiz- 
džiausia sritis, kuri rodo, kad ne politinis veikimas savaime 
yra blogas, bet blogus vaisius jis duoda, kai nėra jame vyk- 
domas artimo meilės principas. 

Jei tik tiek reikia visuomeninio darbo sėkmingumui, tai 
belieka tik nusistatyti ir veikti pagal krikščionišką principą... 
Deja, klausimas nėra taip pigiai išsprendžiamas... 


4. Laipsniškas pasiruošimas visuomeniniam veikimui 


Žinom, kad visuomeniniame veikime reikia vykdyti 
artimo meilę. Bet žinojimas dar ne viskas visuomeniniame 
veikime — taip kaip ir asmeniniame. Kiekvienas žino, kad 
nusikalsti vienam iš 10 dekalogo įsakymų yra negeras 
daiktas. O tačiau nusikalsta. Atgailoja ir vėl nusikalsta. Poli- 
tiniame visuomeniniame veikime tas pats — žinome, bet 
nusikalstame tam principui per dieną po 77 sykius. Tačiau 
gera jau tai, kad žinome, kaip turi būti ir kaip neturi. Tai 

skatina mėginti dar 78 kartą atsitiesti. Kitaip sakant, visuo- 
meniniame veikime kaip ir asmens gyvenime reikalingas 
nuolatinis budėjimas ir nuolatinės pastangos ir artimo meilės 
praktikavimas, kuriame išauga žmogaus charakteris. 

Pasirengimas visuomeniniam darbui, pagrįstam artimo 
meile, eina jau šeimoje — padėti kitiems šeimos nariams ir 
padaryti jiems ką gero, ar juos darbe pavaduoti. 

Kitas to pasirengimo laipsnis — draugų organizacijoje 
— pasidalyti su draugais darbu, paimti bendro darbo naštą. 

Trečias — karitatyviniame gyvenime — kas linkęs 
aplankyti sergantį draugą ar kaimyną, pagelbėti jiems, tas 
jau turi nusiteikimų, reikalingų visuomeniniam veikimui. Jų 
praktikavimas paruošia žmogų reikštis su artimo meile ir 
kituose darbuose. 

Bet visais tais atvejais reikalingas pasiaukojimas. Pasi- 
aukojimo šiokia tokia dozė. O tai nereiškia duoti galvą 
nukirsti, ar šokti į liūto nasrus, nors iš parašiuto. Tereikia 
tik prisivertimo atlikti kelių valandų tam tikrą darbą. Te- 
reikia jam paaukoti kartais apsilankymą bare ar kine. Tam 
reikia trupučio valios. Jeigu jos nebus, tai nesurasim tokių, 
kurie leisis į visuomeninį veikimą. 

Čia ir sustojam prie paskutinio klausimėlio: ar verta. tų 
pastangų šiek tiek parodyti? 


5. Visuomeninio veikimo reikalauja 
Žmogaus prigimtis 


Grįžtam prie tos pačios padėties, nuo kurios pra- 
dėjom: kad visuomeninis veikimas nepopuliarus, kad neap- 
simoka energijos ir laiko eikvoti jam, o geriau imtis savo 
profesijos ir joje reikštis iki pačių gelmių. Profesija rei- 
kalinga — ir joje gilintis taip pat. Bet ar ji turi užimti visą 
žmogų tiek, kad nebeliktų jame vietos rūpesčiui kitais, 
visuomeniniam rūpesčiui? Atsakymo reikia ieškoti grynai 

subjektyvaus: ar jie, tie pasinėrę į savo profesiją ir atsipalai- 
davę nuo visuomeninių reikalų, jaučiasi laimingi, patenkinti? 
Ar neatsiranda jie tokioje padėtyje, kad skuba, rūpinasi 
savo profesija; rengiasi sukalti pinigo, kad užsitikrintų sau- 
gų gyvenimą, žadėdami ateityje visuomenei atsiteisti? Tame 
bėgime per profesiją jie pasijunta esą išnervinti, nesaugūs, 
pasitenkinimo vis dar nepatyrę. 

Tai subjektyviniu atžvilgiu žmogaus bėgimas į akligatvį, 
nes jis priešingas Žmogaus prigimčiai. Žmogaus prigimtis rei- 
kalauja dalintis savo gyvenimu su kitais — ne tik su žmona, 
su vaikais, bet ir su platesniu žmonių ratu. Ar svarbu, kokiu 
būdu jis dalinsis savo gyvenimu su kitais — karitatyviniu, 
politiniu, kultūriniu ar kitu, dalinsis sumanymais, darbais, 
pinigais, bet pasidalinti reikalauja jo prigimtis. Ir už tą pasi- 
dalinimą jam atsimoka taip pat ta pati prigimtis. Ką gera 
kitam padaręs jaučia tokį savyje pasitenkinimą, kuris ir daro 
laimę šiuo momentu. Nėra didesnio pasitenkinimo, kaip 
matyti, kad tu esi prisidėjęs kitam ką gero padaryti, nors tas 
kitas ir nedėkos tau. 

Tai yra didžiausias atlyginimas. Atlyginimas, kada 
asmuo pasijunta vienu žinąsneliu priartėjęs į Tą, apie kurį 
buvo pasakyta: Jis perėjo per žemę, gera darydamas, nes 
Jis mylėjo Žmogų. 

AMERIKA SLENKSTYJE 


Amerikos vyskupų paskutinės metinės konferencijos 
ganytojiškas laiškas įdomiai paryškino dvejopas Amerikas. 
Viena tebesistengia išlaikyti charakterį, kurio esminius bruo- 
žus jai davė jos „tėvai kūrėjai“. Tarp tų bruožų svarbiau- 
sias — religinis: Amerika išpažįsta Kūrėją, žmogaus priklau- 
symą nuo Jo, žmogaus bendradarbiavimą su Juo. Tai nėra 
tik individualus kiekvieno reikalas. Tai viešas Dievo 
išpažinimas valstybiniuose ir visuomeniniuose aktuose. Ir tai 
išskiria Ameriką lig šiol iš daugelio kitų valstybių, ypačiai eu- 
ropinių. Niekur Europoje valstybiniuose ir visuomeniniuose 
aktuose nėra praktikuojamos tokios gausios religinės tra- 
dicijos kaip Amerikoje. 

Tačiau yra ir kita Amerika. Ši antroji siekia Amerikai 
duoti kitą charakterį, kuris iš pagrindų skirtųsi nuo pirmojo; 
jame religinė žymė turi būti pakeista laicistine, sekuliaris- 
tine. Amerika be Dievo nereiškia individualinio atsisakymo 
nuo religinių santykių; ji reiškia viešąjį ir valstybinį gyvenimą 
be religinių santykių; ji reiškia ne teisę asmeniui neturėti reli- 
gijos, bet pareigą nerodyti religijos viešajame, valstybiniame 
gyvenime. 

Šį pastebėjimą pratęsiant, tektų pridurti, kad jei pirmoji 
savo šaknis turi 18 amžiaus deistų filosofijoje, tai antrosios 
šaknų tektų dairytis daugiau Darwino, Comte ar net 

Hegelio ir Markso filosofijose. Jei pirmoji savo praktinėmis 
išvadomis liko artimesnė ir priimtinesnė masėm, tai antroji 
telkėsi tarp intelektualų, labiausiai universitetuose. 

Pereitais metais šie dvejopų Amerikų kontrastai 
akivaizdžiau iškilo nei bet kada. Tarp tų, kurie pernai 
simbolino tradicinę Ameriką, dėmesys nukrypsta ne į 
teologus, filosofus, bet į valstybininkus, finansininkus, 
karius, taip sakant, ne į minties ir dvasios reiškėjus, bet į 
veikėjus praktikus. Jų pavyzdžiu gali būti Robert J. 
Anderson ir Dwight D. Eisenhower. Anderson yra tas pats 
Texas finansininkas, kuris buvo iždo ministeris Eisenhowerio 
vyriausybėje. Pernai išėjo prabanginio pobūdžio jo knyga A 
Nation Needs to Pray. Tai nerimuotas eilėraštis, galėtum 
tarti — psalmė, kurioje reiškiama padėka Kūrėjui už Jo do- 
vanas — už visa tai, ką modernioji Amerika turėjo, turi ir 
rengiasi turėti. Tai poetinis Amerikos religinio charakterio 
credo, kurio įspūdį didina puikios fotografinės nuotraukos, 
iliustruojančios tuos credo punktus. Knygoje būdingas 
Eisenhowerio įvadas, kurį pradeda žodžiai: „Visos tautos 
istorijoje giliai pergyventa religija buvo galinga jėga, vedusi 
amerikiečius nesuskaitomais keliais, kūrusi mūsų sistemą, 
turtinusi mūsų paveldėjimą...“. 

Tai pirmosios Amerikos vaizdinė ir žodinė išraiška. 
Antrosios Amerikos, Amerikos be Dievo, pereitų metų 
simboliniu veikėju galima būtų laikyti kitą to paties 
Eisenhowerio draugą, kuris buvo jo iškeltas į vyriausius 
Amerikos teisingumo vykdytojus — tai teismo pirmininkas 
Earl Warren. Iš „tėvų kūrėjų“ palikimo jis galiausiai pasi- 
savino vieną vertybę — asmens laisvę. Ją ėmėsi ginti teis- 
mo keliu nuo valstybės pasikėsinimo, susilaukdamas prie- 
kaištų, kad konkretaus asmens laisvę gina net tada, kada ji 
gresia kitam asmeniui laisvę atimti ir valstybę sugriauti. 
Vardan asmenų laisvės jis užsimojo išlaisvinti ir Amerikos 
viešąjį gyvenimą nuo Dievo. Jis manifestavo tą užsimojimą 

ne knygom, ne teoriniu samprotavimu, bet praktiniu teis- 
miniu veiksmu — teismo sprendimu atėmė teisę Minėti 
Dievo vardą mokykloje maldos forma. Kalbėti apie Dievą 
taip, kaip kalbama apie Napoleoną, Sokratą, apie komu- 
nizmą ir liberalizmą, galima. Negalima betgi turėti religinio 
akto, kuris ir yra malda. 

Amerikos be Dievo kūrėjai žino, kad jų pastangos yra 
priešingos dvasiai tų, kurie skelbė Nepriklausomybės dekla- 
raciją, pastangos išjungti Dievą iš viešojo gyvenimo yra 
priešingos 80 procentų dabartinės Amerikos gyventojų 
valiai. Bet jie siekia ne gyventojų valią reikšti, o ją formuoti. 
Jie žino, kad dabartinėje generacijoje persveria tikinti 
Amerika. Bet jie neri laimėti būsimą generaciją ir tam dirba 
— sudarinėja sąlygas, kad valstybinėm priemonėm ji išaug- 
tų be Dievo — ne prieš Dievą, kaip tai daroma Sovietuose, 
o tik be Dievo — kad apie jį negirdėtų nei prieš nei už, kad 
virstų abejingais, agnostikais. 

Grįžtant prie vyskupų laiško, dėmesio vertas jame 
nurodymas, kur link eina Amerika be Dievo ir kokiom dory- 
bėm ji ima žymėti amerikietį. Būtent, laiškas kalba apie 
trejopas grėsmes Amerikos gyvenime: socialinėje filosofijoje 
gresia sekuliarizmas, gyvenimo gerovės sampratoje — mate- 
rializmas, moralės dėsniuose — naudingumas (expedience). 
Jei laiškas kalbėjo dar tik apie grėsmes, tai iš tikrųjų tos 
grėsmės jau yra virtusios daugeliui minties ir gyvenimo 
kryptimis. Jei intelektualinio sluoksnio kryptis yra socialinio 
sekuliarizmo filosofija, tai masėje daros populiaresnės dvi 
paskesnės grėsmės, kaip tiesioginė ir praktinė išvada iš 
pirmosios — asmens siekimų ribojimas materialine gerove, 
atsipalaidavimas nuo asmeninės atsakomybės, jei nėra 
pastovių moralinių normų, pastovios tiesos — to, kas se- 
niau buvo vadinama principais; jei pagaliau asmens veiks- 
mai yra socialinių aplinkybių produktas. Šiom praktinėm 
išvadom aliarmuojamai skundžiasi Amerikos priekyje sto- 

vintieji žmonės. Bet tai ir yra logiškos praktinės išvados iš 
teorijos apie Ameriką be Dievo. Tai didysis vaisius iš mažo- 
sios sėklos. 

Dvejopų Amerikų faktas nereiškia vienos nužydėjimą, o 
kitos pražydėjimą. Tai ne generacijų pasikeitimas (Warren 
senesnis už Andersoną). Tai idėjų konfliktas. Pereiti metai, 
o taip pat ir šie rodo dramatišką tų dvejopų Amerikų kon- 
fliktą... Prieš mūsų akis vienas būdingas to susidūrimo ba- 
ras — įstatymai. Jei Amerika be Dievo prasiveržė legalis- 
tiniu keliu — įstatymų autoritetingų aiškinimu, tai ir 
tradicinis Amerikos pasipriešinimas turi eiti toje pat plot- 
mėje — neutralizuoti tą legalistinį kelią, atvertą vyriausiojo 
teismo aiškinimu. Šioje plotmėje galimas kelias tik per 
Kongresą. Ir Michael Feighan, Ohio kongresmanas, pasiūlė 
rezoliuciją — papildą konstitucijoje, kuris įsakmiai įgalintų 
savanorišką maldą mokykloje. Bet rezoliucija priklauso nuo 
teisinės komisijos, ar duos jai eigą. Dėl to Frank J. Becker, 
New Yorko kongresmanas, pasirinko peticijos kelią, kuris 
apsieina be komisijos. Jis esąs jau surinkęs reikalingus peti- 
cijai 145 kongresmanų parašus, kad rezoliucija būtų tiesiai 
Atstovų rūmų svarstoma. 

Kongrese kilęs pasipriešinimas Warreno pirmininkau- 
jamo teismo aiškinimui reiškia visuomenės daugumos nusi- 
statymą, nes kongresmanai daugiau nei kas kitas atsto- 
vauja tai visuomenės opinijai. Pasipriešinime įsijungia ir 
organizuotosios visuomenės grupės, kaip matyt iš Ameri- 
kos Legijono lokalinio komandieriaus atsišaukimo, kuriame 
informuoja ir ragina: ,, Amerikos Legijonas pradėjo visuotinę 
akciją paremti kongresmano Beckerio peticijai Nr. 3 už 
pasiūlytą Konstitucijos papildą, kuris įteisintų savanorišką 
nekonfesinę maldą ir Šv. Rašto skaitymą mokyklose. Be to, 
mes kovojame prieš mažos, bet veržlios grupės reikalavimą 
pašalinti iš pinigo „In God We Trust“, ištikimybės pareiš- 
kimą „One Nation Under God“, kapelionus iš ginkluotų 

pajėgų. Visi šie pasikėsinimai bus sutvardyti kongresmano 
Beckerio peticijos Nr. 3 priėmimu, bet tikroji veikla turi būti 
atlikta pačios visuomenės. Mes prašome ją rašyti kongres- 
manam, kad pasirašytų peticiją“. 

Panašūs visuomeniniai junginiai veikia ir už antrosios 
Amerikos įtvirtinimą. Sekant, kokia bus išeitis šiame maža- 
me susidūrimo bare, galima manyti, jog panaši išeitis bus ir 
kitose plačiose susidūrimo srityse, pradedant nuo švietimo 
ir baigiant užsienio politikos kryptimi. Lyg dvejopos 
Amerikos būtų sustoję prie slenksčio. 

„Kai ateina didžios sausros, gelbsti gilūs šuliniai. Ateitininkų 
atsiradimas buvo ne kas kita, kaip naujo šulinio tautoje atka- 
simas". 

Juozas Brazaitis 


1. Juozas Brazaitis su grupe studentų ateitininkų 1927 Kaune. Brazai- 
tis paskutinėj eilėj penktas iš kairės. 2. J. Brazaitis, einąs Laikinosios 
vyriausybės ministerio pirmininko pareigas, su vyriausybės nariais 
1941 Kaune. 


LKB KRONIKA I 


Lietuvos Katalikų Bažnyčios kronika iš pogrindžio 
pradėjo rodytis nuo 1972 metų pradžios — nuo kovo 19, 
kaip tai pažymėta 5 nr. 

Pirmieji 2 nr. be datų, 3 nr. datuotas 1972 rugpjūčio 20, 
6 nr. jau 1973 gegužės mėn., septintas, kaip atrodo iš 
aprašomųjų dalykų, siekia 1973 metų rudenį. Vadinas, 7 
numeriai pasirodė per pusantrų metų, po numerį per 2—3 
mėnesius. 

(Šią apžvalgą rašant dar nebuvo gautas 8 nr., kuris 
pagal AP 1974 vasario 1 dienos pranešimą buvo pasiekęs 
Maskvoje užsienio korespondentus.) 

LKB Kronika nedidelio formato, apie 40 eilučių puslapy, 
po 35—40 rašomosios mašinėlės raidžių eilutėje; kiekvienas 
nr. vidutiniškai po 40 puslapių (1 nr. — 43, 2 nr. — 45, 3 nr. 
— 48, 4 nr. — 42, 5nr. — 41, 6nr. — 40, 7 nr. — 46). Septy- 
niuose nr. yra viso 295 psl. Per pusantrų metų tai dideli skai- 
čiai. 

Pirmuose 6 nr. antraštiniai žodžiai „Lietuvos Katalikų 
Bažnyčios“ atspausti didžiosiom mašinėlės raidėm; žodis 
„Kronika“ — stambiom spaustuvės raidėm. Septintojo nr. 
viršelis yra pieštas — klūpanti moteris prieš kryžių su maldos 
įrašu: ,„(Gelbėk mus, Viešpatie“... 

Pogrindinės spaudos atsiradimas reiškia, (a) kad nėra 
laisvės viešai prabilti, (b) kad tebėra gyvoji jėga, kurios pri- 
gimtis prabilti verčia. 

Laisvės prabilti sovietinėje sistemoje nebuvo ir nėra. Po 
Stalino mirties (1953), po kompartijos XX suvažiavimo 
(1956), kuriame Stalinas buvo pasmerktas, trumpam laikui 
buvo atlydis. Tik trumpam laikui. Bet jo pakako, kad visoje 
Sovietų Sąjungoje sustiprėtų gyvos dvasios noras pasi- 
reikšti. Ir kai Chruščiovas buvo nušalintas (1964); kai vėl 
sugriežtėjo stalinizmo linija, tas noras nedingo. Kilo vadi- 
namų disidentų grupė, kurios pastangom 1965 Sovietuose 
ėmė rodytis pogrindiniai leidiniai — „samizdatas“. Populia- 
riausias „samizdato“ leidinys buvo Kronika tekuščych 
sobytyj (Einamųjų įvykių kronika). Ji pradėjo rodytis nuo 
1968 balandžio kas du mėnesiai. Ji užgeso 1971, kai buvo 
suimti Piotr Jakir ir Krasin. 

Rusiškasis ,,samizdatas“ galėjo būti viena iš paskatų 
lietuviškajai pogrindinei Kronikai. Tačiau lietuviškosios Kro- 
nikos leidėjai turėjo prieš akis ir giliai Lietuvoje šaknis įlei- 
dusios pogrindinės spaudos tradiciją — pirmosios sovietų 
okupacijos, ypačiai vokiečių okupacijos ir vėl partizaninės 
pogrindinės spaudos tradiciją. 

LKB Kronika yra ypatingesnė savo turiniu — religiniu, 
bažnytinio gyvenimo turiniu. Šios rūšies turinį suaktualino 
sovietinė politika. Po Stalino režimo, po fizinio teroro kuni- 
gam ir tikintiesiem, po masinio religinių gyvenimo apraiškų 
naikinimo 1954 buvo paskelbtas Sovietų Sąjungos kompar- 
tijos ck nutarimas, kurio įžangoje smerkiami antireliginiai 
užpuolimai, tikinčiųjų įžeidinėjimas. Nutarime sakoma, kad 
ateity kovą prieš religiją vykdysią ideologinėm priemonėm. 
Tada ir kompartijos Tiesa prašneko, kad su tikinčiaisiais 
reikia „elgtis jautriai“.(1) Tas partijos organas skelbė: 

„Tarybinė konstitucija visiems piliečiams užtikrina sąžinės 
laisvę“. Tačiau jau 1958 spauda vėl atvirai prašneko apie 
reikalą sustiprinti kovą prieš religiją, kurią „kai kurie draugai 
mėgina pateisint sąžinės laisvės argumentu“.(2) 

Nuo tada kova prieš tikėjimą ir Bažnyčią rodo ten- 
dencijas tik stiprėti, nors brošiūrose ar kartais laikraščiuose 
vėl skelbiamas nurodymas laikytis propagandinio įtikinėjimo. 
Bet tai yra klaidinimo taktika kovoje. 

Kova prieš religiją, Bažnyčią ėjo kartu su kova prieš tau- 
tinę sąmonę. Religinė ir tautinė sąmonė visuomet buvo glau- 
džiai sutapusios Lietuvoje, o ypačiai išorinio pavojaus metu. 
Tai Maskva žinojo. Tą jos rūpestį viešai skelbė ir Vakarų 
spauda.(3) O kai Brežnevo politika nuo 1965 sustiprino tau- 
tybių asimiliacijos pastangas, sustiprino drauge ir kovą prieš 
tikėjimą jau atvirai policinėm priemonėm. Šiai bendrai kovai 
prieš tautinę ir religinę sąmonę įpareigojo 1971 kompartijos 
XXIV kongresas.(4) 

Suaktyvinta kova suaktyvino ir pasipriešinimą. 
Pasipriešinimą iki desperacijos. Iki tokios desperacijos, iš 
kurios kilo ryžtas pabėgti iš sovietinio režimo (Brazinskai, 
Simas Kudirka, Simokaičiai ir eilė tokių, kuriem pasisekė). 
Kilo desperacinis ryžtas aukoti savo gyvybę protestui prieš 
tautinį ir religinį persekiojimą (Romo Kalantos ir kt. susi- 
deginimas). 

Šitokiose nuotaikose ir gimė LKB Kronika. 

LKB Kronika yra tautinės bei religinės gyvybės bei jos 
kovos apraiška. Ji yra taip pat kovos priemonė už tautinį bei 


Kovoje, ar ji būtų ginklo a žodžio, yra puolančioji, yra ir 
besiginančioji pusė. 

Puolančioji ateistinė pusė turi galingą aparatą. Jos 
dispozicijoje yra partija, vyriausybės institucijos, saugumas, 
teismai, mokyklos, propagandos leidykla su dešimtim tūks- 
tančių treniruotų propagandistų. Aparato viršūnėje Maskva 
yra paskyrusi prie ministrų tarybos „Religinių reikalų 
tarybą“, kurios pirmininkas šiuo metu yra Kurojedovas. Tos 
Tarybos vykdomoji ranka Lietuvoje vadinasi „Religijų reikalų 
tarybos įgaliotinis“. Jo pareigose buvo Justinas Rugienis, o 
nuo 1973 metų pradžios Kazimieras Tumėnas. Pirmasis iš 
profesijos ir praeities saugumo tarnautojas, antrasis — 
propagandistas. Tačiau abudu veikė ar veikia pagal 
direktyvas iš Maskvos, tad jų agresija prieš tikėjimą ir Baž- 
nyčią ta pati. 

„Įgaliotinis“ yra faktinasis bažnytinių reikalų tvar- 
kytojas-kontroliuotojas. Jis kontroliuoja klierikų priėmimą į 
seminariją, kunigų skyrimus bei atleidimus, vyskupų gany- 
tojinius laiškus, kunigų siuntimą Romon studijuoti, pagaliau ir 
pačius kandidatus į vyskupus. 

Po įgaliotinio kiti ateistinio aparato rateliai yra vietos 
vykdomojo komiteto pirmininkas ar pavaduotojas, mokyklų 
direktoriai, mokytojai, švietimo inspektoriai, reikalui esant — 
KGB pareigūnai, teismai, propagandinė leidykla ir, kaip 
minėta, dešimtys tūkstančių treniruotų propagandistų.(5) 

Tai aparatas, kuris gali kontroliuoti visą gyvenimą nuo 
viršūnių iki apačių, terorizuoti tikėjimo skelbėjus bei 
išpažinėjus, naikinti religines apraiškas bei simbolius ir 
skleisti ateizmą. 

Ateistinio aparato taikiniai yra ne tik religinės idėjos, 
vadinas, polemika prieš jas ir už jas. Nereikšmingas čia bet 
koks dialogas, kuriame aiškėtų argumentai už tikėjimą ir 
prieš tikėjimą. Dominuoja įsakymas, smurtas, grasinimas, 
patyčios. Tos priemonės nukreiptos — 

(a) Prieš religino gyvenimo ženklus: bažnyčias, parapijos 
pastatus, kryžius, ant kaklo nešiojamus kryželius, 

medalikėlius, rožančius. LKB Kronikoje gausu faktų, kaip 
neleidžia bažnyčių ne tik statyti, bet nei remontuoti; įsako 
nuversti ar patys nuverčia kryžius, kapinėse paminklus, 
mokyklose atiminėja iš mokinių kryželius ir t.t. 

(b) Prieš religinius, bažnytinius veiksmus: laidotuvių 
apeigas, bažnytines procesijas, Šiluvos ar kitų atlaidų 
lankymą, Sutvirtinimo sakramento teikimą, ligonių lankymą, 
o labiausiai prieš vaikų katekizavimą. Pastarosios rūšies 
faktų LKB Kronikose gausiausia. 

(<) Prieš dvasininkus: vyskupus, kunigus, klierikus. 
Vyskupai, kurie nesutiko vykdyti įgaliotinio valios, nušalinti iš 
pareigų ir ištremti iš savo vyskupijų (J. Steponavičius ir V. 
Sladkevičius). Vyskupam, einantiem pareigas, ar vyskupijų 
valdytojam padiktuojami ganytojiniai laiškai; padiktuojami 
kunigų atleidimai ar perkėlimai. Vyskupai tokiu būdu išjungti 
iš reikšmingesnio pasipriešinimo ateistinimo procesui, kad 
juos neištiktų tokis pat likimas kaip vyskupus Steponavičių 
ar Sladkevičių. Tuo pasiekiamas dar vienas laimėjimas: griau- 
jamas vyskupų autoritetas kunigų akyse. Kronikose minima 
faktų, kaip kunigai atsisako priimti vyskupo sprendimus, 
žinodami, kad tai ne vyskupų laisvos valios veiksmas ir ne 
pagal kanonų tvarką. 

(d) Prieš kunigus. Kai ateistinei iniciatyvai nepavyko 
suorganizuoti „tautinės bažnyčios“, atsiskyrusios nuo 
Romos, akcija nukrypo prieš kunigus individualiai: vienus 
padarė „neutralius“, kitus padarė valdžiai palankius, ,,„koope- 
ruojančius“, trečius, kurių nepaviliojo ar neįgąsdino, per- 
sekioja — kilnoja, baudžia administracinėm baudom, bau- 
džia per teismus. 

Ne tik juos, bet ir visus kunigus stengiasi atskirti nuo 
liaudies, ypačiai nuo jaunimo. 

(e) Prieš klierikus. Leidžia priimti į seminariją ne tik apri- 
botą jų skaičių, bet kiekvienas turi būti aprobuotas įgalio- 
tinio — neišbrauktas iš jam pateikto kandidatų sąrašo. Jau 

priimtuosius į seminariją stengiasi verbuoti šnipais, denun- 
ciatoriais. Jei nepasiseka — nutraukia kartais mokslą, mobi- 
lizacija į kariuomenę. 

(f) Prieš tikinčiuosius. Prieš tas ar tuos, kurie moko 
vaikus tikėjimo. Juos baudžia administracine bauda — po 50 
rb. Prieš tas ir tuos tarnautojus, kuriuos sužino einant į baž- 
nyčią — atleidžia iš darbo. Prieš tas ir tuos mokinius, kurie 
tiki, lanko bažnyčią — juos terorizuoja tardymais, išjuokia 
sienlaikraščiuose, liepia rašyti ateistinėm temom rašinius; 
verčia stoti į pionierius, komjaunimą, ateistinius būrelius; 
gąsdina įrašysią mokyklos baigimo pažymėjime ,,charak- 
teristiką“, kad jie „neatsikratę religinių prietarų“, o tokie 
nebus priimti į aukštąsias mokyklas. 

Pastarosios rūšies informacijų LKB Kronikose daugiau- 
sia. Siekimas aiškus — jei senosios kartos žmonių negalima 
„perauklėti“, tai pagrindinis taikinys yra jaunimas, kuris atri- 
bojamas ne tik nuo kunigų, nuo bažnyčios įtakos, bet ir nuo 
tėvų. 

Kova dėl tikėjimo Lietuvoje iš tikrųjų yra kova dėl vaikų, 
dėl vaikų sielų. 


Antroji kovos pusė, defenzyva, negali nė lygintis su 
ateistine ofenzyva materialiniais ištekliais, fizinės jėgos prie- 
monėm. Ji tėra tvirta savo moraline jėga. Šios moralinės 
jėgos reiškėjų eilėje svarbiausią vaidmenį turi — 


(a) Kunigai — tie aktyvieji, kurie nebijo būti teisiami, 
nebijo eiti į kalėjimus, nesiduoda sugundomi patogumo paža- 
dais ir kurių ateistinė pagunda bei grėsmė neatgraso nuo 
vaikų katekizavimo. Tai jie laiko savo kunigystės pagrinde 
pareiga — mokyti žmones Dievo žodžio. 

(b) Parapijų komitetai, kurie formaliai yra religinės 

bendruomenės tvarkytojai. Daugiausia tai seni žmonės, 
kuriem negresia, kad juos atleis iš darbo. Jiem belieka rizika 
ta, kad gali būti vėl ir vėl tardomi. 

Tarp tų senųjų Dievo tarnų ypatingai minėtinos ir 
moterys, kurios rizikuoja pamokyti vaikus tikėjimo tiesų, 
nors susektos yra baudžiamos pinigine bauda ar kalėjimu. 

(c) Tikintieji tėvai, tikinčioji liaudis — tai esminė 
defenzyvos jėga. Tėvai ir liaudis kartais nuosavais kūnais ima 
priešintis, kai valdžia nori griauti bažnytinius ar parapinius 
pastatus, gaudyti devocionalijų pardavėjas ar pardavėjus; 
kartais fizine jėga meta iš bažnyčios ateistų atsiųstus triukš- 
madarius, milicininkus, agentus. 

Populiariausias tikinčiųjų ginklas yra peticijos, jų 
vadinami ,,pareiškimai“. Jie rašomi vietos valdžiai, rašomi 
Religijų reikalų tarybos įgaliotiniui; rašomi prokurorui, rašomi 
Brežnevui. Daugiausia išgarsėjo jų raštas 1972 pradžioje L. 
Brežnevui per Jungtinių Tautų gen. sekretorių Kurt 
Waldheim su daugiau kaip 17,000 parašų. 

Tie pareiškimai nesulaukia kitokio atsakymo, kaip tylos, 
naujų tardymų ir retai kada trumpo atsakymo, kad jie turi 
vykdyti tai, kas žemesnio pareigūno buvo įsakyta. Valdžios 
organų veiksmai dar skundžiami prokurorui, skundžiami 
teismam. Bet varnas varnui akies nekerta. Teismai yra 
priklausomi nuo įsakymų iš viršaus. Kronikoje aprašyta 
teismų praktika patvirtina Solženitsyno teigimą, kad sovie- 
tiniame teisme teisybės ieškoti neįmanoma.(6) 

Tačiau šie teismai ir peticijos besiginančiai pusei nėra be 
reikšmės. Teisiamieji turi progą savo apsigyvenimo ar reikalo 
dėstymo metu atsukti lazdą antru galu: parodyti, kad kunigai 
ir tikintieji tevykdo tai, kas yra konstitucijos ir įstatymų leista, 
o konstituciją ir įstatymus laužo valdžios pareigūnai. Konsti- 
tucijoje numatyta sąžinės laisvė, tikinčiųjų ir netikinčiųjų 
lygios teisės, o valdžios pareigūnai tikinčiuosius diskrimi- 
nuoja; Konstitucijoje numatyta, kad Bažnyčia atskirta nuo 

Valstybės, o Valstybės pareigūnai imasi Bažnyčios reikalus 
tvarkyti... 

Ne režimo teisinę santvarką kritikuoti, o rodyti, kad 
režimo teisinę santvarką griauja valdžios pareigūnai — šį 
kovos metodą buvo pavartoję jau 1965 du rusų ortodoksų 
jauni dvasininkai N. I. Ešlimar ir G. P. Jakunin, 1965 gruo- 
džio 15 rašydami deklaraciją Sovietų aukščiausios tarybos 
prezidiumo pirmininkui N. V. Podgorny ir valstybės gynėjui 
Rudenko.(7) 

Tokie pat argumentai vartojami ir Lietuvos katalikų peti- 
cijose bei teisiamųjų kunigų apsigynimo kalbose. Su kokia 
teisine precizija tai daroma, pavyzdžiu Kronikoje gali būti 
kun. Liesio pareiškimas. Nors jis nebuvo leistas teisme 
paskelbti, bet paskelbtas Kronikoje tas pareiškimas 
demaskuoja jau ne tik atskirus pareigūnus. Demaskuoja 
pačią sistemą. Sistema įrašė Žmogaus teises į konstituciją, o 
praktikoje neleidžia tom teisėm naudotis ir baudžia, kurie 
jom naudotis mėgina. Pareigūnai neleidžia piliečiui teisėm 
naudotis, nes turi kažkieno nepaskelbtas instrukcijas bausti 
tuos, kurie mėgina įstatymų laisvėm naudotis. (Apie tokias 
nepaskelbtas instrukcijas kalbėjo ir anie du ortodoksų dvasi- 
ninkai.) 

Čia teisiamieji iš defenzyvos pereina jau į ofenzyvą anai 
sistemai, paremtai veidmainiavimu. 

Teisiamieji, demaskuodami sistemą, savęs neišgelbsti. 
Jie nubaudžiami kaip ir anie du ortodoksų dvasininkai. Bet 
jie tiki, kad jų atviras žodis pasieks Lietuvos liaudį, pasieks 
Vakarus ir virs priemone tolimesnei kovai už Žmogaus teisę; 
virs priemone kovai prieš didįjį Melą. 


*kR 


Čia prasideda LKB Kronikos istorijos naujas lapas, 
kuriame turi būti žymėta, kiek ta kovojančių viltis buvo 

teisinga — kiek LKB Kronikoje paskelbti faktai rado atgarsio 
laisvuose Vakaruose. 

LKB Kronika nėra pirmas dokumentas, iš pavergtos 
Lietuvos pasiekęs Vakarus. Pirmu tektų laikyti partizanų 
atneštą Lietuvos Katalikų laišką Šv. Tėvui Pijui XII ir įteiktą 
1948 per apaštališkąjį delegatą kan. F. Kapočių.(8) 

Atsakymo į laišką iš Vatikano nesulaukta. Dokumentas 
nebuvo pateiktas nė 1953 Kersteno komisijos tyrinėjimų 
dokumentacijai. Bet laiško kopijos plačiai buvo pagarsintos 
vokiškai kalbančioje Šveicarijoje(9) ir Vokietijoje. Išverstas 
taip pat angliškai ir prancūziškai. 

Nuo to laiško praėjo veik ketvirtis šimtmečio, ir LKB 
Kronikos likimas kitoks. Jos balsus apie persekiojamą 
Lietuvą pirmieji išgirdo vadinami disidentai pačioje Sovietų 
Sąjungoje. Lietuvos kalinių laikyseną kacetuose labai vertino 
Solženicinas.(10) Liesdamas vėliau visą Sovietų Sąjungos 
likimą, jis laiške Sovietų vadam pasisakė ir už Baltijos 
respublikų atleidimą iš Sovietų Sąjungos.(11) Pasisakė 
Sacharovas prieš baltiečių persekiojimą. 

Vakaruose tylos ar iliuzijų uždangą praplėšė Vakarų 
korespondentai Maskvoje — apie memorandumą J. Tautų 
gen. sekretoriui, apie R. Kalantos susideginimą ir neramu- 
mus Kaune jie paskleidė žinias po visą pasaulį.(12) 

Nuo 1973 pradžios LKB Kronika virto dokumentu, iš 
kurio padėtį Lietuvoje vaizdavo opinijos formuotojai, 
Kongreso nariai. Politinės padėties vertintojai naudojosi 
Kronikos informacijom, konstatuodami žmogaus teisių 
paneigimą ir tautoje besireiškiantį pasipriešinimą, kurio 
Sovietam nepasisekė užgniaužti ir lietuvių sutirpinti rusiš- 
koje jūroje.(13) 

Su Kalantos tragedija kilo balsai Amerikos Katalikų 
vyskupų konferencijoje, o jos pirmininkas kardinolas John 
Krol 1972.VI.9 drauge su vyskupu G. J. Dougherty viešu 
pareiškimu pasisakė prieš tikėjimo persekiojimą Lietuvo- 

je.(14) Jais pasekė eilė kitų vyskupų, spaudos organų.(15) 

Lietuvos katalikų pasipriešinimo ženklas, Kronika, savo 
rolę atliko — sykiu su Rusijos disidentų raštais, pakliuvusiais 
į Vakarus, davė pažinti tikrąjį Sovietų Sąjungos veidą. 
Sovietų pastangos savo veidą užmaskuoti leidžiamom užsie- 
niui brošiūrom apie tikėjimo laisvę, Lietuvos kunigų ir net 
užsienio vyskupų pareiškimais,(16) kad Lietuvoje esanti 
tikėjimo laisvė, taip pat Vakarų liberalų įsitikėjimas, kad 
Sovietai eina liberalėjimo ir demokratėjimo bei žmogaus 
teisių gerbimo keliu — tos visos iliuzijos buvo sužlugdytos. 


* AR 


Kai opinija prašneko, oficialiosios institucijos tebetylėjo. 
Kalbėjo spauda, kalbėjo vyskupai, kalbėjo Kongreso nariai, 
bet tylėjo JV vyriausyvė, tylėjo J. Tautos, tylėjo Vatikanas. 

Oficialių institucijų tyla kėlė ir kelia Lietuvoje nusi- 
vylimą. Kronika užsiminė, kad Vatikanas esąs klaidinamas 
neteisingom informacijom. Jautriai tą nusivylimą išreiškė 
Janice A. Broun, nekatalikė, kuri patyrusi iš Lietuvos žydo 
lūpų vieno Lietuvos kunigo žodžius: „Mes tikėjomės, kad 
šiuo metu Šventasis Tėvas teiksis bent palinkėti mum 
Lietuvoje laimingų Velykų. Bet nė šiuo metu, kaip ir seniau, 
mes tegirdėjom radijo siunčiamus sveikinimus rusam, mūsų 
prispaudėjam... Už ką mus taip apleido?“(17) 

Nusivylimas tokis pat kaip ir partizanų, kai į jų pagalbos 
šauksmą neatsiliepia. 

Kodėl neatsiliepta? Neatsiliepta turbūt dėl tos pačios 
priežasties, dėl kurios ne visi ir Lietuvoje kelia balsą prieš 
persekiojimus ir tik tyliai kenčia: tyli dėl baimės, kad gali būti 
blogiau. 

Vakarų oficialių institucijų tyla kyla iš tokios pat baimės, 
kad savo balsu nepakenktų persekiojamiem ar kad nepa- 
kenktų saviem interesam. 

Kas tikslingiau, kas naudingiau — tylėti ar protestuoti? 
Pasirinkimas tikslingumo ir naudingumo čia vadinamas prag- 
matine politika. 

J. Tautos šiuo pragmatizmo keliu yra nuėjusios iki 
cinizmo. Jos imasi kelti balsą dėl persekiojimų Čilėje, nes 
Čilė maža valstybė ir antikomunistinis yra jos režimas. Bet 
jos tyli dėl Lietuvos tikinčiųjų skundo, nes jis nukreiptas prieš 

ogaus persekiojimą, vykdomą galingos komunistinės 
vyriausybės. Jungtinės Tautos atsisako kelti tokius 
klausimus, dėl kurių galėtų susilaukti nemalonumo. Dėl tokio 
JT charakterio Vakaruose kai kurie publicistai davė jom 
patronu Poncijų Pilotą.(18 

J. Valstybių atstovai J. Tautose nutilo nuo tada, kai 
prasidėjo tarp J. Valstybių ir Sovietų koegzistencija, dabar 
vadinama detente politika. Ką ši detente politika diktuoja, 
būdingai išreiškė prezidentas Nixonas, 1974 vasario 26 
paklaustas apie Solženitsyno ištrėmimą: esą nei Solženicinui 
nei kitiem į jį panašiem Sovietų Sąjungoje nieko nepadės 
Amerikos net ir santykių su Sovietais nutraukimas. O tylos ir 
detantės dėka esanti laimėta taika ir bendradarbiavimas,(19) 
kuris iš tikrųjų tokis reikalingas Amerikos bilijoninėm tarp- 
kontinentinėm korporacijom įeiti į Sovietų rinką, reikalingas 
ir pačiam prezi-dento prestižui, nukentėjusiam dėl to paties 
pragmatizmo padarinių vidaus politikoje. 

Pragmatizmas sverčia ir Vatikano tylą. Vatikano 
monsinjoro A. Casaroli, vadinamo kartais Vatikano užsienių 
reikalų ministeriu, politika ta pati, kaip dabar J. Valstybių: 
negotiation, not confrontation: išgauti komunistų valdo- 
muose kraštuose Bažnyčiai šiek tiek laisvės derybų keliu. 

Derybų tradicinis principas — do ut des. Vatikanas nori 
skirti vyskupus; nori, kad vyskupai palaikytų santykius su 
Roma; nori išlaikyti seminarijas, kad nepritrūktų tikintiesiem 
kunigų. Bet ką Vatikanas gali už tai duoti Maskvai, 
Budapeštui, Varšuvai ir t.t.? Pirmiausia — tylą. Tylą apie 

persekiojamų šauksmus. Gal dar tylą, kad paskirtieji vys- 
kupai ir kunigai nekeltų krikščioniškojo tikėjimo tiesų, 
priešingų ateistinio tikėjimo tiesom? Gal dar išimti iš apy- 
vartos tuos vyskupus, kurie komunistiniam režimui 
nepatinka? Gal dar kelti balsą prieš asmens persekiojimus 
kapitalistinėse valstybėse?... Tai jau būtų nauda komunizmo 
politikai — ateistinei ir imperialistinei. O iš savo pusės komu- 
nistai pasirūpins duoti tokius kandidatus į vyskupus ar 
kunigus, kurie komunizmui priimtini, leisti vieną kitą religinę 
knygą išspausdinti? 

Ar tokios derybos gali būti naudingos Bažnyčiai ir 
tikintiesiem — nelengva atsakyti. LKB Kronika mato iš to 
žalą. Vakaruose pasirodė balsų, kad ir Vatikanas savo 
dialogo pastangų vaisiais nesąs patenkintas.(20) Daug sako ir 
tai, kad pasaulio akyse moraliniu autoritetu šiuo metu virto 
ne kurie filosofai, teologai, sociologai, bet kankinys Solže- 
nicinas. Lietuvoje moraliniai autoritetai nėra tie valdytojai, 
kuriem leista vilas įsitaisyti, bet ištremtieji vyskupai — 
Steponavičius ir Sladkevičius; o tikinčioji liaudis orientuojasi 
pagal kovotojus kunigus — Šeškevičių, Zdebskį, Bubnį; ir 
jaunimo akyse moralinis autoritetas Kalanta.(21) 

Nusivylimo balsų pragmatizmu (detante) matyt ir 
politinėj srity. Tai rodo prezidento konfliktas su Kongresu 
dėl didžiausio palankumo principo Sovietam, dėl genocido 
konvencijos tvirtinimo. Tai rodo taip pat viešosios opinijos 
konfliktas su prezidentu dėl Solženicino. 

Daros tragiška padėtis, kada vienoje pusėje tylos dėl 
persekiojimų laikosi Sovietų vyriausybė, laikosi J. Tautos, 
laikosi JV vyriausyvė, laikosi Vatikano diplomatija. Tai 
galinga atsitiktinė, bet nenatūrali koalicija. Kitoje pusėje 
balsai prieš persekiojimą, balsai už Žmogaus teises reiškiami 
paveratųjų, kurių vardu kalba Kronika; balsai Amerikos 
katalikų hierarchijos, kardinolų = Mindszenty,  Slipyj, 

Solženicino, Sacharovo; kelia balsą žymi dalis Vakarų viešo- 
sios opinijos. 

Šią tragišką situaciją galėtų išreikšti tie patys populiarieji 
žodžiai: negotiation su priešais, confrontation su draugais. 


* AA 


LKB Kronika pasižymi ramiu, konkrečiu — su datom, 
vietom, pavardėm — tiesiog protokoliniu informavimu. Toks 
objektyvus informavimas yra vertinga dokumentinė 
medžiaga vaizdui apie religinę, bažnytinę ir tautinę padėtį 
Lietuvoje — apie padėtį septinto-aštunto dešimtmečių 
sąvartoje, kada eina kova dėl Žmogaus. 

Kronikos dokumentinė reikšmė šiam istoriniam laiko- 
tarpiui tokia pat, kaip J. Daumanto Partizanų ankstesniam 
laikam — penktam-šeštam dešimtmečiui, kada ėjo kova dėl 
krašto laisvės ir dėl lietuviškos gyvenimo sistemos. 

Kronikos laikotarpis organiškai išplaukė iš Partizanų 
laikotarpio ir jį pratęsė. 

Daumanto Partizanai ribojosi daugiausia įtaka išeivijos 
tarpe, sukurdami čia gaivingą partizaninį kultą. 

LKB Kronika eina plačiau — jos informacija virsta 
kovos priemone bendroje kovoje už Žmogaus teises. 

Ir kiekvienas, kas Kronikas rimtai paskaito ir susi- 
mąsto; kas ima jos informacijas skleisti, netiesiogiai yra tos 
kovos dalyvis. 

P. S. 

Lietuvos Katalikų Bažnyčios Kroniką perspausdinant, 
buvo laikytasi dviejų dėsnių: 

(a) Kad dokumentas būtų autentiškas, t.y. nepakeistas. 
Toks jis čia ir pakartotas, išskyrus pataisas keliuose Žo- 
džiuose, kurie galėtų būti laikomi originalo korektūros 
klaidom; 

(b) Kad skaitytojui būtų palengvinta dokumentinę 
medžiagą skaityti, esminius dalykus greičiau pastebėti. Tam 
prieš kiekvieną Kronikos nr. duotas atskirame puslapyje 
svarbiausių temų sąrašas, o pačiame tekste sudėtos antraš- 
tėlės. Kad būtų aišku, jog šios antraštėlės yra šio leidinio 
redakcijos, jos yra skliausteliuose. 

Leidinio gale taip pat pridėta vardinė bei dalykinė 
rodyklė, ypač paaiškinant specifinius sovietinius terminus bei 
jų santrumpas. 

LIETUVIAI BE TĖVYNĖS 


ETINIO MOMENTO VAIDMUO 


Pasaulis, prieš politiškai suskildamas į Rytus ir 
Vakarus, pirma suskilo savo dvasioje. Jeigu dvasią geriau- 
siai charakterizuoja etiniai nusiteikimai, tai niekados taip 
nebuvo išaugę prieštaravimai žmonių etikoje kaip šiandien, 
po Antrojo pasaulinio karo. Iš vienos pusės šauniausi pavyz- 
džiai altruizmo, pasiaukojimo artimui, aukštas socialinis 
jausmas, iš antros — egoizmas, artimo išnaudojimas vardan 
šio momento intereso, visiška socialinio jausmo atrofija. 
Jokiam kapitalistiniam krašte taip bestiališkai nebuvo išnie- 
kintas, išnaudotas žmogus, o paskui sunaikintas, kaip 
totalistinio režimo raudonojoj ar rudojoj diktatūroje. Bet ten 
sunku ir ieškoti kitokio elgesio su žmogum, nes totalistinė 
ideologija taip žmogų traktuoja. Tačiau etinio dvilypumo, 
deja, kaip tik pastebim gausiai suklestėjus ir Vakaruose, 
kurie didžiuojasi ir laiko savo misija išsaugoti vakarų kul- 
tūrą, grįstą krikščioniškaisiais principais, taigi ir krikščioniš- 
kais etiniais nusiteikimais. Šitą etinį Vakarų prieštaringą 
dvilypumą itin jaučiame DP problemoje. 

DP problema yra padaras šio karo eigoje iškilusios 
totalistinės etikos, kuri be sąžinės skrupulų milijonus 
žmonių iš vietos išjudino. Jos dydžio neįmanoma net paly- 
ginti su kitų laikų politiniais emigrantais. Tai socialinės etikos 

sutemų padaras. Bet šiuo demokratiniu atžvilgiu Vakarų 
kraštai kaip tik parodė didelę socialinę sąmonę. Globa, išlai- 
kymas dvylikai milijonų žmonių — tai negirdėtas lig tol 
socialinis dalykas. Milijardinės sumos tam paaukotos ir te- 
beaukojamos. Eilė privatinių šalpos organizacijų ir visai 
privatūs žmonės be pertraukos dirba DP gelbėti iš vargo ir 
jiems gresiančių politinių pavojų. Bet šiame taurios 
socialinės sąmonės fone itin juoda dėme tuose pačiuose 
Vakaruose iškyla noras šia globos veikla pasinaudoti asme- 
ninio pasipelnymo reikalu. Nekalbam apie kriminalinio 
pobūdžio globai skirtų lėšų išeikvojimus, kurie iškilo viešu- 
mon. Dėmesio vertas yra legaliai pripažintas nustatytas 
pasipelnymas, kada vienam DP išlaikyti skiriama trečdalis 
dolerio, o vienam aukštam pareigūnui net 30 kartų daugiau. 
Patys tremtiniai siūlosi administruoti jiems teikiamą globą, 
bet jų pasisiūlymai atmetami, nes iš tos labdaros daugelis ne 
DP turi pasipelnyti. 

Kiek tauraus socialinio solidarumo parodo tie vaka- 
riečiai, kurie daro pastangų baigti DP problemą, perkel- 
dinant juos į naujas vietas, įkurdinant, kad galėtų dirbti 
laisvi nuo bado, baimės ir prievartos. Eilė valstybių atsiliepė 
į jų šauksmus. Bet įsileidžiant DP, valstybėse susidūrė 
altruizmas, artimo meilės jausmas bei žmoniškumas su vals- 
tybiniu egoizmu ir dienos ūkiniais interesais. Ir, deja, antra- 
sis daugiausia laimėjo. Liašiolinė DP emigracija vykdoma 
grynai ekonominio intereso, bet ne socialinio solidarumo ar 
humaniškumo sumetimais. Verbuojami tik sveiki, pajėgūs, 
jauni, nevedę žmonės, o atstumiami tie, kurie turi išlaikyti 
šeimas. Tai darbo jėgos pirkimas, kurio metu jėgos vie- 
netas tikrinamas kai kur taip pat, kaip senojoj vergų pre- 
kyboj. 

Spaudos buvo pranešta, kad Anglijos teismas teisė... 
šunį, kuris buvo sudraskęs... vištą. Teisėjas pasmerkė kal- 
tininką mirti. Savininko malonės prašymą karalienė atmetė. 

Toks aukštas teisingumas, kad už vištos nužudymą nusi- 
kaltėliui jokios malonės negali būti! Bet milijonai Žmoriių 
žudomi ir nužudomi, tai jų vardu net skundo neįmanoma 
įteikti — taip aukštai stovi teisingumo vykdytojų sostai. Ir 
taurūs vištos gynėjų kolegos negirdi, kaip šaukiasi milijonai 
kankinamų ir žudomų žmonių. 

Į socialinės etikos pasaulį jau įžengė Hipokrizė! 

Galima būtų sakyti, kad viešoji socialinė etika nepai- 
niotina su privatine sąžine, viešoji etika turi atsižvelgti į vals- 
tybės interesus, o privati sąžinė sprendžia irgi pagal savo 
vidaus balsą. Bet viešosios etikos normas sudaro ne kas 
kitas, bet privačių sąžinių dauguma. Jeigu dauguma etine 
norma paskelbia ne teisę, teisingumą, žmoniškumą, bet šio 
momento naudą, tai iš esmės kraštas su tokia socialine 
viešąja etika atsistoja ant to paties pagrindo, kaip ir totalis- 
tinėje moralėje, o atskiro asmens etiniame supratime jau 
yra įsigalėję tie didieji prieštaravimai, dvasios suskilimas. 

Net daugiau. Kai kurios valstybės, planuodamos įsi- 
leisti DP, iš anksto numato imtis visų priemonių, kad jie kuo 
skubiausiai natūralizuotųs, prisiimtų vietinę kalbą ir visas 
tradicijas. Ateivio tautybei niveliuoti neleidžiama jam sava 
kalba mokykla, bažnyčia. Jie numatoma išblaškyti, kad 
nesusidarytų tos pačios tautybės žmonių bendruomenė. 
Projektuojama tai vienu tikslu — valstybės naudai. Tačiau 
šis valstybės gerovei metodas yra grynai totalistinis — atimti 
Žmogui tai, kas jam yra esmiška, visus suniveliuoti, suvirinti 
viename katile. Totalistiniai metodai jau daug kur šalis pri- 
vedė ad absurdum. Ir šitas ateivių niveliavimo metodas gali 
privesti prie tokių pat rezultatų: užuot davęs naudos valsty- 
bei gali jai tik pakenkti. Praktika rodo, kad asmuo yra tol 
stiprus moraliai, kol jis yra savo natūralioj aplinkoje, savo 
tautinėje bendruomenėje. Tautinėje bendruomenėje sveikas 
moralines savybes jam padeda išlaikyti tradicijų rėmai ir kai 
kada net ir varžtai. Nuo jos atitrūkdamas ir į naują nepri- 

tapdamas, žmogus moraliai nyksta. Nykdamas pats, jis 
silpsta ir kaip gyvenamo krašto pilietis bei darbo jėga. Jeigu 
jam bus atimta savo tautiečių aplinka, atimtas tautinės kul- 
tūrinės pramogos, sava bažnyčia, kas žino, ar jis neims gir- 
tauti ir ieškoti žemos rūšies pramogų. Ar nuo to valstybei 
bus geriau? Šito nenori suprasti uniforminio žmogaus 
mėgėjai, gal ir geros valios, tik nesijausdami, kad kerta 
šaką, kurią patys nori prigydyti. 

Susikirtus Vakarų pasaulyje altruizmui ir egoizmui, 
socialiniam solidarumui ir dienos interesui — DP problema 
vartoma, sprendžiama, bet vis nepajėgiama išspręsti. Nebėr 
dvasios vienybės, kuri duoda aiškią veikimo linkmę ir 
iniciatyvą. 

Bet čia lieka neišspręsti ne tik DP reikalai. Į užburtą 
ratą yra pakliuvusi ir pati Vakarų savisauga. Skelbdami savo 
uždavinį išsaugoti Vakarų krikščioniškąją kultūrą, socialinėje 
etikoje patys toli krypsta nuo krikščioniškosios moralės. 
Skelbdami kovą komunizmui ir apskritai totalizmui, patys 
įsileidžia totalistinės etikos pradus į savo eiles. 

Dalis didžiųjų politikų, savo aktais privedusių prie 
pasaulio politinio suskilimo, šiandien viešai pripažįstami 
klydę. Bus pastebėta taip pat, kad dar didesnė klaida ir 
nelaimė yra dvasios suskilimas, socialinės moralės dvilypu- 
mas; kad prieštaringi etiniai nusiteikimai vienas kitą neutra- 
lizuoja ir geriausius planus susabotuoja; kad akcija su aiškia 
valia ir kryptimi ateis, tik susigrąžinus dvasios vienybę su 
krikščioniška tauria morale. Tada bus nesunkiai išspren- 
džiamos ne tik DP problemos... Bet kaip ilgai to reikės 
laukti?... 


KULTŪRINIS LIETUVIŲ 
AKTYVUMAS 


Antrasis pasaulinis karas pagamino naują žmonių 
bendruomenę, vadinamą dviem garsais PD arba angliškai 
DP. Vienoj tik Vokietijoje jų tebėra, gen. Clay pareiš- 
kimu, 800,000. Jų skaičius nedaug besumažės, nes repatri- 
juojasi labai maži kiekiai. 

Šiai masei žmonių bendruomeninės vienybės duoda jų 
bendras likimas ir bendra aplinka. Zola laikų natūralizmo 
teoretikas čia turėtų savo observacijai puikią laboratoriją, 
kurioje įvairiausių tautų ir socialinių padėčių žmonės staiga, 
kaip nakties gaisro, buvo ištraukti iš jų gyventosios aplinkos 
ir visi perkelti, persodinti į visai naują visiems tą pačią 
aplinką. Belieka tik stebėti, kas su jais toliau darysis toje 
eksperimentinėje aplinkoje. 

Šita aplinka visą DP masę pavertė proteguojamais 
žmonėmis, nes jie aprūpinami maistu ir patalpomis. Iš kitos 
pusės tai maltretuojami žmonės, nes jie yra beteisiai: negali 
bent kiek toliau už savo gyvenamosios apskrities pajudėti; 
negali įsigyti bet kokio turto, kuris nebūtinas dienos pra- 
gyvenimui; jie  sukimšti kareivinėse,  apgriuvusiuose 
namuose, vienam kambarėly visa šeima, o didesniame po 
dvi ir tris šeimas; jie kiekvienu metu gali būti policijos kra- 
tomi ir kilnojami iš vietos į vietą. Tai žmonės, kuriuos 

aplinka pavertė ginčo, derybų, prekybos objektu. Ginčo ir 
derybų tarp vakarinių ir rytinių aliantų, taip pat ir vokiečių. 
Prekybos tarp emigracijos biurų, kurie atsirenka fiziškai 
pajėgiausius, atmesdami intelektualus, nedarbingus ir su šei- 
momis arba šeimas net perskirdami. 

DP globojami, lyg jų stovyklos būtų didžiulės prie- 
glaudos. DP teisiškai traktuojami, lyg jų stovyklos būtų 
kriminalistų pataisos namai. Visos valstybės jų imigracija 
kratosi, lyg jie būtų ištrūkę iš raupsuotųjų namų. Su jais 
elgiamasi, lyg aplinkoje tikrai būtų prigijusios rasistinės teo- 
rijos ir DP būtų laikomi žemesnės rasės nei karą laimėju- 
sieji ar pralaimėjusieji. 

Stebėtojas nesunkiai įžiūrės, kad tame bendrame DP 
katile atskiros tautybės turi savo individualų vidaus 
gyvenimą, kuris parodo jų kultūrinį lygį. Ypač išsiskiria 
baltai, kurių čia yra arti 200,000 (lietuvių 70,000, latvių 
90,000, estų 30,000). Bendrose su visais skurdo sąlygose jie 
išplėtojo stiprų kultūrinį aktyvumą, kuris apima tiek jau- 
nimo švietimo, tiek suaugusiųjų kultūrinių reikalų ten- 
kinimą, tiek ir kūrimą kultūrinių vertybių, įdomių ir kitų tau- 
tybių Žmonėms. 

Negalėdami konkrečiai pavaizduoti visų trijų tautybių 
skyrium, tenkinamės lietuvių kultūrinio aktyvumo apžvalga, 
kuri yra analogiška ir kitiem dviem jų kaimynam ir likimo 
draugam. 


DP mokosi 


Iš tamsių kambarių pusrūsiuose ar mediniuose 
barakuose, dažniausiai be baldų ir net be langų, pačių 
mokytojų ir tėvų pastangomis buvo suorganizuotos patalpos 
mokykloms savo gimtąja kalba. Mokyklas suorganizavo tokio 
tipo, kokį turėjo savo tėvynėje. Tik labiau sustiprino sveti- 
mų kalbų mokymą ir profesinį praktinį paruošimą (daugiau- 

sia amatams). Stipriai akcentavo auklėjimo reikalą ir davė 
jam krikščioniškai tautinę kryptį: ugdyti mokslo pamėgimą, 
pagarbą gerosioms tautos tradicijoms, žmoniškumą, valsty- 
bingumą, dorovingumą, pareigingumą, blaivumą ir pozityvią 
iniciatyvą. Šitos krypties auklėjimas eina per darželius, pra- 
džios mokyklas ir gimnazijas. 

Bendram lietuvių DP skaičiui Vokietijoje yra 77 vaikų 
darželiai su 2423 vaikais. Atskiromis zonomis: amerikiečių 
zona — 32,000 tremtinių, 37 darželiai, 1,131 vaikas; anglų 
— 27,000 — 31 — 1,272; prancūzų — 5,000 — 10 — 120. 

Pradžios mokyklų amerikiečių zonoj 42 su 1,973 vai- 
kais, anglų — 45 — 1,913, prancūzų 17 — 265. 

Gimnazijų amerikiečių zonoj 22 su 1,839, anglų — 13 
— 1,199, prancūzų 5 — 224, viso 40 gimnazijų su 3,262 
vaikais. 

Amatų ir specialinėse mokyklose, kurių yra 9, mokosi 
apie 500. Kiekvienoj stovykloj, be to, dar veikia po kelis 
kursus: siuvimo, elektrotechnikos, radiotechnikos, 
mechanikos, šoferių, gailestingųjų seserų, laikrodininkų, 
batsiuvių ir būtinai svetimųjų kalbų. Prie tokių kursų veikia 
daug kur ir atitinkamos dirbtuvės. Čia mokosi DP naujo 
gyvenimo. Užmiršdami kas buvę ir kokius darbus savo 
tėvynėje dirbę, čia pulkininkas mokosi batus siūti, departa- 
mento direktorius virto elektromonteriu... 

Sunkiau su aukštuoju mokslu. Studentų yra apie 2,C00. 
Ne visi jie galėjo pakliūti į vokiečių universitetus — kontin- 
gentai neleido. Likusieji susispietė į visų baltų bendrai 
suorganizuotą Pabaltijo universitetą Hamburge, dalis į baltų 
Dailės institutą Freiburge. 

Kokių rezultatų studentai pasiekia, galima spėti iš atski- 
rų epizodų. 1947 Tuebingeno universitetas suteikė daktaro 
laipsnį jaunam lietuvių gydytojui K. Ambrozaičiui, kurio 
disertaciją, pirmą po daugelio metų, pasaulinio garso profe- 
sorius dr. H. Gottron įvertino pažymiu labai gerai ir specia- 


61 


liu raštu atestavo jį padarius „vertingų, iš dalies visiškai 
naujų atradimų morfologiniuose ir funkcionaliniuose spi- 
rochetų tyrinėjimuose“. Šį jauną DP mokslininką universi- 
tetas pakvietė asistentu. Panašiai buvo įvertinta tais pat 
metais Karlsruhes universiteto kito jauno lietuvio inži- 
nieriaus Juozapavičiaus disertacija, kuria susidomėjo ir kitų 
Vokietijos universitetų technikos fakultetai, nes jis išsprendė 
vieną matematinę problemą, labai svarbią mašinų statybai. 
Net Paryžiaus Pasteuro institutas jį sėkmingai baigusį lietuvį 
Pavilanį pasikvietė asistentu. 

Labiausiai yra suvaržyti mokslininkai, aukštųjų mo- 
kyklų buvę dėstytojai. Tik dalis jų pakliuvo į Pabaltijo uni- 
versitetą Hamburge, vos pora į vokiečių universitetus. Visų 
kitų pajėgos neišnaudojamos ir sąlygų moksliniam darbui 
neturi. Tačiau kai kurie, privačiai dirbdami, įstengė ne tik 
parašyti, bet ir išleisti savo tyrinėjimų rezultatus. Iliustracijai 
bent trejetas vardų: prof. dr. Maceinos filosofinis traktatas 
apie Dostojevskio Inkvizitoriaus prasmę, dr. Alseikaitės- 
Gimbutienės archeologinis tyrinėjimas — Priešistorinių laikų 
laidotuvės Lietuvoje (vokiškai), prof. dr. Balio folklorinis 
tyrinėjimas lietuvių vestuvinių papročių (vokiškai). 


Knygos alkis 


DP spaudai sąlygos nepalankios — sunku su popie- 
rium ir su licencijom. Dienraščio nė viena tautybė iš baltų 
neturi. Lietuvių tik vienas laikraštis eina du kartu per savai- 
tę, kiti 4 yra savaitiniai. Jiems paskirtas tam tikras geogra- 
finis plotas aptarnauti. Tiražas ribotas. Formaliai 5 DP 
skiriamas vienas egzempliorius. Kokia proporcija yra tam 
leidžiamo spausdinti tiražo ir pareikalavimo, galima spėti iš 
to, kad vienas laikraštis, kol nebuvo apribotas tiražas, leido 
12,000 eg2., kai tiražą apribojo, jis tegavo leisti tik 2,000. 
Šalia keturių savaitinių dar leidžiami trys žurnalai: peda- 

goginis, religinis ir bendros kultūros žurnalas. Eilinei infor- 
macijai kiekviena stovykla leidžia dar dieninius rotatorinius 
biuletenius. Visų tautybių DP dar leidžia vokiečių kalba 
savaitinį Im Auslande. 

Daugiausia spaudai laisvės amerikiečių zonoj. Visi tie 
laikraščiai leidžiami amerikiečių zonoj, išskyrus vieną, kuris 
tenka anglų zonai. Prancūzų zonoje laikraščiams leidimų 
visai neduoda. 

Žymiai blogiau su knygom. Tremtinių visuomenė ir 
ypač mokyklos kenčia didelį knygos badą. Iš tėvynės niekas 
bibliotekų neatsigabeno. Maža kas tik vieną kitą knygą 
galėjo pasiimti. Bet kai kurių veikalų nesusirenka čia nė po 
vieną egzempliorių, iš kurio galėtum veikalą perspausdinti. 
Knygos lentyną reikėjo čia organizuoti nuo pradžios. 
Pirmiausia imta organizuoti vadovėlius mokykloms. Pra- 
džios mokyklai iki 1947 pradžios išleista 10, gimnazijoms 13, 
keletas specialioms mokykloms. 

Jau antroj eilėj stovėjo dailiosios knygos leidimas. Ligi 
paskutinių laikų ir jos išėjo jau arti 50 leidinių. Dalis tai lietu- 
viškų klasikų perspausdinta, didžioji dalis originalioji kūryba, 
kilusi jau čia DP gyvenime. Pirmiausia ėmė reikštis poezija 
ir jos leidiniai. Tos poezijos charakteriui bent iš dalies 
pavaizduoti čia drįstame pacituoti eilėraštį vieno iš talen- 
tingiausių lietuvių moderniosios poezijos atstovų Bernardo 
Brazdžionio, pereitais metais viename jaunimo kongrese 
Šveicarijoje paskaitytą vietoje sveikinimo: 


O Dieu, notre Pėre, nous voici misėrables, comme des 
orphelins, sans mėre-patrie, sans terre et sans toit. 

Reponds la roses de tes graces sur nos coeurs 
oppressės par de sombres ėpreuves. 

Nos membres sont meurtris et les nos coeurs, loin de 
rives du Niėman, loin des sentiers de notre pays... 

Comme des oiseaux sans abri, caressez et rėchauffez 

nours. Fais gėnėreusement descendre la paix dans nos 
coeurs. 

Plongė dans ma misėre, notre soel gėmit et gėmissent 
nos frėres et les tombes de nos pėres. 

Nous sommes bannis pour avoir prononcė ton nom, tuės 
pour avoir dit ta pričre. 

Les orgues se sont tuės, les cloches sont muettes. 

O Dieu, notre Pėre, protege notre patrie, rėponds sur 
elle Vaurore de la libertė. 

Ramėne les exilės sur le sol natal, saturė du sang de 
nes aeux et bercė par la Baltigues. 

Jau 1947 m. gausiau pasirodė ir beletristikos leidinių. 
Ypatingo dėmesio vertas Ramono romanas Kryžiai, kuris 
talentingai gilinasi į psichologiją kaimo žmogaus, ūkininko, 
darbininko, amatininko, kuriems tenka pergyventi pirmoji 
sovietinė okupacija ir susidurti su socialimo socialine ir reli- 
gine doktrina, realizuota bolševizmo praktikoje. Tokias 
problemas ir tegali spręsti tik rašytojas krašto, kuris yra 
pergyvenęs tokį socialinį ir religinį lūžį. 


Muzika ir daina 


Knygos toli gražu neužtenka tremtinių kultūriniam 
alkiui tenkinti. Knygai talkina teatras ir muzika. Yra trys 
pažymėtinos teatro trupės. Visos trys amerikiečių zonoj 
(Augsburge, Kassely ir Hanau). Jose susispietę buv. 
Lietuvos Valstybinio teatro aktoriai ir dramos studijos 
mokiniai, priekyje su talentingiausiu lietuvių aktorium H. 
Kačinsku. Dramos teatras, savaime suprantama, aptarnauja 
tik lietuvišką publiką. Jau platesnis publikos ratas yra baleto 
trupei, kuri 1947 pradėjo spektaklius. Joje taip pat buv. 
Valstybinio baleto šokėjai. 1946 anglų zonoje buvo susi- 
organizavęs ir operos ansamblis, turėdamas daugumą pačių 
pajėgiųjų operos solistų iš tėvynės. Tačiau jis suspėjo pasta- 

tyti tik vieną Sevilijos kirpėją ir su juo apvažinėti tremtinių 
kolonijas ir duoti keletą spektaklių anglų kariuomenės jgu- 
loms. Tačiau sunkios ir vis sunkėjančios DP gyvenimo sąly- 
gos šį meno ansamblį sužlugdė. Beliko tenkintis operos 
solistų gastroliniais koncertais, kuriais labiausiai išpopulia- 
rėjo Boriso Godunovo ir Mefisto partijų aktorius Nauragis, 
Margaritos, Mimi, Butterfly dainininkės Dambrauskaitė ir 
Augaitytė, liaudies dainų interpretatorė ir Carmen aktorė 
Jonuškaitė (Carmen rolę dainavusi kitados Paryžiaus Opera 
Comigue). Dambrauskaitė su dideliu pasisekimu dainavo ir 
vokiečių operoje Mimi partiją. 

Nepaprastai populiarūs ir mėgstami pačių lietuvių ir 
svetimųjų liaudies kūrybos koncertai. Daugely DP stovyklų 
yra susiorganizavę liaudies ansambliai, kurių repertuaras yra 
liaudies dainos ir šokiai su tautiniais kostiumais. Populia- 
riausias liaudies ansamblis yra „Čiurlionis“ iš 50 žmonių, 
vadovaujamas muz. Mikulskio, prancūzų zonoje. Vieninga 
ansamblio dvasia jausti ne tik scenoj, bet ir visas jų 
gyvenimas, pradedant nuo atsikėlimo, bendro valgio ir repe- 
ticijų turi vieningą idealistinį, aukštos moralės stilių. Didelis 
skonis, subtilus įsijautimas į lietuvių liaudies stilių, rūpes- 
tingai švari technika ir jaunatviška dvasia patraukė ne tik 
lietuvių akis. Pirmasis didelio rango Čiurlionio ansamblio 
gerbėjas ir protektorius buvo gen. de Tassigny de Lattre, 
paskiau taip pat amerikiečių gen. dabar ambasadorius Bedel 
Smith. Jų koncertus mielai transliuoja per Stuttgarto radio- 
foną. 

Tarptautinę auditoriją turi ir pianistas Kuprevičius, 
kuris priklauso taip pat prancūzų zonai, nors koncertus 
ruošia tiek Vokietijoj, tiek ir Austrijoj, o tarptautiniame pia- 
nistų konkurse Šveicarijoje tarp 120 konkuruojančių jis 
buvo vienas iš dešimties pripažintų laimėjusių. Muzikams 
kompozitoriams sunkiau pasireikšti, nors žinia, kad buv. 
Vilniaus radiofono ir operos dirigentas J. Kačinskas rašo 

modernaus pobūdžio operą, kiti smulkesnius dalykus. Bet 
yra ir visai atitrauktų nuo savo profesijos. Buv. Kauno 
operos dirigentas Marijošius dabar vieno lagerio viršininkas. 
Irgi „diriguoja“. 

Prancūzų  zonoj labiausia prezentavosi ir dailė. 
Freiburgo dailininkai susispietę apie baltų Dailės institutą. 
1946/7 jie suorganizavo ir kelias dailės parodas Baden- 
Badene, Freiburgo, o taip pat dalyvavo ir bendrose DP 
dailės parodose kitur. Tarp grynosios dailės atstovų didžiau- 
sio atgarsio rado dail. A. Galdikas, kurio vienas paveikslas 
jau nuo seniai buvo įsigytas Luxemburgo muziejaus Pary- 
žiuje ir kurio daug paveikslų nupirko prancūzų aukštieji 
pareigūnai, lankiusieji jo parodą Freiburge. Dabar jis riusi- 
kėlė į Paryžių, kur gyvena ir didysis estų grafikas Wiiralt. 
Grafikai Lietuvos mene buvo anksčiau stipriausiai ir pla- 
čiausiai pasireiškę. Jie ir čia Vokietijoje stipriai pasireiškė ne 
tik parodose, bet pajėgė išleisti ir savo kūrybos reproduk- 
cijų leidinius (žmogiškosios būties esmės ieškotojas Valius, 
Prosper Merimė, Goethes ir lietuvių poeto Donelaičio 
iliustratorius V. K. Jonynas, liaudies kūrybos iliustratorius 
Augius ir kt.). Jų kūryboje pasireiškia ta pati vakarietinė, 
ypačiai prancūzų moderniojo meno dvasia, tačiau praėjusi 
pro lietuvišką psichiką. 


Nesuprantamasis aktyvumas 


Sąlygos kultūriniam aktyvumui sunkiai įsivaizduo- 
jamos. Kaip rašytojui ar mokslininkui kurti, kada jis neturi 
kambarėlio, kur jis galėtų vienas nekliudomai susitelkti! Kaip 
aktoriui rodytis scenoj, kada jis teturi vieną kostiumą, o 
moterys turi pačios gamintis, senus drabužius ardydamos ir 
iš jų naujus siūdamos! Kaip operai pasiruošti, kada klaviro 
neįmanoma gauti. Kaip liaudies ansamblių šokikams išsitre- 
niruoti, jei nuo neprivalgymo nualpsta repeticijų metu! Kaip 

mokytis ir mokyti, jeigu trūksta elementarių mokslo 
priemonių ir reikia nemažų pastangų net sąsiuviniui ir pieš- 
tukui gauti! 

Rodomas kultūrinis produktyvumas tokiomis materiali- 
nėmis sąlygomis yra neproporcingai didelis. Anglus, ameri- 
kiečius, prancūzus (pastarieji gal mažiausiai lankėsi) ar kitus 
lankytojus iš normalesnio gyvenimo kraštų nustebina tos 
sunkios gyvenimo sąlygos, pro kurias betgi prasiveržia tvar- 
kanti ir kurianti mintis bei energija. 

„Aš lankiau jų stovyklas ir aš tiesiog negaliu nusakyti 
to įspūdžio, — kalbėjo 1947.5.23 anglų parlamente Sir Patrik 
Hannon, — kurį man padarė tų vyrų ir moterų kokybė. 
Praeityje jie paliko tragediją, o kai aš pas juos buvau, jie 
prieš save tematė nykų ateities netikrumą, tačiau jie savo 
nuotaiką išlaikė nuostabiu pasigėrėtinu būdu. Jie turėjo pir- 
maeilį chorą; neturėdami knygų nei popieriaus, mokė savo 
vaikus, buvo įsirengę maldos namus. Jie sumaniai palaikė 
aukštą moralę...“ O Mr. Paget patvirtino: „Stačiai neįtikė- 
tina, kaip tie žmonės, gyvendami klaikiose sąlygose, ne tik 
išliko padorūs, bet išlaikė ir savo kultūrinį gyvenimą. Tie 
žmonės tikrai būtų išganingas įnašas į mūsų gyventojus“. 

Tos kultūrinės iniciatyvos paslaptis paprasta. Viena, čia 
yra susitelkęs lietuvių šviesuomenės elitas. Lietuvos Raudo- 
nojo Kryžiaus raporte IRO parengiamosios komisjos pirmi- 
ninkui Henry Pensot randam suminėta šviesuomenės 
kategorijas: įvairių specialybių gydytojų 224, dantų gydytojų 
60, gailestingųjų seserų ir akušerių 300, kunigų 200, 
vyskupų 3, inžinierių per 150, agronomų 112, aukštųjų 
mokyklų mokomojo personalo apie 200, gimnazijų ir pra- 
džios mokyklų mokytojų 600, teisininkų 100, studijuojančių 
2,000; pridėkim dar, kad rašytojų yra čia 6044 visų Lietuvoje 
buvusių rašytojų draugijos narių. Panašia proporcija čia yra 
atsiradę dailininkai, muzikai ir kitų meno šakų darbininkai, 
o mokslininkų dar didesnis procentas. Tai toji šviesuo- 


67 


menės dalis, kuri ir tėvynėje gyvendama visais savo kultū- 
riniais interesais buvo orientuota į Vakarus, ypačiai į pran- 
cūziškąją kultūrą. Gal dėl to prancūzai labiausiai supranta ir 
lietuvių DP kultūrinius pasireiškimus. 

Antra, sunkias DP materialines ir moralines aplinkybes 
nugali dvasia. O ji kukliai apsakoma tokia: esam pasiryžę 
išsilaikyti garbingi ir pozityvūs žmonės net skurde ir 
paniekinime, pasiryžę tinkamai reprezentuoti savo tautą; 
pasiryžę atsidėkoti tiems, kurie mus priglaudė; pasiryžę 
pagaliau būti verti tos dienos, kurioje nustosim nešioję IDP 
vardą ir atgausim laisvo žmogaus garbę. 

Kada tai bus, DP nežino. Bet jo visas kultūrinis dina- 
mizmas remiasi jo tikėjimu, kad tai bus. 

Tuo tarpu pikto likimo eksperimentatorius dar nenori 
baigti su šiais nelaimingais žmonėmis eksperimentų. Jis ima 
DP iš ligšiolinės aplinkos, kurioje DP buvo sutelkti vienoje 
kompaktinėje masėje, ir pradeda perkeldinėti juos kiekvieną 
skyrium dabar jau į skirtingas aplinkas į D. Britaniją, Belgiją, 
Kanadą, net Australiją ir t.t. Net šeimas ardydami. Eksperi- 
mentas labai įdomus. Tik visa nelaimė, kad eksperimenta- 
toriai, eksperimento aistros pagauti, užmiršta, jog ekspe- 
rimentai daromi su gyvais, jaučiančiais,  mąstančiais 
žmonėmis. 

Tačiau šitas eksperimentas yra tik šešėlis to, nuo kurio 
jie yra pabėgę... 


APIE KULTŪROS REIKALA TREMTYJE 


1. 


Kultūra — kaip ir duona. Kasdien jomis naudojamės. 
Be jų nebūtume gyvi. Ir neklausiame, kas jos yra. Jei kas 
paklaustų, kas yra duona, — nesiskubintume atsakyti. 
Pirmiausia pagalvotume: „Keistuolis! Kas yra duona! Mes 
valgome ir neklausiame. O jeigu klausiame, tai ne kas yra 
duona, o kur jos gauti...“ 

Ir kultūra naudojamės kasdien, neklausdami kas ji yra. 
Kitam ir per visą gyvenimą neateina toks klausimas. Tik jau- 
čiame visa prigimtimi, kad ji mums reikalinga. Pasiiląstame 
poezijos žodžio, pasiiląstame muzikos, dainos, kino. 
Panorime pereiti per miestą — ne tam, kad pasidairytume 
po vitrinas, ne tam, kad rendez-vous turime. Paprasčiau- 
sias noras pasidairyti po senamiesčio sukimštų namelių spal- 
vingas plokštumas, neįprastas linijas, uždarumo ir atvirumo, 
šviesų ir šešėlių žaismą. Vis tai priverčia mus paklajoti ir 
jausti kažin kokio malonumo. Tai visai kitoks malonumas 
nei prie kortų žaismo ar snaudimo prie krosnelės, ar 
plepėjimo, nepabaigiamo plepėjimo, su kambario kaimynu 
apie aukštąją politiką ir kur kas yra apsivogęs... 

Sykiais mažiau, sykiais daugiau pajuntame kultūros 

reikalingumą sau, savo dvasiai. Kaip duoną įvertiname tik 
tam tikromis sąlygomis! Kaip saulės šilumą imame branginti 
tik po apniukusio oro! Pasiiląstame kultūros, kai jos negau- 
name, o kai mūsų prigimtis jos reikalaute reikalauja. 
(Anekdotas apie sovietų pulkininką Vienoj.) 

Taip žmogaus prigimtis reikalauja ir kultūros, kaip ir 
duonos. Nelaimė, jeigu žmogus kultūros jau nepasigenda 
arba jeigu jis tenkinasi labai žemos kultūros laipsniu. Nesąi 
duona duonai, kultūra kultūrai nelygi, nors vardas tas pats. 
Nepalyginsi kultūros reiškinių, kurių reikalavo mūsų pri- 
gimtis ir kuriais mes naudojomės Lietuvoj, ir tų, kuriuos 
dabar turime. Duona esti blogesnė ir geresnė, kultūra 
žemesnė ir aukštesnė. 

Nuo ko gi priklauso tas kultūros aukštis ar žmogaus 
kultūringumas? 


2. 


Panašumu pasinaudokim, ieškodami atsakymo ir į šį 
klausimą. Norint susekti duonos gerumo paslaptį, daroma 
jos analizė. Norint kultūros aukščio veiksnius susekti, 
susekti žmogaus kultūringumo matą, reikia analitiškai pažiū- 
rėti į kultūros svarbiuosius elementus. 

Kultūros sąvokoje yra dvi svarbiosios dalys: 

1) gamta ir 

2) žmogaus veikimas, kuris gamtą perkuria, duoda jai 
naujų pavidalų. 

Gamta tai medžiaga, iš kurios žmogaus veiksmas, diri- 
guojamas idėjos ir vykdomas valios, formuoja ar kuria 
naujus daiktus ir naujus pavidalus. 

Ar gamta yra daugiau ar mažiau paliesta Žmogaus ir 
minties valios, — pagal tai skiriame dvejopas sąvokas: 
sakome — gamtinis pasaulis ir kultūrinis pasaulis. Tai du 
kraštutinumai. Gamtinį gyvenimą turi primityvieji žmonės, 

vadinami laukiniai. Arti gamtinio gyvenimo stovi mMedžio- 
tojų, piemenų tautos, net žemdirbių. Kraštutiniausiu kul- 
tūriniu gyvenimu gyvena miestiečiai, intelektualai. 

Gamtos vardu reikia suprasti ne tik išorinį pasaulį, bet 
ir pačią žmogaus prigimtį. Žmogaus prigimtis gali būti žmo- 
gaus kultūrinio veikimo sritis ir objektas. Ją nugenėti nuo 
„Vilkų“ ir skiepyti jai naujus ūgius reikia ne mažiau kaip 
medeliui. Ji gali būti ir esti tobulinama pagal tam tikrą idėją. 
Iš čia ir kyla fizinio ir dvasinio auklėjimo, kultūrinimo 
reikalas. 

Kada kultūrinama žmogaus dvasia, žmogaus prigimtis 
— turime išvidinę kultūrą; kada kuriamos objektyviosios 
(šalia žmogaus esančios) dvasinės vertybės (menas, 


mokslas, literatūra) — turime dvasinę kultūrą“, kada 
kuriamos medžiaginės gėrybės, technika, sudarančios 
materialinio gyvenimo sąlygas, — turime materialinę 
kultūrą. 


Taigi kultūros vardu vadinamos labai plačios sritys -— ir 
teatras, muzika, romanas, mokslas, ir geležinkelio staty- 
mas, javų nauja atmaina, žemės drenavimas, miško au- 
ginimas ir asketiškas savo asmenybės lavinimas — visa tai 
gali būti vadinama kultūros vardu. 

Kad nesusipainiotų vienu vardu vadinamos tos labai 
plačios sritys, vokiečiai dvasinę ir išvidinę kultūrą vadina 
tiesiog kultūros vardu. Civilizacijos žodį jie dažniau taiko 
išviršinei materialinei kultūrai. Iš čia sakoma: kultūringas 
žmoaus ir civilizuotas žmogus. Kultūringas reiškia tam tikrą 
žmogaus dvasios aukštumą, taurumą. Civilizuotas reiškia 
žmogų, pasisavinusį materialinės kultūros laimėjimus. Pran- 
cūzai priešingai — jiems civilizacija reiškia dvasinę kultūrą. 

Šitos keleriopos kultūros nevisada eina kartu. Gali būti 
labai aukšta išvidinė kultūra, bet labai primityvi materialinė 
kultūra. Tai ženklas, kad žmogus ar tauta labai daug 
dėmesio kreipia į savo dvasios gyvenimą ir jo tobulinimą, 

bet mažiau į išorinį pasaulį. Iki kraštutinumų šiai kultūrai 
atstovauja indų jogai. Šitai paaiškina, kodėl primityviame 
gyvenime gali būti labai aukštos išvidinės kultūros žmonių. 
Iš kitos pusės didelės materialinės kultūros krašte, aukštoje 
civilizacijoje, gali būti labai nedidelės dvasinės kultūros 
žmonių. Tai ženklas, kad visas dėmesys skiriamas 
materialinio, technikinio gyvenimo gerovei kurti. Tos rūšies 
kultūra labiausiai vyrauja Amerikoje. Apvaldę atomus ir su- 
kūrę iš jų naujus baisius pabūklus, jie mažiausiai yra apval- 
dę pačių žmonių dvasią. (Paskutinių laikų revue dainininko 
Frank Sinatra kultas su 2000 jo gerbėjų klubų, su plaukų 
rinkimu ir jo prisiliestos vietos užsirišimu, o jo daromas 
įspūdis lyginamas su grynai fiziologiniu  pergyvenimu). 
Nesunku pastebėti, kad lietuviai yra labiau vidinės kultūros 
žmonės. Tatai yra ir pastebėję dabar svetimieji. 

Retesnis yra reiškinys, kad dvasinės kultūros dideli 
kūriniai, literatūros, muzikos, architektūros, filosofijos 
veikalai — pasirodytų krašte, kuriame yra menka 
materialinė kultūra ar kur dvasinė išvidinė kultūra yra žemo 
lygio. Ir istoriškai imant, dvasinės kultūros didieji veikalai 
tarpo vadinamuose kiekvienos tautos aukso laikotarpiuose, 
kada yra pačiame pakilime iš vienos pusės išvidinė kultūra, 
iš antros materialinė. Graikijoj Periklo laikai, Italijoj renesan- 
so laikai, Prancūzijoje 16—17 amžius, Ispanijoje Servanto- 
Calderono amžius. 

Taigi didžiai dvasinei kultūrai suklestėti iš vienos pusės 
reikalinga materialinė kultūra, kaip materialinės sąlygos; iš 
kitos aukšta išvidinė kultūra, kaip priežastinis veiksnys 
dvasinei kultūrai kurti, kaip socialinė aplinka jai priimti. 

Čia ir noriu stabtelėti ir pabrėžti tą dažnai pamirštamą 
kultūrinio veikimo atžviląį išvidinės kultūros būtinumą ir 
dvasinei kultūrai kurti ir jai prisiimti. Tik su didele išvidine 
kultūra gali būti kūrėjas. Tik su išvidine kultūra skaitytojas, 
žiūrėtojas ar klausytojas gali suprasti, įsijausti ir pasisavinti 

didelių veikalų prasmę. Tik tada meno veikalas gali pratur- 
tinti klausytojo, skaitytojo dvasią, kai jame yra daugiau 
dvasios turtų, nei pačiame skaitytojuje, žiūrėtojuje. Tik tada, 
kai skaitytojas ar žiūrėtojas yra aukštos dvasinės kultūros, 
jis sukuria ir pareikalavimą aukštojo meno, aukštos kul- 
tūros. Kaip materialinė prekė pritaikoma pagal vartotojo 
skonį, taip ir kultūros veikalai prisiderina dažnai pagal 
publikos kultūrinį lygį. Dėl to tik angluose atsiranda tiek 
veikalų su vaiduokliais, tik „Amerikoje tiek veikalų su 
pakrikusiu seksualiniu gyvenimu. Kur sveikos, taurios dva- 
sios kultūros vartotojas, ten ir kultūrai susidaro aukštos 
vertės reikalavimas. 

Šitas aukštos išvidinės kultūros reikalavimas dažnai 
pamirštamas. Pamirštama, kad nei gražiai parištas kakla- 
ryšis, nei grakštus skriestuvo valdymas, nei gabi publicisto 
plunksna, nei pagaliau įsirašymas į kultūros rėmėjus dar 
nebūtinai yra kultūringo žmogaus ženklas. Net ne tas kul- 
tūringas, kurs daug knygų perskaito. Tik tas, kuris supranta 
save, savo paskirtį ir savo santykius su artimu, su visuo- 
mene ir kuris pajėgia savo santykius su jais tvarkyti aukš- 
tojo žmoniškumo ribose, tas yra tikrame išvidinės kultūros 
kelyje. Tik ten netiesiogiai ir tarnauja visa kultūra. Tarnauja 
žmogaus vertei pareikšti objektyviais kūriniais. Tarnauja tuo 
pačiu Žmogaus vertei pakelti. 

Šitaip suprasdamas tikrąją kultūrą ir jos paskirtį, aš 
nerandu žodžių pažymėti jos reikšmei. Jeigu poetas Rim- 
baud, norėdamas pažymėti muzikos reikšmę poezijai, metė 
skambią frazę: de la musigue avant toute chose, tai norė- 
čiau šios dienos reikalui ją tik pakeisti: de la culture avant 
toutes choses... 

Dabar aiškėja atsakymas į pradžioje iškeltą klausimą, 
nuo ko priklauso kultūros aukštis. Būtent, nuo išvidinės 
aukštos kultūros, nuo jos kūrybingos valios, o taip pat nuo 
palankių materialinių sąlygų. 

Ar tremties sąlygos yra užtenkamai palankios dvasinei 
kultūrai? 


3. 


Tuo metu, kada susidarė tremtinių bendruomenės, 
sąlygos dvasinei kultūrai buvo palankios trumpam laikui. 
Dvigubai palankios. Ir kūrėjai buvo rinktiniai iš Lietuvos. Ir 
bendruomenė, auditorija, kurioje bręsta kūrėjas, buvo 
rinktinė. Jos pirmykščiai nusiteikimai buvo entuziastiški. Ji 
buvo pasiilgusi kūrybinio ženklo. Ji jautė meno ir apskritai 
kultūros alkį po karo priespaudos. Ir to nusiteikimo matėm 
aiškius vaisius: kūrėsi meno kolektyvai, kūrėsi laikraščiai, 
mokyklos, leidyklos; rašytojų vakarai ar meno ansamblių 
koncertai buvo sutinkami su džiaugsmo ašaromis; knygos 
laikraščiai išgrobstomi. Kultūrinis gyvenimas pagal sąlygas 
buvo intensyvus. 

Bet nūdien materialinės sąlygos pablogėjo. Suaktualėjo 
duonos klausimas pirmiausia. Maitinimo stoka nualino fiziš- 
kai. Pakirto žmonių dinamiką, judrumą. Toliau, — ketverių 
metų kaimeniškas gyvenimas nuvargino moraliai: suardė 
nervus, atėmė pagarbą vienas kitam, pasėjo apkalbėjimo ir 
rietenų, įtarinėjimo maniją (uždarytų vilkų likimas!). Ateities 
netikrumas prislėgė ir pasėjo apatiją. Emigracijos problema 
nukreipė nuo kultūrinių reikalų dėmesį. Pinigo reforma 
atėmė paskutinius materialinius išteklius, sulikvidavo 
materialines sąlygas, būtinas kultūriniam pasireiškimui ir 
kultūriniam dinamizmui: — nėra kuo knygos, laikraščio 
pirkti, nėra kuo jų išleisti, neįmanomi koncertai, ansamblių 
iškylos. Stagnacijos pavojus! 

Šitos sąlygos degraduoja žmogų, stumia jį žemyn, 
nukultūrina. Argi su tokiu entuziazmu dabar sutinkami 
pranešimai, koncertai kaip prieš trejus metus! Pagaliau ir 
patys kolektyvai yra. Dabartinėmis sąlygomis kultūrinis 

asmenų lygis verčiamas smukti, kultūrinė kūryba lėtėti ir 
lėkštėti. 

Tai nėra priekaištas. Tai tik konstatavimas. Konsta- 
tavimas liūdno reiškinio, bet sunkiai išvengiamo. Ir tai mes 
dar stipriai priešinamės aplinkybių spaudimui (amerikoniš- 
kas eksperimentas su pusiau maitinamais žmonėmis!). 

Taip, mes mėginame toms sąlygoms rodyti atsparumo. 
Ir su didele pagarba tenka vertinti tuos, kurie nesiduoda 
palaužiami, atkakliai kuria, atkakliai savo kūrybą neša visuo- 
menei, nors žino, kad ir nelabai mielai jau bus priimti. Tie 
žmonės, kurie savyje ir kituose stengiasi išlaikyti ir sustip- 
rinti vertingo Žmogaus dvasią, yra verti tremties rezistento 
vardo! 

Ar toliau eisim kultūros stiprėjimo ar nukultūrėjimo, 
keliu? 


4. 


Tolimesnį mūsų likimą gali nulemti dvi išeitys: arba 
pasaulinis įtempimas sprogs, ir tada tremtiniai, kurie išliks 
gyvi, sugrįš namo ir nustos niekinamojo DP vardo. Arba 
įtampa truks ilgiau, ir DP vardas bus pakeistas daugumai 
emigranto vardu. Teliesim toliau tik antrąją išeitį. 

Emigravusių padėtis, taip, pasikeis. Jie išsiskirstys ir 
gyvens išblaškyti tarp svetimųjų. Jie bus įjungti į darbą. 
Įjungimas į darbą atgaivins energiją. Bus laimėtas gyvenimo 
pastovumas ir pats gyvenimas bus normalesnis. Bet 
emigrantas negrįš į gyvenimą, prie kurio jis pripratęs 
Lietuvoje. Didelė dalis išvykstančiųjų yra daugiau ar mažiau 
inteligentinės profesijos, kuri savaime reikalauja ir 
aukštesnio dvasinės kultūros lygio. Tenai jie daugumas bus 
įjungti į fizinį darbą, įjungti į vadinamą proletariatą, kurio 
kultūrinis lygis vėl yra kitas. Tokiu būdu imigrantas atsidurs 

grėsmėje nusileisti į žemesnį dvasinės kultūros laipsnį, 
grėsmėje atitrūkti nuo savos tautinės kultūros. 

Grėsmė bus juo didesnė, kad tautinės kultūros židinių 
vienur visai nebus, kitur bus maža arba labai primityvūs. 
Nebus nei meninių kolektyvų, nei bendruomeninės aplinkos, 
nei tiek spaudos. 

Kartoju: prieš akis stovės du pavojai: silpimas tautinės 
kultūros, silpimas išvidinės kultūros. 

Atsidursime panašūs į žmones, kuriuos Ibsenas yra iš 
dalies parodęs savo Laukinėje antyje. Ten Eckdalis kažkada 
buvo laisvas lokių ir kitų girios ar kalnų žvėrių medžiotojas. 
Bet jis pavirto ilgainiui tik triušių augintoju. Jis dar svajo- 
davo apie savo kalnus ir lokius ir, kad įsivaizduotų anas 
laisvos medžioklės dienas bent savo fantazijoje, jis nušau- 
davo triušį. Taip, jis dar pasvajodavo, bet jaunosios kertos 
atstovas, svajojęs būti menininku, faktiškai yra virtęs tik 
fotografu ir jau yra visiškai savim patenkintas. Net 
aukštesnio žmogaus svajonėmis negyvena. Tai Žmogaus 
nusileidimas nuo aukštybių idealų į žemesnius. Nuo aukš- 
tesnės kultūros reikalavimų į pasitenkinimą menkesne 
kultūra. 

Šitas galimos ateities svarstymas neturi tikslo 
pesimizmą skelbti. Tai tik pažvelgimas tiesai į akis. Visų 
emigracijų esti panašus likimas. Iš pradžių didelis kūrybinis 
ir kultūrinis pakilimas, — kaip gėlės šaka tebežydi, įstatyta į 
vandenį. Toliau pozityviosios veiklos nuovargis ir tik negaty- 
viosios pakilimas: prikaišiojimai vienas kitam, kurie baigiasi 
tarpusavio suskilimu ir kova. Dar toliau — aprimsta kova, ir 
prasideda apatija visuomeniniam ir kultūriniam darbui. 
Pagaliau — fizinis sunykimas, senųjų išmirimas, jaunosios 
kartos įsiliejimas į vietinę visuomenę... 

Tas procesas vyksta su visom emigracijom, tik ne visur 
vienodu tempu. Tempo pagreitinimas ar sulėtinimas 
priklauso bent iš dalies ir nuo pačių imigrantų. (Čia ir yra 

mūsų  kozyris.)  Sąmoningos pastangos, organizuotos 
pastangos ir valia gali ilgesniam laikui sustabdyti imigrantų 
tautinės kultūros nykimą, ar užkirsti kelią išvidinės kultūros 
lygiui smukti. Man net rodos, kad lietuvis, pvz., lengviau ir 
ilgiau išlaikys savo tautinę kultūrą ir savo žmogiškosios 
vertės pajautimą. Priežastis paprasta: lietuvis yra stipresnės 
išvidinės kultūros, stipresnių tradicijų, latvis, pvz., yra 
stipresnės technikinės kultūros ir stipresnio oportunizmo 
(prisitaikymo). Dėl to ir emigracijoje lietuvis išliks ilgiau sa- 
vitas, latvis greičiau prisitaikys. Lietuvis jausis naujam 
gyvenimui ilgiau svetimas, latvis į jį lengviau įsilies ir grei- 
čiau bus patenkintas. 

Minėjau, kad didelėmis valios pastangomis galima ilgiau 
pratęsti tautinės kultūros nykimo procesą. Tarp priemonių 
šiam procesui stabdyti dėmesio ypačiai vertos šios: 

1. Kai aušrininkai norėjo atgaivinti lietuvišką sąmonę, 
jie griebėsi piešti gimtosios žemės praeities paveikslus. Šita 
priemonė niekados nesensta, tik turi būti atitinkamai 
pritaikyta. Mūsų reikalui būtina sąmoningai palaikyti ir gai- 
vinti savyje mintį apie savo praeitį: kokio kultūrinio aukščio 
esu buvęs ir privalau būti, kokis mano pasirodymas gali 
pelnyti pagarbos man ir mano tautai. Būtina nenusileisti iki 
minties, desperacinės minties: „vis tiek negrįšiu, kam man 
tos pastangos; kam tas akmens ritimas prieš kalną, o, be 
to, manęs čia niekas nepažins, niekas neįvertins“... 

2. Būtina palaikyti savyje norą, interesą lietuviškos kul- 
tūros vertybėms, lietuviškai knygai, muzikai, tradicijoms. 
Kol bus interesas aukštesnės tautinės kultūros apraiškoms, 
kultūrinėms pramogoms, nebus nei laiko nei, svarbiausia, 
noro tom pramogom, kurios degraduoja žmogų — gir- 
tavimui, kortavimui ar kitos menkos rūšies azartui. 

3. Dvasinei kultūrai ne tik kurti, bet ir pasisavinti bei 
savyje išlaikyti reikia valios, reikia nemažų pastargų. 
Neužmirškime, kad kiekviena aukštesnės kultūros apraiš- 

ka, menas, mokslas, literatūra, kuri gali palaikyti ir plėsti 
mūsų išvidinę kultūrą, reikalinga pastangų, reikia bent pra- 
džiai tam tikro valios prisivertimo. Kodėl taip, savaime 
suprantama, nes veikalas, kuris gali praturtinti mūsų vaiz- 
duotę, mūsų protą, reikalauja tą protą ar vaizduotę įtempti, 
kad veikalo turinį suprastum ar įsivaizduotum. Menkavertė 
kultūra, menkavertė knyga dėl to taip ir lengvai duodasi 
paskaitoma, taip kartais vilioja, kad ji nereikalauja jokių pa- 
stangų. Dar mažiau valios ir pastangų reikalauja tokie kul- 
tūros surogatai kaip išsigėrimas ar kortavimas (nebent 
pastangų pinigam susirasti, kad galėtum išsigerti!). 

4. Kas nori išlaikyti savo žmogiškąją vertę ir tautinės 
kultūros pajautimą, jau dabar turi tos srities nė kiek 
nuužleisti, nes išvidinė kultūra, jei neina pirmyn, tai vietoj neilgai 
stovi ir rieda atgal. O riedinčią jau daug sunkiau sulaikyti. 
Šitas išvidinės kultūros išlaikymo momentas įpareigoja 
kiekvieną dar paskutinėm dienom, kol yra lietuviška 
bendruomenė, kol yra lietuviškos kultūros židinių ir 
kolektyvų, kol yra lietuviškos spaudos ir medžiagos susi- 
daryti kuo didžiausias atsargas. Atsargas ne tik lagamine, 
svarbiausia — prote, širdyje, valioje, vaizduotėje. 

Paskutinis klausimas: ar visa tai apsimoka? Jeigu gresia 
bendra tendencija nukultūrėti ir nutausti, tai ar verta dar 
rodyti rezistenciją tam nutautimui, ar gal pasinerti į naują 
gyvenimą ir stengtis virsti tokiais, kaip tie, kurie tuo 
vietiniu gyvenimu gyvena ir tarp kurių mes būsim atsidūrę? 


5, 


Taip, galima leistis į dugną ir virsti tuo, kuo aplinka 
pavers. Galima laikytis paviršiuje, ir nors būsim 
proletariatas dirbamo darbo atžvilgiu, bet liksim aristokratai 
dvasios taurumo, kultūringumo atžvilgiu. Pirmuoju atveju 
net geriau apsimokės. Antruoju atveju reikės daug herojiz- 

mo, kovos. Kas norės lengvesnio gyvenimo kelio, pasirinks 
pirmąjį, kas garbingesnio ir Lietuvos verto — antrąjį. 

Iš tikrųjų apsispręsti už vieną ar antrą kelią priklausys 
ir nuo to, kaip kiekvienas sau išsiaiškinsim, kas mes esam. 
Ar esam pabėgę? Pabėgę nuo mirties ir kančios baimės? 
Kaip karys iš fronto? Ar esam pasitraukę. Pasitraukę kaip 
tie, kurie pakeičia frontą, kad iš naujų pozicijų toliau 
priešintųsi? Net jeigu pabėgom iš baimės, ar dabar tebe- 
norime būti rolėje dezertyrų, ar karių, grįžtančių į frontą ir 
kovojančių naujose pozicijose? Kovojančių tuo tarpu ne 
ginklu, bet savo kultūrinių tradicijų išlaikymu, savo tautinės 
kūrybos išlaikymu ir palaikymu, savo šviesios širdies, blai- 
vaus proto, geros valios pranašumu... 

Mėginta įžvelgti galimybės. Nesam tokie, kuriuos reikia 
vienaip ar kitaip įkalbinėti. Kiekvienas pats apsispręs. 
Baigiu, nerasdamas geresnio žodžio, kaip tas, kurį taria 
Faustas Kirša savo ,,Tremtinio psalmėse“ ir tiems, kurie 
pasirinks antrąjį kelią, ir tiems, kurie atsidurs 
pirmajame: 


— Ir atsivėrė prieš mus svetimųjų žemių plotai ir tapome 
svečiai nekviestiniai. 

— Pakrūmės, apleistos pašiūrės ir kareivinės tapo 
mūsų nakvynės ir guoliai. 

— O koks laimingas elgeta, kuris turi pastogę, 
palaimintą globą ir žemę tėvynės. 

— Mes esame nužmoginto bandymo grobis, bet teisy- 
bė tarp mūsų. 

— Nuo Sibiro taigų, nuo sugriautų Europos miestų 
mes liudijam gyvą tėvų žemę. 

— Praradom jaučius ir žirgus, bet užgrūdinom meilę 
tėvynei. 

— Pavirto pelenais rūmai, pilys ir šventovės, bet mūsų 
širdys patapo meilės tvirtovėm. 

— Užžėlė vaikščioti takai ir vartytas vagas usnys 
aptraukė, bet mes neviltų neparpuolėm. 

— O žemės rutuly, pavirtęs Sodoma ir Homora, per 
kančias atgausi savo veidą. 

— Ir mano tėvynė iš .dumblino duburio versmės 
Feniksu kelsis. 

— O tremtie, kuri tautai uždėjai erškėčių vainiką, 
įprasmink mūsų žygius! 

— O tremtie, kuri klajūnų pelenais svečias kapines 
papildai, įprasmink mūsų žygius! 

— Kovotojų, savanorių ir partizanų širdys nusagstė 
amžiams puošmenom Laisvės Statulą. 

— Bus saulės rytas, ir skambins Laisvės Varpas: 
Laisva Lietuva! 


1948 


ANTRAS VEIKSMAS PRASIDĖJO 


1. Emigracijos drama 


Tremtiniai sparčiai virsta emigrantais. Kurie iš Vokie- 
tijos jau išvyko, ne vienam prašneko sentimentas: o vis 
dėlto čia buvo širdžiai ramiau; čia buvo žemė, kurios ribos 
susisiekia su mano tėvynės laukais; čia buvo sava stovyklos 
bendruomenė, kurioje žmogus buvai kaip augalėlis su lietu- 
viškos žemelės velėna... Vandenynai dabar atrėžė nuo 
tėvynės sausumos. Išbarstymas po visus kraštus sutraukė 
bendruomeninius ryšius. Tik dabar tremtinys pasijunta 
virtęs pilna prasme displaced person — išvietintasis. 

Tai pradžia tremtinio dramos antro akto — emigra- 
cijos. 

Emigracija nebe pirma. Daug pamokė likimas emigra- 
cijų po lenkų sukilimų, po Rusijos revoliucijos. Visų jis 
panašus. Iš pradžių entuziastinga politinė ir kultūrinė veikla, 
kurią gaivina tvirta viltis, kad emigracija tėra trumpas 
laikinis iš savo krašto pasitraukimas. Toliau reiškiasi užtru- 
kusios emigracijos pagimdytas nuovargis, kuriame silpsta 
visuomeninė veikla, ir prasideda vienas kito kaltinimas bei 
tarpusavio kova. Paskui ir tai apsilpsta, ir kiekvienas tesi- 
rūpina savu asmeniniu įsikibimu į gyvenimą dėl kasdieninės 

duonos. Tai jau rezultatas sumažėjusios vilties ir išdžiū- 
vusių pragyvenimo išteklių. Pirmajai imigracijos kartai 
biologiškai silpstant, bet dar vegetuojant, antroji karta, jau 
imigracijoje augusi, jungiasi į vietinį gyvenimą ir virsta 
naujos tėvynės piliečiais bei tautiečiais. Biologiškai, tautiš- 
kai, kultūriškai jauga Žmogus į naujo gyvenimo, naujos tė- 
vynės ir naujos tautos kamieną. 

Tai bendra imigracijų tėkmė. Vieni imigrantai duodasi 
jos nešami greičiau, kiti rodo didesnio atsparumo. Tatai 
priklauso 

a. nuo niveliuojančios srovės, aplinkos, tempo bei 
įtampos, 

b. nuo žmogaus dvasinio pajėgumo išsilaikyti srovės 
pakraštyje, 

c. nuo objektyvių atsparos taškų, kuriuose imigrantas 
ilgiau ir sėkmingiau gali atsispirti niveliuojančiai srovei. 

Imigrantinė tėvynė yra suinteresuota atvykėlius įčiulpti į 
savo gyvenimą ir dėl to stengiasi suorganizuoti stiprią ni- 
veliuojančią srovę, susilpninti naujojo piliečio tautinės indi- 
vidualybės atsparumą ir išsklaidyti minėtuosius taškus, 
kuriuose imigrantas rastų atsparos tautinei individualybei 
palaikyti. Jeigu imigrantas stengiasi nepasiduoti, prasideda 
gilaus pergyvenimo dramatinė kova, kuri galutinai baigiasi 
imigranto sutirpimu. Jeigu imigracija tik laikinė, jeigu 
žmogus moraliai ir intelektualiai yra pajėgus, jeigu yra 
pakankamai jam atramos taškų, tai imigracija gali būti net 
naudinga — ir jam individualiai ir jo kraštui, nes Žmogus įgy- 
ja naujos patirties ir grįždamas perkelia ją į savo kraštą. 


2. Niveliuojančioji srovė 


Mūsų dienomis niveliuojančioji srovė nukreipta į 
imigrantą dviem kryptim — socialine profesine ir intelektu- 

aline. Imigrantiniai kraštai ateivį pastato į tokias socialines 
profesines sąlygas, kad jis negali patekti į aukštesnę 
profesiją, kuri duoda savarankiškumo, reikalauja intelektu- 
alinio pajėgumo, įgalina laikytis gyvenimo priekyje. Ne tik 
profesinė konkurencija uždėjo varžtus imigrantams gydy- 
tojams, inžinieriams, teisininkams, bet ir imigrantinio krašto 
nacionalinė politika neprileisti į vadovaujančias vietas 
ateivių. 

Imigrantas intelektualas, paverstas profesiniu proletaru, 
ilgainiui turi proletarėti ir dvasiškai. Negaudamas darbo 
pagal savo profesiją, jis negalės pritaikyti jame susiklojusios 
patirties, visą energiją turės skirti tam, kad persiorientuotų į 
naują fizinį darbą, nereikalaujantį intelektualinių pastangų. 
Po fizinio darbo jis ilgai nesijaus pajėgus intelektualiniam 
darbui. Jis ims skursti intelektualiniu atžvilgiu. Jis primity- 
vės kultūriniu atžvilgiu. Gali šiurkštėti moraliniu atžvilgiu 
priklausomai nuo aplinkos. 

Subjektyviu atžvilgiu tai bus didis tragizmas, kada 
žmogus jausis, kaip jis vis labiau ir labiau degraduojasi: 
mažiau mąsto, tenkinasi vis menkesnėmis kultūrinėmis 
vertybėmis. Šioje subjektyvioje dramoje gali būti ir trium- 
falinių laimėjimų, jeigu žmogus pajėgs persijungti į naujus gy- 
venimo bėgius ir turės energijos naujai dvasią taurinti ir 
moraliai pakilti aukščiau už visą aplinką. Bet imigrantiniame 
gyvenime tai esti retesnė laimė. 

Objektyviu atžvilgiu žmogaus intelektualo sunykimas 
bus nuostolis jo tautai, nes tautoje retės šviesuomenė, 
kuriai paruošti reikia tiek daug energijos, laiko ir pinigo. 

Šitas intelektualinis ir moralinis suproletarėjimas yra 
vienas iš didžiųjų naujosios imigracijos pavojų. Daugelis 
mūsų tautiečių tą dramą jau giliai pergyvena. Ar joje pasi- 
rodys laimėtojai ar pralaimėtojai, parodys ateitis. Bet tauta 
turi skaitytis su faktu, kad ne vienas šviesuolis jai dings. 

Naujo imigranto intelektą dabartiniais laikais veiks 

idėjos ir argumentai, nukreipti prieš tautinę individualybę, 
prieš tautinę valstybę, prieš tautiškumą. Tautiškumui 
metami vos ne „liaudies teismų“ kaltinimai. Esą tactiš- 
kumas, nacionalizmas, kaltas dėl totalinių režimų atsi- 
radimo: fašizmo ir nacionalsocializmo. Tautiniu principu pa- 
grįstos valstybės sukursčiusios Antrąjį pasaulinį karą. 
Tautiškumas sukūręs valstybių sienas, kurios kliudančios 
ūkinę Europos vienybę, suskaldydamos Europos teritoriją į 
daugybę mažų ūkinių vienetų (Dr. Szende, Europaeische 
Revolution, 1945). Tautiškumui, nacionalizmui suteikta iš 
viso neigiamoji prasmė. Šita argumentacija pradėjo reikštis 
tuojau po šio karo knygomis ir žurnalais. Ji tebekartojama 
suvažiavimuose. Ji rado atgarsio ir politiniame praktiniame 
gyvenime. JTO sudėtyje jau skiriamos didžiosios valstybės 
ir visos kitos. Pirmosios lemia viską. Antrosios — tik sateli- 
tai. To skirtumo nebuvo buvusioje Tautų Sąjungoje. Ten 
visos buvo lygios. Tai žingsnis atgal nuo demokratizmo ir 
nuo lygaus respekto visoms tautoms. 

Šitokioje atmosferoje nesunku kilti abejojimams imi- 
granto sąmonėje: jeigu tokie autoritetai pasisako prieš tau- 
tinę individualybę, tai gal mano užsispyrimas laikytis tautiš- 
kumo tikrai nėra teisingas; jeigu prieš mažąsias tautines 
valstybes pasisakoma, tai jos vis tiek neatlaikys bendro 
spaudimo, ir ar verta dėl to man priešintis, ar ne geriau iš 
karto įsilieti į didžios valstybės ir tautos masę, kad per ją 
iškiltum į gyvenimo priekį; jeigu naujas kraštas man suteikė 
globą, tai ar laikydamasis savo tautinės individualybės ir 
rūpindamasis savo tėvynės reikalais, aš nenusikalstu nau- 
jajai tėvynei, kuriai turi priklausyti ir mano lojalumas ir 
dėkingumas... 

Šitokios idėjos jau dabar iškyla Jungtinėse Valstijose, 
diskusijose tarp lietuvių. Jos pareikalauja iš imigranto, 
ypačiai iš naujojo, sąmoningo apsisprendimo tais tautiš- 

kumo klausimais, nes nesąmoninga dvasia ties kelią prakti- 
niams Žmogaus veiksmams. 


3. Sąmoningoji dvasia 


Šių dienų argumentai prieš tautiškumą remiasi arba 
nesusipratimu, arba nenuoširdumu, arba nesupratimu. — 
Nesusipratimas kyla iš to, kad, tuos pačius terminus varto- 
dami, žmonės ne tuos pačius turinius juose randa. Tautiš- 
kumas, nacionalizmas, lygiai kaip ir individualizmas, kosmo- 
politizmas, internacionalizmas... priklauso prie sąvokų, 
reiškiančių žmogaus santykiavimo būdus su bendruomene. 
Pagal tai, ką žmogus labiau brangina, į ką savo dėmesį ir 
rūpesčius sutelkia, ir turime tais vardais pažymėtas 
sąvokas. Susirūpinimo persvara asmeniniais reikalais davė 
individualizmą. Persvara susirūpinimo tautos reikalais ir 
savos tautos branginimas aukščiau už kitas yra nacio- 
nalizmas. Tuos nusiteikimus kiekvienas žmogus turi. Tik 
viename kai kuris nusiteikimas stipresnis, kai kuris labiau 
atrofuotas. Ir istoriniame valstybių formavimosi vyksme tam 
tikrais laikotarpiais reiškėsi labiau individualizmas (radęs 
aukščiausią savo išraišką šūkyje: V'ėtat c'est moi!) Su 
ankstyvuoju romantizmu pasireiškęs susidomėjimas liau- 
dimi davė pradžią nacionalizmui, radusiam aukščiausią 
išraišką valstybinėje srityje prezidento Wilsono 14 punktų, 
kurie pagrindė valstybių formavimąsi nacionaliniu principu. 
Nacionalinis principas taip prigijo valstybių sąrangoje, kad 
kai kuriose kalbose net sutapo tautybės ir pilietybės 
terminai (nationalitė, nationality). 

Kiekvienos idėjos nelaimė — kad jos vykdyme neišlai- 
komas saikas. Ir nacionalizmas buvo pertemptas. Fašizme ir 
nacionalsocializme savos tautos garbinimas buvo pavirtęs 
niekinimu kitų tautų ir iš savosios tautos tik vieno asmens 

garbinimu. Faktiškai čia tikrai buvo garbinama ne savo tau- 
ta, bet tik valdantieji asmens, ir valia vykdoma ne tautos, 
bet tik tų kelių ar vieno. Vardan jų valios buvo paaukotas 
tos pačios tautos žmogus, buvo paaukotos kitos tautos 
(imperialistiniai Italijos ir Vokietijos karai). Tik kadangi šios 
rūšies rasistinė partija buvo pasivadinusi nacionalsocializ- 
mu, tai ir nieku dėtas nacionalizmas, arba tautiškumas, 
gavo nemalonaus prieskonio, panašiai kaip šiandien ir 
demokratijos vardas rytiečių ir jų satelitų lūpose skamba 
demokratijos išniekinimo gaida. Dėl tokio nacionalizmo 
išniekinimo po Antrojo pasaulinio karo nacionalizmas ir 
virto tokis nepopuliarus, pirštais badomas, nors tai ir tėra 
tik nesusipratimo vaisius. 

Taip dedas Vakaruose. Kitokia tendencija Rytuose. 
Bolševikai tebesmerkia ,,buržuazinį nacionalizmą“, tebe- 
skelbia „,proletarinį internacionalizmą“. Smerkia taip pat 
kosmopolitizmą, smerkia Pasaulio valstybės idėją ir jo 
atstovą pirmąjį Pasaulio pilietį laiko amerikiečių agentu. Bet 
po šio karo sovietinė spauda visu aštrumu ėmė skelbti 
„sovietinį patriotizmą“. Sovietinis patriotizmas turėtų reikš- 
ti meilę visam, kas yra sovietiška. Tačiau pažymėtina, kad 
šituo terminu reiškiamas turinys visiškai sutampa su rusiš- 
kuoju patriotizmu ir galėtų būti vadinamas rusiškuoju nacio- 
nalizmu. Rusiškojo (ne sovietinio!) patriotizmo ugdymas 
varomas sykiu su neapykanta Vakarams. Rusiškasis nacio- 
nalizmas, stengdamasis visus išradimus ir atradimus pri- 
skirti tik rusams, gyvena dar naivųjį savo periodą — panašų 
kaip mūsų aušrininkai romantikai buvo pasišovę lietuviais 
laikyti net pirmuosius tėvus. Noras rusus pripažinti 
išrinktąja tauta yra toks pat perdėtas ir išniekintas nacio- 
nalizmas, toks pat, tik parafrazuotas ,„Russland Russland 
ueber alles...", kuris pačių bolševikų yra netyčiomis suba- 
gatelintas garsiuoju jų posakiu: ,,U nas vsevo jest“ (pas mus 
visko yra). 

Evoliucija prieš mūsų akis įdomi: Vakaruose ideologai 
nacionalizmą ir tautiškumą šaldo, Rytuose jis šildomas ir 
kaitinamas. Vakaruose nacionalizmo vandenėlis pilamas iš 
geldos sykiu su nupraustu švariu kūdikiu, Rytuose nacio- 
nalizmas gaivinamas, pridengtas tiktai fygos lapeliu. Šita 
padėtis leidžia manyti, ar tik visa propaganda prieš nacio- 
nalizmą Vakaruose nebus savo užuomazgoje padaras Rytų 
agentų, kurie, kalbėdami prieš nacionalizmą, prieš tautines 
valstybes, prieš mažąsias valstybes, siekia dezorientuoti ir 
pagilinti idėjinį chaosą Vakaruose. 

Tuo metu, kada Vakaruose ideologai kalba prieš nacio- 
nalizmą, praktinė Vakarų valstybių politika ypač dėmesio 
verta: jos stengiasi niveliuoti kitas tautas, bet ar prancūzai, 
ar anglai, ar vokiečiai ir kiti stengiasi suniveliuoti savo na- 
cionalinius interesus vardant apskritai žmogiškųjų? Deja, ne. 
Praktiškai reiškiasi pastangos suvirinti kitas tautybės savos 
tautos katile. 

Tos pastangos išplaukia iš valstybinio uniformizmo. Kas 
mano, kad valstybėje gali būti pluralizmas, prileidžiantis 
vienoje valstybėje tautybių ir pasaulėžiūrų įvairybę, tas pa- 
teisins ir tautinių individualybių suklestėjimą. Tik jeigu 
Vakarai mėgsta girtis stovį krikščioniškosios kultūros ir 
minties sargyboje, tai tautinių individualybių, lygiai kaip ir 
pasaulėžiūrų, niveliavimas bei jų uniforminimas nėra su- 
derinami nei su krikščionybe, nei su Žmogaus prigimtimi. 
Bet jau esame apsipratę praktinėje politikoje su žmogaus 
prigimties laužymu... 

Jeigu valstybės, tirpdydamos imigrantus, turi tikslą 
pasidaryti sau gerus piliečius, tai jos vargiai dirba savo nau- 
dai. Priešingai: žmogus, atitrūkdamas nuo savo tautos ir 
bendruomenės, nebetenka moralinės kontrolės, kurią 
sudaro jau pats praktinis žmogaus buvimas jo tautinėje 
aplinkoje, kur jį gerai visi pažįsta ir kur jis neišdrįs elgtis ne 
taip, kaip tradicijos reikalauja. O įsijungti į kitą bendruo- 

menę psichologiškai negali. Žmogaus tautybė ir tautinės tra- 
dicijos gi ne pirštinė. Jos taip greit nepakeisi. Dėl to, ati- 
trūkdamas nuo tautos ir smukdamas tautiškai, žmogus 
smunka ir moraliai. Tada ir profesiniu atžvilgiu jis negali 
laikytis tinkamoje aukštumoje.:- Darbo vaisiai bus taip pat 
menkesni. Taigi tautybių tirpinimo katilai veikia prieš save 
pačius. 

Klysta ir tie, kurie nori teisintis, kad rūpinimasis sava 
tauta nesąs suderinamas su lojalumu valstybei. Juk valsty- 
bės pilietis, sakysim, turi teisę ir net pareigą turėti savo 
pažiūrą į valstybės užsienių politiką. Jeigu jis gali iš savo 
vyriausybės reikalauti paramos Graikijai ar Kinijai, tai jis gali 
jos reikalauti ir savo tėvynei Lietuvai — ir niekas jo nepa- 
kaltins nelojalumu savo valstybei. Abeji interesai su- 
derinami. O kad būtų nesuderinami, kad Lietuva skelbtų 
karą Jungtinėms Valstijoms, to, reikia manyti, neprileidžia 
nė didžiausi lojalumo skrupuliatai. 

Šitie faktai ir samprotavimai įgalina išvadas: 

a. — Tautinės vertybės yra natūralus žmogaus pri- 
gimties išsiskleidimas, ir jų racionalus kultyvavimas teigia- 
mai veikia moralines vertybes. 

b. — Nacionalizmas praktiškai daugiausia palaikomas 
tų, kurie prieš jį daugiausia kalba, tik jų kalbos skiriamos 
kitų tautinei individualybei nustelbti, o darbai savajai tauty- 
bei stiprinti. 

c. — Mažosioms tautoms tenka atsargiai vertinti argu- 
mentaciją prieš tautines individualybės ir tautiniu principu 
pagrįstas valstybes, nes joms, mažosioms, teisingai suprasto 
nacionalizmo niekad nebus per daug. Tegul tik jo saugojasi 
didžiosios, nes tik iš jų ir eina visi imperializmo reiškiniai. 

d. — Ištikimybė savo tautai bei tėvynei iš vienos pusės 
ir lojalumas gyvenamajai valstybei iš antros gali būti visai 
gerai suderinti. 

Taigi idėjos, kurių visas tvanas nukreiptas prieš tautinį 

individualumą, kritiško proto ir praktinio gyvenimo šviesoje 
pasirodo arba nerimtos arba nenuoširdžios. Tautinės 
individualybės išlaikymas yra interesas ir asmens, ir tautos, 
ir valstybės. Imigranto pastangos jas išlaikyti yra pagrįstos. 
Jos gali duoti teigiamų realių vaisių, kai imigrantas prie savo 
pastangų, prie sąmoningos savo dvasios randa dar ir realios 
atramos aplinkoje. 


4. Atramos taškai 


Senosios lietuvių imigracijos stiprybė buvo jos užsi- 
darymas nuo aplinkos, užsidarymas lietuviškoje šeimoje, 
lietuviškoje parapijoje, lietuviškoje organizacijoje. Per sa- 
vaitę prie kieto darbo, bent sekmadienį praleidžia grynai 
lietuviškoje tradicinėje aplinkoje. Kiti uždarame lietuviš- 
kame gyvenime tiek išliko lietuviški, kad net vietinės kalbos 
neišmoko. Išsivertė su lietuvių kalba. Kiti savo vaikus sąmo- 
ningai lietuviškoje aplinkoje šildė. Neleido kitaip jiems 
kalbėti namie kaip tik lietuviškai. Kiti dar pozityvios 
priemonės ėmėsi: rytais vakarais visa šeima giedojo lietuviš- 
kas giesmes bei dainas. Rezultatai buvo nuostabūs. Ten, 
Amerikoje, gimę ir augę, šeimos gaivinami, puikiai išmoko 
lietuviškai, lietuviškų dainų ir tradicijų. Tai buvo išimtiniai 
atsitikimai. Daugelis jaunosios kartos to nepasiekė. Bet anie 
pozityvūs pavyzdžiai įrodė, kad galima — galima išmokti 
lietuviškai ir Lietuvą pamilti jos nemačius, jei tik šeima bus 
sąmoninga ir vientisa. Vientisa šiuo atveju tautine prasme. 
Kur šeimos mišrios, sunku yra išauklėti vaikus lietuviškai. 
Yra patriotų veikėjų, kurie yra vedę nelietuves ir su vaikais 
lietuviškai jau nesusikalba. Tai paskutiniai mohikanai tauty- 
bės atžvilgiu. Atžalų jie nebepalieka. Su jais baigiasi lietuviš- 
koji gyvybė jų šeimoje. Gyvenime, be abejo, bus ne vienas 
atsitikimas, kur mišrios šeimos bus neišvengiamos. Tuo 

atveju vaikai dar gali lietuviais išaugti, jei šeimos lietuviškoji 
pusė pasirodys stipri ir sąmoninga. Tokių faktų žinome ne 
vieną. Antram nelietuviškam šeimos partneriui galėtų būti 
lengviau savo tautybę paaukoti lietuviškosios naudai, nes 
didesnei tautai vieno nario iškritimas nebus toks nuostolis, 
kaip apnaikintai lietuvių tautai, kuriai dar dabar daros 
brangi kiekviena lietuviška galva ir širdis. 

Lietuviška šeima ir naujoje imigracijoje bus pats svar- 
biausias atramos taškas tautybei išlaikyti. Kiti pagalbiniai — 
vaikų darželiai ir mokyklos, spauda, parapija, ideologiniai 
sambūriai, Pasaulio lietuvių bendruomenė. — Mes galime 
nepretenduoti į savas aukštąsias mokyklas, bijodami, kad 
tam reikalui neturėsime nei pinigų, nei klausytojų. Bet žy- 
miai svarbiau yra turėti lietuviškus darželius, kad, tėvams 
išėjus į darbą, vaikai neliktų gatvėje arba kad vaikai sveti- 
mame darželyje neprisiimtų svetimų papročių. Tačiau būtų 
labai sveika, jeigu pasisektų suorganizuoti aukštuosius litu- 
anistikos skrajojamuosius kursus, kurių uždavinys būtų pa- 
gilinti lietuvių išsilavinimą lituanistiniais dalykais iš Lietuvos 
istorijos, kalbos, kūrybos, geografijos. 

Išeivijoje jau yra daug spaudos, ypačiai laikraščių. Jų 
skaičius Jungtinėse Valstijose net per didelis. Bet jo nepasi- 
seks sumažinti jokiais samprotavimais. Ten laikraštis 
laikomas ir pragyvenimo šaltiniu tam tikriems žmonėms. 
Bet naudinga būtų, kad viso pasaulio lietuviams galėtų eiti 
laikraštis, savaitinis ar dvisavaitinis, kuris pateiktų informa- 
cijas iš viso pasaulio lietuvių gyvenimo ir juos tarp savęs 
jungtų. Reikalingas ir žurnalas, kuris palaikytų išeivių inte- 
lektualų tinkamą dvasinį lygį. Kitas reikalas — knygos. 
Lietuvių kalbos vadovas, Lietuvos istorija, lietuvių litera- 
tūros ar kultūros istorija — tos rūšies knygos turėtų būti 
kiekvieno lietuvio palydovas imigracijos kelyje. 

Kam priklausytų iniciatyva šios srities darbams? Daug 
vilčių galėtų žadinti Pasaulio lietuvių bendruomenė. Ji galėtų 

imtis to reikalo. Ji būtų tinkamas autoritetas. Bet visuome- 
ninis organizmas nėra paslankus. Dar svarbiau, kad 
bendruomenė dar tik užuomazgoje. Dėl to ar neteks atsi- 
remti į tas institucijas, kurios jau turi geros praktikos. Vaikų 
darželiams yra nepamainomos seselės. Marijonai laiko 
Jungtinsėse Valstijose kolegiją ir dienraštį. Vienas kuris iš 
vienuolynų galėtų prisiimti garbės pareigą organizuoti aukš- 
tojo mokslo skrajojamuosius kursus. Ar ši pareiga nepri- 
tiktų mokslingajam jėzuitų vienuolynui. Žurnalą leisti inicia- 
tyvos imasi kitas vienuolynas — pranciškonų. 

Lietuviška parapija nebus visur įmanoma. Lietuviai 
išblaškyti. Ir kai kur bus vengiama tautines parapijas 
organizuoti, pirmenybę atiduodant mišriosioms. Bet kur 
tokia lietuviška parapija nebus įmanoma, labai praverstų 
lietuvis kunigas, kuris bent individualiai lankytų išblaškytus 
tautiečius. 

Didelė moralinė atrama žmogui yra ideologiniai susi- 
būrimai. Juos reikia imigracijoje būtinai atgaivinti ar, kur 
nėra, sukurti. 

Šitokie atramos taškai ilgam gali palaikyti individualines 
atskirų imigrantų pastangas ir padėti jiems atlikti imigran- 
tinio gyvenimo misiją. 


5. Imigracijos misija 


Imigracijos kovoje uždaviniai trejopi: 

a. išlikti biologiškai, 

b. išlikti tautiškai, 

c. kilti universaliai. 

Išlikti biologiškai reiškia visomis pastangomis išsaugoti 
tyrą lietuvišką Žmogų, kurių visuma sudaro tautos poten- 
cialą. Uždavinys svarbus, nes didžioji tautos dalis po sunkių 
bandymų bus sunaikinta. Dėl to kiekvienas išlikęs labai 
brangintinas. 

Išlikti tautiškai — išlaikyti savo kalbą, savo gyvenimo 
tradicijas, meilę savo tautiečiams ir tėvynei, pasiryžimą 
jiems padėti, tikėjimas sugrįžti į gimtąjį kraštą. 

Išaugti universaliai — apvaldyti naujo krašto kalbą, 
pažinti jo gyvenimo tradicijas, jeiti į jų viešąjį gyvenimą, 
laimėti jų pasitikėjimą ir autoriteto pripažinimą, pozityviu 
veikimu ir profesija demonstruoti savo tautą ir pastatyti jos 
narių laimėjimus moksle, mene, socialiniam, religiniam 
gyvenime tarp pasaulinių pionierių tose srityse. 

Lietuviams dar tenka speciali paskirtis — kova dėl 
krašto išlaisvinimo. 

Lietuvių senoji imigracija savo uždavinius vykdė gar- 
bingai. Pirmoji karta išliko ir biologiškai ir tautiškai sveika. 
Savo biologinį potencialą reiškė lietuviškų šeimų sudarymu 
ir, palyginti, dideliu prieaugliu. Tautinį gajumą reiškė ne tik 
kalbėdama lietuviškai, bet ir lietuvišką kultūrinį gyvenimą 
organizuodama — spaudą, literatūrą, muziką. 

Negalima reikalauti, kad senosios lietuvių imigracijos 
kultūriniai laimėjimai būtų prilyginti lietuviškosios metro- 
polijos laimėjimams. Jie kultūrinį lygį buvo išsinešę iš tėvy- 
nės visai kitokį. O planingo ir organizuoto jų palaikymo 
nepriklausoma Lietuva neparodė. Dėl to jų parodytas 
lietuviškas atsparumas ypač vertintinas. Senoji imigracija 
atliko ir tebeatlieka taip pat specifinį uždavinį, remdama 
kovą dėl tėvynės laisvės ir globodama paskutiniu laiku trem- 
tinius. Tremtinių globoje ji pareiškė tradicinę išsineštąją giliai 
žmonišką dvasią, artimo meilę, kurią Lietuvos gyventojas 
staiga parodydavo, kai jo kaimyną ištikdavo ugnis ar kita 
nelaimė. Bet senoji karta sunkiai pajėgė atlaikyti antrąją 
kartą nuo nutautimo. Dar sunkiau pajėgė atlikti trečiąjį 
uždavinį (augti universaliai), prasimušti naujoje aplinkoje, 
užimti vadovaujamąsias vietas, išliekant sykiu ir lietuviu. 
Sharkey, Stoska... tėra tuo tarpu tik atskiros, gražios 
išimtys. Šitas uždavinys visu svoriu turėtų tekti naujajai 


92 


imigracijai, jeigu jai pirma pasiseks atlikti pirmuosius du už- 
davinius. 

O ir pirmieji uždaviniai — tai yra išlikti biologiškai ir 
tautiškai — naujiesiems imigrantams nebus lengvi. Nau- 
josios imigracijos banga yra daugiau mažiau intelektualinio 
administracinio darbo žmonės. Jų daugumai tenka dabar 
persiorientuoti į grynai fizinio darbo profesiją. Ten, kur reikia 
raumenų ir tempo, jie tuo tarpu bus blogesnėje padėtyje, 
nei prieš keliasdešimt metų nuvykę į tuos kraštus žaliūkai 
vyrai ir merginos. Ne vienas jų sugniuš po naujo darbo 
našta. Ir vyresnioji karta greičiau pasitrauks iš gyvenimo. 
Bet jaunesnioji karta biologiškai atlaikys, jos intelektualinis 
išsilavinimas bus naudingas jai net profesiniu atžvilgiu. Inte- 
lektualinis lygis suras metodų ir būdų patį fizinį darbą atlikti 
greičiau ir racionaliau. Ir tarp darbininkų ji gali atsidurti 
pirmose eilėse. 


Bus jai didelis uždavinys — intelektualiai nesuprole- 
tarėti ir tautiškai išlikti. Jau yra liūdnokų reiškinių — nutau- 
timo aliarmų ateina iš Brazilijos, Australijos ir kitur. Bet yra 
ir gražių reiškinių. Nauja imigracijos banga Jungtinėse Vals- 
tijose aiškiai sustiprino senąją imigraciją. Dar nuostabiau, 
kad sustiprino ne tiek senąją kartą, kurios gera dalis yra 
rezignavę, bet naująją, ten gimusią. Ateina žinios apie nau- 
josios kartos vietomis entuziastingą patriotėjimą ir lietuvė- 
jimą. Vyčių suvažiavimas jau pravestas tik lietuvių kalba. 
Atskirose vietose vyčiai surengė lituanistikos kursus ir 
mokosi lietuvių kalbos. Jaunimas sueina į artimus ryšius su 
naujai atvykusiu jaunimu. Tai naujas ir džiugus sąjūdis. 

Naujoji imigracija pradeda rodyti ženklų ir universaliai 
augti. Eilė naujų imigrantų mušasi į akademinius postus. Jie 
patraukia dėmesį. Reikia laukti, kad ilgainiui jie jeis ir į ūkinį 
gyvenimą. Jie suderins savyje ir tautiškumą ir ameri- 
konizmą, kildami į universalizmą. 

Šitokiu būdu gali išlikti lietuvių tautos dalis gyva; 
išneštas Lietuvos vardas į pasaulį. Gal šitokiu būdu ir 
didžioji tautos nelaimė galės būti panaudota geram. Gal 
Geroji Apvaizda bus nuskyrusi vieniems kančiomis ir 
mirtimi liudyti tautą, nesugundytą šėtono, kuris liepė pulti 
prieš jį ir pagarbinti. Gal kitiems bus lemta kruvinu darbu ir 
pastangom paliudyti tos tautos kūrybinį genijų, kad didžioji 
drama baigtųsi moralinės didybės laimėjimu. 


1949 

BUDĖJIMAS NAKTYJE 


1. Veikimo prasmė 
2. Veikimo linkmės 
3. Pasiruošimas ateities Lietuvai 


Vasario Šešioliktoji — ji vienas mintis pažadindavo lais- 
vės laikais, kitas sukelia vergijos ir tremties metais. Gero 
gyvenimo dienomis žmogus nemėgsta minties kreipti į ateitį. 
Sunkiai prileidžia, kad ateitis būtų kitokia nei ši diena. Ge- 
ras gyvenimas maža ką skatina pasiruošti, kad sutiktum 
ateitį dar giedresnę, o juo labiau niūresnę. Tai pajutom savo 
likimu. Kitaip esti varge ir nužeminime. Tada mintis 
nerimsta ir nesutelpa šioj dienoj. Bėga į praeitį, gundydama 
viltį, kad artimoj ateityje grįš gerosios praeities dienos. Taip 
buvo romantikų aušrininkų laikais. Panašioj būsenoj ir mūsų 
mintys graibstos atgal ir pirmyn. 


1. 


Atgal dairydamies, stengiamies įžiūrėti tam tikrus 
istorijos dėsnius, kuriais reiškėsi mūsų valstybės likimas, 
kuriais ir dabar jis galėtų kilti į ateitį. Atrodo, kad St. Šal- 
kauskio tezė, jog Lietuva yra dviejų pasaulių riboje, šian- 

dien savaip prasminga. Ima mums rodytis, kad Lietuvos 
likimas visada priklausė nuo pajėgumo ir santykiavimo tų 
dvejopų pasaulių, kurių riboje yra Lietuva — nuo germanų 
tekėjimo į rytus ir slavų tekėjimo į vakarus. 

Kol Lietuva turėjo prieš save vieną stiprų kaimyną, ji 
galėjo spirtis, bet išaugus abiem jėgom, ji nestengė dviejų 
frontų laikyti ir buvo padalyta. Tačiau ir pasidalinus, abiejų 
pasaulių veržiumas priešingom kryptim nebuvo pasotintas. 
Lietuvai galėjo kaip tik dėl to būti vilties, kad ji atsikels tada, 
kai tiedu pasauliai vienas kitą nusilpnins. Tokį laiką atnešė 
Lietuvai Pirmasis pasaulinis karas, kuriame abudu pasauliai 
tarpusavio konflikte vienas antrą pargriovė. Tada lietuvių 
tauta, kuri ilgų metų pastangomis buvo atgavusi tautinę 
sąmonę ir jaunatvišką drąsą bei ryžtingumą, galėjo tarp su- 
griuvusių atsistoti ir tarti: esu. 

Nepriklausoma Lietuva nebuvo stipri tarp tų dviejų vėl 
stiprėjančių kaimynų. Ji laikėsi ne tiek savo jėga, kiek pu- 
siausvyra tarp tų dviejų pasaulių. Buvo viltis, kad ir nau- 
jame jų konflikte, Antrame pasauliniame kare, Lietuva bus 
nuniokota, tačiau atsikels, nes abudu konkurentai vėl bus 
nusilpę. Betgi išėjo kitaip. Sugriuvo tik vienas „pasaulis“. 
Rytinis išaugo iki neregėto dydžio. Pusiausvyra pradingo. 
Net daugiau: Lietuva nustojo buvus dviejų pasaulių riboje. 
Toji riba pasistūmėjo toli į vakarus — iki Elbės. Lietuva 
nustojo buvus net rungtynių objektu. 

Tačiau už naujosios ribos prasideda naujas pasaulis, 
laisvasis Vakarų pasaulis, kuris taip pat ilgainiui ėmė rungtis 
su Rytais. Rytais suprantamas nebe slaviškasis pasaulis, bet 
komunistinis slaviškas. Vakarai — nebe germaniškas ir 
romaniškas, bet apskritai krikščionišką kultūrą išpa- 
žįstantis. Taigi rungtynės jau nebe tarp dviejų valstybių ir 
nebe tarp dviejų kontinentų, bet hemisferinės, padalijusios 
pasaulį pusiau. Tokio masto rungtynėse Lietuvos reikalas 
virto tik smulkiu objektu tarp tų, dėl kurių Rytai ir Vakarai 

rungiasi. Tais dviem atžvilgiais Lietuvos padėtis yra 
blogesnė nei po Pirmojo pasaulinio karo, kuris atnešė 
Lietuvai politinę laisvę. 

Kitais dviem atžvilgiais ji geresnė. Lietuvos likimas £. 
vis dėlto virtęs tos hemisferinės kovos, nors ir nedidele, bet 
organiška dalimi. Jeigu ji nebūtų susijusi su visos Europos ir 
visos žemės kamuolio likimu, seniai ji būtų ir de facto ir de 
jure nurašyta. Tačiau Lietuva yra per smulkus objektas, kad 
juo galėtų Vakarai pasotinti Rytų apetitą. 

Antra vertus, Lietuvos nepriklausomybės laikotarpis, 
krašto laisvės kovotojų herojizmas ir tremties veikimas lais- 
vajame pasauly tiek padarė Lietuvos vardą žinomą, kad, jį 
trindami iš žemėlapio, Vakarai susilpnintų savo moralinę 
atramą, tokią reikalingą šios dienos propagandiniame 
psichologiniame Rytų-Vakarų kare. Mūsų paaukojimu Vaka- 
rai nieko nelaimėtų, tad nebūtų prasmės nė rankų jiems 
teptis. 

Mūsų padėtis dar dėl to stiprėja, kad tokių kaip mes 
yra ir daugiau. Visų bendras balsas, kuris de facto egzis- 
tuoja, yra juo stipresnis ir efektyvesnis, ir nors nemielai, jis 
bent klausomas, jei ir neišklausomas. 

Kai griuvo caristinė Rusija, Lietuvai nepriklausomybės 
principinę teisę reikėjo dar de facto išsikovoti patiems 
lietuviams savo drąsa, rizika ir krauju. Kai grius komu- 
nistinė Rusija, kovoti dėl tokio teisės pripažinimo netektų. 
Nors gali būti dar nemaža appeasmento reiškinių ir patir- 
ta daug nusivylimo, apskaičiuojant laiką, bet Rytų-Vakarų 
konflikto artėjimu tikim ir tam pagrindo turim. 

Šioje perspektyvoje turi prasmės mūsų tikėjimas atei- 
timi ir mūsų intensyvus veikimas, nesitenkinant pliku 
laukimu ir širdį silpninančiu dūsavimu. Veikimas, kad nenu- 
stotų buvus jautri demokratinio pasaulio moralinė sąmonė ir 
nesiliautų jai kalbėjęs sąžinės balsas apie Vakarų prisiimtą 
atsakingumą už netolimą praeitį ir artimą ateitį. 

„Aš pats esu paaukotas politikai. Bet jos įtakoj trokštu, kad 
politikai būtų aukojama kuo mažiau žmonių, imamų iš 
kūrybinių dirvonų. Politikos rūpesčiai yra praeinamo pobū- 
džio, nors jie neišvengiami, ir neišvengiamos aukos dienos 
reikalui. Bet šaukiu ir šauksiu, kad amžinybės kalviai nebūtų 
iškeičiami į sekundžių kalvius“. 

(Iš vieno laiško 1948.6.24.) 


Po audiencijos pas Šventąjį Tėvą Vatikane: Vaclovas Sidzikauskas, 
prel. Mykolas Krupavičius, Juozas Brazaitis. 


2. 


Tačiau biologiniu ir psichologiniu atžvilgiu lietuvių tauta 
yra daug blogesnėje padėtyje dabar nei Pirmojo pasaulinio 
karo metu, nes gyventojai, tautos gyvoji jėga, naikinama 
masiškai, nutautinama intensyviai ir sistemingai. Kiekvieni 
užsitęsę vergijos metai neša didžius nuostolius. Ilgiau tokį 
laiką gali atlaikyti didelės tautos. Mums ilgesnis užtrukimas 
gali virsti mirtina žaizda. Užtat didžios prasmės galėtų turėti 
buvimas tremtyje. Daug didesnės nei Pirmojo karo metu bu- 
vimas Rusijoje. Tremtis galėtų išlaikyti daug lietuviško 
kraujo ir dvasios, kurie galėtų būti perpilti mirštamai nu- 
kraujavusiai tautai, kada ji faktiškai bus įgalinta laisvai 
gyventi. 

Apie tai dažnai ir iškilmingai pakalbam. Tokie pokalbiai 
virsta ne kartą banaliu ir pretenzingu savęs pateisinimu ar 
net pagarbinimu. Prasminai jie galėtų būti tada, jei nesiten- 
kintume bendromis frazėmis, kurios mus užliūliuoja, o visai 
konkrečiai svarstytume, kas gi iš mūsų ir kokiu atveju gali 
būti naudingas ten, laisvai Lietuvai. 

Vyresniajai kartai tektų prisipažinti, kad ateities 
Lietuvoje jos reikšmė gali būti tik labai menka... Metų 
kupetą ir kaulus parnešti — graudžiai mielas pačiam 
sentimentas. Apie tokį apysakos rašoma. Bet kitas reikalas, 
kiek iš to bus naudos Lietuvai. Vyresniajai kartai ir pavo- 
jaus tremtyje mažiau: nei ji nulietuvės, nei suamerikonės — 
nors kartais ir labai to norėtų. Jos gerą procentą nebent nu- 
barstys pati nekviestoji viešnia iš anapus. Kas kita su ta 
karta, kuri dabar eina mokslus čia tremtyje. Ties ja susi- 
telkia visi nutautimo pavojai. Iš antros pusės ji gali būti 
geriausia duoklė laukiančiai Lietuvai, nes bus pajėgi fiziškai 
ir pasisavinusi naujo pasaulio laimėjimus. Ji tegali būti ta 
pagrindinė tautinio potencialo jėga, kurią sveiką ir paruoštą 
reiktų perduoti tėvynei. 

Jei tokis galvojimas būtų rastas teisingas, tada ar ne- 
verta būtų kritiškai peržiūrėti, kam tremtyje mūsų gerų 
norų ir didžios energijos daugiausia išleidžiama — tenkinti 
vyresniajai kartai ir jos interesams, ar jaunesniajai, priau- 
gančiajai? Ar mūsų dvasinės gyvybės šaltiniai — laikraščiai, 
žurnalai, knygos, minėjimai, pramogos, jubiliejai... daugiau 
skiriami vyresniesiems, Lietuvoje susikrovusiems visą savo 
mentalitetą, ar jie lygiai tinka ir antriesiems?... Ar mūsų 
akademinis jaunimas turi iš ko pažinti Lietuvą ir jos kūrėjus 
sutrauktu, kondensuotu būdu, kokis teįmanomas jam šalia 
jo specialybės studijų?... Ar mūsų patys mažieji, kuriems 
lietuviškai augti ir bręsti nėra lietuviškos aplinkos, stinga 
lietuviškos mokyklinės bendruomenės, o yra tik namai, ir tai 
tik vakarais po darbų, tik lietuviška šeštadieninė mokykla, 
— ar šitas atžalynas turi bent tiek lietuviškų jam tinkamų 
knygelių, kiek jų duodama vyresniajai kartai?.... Ar tos 
knygelės gali bent iš dalies atsverti jo pomėgiuose angliškas 
tos rūšies knygeles? Ačiū jaunimo knygelių rašytojams ir 
laikraštėliams. Bet ar to jau užtenka ir patenkina jaunojo 
skaitytojo reikalavimus? Ar mūsų kartais partizaniškai pasi- 
reiškęs susirūpinimas jaunimu nesikesina jaunimo žaloti — 
kaip tas sumanymas leisti vaikų laikraštėlį dviem kalbom? 

Tais retoriniais klausimais niekam nepriekaištaujama, o 
tik atkreipiamas dėmesys, kad mūsų rūpesčių, energijos, 
pinigų žymi dalis turėtų būti labiau nukreipta į jaunimo 
gelbėjimą, arba sakant gražiau, jaunimo ruošimą Lietuvai. 
Geriau nutraukti nuo vyresniųjų intereso, o jauniesiems ati- 
duoti. Ypač turint prieš akis ilgos distancijos kovą dėl 
Lietuvos ir lietuvio. 

Šitaip galvojam, prasmingas būtų kai kurių kultūrininkų 
šauksmas apsigalvoti, ar tikslingai paskirstom savo turimą 
energiją ir materialinius išteklius atskiroms tremties 
gyvenimo sritims. Jau pradedama pastebėti, kad per daug 
jos skiriame politinei veiklai ir per mažai kultūrinei... Mūsų 

stiprybė buvo, kad politinėje srityje lietuviai reiškėsi 
principingai, liniją gražiai laikė okupacijų metais. Ir tremtyje 
jie daugiau nuveikė politinėje propagandoje. Tylomis sau 
pasididžiuodavom, lyg mes vadovautume visų trijų Baltijos 
tautų politinėje kovoje dėl išlaisvinimo, lyg tai vaisius to, kad 
mes paveldėjom savo seno valstybingumo tradicijas. Tačiau 
nemėgdavom pastebėti, kad kultūrinėje ir ūkinėje srityje 
mūsų pastangos proporcingai mažesnės už mūsų kaimynus. 

Čia ir verta susimąstyti... Ar įsibėgėję į politinę sritį, lyg 
pratęsdami mūsų istorinių kunigaikščių valstybinę ekspan- 
siją, nesam vienašališkai apleidę kultūrinės srities — vėl 
lygiai kaip ir anie kunigaikščiai... Ar svajodami ir nuoširdžiai 
rūpindamiesi ribų išplėtimu ir žemės atgavimu, nepražiū- 
rėjom pro gyvąjį žmogų, kuris pamiršta lietuviškai kalbėjęs, 
o galėtų nepamiršti, jei jis mūsų nebūtų pamirštas? Ar, 
geruoju atveju, eidami į jaunesniosios kartos žmones, ne- 
sam sustingę prie tų idealų, tų interesų ir tų formų, kurios 
byloja Lietuvoje subrendusiems, bet kurie mažiau gali byloti 
jaunesniajam, Lietuvą teprisimenančiam pro miglas?... 

Kritiškai savo veiklos kryptis persvarstyti diktuoja 
pareiga budėti šioje vidurnakčio valandoje, kuri taip gundo 
kiekvieną sustingti ir susnūsti rutinos kelyje. 


3. 


Reikia tikėti, kad dabar tęsiasi tik sapnas, ilgas, 
košmariškas. Reikia taip pat tikėti, kad sykį jis pasibaigs, ir 
atsidursime paliktoje žemėje, ne vienam dar nematytoje 
Lietuvoje. Bus tada pirmas džiaugsmo apsvaigimas; bus 
tada išbučiuota pirmoji žemės pėda. O paskui prasidės gy- 
venimas, ir jis atneš ne vieną staigmeną. 

Gali būti staigmena, kad pasijusim tada vienas kito 
nebesuprantą — tas nedaugelis žmonių tame nedideliame 
Lietuvos plote. Jame susitelks, neabejotinai, lietuviškos 

širdys, bet nebe viena širdis. Vienos jų bus grūdintos kietos 
sovietinio gyvenimo tikrovės. Tokių bus daugiausia. Mažiau 
bus, — bet bus — kurie bus išėję iš Sibiro vergijos ir vis 
dėlto gyvi susiradę tėvynėje. Ir gal mažiausias skaičius bus 
grįžusių iš laisvų Vakarų. 

Galim tada būti liudininkais, kad pačioje Lietuvoje išlikę 
nebus vienodi. Dalis bus įvairiais keliais gelbėjęsi, kad išliktų 
legaliame gyvenime. Ne vienas jų bus nuėjęs prisitaikymo 
keliu. Kita dalis bus išlikę miškuose — laisvės kovotojų liku- 
čiai. Ar pastarieji, sunkiausią vargą patyrę, galės suprasti ir 
pateisinti tuos, kurie legaliame gyvenime išliko? Ar jų 
dvasioje susiklostęs skausmas nesvies prisimetėlių, pataikū- 
nų priekaišto? Ar pradėjus gyvenimui normalėti pirmieji 
nepatirs naujo nusivylimo iš karčios gyvenimo tikrovės; jie 
bus daugumai nereikalingi ir nepatogūs ir nustumti į šoną 
naujojoje gyvenimo eigoje. O juk jie, aukojęsi kovai už lais- 
vę, buvo svajoję galėsią tarti gal net lemiamą žodį laisvos 
valstybės tvarkyme. Daumanto Partizanai už geležinės 
uždangos tokius svajojimus aiškiai paryškina. Laisvės ko- 
votojų suvažiavime Visvydas, vienas iš vadų, pasisakė prieš 
jų organizacijai iš šalies pasiūlytas formas, kuriomis norima 
leisti jiems kovoti ir žūti, bet norima išimti iš jų kompeten- 
cijos politinius siekimus. Visvydas kalbėjo: ,,... lyg norima iš 
šiandieninio mūsų tautoje laisvės kovos sąjūdžio atimti 
pirmaujančią visos tautos laisvės kovoje vietą ir nežymiai 
atimti visa tai, ką sąjūdžio dalyviai pirko krauju, nepalau- 
žiama drąsa ir pasišventimu; norima sumažinti tą pasi- 
tikėjimą ir meilę, kurią mes prakaitu ir krauju esame visoje 
tautoje įgiję, pagaliau pigiais dalykais būtų norima nupirkti 
mūsų teisingas aspiracijas į mūsų tėvynės ateitį... Mes reiš- 
kiame kuklių vilčių turėti tiesioginės įtakos tolimesniam 
mūsų krašto tvarkymuisi“ (239 p.). 

Tie žodžiai rodo, kokie nerealūs yra samprotavirnai, 
kad rezistencija neturi politinių siekimų ir nesvajoja tarti 

žodžio dėl savo šalies politinės ateities... Kai valstybė yra 
nelaisva, niekas to žodžio jiems neneigia. Kas kita bus, kai 
bus atgauta laisvė ir dings pavojus reikštis valstybės 
reikaluose. Tada atsiras daug sugebančių ir norinčių, ypačiai 
iš tų, kurie dengėsi lojalumu buvusiam režimui ne tik 
išlikimo dėliai, bet kartais ir karjeros dėliai. Taigi ar tada 
išlikę gyvi partizanai nepergyvens tos „atliekamo žmo- 
gaus“ tragedijos? 

Gali mus ten sutikti ir kita staigmena... Iš Vakarų 
grįžęs neras paskutinį kartą matytų ežių, kurios skyrė lauką 
nuo lauko; neras vyšnių sodų; neras pro juos šviečiančių 
langų. Gyvenimo veidas bus kitas. Bet ir žmonių dvasia gali 
būti kita. Bus išaugusi nauja karta naujose sąlygose... 

Teko sykį įsiklausyti į vieno gudų patrioto veikėjo 
kalbą, kuria jis gynė savo patriotinius interesus. Staiga paju- 
tau jo žodžių parinkime, intonacijoje, žodžių kartojime, min- 
čių grindime, visoje logikoje... sovietinį agitatorių. Nusista- 
tymas gudiškas, bet jis reiškiamas sovietinės mokyklos 
įdiegtomis formomis. Jų negalės išvengti ir tie, kurie dabar 
yra Lietuvos mokyklose. Komunistų partija skundžiasi ir 
barasi, kad Lietuvos mokyklose vis dar per daug reakcijos, 
nacionalizmo, buržuazijos, supuvusių Vakarų dvasios. Tas 
skundas reiškia, kad komunistai ypač stipriai suinteresuoti 
išrauti tą dvasią ir įsodinti kitą — rusišką ir marksistinę 
galvoseną ir jauseną. Bus jaunimo, kuris reakcijos keliu 
pasipriešins visam tam komunizmo malūnui. Tačiau bus 
daug ir tokių, kuriuos mokykla paveiks. Mokyklos ir ano 
gyvenimo įtakoje gal bus susidaręs uždaresnis tipas; gaus 
tam tikrą kaukę, kuri paslėps jo vidų. Savo pasireiškimo 
formomis jis gal bus aštresnis, kategoriškesnis, statesnis. 
Tai darys net savarankiškesnio žmogaus įspūdį. Idėjiškai jis 
bus tikriausiai bolševizmo priešas, bet ilgai jis negalės išsi- 
vaduoti iš sovietinio argumentavimo, dialektinio metodo. 
Religinis gyvenimas nebus išnykęs, bet jis negalės būti kulty- 

vuotas jau vien dėl to, kad tam nėra jokių priemonių. Jis 
bus palenktas domėtis daugiausia empyriniais reikalais, o 
visas filosofinis žvilgis bus nustelbtas. Mokykloje ir 
gyvenime išmoktos kalbos ir knygų dėka jis bus priverstas 
graviruoti į rusišką kultūrą... 

Tai, žinoma, apriorinis spėjimas, bet jis paremtas lire- 
ratūra ir stebėjimu retų egzempliorių žmonių, išaugusių 
sovietinėje aplinkoje. 

Grįžusieji iš Vakarų laisvės turės pajusti, kad ten 
išaugęs naujas lietuvis ima gyvenimą tvarkyti į savo rankas. 
Netrukus gal pajus ir jo nedraugingumą grįžusiems. Panašiai 
kaip Amerikoje prasiveržė nepalankūs senųjų balsai naujųjų 
ateivių atžvilgiu. Dabar juokais pratariamas ,,screeningas 
prie Kybartų“ ar kitur yra tik išraiška to kritiško ten likusių 
ir užaugusių nusistatymo į tuos, kurie pasitraukė į Vakarus. 
Dabar gal jų daugumas mielai taip pat būtų vakaruose. Bet 
paskui plūstels naujas pergyvenimas, jei tik sugrįžėliai ims 
rodyti neatsargios iniciatyvos reikštis su savo planais ūki- 
niame, politiniame, kultūriniame gyvenime. 

Taigi galime būti liudininkai ir sykiu dalyviai tarpusavio 
nesusipratimų, konfliktų, nusivylimo. Miniatūroje panašaus 
jausmo buvo ne vienam klaipėdiečiui ar vilniečiui, įsijungus į 
Lietuvos valstybės gyvenimą. O jie turi ir gali būti 
išvengiami ar sušvelninami, jei bus tinkamai tam pasiruošta. 

Tiksliųjų mokslų specialistai ruošiasi ateičiai, kurdami 
ūkinio atstatymo planus. Nemažiau svarbu pasiruošti 
psichologiškai išugdyti savo dvasioje nusiteikimus, kurie pa- 
dėtų susilydinti įvairių įtakų grūdintoms psichikoms ben- 
drame gyvenime ir veikime. 

Tai daug sunkesnis uždavinys nei paruošti ūkinius ir 
valstybinius planus, nes čia reikia perdirbti save. Sunkesnis 
ir dėl to, kad jo negali paruošti ir padėti ant lentynos. Jis 
yra nuolatinis tekėjimas ir nuolatinės pastangos. Tačiau 
kodėl  nepamėginti pasvarstyti tų  nusiteikimų, kurie 

pergalvoti, vėl ir vėl prisiminti ilgainiui gali gulti į žmogaus 
pasąmonę ir formuoti mūsų praktinio gyvenimo veiksmus. 

Tarp tokių nusiteikimų ar nebūtų konkrečiausi šie: 

Susigyventi pirmiausia su mintimi grįžti į savo kraštą, 
kai tik bus galima; grįžti kurtis iš naujo, kaip teko čia iš 
naujo kurtis, bet nesvajoti apie savo turėtas Lietuvoje tarny- 
bas ir pareigas; 

Susigyventi su mintimi, kad laisvos Lietuvos likimas 
toliau priklauso daugiausia tiems, kurie ten liko jr išaugo. 
T B et pagelbinis; iki jie susilies 
su ten išaugusiais ir ikūsiais — jie bus talkininkai, kurie gali 
daug padėti savo nauja patirtimi; 

Susiprasti su mintimi, kad to gyvenimo, kurį tremtinys 
paliko 1944 ar anksčiau, nebėra ir nebus. Lietuva su tuo 
momentu, kada iš jos pasitraukta, nesustingo ir nemirė, ir 
nors žalojama, bet gyva, tik pasikeitusi. Iš negausios 
medžiagos, kurią Turim apie "dabartinę Lietuvą, reikia 
mėginti ją atspėti, suprasti, įsivaizduoti. 

Turima laiko susigyventi su tomis demokratinės dvasios 
dorybėmis, kurios palengvina visuomeninį sugyvenimą — 
reikalavimu taikyti pareigas ir teises kitam tas pačias kaip ir 
sau; suvokimu, kad žmonių tarpusavio sugyvenimą dau- 
giausia lemia „nerašyta konstitucija“, kuri yra žmogaus 
elgesyje ir darbuose, o ne susitarimų ir įstatymų 
kodeksuose... 

Šitokis psichologinis pasiruošimas padėtų išvengti staig- 
menų ir nusivylimo, padėtų įeiti harmoningai į naują 
gyvenimą, kuris galėtų suklestėti labai kūrybingai kaip tik 
dėl to gausumo žmonių su įvairia patirtimi. 

Gali atsitikti, kad tie planai, kuriuos paruoš ūkiškai atsi- 
statyti Lietuvai, negalės būti pritaikyti naujoms Lietuvos 
sąlygoms. Tačiau tie, kurie juos dabar kuria, blogiausiu 
atveju bent viena būtų laimėję — aname intelektualiniame 
darbe treniravę ir palaikę gyvas savo kūrybines galias. Gal 

ir psichologinis to ar kito pasiruošimas negalės būt sunau- 
dotas Lietuvai, bet jis bus tada naudingas pačiam asmeniui 
išlikti visa dvasia aukščiau gyvenimo lygmens tarp tų, su 
kuriais jis bus. 

Nuolatinis dvasinis budėjimas, kuris verčia persvarstyti 
ir nuolat kurti, šioje pratįsusioje tremties naktyje gali būti 
tos vertės kaip anas giliaprasmis budėjimas Evangelijos 
aprašytų merginų, kurios budėjo, susidegusios žibintus ir 
laukdamos jaunikio. 


1954 

PAVARGIMO GRĖSMĖ 


Norėtume linkėti, kad Velykų varpai su džiaugsmu, 
taika, broliška meile jums atneštų ir šį įspėjimą: „šiandieni- 
nis pavojus yra teisiųjų pavargimas“... Taip perdavė spauda 
popiežiaus mintį, tartą pernai per Velykas. 

Retai kas taip tiksliai ir aiškiai yra nurodęs didžiųjų 
negerovių šaltinį ir taip trumpai — taikliai jį susakęs: teisiųjų 
pavargimas. 

Kuris neginčijamai pasakys, kas gyvenime yra tie 
teisieji? Bet tegul turi teisę tuo vardu suprasti kiekvienas 
save, kas yra įsitikinęs savo minčių teisingumu ir joms vyk- 
dyti pasirinktų veiksmų bei pastangų gerumu. 

Bet tie pavargsta. Vieni pavargsta veikti ir kovoti; kiti 
pavarąsta norėti ir siekti; treti pavargsta galvoti. 

Pavargę veikti nebegali minties, noro, pasiryžimo pa- 
versti darbu. Nebėra tam energijos. Jos dar pakanka kal- 
boms, pasitarimams, planams. Bet mintims ir planams 
vykdyti energijos pritrūksta. Pavargę planų autoriai lengvai 
save įtikina, kad jie jau viską yra padarę, sukurdami planą, 
surašydami programą, priimdami ir paskelbdami rezoliuci- 
jas. Pavargę kovotojai su piktu moja ranka — tegul sau. Jie 
panašūs į pakirptais sparnais paukščius, kurie, nors ir plas- 
noja, bet vis vietoj, nejudėdami pirmyn. 

Planai apgaulingai suvilioja ir visuomenę. Ne vienas iš 
jos kartoja: norim veikti, tik duokit planus, programas... 
Kada tokie planai paruošti ir į rankas įduoti, dažnas jų ir 
nepastebi. Tada vėl pasako: reikia persiorganizuoti. Vėl 
rengiami persiorganizavimo planai, ir daugelis posėdžių ir 
konferencijų juos svarsto — persvarsto ir tariasi tada rimtus 
darbus nudirbę. Taip išeina didžioji energijos dalis tiems, 
kurie pavargo veikti arba pasiklydo veikimo supratimuose. 
Susidaro plasnoj t neskrendančių paukščių būriai. 

Pavargę norėti ir siekti žino, kad gyvenime nevalia sto- 
vėti vietoje, nors ir plasnojant. Visuomeniniame nei asmeni- 
niame, intelektualiniame, kūrybiniame nei techniniame 
gyvenime. Žino tai, bet neturi noro judėti ir siekti pažangos 
— nebėra valios. 

Daug yra šio pavargimo veikti ir norėti priežasčių. 
Viena — tai nusivylimas norais ir svajonėmis. Ne vienam 
tokių stovi prieš akis dar neatvėsę faktai, kaip norai daugelį 
buvo klaidinę ir apgavę. Karštas noras, kad taip nebūtų, 
vertė tikėti, jog okupantas antru kartu į Lietuvą neateis. 
Noras buvo toks karštas, kad net dalis pogrindinės spau- 


dos tokį tikėjimą palaikė ir padėjo apsigauti. Norai paskui 
G ertė TEO pareiškimas Tad okupantus per porą metų bus 
pašalintas. Norai gimdė tikėjimą, kuris pasirodė klaidingas. 
Ir tokio apvilto kelmo“ Pei senį Akualiojė ne 
vienas apatiškai nusisuka nuo pačių norų ir siekimų — pa- 
vargsta norėti. Lig tol norėti dalykai jau nebetraukia, nebe- 
uždega. 

Kita priežastis — stipriau ima traukti gyvenimo pato- 
gumai, kai prie jų imigracijoje daugiau priartėta. Stipriau nei 
anie norai, lig tol vadinti idealais. Tarp laimimų gyvenimo 
patogumų vieniems „aptunka širdis“, jie pasijunta „sotūs“, 
o sotumas verčia dvasią snausti. Kiti — kaip alkoholikas, 


kuriam nmčkada negana alkoholio — patogumus pamėgu- 
siam niekad patogumų neužtenka. Juo daugiau kuris tų 

patogumų įsigyja, juo labiau skundžiasi neturįs nei laiko nei 
piniginių išteklių neasmeniniams reikalams. 

Pavargimas norėti ko nors kilnesnio veda į gyvenimo 
pažangos sulėtėjimą ir baigiasi sustingime. 

Pavargę norėti žino, kad tai nėra gera. Viešai prisi- 
pažinti atitrūkus nuo gyvenimo pažangos jiems taip pat nėra 


malonu. Dėl to šventinėmis progomis pakartoja patriotinius 
sakinius apie partizanų pasiaukojimą, kalba apie Vytauto Di- 
džiojo žygius, o prisiminęs „savo praeities darbus, nulašina ir 


ašarą ir žada ateity-aukotis — bet tik ne dabar. Visi tie saki- 
niai ir sentimentai skirti sau pačiam nuraminti, nuo kitų ir 
savęs prisidengti, bet ne pasistiprinti naujiems darbams. 

Pavargę norėti panašūs į pažeistus paukščius, kurie 
nukrito žemėn. Jiem skaudu, kai mato kitus dar skrendan- 
čius. Ramiau daros, kai jų nemato ir apie juos negirdi. Dar 
daugiau skaudaus nusiraminimo pajunta, kai ir kiti pakeliui 
iš aukštybių nukrinta. Vadinas, nebe vienas esu. 

Pavargę galvoti, jei turi energijos ir juda pirmyn, tai 
neturi kritikos jausmo savo keliui ir tejuda iš įsibėgėjimo, 
inercijos. Nepastebi naujų gyvenimo sąlygų, jose kylančių 
naujų idėjų ir naujų gyvenimo bei kūrybos formų, kuriomis 
reiškiasi pažanga. 

Jei jie veikia visuomeninėj srityje, jie sustingsta prie 
idėjų ir organizacinių formų, kurias buvo paveldėję iš savo 
pirmatakų ar laimėję savo jaunystėje. Net jaunystėje buvę 
„revoliucionieriai“ gali sustingti prie savo laimėjimų ir virsti 
konservatyvios dvasios reiškėjais. 

Jei jie veikia kūrybinėje srityje, jie kartoja savo pra- 
dėtus kūrybinius užsimojimus, kuriais buvo laimėję talento 
pripažinimą, virsdami savo pačių sekėjais. 

Pavargęs galvoti netenka sveiko kritikos jausmo ir ki- 
tam. Nesistengdamas kito suprasti (nes tam reikia galvoti, o 
galvojimas reikalauja ne tik sugebėjimo, bet ir didelės 
energijos) iš anksto pasmerkia kito ieškojimus ir suradimus, 

kurie atrodo nesutampa su jo turimais ir išpažįstamais. 

Pavargęs galvoti yra pats sau nuoseklus, jei savo mintį 
laiko neginčijama tiesa ir visą savo energiją skiria savo min- 
čiai išlaikyti gyvenimo viršuje. Tik būdinga, ją nori išlaikyti 
ne tiek pats ta idėja gaivindamasis ir kildamas savo asme- 
nybe į aukštį bei nauja kūryba reikšdamasis, kiek kitus 
stengdamasis nutraukti ir nuspausti žemyn. Maironio žodžiu 
tariant, bėgdamas kartais net į aukštuosius slenksčius, kad 
sudraustų jam nepatinkamos idėjos autorius ir išpažinėjus. 

Jei tremtyje tarp pažangos ir rutinos pavargęs galvoti 
bus skatinamas atgyti, pasitempti, veržtis pirmyn; jei bus 
nurodytas jo minties ar organizacijos sustingimas ir dėl to 
įsiveisusi negerovė, jis visai nuoširdžiai jausis skriaudžiamas 
ir ims piktintis nerimo kėlimu, ramybės drumstimu, idealų 
išdavimu. 

Patogu yra ir eiliniam piliečiui susidaryti stabus ir juos 
garbinti, kada tie stabai nereikalauja jokios tikros aukos, 
energijos, o tik paplojimo, nusilenkimo ir pasveikinimo. 
Patogu turėti iliuziją, kad yra kas už tave rūpinasi ir atpalai- 
duoja tave patį nuo rūpesčio galvoti ir veikti. Matyti, kad 
nuo iliuzijos nuima kaukę ir tavo iliuziją sugriauja, nemalonu 
ir nepageidaujama, nes žvilgsnis į tikrovę be kaukės gali 
parodyti, kad nėra kas už tave rūpinasi. To pajutimas parei- 
kalaus nerimo, pastangų ir darbų. O pavargęs galvoti ir dar 
veikti ir pasiilgęs ramybės to nemėgsta. Anot Ibseno, geriau 
pasirinks gyventi mele, bet kad tik nereiktų pačiam galvoti 
ir veikti, o juo labiau kovoti su piktu. 

Jie panašūs į paukščius, virtusius naminiais paukščiais, 
neskrendančiais, šiokio ar tokio šeimininko paberiamu 
trupiniu besimaitinančiais. Keistuoliai jiems atrodo tie paukš- 
čiai, kurie tebeplasnoja, o kenksmingi, kurie skrenda 
pirmyn. 

Pavargusio galvoti kelias veda į stagnaciją — visuo- 
meninę, kūrybinę, moralinę. Jo energija skirta tai stagnacijai 

pratęsti. Tačiau jei naujos idėjos prasiveržia į gyvenimą ir 
laimi daugelio dėmesį, tie pavargę galvoti gali ilgainiui pra- 
tarti: mes gi seniai taip galvojom ir veikėm, kaip jūs tik 
dabar sakot; ir jeigu jūs apie mus kitaip sakot, tai mus 
skriaudžiat... Negalima ir už tai įtarti jų nenuoširdumu, nes 
teisingai atstatyti praeities faktus reikia ne tik geros valios, 
bet taip pat įtempti protą bei atmintį, o jie — galvoti pa- 
vargę. 

Teisiųjų pavargimas reiškiasi visose srityse tarptau- 
tiniame, tautiniame, asmeniniame gyvenime. 

Dėl to pavargimo laisvoji Europa stengiasi užsikimšti 
ausis, kad negirdėtų pavergtųjų balso, ir užsiimti akis, kad 
Aa U Tos TRS 2s laulas Dž pavargimo ar galvoti, 
ar veikti musleidžis AaSE agresijai ir eina į kompro- 
misus, kad tik jiems būtų šiam momentui ramybė. Dėl pa- 
vargimo galvoti ir pramatyti gyvenimo eigą Europos tautos 
nestengia imtis racionalių žygių, kad išsivaduotų nuo tau- 
tinio egoizmo, atsisakytų kolonizacinio kitų išnaudojimo, 
sukurtų vieningos Europos jėgą, pagrįstą teisingumu, laisve, 
socialine pažanga. 

„Mūsų pavojingiausi priešai yra ne tie, kurie pelnosi iš 
dabartinės sistemos — skelbė 1954 birželio mėn. Prancū- 
zijoje ,,„Rassemblement National“ proklamaciją, — bet 
abejingumas, rezignacija, indiferentiškumas tautos, kurią 
demagogija nuvargino, skandalai atbukino ir kuri traukiasi į 
savo privatų egoizmą ir telkiasi tik į kovą dėl savo 
kasdieninės duonos“. 

O vokiečiai, šiemet pradėdami sąjūdį už savo žemių 
išlaisvinimą, išėjo su tvirtais įsitikinimais, kad ,,nugalėti 
širdžių tingumą yra pirmutinis ir paskutinis Vokietijos 
žmonių uždavinys“. Ir jei pasiseks milijonų širdis sušildyti ir 
sukelti, tai bus galima sakyti, kad pasisekė sukelti sąjūdį, ir 
tada nebus baimės dėl sujungimo. „Didysis pavojus, kuris 
turi būti nugalėtas, yra tas, kad Vokietijos susijungimo žodis 

neturi virsti šūkiu, pigiai vartojama fraze, bet šito žodžio 
naujo palaikomi... Ne, šitas tautos sąjūdis už sujungimą 
nesiremia tuo, kad drungna širdim įkištum pinigėlį į aukų 
dėžės plyšį. Tuo dar nieko nepadarysi... Jis remiasi ne 
pinigu, bet žmonių nusistatymu... Vokiečių visa tauta turi 
būti susijungimo minties pagauta“. Ir džiaugiasi, kaip tokiam 
reikalui išnyko visos partinės linijos, opozicijos mintis bei 
veiksmas susiliejo su pozicijos... 

Savame imigraciniame gyvenime dėl pavargimo sunku 
mums išsivaduoti iš nerealios minties, iliuzijos, vardan 
kurios vieni su kitais realiai rungiamės; vardan kurios bė- 
game savo bylos spręsti pas svetimuosius; vardan kurios 
deklamuojame žodžius apie tautinę vienybę, nors ne jos 
norime. Ir mes vienas su kitu imame kovoti tais metodais, 
kuriuos kartoja mūsų tautos priešas. Kai juos vartoja tas 
priešas, protestuojame ir prašom pasaulį pakelti balsą. Kai 
pakelia balsą prieš tos rūšies agresijos metodus, mūsų 
vartojamus, sodinam tą protestuotoją į vieną suolą su 
bolševiku... O tai vis dedas dėl to, kad nedrįstame imti 
gryną realybę ir, iš jos išeidami, vertinti padėtį, nustatinėti 
laisvinimo, tautinio išsilaikymo ir tarpusavio santykiavimo 
uždavinius bei metodus. Dėl to paties pavargimo nepa- 
slenkam prisiimti naujų organizacinių formų tautinei 
bendruomenei, parapiniam darbui. Rungiamės vis dėl formų, 
dėl indų, užuot pilstę į juos dvasinio gyvenimo turinį ir jį 
gausiai dalinę labai ir labai trokštantiems, kad nepavargtų. 

Bendras pavargimo reiškinys gauna dar specifinės 
grėsmės imigracijai, nes imigracija visada yra linkusi ati- 
trūkti nuo realybės. Imigracijos pirmame tarpsnyje suklesti 
kūrybinis veiklumas, kaip nuskinto žiedo prasiskleidimas 
karštame vandenyje. Paskui ateina kūrybinis nusilpimas 
sykiu su tarpusavio kaltinimu dėl to nusilpimo. Dar paskiau 
ateina visuotinis aprimimas sykiu su nesidomėjimu ir apatija 

visuomeniniams reikalams. Ir pagaliau priartėja tautinė ir 
kūrybinė mirtis. 

Paliekant šalyje europinio pavargimo plotą ir pastangas 
juo nusikratyti, dėmesį traukia daugiau siauras lietuviškas 
gyvenimas jo imigracinio kelio- akivaizdoje. Tačiau vargiai 
bėra prasmės toliau analizuoti pavargimo ženklus. Jų ras 
kiekvienas visose organizacijose, asmenyse ir pačiame 
savyje. Bet lygiai ras ir nemaža žmonių tose organizacijose 
ir neorganizacijose, kurie herojiškai nepasiduoda pavar- 
gimui. Jais ir remiasi pasipriešinimas imigracijos logikai ir 
didžioji gyvenimo pažangos dalis. 

Konstruktyvios išvados visada prašosi padėties analizė, 
nes viena analizė tegali silpninti dvasią. 

Gal nebus Pijaus XII mintis piktnaudojama, jei, 
konstruktyvios išeities beieškant, bus atsigręžta ir lietuviš- 
kajam reikalui į spaudos perduotą to paties kreipimosi 
mintį: nusikratykite bet kurio pavidalo palūžimu. 

Palūžimas tai pavargimo vaisius. Nusikratyti palūžimu 
reiškia atgauti pavargime nusilpusias galias, intelektualinės, 
moralines, socialines, kūrybines. Geriausia, kai iki palūžimo 
neprieina. Bet tai pasiekiama nepaprasta Žmogaus įtampa, 
tas galias treniruojant. Metų pradžioje buvo aprašytas 
Amerikos lakūnas, kuris lėktuvo avarijos ištiktas, penkias 
dienas ir naktis neprisileido miego, nes žinojo: sykį užmigsi 
tose sąlygose — daugiau nebepabusi. Sykį atitrūksi nuo 
visuomeninės ir kūrybinės gyvybės, sunku bus ją atgauti. 

Kad „neįmigtume“, yra daug būdų sau dvasios galicms 
treniruotis ir sykiu kitiems gera daryti. Tesustosim prie tų, 
kuriose lyg kryžkelėse dažnai suabejojam ir gundomės 
netikra kryptimi. 

1. Visi dylame ,„duoniniame“ darbe ir išvargę jame gun- 
domės po darbo „pasilsėti“ — niekur kitur neiti ir nedaly- 
vauti. Tai pradžia leidimosi į dugną. Prieš tą nusiteikimą 
paskutiniais energijos likučiais reikia pastatyti pasiryžimą 

išsilaikyti žmogiškosios vertybės paviršiuje, susirišus su juo 
dvejopais ryšiais — kūrybiniais (rašytojai, dailininkai, 
muzikai, profesijoje besitobulinantieji), kurie bręsta ir 
stiprėja asmens vienatvėje, arba visuomeniniais, kurie tarps- 
ta asmens buvimu bendruomenėje. 

Buvimas ir dalyvavimas kolektyve, pasidalinimas su jo 
nariais mintimis duoda dvasiai paskatų iš naujo dvasine 
gyvybe suliepsnoti; panašiai kūrybinio gilumo ir tyrumo 
duoda menininkui susitelkimas vienatvėje. 

2. Antra vertus, organizmas laikomas nebesveikas, kai 


jo tos ar kitos liaukos nenatūraliai išauga. Nesveika taip pat, 


kai žmogaus visuomeninis ryšys per daug išsiplečia ir visus 
kitus asmens reikalus nustelbia. Per didelis susirišimas su 
bendruomene, bėgiojimas iš vieno pos į kitą, iš organi- 


zacijos į organizaciją nesveikas, kaip ir visai to ryšio nebu- 
vimas. Buvimas ir reiškimasis daugely organizacijų uzur- 
puoja“ žmogų vienašališkai, jį padaro  nebevaisingą 
organizacijai ir sau. Prieš tai reikia pastatyti siekimą susi- 


telkti mažesniame kieky organizacijų, kur jis reikštųsi ne tik 
buvimu, bet ir veikla iš visos dvasios. 


Tai turi suprasti organizaciniai kolektyvai ir susirasti 
naujų Žmonių, veikimą išdėstyti ant daugelio pečių, ypačiai 
vis jaunesnių ir jaunesnių. O jeigu nesusiranda tokių 
Žmonių, tai yra vienas iš ženklų, kad organizacija yra 
neprasminga, kad jos visuomeninis veikimas yra iliuzija. 

3. Nors pasikeitimas nuomonėmis, arba diskusija, yra 
naudinga palaikyti visuomeniniam ryšiui, tačiau ji netenka 
pozityvios prasmės, kada virsta sportu — noru ne tiesą 
surasti, bet oponentą nurungti. Diskusija naudinga ir pras- 
minga tiek, kiek ji padeda susivokti tikrovėje, išsivaduoti 
nuo iliuzijų, stabų garbinimo ir atsiremti tvirtai žemėje. Kur 
geros valios nėra, diskusija nustoja prasmės. Sofistinis žai- 
dimas sąvokomis, neatremtomis į tikrovę, gal įdomus, kol jis 
vyksta. Bet jis palieka kartumo nuosėdų. Jis tik gilina 

skilimą ir greitina tremties likimo vieno tarpsnio vyksmą. 
Ginantis nuo to vyksmo ir mėginant jį pristabdyti, reikia 
prieš diskusiją, vedamą neapykantos dvasia oponentui 
nurungti, pastatyti diskusiją, vedamą kooperavimo dvasia 
tiesai surasti. š 

Jei tai negalima, prasmingiau yra visai nesileisti į disku- 
sijas, į tuos pasikalbėjimus, pasiaiškinimus ir išsiaiškinimus ir 
eiti savo pozityviu keliu. Geriau tuo atveju tenkintis išklau- 
sius kito, pasakius savo mintį, ir tegul kiekvienas gyvena 
savo „tiesa“. (Gyvenimas parodys, katra tiesa labiau 
įprasmina jos išpažinėją, formuoja jo paties gyvenimą ir, tik 
pro jo asmeninį gyvenimą bei veiklą atsispindėdama, veikia 
kitus. Idėja koncentruotai veikia ne tiesiogiai susitikdama su 
žmogum, bet lūždama pro kitą žmogų, kaip saulės 
spindulys uždega, lūždamas stiklo židiny. 

4. Veikimas, kuris tesireiškia, kaip Vaižganto Rapolo 
Geišės, tijūno, paraginimais, pabarimais, komanda kitiems, 
mūsų sąlygomis nėra sveikas. Nesveika taip pat manyti, kad 
visuomeninę pareigą ir teisę teturi „veiksniai“ ir kad mes jau 
atliekame savo visuomeninę dalį, tepabardami juos ir telauk- 
dami, kad jie vieni dirbtų. Ir jeigu jie neveikia ar blogai 
veikia, tai laikome save juo labiau išteisintus. Ana, Vlikas su 
Lozoraičiu kovoja, taigi neduosiu Balfui aukos vaikų va- 
saros stovykloms — aiškino vienas patriotas Balfui laišku. 

Prieš tokį laukimą, kad kiti dirbtų, reikia pastatyti nusi- 
teikimą pozityviu darbu pačiam reikštis, nepaisant, kaip ir 
kas kitas besireikštų. Prieš  vaižgantinį  šūkaujantį 
komanduojantį Geišę reikia pastatyti taip pat vaižgantinį 
Mykoliuką, kuris pats verčia vagą po vagos, tijūno, vadinas, 
veiksnio, paraginimų nelaukdamas. 


Neįmanoma patikrinti, ar kolektyvinė, veiksnių, ar 
indivįdualinė iniciatyva yra daugiau nuveikusi net Lietuvos 
laisvinimo ir lietuvybės išlaikymo darbe. Tačiau ta organi- 


zacija yra Lietuvai labiau“ nusipelniusi, kuri davė ar duoda 

daugiau žmonių, atliekančių visuomeninius uždavinius in- 
dividualiai. 

5. Ankstesniame skirsnyje turėta mintyje ne tik tie, 
kurie sąmoningai ir apsisprendę aukoja savo gyvybę 
Lietuvos reikalui. Priskiriami čia ir tie, kurie apię Lietuvą 
knygą parašė, straipsnius svetimoj spaudo; paskelbia, 
pranešimus svetimiesiems daro, suvažiavimuose dalyvauja, 
laiškeliu kongresmanui, senatoriui, laikraščiui..., apie Lietuvą 
žodį tarusiam, dėkoja; tuo ar kitu klausimu savoj spaudoj 
pozityviai aisiepa, bent laiškeliu kuriam reiškiniui pritaria 
ar pasmerkia, dalyvauja valdyboje, komisijoje, išplatina laik- 
raščio kelis egz., AperS uvšia knygą, pamoko vaikus 
lietuviškai paskaityti, padainuoti, aplanko ligoj ar nelaimėj 
seną ar naują lietuvį, prisideda prie užjūriuos likusių arba ir 
čia varge atsidūrusių draugų parėmimo... Tai smulkūs 
darbai, kurie garso neduoda, bet jais remiasi gyvenimo 
pažanga, nes anot Turgenevo, šūsivėlusiam vaikui plaukus 
iššukuoti yra pasiaukojimas, ir didelis pasiaukojimas, kuriam 
nedaugelis Tyžf55—Tai yra konkrečioji šios dienos programų 
programa, kurios vykdyme dingsta partijų spalvos. 

Tai yra darbų veikimas, kurį reikia pastatyti prieš 
žodžių veikimą. Tai kasdieninis veikimas, pastatytinas bent 
šalia šventadieninio iškilmingo veikimo bei kalbų. 


Lygiai ir tose šventinėse apeigose įuščiavidures frazes 
apie pažadus „išsirikiavusiomis gretomis su plevėsyojan- 
čiomis vėliavomis žygiuoti į Lietuvą“... reikia pakeisti 
paprastesniu žodžiu, kuriame būtų daugiau 1 realybės. Tuo 
realuiu tartas ŽOdiS Surastų artimesnio intymesnio ryšio su 
klausytojo dvasia ir ją naujai paskatintų galvoti, norėti, veikti 
ir kovoti. 

Emigracijos klystkeliuose ar ne šitomis gairėmis vado- 


vaujantis bus sutaupyta dvasios energija, reikalinga palaikyti 
bet kuriai kūrybai ir pažangai? 


117 


Ar ne jos daugiau pozityvių vaisių duos laisvinimo ir 
lietuvybės išlaikymo darbe? 

Ar ne jos sėkmingiau palaikys tarpusavio sugyvenimą ir 
duos tvirtą atramą pajėgiam šviesios ateities tikėjimu grįs- 
tam kovos sąjūdžiui? “ 

Taigi ar ne jos apsaugos emigraciniame likime nuo per 
ankstyvo pavargimo? 


1954 

VISUOMENINIAI RŪPESČIAI 


A. Išeivių 


BIRŽELIO 14 DIENOS PROGA 


KALBANT UŽ NEGALINČIUS KALBĖTI 


1. Globalinė piktybė 


Birželio 14 diena skausmingai ir neišdildomai įsirėžė į 
mūsų atmintį. Jos daugiausia pabūgę atsidūrėm vakaruose. 
Turėtume jaustis laimingi, kad ji nebesikartoja mūsų akyse 
ir su mumis. Bet laimingi būti negalime, kada žinome, jog 
likusieji tėvynėje jau pergyveno 7—8 tokias ir dar žiau- 
resnes deportacijų bangas. Per daug baisu įsivaizduoti 
nelaimę deportuoto žmogaus — šeimos išardymą, greitesnį 
ar lėtesnį naikinimą Sibiro šalty, alky, paniekinime. 
Nemažiau siaubinga iš perspektyvos matyti tautos depor- 
tavimą ir naikinimo eigą. Per dabartinius nelaisvės metus iš 
Lietuvos jau išvežta 550,000. Priskaitant išimtus iš Lietuvos 
vokiečių okupacijos metu, Lietuva yra netekusi 850,000, 
arba daugiau kaip 25—3076. 

Tačiau lietuviai ir kiti pabaltiečiai yra tik dalis tų nai- 
kinamųjų sovietinės sistemos įstatymo keliu nustatytose 
žmonių sunaudojimo ir sunaikinimo įstaigose. Dalino ir kitų 
buvo skaičiuojama, kad sovietinėse darbo stovyklose esą 

15—20 mil. Bet Sovietų buv. vyr. prokuroras, kuriam buvo 
tekę vartyti sovietinių bausmės lagerių kartoteką Maskvoje 
(ir kuris pats paskui pateko į sovietinį kacetą), nurodė 
skaičių 25—30 mil. (Del Spiegel 1951.V.23). Jo minimas 
skaičius gali būti naujesnis ir tikslesnis, nes paskutiniu laiku 
ateina žinios apie masines deportacijas iš Vengrijos ir kitų 
satelitinių kraštų. Deportacijų bangos auga ir plinta, kad pri- 
pildytų sovietinius mirties malūnus. 

Jų produkcija? — Jei vidutinis laikas, kurį ištveria 
deportuotieji, esąs neilgesnis kaip treji metai, tai vien nuo 
Antrojo pasaulinio karo pradžios per sovietų kacetus turėjo 
pereiti tris kartus po 15—20 mil. (imant minėtus kuklesnius 
skaičius). Prieš tokius skaičius blanksta žuvusiųjų skaičiai 
karo metu. „Taikos“ metai pražudė daugiau gyvybių nei 
kruviniausi praslinkusio karo metai. 

Karas ir taika — tie žodžiai iš papratimo vartojami. Iš 
papratimo ir suplikacijoje tebegieda: nuo bado, maro ir karo 
apsaugok, Viešpatie. Ir gegužės mėnesį laisvėje esantieji 
šaukiasi: Karaliene taikos... Bet sovietinių kacetų akivaiz- 
doje tų žodžių turinys seniai pasikeitė. Tiesa, karas tebe- 
reiškia dviejų susidūrimą, kuriame vienas antrą žudo, bet 
vienas puola, antrasis ginasi, vadinas, abudu kovoja. Nū- 
dienė taika, t.y. pax sovietica, reiškia irgi susidūrimą, kuria- 
me ginkluotasis paima beginklį, suriša ir žudo jį nesiginantį. 
Tai pasaulinio masto žmonių skerdykla, o ne taika... Karo 
baidosi visi. Ir visą energiją įkinkė, kad tik atitolintų baisiojo 
atomo panaudojimą. Kaip turėtų sutelkti energiją propa- 
gandai prieš sovietinius globalinio masto mirties malūnus. O 
akivaizdoj šventojo taikos žodžio piktnaudojimo visi laisvieji 
ir paveratieji galėtų visa širdimi šaukti: nuo sovietinės taikos 
apsaugok, Viešpatie! 

2. Tik laisvųjų ir pavergtųjų solidarumas... 


Per maži ir per silpni esam, kad galėtume tėvynėje liku- 
siems ar išvežtiesiems padėti iš esmės. Nei atskirų Žmonių 
nei atskirų tautų pastangos neišspręs tautažudybės 
problemos, kuri virto jau globalinio masto. Tautų nai- 
kinimas galima sustabdyti tik visos žmonijos pastangomis. 
Visuotinis piktas tegalima pašalinti tik visuotiniu laisvųjų ir 
paveratųjų solidarumu. 

Laisvasis pasaulis tai ima suprasti. Niekados nebuvo 
tiek kalbų apie Europos vienybę ir solidarumą. Ima suprasti, 
bet nenori praktiškų išvadų iš to daryti. Iš esmės niekados 
europinis pasaulis nebuvo toks nesolidarus, kaip šiandien 
akivaizdoje sovietinės grėsmės. Šveicarų dienraštis Die Tat 
po paskutinės Europinės Tarybos konferencijos piktai 
pareiškė, kad Strasburgas virsta tuščios plepyklos simboliu. 
Daugelis iš europinių vadų laikosi to kuklaus gyvulėlio tak- 
tikos — kai vieną vilkas pjauna, kitas tenkinasi, kinkas 
drebindamas, tuščia viltimi: o gal jam užteks ir manęs ne- 
lies, reikia tik nejudėti ir balso neišduoti... 

Taip dar tuo tarpu yra. Bet piktintis tokia padėtimi 
nereikia. Mes gyvenom nuo ano vilko atskirti tik menkutės 
žemės juostelės. Buvom kaimynai. Turėjom žinoti, kad pa- 
vergtųjų aimanos ir tada ėjo iš anapus tos juostos. O mes 
steigėm draugiją sovietinių tautų kultūrai pažinti. Ten buvo 
deleguojami atsakingai partijų lyderiai. Prof. Krėvė Mickevi- 
čius primena, kad tai buvo daroma net Užsienio reikalų mi- 
nisterijos iniciatyva, paskatinimu ir pinigais (L.L., 1951 m. 
kovo—balandžio mėn.). Darėm, kad tik įsiteiktume ir rūs- 
tybę nuo savęs nukreiptume... 

Ne iš karto ir mes praregėjome. Prof. A. Maceina savo 
naujausioje knygoje Jobo drama kalba apie „kraštines situ- 
acijas“, kuriose atsidūręs Žmogus pradeda galvoti apie savo 
egzistencijos giliausią esmę. Nebuvimo grėsmėje nubyra jam 

visi atsitiktiniai rūpesčiai, kasdienybės blizgučiai. Žmogus 
atsistoja pakraštėj prieš nebūtį ir tada visu aiškumu praregi. 
Tada prasideda jo didžiausias pasiryžimas kovoti už savo 
buvimo išlaikymą... Ši mintis tinka ir tautų gyvenimui. Mes 
esam atsidūrę tokioj ,,kraštinėj situacijoje“, ir mes esam pra- 
regėję, kur yra tautos buvimo ir sunaikinimo priežastis. 
Mumyse atbudo pasiryžimas kovoti ir į tą kovą pašaukti 
visą pasaulį. Bet mūsų tragedija, kad mums su laisvųjų 
pasauliu vis dar nelengva susikalbėti. Lengviau mes supran- 
tami amerikiečiui, bet sunkiau europiečiu. Kol pastarasis 
nėra toj „kraštinėj situacijoj“ atsidūręs, jam tebėra svarbūs 
kasdienybės reikalai. Mintis pasipelnyti iš rusiškų ar kinie- 
tiškų bolševikų juos gaivališkai pavergia. Mintis, kad jų pri- 
statomi bolševikams ginklai eis tautų naikinimo procesui 
paspartinti, kad tas procesas vieną dieną bus nukreiptas ir 
prieš juos pačius — sunkiau priimtina tiems patogumo, savo 
patogumo, miege įmigusiems. Koks pasakų riteris paža- 
dintų iš to letargo buvusią gražuolę Europą? 


3. Pirmieji žadintojai ir išbudimo ženklai 


Iš šalies ateina žadintojai ir atgailojantieji šaukliai. 
Dalinas, Nikolajevskis, Kravčenko, Campesino, Lipper ir 
daugel kitų, ištrūkusių iš Rusijos vergų stovyklų, yra tri- 
mitai, kurie drebina kasdienybės patogumuose sukietėjusių 
europiečių mintis. Prancūzo kacetininko Rousset pastangos 
sutraukė 100,000 buv. politinių kalinių apie tarptautinį komi- 
tetą kovai su koncentracijos kalėjimais. Tas pats Rousset 
byloje su komunistų laikraščiu dokumentaliai įrodė sovietų 
stovyklų žiaurumus. Gegužės pabaigoje Belgijoje panaši 
byla, kurioje 27 liudininkai stoja liudyti prieš tautažudybės 
kaltininką Sovietų Sąjungą. Tai vis privati iniciatyva. Bet ji 
telkiasi, auga ir nenurims, iki vakarų sąmonė bus galutinai 
pažadinta. 

Visuomenės opinija spaudžia valstybes ir aukščiausią 
šiuo metu tarptautinį politinį areopagą — JTO. Demokra- 
tijos malūno ratai lėtai sukasi, bet sukasi ir pagrindinai. JTO 
pradėjo nuo žmogaus teisių kodifikacijos, toliau priėmė 
genocido konvenciją. Dar toliau ekonominėje bei socialinėje 
komisijoje pritarta minčiai medžiagą apie priverčiamojo 
darbo stovyklas surinkti. Artėja diena, kada Sovietų 
Sąjunga turės būti sodinama formaliai į žmogžudžių ir tau- 
tažudžių suolą. 


4. Ir mūsų įnašas 


Mūsų, kurie vieni iš pirmųjų vakariečių patekom į 
sovietinius malūnus, pasipriešinimo pastangos nenueis 
veltui. Kaip buvo sunku iš pradžių prakišti ką nors apie so- 
vietinius žiaurumus. Šiandien jau „neutraliojoj“ Šveicarijoj, 
kada baltietis rašytojas Schaperis savo šimtas ir kelintoje 
paskaitoje ištisai skaito Lietuvos partizanų atneštą Šv. Tė- 
vui laišką, klausytojų minios verkia. Šiandien Vokietijos 
žurnalistai prašo tos rūšies medžiagos. ,Jūsų nelaimės 
pavyzdžiu norim parodyti saviesiems, kas mus laukia“. 

Kiekvienai JTO sesijai šaukėme skaičiais, pavardėmis, 
datomis, pavyzdžiais apie genocido veiksmus, kuriuos 
vykdo jų kolega JTO narys bolševikas. Mūsų šauksmai iš 
pradžių buvo kraujami po gelumbe be jokios eigos. Dabar 
jau pažanga, kad mūsų pateikta medžiaga išdalinama 
formaliu keliu visiems JTO sesijų nariams. 

Didžiausias indėlis tai tėvynėje palikusių kraujas ir kan- 
čios. Bet jie yra padarę net daugiau. Lietuvos partizanų 
pastangomis buvo paleista į vakarus knyga su partizano 
atsiminimais, kuri gali pasakyti vakariečiui daugiau nei eilės 
memorandumų. 

Ateis laikas, kad bus išgirstas nuolatos kartojamas 
mūsų prašymas ištirti sovietų vykdomą tautažudybę 

Lietuvoje, ją pasmerkti, pašalinti okupantą, grąžinti iš 

ištrėmimo dar likusius gyvus. Mūsų prašymai yra vienas iš 

daugelio šauksmų, kurie privers pagaliau JTO prabilti. 
pra j O 


5. Tolimesnė kova prieš iliuzijas 


Prabilus kada nors JTO ar jau viskas bus pasiekta? 
Ne, dar tik pradžia. Ji geriau negu nieko. Pasmerkimo 
aktas gal pagaliau atidarys akis vakarietinei visuomenei ir 
pažadins jos pasiryžimą. Ligi tai įvyks, dar teks didelėmis 
pastangomis kovoti ne su sovietais, bet su eile vakarų iliu- 
zijų. Iliuzija, kad su laiku sovietų režimas savaime pasikeis ir 
sužmoniškės. Iliuzija, kad satelitiniuose kraštuose pasiseks 
įvykdyti titoizmą, ir viena po kitos valstybės išeis iš sovie- 
tinės įtakos. Iliuzija, kad kelios dešimtys radijo stočių ati- 
darys sovietų valdomų kraštų gyventojams akis ir jie 
demokratiniu ar revoliuciniu keliu pakeis režimą. Ir visiems 
tiems perversmams iš vakarų pusės užteks tų gražių 
žodžių. Tie žodžiai, nors jie bus ir labai puikūs ir iš širdies 
sakomi, turės panašios reikšmės kaip kerėtojo, burtininko 
burtažodžiai, norint pagydyti organizmą, kuriam reikalinga 
chirurginė operacija. 

Tik smūgis iš šalies privertė europines valstybes apsi- 
galvoti ir sustabdyti karui reikalingos medžiagos gabenimą į 
sovietus ir jų satelitinius kraštus. Smūgis per kišenių 
(negauti Amerikos paramos) joms buvo toji „kraštinė 
situacija“, kuri privertė juos sustabdyti bolševikų rėmimą. 
Juo labiau tik smūgis iš šalies privers sovietus sugriauti 
savuosius kalėjimus ir grąžinti laisvę žmonėms ir tautoms. 

Kokiu būdu toks smūgis iš šalies turėtų ištikti Sovietų 
Sąjungą, čia jau politikų ir didžiųjų strategų reikalas. 

6. Kaip vakariečiai į vakariečius 


Gyvename jau tarp svetimųjų. Ne tiek į savuosius, kiek 
į juos tenka nukreipti veiklą. Dokumentais ir įtikinimais 
jiems reikia sudaryti atitinkamą opiniją. Atsišaukimais siųsti 
liudijimus, kaip vienas ar antras, trečias, tūkstantasis lietuvis 
buvo nuo bolševikų nukentėję, buvo vienas iš tų mažų kon- 
krečių darbų, kurie galės būti ir liudijimais būsimajai bylai, ir 
dokumentas, kuris prisidės prie reikalingos opinijos 
sudarymo. Būtent padės visiems vakariečiams, o ypačiai 
europiečiams susigyventi su mintimis, kurios vestų jau į 
konkrečius veiksmus. O tos mintys, su kuriomis jie turėtų 
susiprasti, yra šios: 

sovietai yra sulaužę visas žmogaus teises, kurios tik 
buvo garantuotos JTO chartoje, Žmogaus teisių deklara- 
cijoje, Genocido konvencijoje ir dvišaliuose susitarimuose; 

visa sovietinė sistema yra pagrįsta tautažudybės reiški- 
niais, ir norint vergų stovyklas panaikinti, išleisti kalinius į 
laisvę, reikia sulikviduoti pačią sovietinę sistemą; 

tatai tegali padaryti tik bendros laisvųjų ir pavergtųjų 
pastangos; 

laisvuosius tam įpareigoja europinis ir vakarietinis soli- 
darumas, jų pačių ateities likimas, nes Europos likimas 
negali būti dalomas; 

kelias tai veiklai laipsniškas: sudaryti visuomeninę 
opiniją, kuri ypačiai demokratiškoje Amerikoje yra galingas 
veiksnys; pasmerkti sovietų vykdomus genocidinius veiks- 
mus JTO, įpareigoti JTO narius pritaikyti sankcijas ir pada- 
ryti kitas logiškas išvadas. 

Šitai mes galim sakyti ne tik kaip lietuviai, kuriems jų 
tėvynės ir tautiečių likimas rūpi. Tai kalbam kaip europie- 
čiai, kaip vakariečiai, kuriems rūpi ir Europos ir visos žmo- 
nijos likimas. Mes kalbam, nes mes esam geriau praregėję, 
nes likimas mus pastatė ant tos kraštinės ribos, už kurios 

eina žmogaus ir tautos nebūtis. Mes kalbam, nes mes 
turime kalbėti. Kalbėti ir už tuos, kurių lūpos užčiauptos ar 
kurių jau tik kaulai ir kapai gali būti iškalbingais liu- 
dininkais. Kalbėti į tuos, kurie dar gali išsigelbėti, gelbėdami 
kitus. . 


1951 

SROVĖ IR UOLA 


MŪSŲ POLITINĖS DIFERENCIACIJOS KELIAS 


1. Pažinimo kelias 


Politinės diferenciacijos ženklai atsispindi pirmiausia 
politinių grupių programose. Programa — tai lyg politinės 
grupės veidrodis. Ten matai, ko grupė siekia ir kokiomis 
priemonėmis. Tačiau programos nereikia pervertinti. Viena, 
apytikrį politinės grupės veidą gali parodyti tik ta programa, 
kuri yra reali — sprendžia konkrečius valstybinio gyvenimo 
klausimus. Tokia programa tegali būti atremta į šios dienos 
konkretų gyvenimą. Bet tremtyje kuri grupė tokią programą 
gali turėti? Visos tremties programos tegali būti prielai- 
domis grįstos. Antra, programos gali būti gerai ir labai gerai 
parašytos, bet programą skelbiančios politinės grupės darbai 
gali eiti šalia programos ar net prieš ją. Užtat, be progra- 
mos, grupės veidą stipriau nušviečia jos darbai. 

Grupės programos sutapimas su darbais, programos 
intensyvesnis ar atlaidesnis vykdymas daug priklauso nuo 
grupės asmeninės sudėties: kokie žmonės, tokia iš dalies ir 
grupė. Grupėje susitelkę pažangūs žmonės, t.y. iešką visuo- 

meninio gyvenimo kūrybos, naujų formų, naujų idėjų, savo 
grupės veidą padarys kitokį, nei su ta pačia programa, 
konservatyvios dvasios žmonės, t.y. tesiekią išlaikyti tai, kas 
jau yra laimėta. Su ta pačia programa vienaip reikšis poli- 
tinė grupė, kurioje persveria principingi Žmonės, t.y. tie, 
kurie, vykdydami savo uždavinius, yra pasiryžę eiti kartais 
ir prieš srovę. Kitaip vėl reikšis ta, kurioj persvers 
oportunistai, siekią prisiderinti prie esamos padėties, plaukti 
pasroviui. Dvi skirtingų programų, bet vienodos asmeninės 
nuotaikos, — vis tiek, konservatyvios ar pažangios, — 
politinės grupės gali surasti artimesnį bendradarbiavimą, nei 
giminiškų programų, bet skirtingų asmeninių nusiteikimų 
grupės. 

Šitų faktų priminimas įspėja saugotis klaidos — ji daug 
kam atrodo neginčijama tiesa — žiūrėti į grupę kaip į neju- 
dančią uolą, kurios visą pobūdį nusako jos programa ar-tra- 
diciniai iškalti vardai: katalikiška, socialistinė, liberalų ir pan. 
Už tos pačios iškabos su kiekvienu amžium gali būti kito- 
kesnis turinys. Gyvenimo tiesą daugiau atitinka tezė, kad 
politinę grupę reikia vertinti kaip tekančią srovę. Grupės 
charakteris priklauso ir nuo programinių principų, ir nuo 
konkrečių darbų, ir nuo ją sudarančių asmenų. Todėl kiek- 
vienos grupės dabartinį potencialą reikia vertinti pagal jos 
šios dienos pasireiškimą, ne pagal jos praeitį. Praeitis turi 
būti sveriama ir vertinama tik praeities matu, o dabarties 
pasireiškimas — dabarties matu. Grupė, vakar buvusi 
pažanai, šiandien gali pakilti iki principingumo, ir atvirkš- 
čiai. 

2. Grupių skiriamieji pagrindai 

Mūsų politinės grupės viena nuo kitos pirmiausia ski- 
riasi savo istoriniu kilimu, kuris daug atsiliepė ir jų prakti- 
niam veikimui. 

Pirmieji Lietuvoje partija virto socialdemokratai. Jų 
programa buvo surašyta dar XIX a. gale. Socialdemokratų 
partija išriedėjo 1896 iš to paties Varpo, kuris truputį 
vėlėliau davė ir Demokratų partiją, savo ruožtu pagimdžiu- 
sią Socialistus liaudininkus, Tautos santaros ir Tautos 
pažangos partijas. Ilgainiui iš Socialistų liaudininkų išriedėjo 
Revoliuciniai socialistai liaudininkai ir Socialistai liaudininkai 
demokratai. Tačiau tik pastarieji turėjo atstovų Lietuvos 
Steigiamajame seime. Vėliau  Socialistai liaudininkai 
demokratai susiliejo su 1905 Didžiajame Vilniaus Seime E. 
Galvanausko, P. Klimaičio sukurta Valstiečių sąjunga ir 
bendrai sudarė Lietuvos Valstiečių liaudininkų sąjungą. Tau- 
tos santara išvirto į Ūkininkų partiją, o Tautos pažanga — į 
Tautininkų sąjungą, kuri tremtyje pasivadino Lietuvių tau- 
tiniu sąjūdžiu. Didžiajame Vilniaus Seime 1905 ir Krikš- 
čionys demokratai dalyvavo jau kaip partija, nors pro- 
gramos projektas buvo paskelbtas tik po trejų metų. Visos 
šios grupės daugiau mažiau susiformavo dar prieš Lietuvos 
nepriklausomybę. Jau nepriklausomoj Lietuvoj susiformavo 
dar dvi krikščioniškos grupės: Ūkininkų sąjunga ir Darbo fe- 
deracija. 

Visos šios grupės rėmėsi iš tikrųjų maždaug tuo pačiu 
visuomenės kontingentu: ūkininkais ir darbininkais. Tik tau- 
tininkai ėmė remtis stambesniais ūkininkais. 

Visos šios politinės grupės klostėsi tuo pačiu pagrindu, 
kuriuo buvo susiformavusios politinės partijos Europos 
kontinente — prancūziškosios demokratijos pavyzdžiu. 
Tengi partijų skiriamasis pagrindas buvo metafizinis — nu- 
sistatymas Dievo atžvilgiu. Pagal šitą nusistatymą susidarė 
Prancūzijoje ir pagrindinės partijos — katalikų, atsirėmusių į 
krikščionybę ir siekusių ją vykdyti valstybės gyvenime; 
socialistų — siekusių vykdyti ateistinį marksizmą; radikalų- 
liberalų, atsirėmusių į laisvamanybę. Visos tos grupės dau- 
geliu praktinio gyvenimo klausimų sutarė. Didžiausia kova 

vyko ir tebevyksta tarp jų pasaulėžiūros srity, ypačiai dėl 
mokyklų. Tas pats politinės diferenciacijos metafizinis 
pagrindas per Lenkiją ir Rusiją pateko ir į Lietuvą. Mūsų 
socialdemokratų, liaudininkų, krikščionių demokratų pažiū- 
ros mažiau skyrėsi dėl kovos su maskoliais, paskiau su 
lenkais ar vokiečiais, dėl Vilniaus ar Klaipėdos klausimo, 
daugiau dėl bažnyčios, dėl kunigų, dėl tikybos mokymo, dėl 
metrikacijos, dėl konkordato. Ar nebūdingas Prancūzijos ra- 
dikalų šūkio ,,„mangez le curėe“ atgarsis buvo Lietuvoje 
1918, sudarant pirmąją laikinąją vyriausybę, kada san- 
tariečiai Leonas ir Stašinskas protestavo prieš kun. Puric- 
kio kandidatūrą į švietimo ministerius tik dėl tos priežas- 
ties, kad Purickis kunigas? Steigiamajame seime Krikščionių 
demokratų bloko koalicija su Socialistais liaudininkais 
demokratais ir Valstiečių sąjunga sudužo taip pat į pasaulė- 
žiūrines uolas, konstitucijos projekte susidūrus su ,Visa- 
galio Dievo vardu“, su Bažnyčios padėtimi valstybėje, su 
metrikacija, su privalomu tikybos dėstymu mokykloje. Dėl 
šių dalykų 1922 rugpjūčio 1 Steigiamojo seimo posėdyje 
Socialdemokratų, Socialistų liaudininkų demokratų, Valstie- 
čių sąjungos atstovų rankos pakilo prieš konstituciją. 

Atskirų grupių politinis veikimas valstybiniame 
gyvenime, grupių darbai sunkiau palyginami, nes ne visos 
gavo lygiai jame dalyvauti. Demokratiniais Lietuvos laikais 
valdžioje daugiausia dalyvavo Krikščionių demokratų, 
Darbo federacijos, Ūkininkų sąjungos blokas koalicijoje su 
Liaudininkais arba pats vienas. Nors tame krikščioniškųjų 
partijų bloke tada reiškėsi nemaža pažangių žmonių, ir 
jiems pasisekė parodyti stiprios socialinės pažangos, tačiau 
bloko politikoje ne visada jie nusverdavo. Pvz., kultūrinių 
reikalų santvarką, vietos savivaldybės organizaciją spren- 
džiant, buvo laimėjusi konservatyvioji kryptis. 

Liaudininkų ir Socialdemokratų koalicija pavaldė tik 
pusmetį (1926). Per tą laiką ji nespėjo pareikšti didesnių 

reformų, bet spėjo nutraukti vyskupams ir kunigams algas, 
spėjo įgalinti lenkiškų mokyklų suklestėjimą. 

Per visą demokratinės Lietuvos tarpsnį valstybės gy- 
venime veikliai dalyvavusių grupių skiriamuoju pagrindu 
prasikiša grynai pasaulėžiūrinis momentas. Net orientacijos 
į svetimus kraštus atžvilgiu vieni labiau linko į Rytus, antri 
— į Vakarus. Dar Petrapilio seime (1917) Socialdemokratų 
ir liaudininkų koalicijos pirmtakai sviro į federaciją su 
Rusijos tautomis, tais ir kitais motyvais vengdami pasisakyti 
už nepriklausomos Lietuvos skelbimą. Ir nepriklausomoj 
Lietuvoj iš šios srovės žmonių buvo daugiau simpatikų 
sovietinių tautų kultūrai pažinti ir populiarinti. Krikščioniš- 
kųjų grupių blokas savo nusistatymais buvo daugiau linkęs į 
Vakarus, į katalikiškuosius Vakarus. 

Atskiru keliu buvo nuėję tautininkai. Po 1926 gruodžio 
17 perversmo prieš Liaudininkų ir Socialdemokratų koalici- 
jos vyriausybę, su krikščioniškųjų grupių talka paėmę 
Lietuvos vairą, tautininkai pasirodė tikri vadizmo reiškėjai. 
Šia prasme tautininkai labiausiai nešėsi į Vakarus, skolin- 
damies totalistinę Vakarų valstybinę ideologiją ir valstybines 
formas ir ta dvasia augindami prieaugį. Kai šiandien buvusi 
Tautininkų sąjunga pasivadino Tautiniu sąjūdžiu ir skelbia 
„tvarkingą demokratiją“, galima neabejoti, kad tautininkai 
tiki esą demokratai. Bet lygiai netenka abejoti, kad išaugu- 
siems vadistinėje dvasioje nelengva ja praktiškai atsikratyti. 
Programos ar vardo pakeitimu auklėjimo taip greit 
nepakeisi. Tik jaunesnioji karta, auganti po ano laikotarpio, 
auganti demokratinėje aplinkoje, galės būt laisva nuo to... 
paveldėjimo. 

Taigi mūsų politinių grupių pagrindai, kurie jas telkė 
arba skaidė, buvo dvejopi: pasaulėžiūriniai, kurie sutelkė 
grupes į du blokus, ir paskiau politiniai, kurie taip pat su- 
bloškė demokratines grupes į koaliciją opozicijai prieš 
totalistinės grupės poziciją tautininkų valdymo laikais. Trem- 

tyje pasaulėžiūrinė trauka vėl sustiprėjo. Vlikui Lietuvių 
Chartą svarstant, Visagalis Dievas vėl tapo skiriamąja riba, 
šį kartą ir Tautininkams, Laisvės kovotojams bei Ūkininkų 
partijai prisidėjus prie Socialdemokratų i ir Liaudininkų linijos 
Dievo atžvilgiu. 


3. Naujas kelias 


1940 kilo rezistencinis sąjūdis, Lietuvos Aktyvistų 
fronto vardu, vadovaujamas buv. Lietuvos pasiuntinio Berly- 
ne pulk. K. Škirpos. Aktyvistų fronto steigėjais buvo dr. 
Karvelis, dr. Maceina, adv. Skipitis, adv. Katilius, A. Valiu- 
kėnas, B. Raila, Kl. Brunius, dr. B. Dirmeikis ir kt. Jame 
dalyvavo ir krikščionys demokratai, ir tautininkai, ir volde- 
marininkai, ir liaudininkai, ir socialdemokratai, ir žmonės be 
politinės markės. Pagrindinis Aktyvistų fronto tikslas buvo 
rezistencinis — pasipriešinti okupantui. Antrinis — ruošti 
planus išlaisvintai Lietuvai valdyti ir tvarkyti. Pastarosiose 
programinėse pastangose buvo apstu vadizmo ir net 
nacizmo ženklų. Bet tada mažai kas tos priemaišos paisė, o 
Lietuvoj į tai visai neatkreipta dėmesio. Rezistencija sujungė 
visokių nusistatymų žmones, pasiryžusius kovoti su 
okupantu. Aktyvistų frontas buvo pirma naujų laikų rezis- 
tencinė organizacija, rezistencijos lopšys. 

Kai Levas Prapuolenis 1941 birželio 23 Aktyvistų fron- 
to vardu paskelbė sukilimą ir sudarydino Lietuvos vyriau- 
sybę; kai paskum Aktyvistų fronto vardu teikė memoran- 
dumą prieš naują okupantą, parašus dėjo vėl visokių 
ideologinių nusistatymų žmonės. Nėra reikalo nutylėti, kad 
daugiausia ten buvo jaunimo. 

Aktyvistų frontas buvo naujas ir įdomus eksperimentas 
ta prasme, kad jam imtas naujas pagrindas — ne metati- 
zinis, ne pažiūros į Dievą ir jo pripažinimą ar atmetimą, bet 
empyrinis. 

Kai vokiečiai Aktyvistų frontą 1941 rugpjūčio mėn. 
uždarė, jo atgaivinti slaptai nesiimta. Jo narių dalis, prona- 
cinis elementas, jau anksčiau iš jo buvo pasitraukęs ir 
sudaręs Lietuvos Nacionalsocialistų partiją, kuri paskiau 
apsivalydama virto Nacionalistų partija, tremtyje sutapusi su 
Lietuvos Atgimimo sąjūdžiu. 

Kita Aktyvistų fronto dalis virto veiklia Lietuvos Lais- 
vės kovotojų sąjunga, kuri tremtyje buvo suskaldyta, vienai 
jos daliai pasilikus tuo pačiu vardu, antrajai tapus bran- 
duoliu būsimajai L. Rezistencinei santarvei (LRS). Trečioji 
Aktyvistų fronto dalis, atmetus jo totalistinius šešėlius, bet 
norėdama palaikyti pirmosios rezistencinės organizacijos 
tradicijas regimu būdu, susiorganizavo į Lietuvių frontą. Šis 
vardas pasirodė 1941 pabaigoje po vienu atsišaukimu prieš 
naująjį okupantą. Šalia šitų iš Aktyvistų fronto išriedėjusių 
rezistencinių organizacijų nepriklausomai susiformavo dar 
Liet. Vienybės sąjūdis, Lietuvos Laisvės armija ir kt. 
smulkesnės rezistencinės kovos organizacijos. 

Nors visų rezistencinių organizacijų pagrindinis tikslas 
yra rezistencinis — kova prieš okupantą, bet visos jos jautė 
uždavinį  atsikuriančiai Lietuvai paruošti ir politinę 
programą. Čia pabrėžtinas būdingas momentas — naujų 
kelių politinei mūsų diferenciacijai ieškojimas. Apie politinę 
būsimosios Lietuvos programą galvojant, tada atrodė pri- 
brendęs metas artėti prie anglosaksų politinio visuomeninio 
susiorganizavimo empyriniu pagrindu. Europinių matu ma- 
tuojant, sunku pasakyti, kuo skiriasi Jungtinių Valstijų 
respublikonų ir demokratų partijos. Abidvi nei marksistai, 
nei katalikai, nei evangelikai. Abidvi su respektu kalba apie 
religijos reikalingumą ir dėl to net viena su kita lenkty- 
niauja, Gaklkuodamos maldas pė vietose. Bet abi 
nepalankios, sakysim, konfesiniam auklėjimui. Jųdviejų 
tarpusavio skirtumą lemia empyriniai dienos klausimai: ar 
izoliacionizmas ar pasaulinis solidarumas, ar laisva ūkinė 

konkurencija ar valstybinis reguliavimas, lygybė spalvotųjų 
su baltaisiais ar rasinė pirmenybė ir t.t. Bet ir tais klau- 
simais partijos nėra sustingusios savo nusistatymuose. 
Išeinant iš šito anglosaksinio empyrinio požvilgio, buvo gal- 
vota, svarstant lietuvių visuomeninį politinį susigrupavimą ir 
valstybinių reikalų sprendimą, imti konkretų gyvenimo klau- 
simą ir duoti jo sprendimą, neprejudikuojant, kad šitas ar 
anas klausimas bus sprendžiamas pagal krikščioniškuosius 
ar pagal socialistinius nurodymus. Ypačiai, kad negali 
pasakyti, jog ta ar kita pasaulėžiūra duoda konkretų atsaky- 
mą į visus praktinius valstybinio gyvenimo klausimus. Vaikų 
auklėjimas bei mokykla, šeimos sudarymas, tikėjimo išpa- 
žinimas tikrai yra neatsiejamai sutapę su pasaulėžiūra. Ta- 
čiau ar pirmenybę reikia atiduoti pieno ūkiui ar javų ūkiui, 
ar susisiekime persvara teikti geležinkeliams ar plentams, ar 
sostine pasirinkti tą ar kitą miestą — čia pasaulėžiūra negali 
nieko patarti. Gal dėl to rezistencinių organizacijų asmeni- 
nėj sudėty buvo daugiausia jaunimo, bet įvairių ideologinių 
nusistatymų. Toj pačioj organizacijoj sutilpo ateitininkai, 
skautai, karininkų korporacijos nariai, Fraternitas Lituanica 
arba ir niekur nepriklausę. Sutilpo katalikai, evangelikai ir 
religijos patys gal nepraktikuoją, bet pripažįstą jos pozityvią 
visuomeninę reikšmę. Šitokiu būdu rezistencinių organi- 
zacijų bazė pasidarė, nepalyginti, platesnė nei politinių 
grupių. 


4. Skirtumai ir panašumai 


Skirtumas tarp rezistencinės kovos organizacijų ir 
politinių grupių bent mums pirmiausia yra istorinis. Politinės 
grupės galutinai buvo susikristalizavusios ir savo veidą išryš- 
kinusios nepriklausomoj Lietuvoj, jos demokratinio gyveni- 
mo laikotarpyje. Rezistencinės kovos organizacijos susi- 
formavo pavergtoje Lietuvoje, kovoje su bolševikiniu, 

paskiau su naciniu, paskiau vėl su bolševikiniu okupantu. 
Taigi jos paskesnio atsiradimo. Rezistencines organizacijas 
pašaukė gyveniman ypatingos krašto sąlygos, kurios nu- 
lėmė ir kitokį jų pobūdį. Šios organizacijos suėmė į save ir 
dalį buvusių politinių grupių Žmonių. Tik vėliau, jau 1943, 
organizuojant vieningą krašto politinę vadovybę, šalia rezis- 
tencinių organizacijų vėl išėjo aikštėn ir politinės grupės, kai 
kurias jų tiesiog Kudirkos „Varpų“ dūžiais pašaukus, kad 
prisikeltų. 

Sudarius Vliką, šalia rezistencinės kovos organizacijų 
stojo ir politinės grupės, ir tuo būdu buvo sumegztas ryšys 
tarp nepriklausomos ir okupuotos Lietuvos organizuoto tau- 
tos reiškimosi. Vlike bendroj kovoj prieš okupantą reiškėsi 
politinės grupės, kurios kitados savo dėmesį buvo sutelku- 
sios į nepriklausomos valstybės tvarką, ir rezistencinės 
kovos organizacijos, kurios savo akis pirmiausia kreipė į 
kovą su okupantu. Bendroj kovoj šie skirtumai ilgainiui, 
atrodo, pamažu turėjo dilti, politinėms grupėms vis labiau 
įsijungiant į pačią rezistencinę kovą ir pripažįstant rezisten- 
cinės kovos organizacijoms teisę rūpintis išlaisvintosios 
Lietuvos tvarkymo problemomis, nors nebūtinai rezisten- 
cinės kovos organizacija turi tapti politine partija išlaisvin- 
toje Lietuvoje. Tačiau skirtumai nedilo. Vaizdžiai tariant, 
skirtumai nedilo dėl to, kad politinėms grupėms rūpi poli- 
tika ir rezistencija, o rezistencinės kovos organizacijoms — 
rezistencija ir politika. Skirtumai nedilo dar ir dėl to, kad 
politikos lauką grupės rodė tendencijų laikyti tik savo išim- 
tiniu domenu. 

Politinių grupių ir rezistencinių organizacijų skirtumą 
juo labiau ryškino jų asmeninė sudėtis. Grupėse telkiasi 
žmonės vienos programos, labiau linkę į parlamentinį daly- 
kų svarstymą ir debatavimą, ne visada atsparūs rezisten- 
cinės kovos paslaptims išlaikyti. Rezistencinės kovos organi- 
zacijoj telkiasi tie, kuriems pirmiausia rūpi pasipriešinimo 

akcija. Dėl programinio vidaus vieningumo jie nelinkę sukti 
sau galvos. Jiems labiau svarbu laikyti konspiracija. Kai poli- 
tinėms grupėms būdingas užsikonservavimas senosiose 
doktrinų formulėse ir polinkiuose „laimėti valdžią“, tai rezis- 
tencinės kovos organizacijoms būdingas veržiumas į prak- 
tinį veikimą ir polėkiai ieškoti naujų politinio susigrupavimo 
pagrindų. Kai politinės grupės primena nejudančias uolas, 
tai rezistencinės kovos organizacija lygintina su veržlia 
kalnų upės srove. 


5, Žvilgsnis į ateitį tremtyje 


Aplenkiant tuo tarpu svarstymą sovietinės okupacijos 
politinių, ūkinių, kultūrinių bei moralinių padarinių įtakos 
būsimosios Lietuvos politiniam visuomeniniam gyvenimui, 
nenagrinėjant, katra kryptis — naujoji, rezistencinės kovos 
organizacijos pradėtoji empyrinė, ar senoji, politinių grupių 
su uolos kietumu tebelaikoma metafizinė — sudarys būsi- 
mosios Lietuvos politinių grupių skiriamuosius pagrindus ir 
apspręs politinės diferenciacijos kelią, negalima nepastebėti, 
kad vienokiai ar kitokiai krypčiai laimėti turės taip pat 
įtakos ir tremties lietuvių politinės minties raida. Ir kai šian- 
dien esame bejėgiai veikti okupuotosios Lietuvos žmogaus 
formavimą, tai mūsų uždavinys ir pareiga formuoti tremties 
lietuvio politinę mintį. 

Kuria linkme? 

Esame išaugę krikščioniškųjų principų, patapusių visuo- 
tiniu Vakarų dvasios lobiu, atmosferoje. Krikščioniškoji 
moralė mums yra nepaneigiama norma, kurios privalo 
paisyti visas Žmogiškasis veikimas, taigi ir politinis. 

Tačiau praeityje nebuvome susirišę priklausymu bet 
kuriai palitinei grupei ir nesame paveldėję jų tradicijų. 
Žinome, kad ir demokratinės Lietuvos laikais politiniame 
krašto gyvenime tos pačios krikščionybės taip iškeltas kon- 

kretus asmuo buvo nustelbtas. Juo labiau buvome ir tebe- 
same liudytojai, kaip demokratijos priešingybė totalizmas 
pasaulyje ir mūsų tėvynėje žmogų laužo ir naikina vardan 
melagingų idealų. Užtat juo labiau stiprėjame mintyje daryti 
visa, kad žmogui, asmeniui, būtų grąžintas respektas ir 
pripažinta jo reikšmė valstybės gyvenime. Šitas mumyse 
pačiuose subrendęs siekimas brandintinas kaip visuotinis 
būsimosios Lietuvos siekimas: pagerbti asmens laisvę ir su-' 
daryti galimybes jo laisvai kūrybai, kuria jis prisidėtų prie 
tautos gyvenimo pažangos. | 

Brandintinos ir priemonės anam siekimui vykdyti: bran- 
dintina mintis, kad demokratijos principas būtų taikomas ne 
tik politiniame valstybės gyvenime, bet būtų praplėstas ir 
ūkinei bei kultūrinei sritims. Ūkinė demokratija patikrintų 
žmogui materialias sąlygas. Kultūrinė demokratija sudarytų 
sąlygas jam gyventi ir viešai reikštis pagal savo pasaulėžiūrą 
ir vaikus auklėti pagal savo įsitikinimus. Tuo keliu asmuo 
būtų apsaugotas nuo valstybinės prievartos sąžinės srityje. 
Tuo keliu būtų pašalintas kovos objektas valstybėje tarp 
grupių bei asmenų, kurie pripažįsta kitam tokią pat teisę 
egzistuoti kaip ir sau. O tai yra pagrindinė demokratinės 
dvasios žymė. Tuo keliu būtų pašalinta daugumos dikta- 
tūra, kai dauguma tariasi turinti teisę primesti mažumai 
prievarta savuosius pasaulėžiūrinius įsitikinimus. 

Iškeldamas šias bendriausias tremtyje brandintinas 
idėjas, nenorėčiau būti įtartas noru tverti tvorą ar nuleisti 
uždangą tarp vienos lietuvių visuomenės dalies ir kitos. 
Iškeliu jas tik tam, kad būtų matyti, ko verta norėti, į kur 
verta veržtis; kad būtų laisvės vieniems aplink jas susitelkti, 
kitiems pasidaryti apie pirmuosius teisingas išvadas ir tik 
tada apsispręsti — eiti drauge, bendradarbiauti, ar — 
kovoti. 

NEPASAULĖŽIŪRINĖS 
DIFERENCIACIJOS KELIU? 


Po Antrojo pasaulinio karo visuotinai suaktualėjo 
politinė diferenciacija Europoje. Tradicinių politinių partijų 
pagrindai yra išjudinti. Tatai pastebima visose srovėse. 
Galima suprasti, jei buvę totalistinės santvarkos, daugiau ar 
mažiau fašistinių nuotaikų  šaukliai šiandien pasisuko 
demokratijos link. Teisėta abejonė, ar tai nėra daugelis tik 
„konjunktūriniai demokratai“ — su nauja iškaba naujoje 
rinkoje, o ne su pakitusia dvasia. Tačiau yra ženklų, kad su- 
svyravę tradiciniai pagrindai ir demokratinėse grupėse. 


1. Kr. demokratijoje prieš katalikų partijas 


Pokarinėje Vokietijos demokratijoje tradicinė katalikų 
partija Centras nustojo savo reikšmės ir vietą perleido pla- 
tesniais pagrindais suorganizuotai CDU-CSU. Prancūzijoje 
iš rezistencijos iškilo MRP. Austrijos katalikų partija 
„Volkspartei“ buvo tokia konservatyvi. Bet ir ta pajuto 
reikalą atnaujinti: 1952 metų pabaigoje įvykęs Austrijos 
katalikų kongresas patvirtino specialios komisijos ilgai 
ruoštą planą, kuriuo Austrijos katalikų Bažnyčia atsiriboja 
nuo vienos partijos išimtinio rėmimo. Austrijos katalikams 

tai naujiena, nes jie buvo susigyvenę su mintimi, kad Krikš- 
čionių socialų partija, paskui virtusi Liaudies partija, sykiu 
reiškė ir Bažnyčios pažiūras. Atsiriboti nuo tos tradicinės 
minties Austrijos Bažnyčią paskatinęs faktas, kad, susiriš- 
dama su viena partija, Bažnyčia paleidusi iš savo žinios 
kitus katalikus, kurių dalis nuėjusi ir pas socialistus. Tau- 
toje, kurioje 9696 yra katalikai, aktyvūs tebuvę tik 10—154. 
Dabartinė reforma siekia atgauti Bažnyčiai tuos katalikus, 
kurie prarado ryšį su Bažnyčia kaip tik dėl tų politinių prie- 
žasčių, ir sudaryti sąlygas, kad katalikų idėjos plistų į 
gyvenimą plačiau ir giliau, ne vienos partijos kanalu. 

Klausimas rūpestingai buvo svarstomas ir tarptautine 
plotme Vidurio Europos Krikščionių demokratų sąjungos 
kongrese New Yorke 1953 kovo 13—15. Aštriausiai ir meto- 
dingiausiai pasisakė prof. A. A. Lima, Brazilijos Katalikų 
akcijos pirmininkas, įžymus filosofas ir sociologas, dėl klau- 
simo: ar katalikiškuose kraštuose pateisinamas katalikų 
partijos buvimas. Pasisakydamas neigiamai, jis išdėstė argu- 
mentus, kurių bent kai kuriuos čia suminime pagal Tėvynės 
sargo vertimą. 


Bažnyčia neturėtų būti suplakta su viena partija, 
net jei tai būtų ir katalikų partija. O katalikiškame 
krašte Bažnyčios suplakimas su oficialia katalikų 
partija būtų labiau neišvengiamas kaip nekatalikiš- 
kame. 

Katalikų partija katalikiškam krašte tuojau taptų 
klerikaline partija, nuosekliai sukeldama antikleri- 
kalizmą tiek tarp tikinčiųjų, tiek tarp neutraliųjų, 
nekalbant jau apie priešingai nusistačiusius. 

Istorinė patirtis rodo, jog remiantis idėjų pa- 
našumu, šiandien tarp katalikų ir nekatalikų gali būti 
visai teisėti ryšiai, kiek tai liečia politinius įsitikinimus, 
nežiūrint, ar tai būtų dešinieji, ar kairieji, ar centras, ir 

net tarp katalikų tų pačių idėjų pagrindu gali būti 
pateisinamų nuomonių skirtumų. Katalikų partijos 
buvimas trukdytų šiems įvairavimams pasireikšti ir tuo 
vestų daugelį katalikų į politinį absenteizmą bei 
abejingumą. 

Blogis, palietęs katalikiškuosius kraštus, yra tai, 
kad tikėjimas yra pasidaręs paviršutiniškas ir tradici- 
nio pobūdžio — jis remiasi šeimos motyvais arba 
apsprendžiamas auklėjimo aplinkos. Reikalinga todėl 
ne partija, bet doktrina, žinios ir giliai įsišaknijęs gyvas- 
tingumas, paremtas tiesa, o ne politiniais ar šeimyni- 
niais motyvais. 


Lima išdėstė ir motyvus krikščionių demokratų partijai 
katalikiškame krašte pateisinti. Svariausias jų susakytas 
taip: 


Jei nėra politinės partijos su tvirtu metafiziniu 
pagrindu, natūraliai katalikai links politinį gyvenimą 
vertinti kaip tiems principams svetimą. Ir lygiai kaip 
pavojinga surišti religiją su politika, taip fatališka pada- 
ryti politiką visai nepriklausomą nuo principų, nes tai 
neišvengiamai vestų į pripažinimą klaidingų filosofijų. 
Prieš tiesos filosofiją stovi tik klaidinga filosofija. Filo- 
sofinis abejingumas politikoj, kaip ir kitose bendruo- 
meninės veiklos šakose, veda prie determinizmo, prag- 
matizmo,  natūralistinio  evoliucionizmo,  individu- 
alistinės demokratijos, sąmoningo ar nesąmoningo 
totalizmo, t.y. prie klaidingų politinių filosofijų. 


Be abejo, natūralu turėti motyvų tai ir priešingai tezei. 
Laimės toji tezė, kurios motyvus pateisins labiau pats 
gyvenimas. Tačiau ar nebūdinga, kad ir tie, kurie iš širdies 
kalba apie katalikų politinį  susiorganizavimą ir jo 
reikalingumą tautai ir Bažnyčiai, patys vengia katalikų 

partijos vardo ir nori naudotis platesne baze — krikščionių 
vardu? 


2. Socialdemokratuose prieš marksizmo 
„negyvą balastą“ 


Pagrindus išjudėjus labiausiai pajuto socialdemokratai 
Vokietijoje. Jau 1945—46 kai kurie socialdemokratų veikėjai 
buvo kėlę reikalą atnaujinti partijos pagrindus. Dabar tas 
klausimas dar labiau suaktualėjo. Su 1953 rinkimais Vokie- 
tijos soc. demokratus ištiko „Marnos pralaimėjimas“, kaip 
tai pavadino Berlyno soc. dem. laikraštis. Velionis Kurt 
Schumacheris buvo  tikinęs, kad socialdemokratai 
rinkimuose gaus 514. Nors balsų skaičius už social- 
demokratus priaugo vienu milijonu, tačiau bendrame rezul- 
tate jie gavo tik 2996 visų balsų. Tas pralaimėjimas pagrei- 
tino socialdemokratų viduje jau seniai vykstančios 
ideologinės evoliucijos tempą. 

Nesiekiant į Erfurto programą (1891) ir 1919 metų 
partijos suskilimą, paskutiniais laikais socialdemokratijos 
revizionizmo prieky stovėjo prof: Carlo Schmidtas, par- 
lamento vicepirmininkas. Po rinkimų spalio mėn. per Miun- 
cheno radiją jis iš naujo pasisakė už partijos ideologinę, 
programinę reviziją. Revizijos reikalavo ir soc. dem. jau- 
nimas savo paskelbtoj ,,Hammo programoje“, kurią jie buvo 
priėmę Hammo mieste, Westfalijoje. Taip pat ir Berlyne 
apie velionį prof. Reuterį buvo susidaręs socialdemokratų 
reformistų būrelis. Jam priklausė ir vienas iš socialdemok- 
ratų veteranų, buvęs reichstago pirmininkas Paul Loebe. 
Berlyno studentai socialdemokratai paskelbė ,,16 tezių“ 
partijai atsinaujinti. Dabartinis partijos pirmininkas Ollen- 
haueris lapkričio 8 Wuppertaly pasisakė prieš ,„,vergišką 
prisirišimą prie tradicijų“ ir aiškino, kad SPD nesanti 
„„Weltanschauungąspartei“. 

Bet tai tik atskirų partijos vadų ar atskirų grupių reika- 
lavimai. Oficiali partijos programa galioja ta, kuri buvo pri- 
imta 1931. Laukiama tos programos revizijos; ji gali būti pa- 
skelbta 1956. 

Kuria linkme revizija siūloma? 

a. Atsisakyti marksizmo dogmų, kurios ligą šiol buvo 
soc. dem. ideologinis pagrindas, kurias skelbia savo 
pagrindu ir komunistai. Schmidtas skelbė per radiją: reikia 
mesti lauk marksistinės teorijos ,,negyvą balastą“. Marksiz- 
mas gali liktis kaip metodas socialinio gyvenimo santykiams 
tirti, bet jis nepriimtinas kaip ideologija, tikėjimas. 

b. Atsisakyti klasinės kovos ir atsirėmimo viena klase. 
Schmidtas: soc. dem. nori atstovauti interesams visų tų, 
kurie atsiduria be apsaugos prieš ekonominį socialinį 
mechanizmą, ar jie būtų juodadarbiai, ar inteligentinio darbo 
darbuotojai, ar ūkininkai, vidutinių klasių nariai ir civiliniai 
tarnautojai. ,,Hammo programa“ reikalauja, kad soc. dem. 
partija virstų ,„Volkspartei“ — liaudies partija. „Vis dar pra- 
gaištingai tikima, kad socialdemokratai yra senojo stiliaus 
darbininkų partija arba gali ja tapti... Jei SPD norėtų ribotis 
darbininkais klasine prasme, tai ji iš anksto turėtų atsisakyti 
noro valdžią paimti į savo rankas“. To paties reikalauja ir 
Berlyno „tezės“. 

c. Atsisakyti suvalstybinimo, socializacijos, perėmimo į 
valstybės rankas visų gamybos ir paskirstymo įmonių. 
Socializacija turi ribotis anglies, geležies, plieno didžiosios 
pramonės nusavinimu. Bet nesiūlo jų kontrolę perduoti vals- 
tybei, o tik nepriklausomoms viešoms korporacijoms. 
Schmidtas: ,„Kalbama ne apie žmogaus suvalstybinimą, bet 
apie valstybės sužmoninimą“. 

d. Atsisakyti nusistatymo prieš religiją, kuris savaime 
plaukia iš marksistinės doktrinos. Schmidto žodžiais: 
partijos nusistatymas religijos atžvilgiu iš „,palankaus indife- 
rentizmo“ pakeičiamas į „respektą“. ,,Hammo programoje“ 

sakoma, kad SPD, nesisiaurindama į susibroliavimą su reli- 
gija, „yra pozityviai nusistačiusi krikščionybės atžvilgiu“. 
Tačiau pažymėtina, kad ,,Hammo programa“ nepriartėja iki 
Schmidto ir apie krikščionybę kalbėdama teturi galvoje 
protestantizmą. 

e. Privačios nuosavybės asmuo gali turėti tiek — sako 
Schmidtas, — kad jis būtų įgalintas gyventi nepriklausomas 
ir galėtų pasakyti „ne“ net ir tam, nuo ko jis ekonomiškai 
priklauso. 

f. Atsisakyti simbolių. Berlyno studentų grupė sako, 
kad tokie žodžiai kaip „marksizmas“, „draugas“, „,planingas 
ūkis“, „raudonoji vėliava“ yra galutinai bolševikų sukom- 
promituoti. Jų pasilaikymas tarp socialdemokratų ben- 
druose Vokietijos rinkimuose sovietinės zonos gyventojus 
labiausiai atstumtų ir partijai būtų pragaištingas. Tam 
pritaria ir Berlyno laikraštis Telegraf, nors Ollenhaueris 
pasisakė už raudoną spalvą. 


3. Kur link tada socialdemokratai? 


Austrijoje socialdemokratai nepralaimėjo. Atvirkščiai, jie 
sustiprėjo rinkimuose. Tačiau evoliucija eina ir ten. 

Dešimtmečius austrų socialdemokratija vadinosi 
„austromarksizmas“. Jie tik truputį buvo mažiau kairūs už 
komunistus. Neseniai įvykęs SPO (Austrijos socialistų 
partija) suvažiavimas parodė jau dideles atmainas partijos 
žmonių galvojime. Suvažiavimas buvo pavadintas „jsisąmo- 
ninimo dienos“. Jose referatais buvo svarstomi partijos 
principiniai nusistatymai. Linkmė aiški iš partijos pirmininko 
ir vicekanclerio dr. Schaerf referato. Jis išreiškė ištikimybę 
Frankfurto socialistiniam internacionalui (1951), kurio nariai 
neprisiima nei marksizmo nei kitos socialistinės ideologijos. 

Schaerf papasakojo, kad internacionalo iniciatyva 1953 
kovo mėn. Bentwelde buvo svarstomas socializmo ir reli- 


145 


gijos santykis. Svarstymų išdava buvo tokia: „Socializmas 
pripažįsta, jog religinės, o taip pat kultūrinės jėgos padėjo 
suformuoti tautų kultūrines tradicijas ir etinius principus“ ir 
„krikščionybės mokslas yra vienas iš dvasinių ir etinių 
šaltinių socialistiniame minties 'lobyne““. 

Primindamas, kad dėl socialdemokratų pastangų žymiai 
pasikeitė Austrijos ūkinė struktūra nuo 1945 ir žymi ūkio 
tvarkymo dalis perėjo į valstybės rankas, vicekancleris pa- 
reiškė savo nusistatymą ir dėl valstybinės bei privačios nuo- 
savybės: 

„Ūkio raktinių pozicijų perdavimas į valstybės rankas 
— tai dar nėra socializmas. Suvisuomeninimas (socializa- 
vimas) būtų tik ūkines raktines pozicijas perduodant visų 
piliečių bendruomenėms, demokratiškai jose dalyvaujant 
gamintojams, vartotojams ir valstybės atstovams. Tokia 
tvarka nereikalauja betgi suvalstybinti ar suvisuomeninti 
viso krašto ūkio, o tik pagrindines pramonės, prekybos ir 
susisiekimo šakas. Apie jas ir tarp jų lieka platus ratas sa- 
varankiškų žmonių prekyboje, amatuose, žemės ūkyje ir 
laisvose profesijose — jie atlieka ten savarankiškas ūkines 
funkcijas tikslingai ir gerai taip pat ir socialistinėje visuo- 
menėje“. 

Partijos teoretikas Karl Czernetz pasisakė dar dėl 
marksizmo. „Ar jūs esate marksistinė partija?“ Esą į tokį 
klausimą negali būti atsakymo, nes klausimas neteisingas, 
nes jis klausia apie tikėjimo išpažinimą. Socialdemokratai 
tepripažįsta marksizmą tik kaip metodą, bet ne kaip pasau- 
lėžiūrą, ne kaip tikėjimą. Tikėjimo marksizmą jis griežtai 
atmetė. „Demokratinis socializmas yra pagrįstas Žmogaus 
etiniu pajautimu: žmogus tampa socialistu ne dėl to, kad 
Marksas būtų buvęs teisus, bet dėl to, kad nori iš pasaulio 
pašalinti neteisybę“. 

Tokis minties pasikeitimas atsisakant nuo pagrindų 
prieš paskutinį karą būtų buvęs neįmanomas. Die Tat 

(1953.12.1) sako, kad „austromarksizmo — pabrėžiant 
tame žodyje marksizmą — pasikeitimas iš pagrindų į šian- 
dieninį neideologinį demokratinį socializmą yra totalistinių 
patyrimų kacetuose, emigracijose ir rezistencijoje vaisius“. 
To viso minties pakitimo rezultatas šiandien yra tas, kaip 
praneša pats Die Tat, kad „tuo metu, kai Bažnyčia uždrau- 
dė savo kunigams užimti politines tarnybas, tai socialistų 
atstovų šiandien pamatysi einant į bažnyčią. Anksčiau prieš- 
hitleriniais laikais tatai būtų buvę neįmanoma, kaip šiandien 
yra neįsivaizduojama kanclerio pareigose matyti monsinjorą 
Seipelį“. 

Šitos revizijos socialdemokratų programoje siūlo kirvį 
prieš pačius tos programos pagrindus. Jei jos bus 
nuoširdžios ir įvykdytos, tai bus atsisakyta europinės konti- 
nentinės partijos charakterio — pasaulėžiūros. Tuo keliu 
artėtų tada prie anglosaksinės partijos, grįstos empyrine 
programa. 

RYTAI IR VAKARAI MUMYSE 


Rytai ir Vakarai — tie žodžiai dabar kasdien kartojami, 
kalbant apie šaltąjį karą. Bet šiandien jie suprantami nebe 
taip, kaip juos anksčiau buvo pristatę filosofai Solovjovas, 
Berdiajevas, Šalkauskis. 


Vakar 
Tai buvo du pasauliai, vienas antram priešybės. Rytai 


reiškė pasyvumą, Vakarai aktyvumą. Rytai buvo statika, 
sustingimas, Vakarai — dinamika, veržiumas. Rytai — nusi- 


gręžimas į save, Vakarai — ekspansija į aplinką. Rytai — 
mistika. Vakarai — empyrizmas, patirtinis pasaulis. Rytai — 
jausmas, Vakarai — valia. Rytai — individualistinis chaosas, 
Vakarai — bendruomenė, drausminga organizacija. Rytai — 
dvasia, Vakarai — technika. Rytai tyvuliuojąs krantuose 
ežeras, Vakarai — veržli srovė... 


Rytų pasaulio dvasia geografine plotme reiškėsi Azijos 
tautose, rytiniuose slavuose, Vakarų pasaulio dvasios lopšys 
buvo Europoje romanų, germanų, anglosaksų tautos. 

Laikotarpyje tarp dviejų pasaulinių karų pasikeitė tie du 
pasauliai. Lyg Rytų stovintis ežeras būtų pralaužęs savo 
krantus, ir jo vandenų masė tapusi srove, laužiančia, triuš- 

kinančia,  skandinančia. O Vakarai paskutines savo 
dinamines jėgas pademonstravo nelaimingais totalistiniais 
sąjūdžiais ir suglebo, kaip tas Čiurlionio Žaltys, nepasiekęs 
karūnos. 


Šiandien 


Po Antrojo pasaulinio karo Vakarai, tiksliau tariant, jų 
lopšys — vakarinė Europa, prarado aktyvumą, dinamizmą, 
organizacinės vienybės ir drausmės pajautimą, nes prarado 
savo pirmykštę valią kurti ir net gyventi. Vakaruose atsi- 
rado kvietizmas, troškimas ramybės, kurioje žmogus galėtų 
palaikyti savo status guo. Ramybės, už kurios dabartines 
valandas jis galėtų atiduoti | visą savo rytojų. Ramybės tik 
sau, vardan kurios jis gali uždaryti savo akis prieš visokią 
neteisybę, eiti su ja į kompromisus, nes pirmykščius idealus 
ir principus Vakarų žmogus prarado. Jam beliko pakelti į 
principus savo „šventą egoizmą“ ir jo dėliai ugdyti savyje ir 
tautoje oportunistinius palinkimus. 

Jeigu Vakarai šiandien yra priversti judėti, kovoti, tai 
kovoja nenoromis ir tik tam, kad apsaugotų savo dabartinę 
ramybę, kad sulaikytų tekančios blogybės srovę erdvėje, 
kurią ji yra jau užliejus. Bet laiko nemoraliu dalyku kalbėti 
apie blogybės rovimą iš šaknų, apie nusausinimą pelkės, iš 
kurios plinta drugio epidemija. 

Šios dienos Vakarai tariasi atstovaują vakar dienos 
Vakarams ir jų vertybėms — Vakarų civilizacijai, krikščio- 
niškosios kultūros principams. Apie juos kalba iškilmingose 
deklaracijose. Tačiau tie principai lieka tik žodžiuose, kai jų 
nesistengia vykdyti, dėl jų vykdymo nekovoja. O Vakarai 
nesistengia, nes tikėjimas tais idealais jau išblėsęs. Vakarų 
žmoguje dėl to stiprėja dvilypumas — iš tradicinio ryšio su 
buvusiais Vakarais deklaruoja principus, iš palinkimo į 
ramybę vadovaujasi oportunizmu. Toji ramybė eina ne iš 

vidaus pilnumo, bet iš vidinio išsekimo. Lyg Vakarų srovės 
tekėtų jau paskutiniai lašai. 

Vakarų dvasia vis labiau iš Europos vejama. Jos 
didesnioji dalis pasitraukė toliau į Vakarus, Amerikon, ir čia 
tebesireiškia anuo pirmykščiu dinamizmu ir principingumu. 

Šios dienos Rytai taip pat nebe tie. Juose yra daug tų 
žymių, kurios anksčiau buvo Vakaruose. Pasyvumą Rytai 
pakeitė aktyvumu, dinamizmu. Dinamikos variklis yra valia 
r Organzačija, aštresnio laipsnio, nei ji buvo Vakaruose. 
Valia, kuri nepažįsta jokio žmoniškumo ir roboto tikslumu 
vykdo įsakymus. Valios veiklai kryptį duoda čia nauji idealai 
— buvusių Vakarų idealų priešybė. Prieš Vakarų pagarbą 
asmenybei pastatytas kolektyvas; prieš asmens laisves — 
asmens besąlyginis paklusimas kolektyvo diktatūrai; prieš 
laisvą asmens apsisprendimą — kolektyvo jam prime- 
tamas sprendimas teroru ir smurtu; prieš nekintamus 
principus — reliatyvus šios dienos interesas, nustatomas 
kolektyvo; prieš amžinus moralės dėsnius, kurie žymi, kas 
gera ir kas pikta, — momentinis tikslingumas, kuris geru 
veiksmu laiko tai, kas kolektyvo uždaviniams vykdyti tinka. 

Tačiau savo naujus idealus, priešybes Vakarų idealams, 
Rytai išreiškia tais pačiais žodžiais, kuriuos vartojo Vakarai. 
Skamba jų lūpose tas pats garsas, bet jo prasmė kita. Jie 
kalba apie demokratiją ir mintyje turi tiraniją. Kalba apie 
humaniškumą, žmoniškumą ir mintyje turi Žmogaus teisių 
paneigimą. Kalba apie laisvę ir mintyje turi vergiją. Kalba 
apie gerovę ir mintyje teturi valdančiojo aparato gerovę. 
Kalba apie patriotizmą ir mintyje turi kitų tautybių virtimą 
rusais... 

Kalbėdami tais pačiais terminais, Rytai sudaro naivie- 
siems įspūdį, kad jie ateina vykdyti idealų, kuriuos buvo 
skelbę Vakarai, bet nepajėgė jų įvykdyti ar jų nevykdė... Tai 
apgaulė, klasta. Bet klastos apgaulės metodui Rytai turi būti 
dėkingi žymia dalim už savo pasisekimą Vakaruose tarp 

naiviųjų Žmonių. Kita jų pasisekimo priežastis, kad jie patys 
yra aktyviai ir agresyviai kovoją prieš Vakarų idealus, ta- 
čiau patys Vakarai savo idealams yra abejingai. Ir trečia — 
jie iš nepatenkinamos dabarties veržiasi į ateitį, o Vakarai iš 
panašios padėties traukia atgal į praeitį. 

Taip maišosi šiandien Rytai su Vakarais, pasikeitę vieni 
kitų žymėmis, kovodami vienas su kitu, kovodami ir savo 
viduje kiekvienas. Toji Rytų ir Vakarų vidaus raida dabar- 
tinėje stadijoje nesustos. Iš šio apžvelgto momento teks tik 
stebėti tolesnę jų raidą. Bet tenka taip pat stebėti, kas 
dedas su lietuvių tremtinių dauguma, atsidūrusia Rytų- 
Vakarų sankryžoje. 


Sintezės ironija 


Vakarykštėje Rytų ir Vakarų padėtyje St. Šalkauskis 
matė lietuvius atsidūrus geografiškai ir dvasiškai „riboje tarp 
dviejų pasaulių“, tarp Rytų ir Vakarų. Šalkauskis skyrė lietu- 
viams misiją surasti tarp tų dviejų pasaulių dvasios sintezę, 
kuri įprasmintų lietuvių tautos buvimą ir kūrybą. Apvirtus 
Rytų ir Vakarų sampratai, lietuviams pasijutus išblokštiems 
iš tos geografinės ribos, pagrindo nebetenka ir ana graži 
pozityvioji misija. Stebint išblokštąją tautos dalį, kuri atsi- 
dūrė Vakaruose, kyla įtartis, ar savo charakteryje, savo 
veiksmuose ir tarpusavio santykiuose tremties lietuviai 
nerodo ženklų kitokios Rytų ir Vakarų sintezės, dabartinių 
Rytų ir Vakarų blogybių sintezės. Tai būtų sintezės parodija 
ir skaudi ironija... 

Tokios įtarties kelia viešojo gyvenimo stebėjimas ir 
analizė. 

Žymi tremties visuomenės dalis tebėra ištikima prin- 
cipams. Ji stoja teisės pusėje, kovodama už teisinės padė- 
ties atstatymą pavergtosioms tautoms. Ji stoja teisybės 
pusėje, visa širdim paremdama tuos, kurie priešinasi 

smurtininkams, pavergėjams, žudikams priimti į vyriausią 
tautų politinę organizaciją Junat. Tautas. 

Taip reiškiasi tarptautinėje plotmėje. Tačiau tautinėje 
plotmėje, tarpusavio santykiuose tie, kurie kalba apie 
principus, ateina ne kartą su grupės „šventuoju egoizmu“ ir 
jam paaukoja principus — teisingumą, teisę, tautos interesą. 
Principų iškeitimas į oportunizmą gali rodytis pateisinamas, 
šiam momentui naudingas ir duoti laimėjimų. Tolesnėje 
betai distancijoje principų išdavimas skaudžiai ir nebepatai- 
somai atsiliepia. Tai akivaizdžiai parodė negerovės 
laisvinimo organizacijos raidoje. 

Tarptautinėje plotmėje tvirtai ir vieningai visi tremties 
lietuviai protestuoja prieš smurto, klastos ir totalistinės 
tištemos metodų vartojimą. Įspėja Vakarus, kad jie nepasi- 
duotų klaidinantiems šūkiams ir iškreiptiems terminams... 
Tautinėje plotmėje tie patys žmonės nepasijunta, kad prieš 
savo tautietį, kitaip galvojantį, imasi taip pat moralinio 
smurto, sprogdinimo, kažkokios medžiagos rankiojimo, 
viešos ir sąmoningos insinuacijos. Tai tos pat moralinės 
vertės priemonės, kurias vartoja priešas iš Rytų. Tik laips- 
nio skirtumas. 

Tarptautinėje plotmėje pasisako  daugumas už 
federuotą Europą, kurioje būtų vietos ir ities Lietuvos 
nepriklausomai valstybei; pasisako už naują ateities Europą. 
Bet tautinėje plotmėje tie patys žmonės vaizduojasi Lietuvą 
tokią, kokia ji buvo ligi 1926 ar geriausiu atveju iki 1940, 
nenorėdami pripažinti, kad Lietuva su tais metais nesu- 
stojo, kad ji gyvuoja ir keičiasi. 

Taip reiškiasi dalis tų, kurie imasi atsakomybės duoti 
gaires visuomenei. lr ta visuomenė su vadovaujančiais 
vieningai protestuoja prieš tuos svetimus smurtininkus, 
kurie sulaužė visus principus, protestuoja prieš tuos, kurie 
nori pripažinti ir įteisinti smurto padarinius ir ant jų toliau 
organizuoti gyvenimą. Taip visuomenė reiškiasi tarptau- 

tinėje plotmėje. Tautinėje srityje į principų laužymą tie patys 
žmonės norėtų pažiūrėti pro pirštus, norėtų priimti įvyku- 
sius neteisės faktus ir ant jų toliau statyti sugyvenimo ar 
laisvinimo rūmą. Pripažinti status guo vardan vienybės, 
kurios vardą garsiai ir gal nuoširdžiai pasako. O iš tikrųjų 
tai vardan įsigalinčio, stiprėjančio kvietizmo, vardan ramy- 
bės, tos pačios ramybės, kuria skatina vakarus priimti ir 
pripažinti tautų pavergimo faktą ir bendradarbiauti su pa- 
vergėjais. 


Rezistencijos uždavinys 


Analizės neverta plėsti. Konkrečių reiškinių svarstymas 
galėtų apkartinti tam ar kitam nuotaikas. O tai būtų be 
prasmės. Analizės pastabomis tesiekiama atkreipti geros 
valios lietuvių dėmesį, kad kiekvienas skyrium pats toliau 
stebėtų, ar į lietuvių dvasią tremtyje nesrovena silpnybės iš 
abiejų pusių — Rytų ir Vakarų? 

Ar Rytai, su kurių smurto padariniais lietuvis pasiryžęs 
kovoti iki paskutiniosios, neinfiltravo į lietuvio dvasią savo 
nuodų — smurto, klastos, demagogijos ir kitų totalistinės 
dvasios metodų? 

Ar kovingasis lietuvis negrimsta į Vakaruose išaugusį 
ramybės geismą, kuris veda į oportunizmą ir kapituliaciją? 

O ypačiai ar neskyla lietuvio charakteris, neplinta 
dvilypumas — vienu matu matuoti įvykius, kurie yra šalia 
mūsų, visai priešingu tuos, kurie vyksta mumyse? Tokis 
dvilypumas jau būtų paralelus Vakarų žmogaus dvilypumui, 
kada jis principus kabina ore, o darbuose vadovaujasi 
oportunizmu. Tokis dvilypumas jau išvidinio dvasios skilimo 
ženklas. Jis veda asmenį ir visuomenę į suirimą, ramybę, 
deja, ne gyvybės, bet pavaraimo, senėjimo ramybę. 

O lietuvio kovoje dėl laisvės jis pakerta moralinę teisę 

reikalauti iš kitų paramos kovai prieš neteisę, jeigu ją įsilei- 
džiame į savo tarpą. 

Jei tokia grėsmė ateina į lietuvio tremtinio dvasią nesą- 
moningai kaip nelemtoji šios dienos Rytų ir Vakarų įtaka, tai 
ji reikalinga pasipriešinimo, rezistencijos. Tie, kurie pasiryžę 
rezistenciją vykdyti ne tik priešui, pavergusiam kraštą, bet ir 
priešui, mėginančiam įsibrauti į mūsų dvasią, turi sąmo- 
ningai sutikti šią grėsmę. Grėsmė silps, kai jie pozityviai įsi- 
tikins ir kitiems pavers tvirtu tikėjimu, jog kova dėl lietuviš- 
ko reikalo tegali būti prasminga, pagrįsta ir viltinga, kol 

* principai bus statomi aukščiau už oportunizmą; 

* kova už juos bus vykdoma visuotinai, totaliai; 

* moralės dėsniai vadovaus veiklos krypčiai ir tarpu- 
savio santykiams; 

* tie patys reikalavimai bus taikomi kitiems kaip ir sau. 


1956 

VIENYBĖ, ILIUZIJA, UTOPIJA 


Vienybės reikalu lietuvių kalbama dabar tiek pat gau- 
siai, kaip Rytų Vakarų politikų apie pasaulio taiką ir nusi- 
ginklavimą. Ir kalbų rezultatai panašūs: juo daugiau minima 
taika, juo labiau rūpinamasi saugumą sustiprinti ginklu; juo 
garsesnė yra vienybė lūpose, juo ji yra tylesnė darbuose. 


"Tokis vienybės likimas skafina daryti prielaidą, kad 


vienybės siekimo pagrinduose ir pastangose gali būti klaida, 
kurios vykdymas negali privesti prie vienybės. Klaida veda į 
priešingą rezultatą. Tik rezultatuose ji duodasi praregima 
akivaizdžiai, kada atveda į akligatvį, iš kurio kelias atgal jau 
sunkus. Klaida, įvilkta į blizgančias žavias iliuzijas, gali būti 
ar vienybės supratime, ar jos vykdymo priemonėse. 


Prileidžiant klaidos galimybę, tektų vienybės klausimą 
patikrinti, kad ji nevestų dar giliau iki katastrofos, kurioje 
nukrinta jau visokios iliuzijos ir žmogus išsiblaivo. Vienybės 
iliuzijos gali vesti tiek pat į nesusipratimus, kaip anos 
žvakelės apsvaigusį nuveda į pelkes, kemsynus, ten nelaboji 
dvasia apdovanoja jį auksiniais, kurie, iliuzijoms dingus, 
pasirodo, tesą supuvę rudeniniai lapai ar dar menkesnės 
vertės turtai. 

1. Vienybė vienybės ieškotojų tarpe 


Tiriantį žvilgsnį pirmiausia kreipiam į tuos, kurie vieny- 
bės ieško, jos trokšta, apie ją kalba. Netenka abejoti, kad 
kiekvienas, tardamas apie vienybę, jos nori nuoširdžiais ir 
patriotiniais sumetimais. Teisingas yra jų galvojimas: vieny- 
bė šiandien pademonstruoja mūsų jėgą; vienybė stiprina 
mus pačius; vienybė daro įspūdį mūsų rėmėjams, vienybė 
krikdo mūsų siekimų priešus. 

Vienybės visi nori. Tik jos pasigenda vieni daugiau, kiti 
mažiau. Ir kalba apie ją nevienodais sumetimais... Žmoguje 
yra sąmoningų veiksmų, kuriuos jis nori ir mėgsta mani- 
festuoti. Yra ir pasąmoninių, kurių jis nenori net pats 
matyti. Dvejopa žmogaus prigimtis pasireiškia ir kalbose 
apie vienybę. Dėmesio vertas faktas, kad apie ją mėgsta 
kalbėti ir jos nebuvimą apgailestauti, jos tariamo nebuvimo 
kaltininkus smerkti ypačiai tie, kurie patys visuomeniniu 
veikimu nesireiškia. Vieni jų garšiai kalba apie vienybės 
AEBUVMS AT To, kad nori pridengti ir prieš save pačius 
savo abejingumą visuomeninei pareigai. Kiti labai nuoširdžiai 
nori matyti vienybę, nes nori gyventi iliuzijoje, jog yra 
žmonės, kurie sutartinai rūpinasi Lietuvos likimu; jog viskas 
yra saulėta ir Lietuvos laisvinimas eina į happy end. Belieka 
tik aplankyti Vasario 16 minėjimą, primesti porą dolerių 
aukų, kad jaustumeisi savo sąžinėje atpalaiduotas nuo 
visokių kitokių visuomeninių pareigų ir rūpesčių. O jei to 
jausmo nėra, tai žmogus neturi vidaus ramybės. Ir dėl tos 
ramybės jis nenori girdėti, kas yra iš tikrųjų ta vienybė, 
kodėl jos pritrūksta, kaip ji siektina. Svarbiausia jam, kad 
dingtų šaltinis, kuris nevienybes kelia ir rūpesčius gamina. 

Toki vienybės siekėjai lietuviškoje plotmėje yra panašūs 
į tuos gausius vakarječius, kurie ausis užsiims, kad tik ne- 


reiktų klausytis apie pavergtų tautų likimą: jiems geriau 
užmiršti visas skriaudas, padarytas (kitiems — ne sau) prieš 

15 metų ir tebetęsiamas, ir ieškoti taip pat vienybės, pla- 
tesnio masto vienybės — tarp Rytų ir Vakarų. Jei bus tokia 
vienybė, tai nebus drumsčiama jų ramybė. 

Šveicarų Die Tat korespondentas iš Paryžiaus šių metų 
sausyjeę rašė apie prancūzų nuotaikas, prasiveržusias 
spaudoje. Jas taip apibūdino: „Prancūzijos sunykimo 
didžiausiais kaltininkais čia laikomi tie, kurie pranašavo artė- 
jančias katastrofas ir tokiu būdu buvo jas prišaukę“. O 
Nobelio premijos laureatas Francois Mauriac, vienas iš 
tokių „juodųjų pranašų“, kurie savo tautą įspėdinėjo apie 
galimas nelaimes, su rezignacija pareiškė: „Šioje šalyje kata- 
strofų kaltininkai išteisinami sąskaiton tų, kurie katastrofas 
numatė, ir pirmiesiems pasiseka net triukas — tautos akyse 
padaryti pastaruosius įtartinus“... Prancūzų gen. Navarre 
šiemet pasirodžiusioje knygoje apie Indokinijos karą tarp 
kito rašė: ,„Nuo pradžios iki galo mūsų valdantieji nežinojo, 
ko jie norėjo, o jeigu jie žinojo, tai jie nesakė. Ir jie nedrįso 
kraštui pasakyti, kad mes Indokinijoje esam karo padėtyje... 
Jie niekad neturėjo drąsos pasirinkti arba kolonialinį režimą, 
kurį jie skelbė atgyvenus, bet kurio materialinę naudą jie 
norėjo pasilaikyti kitu vardu, arba laisvų tautų sąjungą, 
kurią jie žodžiais skelbė, bet kurios vykdymą praktikoje jie 
nuolatos delsė“... 

Navarre skelbiamos tiesos prancūzai bijojo parodyti ir 
dabar savo visuomenei — knygos platinimas buvo su- 
laikytas. 

Prancūzų pavyzdys ragina susimąstyti ir pripažinti, kad 
ir tarp lietuvių tremtyje, kurie skelbiasi esą kovojančios dva- 
sios, tos dvasios gelmėje yra noro pridengti tikrąją dalykų 
padėtį nuo kitų ir nuo savęs. Tarp „valdančiųjų“, kurie skel- 
bia vienybės reikalą, yra panašių į tuos, kurie Indokinijoje 
kalbėjo apie garbingą laisvų tautų sąjungą, o praktiškai sten- 
gėsi išlaikyti kolonialinę naudą. Tarp ,valdomųjų“, kalban- 
čių apie vienybę, yra panašių į tuos, kuriuos Mauriac randa 

prancūzų tautoje. Ir vieni ir kiti mėgsta gyventi iliuzijomis, 
kad tik nereiktų atsistoti ant kieto realybės pagrindo. Jų 
lūpose vienybės kalbos nereiškia bendros kovos už Lietu- 
vą, O tik bendros tylos siekimą, plaukiantį iš pasitenkinimo 
ir dvasinio sotumo. To pasitenkinimo ir sotumo, kurį taip 
mikliai mokėjo papiršti Antikristas, pasisiūlydamas žmogui 
atimti rūpesčius (tai meistriškai yra demaskuota prof. A. 
Maceinos knygose Didysis Inkvizitorius ir Das Geheimnis 
der Bosheit). 

Tenka atvirai ir tiesiai pasisakyti, kad tokia vienybė tai 
tik žalinga iliuzija, nes ji reiškia kelią į kapų ramybę. 


2. Vienybė vertybių eilėje 


Analizuojanti mintis perkyla nuo vienybės ieškotojo į 
pačią vienybę ir žiūri jos vietos kitų vertybių eilėje... 

„„Vardan tos Lietuvos vienybė težydi“ — baigiami iškil- 
mingi atsišaukimai. Tame pasakyme svoris dedamas į galą 
— vienybė težydi. Betgi Kudirka pradžioje prašneko ,,Var- 
dan tos Lietuvos“. Netiesiogiai tai sako, jog vienybė nėra 
dėl vienybės, o tik dėl Lietuvos. Lietuva yra tas objektas, 
kurio gerovei yra nukreiptos pastangos, o vienybė yra tik 
priemonė tai Lietuvos gerovei. Vienybė pati nei gera nei 
bloga. Ji priklauso nuo to, kam ji tarnauja. Ganąsterių ir 
raketierių vienybė yra visuomenės pabaisa. Tėvynės mylė- 
tojų vienybė yra pozityvus reiškinys. Yra pati didžiausia 
klaida ir iliuzija, kad vienybė palaikoma tikslu. 

Tos pačios rūšies yra kita iliuzija, kada galvojama: visas 
jėgas skirsim vienybei suorganizuoti, o tada kad laisvinsim, 
tai laisvinsim. Tikrasis kelias būtų eiti abiem barais: dirbti 
Lietuvai ir ieškoti vienybės. Jei tai negalima sykiu, 
pagrindinės pajėgos turi tekti tikslu, ne priemonei. Ne 
laukti, iki bus vienybė įvykdyta, bet dirbti pačiam tai, kas 
galima ir kas Lietuvai būtų naudinga... Kas būtų buvę, jeigu 

Petrapilio seime, kurį dabar minime sulaukus 40 metų, 
priemonė būtų pastatyta aukščiau už tikslą. Jei norėdami 
vienybę išlaikyti, būtų seimo nariai atsisakę nuo nepriklau- 
somybės Lietuvai reikalavimo. 

Yra vertybių, kurios tenka labiau branginti už vienybę 
— netgi vienybės kaina. Tarp jų yra ir laisvė, ir teisė, ir tei- 
singumas, ir moralė, ir žmoniškumas ir t.t. 


3. Vienybė totalistiniu ir demokratiniu keliu 


Vienybės vertė priklauso nuo to, kaip ją kas supranta. 
O vienybė kaip ir demokratija, laisvė, taika, skirtingai 
suprantama. Du jos supratimo ašigaliai yra totalistinis ir 
demokratinis. Totalistinis vienybės supratimas reikalauja, 
kad visi elgtųsi ir galvotų taip, kaip įsakoma iš viršaus. 
Demokratinis vienybės supratimas vieningą sprendimą pri- 
eina susipratimo ir susitarimo keliu. Totalistinė vienybė 
siekiama smurtu: kas kitaip galvoja, nutildomas cenzūros, 
grasinimo, materialiniais, tarnybiniais nuostoliais; svetimą 
nuomonę priimti gundomas ir materialinių gėrybių per- 
spektyvomis. Demokratinė vienybė pasiekiama argumenta- 
cijos, įtikinėjimo keliu, iki bus pasiektas kompromisas kaip 
laisvų žmonių laisvas susitarimas. 

Tai du kraštutinumai. Gyvenime žmonės tarp jų svy- 
ruoja. Tačiau žmonės, kurie save laiko demokratais, ne 
visada pataiko elgtis demokratiškai, kaip katalikas ne visada 
elgias katalikiškai. Oficialiai manifestuodamas savo priklau- 
symą demokratijai, žmogus savo veiksmuose, vienybės 
ieškodamas, gali reikštis su stipriu totalistiniu pamušalu. 
Fizinės prievartos vartoti jis negali, kad primestų kitam savo 
nuomonę, bet vartoja moralinę prievartą. Pagrindinė iš tokių 
moralinės prievartos priemonių yra demagogija viešojoj 
opinijoj. Ja norima paveikti savo politinį partnerį, įbauginti, 
kad jis savo nuomonės atsisakytų ir nutiltų, kad visuo- 

menėje jis ir jo idėjos būtų sudiskredituotos. Kita vienybei 
primesti moralinio smurto priemonė — tai brovimasis į 
svetimos organizacijos vidų ir jos sprogdinimas, pastangos 
įkalbėti kitos organizacijos narius, kad jie priverstų savo 
organizacijos vadovus ar atstovus pakeisti savo nuomones, 
o jei nuomonių nepakeičia, tai kad jie patys būtų pakeisti 
kitais. 

Tokios priemonės vienybei siekti savo esme yra totalis- 
tinės. Totalistų pati mėgstamiausia ir labiausiai išbandyta 
priemonė yra sufabrikuoti krašte „liaudies vyriausybes“ ir 
sudaryti „paleckinį“ ar „kvislinginį“ ar „kadarinį“ atsto- 
vavimą. 

Totalistinės priemonės, vartojamos demokratinio 
žmogaus, parodo jo dvasinį suskilimą, kurį jo sąžinė paken- 
čia, suskilimą tarp žodžių ir darbų, suskilimą tarp demokra- 
tijos ir totalizmo. Savo priemonėmis jie gali pasiekti tam 
tikro trumpalaikio laimėjimo. Tačiau didesnėje distancijoje 
pasirodo tokių priemonių vartojimo žala; įsiveisia visuo- 
meninė votis, kuri, jei nebus radikaliai ir nuoširdžiai 
gydoma, ims pūliuoti vis skaudžiau ir vis labiau tolins nuo 
vienybės. Pats gyvenimas demaskuoja vienybei siekti 
metodo klaidingumą arba neteisingą vienybės supratimą. 

Tremtis turi dar savo specialias sąlygas, kurios pagrei- 
tina demaskuoti demagogiją ir kitas nedemokratines prie- 
mones vienybei siekti. Demagogijai palankesnės sąlygos yra 
masėje, kuri lengviau apgaunama. O tremties Žmogus yra 
aukštesnio intelektualinio lygio, nei demagogijos vartotojai 
mano. Antra, jei ir būtų čia tokios masės kaip nepriklau- 
somoje valstybėje, tai ji neturėtų čia tos įtakos, kuri pareiš- 
kiama rinkimų, balsavimo keliu. Tremtyje kiekviena grupė 
turi savo tikrus ištikimus šalininkus, kurie demagogijai 
nepasiduoda. Demagogija tik priešingai juos veikia, nuteikia 
prieš vienybę su tais, kurie atstovauja demagogijai ir tos 
rūšies kitoms priemonėms. Trečia, gyvename tokį tremties 

laikotarpį, kad nedaug kas nori „valdžios“. Reikia su žibu- 
riu ieškoti žmonių, kurie sutiktų eiti į valdybas ir kitokias 
visuomenines pareigas, o ypačiai toms pareigoms tinkamų 
žmonių. Demagogija prieš asmenį bei grupę paskatina tik 
pamoti ranka ir tarti: žinokitės sau vieni; ką galėsiu, padary- 
siu taip pat vienas... Ir tokiu būdu vienybės ieškotojų pa- 
stangos, galbūt ir labai nuoširdžios, bet vykdomos totalis- 
tiniais metodais, pasiekia kitokią vienybę — veikimą vienas 
sau ir kas sau. 


4. Išvados politinei vienybei tremties sąlygomis 


Politinei vienybei tremtyje išlaikyti ar laimėti reikalingas 
pirmiausia moralinis nusiteikimas — demokratinis vienybės 
supratimas ir demokratinis jos vykdymas, t.y. aiškinimosi, 
susipratimo ir pagaliau kompromiso dvasia. Tokia dvasia 
reikalauja vienas kito nusistatymą suprasti ir respektuoti 
(moralinio nusiteikimo trūkumas buvo pademonstruotas iš 
naujo Naujienų ir Draugo, pradėjus pasikalbėjimus apie poli- 
tinės vienybės atstatymą). 

Antra politinei vienybei pasiekti sąlyga — tai intelektu- 
alinis suvokimas tikslo, kuriam ta vienybė turi tarnauti; 
tikslo, kuriam turi būti sutelktos Jėgos, darbai ir mintys. 
Laikom, kad mūsų politinės vienybės tikslas yra Lietuvos 
laisvė, uždavinys — daryti visa, kas garsintų Lietuvos vardą 
ir bylą, demaskuotų ir diskredituotų Lietuvos okupantą, 
didintų Lietuvos draugų ir rėmėjų skaičių, gelbėtų Lietuvos 
žmones. 

Tikslo akivaizda įgalina atsiriboti nuo daugelio pašalinių 
„tikslų“, kurie prisiplaka kaip vijokliai prie medelio ir čiulpia 
energiją, graužia pačią vienybę. Tikslo akivaizda įgalina atsi- 
riboti, sakysim, nuo beprasmės iliuzijos, kad reikia kovoti 
dėl valdžios laisvinimo organizacijoje, dėl partinės arit- 
metikos, dėl dominavimo, dėl įgaliojimų ir subordinacijos. 

Lietuvai vis tiek, kurios partijos žmogus kur stovės, kas 
kokius įgaliojimus turės, kas bus aukštesnis ir kas žemesnis. 
Bet ne vis tiek, ar tas žmogus tenkinasi reprezentavimu, ar 
jis norės ir sugebės dirbti Lietuvos laisvei reikalingą darbą. 

Tikslo akivaizdoje daros beprasmės pertvaros, kuriomis 
dirbtiniu būdu provokuojami skirtumai, sakysim, skelbiant 
save tikrais demokratais, o ties politiniu partneriu statant jį 
įžeidžiantį klaustuką; monopolizuojant sau tautos atsto- 
vavimą, o kitiems tai paneigiant. Tėra tik iliuzijos, kad tie 
pašaliniai tikslai ir tiksleliai yra reikalingi Lietuvos laisvei. O 
vardan jų daugiausia ir laužomos ietys. Juos vadinti laisvi- 
nimu yra to žodžio piktnaudojimas ir paties laisvinimo 
trukdymas. 

Tikslo, kuriam tarnauja vienybė, prisiminimas 
demaskuoja iliuzijas kaip saulė miglas ir leidžia pamatyti iš 
vienos pusės saulę, iš kitos pajusti žemę po kojomis. Pajusti 
žemę po kojomis dabartiniu metu reiškia žinoti, kad esam 
nutolinti nuo gimtosios žemės daugelio mylių ir daugelio 
metų, o daugelis nutraukęs ir pilietybės ryšį su savo valsty- 
be. Esam nebe tie, kurie iš Lietuvos išėjom. Paregėti saulę 
tai reiškia įžiūrėti, kad yra tam tikri principai, kurių laikymas 
ir kurių vykdymas artina į laisvinimo tikslą. Tokie principai 
yra — išlaikyti savyje kovos dvasią; palaikyti savyje gyvą 
pajautimą teisės bei teisingumo, kuriuos grąžinti tautai ir 
asmeniui yra visas mūsų laisvinimo kovos tikslas; kiek 
begalint palaikyti vienybę su Lietuvos valstybinėmis apraiš- 
komis, kurių liekanos tebėra valstybinės įstaigos ir pilietybė; 
eiti taip pat su tautoje tvirtai gyva vieningos Lietuvos valsty- 
bine linkme. 

Tikslo ir principų respektavimas apsaugoja nuo pasi- 
davimo dienos oportunistiniams interesams. Klausimo 
sprendimas, atsižvelgiant tik į dienos interesą tuo momentu 
gali atrodyti tikslingas ir patogus, tačiau tolimesnėje laiko 
eigoje jis gali atvesti į akligatvį ir visas laisvinimo pastangas 

bei jo organizaciją užmesti ant uolos. Tik atsižvelgiant į 
principus įmanomi kompromisai su realaus gyvenimo nau- 
jomis galimybėmis. 

Dienos reikalus jungti su principų reikalavimais yra 
realus pagrindas ir politinei vienybei. Ne mechaniškai vieny- 
bei, bet organiškai, išplaukiančiai iš bendro intereso 
supratimo ir pergyvenimo. 


5. Politinės vienybės utopija 


Skeptikai turi pagrindo manydami, kad tokiai vienybei 
laikas dar neatėjęs, esą dirva per kieta ir erškėčiuota. Ta- 
čiau Thomas Moore, turėdamas prieš akis kitas genera- 
cijas, kūrė valstybės viziją, kurią jis pavadino ,„Utopija“. 
Utopija galim vadinti ir savą viziją dėl politinės vienybės. 
Tokią viziją rastume išreikštą, jei vieną dieną kuklioj laikraš- 
Čių vietoj ir paprastais žodžiais, be atsišaukimo ar deklara- 
cijos patoso, išvystume „pranešimą visuomenei“. Pra- 
nešimą, kuriame tarp kitų gerų naujienų būtų kalbama: 

3... Tokią ir tokią dieną lietuvių politinės grupės ir 
rezistencinės kovos organizacijos, esančios tremtyje, 
svarstė užtrukusios okupacijos ir tėvynės vadavimo 
reikalus. 

„Su didele pagarba žvelgė į savo tautą, kuri perse- 
kiojama ir naikinama, tebereiškia tautinę gyvybę jai prieina- 
momis formomis ir tebelaiko savy laisvės viltį. Žvelgė į lais- 
vajame pasaulyje  pasireiškusias ir  tebesireiškiančias 
organizuotas ir individualines jėgas, kurios dirba Lietuvos 
laisvei. Apaailestavo, kad nevisada tos jėgos suderintos ir 
kad dėl to atskiros kovos sritys yra užleistos. 

„Jos apgailestavo ir atitaisė negeroves laisvinimo 
organizacijoje, kurios buvo suskaldžiusios jėgas ir susilpni- 
nusios bendrą kovą. 

„Jos pakartojo įsipareigojimus kovoti už Lietuvą 

suderintomis jėgomis. Jos susitarė sudaryti egzilinę politinę 
vadovybę ir sutelkti joje jėgas, turinčias visuomenėje atra- 
mos, veiklumo ir siekiančias to paties kovos už laisvę tikslo. 

„Jos sutarė, kad egzilinė politinė vadovybė prisiima 
pareigą organizuoti ir derinti planingą kovą už laisvę, 
paremti kitų veiksnių ir asmenų darbą, jau dirbamą kuriame 
tos planingos kovos bare; paskatinti kitus, galinčius tame 
plane dirbti; organizuoti savomis lėšomis ir savomis 
pastangomis darbą tuose baruose, kurie nėra susilaukę dar- 
bininkų ir kovotojų. 

„Egzilinė politinė vadovybė su dėkingumu sutinka kitų 
talką — politinę, moralinę, materialinę pagalbą tų vyriausy- 
bių ir visuomenių, kurios su simpatija žiūri į tautų išsilais- 
vinimo pastangas. 

„Egzilinė politinė vadovybė nekalba apie savo įgalio- 
jimus, tačiau kol lietuvių tauta negali pareikšti savo valios, 
egzilinė politinė vadovybė kalbės už kalbėti negalinčią 
lietuvių tautą. 

„Egzilinė politinė vadovybė nekalba apie kitų veiksnių 
subordinaciją. Ji tesiekia sutelkti galimai pajėgesnius protus, 
kurie laiku ir tiksliai surastų tinkamiausią sprendimą Lietuvą 
liečiantiems klausimams. Ji tesiekia savo veikime respektuo- 
ti Lietuvos valstybinį kontinuitetą, derintis prie tautos vals- 
tybinio vieningumo evoliucijos, saugoti teisės ir teisingumo 
principus. Egzilinė politinė vadovybė tiki, kad darbo kompe- 
tencija, gyvas ryšys su tauta ir moralinis bendradarbiavimo 
lygis susilauks visuomenės palankumo, pripažinimo ir 
paramos...“ 

„Pranešimas visuomenei“ baigiamas prašymu, kad ir ji 
ir jos spauda vengtų diskriminacinės tendencijos asmenims 
ir grupėms; kad tas, kuris naudojasi žodžio laisve, yra 
įpareigotas kontroliuoti save, idant jo žodžio laisvė nevirstų 
kitam žmogui skriauda, o visuomenei klaidinimu ir 
kiršinimu... 

Tai utopiniai norai. Utopija gali virsti realybe tada, kai ji 
ima įsigyventi atskirų Žmonių protuose, pergyvenimuose ir 
pagaliau, kai ji virsta visuotiniu pasiilgimu... 

Kol! tai dvasiose pribręs, galimi ir kiti „vienybės“ pavi- 
dalai. Jie ir neįmanoma susirinkti po „vienu stogu“, tai 
liekantis kiekvienam po savo stogu įmanomas funkcionalus 
bendradarbiavimas — kada reikia nustatyti ir viešai pareikš- 
ti bendrus nusistatymus Lietuvą liečiančiais klausimais, gali- 
mas būtų dabar besitariančių grupių bendras pareiškimas ir 
bendras žygis. Jis tada apimtų žymiai platesnius sluoksnius 
ir juos angažuotų įsipareigojimams. 

Tačiau ir tokia funkcionali „vienybės“ forma tegalima 
tada, jei yra pribrendusi dvasia susiprasti, ne dominuoti. 


1957 

JĖGOS IR AUKOS DVASIA 
KARIUOMENĖJE 


I. 


Minėjimai kasmet tie patys. Kasmet kartojami gal ir tie 
patys žodžiai. Nuogąstauti dėl to netenka. Ir bažnytinių 
švenčių metu kasmet kartojami Evangelijos tie patys 
žodžiai. Tačiau Evangelijos žodžių niekad nebus žmogui per 
daug. O jos aiškintojas kiekvienu kartu juose galės surasti 
naujos šviesos ir aktualios prasmės... Tautinėje šveritėje 
tenka kasmet priminti pagrindinius įvykius, susijusius su ta 
švente, kurie turi virsti kiekvieno atmintyje tautinio 
gyvenimo tiesomis. Tokius įvykius reikia priminti ir kariuo- 
menės šventėje. 

Iš nepriklausomos Lietuvos 22 metų gyvavimo kariniai 
žygiai susitelkia tik į porą metų — į 1918 pačią pabaigą, 
ištisus 1919 ir iki 1920 arti pabaigos. Kelios tų įvykių datos: 


1. Pirmas įsakymas organizuoti kariuomenę išleistas 
1918 lapkričio 23. Vadinas, po 12 dienų A. Voldemarui 
sudarius pirmą Lietuvos vyriausybę. 

Platesnio masto organizavimas, savanorių šaukirnas, 
buvo pradėtas tik sudarius naują koalicinę vyriausybę M. 
Sleževičiui ir paskelbus atsišaukimą į savanorius. Tai buvo 
1918 gruodžio 29. 

1919 kovo 5 paskelbtas pirmas naujokų šaukirnas. 
Kariuomenės dydis 1919 tebuvo iki 5—6000 pėstininkų, 10 
patrankų, 200 raitelių. Jau 1920 pradžioje buvo skaitoma 3 
divizijos. Kada, po karų, teko kariuomenę demobilizuoti, tai, 
K. Škirpos teigimu, jos buvę arti 100,000. Paskesniais taikos 
metais buvo laikoma 20—30,000. 


2. Lietuvos kariuomenei teko kovoti su trim priešais. 
Pirmiausia su bolševikais. 1919 sausio 5—6 bolševikų banga 
užėmė Vilnių. Sausio pabaigoje jau užėmė Šiaulius, pasiekė 
Telšius, artinosi prie Kauno ir prie Alytaus. Lietuvos gynimą 
teko organizuoti iš Kauno. 

Pirmas su bolševikais laimėtas mūšis istorikų minimas 
prie Kėdainių 1919 vasario 7—9. Tada krito ir pirmas 
Lietuvos kareivis Povilas Lukšys. 

Balandžio mėn. talkinant vokiečiams, bolševikai buvo 
atstumti iki Vilniaus. Rugpjūčio mėn. jau buvo atimti 
Zarasai. Ir 1919 gale prie Daugpilio buvo paskutinės kauty- 
nės su bolševikais. Po jų ėjo paliaubos, derybos, ir baigėsi 
1920 liepos 12 taikos sutartimi. 


3. Antras priešas — vadinamieji vokiečiai bermon- 
tininkai. Jie kovojo prieš bolševizmą už carinės Rusijos aista- 
tymą. Lietuvoje jie pasirodė iš Latvijos 1919 liepos 29 pro 
Kuršėnus. Dar tuo metu, kai Lietuvos kariuomenė buvo 
užimta fronte su bolševikais, bermontininkai užėmė Šiau- 
lius, Biržus, Linkuvą, Radviliškį ir plėšė vietos gyventojus, 
likvidavo Lietuvos administraciją. Tai buvo spalio mėn. Atsi- 
palaidavusi nuo kovų su bolševikais Lietuvos kariuomenė 
ties Radviliškiu sudavė bermontininkams lemiamą smūgį. 
Tai buvo 1919 lapkričio 21—22. Santarvininkams reika- 
laujant, kovos buvo nutrauktos, ir bermontininkams leista 
laisvai pasitraukti į Vokietiją. Gruodžio 15 dingo iš Lietuvos 
paskutiniai bermontininkų daliniai. 


167 


4. Trečias priešas buvo lenkai. Karinis konfliktas su 
lenkais prasidėjo nuo 1919 balandžio 19. Tą dieną Pilsuds- 
kio įsakyta Lenkijos kariuomenė užėmė Vilnių, lietuviams 
spaudžiant prie Vilniaus bolševikus. Nuo tada lygia greta 
tarp Lietuvos ir Lenkijos ėjo' tai kariniai, tai diplomatiniai 
santykiai, kišantis į tarpą trečiajam — santarvininkų 
komisijai ar atstovams. Ginkluotam konfliktui tarp Lietuvos 
ir Lenkijos sustabdyti 1919 birželio 18 Prancūzijos karo 
misija nustatė tarp Lietuvos ir Lenkijos demarkacijos liniją, 
Vilnių palikdama Lenkijai. Lenkų karinė jėga demarkacijos 
liniją peržengė. Liepos 27 Fochas nustatė antrą demarka- 
cijos liniją, palikdamas Lenkijos pusėje ir Suvalkus. Lenkijos 
kariuomenė ir ją peržengė, užimdama Punską, Seinus, Dau- 
gus, Butrimonis, Stakliškes, Žiežmarius, Širvintus, Malėtus. 
Ši padėtis kurį laiką stabilizavosi, kai lenkams teko sunkiai ko- 
voti su bolševikų invazija. Įsikišusi santarvininkų komisija 
nužymėjo šiuo tarpu ir demarkacijos liniją tarp Lenkijos ir bol- 
ševikų, vadinamą Curzono liniją, 1919 gruodžio 8. Pagal tą 
liniją Vilnius turėjo tekti Lietuvai. Bet jį Lietuva atgavo tik 
po taikos sutarties su bolševikais. 1920 rugpjūčio 15 Lietu- 
vos valdžios įstaigos jau buvo Vilniuje. 

Šiuo kartu prasidėjo liūdniausias karinių santykių tarp 
Lietuvos ir Lenkijos tarpas. 1920 rugsėjo 22 ties Seinais 
lenkai rado lietuvius nepasiruošusius ir Lietuvos karinės 
jėgos pietuose buvo pakrikdytos. Toliau ėjo Suvalkų dery- 
bos su garsiąja 1920 spalio 7 Suvalkų sutartimi ir dar 
garsesniu Želigovskio žygiu į Vilnių jau to pat spalio 9. Toli- 
mesnį jo žygį į Kauną sulaikė Lietuvos kariuomenė kauty- 
nėmis ties Širvintais A ir ties Giedraičiais lapkri- 
čio 21. Bet į Vilnių Lietuvos kariuomenė nėjo, priimdama 
santarvininkų komisijos nustatytą naują demarkacijos linją, 
įšaldžiusią Lietuvos—Lenkijos užimtas pozicijas iki pat 
garsiojo 1938 Lenkijos ultimatumo Lietuvai. Tuo ir 
baigiamas Lietuvos kovų laikotarpis su Lenkija. Kariuo- 

menė apgynė nepriklausomybę, bet neapgynė sostinės ir 
svarbių žemės plotų. 

Tolimesniuose įvykiuose kaip karinė jėga tepasireiškė 
atskiri daliniai — 1923 sausyje Klaipėdos kraštui jungiantis 
prie Lietuvos, vidaus santykiuose — 1926 gruodžio 17 ir 
kitų perversmų mėginimuose. 

Tai sausi faktai ir datos — lyg juos dėliotum negyvarne 
strateginiame žemėlapyje. Juos kaip tautinio gyvenimo 
griaučius reikia turėti prieš akis, jei nori juos atgaivirti, 
kraujo ir dvasios duoti turėtų pergyvenimų atsiminimais. Tie 
faktai sudaro mūsų valstybinio gyvenimo eigos momentus. 

Jau nuo asmens pažiūrų, nusiteikimų priklauso tuos 
faktus aiškinti, ieškoti jų prasmės, įžiūrėti jų priežastis ir 
reikšmę. 


II. 


1. Kariuomenės vaidmuo kovoje dėl nepriklausomybės 
visų lietuvių teigiamai vertinamas. Juo didžiuojamasi. Bet 
kai gyvenimas tolo nuo ano kovos meto, kai kariuomenė vis 
labiau jaugo į taikos laikus, tai ėmė skirtis ir pažiūros dėl 
kariuomenės. Buvo keliami klausimai: ar kariuomenė 
reikalinga, ar ji atliko savo uždavinį ir t.t. Teko skaityti net 
dabar buv. karių karčius nusiskundimus spaudoje dėl 
niekinimo kariuomenės. 

Tiesa, buvo atskirų asmenų ir nepriklausomybės pra- 
džioje, kurie abejojo kariuomenės reikalingumu. Tačiau 
gyvenimas nuėjo kitu keliu. Buvo imtasi organizuoti gink- 
luotą jėgą. Laisvės kovų eiga parodė, kad buvo teisingi tie, 
kurie pasisakė už kariuomenę. Lietuva išsikovojo sau teisę 
gyventi daugiau karine jėga negu diplomatinėmis prie- 
monėmis aname chaotiškame laike. 

Išsikovojo ne dėl to, kad to meto kariuomenė būtų 
buvusi didelė ginklo jėga, vadinas, turėjusi gerą ginklavimą, 

gerą vadovavimą ir gerą apmokymą. Vis tai buvo labai 
kuklu. Šiandien kai kurie sako net naivu. Bet to meto 
kariuomenėje buvo kitas esminis kariui elementas — aukos 
dvasia. Pasiryžimas aukoti ne pinigą, bet savo gyvybę. 
Aukoti savanoriškai. Mobilizuota auka jau yra prievartinė. 
Savanoriška yra vertingiausia moraliniu atžvilgiu, nes ji 
reikalauja iš žmogaus laisvo apsisprendimo. 

Aukos dvasios niekas negalės paneigti 1919—20 metų 
kovotojams. Aukos dvasia buvo apėmusi tautos daugumą. 
Neišskirant ir to meto Amerikos lietuvių. Tokios pat aukos 
dvasios niekas negalės paneigti 1941 sukilėliams ar paskes- 
niems partizanams. 


2. Nepriklausomybės taikaus gyvenimo metais buvo 
stiprinama kariuomenės ginklo pajėga. Bet ar lygiu atsi- 
dėjimu buvo stiprinama tautoje bei kariuomenėje ir aukos dva- 
sia? Lietuva ne visada jautė tokios aukos dvasiosreikalą. Aukos 
dvasią turėjo pavaduoti tobulesnis ginklavimas,oir karines prie- 
mones — diplomatinės priemonės. 

Lietuvoje miniatūroje reiškėsi anuo metu tai, ką dabar 
pergyvena Vakarai. Vakaruose dabar nebepopuliaru karinė 
jėga. Nebepopuliaru Vokietijoje organizuoti kariuomenę. 
Populiarumo ieškojo Amerikos politikai, žadėdami sustab- 
dyti naujokų šaukimą. Populiarumo ieškojo iš kitos pusės 
Amerikos politikai, žadėdami išjungti karinę jėgą iš tarptau- 
tinių santykių sprendimo ir težadėdami diplomatines pro- 
pagandines, arba vadinamąsias taikingas priemones. 

Pažadai nevartoti ginkluotos jėgos tarptautiniuose san- 
tykiuose nereiškia, kad jau įsigalėjo teisiniai ir moraliniai 
principai ir nuo jėgos visuotinai atsisakyta. Tai greičiau 
tereiškia, kad Vakaruose įsigalėjo aukos baimė. Įsigalėjo 
pasiryžimas sutikti su viskuo, kad tik nereiktų aukotis. 
Galima duoti išmaldą, bet tik ne pasiaukojimą. 

Amerikos stojimas Korėjos ginti nuo bolševikų buvo lyg 

paskutinis tos tyros aukos blykstelėjimas. Amerikos karių 
auka svetimo krašto laisvei ginti niekada negalės būti pa- 
miršta — kaip tas Čiurlionio paveiksle šviesusis dūmas, 
kuris pasiekia Viešpaties sostą. Bet tai buvo veik vienos 
Amerikos auka. Kiti sąjungininkai baiminosi, kad ji nebūtų 
didinama ir neduotų didesnių vaisių. 

Yra tragiška Vakarams, kad ginklo jėga ir aukos dvasia 
neina drauge. Juo labiau padidino ginklo jėgą, juo labiau 
patys to ginklo išsigando. Vietoj aukos dvasios atėjo aukos 
baimė ir ginklo baimė. 

Vakaruose dabartinė aukos baimė atrodo, kaip juodas 
drebantis šešėlis baltoje drobėje, naujausių Vengrijos įvykių 
fone, nekalbant apie ankstesnius įvykius Lietuvoj. Kokis 
kontrastas — kokia vengruose silpna ginklo jėga, bet kokia 
galinga spinduliuojanti aukos dvasia. Ir priešingai — kokia 
Vakaruose jėga ir kokia visuotinė aukos baimė! 

Tais žodžiais niekam nepriekaištaujama. Neturime 
teisės priekaištauti, nes ir mums — ne kariuomenei, bet 
Lietuvos valstybei — taip pat pritrūko aukos dvasios, kada 
nė simboliškai nepajėgėme pasipriešinti bolševikų invazijai 
1940. 


3. Jei rengiamės sviesti priekaištą kariuomenei dėl 
sukilimų režimui pakeisti, tai atsiminti tenka, kad didžioji 
dalis atsakomybės už tai tenka ir visuomenės veikėjams, 
kiek jie gundė ir kurstė kariuomenę pavartoti jos ginklo jėgą 
ne įstatymo numatytiems tikslams, kiek jie taip pat sukūrė 
sąlygas, sugundžiusias išsilenkti iš įstatymo ribos. 

Nebuvo laimingas ginkluotos jėgos pavartojimas vidaus 
perversmui. Nebuvo laimingas taip pat ginkluotos jėgos pa- 
naudojimas režimui palaikyti ir stiprinti. Nebuvo laimingos 
nei kariuomenei uždėtos režimui palaikyti pareigos — spau- 
dos cenzūra, o juo labiau kariuomenės teismai civiliams 
piliečiams. 

Noras panaudoti kariuomenės jėgą ne valstybei nuo 
išorinio priešo ginti, o režimo reikalui demonstravo iš vienos 
pusės valstybinės, iš kitos ir demokratinės sąmonės laipsnį 
pačioje visuomenėje. Demokratinės sąmonės silpnumas 
leido neribotas laisves antidemokratiniams veiksmams — 
demagogijai, melui, šmeižtui. Vadinąs save demokratu leido 
sau antidemokratines priemones. Antidemokratinių 
priemonių įsigalėjimas tarp demokratų vedė prie demokra- 
tijos sužlugdymo valstybės santvarkoje. Demokratinio rūmo 
statybai vartojant antidemokratines plytas, rūmas turėjo 
neišlaikyti. Lemiamam smūgiui buvo pavartota ginkluota 
jėga. Tokiam pat smūgiui galėjo būti pavartotas ir komu- 
nistinio pogrindžio perversmas. 

Naujas režimas, nedemokratinis, turėjo gyventi baime, 
kad jo neištiktų tas pats likimas kaip demokratinį. Ir dėl to 
stengėsi turėti savo pusėje ginkluotą jėgą, labiau baimin- 
damasis opozicijos nekaip išorės priešų. Bet tai logiškas 
kelias, kuris veda į absurdą, atsistojus sykį ant klaidingo 
pagrindo. Nuo tokio pagrindo pačiai Lietuvos valstybei 
nelengva buvo grįžti į demokratiją ir atsisakyti nuo kelio, 
kuriuo dar tebeina ne viena iš Pietų Amerikos valstybių, 
išklydusių iš tiesesnio kelio į savivalę ir jėgą pasikartojančių 
perversmų formomis. 


II. 


1. Už tokį Lietuvos valstybės kelią būtų per drąsu 
kariuomenę girti ar peikti. Kariuomenė tėra valstybės 
organizmo dalis, svarbi, bet ne vadovaujanti. Žmogaus 
organizme rankų, kojų, gal ir liežuvio veikimas, sakytum, 
yra sinchronizuotas, o sinchronizacijos centrinė yra galva, 
smegenys. Jei kuri organizmo dalis ima veikti nekontroliuo- 
jamai, tai kaltės labiausiai tenka ieškoti smegenyse. Kariuo- 

menė yra tautos organizmo dalis, ir joje reiškiasi tos pačios 
dorybės bei tos pačios ydos, kaip visoje tautoje. Kaip visoje 
tautoje, kaip kitose socialinio organizmo dalyse, joje buvo 
apaailėtinų narių, buvo ir pasididžiavimo vertų žmonių. Pro 
menkaverčius tik stipriau suspindi tikrieji idealistai ir 
šviesaus proto vyrai, kurie siekė pakelti intelektualinį, vals- 
tybinio susipratimo ir profesinio nusimanymo lygį tarp karių; 
kurie stengėsi kovoti prieš kastos susidarymą kariuomenėje 
taikos laikais ir siekė suartinti kariuomenę su visuomene, 
pasipriešinti pastangoms paversti kariuomenę režimo 
įrankiu. 

Tiems kariams ir taikos metais nebuvo svetima šviesi 
mintis ir gyvoji aukos dvasia. Tai parodė netrukus 1941 
sukilimas ir paskesnių metų rezistencija. 

Nuo pat valstybinio gyvenimo pradžios man tebuvo 
lemta tik iš šalies stebėti kariuomenės veikimą nuo pat jos 
organizavimosi pradžios. Už tat galiu būti mažiau 
suinteresuotas liudininkas. Teko stebėti nuo 1919 tuos, 
kurie paliko knygas ir išėjo savanoriais. Bet teko matyti ir 
kitoje gatvės pusėje būsimuosius visuomenės veikėjus, kurie 
šaipėsi iš pirmųjų, einančių savanoriais, ir spjaudė į jų pusę. 
Teko populiarinti kariuomenės susiartinimo idėją spaudoje ir 
kitokiais būdais. Bet teko patirti ir tos kariuomenės cenzo- 
riaus pieštuko galybę. Skaudžiausia laimė buvo — bendra- 
darbiauti su tais kariais 1941 sukilimo metais ir paskesnėje 
rezistencijoje. Ir galėčiau būti liudininkas, kiek aukos dva- 
sios tada parodė tie vyrai, buvę kariai. Daugumas jie — jau- 
nimas, jau Lietuvos kariuomenės auklėtiniai. Netrūko tarp 
jų ir generolų, pulkininkų — senyvo amžiaus, bet jaunos 
dvasios. Civiliai ir kariai, generolai ir jaunimas, profesoriai ir 
studentai, darbininkai ir ūkininkaičiai nekalbėjo apie susi- 
artinimą ir vienybę, bet visi buvo ją suradę — be žodžių, be 
įsakymų iš viršaus, savo darbais ir pasiaukojimu. Tai buvo 
pasikartojusi 1919—20 metų savanorių aukos dvasia. 

2. Bet visa, kas buvo kalbėta, sakytume, yra jau praei- 
tis. Vokiečių Schiller labai mėgo praeitį, tačiau įspėjo: praei- 
tis yra graži, o mes gyvename dabartyje. Dabarties sąlygos 
kitos nei tada Lietuvoje. Visi esame nustoję vaidinti tas 
roles, kurias vaidinome Lietuvos gyvenimo scenoje. Esame 
daugumas tik buvę advokatai, buvę profesoriai, buvę 
generolai, buvę viršilos ar ministeriai. Titulai ir mundurai yra 
sudėti į nesugrąžinamą praeities skrynią. Esame gavę nau- 
jas roles gyvenimo scenoje. Tačiau meninė vaidybos vertė 
priklauso nuo to, kiek aktorius įsigyvena ir į savo mažą 
rolę. Tarnavimas Lietuvai ir lietuvių tautai nepriklauso taip 
pat nuo to, kad mūsų rolės dabar kuklios. Daugiau nuo to, 
kiek yra gyva mumyse aukos dvasia. Ir šiandien aukos 
dvasia, nes būti lietuviu, šviesiu, pažangiu, kovojančiu ir 
kuriančiu, organizuotu ir organizacijoje veikliu šiandien nėra 
savaime suprantamas dalykas, kaip tai buvo Lietuvoje. Būti 
lietuviu ten buvo kaip kvėpavimas oru; čia reikia lietuviško 
deguonies kaukės, reikia pastangų, o kur pastangos, ten 
reikia ir aukos: ||| 

Tarnavimo Lietuvai būdas priklauso ir nuo įsigyvenimo 
į dabarties rolę. Naudinga užsidaryti savo profesinėje 
organizacijoje — tai sustiprina ir padeda išlaikyti tradicijas. 
Bet pasilikti tik joje reikštų pasilikti ,,sename dvare“, kuris 
ima grimsti senėjimo gelmėse. Nauja rolė reikalauja dar išeiti 
iš savo organizacijos rėmų ir įsilieti į tas organizacines 
formas, kurios dabartinėje visuomenėje yra gyvos ir nuolat 
papildomos priaugančios gyvybės. Pasireikšti joje ir palai- 
kyti joje pasiaukojimo dvasią — yra taip pat tarnavimas 
Lietuvai. 

Chruščiovas užsienio diplomatams, nusigėręs, pasakojo 
apie Rusijos carą. Esą caras maudęsis upėje, bet nuo kranto 
jo drabužius kažkas pavogęs, sakykim, nacionalizavęs. 
Išlipęs iš vandens caras niekam negalėjęs įrodyti, kad jis 
caras... Chruščiovas čia labai suklydo, jei taikysim jo 

pasakojimą mūsų kariams. Nors pavogti jiems mundurai, 
titulai, bet nėra pavogta dvasia. Nors jie įvilkti į kitas 
uniformas, bet tie, kurie turėjo savanorių kūrėjų dvasią, 
kurie turėjo sukilėlių ir pasipriešinimo kovotojų dvasią, tie ir 
šiandien su ja reiškiasi tremtyje, palaikydami gyvą lietuvių 
tautos kovą už savo teises į laisvę. 


1957 

„Kiekvienas politinės emigracijos tokis likimas: iš pradžių 
vidinis entuziazmas ir kūryba, paskiau nusivylimas ir vienas 
kito kandžiojimas, dar paskiau nutilimas kaip prieš mirtį. Mes 
gyvename perėjimą iš antro į trečią periodą". 

“(Iš vieno laiško 1970.4.6.) 


1. Juozas Brazaitis su dukra Maryte ir Leonardu Valiuku. 2. J. Brazai- 
tis paskutinį kartą lankosi LFB stovykloje, Dainavoje, 1974. Dešinėj 
prieky kun. K. Pugevičius. 


LAISVINIMO PROBLEMOS 


(PASIKALBĖJIMAS SU „Į LAISVĘ“ REDAKTORIUM) 


Šiemet sukanka 20 metų, kai prasidėjo Antrasis 
pasaulinis karas, atnešęs Lietuvai nelaimę po nelaimės, o 
mus, poeto žodžiais, išskaidęs po pasaulį vieteliaut. Taip 
pat jau penkiolika metų, kai dauguma mūsų esame 
apleidę gimtąjį kraštą. Laiko perspektyvoje, Profesoriau, 
kaip vertinate šituos įvykius ir jų sąlygotą dabartinę mūsąją 
egzistenciją? Kokia, Jūsų nuomone, mūsosios išeivijos pa- 
dėtis, prasmė, uždaviniai? 

Tas klausimas įpareigoja vertinti praeitį ir rodyti į atei- 
tį. 

Žiūrėdami į praeities neilgą, bet įvykių ir žygių perpil- 
dytą laikotarpį, regime, kaip daug klydome. Klydome, 
apskaičiuodami santykius jėgų, kurios lėmė pasaulio, 
taigi ir mūsų tėvynės likimą. Klydome, tikėdami tų jėgų 
iškilmingais pareiškimais ir pagal juos organizuodami savo 
veikimo kryptį tėvynėje ir tremtyje... Nėra paguoda, kad kiti 
taip pat klydo. Klydo tie, kurie tikėjo kurią tūkstančio metų 
imperiją ir tarėsi viską jos sėkmei „iš anksto įkalkuliavę“". Kly- 
do tie, kurie rašė Atlanto chartą, jei, chartos žodžius rašy- 
dami, jais tikėjo... Visa naujųjų įvykių eiga yra palydėta ironijos 

ir pasišaipymo iš Žmogiškųjų pastangų, nes įvykių ratas sukosi 
visai ne taip, kaip didieji žmonės buvo norėję ir suplanavę. 

Ateitin žiūrint, nėra taip pat didelio pagrindo tikėti, kad 
jie riedės pagal mūsų norą ir valią. Bet tai nereiškia, kad 
verta moti ranka ir pasyviai laukti. Tereiškia greičiau, kad 
nereikia dramatizuoti ir desperuoti, jei planų įvykdyti nepasi- 
sekė. Nors savo žygiais nepasiekėm norimo rezultato, jie 
veltui nenuėjo — jie davė kitokių vaisių. Sakysim, Lietuvoje 
palikę organizavo pasipriešinimą ir laisvės nepasiekė. Bet jų 
auka paliko gilius pėdsakus tenykščio jaunimo pasąmonyje. 
Akyse kartos, kuri atmins tas aukas, okupantas nevirs lie- 
tuvio broliu. Okupantas ir siekia laisvės kovotojų atminimą 
ištrinti, pristatydamas juos kaip žudikus ir plėšikus. Jų vietoj 
augančios kartos akyse nori sudaryti sovietinių partizanų 
kultą. Siekia priaugančią kartą atpalaiduoti nuo tautos reli- 
ginių tradicijų, atmiešti svetimaisiais. Kas desperatiškai ims 
manyti, kad tom baisiom priemonėm ilgainiui okupantas su- 
naikins tautą, turi atsiminti, jog ir šis okupantas gali būti 
ištiktas tos pačios ironijos — susilaukti visai kitokių rezul- 
tatų. 

Tie patys ženklai su atsidūrusiais tremtyje. Bėgom į 
vakarus ir tikėjom po mėnesių, po metų grįšią. Negrįžom. 
Bet ilgas buvimas svetimuose kraštuose nebus be vaisių 
Lietuvai. Gal po dešimties ir dvidešimties metų Amerika 
pajus dabartinės imigracijos jaunosios kartos buvimą. Tos 
generacijos žmonės papildys Amerikos intelektualinius 
kadrus, kurių ruošimas lią šiol daug kur buvo įduotas į 
rankas žmonių, mažai susirūpinusių pačios Amerikos tikrąja 
pažanga, jos minties, mentaliteto sveikata. Įsilieję į mokslo 
įstaigas, naujos generacijos imigrantai intelektualai negalės 
nedaryti pozityvios įtakos. Tai išganomoji tos imigracijos 
veikimo prasmė Amerikos jaunimui atitiesti pamažu į 
sveikesnes mintis. 

Jaunosios intelektualų generacijos buvimas Amerikoje 

bus reikšmingas ir tuo atveju, kada Lietuva bus laisva. 
Buvimas ne tik Amerikoje. Buvimas ir tuose Europos kraš- 
tuose, su kuriais Lietuvos likimas bus labiau susijęs. Pirmoje 
eilėje gal tai bus Vokietija. Už tat prasminga, jei ten yra 
žmonių, galinčių jeiti į intelektualines viršūnes. 

Tai ilgos distancijos kelias. 

Kas tokiame kelyje reikia daryti? Niekas kitas, man 
rodos, taip įtaigiai nėra formulavęs tremtinio uždavinių tame 
kelyje kaip dr. Antanas Maceina. Jo eilės straipsnių 
sugestijas galima būtų sutraukti į du pagrindinius „įsaky- 
mus“: neužsidaryti tik išsineštų vertybių kiaute, o jas plėsti 
nauja kūryba — moksle, mene, visoje gyvenimo pažangoje; 
antra, būti tarpininku tarp Rytų ir Vakarų, šiuo konkrečiu 
metu — tarpininku tam, kad Vakarų žmogus geriau supras- 
tų ateinančią į Vakarus Rytų agresijos dvasią. 

Per pastarąjį dešimtmetį kokie buvo didesni laimėjimai 
ir pralaimėjimai Lietuvos laisvės reikale, pasiekti lietuviš- 
komis pastangomis ar pralaimėti dėl mūsų pačių kaltės? 

Šis klausimas reiškia žvelgimą į artimą praeitį, Lietuvos 
laisvės siekiant... Tame Lietuvos laisvės kelyje yra žingsnių 
atgal ir žingsnių pirmyn. Atgal, nes laisvė net toliau pasi- 
traukė, nei pradžioje atrodė. Pirmyn, nes pradžioje mes 
buvom laikomi daug kur jau palaidoti. Mes buvom daug kur 
išbraukti. iš Kitų pavergtų eilės. Reikėjo Metų pastangų ir 
atkaklumo, iki mus priėmė į Europinį sąjūdį, vadinas, 
palaikė gyva Europos tauta. Antras tos pačios prasmės 
žygis buvo įeiti į Pavergtos Europos seimą lygiateisiu nariu. 
Tai didžiausias, mano akyse, per tą laiką žingsnis pirmyn 
(bet Laisvosios Europos komitetas tebevykdo diskri- 
minaciją pabaltiečiam, jiem lygių teisių su kitais pavergtais 
kraštais nepripažinti radijo transliacijų srityje!) Paverg- 
tosios Europos seimas gali būti ilgainiui paleistas. Bet jau 
bus sunkiau tas tautas, taigi ir Lietuvą, išbraukti iš opinijos, 
negu visai į tą opiniją neįsileisti. 

Kuria kryptimi turėtų būti nukreiptos mūsų laisvinimo 
pastangos dabar ir artimoje ateityje, norint išvengti pra- 
eities klaidų ir geriau prisitaikyti prie dabarties reikalavimų? 

Mažiausiai prasmingas yra rūpestis dėl laisvinimo 
aparato organizavimosi, persiorganizavimo. Labiausiai pras- 
mingas rūpestis dėl veiklos turinio laisvės reikalu. 

Pagunda kalbėti apie laisvės aparato organizavimą 
lengvai pagauna žmones, nes tai nereikalauja kūrybinės 
iniciatyvos, pastangų, nusimanymo. Reikalas numatyti 
konkretų veiklos turinį reikalauja nuolatinio minties 
budrumo ir gyvumo — sekti įvykius, pagal juos numatyti 
naujus šūkius ir metodus. Ir dėl to tas klausimas labiau pri- 
vengiamas. 

Organizacija Lietuvos laisvės idėjoms reprezentuoti 
šiose sąlygose yra patenkinama. Tai Lietuvos delegacija Pa- 
vergtos Europos seime. Ji yra vienintelė institucija, sudary- 
ta iš Lietuvos piliečių. Jos žmonės yra vieninteliai, kurie yra 
įgalinti daugumas atsidėti tik šiam darbui. Esamomis 
aplinkybėmis ji padaro, kas artimoje distancijoje įmanoma 
padaryti. Jei galima būtų pageidauti dar geresnio laisvės 
reikalui aparato, tai daug daugiau tektų pageidauti rūpesčio 
dėl pačios laisvės ir jos supratimo mūsų imigrantinėje visuo- 
menėje. Būtent: 

Būtų natūralu artimos distancijos kovoje, jei laisvinimo 
aparato ar aparatų užnugaris (žmonės, organizacijos, 
laikraščiai) vienodai laisvės idėją suprastų ir vieningai ją 
pareikštų. Būtų normalu, jei pasikeitusios sąlygos rastų vėl 
vieningą tos visuomenės atsakymą. Tai natūralu kovojan- 
čiame fronte. Lietuvių šiame užnugaryje taip lig šiol buvo, 
bet dabar taip nėra. Pakrikimo ženklų Lietuvos laisvės 
priešas yra pastebėjęs ir apie jį viešai prabilęs. 

Būtų natūralu tolimos distancijos kovoje, jei naujosios 
imigracijos dvi generacijos išmoktų savo tarpe sėkmingai 
bendradarbiauti. Vyresniosios generacijos rolė kukli — 

padėti jaunesnei iškilti, pabūti tai generacijai pakopa. Jei 
didesnių ambicijų norime priskirti jaunesniajai generacijai 
ateities amerikiniame ir lietuviškame gyvenime, tai ji tas 
ambicijas pateisins ir savo buvimą įprasmins, kai mokės su- 
derinti savo siekimuose Amerikos ir Lietuvos interesus. O 
pastaruosius ji natūraliai galėtų perimti iš vyresniosios. 

Būtų per didelis optimizmas tikėti, kad viena ir antra 
generacija visuotinai eis tokiu ,,bendradarbiavimo“ keliu. 
Vienų didelė dalis nesugebės „duoti“; kitų tokia pat dalis 
nenorės „imti“. „Bendradarbiavimo“ galimybių nei vieni nei 
antri nestengs visuotinai realizuoti. Bet taip visada buvo ir 
yra. Gyvenimo priekyje eina ne masės, bet asmenys, būriai, 
kolonos. 


1959 

ŽMONĖS IR IDEALAI LAIKO 
TĖKMĖJE 


Laiko tėkmėje upės vandenys aštrias uolos nuolaužas 
paverčia apskritučiais akmenėliais ir smiltim. 

Laiko tėkmėje lietuviai išeiviai galėjo pavirsti kuo kitu, 
nei jie buvo išeities taške. 

Iš daugelio lietuvių, esančių išeivijoje, tremtyje, emigra- 
cijoje, sustojama čia prie vieno jų tipo. To, kuris jaučiasi 
išneštas į reliatyviai saugų krantą, tačiau nenustoja regėjęs 
už savęs palikusios ir dar tebevykstančios dramos; joje daly- 
vavo jis ne statistu, stebėtoju, bet aktyvioje rolėje... Tai jau 
praeities — poros ar pusantros dešimties metų praeitis. Tos 
praeities prisiminimas padeda suvokti save naujoje dabarties 
padėtyje ir nusiteikti akivaizdoje miglotos ateities. 


1. Praeities paveldėjimas: kova už Vakarų 
idealą savoje tėvynėje 


Jam, kalbamo tipo išeiviui, buvo arti širdies Vakarų 
gyvenimo ir Vakarų žmogaus supratimas, Vakarų žmogaus 
sukurta krikščioniška kultūra. Tokią kultūrą brangino ir 
norėjo ją pritaikyti savai tėvynei. Savąsias jėgas ir skyrė ko- 
vai už Vakarus, kai Vakarai susirungė su Rytais Lietuvos 
scenoje. 

Vakarų pasitraukimas iš tos scenos jį padarė tremtiniu, 
imigrantu. Nuo to pasitraukimo susvyravo jo tikėjimas 
Vakarų jėga, kokia juos buvo laikęs su vaikišku nuošir- 
dumu. Tačiau jam liko tikėjimas, kad Vakarų atsitraukimas 
galįs būti tik taktinis ėjimas ir kad jo tėvynei tik „laikinai 
nepriklausomybė sutrukdyta“ (Roosevelt). Tremtinys norėjo 
būti ir toliau dalininku kovos už Vakarų idealus, tarp kurių 
buvo ir jo tėvynės laisvė, dalininkų kovos iš naujų pozicijų. 


2. Dabarties stebėjimas: Ar Vakarai yra tie patys? 


Vakarų veidą imigracijoje galėjo stebėti iš arti. Vis daž- 
niau ir gausiau rodomą įžvalgesnių vakariečių stebėtojų jau 
ne kapitaliniuose mažai skaitomuose tomuose, o dienos, 
savaitės spaudoje. Vienas kitą papildydami, jie brėžia 
vakariečio veidą rėkiančiais brūkšniais. 


A. Beprasmė dinamika vietoj intelektualinės rimties 


Anglas konservatyviausias vakarietis. Anglas Malcolm 
Muggeridge, aštrios ironijos talentas, prašneka apie da- 
barties anglo intelektualinius interesus (New York Times 
Magazine, 1959 lapkričio 22). — Mano tėvas, rašė M.M. 
buvo socialistas pionierius ir šeštadieniais savo priemiestyje 
aiškindavo, kaip atrodys gyvenimas, kada bus laimėtas 
socialistų siekimas — palengvinti darbą, duoti daugiau 
laisvalaikio. Darbo žmonės tada — vaizdavosi jo tėvas — 
atidavę darbui mažiau valandų, grįš namo, skaitys 
Shakespeare ir Dickensą, mokysis klasikinių ir naujųjų kal- 
bų, lankys paskaitas apie Aristotelį, grožėsis operom. Darbo 
žmogus tokiu keliu kils kultūroje ir civilizacijoje. Ar taip 
nutiko? Taip, dabar — mano M.M. — darbas lengvesnis ir 
laisvalaikio daugiau. Tačiau sekmadieniais savo laisvalaikio 
metu Žmonės perverčia savo laikraštį, eina į barą, klausosi 
muzikos iš dėžės ir greičiau vyks į šunų lenktynes, nei klau- 

sysis apie Shakespearą ar Prarastąjį rojų... Socialiniai ir 
technologiniai laimėjimai — išvedžioja M. M. — neprisidėjo 
prie asmens intelektualinės ir estetinės kultūros. Jie pagim- 
dė dinamikos troškulį — norą veržtis pirmyn, veržtis be 
tikslo ir prasmės. Šio žmogaus dvasios simbolis yra auto- 
strados su siuvančiais automobiliais. Namai neteko 
privatumo (kurį taip brangino anglai). Į juos įsiveržė išorė 
pro televiziją, kuri atėmė laisvalaikį. Šeimos nariai susmeigę 
akis į ekraną, kurio „Western“ filmai uždega jiem kraują, o 
„What's My Line“ atstoja jiem intelektualinę gimnastiką. Šio 
nuintelektualėjusio ir svetimom mintim bei sugestijom 
gyvenančio žmogaus simboliu M. M. laiko vieną iš savo 
žurnalo karikatūrų, kuri buvo padaryta pagal Rodino skulp- 
tūrą, vardu „Le Penseur“. Karikatūroje priešingai: žmogaus 
degančios akys įsmeigtos į ekraną ir jam vardas duotas 
„Non Penseur“. Kam galvoti, jei galvoja už jį ir jam galvo- 
jimo rezultatą pateikia televizijos ir spaudos komentatoriai! 
Kam mokytis muzikos, jei už nikelį gali jos gauti dėžėje! 
Taigi, padidėjęs laisvalaikis nepaskatino intelektualinio 
budrumo ir aštrumo. Priešingai — atbukimo intelektą, padi- 
dino minties tuštumą... Istorikai, iš amžių perspektyvos 
žvelądami, turės pasakyti, kad laisvalaikiai virto žmogui pra- 
gaištimi. Adomas, paragavęs užginto vaisiaus, buvo pri- 
verstas duoną valgyti savo veido prakaite ir tuo keliu 
sukūrė galingus išradimus. Technologijos išradimai, davę 
jam didesnį laisvalaikį, niveliavo tas jėgas, kurios jį padaro 
žmogum ir kūrėju... 


B. Pragmatizmas vietoj moralinių principų 


Amerikietis laikomas modernesniu vakariečiu. Jis išryš- 
kino kitą vakariečio pusę — moralinę. Jo moralinį veidą 
ypačiai ėmė ryškinti viešumoje paskutiniai metai, prabilus 
apie korupcijas — televizijoje, prekyboje, unijose, net 

Kongrese ir Baltuosiuose rūmuose. Demaskavimo įsi- 
bėgėjimo populiarusis Saturday Evening Post jų priskaitė 
tiek, kad rodės nebeliko vietos amerikiečių viešajame 
gyvenime, kur moralė nebūtų pakasta. Ir Hans Mor- 
genthau, Chicagos profesorius, iš tų korupcijos faktų, 
labiausiai iš Van Doren, padarė apibendrinamas išvadas. 
Esą amerikiečio moralės jausmas išgyveno perversiją. 
Reliatyvizmas pakirtęs moralės pagrindus. ,,Objektyvūs 
standartai, kurie sudarė civilizuotos visuomenės moralės 
nugarkaulį, yra dingę. Ką žmogus turi daryti ar nedaryti, 
nulemia ne objektyvūs dėsniai, kurie šviečia kaip žvaigždės, 
bet visuomeninės opinijos vertinimai... moralinis spren- 
dimas tokiu būdu daros priklausomas nuo dienos publi- 
cistikos, ir moralinis gėris daros identiškas su tuo, ko minia 
nori ar toleruoja“ (The New York Times Magazine, 1959 
lapkričio 22). 


C. Oportunizmas vietoj idealizmo 


Jėzuitų leidžiamoje America (1959 gruodis) Andrew M. 
Greely parodė amerikiečio psichologijos kitą kertę — kaip 
idealizmas yra užleidęs vietą oportunizmui. Tikėjimas 
herojizmu esąs jau tik praeitis. „Prezidentas Eisenhower 
buvo neginčijamas herojus prieš aštuonerius metus, bet 
reikia abejoti, ar jis liko dabar tokis... Daugumas amerikie- 
čių dėl to linksta jausti, kad herojizmas yra beprasmis ir kad 
herojus tegali būti kvailys“. Pasitaikąs iš tikrųjų herojus esąs 
sutinkamas su skepticizmu ir net nepasitikėjimu, bet vargiai 
kada su susižavėjimu. „Tėra maža amerikiečių, kurie 
ryžtųsi ir norėtų aukoti savo energiją ir net gyvybę savo 
artimo tarnybai. Tėra sauja jaunų žmonių, ieškančių būdų, 
kuriais jie padarytų reikšmingą indėlį žmonių progresui ir 
gerovei, nepaisydami asmeninių nepatogumų, pasišventimo 
ir net aukos. Nėra dingęs pats herojizmas, bet yra dingęs 

tikėjimas herojum. Jei mes, amerikiečiai, leidome komu- 
nikacijos priemonėm suniekinti herojizmą ir bendroje opi- 
nijoje sunaikinti net jo ženklus, tai priežastis yra ne tiek 
herojų nebuvimas, kiek jų baimė — nes herojus yra matas 
mums. Mes siekiame aistriai jį išgriauti, kad rastume patei- 
sinimo savo tingumui ir indiferentizmui... Nuo 1950 metų 
mes, amerikiečiai, nebenorime herojų. Atsiliepimas į dr. 
Dooley (kuris, pats vėžiu sirądamas, yra pasiaukojęs kaip 
vienintelis gydytojas ir ligoninių organizatorius Laoso 
džiunglėse. J. B.) yra puikus pavyzdys mūsų abejingumo 
herojum... Jaunas mano draugas dėl jo pastebėjo: „Jei 
Dooley mirs, būrys žmonių nulies ašarą, bet nebus daug 
tokių, kurie norėtų stoti į jo veitą“ “. — lr autorius tęsia: 
„Mes norime liktis sau, kad galėtume naudotis ,geru 
gyvenimu“ laisvi nuo visuomeninio atsakingumo... Gyveni- 
mas yra per daug sudėtingas, surizgęs ir pavojingas, kad 
mes pasitrauktume nuo patogumų rutinos, kurią susi- 
darėme sau iš niekniekių aplink save. Herojus ir herojė atsi- 
sako pasirašyti mūsų ,Tautinį kompromisą“ su abejingumu. 
Dėl to mes jiem neturime vietos savo buveinėje“. 

Išvada: vakarietis — nebe tas. Tokiuose vakariečių 
pareiškimuose apie vakarietį lietuvis išeivis gauna patirti 
naują karčią tiesą: vakarietis nebe tas, Vakarai nebe tie, 
kuriuos jis buvo prisistatęs anksčiau. Gauna karčią tiesą: 
kas buvo anksčiau filosofų galvose, dabar ima nusileisti į 
masių praktinį gyvenimą; filosofų idėjos gyvenimą perfor- 
muoja ta kryptimi, kurią anie amerikiečių ir anglų stebėtojai 
liudijo. 

Buvo dar tėvynėje žinojęs lietuvis dabartinis išeivis 
tokius didžiuosius vardus kaip William James ar John 
Dewey, kurie mokė, kad tiesos, pastovios visiems laikam ir 
žmonėm, nesą; kad tiesa tesąs reliatyvus dalykas; kad tai, 
kas pasirodys visuomenei naudinga, tas ir būsią tiesa... 
Neatrodė tada, kad tame didžiųjų mintytojų galvojime reikia 

pakeisti tik vieną terminą, ir jis bus artimas tikėjimui, kuriuo 
remiamas bolševizmas — tiesa bus tai, kas naudinga 
partijai... 

Iš praeities švitėjo tokie kaip John Watson, kuris sėjo 
naują Žmogaus supratimą — sumažindamas jame sąmonės 
ir laisvos valios reikšmę ir išryškindamas pasąmoninę 
aplinkos veikiamą prigimtį. Jis atidarė duris į eksperi- 
mentinę psichologiją, bet jo mokslu dengėsi ir gausūs 
šarlatanai... Tačiau neatrodė, kad tokios mintytojų idėjos 
paveiktų galvojimą ir elgesį tų amerikiečių, kurie kaip pio- 
nieriai parodė daug sąmoningos geležinės valios, sukūrė 
stiprių herojinių asmenybių, kovojo už pastovias ir visiems 
žmonėm galiojančias tiesas bei principus. O tačiau šios 
dienos atsiliepimai apie amerikiečio moralines normas 
leidžia galvoti, kad masė pasidarė savas praktines išvadas iš 
savo mintytojų kitados skelbtų idėjų. 

Taip, laiko tėkmėje Vakarai jau nebe tie. To 
konstatavimo įspūdyje nauja įtikinama ir sugestyvia šviesa 
iškyla Gonzaga de Reynold rašytas Tragiškos Europos 
vaizdas; rodosi jau lyg įvykęs Vakaruose ar tebevykstąs 
Ortega y Gasset rodytas Masių sukilimas prieš asmenį. O 
už viso to stovi dar iš tolesnės laiko perspektyvos gąsdi- 
nantis ir įspėjantis Spenglerio numatymas apie Vakarų 
žlugimą. 

Vakarų veidas nebe tas. To pakitimo pajautimas yra 
naujas dramatinis išeivio pergyvenimas — apgriautas jo 
idealas, vardan kurio buvo kovota tėvynėje ir iš naujų 
pozicijų. Vakarai tebeliko laisvės reprezentantai. Bet krikš- 
čioniškos kultūros reprezentantu buvo jau tik praeities 
Vakarai. Apgriautas pasitikėjimas dabarties Vakarų 
žodžiais, užtikrinimais, nes jie teturi tik reliatyvios vertės, 
tik šiam kartui, tik tiek, kiek jie naudingi patiem žodžių 
davėjam. 

Bet čia išeivio dramos dar ne galas. 

3. Autoanalizėje: ar jis tas pats? 


Jis, tas kalbamojo tipo išeivis, pasijuto esąs va- 
karietinio gyvenimo tekėjime ir jo veikiamas. Atsineštas jo 
nusiteikimas kovoti ir aukotis atsidūrė kasdienio darbo 
rutinoje ir laisvalaikio palaimoje. To rezultatas — esti 
momentų, tegul ir nedažnų, kad jis pats ima save klausti: ar 
jis tebėra tas pats. Jei tai darytų kas kitas iš šalies, pasi- 
justų įžeistas. Operacija mažiau skaudi, kai pats save ima 
klausti ir ieškoti atsako. 


A. Dėl savęs 


Ar jis intelektualinio alkio, kurį turėjo tėvynėje, o juo 
labiau tremties lageriuose, neiškeitė į sotumą? 

Ar tebetraukia knyga, laikraštis, koncertas? Ar 
gyvenimo keliamas bei skaitomas idėjas sprendžia savo 
galvojimu, ar tenkinasi kartodamas kitų pasiūlytas frazes, 
nesistengdamas suvokti nė jų turinio? Ar seka naujas 
gyvenimo idėjas ir daro pagal jas išvadas savo veikimo 
formom, ar kartoja nusistojusius ir atvyvenusius trafaretus? 
Ar lankosi tuose parengimuose, kurie reikalauja mintį 
įtempti ir palieka klausimų keliom dienom, ar tenkinasi 
pramogom, kurios baigiasi bendru išsijuokimu, išgaruojan- 
čiu sulig išėjimu iš salės? Look (1960 sausio 5), talkinamas 
Gallupo instituto, padarė anketą apie amerikiečius ir rado, 
kad vidutiniškas amerikietis sakosi skaitąs, bet negalįs... 
atsiminti autoriaus nei knygos vardo. Daug skaityti ir įsi- 
gilinti neturįs kada, bet vidutiniškai po keturias valandas per 
dieną praleidžiąs prie televizijos. Ar išeivis nesijaučia artėjąs, 
priartėjęs šiam „,vidutiniškam“ amerikiečiui? 

Ar jis moralinio principingumo nėra iškeitęs į prag- 
matiškumą, vadinamą tikslingumą, vietoj tiesos  pasi- 
rinkdamas šio momento naudą? 

Daugumas kalba apie moralinius principus, tačiau ar 
moralinį dėsnį pripažįsta tada, kol jis kalba jo naudai: ar pri- 
pažįsta ir tada, kai tas moralinis dėsnis kalba ir už jo prieši- 
ninką? Ar savo ir kito asmens garbė, duotas žodis, viešas 
įsipareigojimas lemia jo elgesį, ar tik nauda ir nenauda? 

Tas pats Look rado, kad 3 amerikiečiai iš keturių 
sakėsi pasielgtų taip pat kaip Van Doren, jei tik būtų jiem 
tokia proga uždirbti negarbingu būdu 129,000 dol. Gar- 
bingumas tevaidina svarbios reikšmės elgesiui tik 15 iš 100. 
Bet ir tai tik vyresnio amžiaus žmonėm — per 50 metų. O 
tarp jaunimo tas procesas tesiekia tik 6. 

Ar jis nėra idealizmo iškeitęs į oportunizmą? Iškeitęs 
ypačiai to specifinio idealizmo, kurio vardu žadėjosi Lietuvą 
vaduosiąs, eisiąs kovotojų keliais? 

Ar vertindamas gyvenimo faktus ir juose besireiškian- 
čius žmones pajėgia įžvelgti idealistinių motyvų tų Žmonių 
poelgiuose, ar telinkęs ieškoti juose tik savanaudiškų 
motyvų, karjeros, ambicijos, avantiūros, pasipelnymo? 

Ar jis nėra priartėjęs prie tų amerikiečių, kurie 
gyvenime iš viso nemato idealistų herojų, nes herojų 
buvimas virsta priekaištu ir pasmerkimu jo idealui. O tas 
idealas, Look anketos duomenimis, esąs dažniausiai toks: 
išsimokėti skolas už namą, užsitikrinti materialinį saugumą 
(tam tikrą kapitalą) ir paskui pakeliauti po pasaulį, daugiau- 
sia po Europą. Rūpestį, kas ten dedas „Washingtone“, 
vadinas, valstybinius, politinius reikalus pastumia kitiem. 

Patikrinęs tokia autoanalize savo gyvenimo kelią, kai 
kas gali nudžiugti, radęs daug panašumo tarp savęs ir čia 
atvaizduoto „vidutinio“ amerikiečio. Jį gali džiuginti faktas, 
kad jis ne vienas tokis, kad jis jau „amerikietis“. Noras tuo 
savo naują padėtį pateisinti, įteisinti ar ja pasididžiuoti betgi 
slepia savyje norą užmaskuoti, nutildyti jo viduje esantį ir 
jaučiamą naują nusivylimą, giliausią ir skaudžiausią iš visų 
— nusivylimą pačiu savim. Jis regi ir pripažįsta esą nebe tas 

pats. Pakitęs ne asmens augimo linkme. Priešingai, degra- 
davęsis intelektualiniu atžvilgiu, degradavęsis moraliniu at- 
žvilgiu, degradavęsis aktyvumo atžvilgiu. 


B. Dėl savo jaunesniųjų 


Dramatinis kilimas neišsemtas. Jis, to tipo išeivis, ima 
baimintis, kad jo vaikai, išaugę jau naujoje aplinkoje, bus 
dar svetimesni jo buvusiem idealam. Paradoksu skamba 
faktas, kad jis šiaip taip gali apsiprasti su tuo, kuo jis virto, 
bet jam sunku susiprasti su mintim, kad jo vaikai tuo pačiu 
virstų. Tokią galimybę vaikuose jis pergyvena skaudžiau nei 
savyje jau įvykusį faktą. Tačiau ir šitokia galimybė nebūtinai 
turi vesti į asmens palūžimą, kapituliaciją. Tas, kuris buvo 
susigyvenęs su tėvynės ir Vakarų idealais, pavertęs juos 
savo gyvenimo dalimi, gali atsidurti panašioje padėtyje kaip 
Moljero Mizantropas — mato savo mylimosios nevertumą, 
tuštumą, o tačiau nenustoja jos mylėjęs. Nenustoja mylėjęs 
savo tėvynės ir jos žmonių dalies išeivijoje, nenustoja 
mylėjęs Vakarų. Per daug yra su jais suaugęs. Ir dėl to nori 
surasti tai, kas žadintų nenustoti tikėjus ateitimi ir dėl jos 
veikus. Tai priklauso prie jo paties egzistencijos. 


4. Ateities galimybėse: ką jis ir kiti dar 
gali realiai padaryti? 


Laiko daug nutekėjo, jau virtus tremtiniu, išeiviu. 
Kovos tikslas nepasiektas. Ir ateitis vis miglotesnė. Ar po 
tiekos nusivylimų kapituliuoti, sudėti rankas ir virsti 
„amerikonu“, sąžinę apraminus, ar mojuoti nors ir užsi- 
merkus toliau... — klausimai sukyla ne jam vienam, to tipo 
išeiviui. Ateities vizija tegali remtis daugiau jo asmeniniu 
tikėjimu, o ne empyriniais įrodymais. Bet nuo to tikėjimo 
priklauso jo akcija ar kapituliacija. 

A. Tikėjimo pagrindas: kova dėl žmogaus 


Išeivis tiki: tėvynės laisvės kova yra virtusi ir ateity virs 
dar organiškesne mažute dalim kovos tarp Rytų ir Vakarų. 
Nusivylimas Vakarų žygiais gali būti dar gilesnis. Slaptos 
išpardavimo sutartys gali būti pridengiamos naujais 
skambiais šūkiais — užtvenkimas, išlaisvinimas, eman- 
cipacija, išsilaisvinimas, padėties nesankcionavimas ir kt. 
dengė ir dengs Vakarų negalią, iki jie patys iš tos negalios 
išsivaduos. Tačiau kova tarp Rytų ir Vakarų nesibaigs, jei ir 
būtų išduoti jo ir kitų tokių pavergtos tėvynės. Tai per 
menka duoklė tam, kuris nori visos Europos ir visų 
kontinentų. 

Vakarai, neišjungdami iš savo kovos pavergtos Eu- 
ropos, daro ne labdarą tiem pavergtiem kraštam, o tiktai 
kovoja dėl savo egzistencijos, nes kiekvienas naujas kąsnis 
priešui, komunistiniam Rytam, yra Vakarų siaurinimas ir 
silpninimas. 

Lieka išeiviui tikėjimas, kad Rytų ir Vakarų kovoje, kol 
ji reiškiasi tik šaltuoju karu, kovojama pirmiausia dėl žmo- 
gaus. Komunistinių Rytų pagrindinis siekimas — perdirbti, 
perkurti ar naujai sukurti žmogų. Perkurti tą, kurį jau fiziš- 
kai pavergė. Perkurti ir tą, kuris yra dar laisvame pasaulyje. 

Laisvojo pasaulio žmogų komunistiniai Rytai siekia 
padaryti dvejopą: padaryti aktyvų kovotoją už komunistinį 
žmogaus ir gyvenimo supratimą ar padaryti bent neutralų, 
kad jį išjungtų iš kovojančio priešininko gretų. 

Vakariečio bruožai, kurie buvo aliarmuoti vakariečių 
stebėtojų, yra to neutralaus žmogaus ženklai, komunizmui 
nekenksmingi, o jų daugėjimas priešininko stovykloje komu- 
nistiniam siekimam yra naudingas. Šitas reiškinys, komu- 
nistinių Rytų akcija už komunistinį ar neutralų Žmogų, 
duoda konstruktyvią išvadą ir Vakaram — veikti už žmo- 
gaus tikros vertės atstatymą — už jo intelektualinį 

budrumą, už jo moralinį principingumą, už jo idealistinį 
veiklumą. Tai yra pagrindas. Jo stiprinimas reikš pasi- 
priešinimą tai nužmoginimo akcijai, kurią genialiai vykdo 
komunizmas, siekdamas dominuoti. Jo stiprinimas reikš 
didesnę garantiją teisingai įžvelgti priešo užmačias, teisingai 
parinkti jam pasipriešinimo uždavinius ir metodus. Jo stip- 
rinimas reikš didesnį įžvalgumą tautinei kūrybai ugdyti ir vi- 
suomeninei sutartinei laimėti. Žmogaus vertės atstatymas 
praktiniame gyvenime yra pagrindas ir laisvės kovai. Visa 
kita yra tik praktinės išvados. Kai kurias tokias išvadas 
galima iliustruoti pavyzdžiais. 


B. Pavyzdžiai veiklos laisvės kelyje 


Intelektualinis budrumas reikalauja kritiškai sutikti die- 
nos pakišamus šūkius, faktus, žmonių ir įvykių vertinimus 
— užuot nekritiškai, papūgiškai priėmus iš šalies pagamin- 
tus ir pakištus apie juos sprendimus. Koegzistencija, taika, 
laisvė, kultūrinis bendradarbiavimas, vienybė, laisvinimas, 
demokratija, fašizmas ir tt. — vis tai gražūs ar negražūs 
vardai, kuriais norima aptempti ir paslėpti visai jiem 
priešingas turinys. Amerikos vyskupų laiškas 1959 lapkričio 
22 teisingai atkreipė dėmesį į terminų piktnaudojimą. 
Intelektualinis budrumas reikalauja tokius šūkius patikrinti 
visu logiškos aštrumu ir sutikimu su gyvenimo tikrove. Tada 
grūdus iš tų šukių tenka prisiimti, o pelus atmesti. 

Intelektualinis budrumas galbūt įtikins ne vieną, kad 
laisvės kelyje nepakanka rūpestingai kartoti bendrus laisvi- 
nimo žodžius, o reikia numatyti konkrečius uždavinius 
kiekvienam metui, kiekvienam kartui. Tada bus šaudoma į 
taikinį, ne į orą. Antai, jei paskutiniais metais Lietuvos 
okupantas taip siekia suniekinti Lietuvos laisvės kovotojus, 
tai geriausias jam pasipriešinimas sustiprinti tų didvyrių 

kultą. — Jei ėmė niekinti Lietuvos kankinius vyskupus, tai 
laisvasis pasaulis turėtų susilaukti informacijos, kuri paža- 
dintų jais pasididžiavimą ir meilę. — Jei okupantas taip 
siekia iškreipti ir suniekinti nepriklausomos Lietuvos praeitį, 
tai apdairumas ir budrumas diktuotų bent mažiausią 
uždavinį — nepadėti okupantui tos Lietuvos niekinti. 

Jei priešas taip ieško koegzistencijos su Amerika, kad ji 
užmirštų praeitį, norint jam kelią pastoti — juo labiau reikia 
informuoti Amerikos visuomenę apie tos praeities faktus, 
kurie įspėja sykiu, kokia bus ateitis pačiai Amerikai. 

Dr. A. Maceinos puikios sugestijos apie pabaltiečių 
imigrantų uždavinius buvo sureziumuotos vienu pasakymu 
— jie turi būti tiltas tarp Vakarų ir Rytų. Jo pasakymą tai- 
kant Amerikos plotui, tokiu tiltu labiau reiktų pabūti 
daugiau per provincinę spaudą, kurios skaitytojai yra labiau 
atviros širdies ir mažiau paveikti suktos politikos. Čia 
sveikintinas Amerikos LF bičiulių 1959 studijų savaitėje pri- 
eitas sprendimas ir įsipareigojimas ieškoti ryšių su savų 
miestų amerikiečių spauda. 

Tai keli pavyzdžiai, kurie rodo, kad laisvės kelio akcija 
gali būti suracionalinta, taupant jėgas ir žodžius. 

Intelektualinio budrumo padarinius gali pajusti ir morali- 
niai santykiai tarp žmonių, tarp grupių. Budresnis apsi- 
svarstymas prieis turbūt išvadą, kad laikas yra padaręs 
tvirtų sprendimų, kuriais punktais veikla nebereikalinga ir 
pastangos tuščiai eikvojamos: kova tarp politikų ir 
diplomatų dėl pirmavimo, kova tarp grupių taip pat dėl 
pirmavimo vadovybėse, kova tarp vadinamojo jaunimo ir 
senimo, kova tarp kunigų ir pasauliečių katalikiškos veiklos 
srityje. Ta kova gali būti dengiama gynimu valstybinių tei- 
sių, demokratijos, katalikybės ar kitokiais idealistiniais 
dangalais, bet tai savęs apgaudinėjimas, noras iliuzijom 
gyventi, naikintis ir kitus naikinti. Yra tragiška, kada 
žmonės manosi tuo tarnaują Dievui ir Tėvynei. Įžvalgesnis 

intelektualinis buklumas galėtų rodyti konstruktyvinių gali- 
mybių, realiai įmanomų: 

Klausimais, kurie liečia laisvės kovos reikalą, kurie gali 
padėti ar kenkti lietuviam tėvynėje ar Lietuvos bylai bei 
propagandai užsieniuose, gali susitikti įvairių grupių Žmonės, 
nesiteiraujant, kas tarp jų viršesnis ir su svaresniais įgalio- 
jimais, o tik kaip jis tais klausimais galvoja ir kaip pasiryžęs 
veikti. Bendras išsiaiškinimas daugiau ar mažiau duos bend- 
ras išvadas. Tuo bus laimėta veikimui bendra visų linija. 

Klausimais, kas ką gero gali įvykdyti galbūt teks nu- 
silenkti prieš gyvenimo diktuojamą išvadą: realiai gali nu- 
veikti jau nebe kolektyvai, bet daugiau atskiri pajėgūs ir kū- 
rybingi asmens. Taip yra diplomatinėje, taip politinėje, taip 
propagandinėje, taip ir kultūrinėje srityje. Jei kurie bendro 
pobūdžio kolektyvai prigyveno dekadansą, tai labiausiai 
tada, kada juose sustiprėjo atstovavimas, o ne darbas; kada 
grupės siuntė savo žmones atstovauti, o ne dirbti. Negalis 
pozityviai dirbti nori energiją kur nors dėti; nelaimė, kad ji 
buvo pasukta kliudyti dirbantiems paties kolektyvo rėmuo- 
se. Jei kolektyvai, kuriem yra sudarytos minimalios fizinės 
sąlygos visuomeninį darbą dirbti, būtų sudaryti ne tiek 
atstovavimo, kiek darbingumo principu, grožėtumės daug 
didesniais rezultatais. 

Ta tiesa gal nebuvo tokia aiški anksčiau; laikas ją pada- 
rė aksioma. 

Klausimais, kur reikalinga sukelti bendrą išeivijos 
opiniją, laikas padarė tai, kad šiandien daugiau reikšmės turi 
nebe politiniai kolektyvai, bet spauda. O jos politiniai 
kolektyvai šiandien beveik nebekontroliuoja. Tad ieškant 
bendros vieningos opinijos reikia sudaryti ją pirmiausia tarp 
laikraščių. Daros realesnis vienybės kūrimas tarp redakcijų 
nei tos vienybės ieškojimas tarp grupių. 

Intelektualinis budrumas gali padėti ir santykių tarp 
asmenų bei grupių moraliniam lygiui kilti, taigi kultūrėti. Kas 

yra krikščioniškos pasaulėžiūros ir nori savo veikimą jos 
principais tvarkyti, gerai pasvarstęs ras, jog tarp asmenų ir 
grupių ugdyti neapykantą, pagiežą nėra krikščioniškas 
principas. Komunistai laiko savo tikėjimo dogma neapy- 
kantą priešininkui. Krikščioniškoji pasaulėžiūra tam reikalui 
skelbia artimo meilę, net ir priešininkui. Jei krikščionis 
veikėjas tai atsimins, gal atsisakys tada nuo pagiežos kitaip 
galvojančiam, ją pakeis tegul ir ne meile, tai bent santū- 
rumu. O atsižvelądamas, kad šioje scenoje kova tarp grupių 
yra realiai beprasmė, paskelbs tarpgrupines „paliaubas“, t.y. 
gyvenk tu savo „tikėjimu“, aš gyvensiu ir veiksiu savuoju. 
Ilgesnėje perspektyvoje tai gali vesti ne tik į toleranciją, bet 
ir sugyvenimą, o reikiant ir bendradarbiavimą tam tikrais 
klausimais. 

Amerikos vyskupų 1959 laiške įspėjimas, kad tikintieji 
prisiima komunistinio galvojimo tiesas, galioja lygiai ir išeiviui 
lietuviui. Nuo to gali apsaugoti tik budresnis savos pa- 
saulėžiūros įžvelgimas ir tada jos sąmoningas praktikavimas. 


C. Finalas: išeivio ir europiečio atgimimo, 
taigi ir laisvės, viltis 


Tokias veiklos galimybes vaizduojas išeivis po pusan- 
tros dešimties metų. Žino labai gerai — tai daug sunkesnis 
kelias, nei sušaukti susirinkimą ir priimti protesto rezo- 
liuciją. Kelias sunkesnis, varginantis, reikalaująs nuolatinių 
pastangų. Žino taip pat, kad ne visada jam seksis juo eiti. 
Tačiau jei ir suklys jame septyniasdešimt septynis kartus, tai 
nereikš, kad kelias blogas, o tik kad reikia dar labiau jėgas 
stiprinti, nes jis sėkmingiau veda į laisvės racionalesnį 
siekimą, asmenų ir kartų galimą sugyvenimą. Tas kelias 
duos ir asmeninio pasitenkinimo, nes nebus laiko nei 
intereso domėtis užkulisinėm intrigom, apkalbom, įtari- 
nėjimais ir kitokiais šiukšlinėjimais. 

Jis duos ir pagrindo optimizmui. Įžvelgs, kad yra dar 
kita vakariečio pusė, kurios nekėlė apžvalgininkai — yra 
pastangų pasipriešinti vakariečio dekadansui, pastangų atsi- 
gaivinti, o ne galutinai slinkti į „Vakarų žlugimą“. Nėra 
vienintelis Amerikoje tokis balsas kaip Žurnalo America: 
„Jei mūsų tauta turi išlikti, mes turime turėti vėl popu- 
liarius kovotojus, kurie įkvėptų mums didybės krizių 
laikais“. 

Amerikoje vis daugiau aliarmo balsų apie pavojų 
amerikiečiui. Balsų, reikalaujančių pačios žmogaus auklė- 
jimo reformos. Paradoksu skamba faktas, kad priešų pavyz- 
džiai skatina amerikiečius atsitiesti iš tų klaidų, į kurias 
įstūmė juos patys Amerikos didieji žmonės. 

Įžveląs pagrindo optimizmui ir dėl pačių lietuvių išeivių. 
Kilo ir kyla pasipriešinimas prieš kultūrinį nuosmūkį. Kils 
pasipriešinimas ir dar plačiau — apskritai prieš intelektualinį 
seklumą, prieš moralinį susmulkėjimą kitose srityse, prieš 
abejingumą bet kuriom dvasinėm vertybėm. Kyla sykiu ir 
pozityvūs ženklai — kūrybinis polėkis vienur kitur, visuo- 
meninis užsimojimas, tarporganizacinis bendravimas, naujas 
prie klausimų pridėjimas — ypačiai tarp jaunimo. 

Taip, išeivis regi jaunimą tolstant nuo vyresniųjų — 
tolstant nuo jų pramogų, nuo jų organizacijų, nuo jų galvo- 
jimo ir veikimo būdų. Atviras žvilgsnis rodys, kad čia vyksta 
procesas, kaip aušrininkų laikais — tada vaikų, išėjusių į 
mokslus, tolimas nuo tėvų ūkininkų; dabar vaikų, išėjusių 
čia mokslus, tolimas nuo tėvų, virtusių darbininkais. Čia 
išėjusio jaunimo dalis nutols nuo tėvų pirmykščių idealų ir 
„paliks be likusio ženklo žmogumi buvus“ (V. Kudirka). 
Tačiau dalis liks ištikimi tėvų laisvės idealui, idealizmui, 
principingumui, nors ir kitokiu priėjimu, kitokiom formom 
nei tėvai. O tokių jau reiškiasi, jau ima stoti ir tos pačios 
laisvinimo akcijos aktyve. Tie nauji ženklai saugoja išeivį, 
kaip aną Jobą, ištverti pasitikėjime ir viltyje. Tai kas, kad 

jaunų pozityvių atžalų dar nedaug laisvės kovos bare. Išeivis 
žino: masė bemokslių ir mokslus išėjusių visada linkus 
gyventi inercija, kaip ją vaizdavo amerikiečių anketos. Žino 
taip pat, kad naujos idėjos, naujas galvojimas, nauji keliai 
gimsta atskirų asmenų pastangom. Jie eina savo keliu, 
dažnai partizaniškai, nepaisydami masės traukimo atgal. Kai 
tų bendro galvojimo ir bendro veikimo asmenų susidaro ne 
vienas, o maži bent būreliai, jie virsta masę keliančiu raugu; 
jie virsta garstyčios grūdu, kuris išaugina medį su dangaus 
paukščiais jų šakose. 

Jų pirmiausia ir labiausiai reikalingas išeivių gyvenimas 
po dviejų dešimčių metų okupacijų, po pusantros dešimties 
metų ištrėmimo. 


1960 

B. Pasaulio 


KOEGZISTENCIJOS BABELIS 


Tarp žodžių, kuriuos dabar vieni taria su pietizmu, kiti 
su kartumu, yra „taikingos koegzistencijos“ žodis. Žodis 
nuo pernai virtęs mada ir Vakaruose. Vieni jį vartoja kaip 
magišką burtažodį, su tikėjimu, kad jis išgelbės žmoniją; 
kiti žiūri į Šitą tikėjimą kaip į masinį psichozą, prietaringą 
iliuziją, kurioje nesirūpinama pastebėti, jog šis žodis vienaip 
suprantamas Vakaruose, kitaip Rytuose. 

Esame tarp tų, kuriems ne vis tiek, kaip Vakarai tą 
žodį supras ir dėl jo apsispręs, nes nuo to priklausys ir 
mūsų, čia gyvenančių, ir mūsų kraštų likimas. 


1. Koegzistencija Europos supratime 


Skirtas politiniam gyvenimui koegzistencializmo, ar 
koegzistencijos, žodis yra vartojamas iš panašumo su 
egzistencializmu, žinomu filosofijoje. Filosofinis egzisten- 
cializmas sutelkia savo dėmesį į Žmogaus žemiškuosius 
rūpesčius ir išlikimą. Koegzistencializmas, koegzistencija 
politikoje turi reikšti susirūpinimą išsilaikyti Vakarų ir Rytų 
pasauliams šalia vienas antro, rasti tokius tarp savęs 
santykius, kad kiekvienas galėtų gyventi pats ir nekliudyti 
gyventi kitam. Taip ją suprato ir britų opozicijos lyderis 

Attlee rugsėjo 12 pareiškime: ,,Ji (koegzistencija) nereiškia 
nei appeasmento, nei prievartos nusistatymų išsižadėti. Ji 
reiškia, jog mes kitiems paliekame tvarkytis su savo reika- 
lais, kad jie nesikištų į mūsiškius“. 

Tarp įvairių laipsnių, kuriais šiandien išreiškiami tarpu- 
savio santykiai tarp tautų, tarp grupių, tarp asmenų, O šiuo 
atveju tarp Rytų ir Vakarų, koegzistencijai tektų vieta 
tokioje eilėje: vienybė — draugingumas — taika — koegzis- 
tencija — šaltoji taika — šaltasis karas — karas. 

Vakarų Europai koegzistencija su Rytais priimtina. Tuo 
reikalu skirtumo tarp vyriausybių ir visuomenės nedaug. 
Net maža besvarsto, ar tokia koegzistencija yra galima. Šį 
klausimą peršokdami, eina tiesiai prie tolimesnio: kokiais 
būdais ją pasiekti. Tačiau atsakymo, vieningo, aiškaus, ne 
tik Europa, bet iš viso Vakarai neturi. Salvador de Mada- 
riaga, Ispanijos diplomatas ir filosofas, dabar egzilas, 
Oxfordo profesorius, tvirtina, kad Churchillio, Mendes- 
France, Eisenhowerio ir kt. pasisakymuose „„taikingos 
koegzistencijos“ žodis yra neaiškios prasmės (N. Z. 
Zeitung). Ją aiškindamas, Madariaga primena ir Pan- 
europinio sąjūdžio rezoliuciją, priimtą pernai Baden-Baden 
kongrese, kurioje už koegzistenciją aiškiai pasisakoma: 


Paneuropinio sąjūdžio tarptautinis tikslas yra tai- 
kinga Rytų ir Vakarų koegzistencija, kad padarytų galą 
šaltajam karui, ginklavimosi lenktynėms ir atominei 
grėsmei. 


Tą koegzistenciją sąlygoja tokia prielaida: 


Paneuropinis sąjūdis kaip prielaidos pasaulio taikai 
reikalauja tautoms tarp geležinės uždangos ir Sovietų 
Sąjungos laisvų rinkimų tarptautinėje kontrolėje. 


Mendes-France, atvykęs į Washingtoną, 1954 lapkričio 
18 pasisakė: 

Iš tikrųjų mes koegzistuojame jau dešimt metų 
nuo karo pabaigos ir galbūt galime pasakyti — 
taikingu būdu, nes apskritai imant, nėra jokio kon- 
flikto, jokio karo tarp kalbamų valstybių... Mūsų 
supratime koegzistencija, arba taikinga koegzistencija, 
reiškia, kad jokia šalis neturi jaustis grasoma kitos 
šalies veiksmų. 


Jis esąs pasiryžęs svarstyti kitos pusės pasiūlymus 
„konstruktyviniams žygiams“ ir „tiesioginiams  susi- 
tarimams“. Pasižada svarstyti kitų siūlymus, bet su savais 
siūlymais vengia rodytis. 

Koegzistencijai prielaidų nesuformulavo nė tas, kuris 
pirmasis drįso perduoti Vakarų pasauliui su rekomendacija 
koegzistencijos žodžius, pirmiau reikštus sovietų  — 
Winston Churchillis. Salvador de Madariaga tiesiog pastebi, 
kad Churchillis niekad šios rūšies pasisakymuose nebuvo 
reikiamai aiškus. Tokis žodžio meisteris galįs būti neaiškus 
tik tada, kai jis aiškus nenori būti. Tačiau jo užuominos 
Madariagai sudaro įspūdį, kad koegzistenciją laikytų galimą 
tokiomis prielaidomis, kurios 

a. Vakaram užtikrintų taiką; 

b. nesikišimą į vidaus reikalus; 

c. grąžintų Rytų Vokietijai laisvę — nors ir visų kitų 
sovietų pavergtų europiečių kaina. ' 

Pastarasis punktas yra vienintelis, kuris yra daugiau 
negu status guo, reikalaudamas iš sovietų tam tikros teri- 
torinės nuolaidos. Churchillio prielaidos būtų priimtinos 
Europos didžiajai daliai. 


2. Amerikos supratime 


Amerikos supratimas ir jos reikalaujamos prielaidos 
koegzistencijai nesutampa su europiniu. Jai yra gyvas ir 

pirmasis klausimas, europiečių peršoktas: ar koegzistencija 
iš viso galima. Vienos nuomonės nėra tarp valdžios ir visuo- 
menės, tarp vyriausybės ir Kongreso, tarp atskirų asmenų. 
Du aiškūs kraštutinumai ir kova. Tačiau pačioje vyriausy- 
bėje, kurią spaudžia pramonininkai, prekybininkai ir kitos 
užkulisinės jėgos, stiprėja koegzistencijos mintis, nors pre- 
zidentas šio žodžio vengė, pasigaudamas ,,„modus vivendi“ 
ar panašių. 

Koegzistencijos prielaidų Amerika taip pat nepasako 
aiškiau. Tarp jų betgi ryškėja 

a. Austrijos taikos sutartis, kuri leistų pagaliau tai vals- 
tybei laisvai reikštis ir išeiti iš sovietinės įtakos; 

b. Vokietijos sujungimas, kuris pareikalautų taip pat 
nuolaidų iš sovietų; 

c. tam tikro laipsnio nusiginklavimas ir jo kontrolė, 
kuri užtikrintų saugumą. 

Iš to, kad atsakingieji valstybės vyrai jau vengia kalbėti 
apie pavergtųjų išlaisvinimą, bet iš kitos pusės nepraleidžia 
progos paryškinti laisvės ir teisingumo principų tautoms 
tvarkytis, galima būtų spėlioti, kad šitų principų taikymo 
plotas paliekamas kaip derybų medžiaga; ar Amerikai 
daugiau ar mažiau užsiprašyti ar kiečiau ar nuolaidžiau 
principų plotmėj laikytis, priklausys nuo konkrečių sąlygų 
galimų derybų metu. 


3. Rytų supratime 


Kitaip į koegzistenciją žiūri Maskva. Buvęs Rumunijos 
užsienių reikalų ministeris Gregore Gafencu savo knygoje 
Preliminaires da la guerre a VEst atkreipia dėmesį, kad 
sovietinis galvojimas turi kitokią logiką nei Vakaruose. 
Terminai tie patys, bet jų prasmė kita ir su laiku dar 
kintanti. Taika reiškia veržimąsi pirmyn ir naujų teritorijų 

įaijimą; taikos ofenzyva reiškia pastangas pralaužti priešo 
frontą ir pastūmėti taiką (sovietiškai suprantamą) kiek 
galima pirmyn. Panašiai ir „taikinga koegzistencija“ 
sovietiniame supratime nėra statinė būsena, kaip tai norima 
suprasti Vakaruose. Sovietams tai nereiškia stabilizavimosi, 
sustingimo tam tikrame punkte. Ji reiškia laikinį stab- 
telėjimą, pauzę, kad galima būtų atsikvėpti, pergrupuoti 
jėgas ir veržtis vėl tolyn, ko reikalauja komunizmo esmė. 

Šitą Gafencu iškeltą dinaminę koegzistencijos prigimtį 
liudija ir sovietinių vadų  neslepiamas pasisakymas. 
Madariaga citavo šveicarų spaudoje, ir pokalėdinėje kalboje 
Dulles prisiminė Stalino žodžius, pasakytus 1927 partijos 15 
kongrese: 


Negalime užmiršti Lenino pareiškimo, kad mūsų 
statyba žymia dalimi priklausys nuo to, kiek sėk- 
mingai mums pavyks nudelsti mūsų karą su kapitalis- 
tiniais kraštais; karą, kuris yra neišvengiamas, bet 
kuris gali būti nudelstas, ligi bus pribrendęs prole- 
tarinis karas Europoje, arba ligi kolonialinės revoliu- 
cijos pasieks viršūnę, arba ligi kapitalistai tarp savęs 
ims kariauti dėl kolonijų grobio. Dėl to turime laikyti 
savo neišvengiamu uždaviniu palaikyti taikingus santy- 
kius su kapitalistiniais kraštais. Mūsų santykių su 
kapitalistiniais kraštais pagrinde turi būti koegzis- 
tencijos tarp dviejų viena kitai priešingų sistemų 
pripažinimas. 


Iš to pareiškimo Madariaga daro išvadą, kad 
koegzistencija Rytams tėra priemonė laikui laimėti, ligi ateis 
neišvengiamas atsiskaitymas tarp kapitalizmo ir komu- 
nizmo. Komunistams tai labai aišku. 

Ir Margit Gantenbein, analizavęs komunistinės Kinijos 
norą siekti koegzistencijos, prieina tą pačią išvadą: 

Koeazistencija yra pageidaujama, ligi kietas 
priešas suminkštės ir ligi pačiam reikalinga ramybė 
(Die Tat, 1954.12.19). 


O komunistų partijos gen. sekretorius Chruščiovas, 
kom. Kinijos min. pirm. Ču En-lai atsilankius Maskvoje, 
priėmimo metu kalbėjo, kad santykiai tarp Kinijos ir Rusijos 
esąs koegzistencijos pavyzdys. Dėmesio vertas šitas paaiš- 
kinimas, kuris iliustruoja, kaip praktiškai atrodo toji 
koegzistencija — tada, kai Kiniją valdo Maskvos valia. 

Skirtingas koegzistencijos supratimas kitaip verčia 
galvoti komunistus ir apie jos prielaidas. Jas apytikriai išreiš- 
kė maršalas Bulganinas 1954 lapkričio 7 kalboje: 

Europos kolektyvinis saugumas, t.y. Europa su Rusija, 
bet be Amerikos; 

Vokietijos sujungimas „taikingomis priemonėmis“, t.y. 
Vokietija neapginkluota ir tokie rinkimai, kokius siūlė 
Korėjoje; 

Proporcingas nusiginklavimas, kuris leistų tvirtai apsi- 
ginklavusiai Rusijai turėt persvarą, ir ,,„masinio naikinimo 
ginklų“ uždraudimas. 

Iš tos analizės tegalima išvada: 

skirtingas koegzistencijos supratimas tokią koegzisten- 
ciją, kokios nori Vakarai, pastovią padaro negalimą; 

koegzistencija tegali būti tam tikram laikui, kurio termi- 
nas priklausys daugiau nuo Rytų, ne nuo Vakarų apsi- 
sprendimo; 

Rytai tokios koegzistencijos pageidauja, Vakarai ją 
pergyvena vis daugiau ir daugiau kaip neišvengiamą. 


4. Koegzistencijos šaknys 


Eazistencialistinis filosofavimas išryškino europinio 
žmogaus rūpesčius savo buvimu žemėje. Prarasdamas 

rūpestį buvimu antgamtėje, žmogus tik sustiprėjo baimėje, 
nerime dėl savo likimo. Atlanto chartos pažadai išvaduoti 
žmogų nuo baimių ir nesaugumo lyg buvo atsiliepimas į 
tuos egzistencinius Žmogaus rūpesčius. Žmogaus egzisien- 
ciniai rūpesčiai dabar virto tautų ir valstybių egzistenciniais 
rūpesčiais. lr koegzistencija turėtų išvaduoti atskirus 
žmones ir tautas nuo netikrumo, nesaugumo jausmo, nuo 
grėsmės būti sunaikintam. Europos žmonės, kurie per- 
gyveno sunaikinimo vaizdus, itin jautrūs šitai naujai grėsmei. 
Dėl to jie taip veržiasi į koegzistenciją. Jie pro pirštus 
pažiūri į bet kurias prielaidas, kad tik jų dabartinė padėtis 
nebūtų paliesta. Pagal šūkį: gelbėkis, jei gali, Europoje 
sustiprėjęs susirūpinimas sava egzistencija — individualine 
ar tautine; dėl to maža turi atgarsio principai, kitų žmonių ir 
tautų likimas. Dėl to Europoj taip nublanko jungtinės 
Europos idėja, ir su pavergtųjų likimu jie yra visai susipratę. 

is psichozas itin sustiprėjo nuo pereitų metų pradžios, 
kada Anglijoje buvo aliarmuota, jog sovietai yra pajėgūs 
sunaikinti pusę Britanijos gyventojų, jog bombos gamybai 
surasta nauja medžiaga, ryškiai suprastinusi ir atpiginusi 
visą darbą. 

Bet koegzistencija tarp Rytų ir Vakarų tegali būti 
laikinė. Tad ji Vakarų Europos žmogui grėsmės negali 
panaikinti, o tik nudelsti. Žinojimas, kad grėsmė gali pri- 
bręsti kiekvienu momentu, dar labiau dezorganizuoja žmo- 
gaus dvasią, kuri gali eiti iki kraštutinumų, kad tik iš tos 
grėsmės išsivaduotų, į desperacinį pasipriešinimą, o gal dar 
greičiau į visišką kapituliaciją. 

Tokis yra tragiškas europinio žmogaus pergyvenimas 
ryšium su ta koegzistencija. 

Amerikos dvasia kita. Dulles kalba po Naujų Metų 
(N.Y.H. Tribune 1955.1.12) rodė, kad sovietinis koegzisten- 
cijos supratimas čia kiaurai peržvelgiamas. Ir jei vis dėlto 
Amerikos vadovaujantieji asmens linksta nevengti koegzis- 

tencijos, tai dėl kitokių motyvų nei Europoje. Tarp tų moty- 
vų verti dėmesio šie: 

a. Amerika siekia išlaikyti su Europos sąjungininkais 
politinę vienybę, o griežtesnis Amerikos žodis ar žygis galė- 
tų nubaidyti sąjungininkus, ir Amerika galėtų pasilikti viena; 
jie nori koegzistencijos, tad neatsisako nė Amerika. 

b. Amerika tikisi, kad ir laikinės koegzistencijos tarpas 
gali veikti Vakarų naudai. Amerikiečiai tiki, kad „taikinga 
koegzistencija“ gali virsti „„rivalizuojančia“, kurios metu 
Azijos tautom būtų duota ūkinė pagalba ir jos dėka pačios 
Azijos tautos prieitų išvadą, jog amerikinė gyvenimo sistema 
yra geresnė už komunistinę. Amerikiečiai tiki, kad laikas 
gali atnešti pačioje Sovietų Sąjungoje persitempimo ir nuo- 
vargio. 

c. Amerika tiki, kad ir realiai ginkluotai jėgai Vakaruose 
sukurti dar reikalingas laikas, nes turės būti apginkluota 
Vokietija, be kurios vargiai įmanomas ir ginkluotas kon- 
fliktas su Sovietais. O tam reiks dvejų-trejų metų. 

d. Pagaliau pasisakyti už koegzistenciją naudinga ir 
taktiniais sumetimais, kad parodytum, jog tu jos nori, o tik 
tavo priešininkas ją sukliudo. 

Šie ir kiti mums nežinomi motyvai veikia, kad palan- 
kumas koegzistencijos idėjai auga ir Amerikos vyriausybės 
sluoksniuose, skaldydamas kariuomenės štabo, Kongreso 
narių nuomonių vieningumą ir, anot sen. Knowlando 
žodžių, taikytų Kinijos reikalui, išvystydamas propagandą 
nutildyti tiems, kurie imasi kitaip analizuoti. 


5. Koegzistencijos nežinomieji 
Nematematiniame apskaityme pasitaiko neįkalkuliuotų 
nežinomų dydžių, kurie gali lemiamai iškreipti visą apskai- 
tymą, kai reikia jį vykdyti. Minėtame amerikiniame apskai- 


206 


tyme du nežinomieji dydžiai dėmesio itin verti ir Amerikai 
būdingi. 

Vienas tai Amerikos perdėtas optimizmas, šviesi pa- 
žiūra į žmogaus ir žmonijos evoliuciją, lyg senoji deistinio 
tikėjimo liekana, kurią buvo Goethe Fauste išreiškęs, tar- 
damas, kad žmogus ir žmonija per klaidas ir griuvimus eina 
gerėjimo keliu. Tuo tikėdamas Rooseveltas nustatinėjo 
Amerikos santykius su Maskva ir pasvajodavo net Staliną 
atversti savo nuolatiniu bendravimu. Tuo tikėdama ir 
paskesnė Amerika organizavo Europos apsaugos bendruo- 
menę, tardama, kad laikas veiks jos naudai. Toks 
optimizmas gundo laukti ir nesiimti iniciatyvos piktybei 
užbėgti už akių, leisti jai išaugti iki grėsmingo dydžio. Rytų- 
Vakarų atveju tai gresia sovietiniu apsiginklavimu iki pri- 
lygstant ar pralenkiant Vakarus. 

Kitas nežinomasis, kuris gali duoti netikėtų vaisių, tai 
Amerikos dvejopa propaganda. Patirštinti vaizdai apie 
atominių ginklų galybę, kuri išgriausianti Amerikos miestus 
per trumpą laiką, organizuoja masėje egzistencinę baimę, 
irracionalinį nusistatymą prieš tų ginklų vartojimą, palaiko 
pasiilgimą „pacifizmo“, kurį Vakaruose (ne sovietuose!) 
platina komunistai. Tuo atžvilgiu Amerikos masė gali būti 
privesta iki tos egzistencinės baimės ir nesaugumo jausmo, 
kuris yra apėmęs europinę. Broliai Alsopai užsiminė, kad ta 
baimė pasieks Ameriką po 2—3 metų, kai ji patirs, jog nėra 
saugumo nuo sovietinių lėktuvų. 

Iš kitos pusės vyriausybė, savo propagandoje vis 
daugiau nutylėdama tarptautinius reikalus ir kreipdarna 
dėmesį į ūkinės gerovės idealą, nejučiomis gundo masę izo- 
liuotis nuo plačiojo žvilgsnio, įsivynioti į asmeninės materia- 
linės gerovės siekimus, prarasti tuos idealistinius, princi- 
pinius nusistatymus, kuriais dabar Amerika gal vienintelė 
taip skaidriai šviečia tarp didžiųjų tautų ir dėl to Europoje 
vadinama naivi, nereali. Šiuo keliu Amerikos masė artinarna 

bus į europinę. Ir nelengva bus ją atitiesti, kai bus pamatyta 
žala. Nelengva juk buvo likviduoti žalą, kurią buvo padarius 
vyriausybės sąmoninga  promaskvinė,  prokomunistinė 
propaganda masėje karo metu. 

Chaose dėl koegzistencijos švystelėjo Pijaus XII sausio 
3 pokalėdinė kalba apie koegzistenciją. Joje buvo skirtos 
trejopos koegzistencijos: koegzistencija baimėje, koegzisten- 
cija klaidoje ir koegzistencija tiesoje. 

Anksčiau apžvelgti koegzistencijos reiškiniai daugiausia 
yra kilę iš baimės, ypačiai Europoje. 

Apžvelgtos koegzistencijos prielaidos daugiausia pa- 
grįstos klaida: arba sovietinės koegzistencijos nepažinimu, 
arba savo egoizmu, kuris yra netikęs pagrindas santykiams. 

Pijus XII pasisakė tik už koegzistenciją, pagrįstą tiesa ir 
iš tiesos plaukiančią. Tą mintį šiems Rytų-Vakarų santy- 
kiams panaudojant, pažymėtina, kad tarptautiniai valstybių 
santykiai tada atitinka tiesą, kada jie bus skirti žmonių, kon- 
krečių individualių žmonių, gerovei, kuriai yra sukurtos ir 
atskiros valstybių organizacijos. Tik tarp valstybių, kurios 
laiko pirmu ir pagrindiniu savo uždaviniu pagerinti žmonių 
gyvenimą, bus bendras rūpesčių, sugyvenimo ir bendradar- 
biavimo pagrindas. Tik tarp tokių krantų, kurie liečiami ton 
pačion pusėn tekančios srovės, gali būti nutiestas tiltas, 
kurio pageidavo Pijus XII. 

Tokis tiltas galimas prileidžiant, kad komunizmas 
nustos žiūrėjęs į žmogų kaip į priemonę savo valdymo 
ekspansijai, kaip į sraigtelį valdančiųjų mašinai ir pirmoj 
savo tikslų eilėj pastatys patį žmogų, ne savo idėją. Bet 
praktiškai tai reikštų, kad tiltas galimas, jei Rytų komuniz- 
mas nustotų buvęs komunizmas. 

Prie koegzistencijos žodžio susitelkia globalinės apim- 
ties veiksmų ir minčių maišatis. Ji gąsdina mus ne pačios 
koegzistencijos galimybe, bet jos prielaidomis, kurios neiš- 
vengiamai turėtų paliesti ir pavergtų kraštų likimą. 

Gąsdina, kad egzistencinėje baimėje atsidūrę ir savų 
interesų rate užsidarydami, Vakarai gali atsisakyti nuo tei- 
sybės ir kitų principų tarptautiniuose santykiuose ir ten- 
kintis koegzistencija klaidoje, o tai neigiamai atsilieptų pa- 
vergtų kraštų likimui. 

Padidėjusi grėsmė skatina mus visą savo kad ir mažą 
svorį sutelkti tam, kad Vakarai išsisaugotų koegzistencijos 
klaidos. 

Pasipriešinti klaidai — tos rūšies veiklos labiau 
reikalinga Europa nei Amerika, kur pasipriešinimo kova 
vedama pačių Amerikos žmonių. 

Izoliavimasis savo egzistencinių interesų rate kaip 
koegzistencijos šaknis, pareiga prieš tai kovoti įspėja mus 
pačius laikytis galimai aukščiau dvasinių interesų ir plataus 
solidarumo rate. 


1955 

POLITINĖS RAIDOS METINIS 
[1956] BALANSAS 


Kurie praėjusiais metais politiniai įvykiai didžiausi? 
Kuriuos iš jų verta pasilaikyti atmintyje kaip pagrindą, ant 
kurio klostysis šių metų politinė raida? Tai, ką per metus 
nervingai rašė Rytų ir Vakarų pasaulis į tarpusavio santykių 
knygas savo darbais, nelengva sutraukti į kelis laikraščio 
puslapius. Nelengva objektyviai atrinkti įvykius, mėginant 
atsakyti į klausimus: kas reiškė santykiuose tarp Rytų ir 
Vakarų naujus etapus, atmainas; kur link sviro pavergtųjų 
tautų likimo klausimas? 


1. Susidrumstimas Rytų ir Vakarų jėgose 


Tarp Rytų jėgų buvo ir liko lemiamoji jėga Sovietai, 
Maskva. Lemtingiausias įvykis juose buvo vasario 20 
partijos dvidešimtame kongrese Stalino iškeikimas. Tai 
pastūmėjo į naujus įvykius patį Kremlių — į kovą tarp Sta- 
lino šalininkų ir jo priešų, ir ji dar nebaigta. Pastūmėjo ir 
Sovietų Sąjungos piliečius pagaliau išdrįsti. Kas buvo nešio- 
jama širdyje ilgus metus, dabar atsargiai prasiveržė viešu- 
mon. Prasiveržė nepasitenkinimas partija ir jos režimu. Sa- 
telituose prasiveržė nepasitenkinimas Rusijos imperializmu 
ir jos kolonialiniu išnaudojimu. Lenkija — pavyzdys tų sateli- 


210 


tų, kurie sustojo pusiaukelėje — komunistiniame režime, 
bet su daline tautine nepriklausomybe, siekiančia pilnos 
nepriklausomybės. Vengrija veržėsi toliau — nors sukilimas 
prasidėjo komunistų partijos ribose, bet jis išsiveržė iš 
partijos kontrolės ir virto tautos kova prieš okupantą ir 
prieš jam tarnaujantį komunizmo režimą. 

Pradrjso paveratieji ir kitur — Ukrainoje, Baltijos kraš- 
tuose, Rytų Vokietijoje. Laisvės ir duonos šūkiai degino pa- 
vergtuosius visur. 

Kremlius pasijuto priverstas griebtis vėl smurto, Stali- 
no išmėgintų metodų. Vengrijos krauju užliejo sukilimą. 
Represijomis ir grasinimais puolėsi raminti išdrįsusius Rytų 
Vokietijoje, Baltijos kraštuose, pačioje Rusijoje. Šitai dar 
labiau pagilino konfliktą tarp Kremliaus viešpačių; sumažino 
Maskvai pasitikėjimą tokių jai palankių „,neutraliųjų“ kaip 
Indija; apskaldė komunistų partijas Italijoje, Prancūzijoje. 
Ypačiai prarado Maskva Vakaruose palankiuosius ir parau- 
dusius intelektualus. 

Maskva moraliniu atžvilgiu daug pralaimėjo. Tad nau- 
josios jos pastangos buvo sudrausminti partiją, imtis repre- 
sijų prieš išdrįsusius studentus ir intelektualus pačioje Sovie- 
tų Sąjungoje, priveržė satelitus arčiau prie Maskvos. 
Pastarajam uždaviniui griebėsi Kinijos, kai neišdegė su Jugo- 
slavija. Jugoslavija norėjo, kad apie ją imtų suktis artimiausi 
satelitai. Taip buvę sutarta ir Jaltoje. Bet kai Maskva susi- 
tarimą sulaužė ir Vengriją vėl savo įtakoje norėjo pasilai- 
kyti, Jugoslavija iš Maskvos įrankių iškrito. Jos vietoje atėjo 
Kinijos komunistai su patarimais ir politine įtaka Lenkijai, 
Vengrijai ir kt. Už tat Kinijos vaidmuo auga. Ji virsta 
pirmuoju vyriausiuoju satelitu, kaip Indija yra pirmasis iš 
„neutraliųjų“, telkdama apie save Azijos-Afrikos bloką, kuris 
nori virsti trečiąja jėga. Jei negali jis virsti tuo tarpu mili- 
tarine jėga, tai politine lemiama jėga, kur sveria balsai, jau 
spėjo pasireikšti. 

Vakarų jėgoms vadovavo ir toliau Junat. Valstijos. Bet 
pastarųjų didesnei iniciatyvai buvo surištos rankos. Surištos 
iki rinkimų. Bet ir rinkimai neatrišo jų pilnai, nes vyriausybė 
liko respublikonų rankose, Kongresas demokratų. Tas fak- 
tas atsiliepė vyriausybės iniciatyvai trukdomuoju būdu — 
Kongresas ilgai delsė su vyriausybės planu Viduriniams Ry- 
tams. O jis būtų buvęs propagandiškai efektingas tuo 
atveju, jei staigiai būtų buvęs priimtas, panašiai kaip For- 
mozos reikalu; Kongresas bei demokratas Wagneris 
apkarpė ir Eisenhowerio manevrus su Saudi Arabijos kara- 
lium, o ypačiai su Titu. 

Mėgindamas turėti Kongreso pasitikėjimą, prezidentas 
remiasi daugiau vadinamuoju liberaliuoju respublikonų 
sparnu ir jį apie save stiprina. Pastarasis yra pažangesnis 
ūkinių bei socialinių reformų atžvilgiu, bet taip pat palan- 
kesnis appeasementui sovietų atžvilgiu. Šituo sparnu pasi- 
remdamas, prezidentas yra artimesnis demokratamas nei 
konservatyvesniam respublikonų sparnui. Iš pastarojo 
vyriausybės politika ir susilaukia principinės kritikos bei 
opozicijos (Knowland: Izraelio reikalu, sovietų reikalu). 

Vyriausybės užsimojimų laisvę ima varžyti pastaruoju 
laiku ir infliacijos pavojus. Jis verčia siaurinti biudžetą, o 
siaurinant biudžetą labiausiai turės nukentėti kariniai reika- 
lai, nes 6096 biudžeto veik tam reikalui eina. Gali nukentėti 
tada ir tarptautiniai įsipareigojimai. 

Amerikos politikos laisvę varžė ir europinių 5ą- 
jungininkų skirtinga politika. Egipto reikalai visai buvo per- 
skyrę Ameriką nuo Anglijos bei Prancūzijos. Perskyrę tiek, 
kad Eden nebuvo priimtas Washingtone, ir valst. sekr. 
Dulles galėjo tarti, jog pereitais metais jis sykiu su sovietais 
balsavęs prieš Angliją ir Prancūziją. Kai Anglija su Prancū- 
zija iš Egipto pasitraukė, kai Eden pakeistas Macmillanu, 
Amerikos santykiai su europiniais sąjungininkais vėl atnau- 
jinti, tačiau kartumą juose nebus lengva taip greitai pašalinti. 

Ir ištikimasis Amerikos sąjungininkas, gal iš visos Europos 
ištikimiausias, Vokietijos kancleris Adenauer pereitą vasarą 
pareiškė nusivylimo Amerikos politika. Bet jo siūlytas 
Europos  apsijungimas neišėjo iš žodžių ir pageidavimų 
sferos. Kai kurie Amerikos žygiai sustiprino Vokietijoje 
opozicijos liniją ir pagerino jų viltis laimėti šiemet rinkimus. 
O tuo atveju Vokietijos opozicijos politika sovietų atžvilgiu 
yra nepalankesnė Amerikai nei Adenauerio. Už tat Amerika 
mėgino laimėti draugų Azijoje ir ypatingai veda stiprią kovą 
laimėti į savo pusę arabų kraštus. Jei iš savo šalininkų ką 
Amerika prarado per tuos metus, tai gal labiausiai paverą- 
tuosius Žmones. 


2. Ėjimas iki karo ribos 


Metų pradžioje santykiuose tarp Rytų ir Vakarų jau 
nebuvo to priklaus saldliežuvavimo, su kuriuo išvyko iš 
enevos garsieji Ženevos dvasios gimdytojai (1955 liepa). 
„Nėra karo, bet nėra nė taikos“, skelbė Amerikos spauda 
sausio pradžioje. Valst. sekr. J. F. Dulles sausio 11 aliar- 
mavo, kad sovietai stengiasi perimti kontrolę kitų kraštų 
ūkiniam ir socialiniam gyvenimui. Labiausiai Dulles turėjo 
minty Aziją ir arabų kraštus. Life žurnale Dulles paskelbė 
šiuo metu ir savo naują gerokai nerimo sukėlusią politinę 
koncepciją apie „ėjimą iki karo ribos“. „Sugebėjimas eiti iki 
karo ribos, paties karo nepradedant, yra reikalingas menas, 
ir jeigu šio meno nemokėtum, kiltų neišvengiamas karas. Jei 
neturi drąsos eiti iki karo ribos, tai esi pralaimėjęs“. Tai yra 
ne kas kita kaip karinės jėgos priemonė, kuri paremia 
diplomatinius reikalavimus. Tačiau tas Dulles pareiškimas, 
lygiai kaip ir paskesnis (birželio 9) jo paskelbtas 
pasmerkimas politiniam  neutralumui susilaukė stiprios 
reakcijos. Daugiausia iš europinių sąjungininkų ir iš neut- 

raliųjų. Kaip anksčiau susirasdavo kažkokia jėga, kuri 
Dulles pareiškimus paversdavo niekais, taip šiuo kartu teko 
pačiam prezidentui švelninti Dulles paliktą įspūdį, pripažinti 
buvimo teisę neutralumui, o vietoj ano „ėjimo iki karo 
ribos“ Amerikos politikoj reiškėsi greičiau ėjimas „iki 
koegzistencijos ribos“, nes tuo tikėjosi prilaikyti prie savęs 
sąjungininkus ir nerūstinti neutraliųjų. Prezidentas labai 
atsargiai atsiribojo nuo Maskvos piršimosi į bendradarbia- 
vimą, į apsilankymus svečiuosna; prezidentas įspėjo dar 
kovo mėn. apie šaltojo karo stiprėjimą, tačiau Amerikos 
politikoje jis laikėsi linijos ieškoti santykių išlyginimo su 
sovietais taikingu būdu. 

Tokia politinė linija rodės priimtina ir europiniams 
sąjungininkams. Su panašiomis iliuzijomis buvo nuvykę į 
Maskvą Prancūzijos ministeris pirmininkas ir užsienio 
reikalų ministeris gegužės mėn. Tikėjosi išsiderėti iš Mask- 
vos nesikišimą į Alžiro reikalus. Tačiau Maskvai žaisti ara- 
bų korta prieš Vakarus buvo esminis šio laiko politikos už- 
davinys. Tad Maskva deklaravo savo pritarimą arabų 
siekimams ir sudaužė Prancūzijos iliuzijas . Kai Maskvos 
remiamas Egipto Nasseris suvalstybino Suezo kanalo 
bendrovę (liepos 26), radikaliai pasisuko Prancūzų ir Ang- 
lijos politika nuo iliuzijų rasti su Maskva garbingą susipra- 
timą. Čia jie nusisuko ir nuo Amerikos politikos, imdamiesi 
jėgos prieš Nasserį (spalio 29 subombarduotas Egiptas). 
Anglai ir Prancūzai ėmėsi aktyvios politikos, o Amerika 
pasiliko ir tada eiti ne iki karo ribos, bet priešingai — nuo 
karo į „taikos ribas“. Tą Amerikos pabrėžiamą taikingosios 
politikos liniją rodė dar ir liepos 16 Dulles pareiškimas apie 
galimą Amerikos kariuomenės atitraukimą ar tik suma- 
žinimą iš Vokietijos (paskui turėjo dementuoti). Tai rodė ir 
separatinis ėjimas prieš Anglijos ir Prancūzijos politiką Egip- 
te ir pavartojimas Anglijai bei Prancūzijai ūkinių sankcijų, 
kad jos pasitrauktų iš Egipto. Tik nežinia, ar Prancūziją su 

Anglija labiau paveikė Amerikos ūkinės, diplomatinės sank- 
cijos, ar Maskvos grasinimas karinėmis sankcijomis. Bent 
Maskva pasigyrė, kad vieną dieną ji pagrasino, o kitą dieną 
anglai su prancūzais sutiko pasitraukti. Šiuo atveju Maskva 
pasinaudojo tuo Dulles skelbtu „ėjimu iki karo ribos“, kurio 
betgi taip vengė Amerika. 

Amerikos neišjudino imtis „ėjimo iki karo ribos“ ne tik 
lenkų sukilimas Poznanėje (birželio 28), bet nei Vengrijos 
sukilimas (spalio 23), nors teisėta Vengrijos vyriausybė buvo 
paskelbusi savo neutralumą ir kreipėsi į Jungtines Tautas, 
kad jos neutralumą gintų. Nepakeitė Amerikos nė brutali 
sovietinė invazija į Vengriją. Ji tenkinosi žodžiais ir karitaty- 
viniais darbais, bet vengė iš tolo „ėjimo iki karo ribos“. 


3. Stabilizacijos Europoje piršliai 


Amerikos politika, užsiangažavusi grąžinti dabarti- 
niams satelitams demokratinio valdymosi teises (Jaltos ir 
Potsdamo sutartys), negali pasakyti: gerai, ką jūs pasiėmėt, 
turėkit sau, ir dabar pradėkim toliau normalius santykius, 
prekybą, kultūrinį bendradarbiavimą. Tai būtų sovietinė 
tezė. Tačiau Amerikoje yra asmenų, kurie panašiai galvoja. 
Ir pereitais metais jie drąsiai pasireiškė, siūlydami keisti 
Amerikos politikos liniją. Gegužės mėn. pasirodė garsioji 
George Kennano, buvusio Amerikos politikos planuotojo, 
„finality“ tezė. Ji reiškė siūlymą kai kuriuos įvykdytus poli- 
tinius aktus (tarp jų Baltijos valstybių aneksiją bus turėjęs 
galvoje!) laikyti baigtus, pripažintus ir ant jų toliau plėtoti 
normalius santykius su sovietais, nesipriešinti kom. Kinijos 
atsiradimui Jungt. Tautose. 

U.S. News and World Report buvo pranešęs, kad buvę 
numatyta po prezidento rinkimų santykius su sovietais 
sutikti kaip tik ta normalinimo linkme. Jeigu tai neįvyko, tai 

dėl to, kad nepramatytas Vengrijos sukilimas ir visuomenės 
pasipiktinimas sovietine agresija pamaišė kortas. Santykių 
sunormalinimo reikalas atidėtas neribotam laikui. Tačiau 
pačios idėjos nepanaikino. Tik vietoj terminologijos „,„titoiz- 
mas“, „gradualizmas“ ir pan. su šiais metais jau imama 
kalbėti apie ,„neutraliąsias juostas“. Ir iš Baltųjų rūmų buvo 
viešai atsargiai prasitarta, kad tam tikromis sąlygomis gali 
būti svarstomas tam tikros zonos neutralizavimo ir 
demilitarizavimo klausimas. Ypačiai vėl pasigavo šios idėjos 
Europa, kuriai greitai praėjo sentimentas dėl Vengrijos. Tas 
sentimentas buvo kilęs iš baimės, kad vakarinius europie- 
čius gali ištikti tokis pat likimas. Bet baimė aprimo, ir Bel- 
gijos buvęs ministeris pirmininkas ir užsienio reikalų minis- 
teris vėl ištraukė iš archyvo Europos išpardavimo planą, 
pagal kurį Vokietija turi būti sujungta, demilitarizuota, 
neutralizuota, o sovietų kariuomenė atsitraukti už Vyslos, 
vakariečių už Reino. 

Ties šios rūšies koegzistencija ir sustoja dabar Rytų- 
Vakarų santykiai. Tuo tarpu tam ruošiama viešoji opinija, 
po kurios turi ateiti diplomatiniai žygiai. Vakarai siekia 
Europoje stabilizacijos net ir labai didele kaina, didelėmis 
nuolaidomis sovietams, o visas rungtyniavimas perkeliamas į 
Vidurinius Rytus. Ten pagrindinė rungtynių arena. 


4. Nebe išlaisvinimas, o išsilaisvinimas 


Metai buvo prasidėję tarp Washingtono ir Maskvos 
piktai. Kaip tik dėl pavergtųjų kraštų. Eisenhoweris 1955 
Kalėdoms buvo pareiškęs sveikinimus pavergtųjų Europos 
kraštų atstovams. Maskva tuoj apkaltino prezidentą, kad jis 
kišasi į „mūsų draugų... liaudies demokratijų vidaus 
reikalus“. Sausio 9 Dulles priėmė pavergtųjų kraštų atsto- 
vus ir pareiškė, kad ,„Junatinės Valstijos nepriims jokio 

kompromiso, kuris reikštų satelitų pavergimo pripažinimą“. 
Tačiau tokie pareiškimai buvo negatyvinio pobūdžio — 
nepripažins pavergimo. Ar ką pozityviai darys pavergatiesiems 
išlaisvinti, nė rinkiminės platformos nepasisakė daugiau kaip 
tik bendrais žodžiais, daug bendresniais nei 1952. ,„Libera- 
tion“ šūkio autoriai respublikonai rinkimų programoje buvo 
net santūresni savo pažadais už demokratus. O spauda buvo 
radus reikalo priminti dar iš 1952 gegužės mėnesio Life 
paskelbtus Dulles žodžius: 

„Mes nesiimsime eilės kruvinų sukilimų ir represijų. 
Gali būti taikingas atsiskyrimas nuo Maskvos, kaip tai paro- 
dė Tito, ir pavergimas gali būti padarytas neapsimokantis, 
kad jo viešpačiai patys atsisakys nuo savo valdymo“. 

Titoizmą dar balandžio mėn. ėmė reklamuoti Times 
bendradarbis Sulzbergeris. Toliau gegužės mėn. tas pats 
laikraštininkas piršo mintį, kad būtų pakurstomas noras 
nusikratyti komunistiniu ar maskviniu režimu iš vidaus. Ir 
Dulles liepos 11 pastebėjo: išsilaisvinimas tegali ateiti iš 
vidaus; pastangos iš šalies padėtį pablogintų. 

Jeigu tam tikri kariniai žvalgybiniai organai vykdo drą- 
sesnę, veržlesnę politiką, tai ir jų veikloje pernai buvo dė- 
mesio verta smulkmena: sausio mėn. buvo paleisti „išlaisvi- 
nimo kovotojų“ daliniai, kurie buvo sudaryti iš savanorių 
bėglių, sutinkančių būti nuleisti anapus ir vykdyti sabota- 
žinius veiksmus, jei tam ateitų laikas ir reikalas. Tokių da- 
linių nuo pereitų metų pradžios liko tik trečdalis. 

Kas buvo pastebėjęs tokius vyriausybės pareiškimus ir 
kitus reiškinius, negalėjo pasidaryti išvados, kad Amerikos 
vyriausybė eis į pagalbą pavergatiesiems, jeigu jie sukils. Ir 
W. Lippmann atvirai aiškino, kad galimi sukilimai prieš 
sovietus nesutampa su dabartiniu Amerikos interesu. Visa 
spaudos reklama buvo tokiems šūkiams kaip „titoizmas“, 
išsilaisvinimo „gradualizmas“, „tautinis komunizmas“ ir pa- 
našiai gražiai skambantiems vardams, kurių sugalvojimas ir 


217 


paskelbimas jau reiškė maždaug tiek pat kaip klausimo 
išsprendimas. 

Taigi galvoti, kad Amerikos vyriausybė tiesiogiai būtų 
kursčiusi sukilimus, būtų klaida, ir jos netenka kaltinti nei 
dėl įvykių Lenkijoje, nei dėl įvykių Vengrijoje. Netiesiogiai 
tokio paskatinimo galėjo kas daugiau įžiūrėti Kongreso 
atstovų pareiškimuose. Kongresas jau gegužės 2 aštriai 
kritikavo vyriausybės užsienio politikų neryžtingumą. Sena- 
torius Douglas liepos 24 pasiūlė senate rezoliuciją reika- 
lauti, kad sovietų kariuomenė pasitrauktų ir iš Baltijos kraš- 
tų. Tačiau tokių pareiškimų ir Kongrese pernai buvo mažiau 
(jei neskaitysim Vasario 16 entuziastingus pareiškimus) nei 
anksčiau, kada ėjo Kersteno komisijos veikimas. Kongresas 
yra viešosios opinijos reiškėjas. Kongrese prabyla tautos 
sąžinės balsas, nes kongresmanai yra suinteresuoti teisingai 
atspėti ir išreikšti rinkikų norus. O tuose Amerikos rinki- 
kuose tebėra natūralus žmoniškumo ir laisvės rei- 
kalavimas ne tik sau, bet ir kitiems — daug daugiau nei bet 
kuriuose kituose kraštuose. Tačiau Amerikoje politiką 
vykdo vyriausybė savarankiškiau ir nepriklausomiau nuo 
Kongreso nei daugely kitų kraštų. Vyriausybė neturi tie- 
sioginio kontakto su rinkiku ir daugiau žiūri politinio tiks- 
lingumo nei moralinio principo ar sentimento. Taigi tikrajai 
politikai nuspėti daugiau tenka žiūrėti į vyriausybės veiks- 
mus ir pareiškimus. O juose nebuvo matyti nei karinės, nei 
diplomatinės paramos pavergtiesiems, tik moralinė. 

Tačiau karštas noras paskatina pasidaryti išvadas 
didesnes, nei jas premisos leidžia. Prašnekimas per radiją į 
pavergtą žmogų; Amerikos lėktuvų pasirodymas, sakysim, 
viršum Lietuvos; neapibrėžti žodžiai, kuriuos vyriausybės 
pareigūnai vartojo, kalbėdami apie „moralinę pagalbą“ pa 
vergtiesiems ir kuriuos propagandistai galėjo perduoti tie- 
siog praleisdami tą žodį ,,„moralinę“, kaip yra parodęs 
Vokietijos vyriausybės tyrinėjimas Laisvosios Europos radijo 

transliacijose, yra prisidėjęs prie padrąsinimo sukilti; tuo 
pačiu yra prisidėję ir prie sukilusiųjų desperacijos bei pagie- 
žos Vakarams, kada iš jų nesulaukė jokios pagalbos. 

Tačiau prie sukilimų prisidėjo daugiausia pats Kremlius 
dviem savo žygiais: pripažindamas „tautinio komunizmo“ 
galimybę („įvairūs keliai veda į socializmą“ — Tito žodžiai, 
aprobuoti Chruščiovo!), pasmerkdamas Staliną bei jo stali- 
ninkus. Stalininkų likvidavimo procesas ir išsiliejo visuose 
pavergtuose kraštuose į sukilimo sąjūdžius ir neramumus 
pačioje Rusijoje (Gruzijoje kovo 7, Poznanėje birželio 28, 
Lenkijoje Gomulka atėjo į valdžią spalio 18, Vengrijos suki- 
limo pradžia spalio 23). Jei galima kalbėti apie Vakarų įtaką 
sukilimo dvasiai Vengrijoje, Lenkijoje, Baltijos kraštuose, 
tokia įtaka atkrinta kalbant apie Gruziją, pačią Rusiją. Ten 
yra grynai Maskvos politikos padaras. Ji pati tai pamatė ir 
mėgina grįžti į Stalino metodus išsaugoti Sovietų Sąjungos 
kolonialinei imperijai nuo suskilimo iš vidaus. O ta vidaus 
skaldomoji jėga pirmu kartu pasirodė tokia galinga. Ji turėjo 
prieiti desperatišką išvadą, kad į laisvę niekas jos neišves; 
teįmanomas išsilaisvinimas, ne išlaisvinimas. 


5. Pro uždangos plyšį Lietuva 


Maskvos imperializmas ir kolonialinė eksploatacija Bal- 
tijos kraštuose vykdoma dvigubai aštriau nei tuose kraš- 
tuose, kurie vadinami satelitais. Jie labiau atitverti ir nuo 
Vakarų pasaulio. Tačiau apie Baltijos kraštus ir specialiai 
apie Lietuvą pernai buvo prirašyta daugiau nei bet kuriais 
ankstesniais metais. Tai ne dėl mūsų sustiprėjusios propa- 
gandos, o dėl to, kad įvykiai nešė ir Lietuvos vardą 
viešumon. 

Iš svetimų liudijimų patyrėme, kad pasipriešinimas 
Lietuvoje nebuvo baigtas. Nebuvo baigtas net ginkluotas 

pasipriešinimas. Tai liudijo sovietiniai pranešimai. Sausio 20 
Vilniaus radijas skelbė, kad „piliečiai nuo 1954 metų tebesi- 
slapstą nuo sovietų valdžios pasiduotų ir prisipažintų savo 
kaltę“. Balandžio 19 Sovietskaja Litva skelbė: „Daugelis 
buvusių koloborantų dabar pasidavė, ir jiems dovanota 
pagal 1955 rugpjūčio amnestijos įstatymą“. Tiesa paskelbė 
eilę pavardžių pasidavusių partizanų. 

Vakarams reikalaujant pakelti uždangą tarp Vakarų ir 
Rytų, sovietams demonstruojant, kad jie jau pakėlė (tik 
Amerika nekelianti!) ir siunčioja į Vakarus visokias delega- 
cijas, jau gegužės mėn. per Amerikos spaudą perbėgo žinia, 
jog uždanga pakeliama ir nuo Lietuvos. Tam tikras plyšelis 
buvo padarytas. Kuo jis reiškėsi ir ką jis parodė? 

Pradėta gausiau paleisti iš Sibiro. Tai buvo daroma 
ryšium su sovietine propaganda, kad jie naikiną priverčia- 
mojo darbo lagerius. Valstybės departamentą jau gegužės 
mėn. buvo pasiekę apie tuzinas laiškų, kaip rašė Times, kad 
sovietai pažadėję ne tik paleisti iš Sibiro eilę Žmonių, bet ir 
išleisti juos į Ameriką pas gimines (pastarasis pažadas tik 
pažadu ir liko!). Pradėta leisti po vieną kitą iš Lietuvos su 
pradėtomis ekskursijomis. Gegužės mėn. su sovietų parla- 
mentarais lankėsi keli iš Lietuvos Švedijoje. Rugsėjo mėn. 
ekskursijoje po Vakarų Europą ,„Pobiedos“ laivu dalyvavo 
10 lietuvių (iš jų B.B. likosi Švedijoje). Jei siuntė į užsienius 
tik patikimuosius, tai ir kvietė tik tokius. Balandžio pabaigoj 
gegužės pradžioj Vilniuje ir Kaune lankėsi užsienio žurnalis- 
tai, bet tik komunistai, paskiau Urugvajaus lietuvių ko- 
munistų ekskursija. Balandžio pradžioj buvo įsileistas į 
Vilnių net ir katalikų kunigas prof. Redingas iš Vakarų. Jo 
įsileidimas buvo vienas iš sovietinių mėginimų panaudoti 
Lietuvą sovietų santykiams su Vatikanu lyginti. Sudaryti 
įspūdžiui Vakaruose, kad Lietuvoje Bažnyčia turi laisvę, 
vienas iš anos užsienio komunistų žurnalistų ekskursijos 
gegužės mėn. paskelbė italų spaudoj ir pasikalbėjimą su 

vysk. Maželiu. Tai pačiai propagandai buvo paskelbtas ir 
kan. K. Žitkaus vardu pranešimas apie laisves kunigų semi- 
narijoje Kaune (pagal tekstą atrodo vertimas iš rusų 
kalbos). Buvo praneštą taip pat, kad gautas pirmas lei- 
dimas spausdinti maldaknygę ir bažnytinį kalendorių. 

Ryšium su Vakaruose kilusiomis kalbomis apie ta- 
riamai Maskvos pritariamą „tautinį komunizmą“, satelitų 
administracinę  decentralizaciją buvo paleistas politinis 
„balionėlis“ ir apie Baltijos valstybes — balandžio mėn. 
Uusi Suomi pranešė, kad Baltijos valstybėms projektuo- 
jama esą suteikti satelito teises. Žinia perbėgo per pasaulio 
spaudą, tik Maskva tylėjo. Kai iš New Yorko birželio 13 
latvių veikėjas Berzinš paskambino per Maskvą į Rygą, ar 
Latvija turės satelito teises, ir kai išaiškino Rygos parei- 
gūnui, kas yra tas satelitas, tai gavo neigiamą atsakymą. Į 
panašų pasiteiravimą Vilniuje Šumauskas nieko negalėjo 
atsakyti, nepasiklausęs pirma Maskvos. Matyt, Maskva 
davė tokį atsakymą, kad Šumauskas daugiau ir nekalbėjo. 

Atgarsių Lietuvoje negalėjo išvengti ir Poznanės 
sukilimas (birželio 28). Jau liepos mėn. Vakarų spaudoje 
prašneko apie Lietuvoje sustiprėjusį laisvės sąjūdį. To sąjū- 
džio centras buvo lokalizuojamas Telšiuose. Buvo rašoma ir 
apie susidūrimus, po kurių laisvės kovotojai pasitraukę 
Latvijos link. Palikdami be komentarų tas Vakarų spaudos 
žinias apie ginkluotą pasipriešinimą, daugiau dėmesio 
kreipiame į pasipriešinimą, kurs ėmė reikštis tarp intelektu- 
alų, ypačiai tarp studentų. Kiek jis buvo masinis ir drąsus, 
rodė demonstracijos Vilniuje ir Kaune per Vėlines. Apie jas 
kalbėjo ne tik pranešimai iš Lietuvos, bet ir Tiesos 
smerkimai, kaltinimas studentams, profesoriams, moky- 
tojams. Švystelėjusios laisvės viltys buvo pertrauktos 
Lietuvoje kaip ir kitur naujų represijų ir netgi gausesnių 
išvežimų lapkričio ir gruodžio mėn. Pertrauktos, bet nesu- 
naikintos. 

6. Pernykščių metų palikimas naujiesiems 


Pereiti metai paliko naujiesiems metams visas didesnio 
masto tarptautines problemas neišspręstas: Vokietijos 
sujungimą, Viduriniųjų Rytų konfliktus, Korėjos, Indokinijos, 
nusiginklavimo ir juo labiau pavergtųjų išlaisvinimą. Nė 
vienos pereiti metai neišsprendė. Metodas spręsti taikingu 
būdu visas problemas, arba tikriau pastangas visai jų 
nespręsti, o tik palikti savaimingai pačių įvykių raidai dar 
labiau jas supainiojo, paaštrino, kai kur privedė prie gink- 
luoto konflikto ir, įstūmęs į akligatvį, perdavė naujiesiems 
metams. 

Iš visų įvykių savo padariniais labiausiai atsekė į šiuos 
metus Vengrijos likimas, Egipto įvykių kompleksas. Abudu 
klausimai virto dėmesio objektu ne tik tarp politikų. 
„Lapkričio 4 (tą dieną sovietų tankai Vengrijos sostinėje 
pradėjo lieti vengrų kraują, ministeris pirmininkas Nagy 
ieškojo  azylio Jugoslavijos atstovybėje ir kardinolas 
Mindszenty Amerikos atstovybėje. Rd.) man buvo lyg lai- 
dotuvių diena. Ją pergyvenau ir kaip antrą tėvynės pra- 
radimą — toks man vengrų sukilimas buvo brangus, ir 
sovietinė represija tokia skaudi“. Tai vieno iš Europos LFB 
Vidaus žinių skaitytojo atsiliepimas. Su juo daugelis soli- 
darizuoja savo sentimentais. Įvykis skaudžiai pergyvenamas 
ne tik dėl to, kad jis reiškia vienos tautos tragediją ar 
grėsmę kitoms tautoms. Jo reikšmė daug platesnė ir 
gilesnė. Jis reiškia sykiu tikėjimo Vakarų žmogum pa- 
lūžimą. Jis sunaikino aureolę, kuria buvo mėginamas 
apgaubti Vakarų žmogus. Uždangas, po kuriomis slėpėsi 
Vakarų Žmogaus dvasia, Vengrijos įvykiai išsklaidė kaip ru- 
deninius voratinklius ir parodė tą Vakarų Žmogaus dvasią 
labai bėdiną, kokia ji reiškiasi tarptautiniuose santykiuose. 
Bėdiną intelektualiniu, o ypačiai moraliniu atžvilgiu. 

Sakysim, intelektualinis optimizmas, kuris turėjo būti fi- 

losofinis pagrindas ir gairė politinei linijai, kad žmonijos 
istorija savaime eina pažangos kryptimi ir kad žmogiškumo 
principai savaime iš vidaus prasiverš ir bus realizuoti gyve- 
nime, atvedė pernai kaip seniai kada anksčiau į akligatvį ir 
katastrofas. Senu deizmu pagrįstas tikėjimas pažangos lai- 
mėjimu be kovos už ją į pažangą neveda. Tai demonstravo 
pereiti metai. Nusivylimas tuo optimistiniu filosofavimu 
galėjo palikti net įtarimo, ar jis nėra apgaulinga priedanga 
paslėpt Vakarų žmogaus dvasiniam pavargimui, norui turėti 
šią dieną sau ramią, be pastangų rūpintis kitais ir net sava 
rytdiena. 

Vengrijos, Izraelio įvykiai paliko prieš akis demaskuotą 
Vakarų žmogaus moralę, prieštaravimų laužomą, prara- 
dusią principus ir pasiklydusią reliatyvizme bei oportu- 
nizme. Prieštaravimai reiškėsi tarp žodžių ir veiksmų. Šū- 
kiais ir principais ji labai krikščioniška, humaniška: su 
teisingumo, teisės, laisvės, solidarumo deklaravimu bet 
kurioje tarptautinėje demonstracijoje. Tačiau geri gražūs 
šūkiai likę tik iškabos, chartų ir ofisų pagražinimas. Senais 
gerais dažais ir meistriškai dažytos iškabos. Jas išneša 
kartais į paradą net konflikte tarp Rytų ir Vakarų: „Mes 
kovojame už krikščioniškąją kultūrą ir civilizaciją“. Tik 
pereiti metai atskleidė, kaip tie, kurie neša plakatus, neturi 
savyje tuose plakatuose įrašytos krikščioniškosios moralės. 
Teisingumo, laisvės principų turinys yra juose jau kitas. Gal 
net gerokai priartėjęs prie maskvinės moralės supratimo. 
Maskvai teisinga ir gera tai, kas naudinga partijai; Vakarų 
Žmogui gera ir teisinga, kas naudinga mano valstybei. Tik 
su šitokiu moralės supratimu atrodys Vakarų žmogus nuo- 
seklus pats sau, tarptautinėse institucijose spręsdamas 
konkrečius Vengrijos, Egipto, Izraelio, Anglijos, Prancūzijos 
klausimus. Reikalauti, kad Izraelis atstatytų pažeistą teisę, 
yra moralų, nes tuo laimėsim arabų ir neutraliųjų 
palankumą ir neužsitrauksim jokios rizikos, kadangi Izraelis 

nėra didelė militarinė jėga. Nereikalauti, kad sovietai atsta- 
tytų jų pažeistą teisę Vengrijoje (nekalbant apie kitus 
okupuotus kraštus), yra irgi moralu, nes tuo išvenąsim 
rizikos, galimo karo grėsmės, kadangi sovietai yra didelė 
militarinė jėga. Tokią moralę išryškino pereiti metai vyriau- 
sioje tarptautinėje institucijoje Jungtinėse Tautose. Bet ji yra 
krikščioniškosios moralės išdavimas. Tasai išdavimas 
akivaizdžiai privedė Jungtines Tautas prie moralinio pačios 
institucijos įskilimo. 

Tai geriausiai mato amerikiečiai, nes jie tebėra iš 
didžiųjų. pasaulio jėgų jautriausi moralės, krikščioniškos, 
natūralinės moralės, reikalui. Sen. W. F. Knowland buvo tas 
amerikiečių sąžinės šauklys, kuris garsiai tarė: tai nemoralu, 
to nepakels sąžinė... Taryt sąžinei ir tiesai užpilti Jungtinių 
Tautų forume buvo leidžiami žodžių potvyniai. Atstovai, 
kalbantieji po 8 valandas (Indijos atstovas), yra virtę medžia- 
ga tarptautinio areopago karikatūrai. Ir Knowland aštriai, 
bet tiesiai susakė: Jungtinių Tautų širdyje auga vėžys, nes 
prarastas moralės (krikščioniškosios) pajautimas. Jungtinių 
Tautų funkcionavimas reikalautų grąžinti joms moralę. Bet 
sen. Knowland, berods, yra mažumos lyderis... 

Jungtinių Tautų reikšmė buvo labai pabrėžiama pernai, 
labiau nei anksčiau — ir visus tarptautinius klausimus 
kanalizavo į jas. Lyg tai reikštų jų autoriteto pripažinimą. 
Tačiau paliko taip pat įspūdis, kad lemiančiosioms tarptau- 
tinių klausimų sprendimą valstybėms jos buvo ir atpirkimo 
ožys, kuriam galima sukrauti visą atsakomybę. Tai gana 
patogi taktika neangažuoti atskiros valstybės autoritetui, iš- 
vengti atsakomybės sąžinei, nes viskas daroma ar nepa- 
daroma, tai tik Jungtinių Tautų vardu. Tačiau atsakomybės 
klausimas prieš dvylika metų kitaip buvo sprendžiamas. Kai 
nusikaltę žmoniškumui naciniai pareigūnai aiškinosi, kad jie 
tik įvykdę viršininkų įsakymus, Nuernbergo teisme jų pasi- 
teisinimai buvo atmesti, ir pareikalauta iš jų individualios 

asmeninės atsakomybės už jų veiksmus. Lyg ironija — tokią 
tvarką tada įvedė tos pačios jėgos, kurios Jungtinėse 
Tautose savo sąžinę nuo tos individualios atsakomybės 
atpalaiduoja. 

Tai pereitų metų įvykiuose išryškėjęs moralinis 
palikimas. 

Sovietinėje pusėje labiausiai buvo  demaskuotas 
sovietinis „tikėjimas“. Sovietinis žmogus, jei jis buvo tikėjęs 
komunizmo doktrina, turėjo praregėti, kaip tame sovie- 
tiniame „tikėjime“ nėra jokios pastovios tiesos, išskyrus 
vieną — naudą partijai. Nieko kito pastoviai vertingo. Net 
pats Stalinas ir jo mokslas šiandien šventas, rytoj nusi- 
kaltimas, poryt vėl pakeliui į kultą. 

Demaskavo ir antrą sovietinį „tikėjimą“ — kad 
sovietinis režimas atstovauja masėms, liaudžiai. Ypačiai su- 
griuvo sovietinis pasitikėjimas, kad jaunoji karta, išaugusi 
sovietų idealuose, yra jiems ištikima. 

Demaskavo ir trečią sovietinį „tikėjimą“, kad komu- 
nistinis režimas atves mases į ūkinę gerovę. Metai išryš- 
kino, kad kur tik komunizmas gyvenimą paėmė, jis sugrio- 
vė ūkinę pažangą ir atnešė socialinį skurdą. Tai buvo viena 
iš svarbiųjų priežasčių masėms sukilti prieš sovietinį režimą 
(laisvės ir duonos!). 

Jei pereitų metų konflikte Rytai ir Vakarai abeji išėjo 
su nemažais idėjiniais pralaimėjimais, tai pereiti metai iškėlė 
ir naujas jėgas, lig šiol pridengtas ir nepakankamai įvertintas 
kovoje. Tai pavergtieji. Dešimtys milijonų pavergtųjų. Jie yra 
didelė jėga, nes jie turi kovai pagrindinį, reikalingiausią 
ginklą — pasiryžimą aukotis. Jų žodžiai ir darbai nėra atsi- 
skyrę. Jei jie kalba apie laisvę, tai už ją aukoja savo gyvy- 
bę. Nuostabiausias šitas pasiryžėlių kadras pasirodė jau- 
nimas, studentai, darbininkai. Kai jų aukos ir sovietinio 
smurto akivaizdoje Vakaruose komunistų simpatikai inte- 
lektualai traukėsi nuo komunizmo, lyg ironijai — atstovai tų, 

kurie skelbiasi kovoją už krikščioniškos kultūros išlaikymą, 
atėjo su pasiūlymais tuos pavergtuosius paaukoti (van 
Zeelando planas). Tautų laisvės sąjūdžiai tekės iš šios 
dirvos. Kas turės juos savo sąjungininkų eilėse, to svoris 
bus efektyvesnis nei tų, kurie turės savo eilėse sočių ir 
ramybės tesiekiančių sąjungininkų armiją. 

Ir dar vienas santykių tarp Rytų ir Vakarų palikimas — 
tai sustiprintas tikėjimas idėja, principais, nes principų vyk- 
dymas pasirodė pačios žmogaus prigimties šauksmas. 
Principo jėga iškilo ne ten, kur jo niekas nevaržo, bet ten, 
kur jis užtvenktas reikštis ir kur jo vietoj buvo teikiami 
principai, priešingi žmogaus prigimties reikalavimui — lais- 
vei, žmoniškumui, teisei į gyvenimą. 

Šių metų eigoje neturim pagrindo laukti, kad paliktos 
problemos išsispręstų. Neturim pagrindo taip pat laukti, kad 
pasikeistų Vakarų nuotaikos. Tačiau reikia tikėti, kad per- 
nai pasireiškusios naujos jėgos stiprės savo potencialia galia. 
Jų pernykštis ir netikėtas prasiveržimas palaiko tikėjimą dar 
aukštesnėmis jėgomis, kurios sumaišo politikų planus ir 
istorijos eigą pasuka kita linkme. Vengrijos įvykiai pernai už- 
tvenkė kelią europinės stabilizacijos piršliams (galimas 
daiktas jie atitolino naują grėsmę ir Baltijos kraštams!). Kai 
dabar draugai ir nedraugai kuria naujus planus ir strate- 
gijas, kurie ypatingų vilčių neįkvepia, optimizmo netenka 
prarasti jau ir dėl to, kad Homo proponit, Deus disponit. 
Pereiti metai tai akivaizdžiai liudijo. 

Ar Europa jau laisva? 


NUO ŠALTOJO KARO Į 
„NAUJĄJĮ PASAULĮ“ 


Walter Lippmannas praėjusią vasarą keliavo po komu- 
nistinio režimo kraštus. Iš kelionių grįžęs, keliuose straips- 
niuose (Herald Tribune) jis aprašinėjo, kad padėtis esanti 
pasikeitusi komunizmo valdomuose kraštuose Rytų Euro- 
poje ir pačioje laisvoje Europoje. Komunistinis režimas su- 
švelnėjęs, davęs žmogui daugiau asmeninių laisvių. O 
Europos kraštuose vadovaujantiejiį Žmonės susipratę su 
esama padėtim, nori normalių prekybos santykių su komu- 
nistinio režimo valdomais kraštais, nelaukdami politinių 
atmainų. Iš Europos vyrų tik vienas de Gaulle žiūri į ateitį... 

W. Lippmannas buvęs prezidento Kennedy asmeninis 
draugas ir patarėjas; kaip spaudoje buvo pareiškęs, prezi- 
dentas teiraudavęsis jo nuomonės ne tik politiniais klau- 
simais, bet net skirdamas atsakingus pareigūnus. Taigi šio, 
anot Time, liberalų vyskupo skelbiamos pastabos visada 
dėmesio vertos, nes jos daugiau nei tik jo vieno. Tačiau tai, 
ką senas, įgudęs žurnalistas kalbėjo su dideliu atsargumu ir 
taktu, jau rėkiančiom ir plakatinėm spalvom ėmė piešti 
Newsweeko korespondentas, taip pat penketą savaičių pra- 


227 


leidęs komunistinio režimo valdomoje Europoje. Jo vaizdas 
labiausiai ir parodo, kuria linkme norima sudarinėti opiniją. 
Turbūt bus išvengta iškreipti jo mintis, jei jo paties sakiniais 
bus mėginama atsakyti į kai kuriuos klausimus. Būtent: 

1. Ar Rytų Europos tautos tebėra Maskvos kont- 
rolėje? 

„Lėtai, bet atkakliai Rytų Europos tautos traukiasi nuo 
totalios priklausomybės Maskvai į naujus santykius su 
Vakarais“. „Europos ,pavergtosios tautos“ nebelaiko savęs 
pavergtomis — daugelis juokiasi ir iš to vardo“. „Sovietai 
pripažino reikalą eiti į kompromisus su Rytų Europos nacio- 
nalizmu. Daugiau jie nebekalba apie ,buržuazinio sepa- 
ratizmo sutriuškinimą“ “. 

2. Ar žmonės turi pilietines laisves? 

„Pasibeldimas naktį į duris yra retas dalykas, darbo 
stovyklos uždaromos, kunigų persekiojimas laipsniškai bai- 
giamas“. | 

„Kitas išplitęs nesusipratimas yra tai, kad Rytų 
Europos tautos yra Rusijos imperijos kolonijos... Rytų 
europiečiai (kalbėjo korespondentui vienas Vakarų amba- 
sadorius) net nėra titininkai. Jie yra buržuaziniai nacio- 
nalistai“. Kitas diplomatas pridėjo: „Nebėra daugiau komu- 
nistinio monolito“. 

3. Kokia tų pavergtų tautų ateitis? 

„Nuvartota šaltojo karo klišė daros nebetinkama, 
senamadiška. Iš tikrųjų rytų tautos žingsniuoja savo keliu į 
naują socialinę santvarką, tame vyksme siekdamos tam 
tikros tautinės nepriklausomybės. Šis naujas pasaulis dar tik 
pusiau susiformavęs, tačiau jau aiškus ir savo sudėtų turės 
daugelį komunistinės ekonomikos bruožų drauge su Vaka- 
rų demokratijos stilium ir papročiais“. 

4. Ką jos gavo iš komunizmo? 

„Rytų Europos eilinių žmonių gyvenimas kinta dau- 
giausia technologijos dėka. Nauja pramoninė revoliucija 

perdirba pusiau feodalinius kaimiečius į pusiau miestinį 
proletariatą. Šis pasikeitimas galima išmatuoti statistika: 
daugiau kaip 20 milijonų gyventojų iš kaimų persikėlė į 
didžiuosius miestus per paskutinį dešimtmetį“. „Šie žmo- 
nės buvo priversti peršokti iš vėlyvųjų viduramžių į dvi- 
dešimtą amžių. Procesas galėjo būti žiaurus, žmonių 
kentėjimai neapskaičiuojami. Bet industralizacija jau faktas, 
— ir Rytų Europa suteikia žmonėm daugiau gerovės nei 
skriaudos“. 

„Šiandien Rytų Europa gamina tris kartus daugiau kaip 
prieš karą“. 

5. Kiek pavergtos tautos sukomunistėjo? 

„Pabrėžtinas naujos supramonintos generacijos faktas 
— geriausi žmonės, kurie turėtų būti dėkingi komunistam, 
yra komunizmui abejingi. Nėra pastebimo prieš jį revoliu- 
cijos noro, bet visur yra abejingumas... Penkiolika metų 
komunistinės kontrolės Rytų Europą aptraukė storu 
marksizmo sluoksniu; bet jei praskusi paviršių, tuojau pasi- 
rodys, kad žmonės — kaip ridikai: raudoni iš viršaus, balti 
viduje. Jie lieka savo viduje nepataisomi vakariečiai“. 

6. Kas stiprina .jų vakarietines nuotaikas? 

Autorius teigia, kad vakarėjimo procesas vykstąs Rytų 
Europoje labiausiai dviejų veiksnių dėka. „Arti milijonas iš 
Vakarų Europos lanko Rytų šalis... Biznierių ,prekybinė 
ofenzyva“ traukia geležinę uždangą šalin“. 

Tokis yra rodomas Rytų Europos dabartinis vaizdas. 

7. Ar vaizdas teisingas? | 

Tai klausimas, kuris sukyla kritiškam skaitytojui, 
besekančiam aprašinėjimą. Skaitytojui susidaro įspūdis, kad 
tai jau dailininko pieštas portretas, ne fotografija. Portretas 
tikrovės bruožus paryškina, padidina, kitus nustelbia ar visai 
praleidžia. Ir Newsweeko korespondentas didino tautinių 
valstybių nepriklausomumą nuo Maskvos, didino ūkinius 
laimėjimus komunistiniame režime, didino Vakarų daromą 

ten įtaką, didino ten esančias pilietines laisves. Pvz., iš 
fakto, kad Prahos arkivyskupas Beranas po 12 metų ka- 
lėjimo paleistas, jau padaro išvadą, kad „kunigų persekio- 
jimas baigiamas“. Galimybė, kad Vengrijos kardinolui 
Mindszenty leistų išvykti iš Vengrijos, laikoma jau nebeper- 
sekiojimu, nutylint, kad jam neleidžiama eiti ganytojo 
pareigų. Kalbama apie padidintą gamybą net tris kartus, bet 
nutylima, kad tos gamybos vaisiais naudojasi ne jas gami- 
nęs darbo žmogus, o komunistų partija pagal Maskvos pla- 
nus, kurie kaip tik ir reiškia kolonialinį išnaudojimą. 

8. Kam visas tas padėties pagražinimas? 

Autorius, žinoma, to klausimo neatsako. Bet skai- 
tytojas jį gali nuspėti, prisimindamas kitus faktus. Vienas jų 
— tiek Europos, tiek Amerikos kapitalo savininkai nori 
kapitalą investuoti į komunizmo valdomus kraštus, kurie 
yra gera rinka. Jie įžiūri, kad artimoj ateity bus iš to geras 
pelnas. Komunistai žiūri į ateitį ir mano, kad tuos kapitalus, 
kada jie atliks savo uždavinį, galės nusavinti, kaip tai daug 
kur buvo padaryta, kovojant prieš „ūkinį kolonializmą“. 
Taigi ir kapitalistų, ir komunistų interesas dėl prekybinių 
mainų ir ūkinio bendradarbiavimo visai sutampa, nors ir 
skirtingais motyvais. Antra — vakariečiai tiek daug kalbėjo 
apie „išlaisvinimą“, kad patys susidarė įsipareigojimo ir kal- 
tės pajautimo, kad jo nevykdė, kompleksą. Reikia dabar 
įsikalbėti ir visuomenei įkalbėti, kad laisvė atėjo pavergtie- 
siems ir įsipareigojimas nebesaisto naujos perspektyvos, 
„naujo pasaulio“ akivaizdoje. 

9. Ar jie ta perspektyva tiki? 

Galbūt. Tiki tiek pat, kiek tikėjo, sudarinėdami opiniją, 
kad Kinijos komunistai tesiekia žemės reformos, ir dėl to 
reikia juos paremti prieš Čiang Kaišeką; tiek pat, kiek 
tikėjo, kad Castro nėra komunistas, o tik socialinės teisy- 
bės vykdytojas, Kubos Linkolnas, ir dėl to reikia jį pastatyti 
vietoj Batistos; tiek pat, kiek tikėjo, taip neseniai skelb- 

dami, jog reikia tik Vietname nuversti prezidentą Diemą ir 
karas su komunistais bus lengviau laimėtas... 

Sudarinėjama opinija tinka tom idėjom, kurios buvo 
pernai paskelbtame planuotojo Rostowo politikos plane. 
Belieka stebėti, ar pagal šią sudarinėjamą opiniją veiks ir 
naujo prezidento vairuojama politika. Tai parodys jau kitų 
metų įvykiai. 


1963 


231 


Pagal didįjį planą (1) 


SENIEJI MEISTERIAI NAUJOJE 
DIRBTUVĖJE 


Robert S. Allen ir Paul Scott pernai metų pradžioje 
buvo sukėlę sensaciją, paskelbdami apie Valstybės departa- 
mente ir Baltuosiuose Rūmuose ėjusį iš rankų į rankas 
dokumentą — Amerikos užsienio politikos planą, vadinamą 
prezidento Kennedžio „grand design“. Planas nebuvo pa- 
skelbtas, bet jo buvimas nebuvo ir paneigtas. Tai, kas 
pernai dėjos tarp Maskvos ir Washingtono, dėjos pagal tą 
nepaskelbtąjį planą, kurio pagrindinius bruožus betgi anie 
du laikraštininkai buvo atpasakoję. 

Dabar tie patys Allen ir Scott davė naujų informacijų 
(Rockford Morning Star, 1963.12.21) apie asmenis, gavu- 
sius ypatingos reikšmės užsienio politikai ir apie likimą ano 
didžiojo plano šiuo metu, kada valstybės, taipgi užsienio 
politikos vairas perėjo į kitas rankas. 

Prezidentas yra vyriausias politikos sprendėjas ir jos 
vykdymo prižiūrėtojas. Jam priklauso atsakomybė. Teoriš- 
kai tokią atsakomybę paskelbė prisiimąs prezidentas 
Kennedy, pavyzdžiu, už Kubos perversmo katastrofą. 
Dabar atsakomybė pereina prezidentui Johnsonui. Tačiau 
žinia, kad prezidentui tenka atsakomybė už kitų darbus — 

kiti jam paruošia politikos planus, kiti parašo kalbas, kurias 
jis turi viešai paskaityti. Nuo prezidento asmeninės ini- 
ciatyvos priklauso tik pasirinkti tuos „kitus“, tuos pata- 
rėjus, priklauso priimti ar taisyti jų paruoštus planus; 
priklauso duoti ar neduoti jiem direktyvų planus sudaryti, 
kokių prezidentas nori. 

Allen ir Scott teigia, kad prezidentas Johnsonas davė 
carte blanche Valstybės sekretoriui Ruskui nuspręsti užsie- 
nio politikos kursą. 

Tą prezidento pasitikėjimą vykdant, ,„Harrimanas tapo 
Rusko artimiausiu patarėju Europos reikalais“. O pagrin- 
diniu politikos planuotoju pasilieka ir toliau dr. Walt 
Rostow, kuriam ir priskiriamas anas „didysis planas“. 

Dabar nebeminima nieko apie Dean Achesoną, kuris 
yra patikimas prezidento Johnsono patarėjas politikos reika- 
lais ir kurio įtaka turėjusi kaip tik sustiprėti, Johnsonui 
perėmus valstybės vairą. Taip pradžioje buvo gausiai 
kalbama. Nors dabar apie jį nutilo, tačiau galima spėti, kad 
Achesono įtaka gali reikštis bent dviem klausimais — jis aiš- 
kiai pasisako už rėmimąsi Vokietijos jėga, aiškiai pasisako 
prieš de Gaulle politiką, taigi už kompromisų su de Gaulle 
atmetimą. 

Frank Conniff (Journal American) paskutiniu laiku 
prašneko, kad sustiprėjusi A. Stevensono įtaka Baltuo- 
siuose Rūmuose daugiau, nei tai buvo prezidento 
Kennedžio laikais. Jis minimas ne tik kaip demokratų 
vadinamų liberalų remiamas kandidatas į viceprezidentus, 
bet ir kaip jau dabartiniu metu turįs visišką prezidento pasi- 
tikėjimą Jungtinių Tautų reikalais, esąs prezidentui tuo klau- 
simu autoritetas. Galima tik spėlioti, ar Stevensonui Baltieji 
Rūmai daros prieinamesni dėl to, kad Johnsonas nelaiko 
savęs pakankamai prityrusiu užsienio politikoje, ar gal ir dėl 
to, kad nori laimėti kairiųjų demokratų grupės paramą 
Kongrese ir prieš rinkimus. 

Į naujus metus žengiant, garsiai sušneka apie „šaltojo 
karo naikinimą“, apie „taikos ofenzyvą“. Tuo pat metu ir 
Allen bei Scott kalbėjo, jog carte blanche esanti vartojama 
„iki kraštutinumų“ tai Kennedy „grand design“ politikai 
vykdyti. Politiniam pareiškimam pirmiausia buvo išleistas 
Roger Hilsman, Jr., valstybės sekretoriaus padėjėjas Toli- 
mųjų Rytų reikalams. Kalboje Kalifornijoje jis skelbė „atvirų 
durų“ politiką Kinijos atžvilgiu. Tai reiškia, kad Amerikos 
nusistatymas dėl kom. Kinijos (suprantama dėl jos pripaži- 
nimo, priėmimo į J. Tautas, prekybos ir t.t.) priklausys nuo 
to, ar Kinija atsisakys nuo neapykantos skelbimo Amerikai, 
atsisakys nuo grasinimų visuotiniu karu... Apžvalgininkai 
tuojau atkreipė dėmesį į tą jo kalbą kaip į ženklą, kad 
Amerika gali keisti savo politiką Kinijos atžvilgiu. 

Roger Hilsmanas neseniai jau buvo pagarsėjęs kitu toli- 
mųjų rytų politikos žygiu — telegrama, kurią jis pasiuntė į 
Saigoną, kad Vietname būtų sukurstyta kariuomenė prieš 
prezidento Diemo vyriausybę. Ar iš to Hilsmano žygio 
Amerika daug laimėjo Vietname — kitas klausimas. Daug 
kas laiko tai kompromitacija departamentui. Tačiau vietoj 
atsakomybės už tą kišimąsi į svetimos valstybės reikalus 
Hilsmanui leidžiama avansuoti — naujus planus skelbti. 

Savo telegramai Hilsmanas buvo gavęs valstybės sek- 
retoriaus pavaduotojo Harrimano pritarimą. Harrimanas 
dabar, Allen ir Scott teigimu, būsiąs išleistas atskleisti naują 
„didžiojo plano“ dalį, galbūt dar sausio mėn. Harrimanas 
laikomas specialistu kalbėtis su Chruščiovu. Nors iš jo 
kalbų su Chruščiovu dėl Laoso ir nieko neišėjo, bet jam į 
nuopelnus priskiriama atominių bandymų sustabdymo 
sutartis (jei tai nuopelnas). Jis buvo pasiųstas ir į Lotynų 
Ameriką kalbėtis dėl Pažangos programos. Bet ten susi- 
laukė tiek nepasitikėjimo, kad prezidentas Johnsonas, nieko 
nelaukdamas, paskyrė naują žmogų Lotynų Amerikos reika- 
lams, o Harrimanui būsią skirta kalbėtis dėl santykių su 

Sovietų Sąjunga ir specialiai dėl Rytų Europos politikos, kad 
pareikštų didžiojo plano „realistines pažiūras“. 

Jei informacijos tikros, tai užsienio politikos dirbtuvėje 
veiks pagrinde tie patys politikos meisteriai, ir jiem rankos 
turėtų būti net laisvesnės nei prezidento Kennedžio laikais. 


1964 

Pagal didįjį planą (2) 


REALISTINĖS PAŽIŪROS RYTŲ 
EUROPOS POLITIKOJE 


Prezidentas Johnsonas pasisakė už taikos ofenzyvą; 
valstybės sekretorius Rusk pasisakė už naujas sutartis su 
Sovietų Sąjunga; apsaugos sekretorius McNamara pasisakė 
už biudžeto sutrumpinimą kariniam reikalam ir eilės karinių 
įmonių likvidavimą. Pagal Allen ir Scott informacijas (Rock- 
ford Morning Star, 1963.12.24) valstybės sekretoriaus 
padėjėjas Harrimanas dar sausio mėn. turėtų pareikšti 
Amerikos konkretesnį nusistatymą Sovietų Sąjungos ir Rytų 
Europos klausimais pagal ano didžiojo plano dėsnius. 

Kuria kryptimi vairuoja tas planas Rytų Europos klau- 
simus? 

Plane numatyta, kad „tolimesnis (JV) siekimas — 
žiūrėti, kad Rytų Europos valstybės taptų laisvų valstybių 
bendruomenės nariais taikingos evoliucijos keliu“. Tam 
siekimui Harrimanas turįs paskelbti „realistines pažiūras“. 
Tarp jų pagrindinės dvi: „JAV susilaikys nuo padrąsinimo 
ar paramos sukilimam ar streikam, kurie siektų daryti spau- 
dimą komunistiniam režimui“; sieks „išplėsti diplomatinius, 
kultūrinius bei prekybinius santykius bei ryšius su Rytų 
Europos kraštais“. 

Tas „pažiūras“ Allen ir Scott laiko tuo pačiu planu, 
kurio laikėsi Eisenhowerio vyriausybė Vengrijos sukilimo 
metu. Būtų pagrįsta išvada, kad šiuo klausimu nėra 
skirtumo tarp respublikonų ir demokratų vyriausybės; nėra 
skirtumo tarp Kennedžio ir Johnsono politikos. Ir Kremlius, 
kuris po prezidento Kennedžio nužudymo buvo labai 
sunerimęs, dabar atitoko ir visai aprimo. 

Kodėl Amerika turi laikytis šios politikos, minėti 
žurnalistai surado dokumente tokius pareiškimus: 

„Jei sukilimas įvyktų Rytų Vokietijoje, mes turėtume 
turėti galvoje, kad mūsų didysis planas (grand design) siekia 
sukurti bendruomenę laisvų valstybių, kurios išsiplėtos sevo 
vidaus jėgom ar augančių nacionalistinių siekimų patrauk- 
lumu komunistinio bloko viduje. Mes nenorime suardyti šio 
plano, leisdami Rytų Europai virsti kovos lauku tarp mūsų ir 
Sovietų Sąjungos, kol mes nesame užpulti. 

„Taigi jei kiltų toje srityje neramumas, mes turėtume 
laikytis šios pozicijos ir paskatinti sąjungininkus elgtis taip 
pat, tuo pačiu metu darydami įtakos, kokios mes galime, 
kad tokių krizių metu atsistotų režimai mažiau agresyvūs ir 
daugiau nacionalistiniai. Jei susidarytų kuriame iš tų kraštų 
nacionalinis komunistinis režimas, mes turėtume daryti 
daugiausia pastangų, išskyrus karinę veiklą, kad toks reži- 
mas išsilaikytų“. 

O kai tai įvyks, anas planuotojų dokumentas numaio, 
kad kultūrinių, ūkinių bei kitokių ryšių metu reiktų siekti 
žmones paveikti. ,Toki ryšiai paskleis informaciją, kad 
istorija nėra būtinai nusprendusi, jog Maskva visiem laikam 
dominuos jų gyvenimą. Tokia informacija padrąsins tas tau- 
tas spausti savas vyriausybes, kiek tai jos gali be rizikes, 
laipsniškai liberalėti viduje žingsnis po žingsnio link dides- 
nės tautinės nepriklausomybės“. 

O dėl paties komunistinio režimo, kuris yra pavergęs 
tautas: „Negalėdami viešai pripažinti komunistinių vyriausy- 

bių ir skelbti jom savo pritarimą, galbūt turėsime progų, 
kad tai bus mūsų interesas mūsų ilgoje distancijoje pritildyti 
savo kritiką ir susilaikyti nuo oficialių puolimų". 

Minėto dokumento žodžiai, kaip juos skelbė abudu 
žurnalistai, neatskleidžia nieko: naujo, kas nebūtų buvę vyk- 
doma per porą trejetą paskutinių metų praktikoje. Jie tik 
parodo, kad atskiri įvykiai, kuriuos galėjai palaikyti neapsi- 
žiūrėjimu ar nesusipratimu, buvo daromi planingai — pagal 
didįjį planą. 

Jei norėtum didžiojo plano pasisakymus, kiek juos 
paskelbė Allen ir Scott straipsnis, vertinti, tai dėmesio verti 
būtų šie to plano dalykai. 

1. Optimizmas, kad laikas veikia liberalizacijos nauda; 
kad Maskvos varžtai atsileidžia, ir tautos daros mažiau 
priklausomos nuo Maskvos; kad savo viduje režimas duoda 
vis daugiau laisvių asmeniui. — Šitas plano optimizmas pa- 
aiškina, kodėl ir Amerikos kai kurioje spaudoje propaganda 
taip stengiasi įkalbėti sovietinius režimus pasikeitus. Tačiau 
jei Harrimanas turėtų skelbti „realistines pažiūras“, tai 
kalbamas optimizmas toli gražu dar nėra tas realios pa- 
dėties ženklas. Prieš porą savaičių televizijos panelistų 
diskusijoje buvo atkreipta dėmesys, jog „laisviausieji“ komu- 
nistinio režimo kraštai, Lenkija ir Jugoslavija, eina pasku- 
tiniu laiku kaip tik priešinga kryptimi — priklausomybė nuc 
Maskvos didėja. 

2. Susilaikymas nuo kritikos komunistiniam režimui, c 
taip pat susilaikymas nuo paramos pavergtom tautom. 
Šitokia plano linija padeda suprasti Amerikos politikos dvi- 
gubus matus — praktikoje tvirtai remti kovą prieš kolo- 
nializmą Afrikoje, Azijoje, reikalauti apsisprendimo teisės 
tenykštėm tautom, bet tylėti dėl sovietinio kolonializmo 
Rytų Europoje. Pažymėtina: ta linija priešinga Chruščiovo 
linijai; Chruščiovas paskelbė remsiąs „išsilaisvinimą“, ar jis 
būtų vykdomas taikingu būdu, ar revoliuciniu, o pagal didįjį 

planą Amerika turi susilaikyti net nuo diplomatinės, propa- 
gandinės paramos komunistų pavergtiem kraštam. J. Tau- 
tose jos per visus metus ir spaudos vedamieji džiaugėsi, kad 
iš J. Tautų dingęs šaltasis karas. 

3. Pasitikėjimas nacionalizmo augimu pavergtuose kraš- 
tuose. Jis turįs vesti į nacionalines nepriklausomybes. Betgi 
dėmesio verta, kad tie, kurie teigiamai nacionalinius 
sąjūdžius vertina komunistų dominuojamuose kraštuose, 
smerkia tokius sąjūdžius Vakaruose ir prieš juos stato 
internacionalizmą. Dėmesio vertas dvejopas matas. 
Dėmesio verta ir paralelė: Sovietai irgi kovoja prieš nacio- 
nalizmą už internacionalizmą, bet pastaruoju vardu 
pridengia rusų tautos imperializmą. Kai Vakaruose smerkia 
nacionalizmą ir remia internacionalizmą, verta būtų ištirti, 
kas pridengiama internacionalizmo vardu Vakaruose. 

Ar tikrai tai yra „realistinės pažiūros“, kurios reiškia 
„taikos ofenzyvą“ ir veda į taikos laimėjimą, o pagal News- 
week pareiškimą ir į „naujojo pasaulio“ susiformavimą, 
paaiškėtų tikrai tada, kai jos būtų įvykdytos — iš vaisių 
pažintum sėklą. Bet jas įvykdyti yra kliūčių. Pagrindinės — 
ne visi taip galvoja kaip planuotojai, meisteriai. 

Tarp tų, kurie rimčiausias abejones reiškia didžiuoju 
planu, kiek jis buvo galima pažinti iš anų Žurnalistų infor- 
macijos ir iš politinių faktų Europoje yra sąjungininkai 
Vokietija ir Prancūzija, o Amerikos — masės opinija. Skai- 
tytis tenka ir su viena. ir su kita. 

Pagal didįjį planą (3) 


DIDŽIOJI KLIŪTIS — OPINIJA 


Suplanuoti lengviau — kas kita įvykdyti. Kalbėtas 
„didysis planas“ (grand design) jau būtų įvykdytas, jei tai 
priklausytų tik nuo plano meisterių. O šiandien didiem 
planam įvykdyti reikia ne tik pinigų, bet ir opinijos. 

Prezidento Kennedžio laikais paruoštą planą dėl „,nau- 
jojo pasaulio“ sudarymo remia toki organizuoti ir galingi 
junginiai, kaip Americans for Democratic Action ir „jaunieji 
demokratai“, kurie deklaravo savo siekimus Kalifornijoje. 
Remia įtakingi spaudos žmonės, specialios televizijos ar 
radijo programos. Tai vadinamų intelektualinių viršūnių 
dalies akcija už ją. 

Tačiau tos viršūnės nepasiekia apačios, masės bei 
organizuotos plačiosios visuomenės. Vietoj įtakingųjų ir 
rimtumu imponuojančių spaudos veikėjų tokiuose laikraš- 
čiuose kaip Times ar Herald Tribune apačias pasiekia toki 
laikraščiai kaip Daily News (turįs Amerikoje didžiausią 
tiražą); pasiekia provinciniai laikraščiai, kurių tiražas kartais 
ir monumentalus (pvz. Our Sunday Visitor 900,000). Ir šita 
mažesnio garso spauda sudarinėja plačiosios visuomenės 

opiniją. O tarp šios ir anksčiau minėtosios spaudos esama 
didelio skirtumo ne tik dėl tono, griežtumo, bet ir dėl 
politinės linijos. Tai gali iliustruoti trejetas pavyzdžių, kaip jie 
prieina prie degančiųjų klausimų. 

1. Dėl opinijos apie Chruščiovą. 

„Didžiojo plano“ linija — vengti kritikos komunizmui, 
matyti jame evoliuciją liberalizmo link, laikyti to liberalizmo 
nešėjų Chruščiovą ir dėl to jam nekenkti. Ta kryptimi 
veikia propagandinės priemonės. Jei įtakingieji rašytojai 
Times ar Herald Tribune tai daro atsargiai, tai atsiranda ir 
karštesnių. O. A. Plimpton parašė Times laišką, o nuorašą 
nusiuntė Daily News. Laiške piktinasi, kaip Daily News 
vedamajame galėjo atsiliepti apie Chruščiovą ir Titą, kaip apie 
„Taudonuosius Hitlerius“ ir ,,žudikus“. 

„Tai yra neapykantos propaganda“. Daily News negalis 
būti aklas, kad Chruščiovas, nepaisant viso ginklų žvanginimo 
Kuboje, pasmerkė Staliną ir išdėjo jo režimo nusikaltimus..., 
paleido tūkstančius iš Sibiro stovyklų, leido didesnes žodžio 
laisves Rusijoje. ,,„New Yorko gyventojai nusipelno daugiau 
negu neapykantos kurstymo Daily News vedamuosiuose“. 

Tai viena pusė — apologija Chruščiovui. Tokia linija 
betgi svetima Daily News redakcijai, ir į smūgį ji nelieka 
skolinga. 

„Mes pasakysime, Mrs. Oakes A. Plimpton, keletą šios 
dienos pasaulio faktų ir paaiškinsime, kodėl mes vartojame 
griežtus žodžius, kalbėdami apie tokius šliužus kaip Tito 
(Josif Broz) ir N. S. Chruščiovas. — Šie žmonės, kaip ir 
raudonosios Kinijos Mao Tse-tungas ar Ču En-lai, yra 
pikčiausi priešai laisvojo pasaulio ir visų laisvių, kuriom nau- 
dojasi jo gyventojai. Jie skiriasi tik dėl būdų, kaip geriau ir 
greičiau galima sugriauti šias laisves ir ant griuvėsių pasta- 
tyti pasaulinį komunizmą. — Jų tikėjimas yra ištisa neapy- 
kanta ir pavydas, ateizmas ir visiškas sąžinės neturėjimas. 
Jie garsinasi, laužydami pasižadėjimus, kada iš to turi nau- 


241 


dos“. „Mes manome, kad yra laisvojo pasaulio spaudos pa- 
reiga, 0 ypatingai spaudos J. Valstijose, kurios yra komu- 
nistų neapykantos ir griaunamų jų planų taikinys Nr. 1, — 
palaikyti visuomenės budrumą dėl komunistų grėsmės“. Kol 
Amerikoje yra žodžio laisvė, tol laikraštis eisiąs tiesiu kovos 
prieš komunizmą keliu... 

2. Dėl opinijos apie kviečius ir žmoniškumą 

Naujas dalykas kviečių prekyba su Maskva. Buvo argu- 
mentai už prekybą: geras biznis ir žmoniškumo rodymas. 
Buvo argumentai ir prieš. Argumentuodamas prieš, Ansel 
Mowrer tame Daily News apvertė pirmą, biznio, argu- 
mentą ir parodė, kad tai ne biznis, o komunizmo rėmimas ir 
gelbėjimas iš bėdos. Dėl to klausia: „Ar Amerika turi iš- 
gelbėti raudonuosius penktu kartu?“ Girdi, Amerika 
išgelbėjo 1918, kai sykiu su europiniais sąjungininkais ati- 
traukė čekoslovakų smūgius nuo Lenino režimo. Išgelbėjo 
1918—22 maistą teikdama. Išgelbėjo prezidentas Roose- 
veltas 1933, pripažindamas Sovietus, kurie už tai pasiža- 
dėjo sumokėti kai kurias skolas ir, žinoma, nesumokėjo nė 
cento. Antrojo karo metu karinė parama išgelbėjo Staliną 
nuo Hitlerio, ir ta parama Stalinas pasinaudojo Europai pa- 
vergti. Dabar kviečių pardavimas būsiąs penktas gelbėjimas. 

Čia autorius kerta į amerikiečių charakterį, į jo 
palinkimą iliuzijom vadovautis: „Rusijai taip reikalingų 
kviečių pardavimas kreditan yra puikus pavyzdys to, kas 
yra neišdildomas amerikiečių tikėjimas — kad jų dosnumas 
gali Kremlių suminkštinti ir karą padaryti mažiau 
beįmanomą“. 

Jei pirmoji pusė, pardavimo šalininkai, argumentavo, 
kad reikia rodyti badaujantiem Rusijos gyventojam Žmoniš- 
kumo, tai antroji pusė, aną argumentą papildydama, 
sutinka: „Tegul — parduokime Rusijai kviečius mainais už 
Rytų Europos paleidimą ir Vokietijos suvienijimą“. Taip 
žmoniškumas už žmoniškumą. Bet autorius žino, kad 

Maskvai ne žmoniškumas rūpi. Tad jis toliau savaip argu- 
mentuoja už spaudimą: ,„Gerai, tada padidinkime savo 
jėgas vienybėje su sąjungininkais karinėje, ūkinėje, moksli- 
nėje, informacinėje srityse iki tokio laipsnio, kuriame Rusija 
turės nusileisti. Mes tai galime. O tuo tarpu mažiau ryšių 
tarp Rytų ir Vakarų! — Padidinkime opoziciją tarp dviejų 
pagrindinių komunistinių kraštų iki konflikto, jei galima. Bet 
visada atsiminkime, kad mūsų tikslas susilpninti komu- 
nistinius kraštus visom priemonėm, išskyrus karą. Kai sykį 
mes išvalysime savo mintis nuo vaikiškų iliuzijų ir pasiryšim 
nuveikti Chruščiovą ir Mao, kaip mes nuveikėm Hitlerį, 
komunizmas pradės trauktis“. 

3. Dėl opinijos apie J. Tautas 

Viena pusė rado tik gražius žodžius apie Jungtines 
Tautas, o ypačiai žavėjosi paskutine sesija, kuri buvusi tai- 
kinga ir pozityvi. Iš kitos pusės The Tablet vedamajame at- 
kreipė dėmesį, kaip J. Tautos organizuoja pornografijos 
gamybą — japonų rašytojo Saikaku romaną, kuris yra 
laikomas vienu iš pačių pornografiškiausių, Unesco įtraukė į 
verstinų knygų programą, ir jos vertimu bus praturtinta 
Amerikoje pornografijos lektūra. Ir vis tai už Amerikos 
pinigus. 

Kitas The Tablet rodomas pavyzdys kaip J. Tautos tar- 
nauja komunistinio melo propagandai: ,„Unesco knyga 
Amerikoj nepažįstama, bet po visus kitus pasaulio kraštus 
platinama yra ta istorija, kaip Baltijos kraštai „sava valia“ įsi- 
jungė į Sovietų Sąjungą“. Anot laikraščio, tai melas didžiau- 
sias iš didžiausių melų. Ir tai daroma Jungtinių Tautų vardu 
ir Jungtinių Amerikos Valstijų pinigais. 

4. Kai kurios išvados 

Pavyzdžius nutraukiant, belieka sužymėti, kas tenka 
stebėti šioje kovoje tarp dvejopų jėgų dėl Amerikos, o gal ir 
dėl pasaulio opinijos. Būtent: 

— Vienos jėgos pusėje yra didžiosios propagandinės 

informacinės priemonės, o dažnai ir valdinis aparatas. 
Antroji pusė stipri savo smulkiąja, bet masę pasiekiančia 
propagandine technika. 

— Antroji jėga kovoja faktų kėlimu aikštėn prieš 
pirmosios  pamėgimą garbinti ar niekinti nusistojusiais 
šablonais (ekstremizmas — pažangumas, makartizmas — 
žodžio laisvė, karo kurstymas — išlaisvinimas iš kolonia- 
lizmo, neapykanta — tolerancija ir t.t.) 

Antroji jėga mažiau organizuota ir mažiau veržli, bet 
jos masinė veikla nėra be įtakos. Antai pirmosios jėgos 
labiausiai gerbiamas dvasinis vadas mėgino du kartu tapti 
prezidentu ir du kartu netapo; dabar jis taikomas į vicepre- 
zidentus, bet opinijoje atsistojo tik trečiuoju. Antrosios jėgos 
spaudžiamas pernai Tito savo kelionės programą 
susiaurino, Oo vidaus gyvenime antrosios jėgos veikimas 
buvo ne be įtakos, kad Kongresas susiaurino paramą užsie- 
niui. 

Tad tie, kurie nepriklauso nuo balsuotojų, tie gali vyk- 
dyti savo liniją, nepaisydami visuomenės opinijos (pvz. teis- 
mo sprendimas dėl maldos prieš aiškią opiniją); tie, kuriem 
svarbu visuomenės balsai rinkimuose, negali nepaisyti visuo- 
menės opinijos. Čia ir pasireiškia praktinė reikšmė tos sėk- 
los, kurią sėja ana smulkioji ir provincinė spauda ir kuri gali 
virsti didžia kliūtimi „didžiojo plano“ ekstremistiniam 
siekimam. 

ANO METO AKTUALIJOS 


Į RIMTUS DALYKUS SU 
VISU RIMTUMU 


METRIKACIJOS REIKALU 


Kai klausimus nagrinėja specialistai, priverčia viešojoj 
opinijoj atsiliepti ir publicistams. Šia teise ir grįžtama prie 
metrikacijos, jungtuvių, moterystės klausimo, kuris pasku- 
tinėmis dienomis iškilo spaudoje. 

Prof. F. Kemėšis palietė vieną aspektą, būtent gynė 
moterystės nesuardomybės reikalą, nespręsdamas paties 
moterystės sudarymo būdo. Kitur nepasirašę autoriai perėjo 
į kitus klausimus: pačios metrikacijos ar civilinės metri- 
kacijos reikalingumą. 

Visai suprantamas šituo klausimu stiprus ir karštas 
reagavimas tiek vienoj, tiek antroj pusėj. Jis rodo klausimo 
opumą, o nuomonių susikryžiavimas iš dalies rodo ir princi- 
piškai skirtingų pasaulėžiūrų susikirtimą. Tačiau visi, kurie 
skelbė šiokias ar tokias mintis, tikėkim, turi dvi bendras 
bazes su savo siūlymais: 1) nori valstybei gerovės; 2) nori 
pagerbti atskirų jos piliečių asmens teises. 

Kad valstybės ir tautos gerovė remiasi šeimos gerove, 
šiandien vis aiškiau akcentuojama. Gausios premijos, 
priedai, lengvatos gausingesnėms šeimoms rodo, kad 
šeimos gyvenimas yra priėjęs tą laipsnį, kada jis savaime 

natūraliai jau nebepajėgia klestėti ir yra reikalingas sąmo- 
ningos globos. 

Jau irgi aiškėja, kad tautos ir valstybės prieauglis 
tarpsta geriausiai pastovioje šeimoje. Net ten, kur buvo 
didžiausia laisvė su šeimos gyvenimu daryti, kas patinka, 
jau grįžtama prie drausmės. Pernai paskelbta Sovietų 
Rusijoje kova su abortais aiškiausiai rodo skaudžios 
gyvenimo patirties nurodytą kelią. Ten pat rodoma pastan- 
gų supastovinti šeimos instituciją. Štai kodėl yra ar bent, 
rodos, turėtų būti bendras reikalas visos valstybės, Bažny- 
čios, tautos interesas — kad šeima būtų nesuardoma. 

Dėl to neleistini anksčiau buvę faktai, kad kai kurie 
piliečiai, negalėdami katalikų Bažnyčioje gauti išsiskyrimo ir 
antrų jungtuvių, ne kartą pereidavo į kitas konfesijas ir te- 
nai galėdavo iš naujo susituokti. 

Šitą spekuliaciją tikyba dėl vedybų jau suvaržė kiek tri- 
bunolo komentarai, kuriais persiskyrimo bylos pavestos 
spręsti tai religinei bendruomenei, kuriai priklauso atsako- 
vas. Bet to neužtenka. Būtų naudingas įstatymas (ar jis 
būtų pavadintas metrikacijos ar kitu vardu — ne taip 
svarbu), kuriuo būtų sankcionuota, kad jungtuvės yra pa- 
stovios, neišardomos, ar jos būtų padarytos vienoj ar kitoj 
institucijoje. 

Tai pats principas, neliečiant išimtinių kazusų. Bet jis 
svarbiausias yra, svarstant moterystės ar metrikacijos klau- 
simus. Juo remiasi tautos ir valstybės gerovė. 

Antra vertus, turi būti pagerbta asmens įsitikinimų lais- 
vė, atliekant natūraliąsias pareigas ar teises. Jeigu natūrali 
yra teisė sudaryti šeimą, tai visai natūralu neversti netikintį 
žmogų tuoktis katalikų, protestantų ar kurioje.ki žny- 

„čioje. Lygiai negalima versti tikintį žmogų tuoktis valsty- 
binėje įstaigoje. Visiems privaloma valstybinė metrikacija 
būtų vienašališkas teisių uzurpavimas ar antraip. Laisvė turi 
būti abipusiška. Tokiu būdu su asmens įsitikinimų laisve 

nebus suderinamas teigimas, kad visi piliečiai turi būti 
sutuokiami tik bažnyčioje, nei teigimas, kad visi sutuokiami 
tik valstybėje. 

Stengiantis suprasti civilinės metrikacijos šalininkus, 
atrodo, kad jiems civilinė metrikacija rūpi ne tik kaip 
skelbiamoji priemonė asmens įsitikinimų laisvei. Jungtuvių 
visiškas atėmimas iš Bažnyčios ir perdavimas valstybei būtų 
vienas iš konkrečių žygių sumažinti Bažnyčios įtakai tautos 
gyvenime. Tokiu būdu su civilinės metrikacijos įvedimu iš 
dalies būtų pakeista ir valstybės santvarka. 


Antra vertus, katalikai nori bažnytinių jungtuvių, nes 
moterystėje jie mato ne vien kontraktą, sutartį, bet ir dva- 
sinį, mistinį elementą. Jie gyvenimo sritis mato padalintas 
valstybei ir Bažnyčiai pagal tų institucijų prigimtį ir pasky- 
rimą. Bažnyčiai ir tepripažįstama teisė pakrikštytųjų mo- 
terystės ryšį tvarkyti. į 

Vadinas, čia yra ir pasaulėžiūrų konfliktas. Tačiau ieš- 
kant tolerantiško sugyvenimo įvairių pasaulėžiūrų žmo- 
nėms, tektų tvarkyti ir jungtuvių reikalus taip, kad būtų gali- 
mai atsižvelta į visų interesus, prisitaikant prie lietuviškų 
sąlygų, o ne svetimais pavyzdžiais gyvenant. 


Sugyvenimas nebus tikras ir asmens įsitikinimų laisvė 
nebus laiduota, jeigu visų piliečių visos šeimos teisės bus pa- 
vestos tik valstybei arba tik Bažnyčiai. Abiejų racionalus 
bendradarbiavimas pagal kiekvienos prigimtį ir paskyrimą 
yra tikrasis kelias ir mūsų siekimas. 

Jeigu valstybei ir tautai naudingesnė pastovi šeima, tai 
vargiai klysime, tvirtindami, kad daugiau pastovumo ga- 
rantijų toj šeimoj, kurią sieja ne tik juridinis, bet juridinis ir 
sakramentinis aktas. 

Bažnyčioj paimtoji moterystė žmonių ir psichikoje 
sudaro stipresnį ryšį negu civiliškoji. Bent lietuvių tautoje, 
kol ji yra dauguma katalikiška, tas ryšys ir psichologiškai 

daug stipresnis, padeda labiau pakelti šeimos gyvenimo 
laikinus nesusipratimus ir sielvartus. 

Dėl to atsižvelgiant į tautos ateitį valstybinėmis, tau- 
tinėmis akimis, būtų neracionalu iš tautos psichikos išmušti 
tą ramstį, kuriuo remiasi ypačiai šeimos pastovumas ir vals- 
tybės prieauglis. Valstybiniu atžvilgiu ar ne racionaliausia 
įstatymu užfiksuoti, kad moterystė priimama toje religinė- 
je bendruomenėje, kuriai priklauso kontrahentai. 

Bet vėl, kaip minėta, respektuotinos kitokių įsitikinimų 
asmens teisės. Šiam reikalui galėtų būti svarstomos dvi gali- 
mybės. Viena, netikintieji ir nekonfesiniai piliečiai susideda į 
tam tikrą bendruomenę ir joje atsakančiu būdu sudaro 
jungtuvių aktus. Pasakymas, kad atsiras žmonių, kurie ne- 
norės priklausyti jokiai bendruomenei, ar ne būtų analogiš- 
kas, kad kas nors nenorės šliūbo imti iš klebono, o būtinai 
norės vikaro. Įsitikinimų laisvė, žinoma, neturi mus nuvesti 
iki anarchijos. 

Galėtų būti svarstoma ir kita galimybė. Būtent valsty- 
bės atsakančioje įstaigoje sudaroma jungtuvių kontrakto 
registracija tiems piliečiams, kurie nepriklauso jokiai konfe- 
sijai; berods, valstybė gali nustatyti sutuoktuvių sąlygas 
tiems, kurie nėra krikštyti. 

Lieka tenkintis pačiais principais, neįmanant čia leistis į 
detales. Jie ir jų praktiškas išsprendimas bei pritaikymas, 
berods, tenka ar teks svarstyti specialistams. Tik aukščiau 
suminėtais valstybės ir Bažnyčios racionalaus bendradar- 
biavimo principais, turėtų juos svarstyti valstybės specialis- 
tai kontakte su Bažnyčios specialistais. O tokį opų ir rimtą 
klausimą svarstant, tiek specialistams, tiek publicistams 
belieka pageidauti galimai plataus horizonto, ramumo ir pa- 
reikštų minčių supratimo. 

DVIEJŲ KULTŪRŲ SUSIKIRTIME 


PASIKALBĖJIMAS KOPŲ FONE 


Išsikalbėjau su klaipėdiečiu lietuviu. Jau metų eilė jis 
seka ir aktyviai dirba lietuvių kultūros baruose. 

Išsikalbėjau, ir ėmė kaitaliotis vaizduotėje čia išklausyti 
klaipėdiečių gyvenimo vaizdai, čia išbraidžiotos gražiosios 
Neringos kopos... 

Kopose tikrai gražu. Esti čia audringų dienų. Smėlio 
debesys verčiasi pro sienos stulpus, skaudžiai plaka basas 
kojas, pliką veidą, užberia akis. Rodos, užpils tave, užpils 
visą apylinkę, užpils visą rytų erdvę. Instinktyviai graibais, 
kuo nuo jo apsisaugojus. 

Bet ir ramių esti dienų; dienų, kada kojos braido po 
smėlio karštumą, kada saulė kepina plaukus ir veidą, kada 
ramybe alsuoja akis ir širdis, o sienos stulpai tokie aiškūs 
šviesioje grynoje smėlių erdvėje. Bet nesusigundyk ramybe. 
Nejučiomis pamatai, kaip viršūnėlėj staiga susisuko blankus 
smėlio debesėlis, pabiro pro sienos stulpą į rytus, ir vėl lyg 
viskas nurimo. Žvelgęs žemyn vėl matai, kaip smėlio grū- 
deliai ridenasi tau per basas kojas vis tolyn ir tolyn. Nėra ir 
dabar tikros ramybės... Ne... Ne be reikalo čia sodina 

pušeles ir karklelius, kad užkirstų kelią į rytus skvarbie- 
siems smėliams. Sodina kruopščiai, sistemingai tam gaivalui 
suvaldyti, kuris daugelį viliote vilioja, bet su savim neša 
pražūtį... 1 

Pro sienų stulpus ritasi ir svetimos kultūros bangos. 
Čia audringai, čia giedrios dienos tyliu slinkimu. Prieš ją 
pakyla lietuviškos kultūros atspara. Šitą dviejų kultūrų susi- 
kirtimą visados pajauti, stebėdamas žmones ir įstaigas 
Klaipėdos krašte. Pajauti, kad ir dabar taikiame lietuvių ir 
vokiečių sugyvenime slinkimas ar tvirtinimasis rytuose nėra 
nurimęs. Tik jis pagal reikalą pasirodo naujesnėmis formo- 
mis. 

Dabar svetimos kultūros smiltimis labiausiai taikoma 
užberti jaunoji karta, mokyklinis ir priešmokyklinis 
jaunimas. Iš Vokietijos rengiamos, pavyzdžiui, vaikų 
ekskursijos į Nidą,. Tą pačią dieną išvežami į Nidą ir vaikai 
iš Klaipėdos. Jie čia susitinka, žaidžia, suvenirais dalinasi. 
Nidiškiai vaikai tris dienas buvo nugabenti į Rasytę, į Vokie- 
tijos vaikų stovyklą. Susitikti dviejose valstybėse gyve- 
nantiems tautiečiams būtų visai natūralus reiškinys. Bet, 
pasirodo, esti nugabenami ir lietuvių vaikai, ir jie nuteikiami 
prieš lietuvybę. 

Tik rugpjūčio 29 Fuehrerio atstovas ministeris Hess 
užsienio vokiečių suvažiavime Štutgarte kalbėjo: 

— Mes nenorime kitoms tautoms įlašinti nacionalizmą 
kaip nuodus! Mes nenorime jo kitoms tautoms prievarta 
primesti. Mes nenorime kitoms tautoms jo nė padovanoti. 
Priešingai, tuo atžvilgiu mes esame pavydūs ir norime nacio- 
nalizmą sau pasilaikyti... Nacionalsocialistai vokiečiai savo 
valstybėms, kuriose jie gyvena, yra lojalūs, kaip jie yra 
lojalūs savo tikrajai tėvynei“... 

Tačiau su pastangomis išlaikyti vokiečiams savo tauty- 
bę ir vokišką kultūrą Klaipėdos krašte pasirodo pastangų 
palaikyti vokišką kultūrą ir nevokiečių tarpe ir, antra, skleis- 

ti su ja sykiu ir nacionalsocialistinę ideologiją bei jos poli- 
tinius siekimus. Prof. Fr. W. Foersteris savo naujausiame 
veikale Europa and die deutsche Frage (Verlagt Vita Nova, 
Luzern) sunacionalistintą ir suprūsintą Vokietiją, pasi- 
davusią jėgos stabmeldystei, vadina tuo „kolektyviniu 
žvėrim“, kuris kovoja su Kristaus pasauliu. Tai esanti titanų 
kova su dievais, blogio kova su gėriu, tamsybės kova su 
šviesybe... 

— Kalbuosi su vienu seneliu lietuviu, — pasakojos 
klaipėdietis. — Pribėga vaikas, pasiklauso ir staiga įžūliu 
tonu kreipiasi į mane: „Eik tu namo“. Nustebusiam paaiš- 
kėjo kodėl: kam aš lietuviškai kalbuos su jo seneliu. ,,Va, ką 
padarė iš vaiko Rozitė“ (Rasytė), palingavo galva senelis... 

Ir Nidoj ir laive gali išgirsti vaikų ekskursijas Horst 
Weselio dainą dainuojant. Gali pamatyti atplaukiant turistų iš 
Vokietijos į Klaipėdos kraštą, ypačiai Nidą. Įsižiūrėjęs į 
veidus pastebi, kad jie daugumas yra tik vidutinės inteli- 
gencijos žmonės. Supranti tada prasmę vietinių gyventojų 
pasakojimo, kad vykstantiems iš Vokietijos į rytus esti papi- 
ginamas geležinkelis: duodama jiems po 200 markių. Tik jie 
turi apsigyventi Klaipėdos krašte; jokiu būdu ne Palangoje 
ar kitoje vietoje. 

Tai vasarinė vokiškosios kultūros banga Klaipėdos 
krašte. 

Pačiame mieste sudaromos tyliai barikados, kad 
lietuviškos kultūros ir lietuviško susipratimo banga 
nepakiltų.  Maaistratas, pavyzdžiui, supirko daug žemės 
mieste ir už miesto. Savo rankose ją turėdamas, galės iš- 
nuomoti tiems, kurie jam patiks. Tai tas pats metodas, kuris 
pačioj Vokietijoj dabar sankcionuotas įstatymu — žemė per 
30 kilometrų nuo sienos turi patekti į vokiečių rankas. Tas 
pats metodas, kuris jų taikomas Danijoj — nusigyvenan- 
čios įmonės pasienyje turi patekti į vokiečių rankas. Teisin- 
gai kalbėjo Hess: 

— Mes tai darome galbūt organizuočiau už kitus — 
mes gi esame vokiečiai“. 

Spontaniškai kyla ir lietuviška atspara. Karitatyviniais 
sumetimais ėjęs į žvejus labai pasitarnavo ir tautiniam 
reikalui „Lietuvos vaikas“, įsteigdamas vaikų darželius 
Preiloj, Pervalkoj ir kt. 

Vaikų darželiai neturtingiems žvejams yra išganymas ne 
tik dvasiai, bet ir kūnui. Čia vaikai pavalgydinami. Čia jie 
pagyvena kultūrinėje lietuviškoje atmosferoje. Atsilankiu- 
siam svečiui jie ir padeklamuoja ir padainuoja lietuviškai. 
Visi kaimo vaikai veržiasi į tuos darželius, kur dirba pasi- 
aukojėlės darželių vedėjos. Jos tikrai yra karžygės, kurios 
pereis per gyvenimą tyliai, neišgirstos, bet atlikusios savo 
širdies padiktuotą pareigą artimui ir tautai. O sunku joms 
esti. Viena iš jų tebenešioja kaktoje ženklą nuo akmens, 
kuris jai buvo pasiųstas iš nedraugiškos rankos. Bet tokios 
vedėjos laimi kūdikių širdis ir paveda jas tautai. Kai viena 
vedėja iš po ligos grįžo vėl į kaimelį, vaikai sutiko ją ant 
kranto su dainelėmis, pasirodydami, kad jie dar neužmiršo, 
ką su ja buvo išmokę. 

Vokiškos kultūros atstovai, kad atgrasintų vaikus nuo 
darželių, baidė: nebūsią priimti įžegnoti tie, kurie lanko 
darželius ,,pas katalikes“. 

Lietuviškai kultūrai ir socialinei gerovei pačioje Klai- 
pėdoje stiprėti atsilieps ir geresnis aprūpinimas butais. Dar- 
bininkams jau masiškai statomi namai Smeltėje. Šį rudenį 
bus įrengta iki 50 namų. 

Bet darbininkai dar per maža rūpinamasi suorgani- 
zuoti. Priešingos kultūros atstovai juos tyčiomis nori pasukti 
į komunizmą, nes komunizmas jau savaime atitraukia 
žmogų ir nuo tautybės ir nuo valstybės. Iš to nauda tik ne 
lietuviams ir Lietuvai. Keista, kad užuot susirūpinus, kaip 
darbininkus apsaugoti nuo nutautimo ir sustiprinus jų 
lietuvybę, net lietuvių Visuomenės s-g0s suvažiavime buvo 

inteligentų balsų: jeigu darbininkai nulietuvėja, reikia juos 
sukrauti ir atgal išsiųsti... 

Darbininkų dvasiniais reikalais dar maža kas rūpinasi. 
Vienas ar du žmonės inteligentai su jais dirba. 

Klaipėdai dar reikia inteligentų, kurie galėtų būti ir 
visuomenininkai sykiu. 

Lietuviška kultūra stiprėja ir sulią tuo, kaip lietuviai įsi- 
gyja savo pastovų lizdą, nekilnojamą turtą. 

Šiais metais kaip tik labiausiai išaugo privati statyba. 
Kad tik tas tempas nebūtų atleistas. 

Pačioj Klaipėdoj butų tebetrūksta. Jie brangesni kaip 
Kaune. Ir tebebrangsta. Dviejų kambarėlių butas iš 130 It. 
keliama iki 150; trijų kambarių iš 180 iki 200 ar 220. Bran- 
gesnis ir maistas; kai kas iki pusantro karto. Tiek butų, tiek 
maisto kainas pakelia brangesnis patarnavimas ir bran- 
gesnė statyba. Patarnavimas brangesnis čia jau dėl to, kad 
darbininkų. draudimas brangesnis, o statyboje dirba 
specialistai cenziniai meistrai, kurie brangiau ir apmokami. 
Dėl to valdininkams sunkiau susitaupyti ir savus namelius 
pasistatyti. Jie yra blogesnėj padėtyje, palyginti su magistra- 
to ar kitais autonominio krašto tarnautojais, kurie gauna ir 
daugiau pinigo, aukštesnes algas, ir kuriems pats magistra- 
tas palankesnės akies gali parodyti. 

Šitas valdininkų menkesnis apmokėjimas ir didelis eko- 
nominis susispaudimas kartais leidžia vokietininkams ir iš 
aukšto į juos pažiūrėti ir net paagituoti. Tačiau galima konsta- 
tuoti, kad gyventojų tarpe jau suspėjo pagarbos susilaukti ir kai 
kur simpatijų užkariauti pasienio policijos valdininkai. 

Patalpų stoka neleidžia tinkamai išplėsti ir kultūrinių 
įstaigų veiklos. Vytauto gimnazijos statyba dar nebaigta. 
Rūmai reikalingi technikos ir amatų mokyklai. Aukuro 
knygynas, Klaipėdos krašto muziejus ir muzikos mokykla 
susikimšę vienuose nameliuose. Teatras su repeticijomis turi 
kilnotis net po penkias patalpas. 


255 


Augant patalpoms, reiktų ir kultūrines įstaigas ugdyti 
bei plėsti. 

Muzikos mokykloj turėtų būti įsteigta kantorių klasė, 
kad patarnautų Klaipėdos krašto religiniams reikalams. 

— O kaip pakeltų lietuvių kultūrinį frontą, — kalbėjo 
klaipėdiškis, — opera ir gal net universiteto dalis, apie 
kuriuos esate rašę. Jūs negalite suprasti, kaip kultūrinės 
jėgos, kaip inteligentinis humaniškas veikimas čia labiausiai 
yra reikalingas. Jis pakels lietuvių kultūros garbę akyse to 
žmogaus, kuris atsistoja tarp dviejų kultūrų ir turi vieną 
pasirinkti. Jūs nesuprantate ir to, kaip svarbu yra psicho- 
logiškai vienybei su Klaipėdos kraštu sukurti, kad 
pasirodytų Klaipėdos krašte aukštieji Žmonės iš centro. 
Klaipėdiečiams imponuoja tokios iškilmės. Ir kaip jie nepa- 
tenkinti, kad rytojaus dieną tik iš laikraščių sužino, kad tas 
ir tas iš Kauno buvo atsilankęs gubernatūroje, o jiems 
niekur nepasirodęs. 

Bet paskutiniu laiku atsiranda Klaipėdoje ir kažkokių 
svieto perėjūnų biznierių. Jie pasirodo kaip rangovai ar 
kitokios profesijos žmonės. Jie suspėjo jau ir po namuką įsi- 
gyti, o patys kalba vokiškai, rusiškai, lenkiškai, žydiškai; 
savo vaikus su labai negausiomis išimtimis leidžia vis į 
vokiečių mokyklas. Tokiu būdu jie yra žalia medžiaga vokiš- 
kai kultūrai, lietuviškąją kartais tik kompromituoja. 

Tikrai, kur susikerta dvejopi žmonės, atsiranda ir 
trečias, kad pasinaudotų. 

Apsisaugojant nuo tų graužikų, sekant svetimos kul- 
tūros smėlius į lietuvišką žemę, reikia su ypatingu intensy- 
vumu diegti gyvąsias lietuviškos kultūros apraiškas. Tik 
lietuviams intensyvumo ir planingumo visados trūkdavo. 

Toj pačioj knygoj Foersteris nurodinėja, kad nacio- 
nalistinio barbariškumo priespaudoje atgyjanti krikščionybė. 
Protestantų ir katalikų dvasininkai stebiną savo herojiš- 
kumu. Kuris kairysis išdrįstų Niemollerius ir Faulhaberius 

pavadinti popais ar liaudies kvailintojais — žodis sustingtų 
lūpose. Bažnyčios ir procesijos sutraukiančios minias tikin- 
čiųjų ir netikinčiųjų... 

Ir mūsų tautiniame kultūriniame fronte svetimos kul- 
tūros akcija turėtų sukelti didesnio (intensyvumo savajai 
kurti. Norint apsiginti ir sustiprinti, sako daniška patarlė, 
geriau savo priešą laikyti drambliu, nors jis būtų tik skruz- 
dėlė. 

1937 

Šiandien mintys susitelkia į du kariuomenės istorijos 
momentus: į aną prieš dvidešimt metų, herojinį, ir da- 
bartinį taikingąjį. 

Nors neseni, bet atrodo kaip pasaka anie herojiniai 
laikai. Kai neesminiai bruožai laiko eigoje nubluko, įsivaizduoji 
dabar ano meto karžygių esmę — su menka apsauga, su skur- 
džia forma, su kūdikio veidu, bet su karžygio dvasia, neskai- 
tančia priešo daugumos ir pasiryžusia tik laimėti. Vien idealis- 
to, jaunos dvasios, niekados dar nenusivylusios, tegali būti 
toksai pasiaukojimas. 

Ir daugel tų jaunųjų paaukota. Savo ryžtingumu baisi, 
anot Vaižganto, tauta, kuri savo vaikus mirčiai aukoja dėl 
savo laisvės. Kaip tik dėl to didžioji auka negalėjo pražūti. 
Visų žuvusiųjų simbolinis Nežinomojo Kario Kapas pavirto 
tautai Sandoros Skrynia, į kurią artinamės skausmo ir 
džiaugsmo valandomis. Jos akivaizdoje iškritusi ašara ir 
atsidusimas, gimusi tauri mintis nuplauja bent tam momen- 
tui sumenkėjimo ir tarpusavio nepakantos dulkes, ir visi 
pasijunta vienos tautos vaikai. 

Žuvusieji tebegaivina gyvuosius. 

Per 20 metų mūsų kariuomenė išaugo ir stiprinama su 
visu planingu intensyvumu. 

Paskutinių Europos konfliktų akivaizdoje prasiveržia kai 
kam skepticizmas — jei karas, tai ką tada bedarysi, ar beiš- 
gelbės ir kariuomenė; ne tokie kraštai kapituliuoja... 

Vis dėlto ir anas skeptikas, taręs skeptišką žodį, pačiu 
darbu parodo kariuomenei nuoširdžias simpatijas; niekas 
nesulaukė tiek moralinio pritarimo, materialinės paramos 
kaip kariuomenė. Ir nors valstybėje skiriamos krašto 
gynimo reikalams pačios didžiosios sumos, nors nutrau- 
kiama nuo kitų, rodos, būtinų dalykų, betgi visuomenė šitų 
sumų nesigaili. Nesigaili ne būtinai dėl to, kad stiprintų 
kariuomenę karo reikalams. Ji jaučia, kad dabartiniu taikos 
metu kariuomenė mums yra pavirtus tautinės gyvybės 
židiniu ir tautinės vienybės simboliu. 

Neaali būti kalbos apie prieštaravimą tarp kariuomenės 
ir tautos, — kalbėjo Moltke reichstagui, — kariuomenė yra 
dalis tautos ir tai ne pati blogoji. Mes pasakytume apie savo 
kariuomenę: ar ji ne viena iš pačiųjų gerųjų tautos dalių ir 
mūsų širdžiai artimųjų. Kariuomenė brangi ne tik kaip mili- 
tarinė pajėga. Šalia jos matome kariuomenėje auklėjamąjį 
veiksnį. Čia niveliuojamos asmeninės ambicijos ir užgaidos, 
o grūdinama aktyvi, budri dvasia. Čia stengiamasi išvengti 
tam tikros kastinės dvasios, o įkvėpti pilietinio laisvės pamė- 
gimo ir aktyvaus veržimosi jų realizuoti. Apsnūdusioj visuo- 
menėje šita auklėjamoji kryptis kultūrininkui atrodo ne 
mažiau vertinga už grynąjį militarinį pajėgumą. O su nušvi- 
tusiom akim tenka konstatuoti dabartinėje vadovybėje šią 
kryptį vis stiprėjant. 

Kariuomenė pastaraisiais laikais gauna prasmės ne tik 
kaip moralinis faktorius, bet ir kaip simbolis visų siekiamos 
vienybės. Visų lygus traktavimas pagal įstatymą, troškimas 
visai tautai gerovės, tie brangūs kiekvienam piliečiui sieki- 
mai, dėl kurių kovojo ir nepriklausomos Lietuvos kūrėjai, 
randami čia geriausiai realizuoti. Dėl to mūsų kariuomenės 
jubiliejus taip nuoširdžiai visos tautos sutinkamas. Jis dar 

įspūdingesnis, kad čia susitinka dabartiniai kariuomenės 
atstovai su nepriklausomybės kovų dalyviais, Vyčio kry- 
žiaus nešiotojais. 

Aną gūdžiąją naktį prasivėrė Verdūno tylieji kapai, ir 
tūkstančiai šešėlių, iš jų slinkdami į miestus, į tarpą žmonių, 
ištroškusių naujos nesantaikos ir karo, nešė šauksmą gyvie- 
siems: ne tam jie mirę, kad gyvieji vėl žudytųs... Tokius 
paveikslus rodė tik filmas, bet į mūsų Kauną realiai suslinko 
anie Vyčio kryžiais pažymėtieji, apsenę ir apluošę, arba 
tebestatūs ir tebenarsūs, lyg atnešdami ir mūsų gūdžiajam 
metui šauksmą: ne tam mes vargom, ne tam ir anie tautos 
vaikai paaukoti, kad gyvieji užmirštų laisvę, kad užmirštų 
kovas ir budėjimus. 

LINKMĖS 


Kas stebi visuomeninio gyvenimo kryptis, negali už- 
merktomis akimis praeiti pro tik tik pasibaigusią KVC kon- 
ferenciją. 

Kaip ir visur mūsų gyvenime, ir čia neapsieita be gausių 
kalbų... Jeigu kalbomis galima būtų pasotinti išalkusius, tai 
visi Lietuvos gyventojai būtų nutukę... Tačiau kalba kalbai 
nelygi. Viešuose pasirodymuose mūsų krašte tų kalbų daž- 
niausiai esti dvejopo tipo: vieni kalbėtojai narpliojasi po 
praeitį, suvesdinėja smulkias asmenines ar partines sąskai- 
tas su dabartiniais savo konkurentais. Antras kalbų tipas — 
kalbėtojai, palikdami ,,„mirusius mirusiems laidoti“, atsirem- 
dami į dabarties situaciją, meta žvilgsnį į ateitį ir kuria 
netolimos ar tolimesnės ateities perspektyvas. Šitos kalbos, 
jeigu jose realiai sugauti ateities siekimai, jeigu jie išreikšti 
sugestyvia forma, tampa visuomenės šūkiais bei gairėmis 
ateičiai kurti. Ir mūsų laikais galioja aforistinis Paskalio 
pasakymas: dabartis nėra mūsų tikslas; praeitis ir dabartis 
yra tik mūsų priemonės, ateitis viena yra mūsų tikslas. Dėl 
to šiandien ir laukiama iš pryšakyje stovinčiųjų ne tiek gra- 
žių kalbų, kiek planų — ar bent šiokių tokių gairių ateičiai 
kurti. Užrištomis akimis eiti — nusibodo. 

Šioje KVC konferencijoje ir buvo išsiveržta iš ano įsi- 
galėjusio mūsų girdimų kalbų šablono ir ateita su plačia 

programa artimiausiems laikams. Kai kam atrodė toji pro- 
grama sudaryta ne metams, bet net 50. Bet ir tai gerai. 
Gerai, kad drįstama ne tik planus kurti; dar geriau, kad 
ryžtamasi nesitenkinti smulkiais planeliais, su kuriais taip 
esame susigyvenę. Juk neišdiįsome imtis didesnės hidro- 
elektrinės stoties, kaip ir daugelio kitų drąsesnės iniciatyvos 
sumanymų. O tinginys vis greičiau patrūksta; šykštuolis dvi- 
gubai sumoka. Juk tik dveji metai, kai pastatėme automa- 
tinę telefonų stotį, o jau pritrūko vietų naujiems abonen- 
tams — net dvejiems metams nepajėgėm numatyti... KVC 
didesni užsimojimai pratins mus daugiau norėti, toliau 
galvoti ir daugiau pajėati, jei tik bus realiai vykdomi. 

Tame žviląsnyje į ateitį KVC nesitenkina siaurais tik 
organizacinės reikšmės sumanymais. Pvz., užsimojimas 
sustiprinti bibliotekų tinklą gali turėti plačios reikšmės tau- 
tos švietimui apskritai. Jau dabar KVC organizacijos turi 
apie 500 bibliotekų. Tai didelis skaičius, palyginti net su 
valstybinėmis bibliotekomis, kurių tesama apie pusantro 
šimto. Charakteringa, kad valstybinėms bibliotekoms numa- 
tyta daugiau kaip pusė visų lėšų pačiai administracijai. KVC 
bibliotekos pajėgtų administracines išlaidas pačios padengti, 
o visas lėšas, jeigu jų valstybė skirtų, suvartotų grynai tik 
knygoms padidinti. Šitokiu būdu privati iniciatyva gali būti 
puikus talkininkas valstybinio masto interesams. Lygiai 
realus talkininkas KVC gali būti ir kitais užsimojimais — 
meniniam skoniui ir meninei kūrybai, fiziniam pajėgumui, 
apskritai kultūrai pakelti (premijos, nutarimai dėl kino, dėl 
blaivinimo, vargonininkų paruošimas, idealinės parapijos 
eksperimentai...) Dėl to visai suprantamas priminimas, kad 
šitame darbe KVC organizacijoms turėtų tekti tam tikras 46 
iš sumų, valstybės skiriamų kultūrinėms organizacijoms 
remti. Tai turbūt nėra koks reikalavimas. Jei to nebus 
daroma, mokės organizacijos savo jėgomis išsiversti. Tik 
pats valstybės interesas to reikalautų. 

Pasirodė ir naujas metodas kultūriniam lygiui kelti. 
Visas darbas buvo sutelktas ne į masinę konferenciją, bet į 
studijų dienas. Čia suvažiavusiems ne iš viršaus buvo 
pilama išmintis. Jie patys visa svarstė, sprendė. Reikėjo nu- 
stebti, su kokia drąsa ir iniciatyva jie dėsti savo mintis. Ir tai 
provincijos žmonės, daugiausia jaunieji. Kokios intelektinės 
ir orientacinės pažangos jie yra padarę! Jausti, kaip šitas 
jaunimas pats galvoja ir blaiviai įvertina girdimas ar skai- 
tomas frazes. Iš jų tarpo pamažu kyla liaudies elitas, tikrieji 
kaimo ir parapijos vadai. Vadų ypatybes jie gauna ne su 
paskyrimu, ne iš užimamos vietos, o natūraliai išauga ir 
kitus palenkia paklusti savo asmeniniais sugebėjimais ir 
pastangomis. 

Nuo apačios auklėti tautą — buvo aiški KVC linkmė. 
Vieno kalbėtojo tiksliu pasakymu, reikia išmokyti Žmogus 
neužgauti kito bažnyčioje, tada jis įpras pagerbti kitą 
asmenį, iš jo išmoks pagerbti žmogaus asmenybę ir aukš- 
tesnieji. 

Šitos linkmės visuomenei performuoti yra sunkios, ir ne 
be reikalo kai kas nusiskundė, kad rezultatų maža matyti, 
bet jos yra pačios tikrosios, jei jos bus gaivinamos artimo ir 
ypačiai visų lietuvių meilės, stiprinamos mistinio jėgų 
šaltinio, kaip buvo prezentuojamasi ir pačioj konferencijoj. 

BRITO MOSTAS 


Šiaip ne toks jau svarbus įvykis — šventė Britų 
provincijos mokykloje su ministerio kalba. Tačiau užsienio 
agentūros ir mūsų Elta išnešiojo žinias apie tą kalbą. Karo 
ministeris kalbėjo apie taikos apaštalą Pijų XI, protestantiš- 
kojo krašto atstovas su dideliu respektu minėjo, kiek šių 
dienų žmogus ir net kitos religijos yra skolingas popiežiui ir 
kai kuriems kitiems Bažnyčios kunigaikščiams. 

Ministerio Hore Belisha kalba nėra tik atsitiktinis 
kurtuazinis reveransas. Tai vienas iš tų autoritetingų balsų, 
kurie šiandien pasisako vis nuoširdžiau už gerus santykius 
tarp Anglijos ir Vatikano ir kurie gali privesti ligi įsteigiant 
Anglijoje oficialią diplomatinę Vatikano atstovybę. 

Anglijos sukimasis Vatikano link yra iš viso charakte- 
ringas šiam laikotarpiui, kada didžiosios valstybės susi- 
grupuoja beveik dvejopai Vatikano atžvilgiu: su Roma, arba 
šalin nuo Romos. 

Pasisakoma — su Roma, nes kituose kraštuose jau 
seniai atrodo banalus argumentavimas: popiežius kariuo- 
menės neturi, tad nėra reikalo su juo skaitytis. Nors šian- 
dien yra populiari fizinė jėga tvarkyti tarpvalstybiniams 
santykiams ir tarpgrupiniams reikalams valstybėje, vis dėlto 
nebetikima, kad valdyti galima būtų tik fizine jėga. Visuo- 

menės nusistatymo, moralinės visuomenės jėgos bijoma net 
labiau kaip seniau. Populiarusis Gonzague de Reynold savo 
knygoje  Tragiškojoje Europoje sako: naujoji valstybė 
priklauso ir dar ilgai priklausys nuo opinijos, kaip ir 
demokratinėse valstybėse. Visuomenės opinija ir stengia- 
masi pakreipti savo naudai visomis priemonėmis; nepa-. 
lyginti net demagogiškesnėmis nei senojoj demokratinėj 
valstybėj. 

Laimėti sau Apaštalų Sosto jei ne pritarimą tai bent 
sugyvenimą ar tylų toleravimą — yra dar viena iš didžiųjų 
priemonių gerai opinijai susidaryti apie visą valstybę. Apaš- 
talų Sosto autoritetas yra pakilęs ypačiai dabar, kada Pijus 
XI tiesiai ir aiškiai taria žodį dėl pačių moderniųjų klaidų, 
kada tokis Faulhaberis herojiškai kovoja, nedarydamas jokių 
kompromisų su principais. „Yra momentų, kada tylėjimas 
yra sidabras, o kalbėjimas yra auksas“. Antra, valstybių 
vadai puikiai mato ir Bažnyčios moralinę įtaką piliečių tarpu- 
savio santykiams. Iš čia eina popiežiui ir Bažnyčiai simpa- 
tijos, bet iš čia kyla ir šaukimas — los von Rom. 

Aiškiai matyt, kaip yra pagerėję santykiai tarp Vatikano 
ir Prancūzijos, Jungtinių Amerikos Valstijų, dabar Anglijos, 
net mūsų kaimynas Latvija pasiskubino santykius nuo- 
širdžiai sutvarkyti. Šituose kraštuose su pagarba traktuo- 
jamas Vatikano gerąja prasme humanizmas, tarptautinis ir 
tarprasinis solidarumas, kuris realiai veda į visuotinę taiką 
tarp valstybių ir valstybių viduje. 

Beveik pirmieji mėgino pasukti Vatikano link ir naujieji 
režimai — totalistiniai, nes jie iš prigimties yra religiški. Tas 
pats Reynoldas pastebi: naujoji valstybė grįžus prie tos 
senojo režimo koncepcijos, kad valstybė privalo turėti 
religiją; naujoji valstybė remiasi savotiška mistika, ji įsako 
savo šalininkams jos kultą. Bet tai gali būti jos sava religija. 
Ji skelbiasi katalikiška, kaip Italijoj. Ji skelbiasi tautiška, kaip 
Vokietijoj. Tačiau totalistinis režimas nori, kad religija būtų 

tik valstybinis dalykas, tarnautų tik jos reikalams: tarnautų 
taip, kaip tai supranta režimas. Katalikų Bažnyčia negali 
atsižadėti savo katalikiškumo, lietuviškai sakant, visuo- 
tinumo, kuris ją iškelia aukščiau tautų, aukščiau rasių. Šitas 
Bažnyčios visuotinumas padeda surasti bendrą kalbą tarp 
tautų, iškelti tai, kas tautas jungia. Jis sudaro žmonėse 
psichologiją, palankią taikai ir sugyvenimui. Dėl to faktiškai 
ir matom einančias į artimiausius su Vatikanu ryšius valsty- 
bes, norinčias taikos. Totalistinės didžiosios valstybės, 
kurioms ypačiai rūpi imperialistiniai tikslai, santykius su 
Bažnyčia nuolatos drumsčia. Konkordatus pasirašiusios ir 
oficialiai nesiryždamos jų nutraukti, faktiškai jų nesilaiko. 
Kai kur net atvirai stengiasi išrauti Bažnyčios įtaką, nes visa 
Bažnyčios dvasia nesiderina su jų imperialistiniais, 
agresyviais tikslais ir žygiais prieš kitas valstybes ar prieš 
savo piliečius pačioje valstybėje. 

Kuriai grupei priklauso Lietuva? Agresyviais tikslais 
prieš kitas valstybes kas čia mus bekaltins. Vis dėlto minis- 
teris pirmininkas pažymėjo atsakyme į Seimo paklausimą, 
kad santykiai su Bažnyčia tebėra nesutvarkyti ir sunkiai 
duodasi tvarkomi. 

Esminės iš mūsų pusės čia galėtų būti dvi priežastys. 
Viena, kad religijos atžvilgiu mumyse yra anos totalistinės 
dvasios, kuri karštesniųjų ir naivesniųjų lūpomis kitados 
buvo pradėjusi šnekėti net apie lietuvišką tautinę bažny- 
čią, o saikingesniųjų protuose norėtų Bažnyčios institucijas 
paversti politinio režimo institucijomis. Žinoma, šitokiu kai 
kieno mūsų nusistatymu galėtų būti patenkinta ta im- 
perialistinė užsieninė politika, kuri norėtų mus įtraukti ne tik 
į savo politines kombinacijas, bet ir į ideologines. Bet mūsų 
politikai tai nėra savas kelias. Antra priežastis — mūsų 
pačių charakteris. Tas atsilikimas, kuris mus skatina vis dar 
abejoti tais dalykais, kurie kitiems yra jau aksioma. Tas 
neryžtingumas, dėl kurio trobos sienoje skyles padaro, bet 

neprisirengia langų sudėti. Tas provincinis parapinis 
targavojimosi noras: reikia gi daugiau užsiprašyti, kad 
galėtum nusileisti; reikia mažiau pasiūlyti, kad turėtum 
progą pagrasyti eisiąs pas žydą, išeiti pro duris, o puspa- 
džius nuplėšus, vėl sugrįžti. Tas biurokratinis popierizmas, 
dėl kurio reikia metus gromatėlėmis susirašinėti tais klau- 
simasi, kurie žodžiu galėtų būti apšnekėti per porą dienų. 

Būtų gera, kad ne tik valsčiaus raštinėje kabotų: 
„„Negaiški ir kitų negaišink“. O KVC konferencijos prašy- 
mas sutvarkyti kam kam, tik ne tautai naudingą trynimąsi 
yra sykiu prašymas pereiti iš parapinės į realiąją politiką. 

JIE IR MES 


Skirti kauniečius ir vilniečius „,„mus“ ir „juos“ kažkaip 
širdis neleidžia. O vis dėlto skirtumo esama. Ir tas skirtu- 
mas iškyla aikštėn, su jais susitikus. 

Dainoje, kalboje, giesmėje, pasirodyme — jie yra 
atviros, tiesios širdies, kaip paprastai esti idealistai, dar 
nesugundyti rafinuoto gyvenimo ir jo nepersisotinę. Jie dai- 
navo ne iš pasigrožėjimo pačia dainos forma, bet iš širdies 
pilnumo. Jų dainoje, tiesa, skambėjo ir graži forma — su- 
tarimas, sklandus lengvumas, o vis dėlto labiau visus žavėjo 
pats jų vidaus turinys — nuoširdžiai, beveik kukliai, taria- 
mas nesuktas dainos žodis, giliai pergyventa laukų ir visos 
jų dalios melancholija, religinės giesmės rimtis ir pakilimas. 
Ką jie atnešė, atnešė ne su bravūra, bet su pietizmu. 

Tokie jie ne tik koncerte, bet ir čia pasirodyme, pri- 
ėmimuose. Kas nesijaudino jų tuo pačiu natūraliu reli- 
gingumu, stipriai išlaikyta tradicija, kada jiems skiriamas 
vaišes, savo dirigento vadovaujami, pradėjo ir baigė giesme 
ir malda. Tas materialines vaišes, kurios buvo proga pa- 
bendrauti „jiems“ ir ,,„mums“", jie pirmieji įprasmino dvasine 
religine mistika, primenančia anuos katakombinius laikus... 
Koks gražus ir simboliškai prasmingas jų elgesys, kada sau 
laimėtas kauniečių simpatijas, išreikštas gėlėmis ir vainikais, 
jie nunešė prie Viešpaties aukuro, o paskui padėjo prie 

Nežinomojo Kareivio kapo... Jų tuose pasirodymuose jautei 
reiškiamą gilią gyvenimo tiesą, Jakšto antkapyje įsirašy- 
dintą. 

Choro ir jų vadovo talentinga kūryba ir yra tiesioginė 
išdava kolektyvo vientisumo, kuris eina iš vieningos jos 
narių asmenybės. Juose būtent natūraliai susijungę ir susi- 
derinę dvi tauriausios ir brangiausios dorybės; gimtojo 
krašto meilė, jo reikalų jautimas ir prasmingas atsirėmimas į 
religinę Aušros Vartų mistiką. 

O „mes“? Niekur ir niekam mes tokio nuoširdumo 
nejautėm, kaip „jiems“. Vilniečių negalime pasidalinti. 
Išmokom net susilaikyti nuo pernelią mūsų pamėgtų gausių 
ir banalių žodžių, kuriais jausmus reiškiame, o iš tiesų 
dažnai juos nublukdome. Gražiausias santūria forma paro- 
dyto nuoširdumo pavyzdys — teatro žmonių pasveikinimas 
per vilniečių choro koncertą. Ne žodžiai, bet širdys kalbėjo, 
ir visi tai daug labiau jautė. 

Tačiau ne visur taip buvo. Kai kur pasirodė ir 
priešingai: vilniečius priėmė su girtavimais, su sumažėju- 
siomis akimis, su įsilinksminusiomis prakalbomis, žodžiu su 
Kauno kai kuriuo iškrypimu, kuris žmogiškąjį bendravimą 
pavertė zoologiniu bendravimu. Su tuo mes daugiau esame 
apsipratę; mūsų tai nestebina. Bet idealistus, kurie į Lietuvą 
žiūri visa Čia apoteozuojančiomis akimis, tatai gali šaldyti. 

Vilniečius dar tebeturim savo tarpe. Dėl to dar metas 
apsižiūrėti ir kitur juos priimant apsaugoti jų giedrią dvasią 
nuo čia galimos pelėsių atmosferos, būtent nuo kai kur 
apgadintų. mūsų papročių, nuo tarpusavio suskilimo. 
Teisingai jų vieno kalbėtojo žodžiai: jiems reikia ištesėti 
didesniame idealizme ir didesnėje vienybėje nei tų dorybių 
esama tarp mūsų. Jeigu negalime jomis vilniečiams 
pašviesti, bent jų nešaldykime. 

„Laisvoji Europa stengiasi užsikimšti ausis, kad negirdėtų pa- 
vergtųjų balso, ir užsiimti akis, kad nematytų, kokis likimas jos 
laukia. Dėl pavargimo ar galvoti ar veikti nusileidžia netei- 
siųjų agresijai ir eina į kompromisus, kad tik jiems būtų 
šiam momentui ramybė". 


(Iš vieno laiško) 


Juozas Brazaitis Lietuvių fronto bičiulių konferencijoj Clevelande 
1960. 


BLAIVIEJI BALSAI IŠ ANAPUS 


Vakar buvo atsisveikinimo su vilniečiais spektaklis. 

Rytoj juos išlydime į jų tėviškėlę. 

Per tas dienas visas mūsų santykiavimas su jais buvo 
ištisas broliško jausmo pareiškimas. Galime konstatuoti 
savo subrendimą: ta proga nebuvo pademonstruota niekur 
aversijos lenkų tautai nei lenkų valstybei. Džiaugsmo buvo 
tiek daug, kad šalia jo netilpo krūtinėse bet kokia neapy- 
kanta. Malonu konstatuoti Lenkijos šioj srity parodytą 
humaniškumą, kad leido atvykti į Kauną „Varpo“ chorui — 
lygiai kaip tokį pat respektą teko čia parodyti vasarą dėl 
sportininkų leidimo. 

Palydėdami vilniečius su savo simpatijomis, negalime 
betgi paslėpti susirūpinimo, kurį mums tebekelia mintys, 
nuklydusios su jais į jų tėviškę. Jie vėl atsidurs Vilniaus 
administracijos valdžioje. O ji yra žiauri. Ji pritaikė visas 
priemones, kad lietuvius  sulikviduotų. = Likvidavo 
organizacinį gyvenimą, likvidavo šiomis dienomis net pasku- 
tinę mokyklą, o jau seniai lietuviui uždarytas kelias į inteli- 
gentines profesijas: jam vietos neduodama. Likviduojama 
tokiu būdu ir inteligentinė šeima, nes kaip gi galės inteli- 
gentas bedarbis šeimą sukurti. Administracinės, tikriau 
sakant, savivalės pabaudos ir sprendimai pasiekia ir grynai 

privatų asmens gyvenimą. Kai kuriems lietuvių veikėjams 
uždrausta per 10 metų išvažiuoti į užsienį, kai kuriems net 
radijo aparatu naudotis. Bent tiek lietuvis Vilniaus krašte 
gyvena teisiniu gyvenimu, kad tuos administracinius veiks- 
mus jis gali skųsti teismui. Teismas pažiūri teisinėmis 
akimis, ir dėl to lietuviams bent dalį neteisėtumų pašalina. 

Paprastai provincijos viešpačiai jaučiasi absoliutesni 
monarchai už patį centrą. Jie pasirodo ,uolesni“, fanatiš- 
kesni. P. Bocianskio valdymas Vilniaus krašte parodė jį 
esant tipišką tarsi provincinį valdovą. Pati Lenkijos centro 
vyriausybė ne kartą buvo daug santūresnė ir sukalba- 
mesnė. Net „Varpui“ išvažiuoti į Kauną centro valdžia 
pašalino tas kliūtis, kurias buvo pastatę Vilniaus administra- 
toriai. 

Su malonumu tenka aptikti daugiau respekto Lietuvai ir 
lietuviams lenkų visuomenėje, jos spaudoje. Joje pasirodė 
ne tik platoniškų kurtuazinio draugiškumo balsų, bet ir 
objektyvios informacijos bei realaus lietuvių interesų 
supratimo. 

Šio dienraščio spaudos apžvalgoje paskutiniu laiku 
buvo referuota Kuryer Wilenski griežtas pasisakymas prieš 
lietuvių paskutinės mokyklos uždarymą, dabar vėl tame 
pačiame laikraštyje išspausdinta Vilniaus lenkų „(demokratų 
klubo“ ir lietuvių visuomenės atstovų deklaracija. 

Deklaracija penkiuose punktuose aiškiai reikalaujama, 
kad lietuviai būtų pilnateisiai piliečiai Vilniaus krašte. Jiems 
turi būti leista laisvai jungtis į politines, kultūrines, mokslo ir 
ūkines draugijas, laisvai be kliūčių užimti vietas valstybės ir 
savivaldybės įstaigose, laisvai laikyti savas pradžios 
mokyklas, įsteigti prie Vilniaus un-to lietuvių filologijos 
katedrą. 

Kurver Wilenski nurodo to reikalavimo realias 
priežastis: Lietuva stovinti pavojuje pavirsti Vokietijos ar 
Rusijos vasalu ir kultūriškai. Tai būtų pavojus Lenkijai. O 

Lietuva visa savo padėtimi turinti stovėti pirmoje vietoje 
tarp Lenkijos sąjungininkų karo atveju. Tad respektuotina ir 
palaikytina lietuvių kultūra. 

Mus šiuo tarpu interesuoja ne tiek militariniai ir stra- 
teginiai, kiek apskritai valstybiniai sumetimai. Atrodo, kad 
lenkų tauriojoj visuomenėj bręsta mintis, jog Lenkijai nėra 
sveika mažumas apskritai ar atskiras grupes slėgti, kad jas 
visai išnaikintų. Blaivesnės akys mato, kad tautybė ir 
ideologija naikinti nesiseka ir neverta. Tai pademonstravo iš 
dalies ir savivaldybių rinkimai Vilniaus krašte. Daug svei- 
kiau, kada respektuojama tautybių ir ideologijų individualy- 
bė, tereikalaujant iš jų lojalaus bendradarbiavimo valstybei. 

Nors sunkiai lyginami kraštai ir jų sąlygos, tačiau bent 
iš dalies yra galima analogija tarp Vilniaus ir Klaipėdos. 
Jeigu Klaipėdoje vietinio kilimo gyventojams perleidžiamos 
tarnybos, tai žmoniškumas reikalauja, kad ir Vilniuje 
lietuviai, kaip vietiniai gyventojai, turėtų teisės į savo admi- 
nistracinį ir draugijinį gyvenimą kaip vietiniai lenkai, bent 
tiek, kiek jų turi atėjūnai. 

Iš esmės stovėdami prieš administracinę savivalę, prieš 
valstybei lygias pareigas einančių piliečių nelygų traktavimą, 
prieš žmonių suniveliavimą, minėtąsias lenkų tauriosios 
visuomenės ir spaudos mintis sutinkame su juo didesniu 
džiaugsmu. Mes toli nuo minties norėti Lenkijos valstybei 
nepasisekimų. Tačiau kaip tik šitos Vilniaus demokratų 
mintys ir yra tikrasis kelias valstybei viduje susikonsoliduoti 
ir išplėsti gerus santykius su kaimynais. Linkėtume, kad 
pakeltasis balsas būtų pirmosios kregždės naujesniems ir 
lojalesniems santykiams. 

JUNGIANTIEJI PRADAI 


Tie, kurie manė, kad lietuvių charakteryje nėra entu- 
ziazmo, maloniai apsiriko. Ir entuziazmo ir pasiaukojimo 
lietuviuose tebėra daug — gaivališko, pinigu neperkamo, 
nors ilgam giliai paslėpto. 

Šių dienų gausios aukos ginklų fondui tatai iš naujo 
įrodė. Reikėjo tik surasti ir paliesti tas nervas, kuris lietuvio 
dvasią padaro jautrią aukoti ir aukotis. Ir jis šiuo tarpu buvo 
surastas. Būtent jautri pasirodė tauta atsiliepti su visu nuo- 
širdumu į tuos idealus, kurie yra bendri visiems lietuviams ir 
kurie jungia visą tautą. Tokis idealas šiuo tarpu yra išlaikyti 
valstybės laisvę. Pastangos išlaikyti laisvę yra tokios pat ryž- 
tingos ir visus jungiančios kaip ir 1918 metų pastangos 
atgauti laisvę. 

Antra, lietuviai jautrūs atsiliepti į balsą tų žmonių ar 
institucijų, kurios stovi aukščiau partijų ir nė viena jų nesi- 
remia. Nebepopuliarūs daros visuomenėje tie, kurie susi- 
jungia tik su partija; jų balsas nebegirdimas, nebeklau- 
somas. 

Eilės metų patirtis pripratino Lietuvos visuomenę 
matyti aukščiau visų partijų stovint kariuomenę. Kariuo- 
menės vardas tapo ženklu, siejančiu visus lietuvius. Į ją 
visuomenė įprato sudėti savo simpatijas, viltis, atsakomybę 

dėl tautos ateities. Dėl to ir jos vadovybės balsas išgirs- 
tamas su jautrumu, į jį atsiliepiama su visuotiniu aktyvumu 
ir konkrečiais darbais. 

Kariuomenės Vadas, skelbdamas per radiją ginklų 
fondo vajų, linkėjo, kad tautoje susikonsoliduotų kuo grei- 
čiausiai visos pajėgos. Tai buvo išvakarėse naujos vyriausy- 
bės susiformavimo. Šitas faktas, kuris sujungė vienam 
darbui įvairių pažiūrų žmones vyriausybėje, dar labiau 
uždegė visą tautą. Jis įrodė visiems konkrečias pastangas 
susitelkti ir kalbėtą tautos vienybę paremti realia pajėga. 

Visuomenės nuotaika, prasiveržusi viršum partijų, 
rados palanki ne tik kariuomenei, bet ir toms organi- 
zacijoms, kurios yra tolygiai antpartinės. Esamųjų organi- 
zacijų tarpe pirmiausia čia žymėtina Šaulių sąjunga. Joje 
laisvai susitelkę visokių pažiūrų žmonės, jei tik jie myli 
Lietuvos žemę, tautos kultūrą; jei tik yra pasiryžę ją aktyviai 
ginti. 

Šaulių sąjunga stovėjo visą laiką valstybės ir tautos 
visiems bendrų idealų sargyboje. Ji susilaukė visų lietuvių 
pagarbos ir paramos. Augant dabar visuomenės pritarimui 
kariuomenei, auga jis ir šauliams. Jie gi yra tiesioginėje 
kariuomenės vadovybės dispozicijoje. 

Taikos metu Šaulių sąjunga kultūros plėtėja, karo metu 
ji — žemės gynėja. Paskutiniuose pavojuose Šaulių sąjunga 
eina tas abejas pareigas. Dėl to šiais laikais ji remtina ne tik 
pritarimu, ne tik pinigais, bet ir asmenimis — aktyviai 
papildant šaulių eiles. Ypačiai paremti ir papildyti momentas 
yra dabar, kada pasiaukojimo, aktyvaus ir nepartinio darbo 
nuotaika yra užgriebusi visą kraštą. 

SVEČIAI RAŠYTOJAI 


— Svečias į namus, Dievas į namus, — taip pradėjo 
Poznanės laikraštininkų pirmininkas, sveikindamas mūsų 
žurnalistus. 

Tais pačiais žodžiais norime išreikšti savo nusiteikimus 
šiandien, atvykus rinktiniams lenkų rašytojams. 

Svečias kiekvienas yra pagarbos vertas. Net priešas, 
jeigu jis pasirodo kaip svečias. Mielesnis betgi svečias yra 
tas, kuris šeimininkui kuo nors pasirodo artimesnis. 

Artimesnis esti nebūtinai tas, kuris yra giminė, kuris 
drauge ilgus metus yra gyvenęs, bet tas, kuris moka tave 
suprasti ir tavo norus respektuoti. 

Šitokius svečius mes ir norime matyti atvykusiuose 
lenkų rašytojuose. Šitokius — svarbiausia jau dėl to, kad jie 
rašytojai. 

Rašytojai yra daugiau nei diplomatai. Kitados lenkų 
didžiuosius rašytojus vadino tautos sielos vadais. Ir Fichte 
savo kalboje į tautą skelbė, kad tauriausia ir švenčiausia 
rašytojų tarnyba esanti sutelkti tautą ir tartis su ja apie jos 
svarbiausius reikalus. 

Žinoma, rašytojas visada esti savo tautos žmogus. Bet 
jam dėl to ir gresia pavojus pavirsti neteisingai suprastu tau- 

tos žmogum. Mums atrodo, tebėra teisingas ir aktualus gar- 
siojo lenkų rašytojo Norwido įspėjimas: 

— Ar miręs, ar gyvas, ar builiu maitintas, ar pienu, ar 
bičių medum... Būk Dievo žmogus tu pirmiausia... 

Būti žmogum, kuris, savo tautą mylėdamas, betgi 
teisybę, žmoniškumą labiau brangina už savo tautos 
imperialistines idėjas — yra sunku, kada plinta mada pasta- 
rajai tarnybai palenkti ir rašytoją. Už tat tikrasis rašytojas, 
žmonijos sąžinės pareigas eidamas, giliau suvokdamas 
apskritai žmogų, savą tautą ir kitas tautas, jas teisingai duo- 
damas pažinti visuomenei, nejučiomis kaip tik ir diegia tar- 
pusavio susipratimą, sugyvenimą. 

Mes prisimenam, kaip praeityje lenkų rašytojai (tegul 
žymi dalis ir kilę iš istorinės Lietuvos) atkreipė akį į Lietuvą, 
pajautė jos herojizmą ir sudomino juo visuomenę. Lietuvos 
herojinė praeitis susilaukė joje tam tikrų simpatijų. Tų rašy- 
tojų sudaryta opinija apie lietuvių tautą, atrodo, lig šiol tebe- 
jausti lenkų visuomenėje, bent senesniojoje. Tik jos 
simpatijos Lietuvai yra susijusios su šiokiomis ar tokiomis 
buvusio politinio susijungimo iliuzijomis. 

Bet tai simpatijos rūšis praeities Lietuvai. Dabarties 
Lietuva yra kitokia. Ji nori būti nepriklausoma, su nieku 
specialiai nesusijunati, tačiau su visais turėti kuo geriausius 
santykius ir bendradarbiavimą, ypačiai su tais, kurie geriau 
respektuos jos siekimus. Ji nenori savo sienose niveliuoti 
atskirų luomų ir kitų tautybių. Ji trokšta, kad ir jos tautie- 
čiai, kitų valstybių valdomi, turėtų tokias pat teises, kokias ji 
kitiems duoda pati. 

Šitokios Lietuvos nenorėjo kitados suprasti ir 
respektuoti politikai. Ir kilo dėl to smūgiai silpnesniajam. 
Nenori kartais šito suprasti lokaliniai administratoriai ir 
dabar. 

Lenkų rašytojai, vienas kitas, anksčiau už valstybi- 
ninkus yra nujautę ir respektavę Lietuvos pasikeitusį veidą. 

Jį mėgino parodyti objektyviai specialiais žurnalų leidimais 
tuo metu, kada administratoriams jis buvo svetimas. 
Sutinkam dabar lenkų rašytojus su susidomėjimu. Mes 
žinom, kad visados yra naudingiau tikrai, betarpiškai 
pažinti. Savo ruožtu lenkų rašytojų jokiais efektais nenuste- 
binsim. Užtektų to, kad jie betarpiškai pajaustų, kaip iš ske- 
veldrų atgimė ir auga ir kur nori žengti naujoji Lietuva. 

TYLUSIS DARBAS ANAPUS JŪRŲ 


Ne apie jūros savaitę. Tik apie tuos, kuriuos mes turim 
anapus jūrų — apie trečdalio tautos išlikimą. 

Amerikiečiai lietuviai yra atidavę Lietuvai savo duoklę 
su kaupu. Jie ir toliau nori išlikti ištikimi Lietuvai. Lietuvy- 
bės laikosi visomis jėgomis, jų vadovai parodydami didelio 
pasiaukojimo, kartais ir didesnio už čia esančius, nes jiems 
už lietuvybės darbą niekas algų nemoka. 

Metodus lietuvybei išlaikyti jie patys yra suradę — 
anksčiau tik bažnyčia; dabar ypačiai ir mokykla — pra- 
džios, aukštesnioji. Pradžios lietuviškas mokyklas 
daugiausia laiko įvairios rūšies seserys vienuolės. Aukš- 
tesnioji mokykla labiausiai pagarsėjusi yra Marianapoly 
kolegija, įsteigta 1926 arkivyskupo Matulaičio rūpesčiu. Jis 
parinko ir pirmąjį bei dabartinį jos direktorių kun. dr. Navic- 
ką. Šita kolegija jau laimėjo Amerikos vyriausybės pripaži- 
nimą: valstybė pripažino kolegijos duodamus dvejopus 
bakalauro laipsnius — humanistinių ir gamtos mokslų. Kole- 
giją baigęs, pasimoko dar vienerius metus universitete ir gali 
gauti magistro laipsnį, o dar vienerius — daktaro. Lietuvy- 
bei nuopelnas, kad šioj kolegijoj visa eilė dalykų dėstoma 
lietuvių kalba (lietuvių kalba, literatūra, sociologija, istorija, 
tikyba). Tokiu būdu kiekvienas, perėjęs per kolegiją, yra pri- 

spirtas išmokti lietuviškai. O kiek per ją pereina, galima 
spręsti iš to, kad šiemet joje yra apie 100 auklėtinių. Nuo 
Šių metų dar priimsią ir ne kolegijos bendrabutyje gyvenan- 
čius, Iš miesto ateinančius. 

Kolegija aprūpina net Kolumbijos universitetą, pasi- 
dalindama su juo lietuvių kalbos dėstytoju. Šiai įstaigai 
išlaikyti jos direktorius turi surinkti iš kur nors apie 30,000 
dolerių metams. Iš Lietuvos jokių subsidijų negauna. 

Tai tylus, bet milžiniškas pozityvus darbas, kurį organi- 
zuoja kolegijos energingas rektorius. 

Kitas metodas — eiti į žmones su laikraščiais, su spau- 
da. Vienas iš didžiausių lietuvių spaudos veteranų Ameriko- 
ją yra kun. Kazimieras Urbanavičius, spaudoje žinomas 
Jono Kmito slapyvardžiu ir vadinamas Amerikos Jakštu. 

Tų ir kitų panašių tyliųjų kultūros darbininkų užjūryje 
darbas neatlyginamas nieku. Jis yra pasiaukojimo darbas. 
Ypačiai šiais metais, kada lietuvybė pamanifestuojama gau- 
siau Amerikoje, reiktų šiuo dalyku pasirūpinti. Tegul jie bent 
pajaustų, kad metropolija stebi ir brangina jų pasiaukojimą, 
kad visa tauta yra organizmas, kuris jaučia kiekvieno jos 
nario naudingas ir žalingas funkcijas. 

Ryšiams su Lietuva palaikyti Amerikos lietuviai surado 
ir kitų priemonių — siųsti jaunimą į Lietuvą čionai pagy- 
venti ir pastudijuoti. Pirmuosius takus pramynė vienuolės, 
kurios Amerikoje daugiausia vadovauja lietuvių mokykloms. 
Jau ištisa metų eilė po keletą jų atvyksta pastudijuoti 
Lietuvos universitete. Ir jų studijų rezultatai pažymėtinai 
geri. Paskutiniu laiku ir Lietuva susirūpino pritraukti kuo 
daugiau iš Amerikos Lietuvoje studijuoti. Paskyrė keletą 
stipendijų. Patys amerikiečiai, pasirodo, ne visada paten- 
kinti ir kandidatų toms stipendijoms parinkimu. Nereikia čia 
jų kritikuoti. Tik pažymėtinas pats principas, kad reikia 
pasirinkti ir stipendijomis aprūpinti ypačiai tuos bei tas, 
kurie grįžta į Ameriką ir stoja lietuviškos dvasios perduoti 

kitiems būtent per mokyklas. Taigi aktualus ir svarbus 
stipendijų tvarkymo reikalas. 

Lygiai aktualus pačių studijų amerikiečiams reikalas. 
Grįžę į Ameriką, jie negalės kokioj nors kolegijoj tik lietuvių 
dalykus dėstyti, nes iš to negalima jokiu būdu pragyventi. 
Reikia jiems pasirinkti dar kitų dalykų, kuriuos dėstydami 
šalia lituanistikos, įsibrautų į mokslinį ar mokyklinį gyvenimą 
ir šitokiu būdu imtų gyvenimo pozicijas į lietuvių rankas. 

Bet ligi mes čia namieje vis šnekėjom apie reikalą 
organizuotai ir planingai gelbėti išeivius, bent Amerikos 
dalyje jie patys jau suplanavo ir konkrečių žygių net pasku- 
tiniu reikalu jau yra padarę. Mums bent šiuo momentu 
reikia parodyti jiems pastebimu būdu daugiau nuoširdumo, 
pritarimo ir respekto jų mintims, nes ar lietuviai yra namie 
ar svetur, visi yra lietuviai, visi turi pareigų ir teisių į savo 
žemę. 

TAUTOS JUNGTIS 


Kiekvieną sunkųjį momentą šaukiamės į visuomenę 
rimties, vienybės ir pasitikėjimo tais, kurie vadovauja vals- 
tybei. 

Neįkalbinėjant daugiau šių savaime reikalingų dalykų, 
reikia tiktai atkreipti akis į tuos momentus, kurie realiai ir 
kuo stipriausiai pajėgė sutelkti visuomenę, kad ji užmirštų 
tarpusavio sąskaitas, sužadintų savyje daugiau pasitikėjimo 
vadovaujančiais ir išspaustų iš savęs daugiau uolumo parei- 
goms, daugiau pasiaukojimo, sugebėjimo tenkintis mažu, o 
duoti daug. 

Kai dabar sunkumų vėl pratrūko, sunkumų, kad ir 
netiesiogiai paliečiančių Lietuvą, prisimename aną paskutinį 
momentą, po kurio turėjo sumažėti Lietuvos pajūrio teri- 
torija. Tada didžios nelaimės valandą padėjo pergyventi ne 
meditacijos, ko netekom, bet nauji šūkiai ir naujas verži- 
masis į ateitį, pareikštas iš dalies vyriausybės deklaracijoje. 
Toje deklaracijoje su visuotiniu entuziazmu buvo sutikti 
principiniai ministerio pirmininko perskaityti žodžiai: 

Šios dienos momentas ir jo uždaviniai reikalauja 
ne tik konstitucijos nustatytų organų darnaus vieningo 
darbo, bet ir plačiosios visuomenės, visų piliečių pa- 
stangų. Vyriausybė, stenadamasi sukonsoliduoti tam 

darbui visas gyvybines tautos pajėgas, neis su kuria 
nors atskira srove, nepasiduos kurios nors atskiros 
pakraipos įtakai, bet sieks sutelkti visos tautos kūry- 
bines jėgas. Vyriausybė, pripažindama, kad šiandien 
tik šis vienybės keliaš yra tikras, teisingas, tik jis 
duoda daugiausia patikrinimo, garantijų atremti bet ko- 
kius pasikėsinimus prieš Lietuvos nepriklausomybę, 
vertins visuomenės susibūrimus, atskirus piliečius 
pagal darbus, bet ne sroviniais pagrindais. Šitą 
principą Vyriausybė taikins ir valstybės aparatui. 


Tai vienas iš pagrindinių principų. Tai reiškia, kad 
vyriausybė visus piliečius traktuoja lygiomis. Priklausymas 
tam tikroms grupėms neduoda privilegijos teisių. Tik nuo- 
savas darbas, nuosavas asmeninis ir profesinis pažangumas 
leidžia pirmauti. Šis pilietinės lygybės principas dar aiškiau 
buvo pažymėtas deklaracijos švietimo dalyje: 


Mokytojai visose mokyklose bus traktuojami 
lygiai; jie bus skiriami ir vertinami, atsižvelgiant į jų 
cenzą, pedagoginį prityrimą ir pedagoginius suge- 
bėjimus, nežiūrint jų politinių pažiūrų. 

Žinom, su kokiu džiaugsmu mokytojai šitą pasisakymą 
yra priėmę. 

Vyriausybė nujautė, kame slypi nepasitenkinimų ir 
tarpusavio vaidų šaknis. Nelygus traktavimas pasėja nesu- 
tarimo grūdą net mažiausioje visuomenės ląstelėje — 
šeimoje. Kyla vaikų tarpe neapykantos, kada vienas vaikas 
tėvams pavirsta lepūnėliu ir jam pakišamas kiekvienas ska- 
nesnis kąsnelis ir minkštesnė lovelė. Kyla visuomenėje 
tarpusavio neapykantos, kada vienas luomas ar viena 
grupė, be jokio valstybinio pagrindo, proteguojamas labiau 
už kitus. Tokiose sąlygose rūgsta kaimo nusistatymas prieš 
miestą, vidutiniškai atlyginamo prieš neproporcingai labai 

apmokamą; neapykanta prieš asmenis, kurie yra proteguo- 
jami tik dėl to, kad jie priklauso tam tikrai srovei, kurie 
nepriklausančius tai srovei ir morališkai ir materiališkai 
skriaudžia. 

Kai šitokios nelygybės principas buvo pasmerktas ir pa- 
skelbtas lygus piliečių traktavimas ir vertinimas pagal 
darbus, visuomenėje kilo naujo pasiryžimo ir pasiaukojimo. 
Jei vargas, tai vargsim visi. O vargti mes papratę. Jei 
laimėsim, tai visi laimėsim. 

Vyriausybė suprato, kad partinio ar asmeninio protek- 
cionizmo sistema ne tik nekaltuosius skriaudžia, tarpusavio 
nepasitenkinimą kelia, bet ir pačius proteguojamuosius iš- 
tižina, nes paverčia juos tranais, vadinas, smukdo pačią tau- 
tos moralę. Dėl to vyriausybei ir teko naujasis principas 
realizuoti: lygios pareigos — lygios teisės. Tiktai įvairios 
aplinkybės, gal ir lietuviškas charakteris, neleido šito 
principo realizuoti užtenkamai nuosekliai ir kiek galima 
pilniau. Dar tebeliko gyvenime grupių, kurios naudojasi kitų 
sąskaita išimtinėmis teisėmis, neidamos už tai jokių valsty- 
bei pareigų. 

Tebėra asmenų, kurie tarnybine pirmenybe tebesinau- 
doja ne dėl profesinių ar moralinių kvalifikacijų, bet juos 
tebegloboja tam tikras bilietas. Tebėra asmenų, kurie tarny- 
binę galią tebevartoja savo žinioje esantiems pareigūnams, 
kad primestų jiems nieko bendra su tarnyba neturinčius 
darbus. Tebėra asmenų, turinčių politinio organizavimosi 
teisę, o tuo tarpu kitiems jie tą teisę yra atėmę. Šia teise 
pasinaudodami, jų dalis ne kartą mėgina diskredituoti aukš- 
tuosius asmenis ir jų darbus, išplaukiančius iš deklaracijos 
principų. Tuo keliu keliamas visuomenėje tarpusavio anta- 
gonizmas, ir gadinami ryšiai tarp visuomenės ir valstybės. 

Esama dar iš viso žmonių, kurie ir teoretiškai stengias 
pagrįsti ir įkalbėti protekcionistinės ir partinės sistemos 
reikalą, reikalą vienai srovinei grupei ar jos žmonėms duoti 

išimtines teises valstybėje. Šitai tezei argumentų jie randa 
kai kurių didžiųjų valstybių paskutinio gyvenimo praktikoje. 
Tenai visas teises turi tik vienos partijos žmonės, o kiti yra 
nuo valstybinio gyvenimo atstumti. Tačiau lietuviams, 
kuriant savo gyvenimą, negalima eiti tuo keliu, kuriuo didieji 
eina. Ligšioliniai mėginimai svetimųjų pavyzdžiu pasekti mus 
tik buvo įvedę į didelius sunkumus. Nuo jų deklaracijoje 
atsisakyta. Mažųjų reikalai kitokie kaip didžiųjų. Mū- 
sų ir kitokie siekimai ir kitokie turi būti tarpu- 
savio santykiai. Mes per maža turime žmonių, kad 
bent vieną jų galėtume išmesti anapus valstybinio gyvenimo 
ribų. Visi turi būti su kūnu ir dvasia pozityviai ir aktyviai pa- 
sinėrę valstybės reikaluose ir jos gyvenime. Visiems ta 
mažoji Lietuva turi būti jaukusis lizdas. Kai aplinkui audra, 
mes bejėgiai audros sūkurius pakreipti. Mes tegalim tik susi- 
gūžti ir susicementuoti, kad būtume kuo didesnis, svaresnis 
kompaktinis ir organiškas masyvas, kurio taip lengvai vėjai 
nenupūstų. 

Štai dėl ko vyriausybės pasirinktasis ir deklaracijos 
paskelbtas principas, lygių pareigų ir lygių teisių principas, 
tebėra dabartinėse aplinkybėse ypačiai aktualus ir turi būti 
realizuojamas, kaip reali tautos jungtis, su visu tuo tempu, 
kurio reikalauja mūsų dienų gyvenimas. 

DVIDEŠIMTĄ KARTĄ 


Per daug su širdimi suaugęs faktas, kad jo neprisi- 
mintum kiekvieną spalio 9. Nors aplinkui kažin kas dėtųs, 
jauti vidaus reikalą pažiūrėti į tą faktą dabartinės situacijos 
ir dabartinių interesų akimis. 

Beveik nuostabu, kad maža Vilniaus teritorija yra 
sudominusi iš karto tris valstybes. Lietuva, Lenkija ir 
Sovietų Sąjunga dalyvauja Vilniaus problemoje nuo pat pra- 
džios arba kaip pretendentės, arba kaip sprendėjos. Pati 
Vilniaus problema darės aktuali tada, kada susidarydavo 
tarp dviejų iš šitų valstybių kokis nors konfliktas. Kai 
Lietuvos kariuomenė 1919 metais kovėsi su anuometine 
bolševikų kariuomene, lenkai puolė ir pirmu kartu paėmė 
Vilnių bei jo teritoriją. Kai lenkai kovėsi su bolševikais, o 
lietuvių kariuomenė norėjo Vilnių atsiimti, lenkai, atsitrauk- 
dami iš Vilniaus, vis dėlto šio miesto lietuviams nenorėjo 
grąžinti. Žygiuojantiems lietuvių kariuomenės daliniams jie 
aktyviai pasipriešino, kad tik pirmieji į Vilnių jeitų ne 
lietuviai. Tik iš bolševikų rankų lietuviai tada atgavo sostinę. 
Bolševikai respektavo savo sutartį su Lietuva. Paskui 1919 
liepos 10, Sovietų kariuomenės spaudžiami prie Varšuvos, 
lenkai pasirašė Spaa mieste protokolą, kuriuo, tarp kitko, 

Lietuvai pripažino Vilnių. Tolimesniame Lenkijos kare su 
Sovietų Rusija Lietuva nedalyvavo. Pasiskelbė neutrali. 
Lietuvos neutralumą vis dėlto lenkai sulaužė ir puolė 
Lietuvos kariuomenę. Kai po eilės mūšių 1920 spalio 7 iš 
naujo buvo sudaryta sutartis Suvalkuose, porai dienų pra- 
slinkus ir ši sutartis buvo sulaužyta. Lietuva antru kartu 
neteko Vilniaus. Visi skundai Tautų S-gai nuėjo niekais, juo 
labiau, kad jos atstovas čia Lietuvoje sprendė palankiau 
lenkams, sulaikydamas nuo karo žygių Lietuvos kariuo- 
menę, kada jai sekėsi ir buvo beveik atviras kelias. Lenkija 
nebuvo priversta vykdyti net Tautų S-g0s sprendimų. Toliau 
pastangos ir metodai ginčijamiems tarp Lenkijos ir Lietuvos 
klausimams išspręsti visiems žinomi. 

Galėjo jau rodytis po keliolikos metų, kad fizinės jėgos 
ir skriaudos sukurtoji padėtis nepasikeis. Buvom bepradedą 
tikėti apskritai gyvenimo nusistojančiu pastovumu. Dabar 
nustebusiomis akimis matom iš pagrindų keičiantis situ- 
acijas. Pradedame tikėti senąja sentencija: mainos rūbai 
Margo svieto... Griuvo valstybė: nuaidėjo gandai, jog ir tas 
istorinis generolas ir tas atodūsius spaudęs vaivada neįpras- 
tu būdu pabaigę savo dienas. 

Naujos mums artimųjų rytų komplikacijos tam tikru 
atžvilgiu primena įvykusias prieš 19—20 metų. Būtent susi- 
dūrus Sovietų S-gai su Lenkija, vėl spontaniškai iškilo 
Vilniaus problema. Iš naujo suintrigavo ji ne vienus lietuvius. 
Visos Europos spaudoje ir radijo pranešimuose ji atgijo su 
aiškiomis sugestijomis. Lietuviai, ir šiame kare paskelbę 
neutralumą ir lojaliai jo laikęsi, tepasitiki savo ginčus spręsti 
taikiu, derybų būdu. Žinoma, vyriausias šios problemos 
lėmėjas yra Sovietų S-ga, paskutiniu laiku svarbiausias 
faktorius Rytų politikoje. Nors ji rodo nusistatymą galutinai 
spręsti tarpusavio dalykus bendromis derybomis ir susi- 
tarimu, tačiau be aiškių autentiškų žinių nespėliosim, ar lie- 
tuvių viltys galės būti realizuotos bent iš dalies. Kad tvirtas 

griuvo ar griūva, tą matom, bet dar nematom, ar silpnas, 
tikriau mažasis, keliasi. 

Su naujomis situacijomis plūstelėjusios lietuvių viltys, 
net tuo atveju, jeigu jos visiškai nepasisektų realizuoti, 
nebūtų dingusios be naudos. Jos davė šiomis dienomis iš 
naujo pagyventi visai tautai viena, vieninga dvasia. Ir tai ne 
bendru vargu, baime, o bendromis aspiracijomis ir ateities 
perspektyvomis. Vienam momentui vėl visa tauta panašiai 
galvoja ir panašiai jaučia. Šita bendra mintis maitinama ne 
praeities reminiscencijomis, ne didvyrių dievinimu, bet atei- 
ties siekimais. O tokia vieninga dvasia dabar yra net 
reikalingesnė nei prieš keliolika dienų. Ji reikalinga vis tiek, 
ar viltys kiek realizuotųsi ar visiškai ne. Politikoje jeigu kas 
duodama, tai ne veltui. Do ut des. Kad galėtum priimti ir 
kad galėtum duoti, reikalinga ypatingo vieningumo, visos 
tautos geležinės disciplinos, pagrįstos iš vidaus aiškia kiek- 
vieno piliečio sąmone ir bendru nusiteikimu. 

Reikalingesnis tasai susitelkimas ir dėl to, kad prade- 
dam naują nepriklausomo gyvenimo fazę santykiuose su 
kaimynais. Su nauju kaimynu turime santykius iš rytų ir 
pietų. Su juo, kaip ir su vakarų kaimynu, norima gerų san- 
tykių. Tačiau didžios valstybės pavyzdys paprastai magneti- 
zuoja, patraukiamai veikia mažesniąją ir josios atskirus pilie- 
čius. Tačiau kas sveika dideliam, gali būti pražūtinga 
mažam. Dėl to mažoj valstybėj, norinčioj išlikti savai, neiš- 
tirpusiai, kiekvienas pilietis turi būti sąmoningas. Jis turi 
žinoti, ko jo valstybė siekia, kokios jo paties pareigos ir tei- 
sės valstybėje, kad jis aiškiai nusimanytų, jog geriausia jam 
gyventi savoje nepriklausomoje valstybėje su sava politine ir 
socialine santvarka. Su visokiomis įtakomis naujose sąly- 
gose susidurs ne tik valstybės oficialūs organai, bet ypačiai 
atskiri piliečiai, betarpiškai, tiesiogiai. Jie sudarys bendrą 
krašto dvasią. Atskiras pilietis turi būti uola. Stiprinti jo 
sąmonę, stiprinti ekonominį pajėgumą, pagerbti jo asmenį ir 

dalyvavimą valstybės gyvenime yra viena iš aktualiųjų 
vidaus problemų. Asmens, piliečio stiprinimas yra dabar aiš- 
kesnis reikalas nei anksčiau. 

Antra, kad piliečiai jaustų tarpusavio solidarumą, 
reikalingas aktyvus nusistatymas realizuoti kiek begalint 
tiksliau ir skubiau socialinę lygybę, pusiausvyrą. Kalbos apie 
socialinę apsaugą, tos rūšies įstatymų leidimas turi pagaliau 
pavirsti realiais darbais. Darbo rūmų, Ligonių kasų darbas 
turi pavirsti ne vienoj vietoj reprezentacija, bet akcija viso 
krašto žmonėms. Griežta ranka turi aiškiai skirstyti darbą ir 
duoną. Lietuvoj tiek darbo rankų, tiek duonos užtenka, tik 
reikia racionaliai ir laiku organizuoti. 

Šitų priemonių, kurios tebėra visiškai mūsų galioje, 
reikalauja dabartinė padėtis, kuri tenka priimti su visu 
rimtumu dėl ateities. Reikalauja, jeigu viltys dėl teritorijos 
būtų nuviltos, o dar labiau reikalauja, jeigu jos būtų 
realizuotos. 

PAAKTUALĖJUSI BAŽNYČIOS 
PROBLEMA 


Konkordatas tarp Vatikano ir Lietuvos jau 12 metų 
sudarytas. Dėl jo vykdymo tebeeina pasitarimai jau eilė 
metų. Buvo paruoštas paskutiniais metais konkretus susi- 
tarimo projektas. Visuomenės pats susitarimas buvo 
nuoširdžiai laukiamas. Tačiau eilė naujų įvykių išstūmė jį iš 
susidomėjimo centro. Klausimo istorijoj nieko naujo nebuvo 
girdėti. Užsienio politikos vadovybės pasikeitimas naujų 
atmainų santykiuose su Vatikanu nedavė. Nebent perso- 
nalinių pasikeitimų būta. Lietuvos ministeriui skiriamuosius 
raštus įteikiant, išryškinta tarpusavio kalbose ypatinga pa- 
dėtis Lietuvos, kaip katalikiškos valstybės, toliausiai pasi- 
stūmėjusios į rytus ir šiaurę, kaip katalikybės avanposto. Šv. 
Tėvo simpatijos pasakytos aiškios ir nuoširdžios. Jam iš- 
reikštas Lietuvos tokis pat nuoširdus atsidavimas. Jeigu 
diplomatinės kalbos apskritai yra ne tik kurtuazinis dalykas, 
tai dabar galėtum laukti, kad sustoję pasitarimai galėtų 
pereiti į susitarimų stadiją. Taip pagaliau turėtų būti. To 
reikalauja ir pati Lietuvos ypatinga suminėtoji padėtis. 

Padėtis dar ypatingesnė dabar, atgavus Vilniaus kraš- 
tą. Labai gerbiant bažnytinį hierarchinį autoritetą ir nelie- 
čiant jų, kaip sielų ganytojų, vis dėlto tenka konstatuoti 
faktą, kad jo iniciatyva lietuviškos parapijos paliko be 

lietuvių kunigų. Jie pakeisti lenkais. Kunigų seminarijoje pro- 
teguojami lenkai klierikai, net ne iš Vilniaus krašto impor- 
tuojami. Paskutiniu metu, jau Sovietų valdymo metu, arki- 
vyskupas eilę lietuvių kunigų pakeitė lenkais, atbėgusiais iš 
Lenkijos. Net po kelis į vieną parapiją. Lietuviams kuni- 
gams sugestijuota keliauti į parapijas, kurios liko Sovietų S- 
gos ribose. Nuo savo politikos ir dabar jis neatsisakė. Net 
nematyti, kad jis galėtų parodyti lojalumą Lietuvos vals- 
tybei. 

Tokie daugumas ir jo skirtieji lenkai dvasininkai. 
Neužmirškim, kad Lenkijos dvasininkų didžioji dalis apskri- 
tai yra kitokie nei mūsiškiai. Jie yra netekę to visuotinumo, 
arba katalikiškumo, kuris reikalauja objektyviau ir plačiau 
žvelgti į visus tikinčiųjų luomus ir visas tautybes. Tokie 
žmonės su ypatingu atsidėjimu plečia ir politinį nacionalis- 
tinį momentą per bažnyčią. O bažnyčia Vilniaus krašto 
žmonėms daug reikšmingesnė nei Kaunui ar Šiauliams. Baž- 
nyčia ir iš jos girdimas žodis jiems tebėra didžiausias autori- 
tetas ir paguoda. O iš ten jiems tuo tarpu tebeskiepijama 
mintis, kad Dievo žodis tegalįs būti tik lenkiškas. Neatsi- 
žvelgti į nuoširdžiai religingą vilniečių dvasią ir jos ne- 
įvertinti — būtų didžiausia klaida. Į ją atsižvelgiant, tenka 
būti ypačiai atsargiems su visokiais pareigūnų skyrimais ar 
tų pareigūnų viešuoju pasirodymu religinėse iškilmėse. 
Antra vertus, su Vilniaus išvadavimu turi būti išvaduota nuo 
lenkiškos politikos ir lietuvio grynai katalikiška, religinga 
dvasia. Ir tai yra skubu. Neatidėliojant užsienio politikai teks 
išsiaiškinti dabartinė situacija su Apaštališkuoju Sostu. 

Šv. Tėvas, atsakydamas Lietuvos ministeriui, pažy- 
mėjo, kad jo rūpestis tikinčiaisiais nepriklauso nuo laikinių 
teritorinių ar kitokių skirtumų. Kad ir nepratęs staigiai 
spręsti, Apaštališkasis Sostas, reikia būti įsitikinusiems, atsi- 
žveląs į susidariusią dabar nenormalią padėtį. Nenormalią 
ne tik dėl to, kad tikinčiųjų lietuvių religiniai reikalai nepai- 

somi, bet ir grynai formaliniu atžvilgiu. Viena, Vilniaus arki- 
vyskupijos Lietuvai teko tiktai dalis, rodos, apie 63 
parapijos. Didžioji Vilniaus arkivyskupijos dalis yra anapus 
Lisiuucs: abi Notedamog ps admiaptėios: < iivyskupas 
Jalbžykowski turėtų reziduoti anapus Lietuvos ribų. Antra. 
konkordate sakoma, kad vyskupijų ribos neišeina iš valsty- 
bės ribų. Vadinas, tektų vyskupijos ribos pertvarkyti. 
Trečia, pagal konkordatą ir vyskupas skiriamas Apaštališ- 
kojo Sosto, atsiklausiant Lietuvos Respublikos Prezidento 
dėl kandidato politinio priimtinumo. Pagaliau dabartiniam 
Vilniaus arkivyskupui susidaro šiose pareigose tam tikrų 
nepatogumų kaip ne Lietuvos piliečiui. 

Šitos aplinkybės yra užtenkamai formaliniai argumentai 
tam tikroms išvadoms pasidaryti ar padaryti. 

Prisimenam, su kokiu aitrumu net kai kurie dvasininkai 
provokavo vyskupą Matulaitį (Matulevičių), kaip jį kone- 
veikė, iki išėdė, tik dėl to, kad jis buvo lietuvis. Prisimenam 
ir kaip Vilniaus kapitulos vienintelį kanauninką lietuvį, 
dabartinį Kaišiadorių vyskupą Kuktą, kuris puikiai pažinojo 
bylas dėl Vilniaus krašto bažnyčių, jėga ištrėmė iš Vilniaus 
krašto irgi tik dėl to, kad jis lietuvis. Tačiau dabar mes 
neturim jokios pagiežos. Nenorim ir neturim eiti lenkų anais 
negarbingais keliais. Tačiau mes galime bent minimum norė- 
ti — kad Vilniaus dvasinėje vadovybėje būtų Lietuvos pilie- 
tis ir lietuvis, kuris teisingai respektuotų ir lietuvių ir nelie- 
tuvių katalikų religinius reikalus, kad svetimšaliai susodinti 
kunigai būtų pakeisti Lietuvos piliečiais, kad lietuviškose 
parapijose būtų grąžinti ar iš naujo paskirti lietuviai kunigai. 

Jeigu tuojau nebūtų galima sutvarkyti Vilniaus krašto, 
kaip atskiros vyskupijos su savo nauju hierarchu, tai būtina 
bent šitam kraštui išrūpinti administratorių, tikriau, pavesti 
laikinai jį administruoti vienam iš esamų Lietuvos vyskupų. 

Šitie dalykai neatidėliojamai reikalauja kreiptis į Apaš- 
tališkąjį Sostą. Reikalauja išspręsti su jais ir visus kitus 

mirties taške sustingusius reikalus. Juo labiau reikalauja ne- 
delsti, kad neabejojamai tam tikri informatoriai jau stengiasi 
sudarinėti tenai mums nepalankią opiniją. 

Čia tiesioginis užsienio politikos vadovybės klausimas. 
Jam pozityviai ir skubiai išspręsti visuomenė tiesiogiai 
nedaug kuo gali padėti. Tik savo solidaria dvasia ji gali su- 
daryti teigiamą atmosferą, kuri palaikytų vyriausybės 
energiją ir padėtų kurti planus ateičiai. Turime atvirai 
pripažinti, kad tie, kurie nesiliauja savo asmeninių ar parti- 
nių privilegijų gynę ir dar didesnių reikalavę, tie, kurie tas 
privilegijas proteguoja ir provokacijas įkvepia, skaudžiai 
žaloja pakilusią visuomenėje solidarumo dvasią, griauja 
konsolidaciją ir silpnina atramą vyriausybės teigiamiems 
užsimojimams užsienio ir vidaus politikoje. O tokia visuo- 
menės solidarumo dvasia, paremta teisingumu, lygybe ir 
bendru valstybiniu idealų siekimu, yra net daug 
reikalingesnė dabar nekaip prieš atgaunant Vilnių. 

URBI ET ORBI 


Tomis pat dienomis, kai įžengėme į tautai šventąjį 
miestą, iš visos žmonijos šventovės išėjo balsas urbi et orbi. 

Šv. Tėvo Pijaus XII enciklika Summi Pontificatus 
atsiliepė visuose kraštuose didžiu aidu. Ji nustebino ir 
supurtė, kaip supurto vaistas ligonį. O tai yra vaistas 
sunegalavusiai žmogaus, tautų, žmonijos dvasiai. Pirma 
dvasia suserga, mintis sukrinka. Sukrikusios minties apsės- 
tas žmogaus ir valstybė paskui tik imasi destruktyvių darbų. 

Destrukcija įsigalėjo pasauly ir tautose iki aukščiausio 
laipsnio. Veltui nuo jos stengės atšaukti dabartinis Apaš- 
tališkojo Sosto Valdovas. Veltui buvo leidžiamas jo taikos 
balsas sutūrėti nuo karo destrukcijos. Dabar paleido žodį 
pačiam negerovių šaltiniui, žmogaus minčiai pataisyti. 

O tas žodis tokis paprastas. Didžiosios tiesos dažniau- 
siai paprastos. Jos tokios paprastos, kad net minios nuo- 
stabos nekelia. O tačiau jie būtini žmogaus fiziologijai. 
Žmogaus dvasinei prigimčiai, minčiai būtina yra Tiesa. 
Maitinama fikcijomis, kaip kūnas surogatais, ji sunegaluoja, 
gyvenimas skauduliais nueina. 

Dabartinių blogybių — taria visų tautų ir rasių tėvas — 
giliausioji šaknis glūdi atsisakyme pripažinti universalios 
moralės dėsnius ir Kristaus mokslą. 

Universali, visuotinė moralė yra pagrįsta natūraliu 
dėsniu: nedaryk kitam (kitaip manančiam, kito tikėjimo, 
kitos tautybės, kito luomo) to, ko nenori, kad pačiam da- 
rytų. Tai aiški, akivaizdi tiesa. Deja, ši tiesa kartojama mūsų 
dienomis tik kaip gražus liaudies kūrybos vaisius. Gyve- 
nime ją pakeitė kitas principas: daryk visa, kas tik pačiam 
naudinga; į kitą žiūrėk kaip į savo priešą; jį sunaikink; kas jo 
— sau pasiimk, nes kitaip jis tave sunaikins; jei nepajėgi, 
augink ragus, nagus ir lauk, nes gyvenimas tėra kova dėl 
būvio. Seniai to dėsnio atradėjai dulkėmis pavirto, tačiau jų 
filosofijos sukūrė šiandien antžmogius ir anttautes... Tai 
didžiųjų „ponų“ — moralė. O betgi ja susigundo ir mažo- 
sios tautos ir Žmonės. 

Pijus XII aiškiai įspėja, kur veda ir atvedė universalios 
moralės paneigimas: pamirštas žmoniškas solidarumas ir 
dosnumas. Vadinas, pamirštas tas principas, kuris tvarko 
santykius tarp asmenų, grupių ir luomų. Tvarko ne tarpu- 
savio kova, bet susitarimu, vienas kito parama. 

Universaliosios moralės paneigimas ir Kristaus mokslo 
atmetimas išugdė norą atpalaiduoti civilinį autoritetą iš bet 
kokios priklausomybės nuo ryšio su transcendentiniu įsta- 
tymu ir iškelti valstybę iki aukščiausiojo žmogaus tikslo. Tai 
moderni klaida, kuri paversta tiesiog valstybių egzistencijos 
pagrindu. Kaip dažnai civilinis autoritetas nesijaučia prieš 
nieką atsakingas. Kaip dažnai jisai tariasi sprendžiąs valsty- 
bės vardu ir vardan valstybės daro piktadarybes, lyg valsty- 
bė būtų aukštesnis dalykas už tiesą ir teisybę. Pijus XII 
rodo čia aiškų minčiai kelią: absoliutinės valstybės auto- 
nomija yra priešinga natūralinės religijos ir krikščioniškosios 
sąžinės principams, nes ja siekiama viskas privesti prie utili- 
tarinės moralės. 

Ateities išganymas bus ne iš kardo, o iš natūralinės tei- 
sės gerbimo ir dieviškojo apreiškimo šviesos. 

Apaštališkasis žodis paskelbė tiesą, tą paprastą, bet 

taip dažnai pamirštamą tiesą. Jis pasmerkė modernųjį 
minties iškrypimą, vis tiek, ar jis vadintųsi totalizmo ar 
rasizmo ar kitais šauniais vardais — klaidos mėgsta puošia- 
mos šauniomis frazėmis. Jis parodė teisingą kelią minčiai. 
Juo plėtojama mintis gali duoti teisingus socialinės, politinės 
santvarkos pagrindus. Ji gali pavirsti konkrečiai pozityviais 
darbais. 

Tačiau Bažnyčia nesitenkina tik žodį tarus. Ji skuba 
aktyviai žmogaus minties, o tuo pačiu ir darbų taisyti. Tik ji 
nieko prievarta nedaro. Jai svetima mintis, ką pastebėjo 
enciklika, nustelbti civilinio autoriteto siekimus ir uzurpuoti 
jo teises. Ji tik visados pasirengusi teikti paramos, ugdy- 
dama žmogaus mintį, reikalingą jo dvasios ramybės, ir jo 
racionaliam įjungimui į socialinį ir valstybinį organizmą. 

Šituo atžvilgiu valstybės santykiai su Bažnyčia ir skiriasi 
nuo valstybės santykių su valstybe. Santykiai tarp valstybių 
pagrindžiami tarpusavio nauda. Iš santykiavimo Bažnyčios 
su Valstybe naudos faktiškai turi valstybė. Dėl to kai kurios 
valstybės, oficialių santykių su Ap. Sostu net neturėjusios, 
rūpinosi religine veikla kaip piliečio dvasią pozityviai formuo- 
jančiu veiksniu. Pati Bažnyčia iš to materialinės naudos 
neturi. Ji tik morališkai laimi — laimi kuo daugiau protų 
tiesai. Dėl to ir santykius tarp Bažnyčios ir valstybės suda- 
rant, visai negalioja fizinės jėgos matas. Bažnyčia kariuo- 
menės neturi, tad su ja ceremonijų neverta daryti... Kas 
moka vertinti moralinę jėgą, tas supranta gerų santykių 
reikalą su Apaštališkuoju Sostu ir jo minčių reikšmę. 

Balsas iš Šventojo Miesto lietuviams juo labiau įsi- 
dėmėtinas. Viena, kad esame maža tauta. Universaliosios 
moralės principo paneigimas pragaištingiausias yra mažo- 
sioms. Jis leidžia didžiosioms nutrinti jas kaip nieką — 
mažosios nepageidaujamos. Universalios moralės pa- 
neigimas mažas tautas iš vidaus labiausiai žaloja, nes ir be 
to nedideles piliečių saujas sukursto tarpusavio savinaudiš- 

kai kovai, o iš čia durys atviros į korupciją, protekcio- 
nizmą, arivizmą, kyšininkavimą, išeikvojimus, kuriais -kasdie- 
nis gyvenimas akis bado. 

Antra, apaštališkasis žodis labiau turėtų paliesti lietuvių 
mintį, nes tai kraštas katalikiškas, daugiausia katalikiškos 
minties. Gyvenimas gali ją šiukšlėmis, svetimybėmis apžerti, 
tačiau čia iškeltoji katalikiška mintis nuskaidrinta tauriu 
apaštališkuoju žodžiu, gali būti naudingiausia savo tautos 
vidaus aspiracijomis. Ypačiai, kada tenka įsijungti ne tik reli- 
ginės mistikos kupiną Aušros Vartų miestą, bet ir toje 
mistikoje išaugusius ja gyvenančius Žmones. 

Pagaliau katalikiškos, arba kitaip sakant, ir taurios 
žmoniškos minties spinduliavimas daros išskirtinė rytuose 
lietuvių tautos žymė ir savotiška misija. Lietuvos ministeris 
Romoje tiksliai pažymėjo, kad Lietuva yra katalikybės avan- 
postas Europos rytuose ir šiaurėje. Reprezentuoti šitai kata- 
likiškajai kultūrai, reprezentuoti tinkamai, yra garbė ne 
mažesnė, kaip reprezentuoti rasinei ar luominei kultūrai. 

Dėl to visokių tarpusavio ginčų pašalinimas, artimi 
ryšiai tarp Apatališkojo Sosto ir Lietuvos yra būtini. Geri 
Lietuvos ryšiai yra su fizinės pajėgos kaimynais, geri turi 
būti ir su didžiausiu pasauly atstovu moralinės jėgos. 

TEISINGAI PRIEITA 


Santykiai tarp Bažnyčios ir Valstybės vis aktualūs. 
Daug kas juos sprendžia ir išvadas suranda nevienodas, net 
priešingas. Nevienodas ypačiai dėl to, kad nevienodai prie 
paties klausimo prieina. 

Labai mėgstama prieiti šiaip: Valstybė ir Bažnyčia esą 
du kontrahentai, kiekvienas stovis kas sau. Tarp tų dviejų 
kontrahentų santykiai paremiami principu: do ut des. 
Vienas kontrahentas duosiąs tą ir tą, gausiąs tą ir tą. Pana- 
šiai ir antrasis. 

Šitaip prie klausimo priėjus, samprotaujama toliau: Baž- 
nyčia neduosianti Valstybei nei geležies, nei anglies, nei naf- 
tos, nepirksianti bekonų, sviesto, kalakutų, nepasiūlysianti 
armijos apginti ir pati nepasiųsianti armijos ultimatumui pa- 
remti. Antra vertus, ji norinti mokyklų, tam tikros laisvės 
katalikiškajai akcijai, kitaip tariant, tam tikroms katalikiško- 
sioms organizacijoms visuomenėje ar mokykloje. 

Padaroma toliau tokia išvada: kadangi Valstybė įsi- 
pareigojanti net materiališkai, o materialinės naudos negau- 
nanti, tai santykiai su Bažnyčia nesąs pelningas dalykas ir 
dėl to nesvarbus. 

Šitokia praktika Valstybei nėra naudinga. Ji rodo, kad 
anas teorinis sprendimas dėl Valstybės ir Bažnyčios santy- 

kių yra klaidingas. Praktika iškalbingiau už visus saldžiažo- 
džiavimus parodo, kad to sprendimo taikymas praktikai yra 
privedęs ad absurdum. O sprendimas dėl to klaidingas, kad 
netiksliai, neteisingai prieita prie paties klausimo, prie Vals- 
tybės ir Bažnyčios santykių problemos. Prie jo reikia ieš- 
koti kito kelio. : 

Santykiai tarp Valstybės ir Bažnyčios yra visai kitos 
prigimties, nekaip santykiai tarp dviejų valstybių. Bažnyčia 
nėra materialinės gerovės ir fizinės jėgos atstovas, kaip yra 
Valstybė. Kitaip dėl to reikia ir prieiti prie paties klausimo, 
norint jį teisingai išspręsti. Teisingu žvilgsniu į juos pa- 
žiūrėjo ir pastarojoj kalboj savo nuomonę viešai deklaravo 
užsienio reikalų ministeris J. Urbšys. Jo žodžiais: 


Jei kalbame apie santykius su Šv. Sostu, tai, taip 
sakydami, žinome, kad reikalas liečia vyriausybės san- 
tykius su gausingiausia mūsų krašto piliečių kate- 
gorija, katalikais, kurie, žinoma, žiūri savo tikybos 
interesų. Vyriausybė siekia suharmonizuoti tikybinius 
reikalus su visos tautos ir valstybės interesais. San- 
tykiai su Šv. Sostu yra tad santykiai su didžiąja savo 
krašto piliečių dalimi. 


Matome, kad viena, Valstybės santykiai su Bažnyčia, 
arba Šv. Sostu, nėra iš esmės tokie pat, kaip tarp dviejų 
valstybių. Bažnyčia, tardamasi su Valstybe, rūpinasi ne 
žmonėmis, kurie yra anapus Valstybės ribų, bet tos pačios 
Valstybės piliečiais. 

Antra, materialinės naudos, nei pinigų, nei kontingentų 
iš Valstybės Šv. Sostas, kaip tokis, negauna ir nereikalauja. 
Jo vienintelis pelnas — moralinis laimėjimas. Morališkai 
laimi, nes jo skelbiamoji tiesa, jo vadinamoji Kristaus Kara- 
lystė išsiplečia, laimi didesnius plotus. Jos tikslas pasiekia- 
mas, kada didesnis Žmonių skaičius ima gyventi Kristaus 
mokslo dėsniais. 

Trečia, moraliniu autoritetu Bažnyčia, susitardama su 
Valstybės vyriausybe, užtikrina katalikams, tos pačios vals- 
tybės piliečiams, priemones, kuriomis jie galėtų tapti geres- 
niais katalikais, sąmoningesniais ir tvirtesniais tikinčiaisiais, 
taigi ir geresniais žmonėmis. O kuris geresnis yra Žmogus, 
tas geresnis yra ir pilietis. Šitokiu būdu ir suharmonizuo- 
jami santykiai tarp Bažnyčios ir Valstybės. Tie interesai ne 
skirtingai, kaip tarp dviejų valstybių, o harmoningi, paralelūs. 
Juk iš tiesų susitarimas tarp Šv. Sosto ir Valstybės naudin- 
gas Valstybei ir jos piliečiams. O kai kas į katalikus nori žiū- 
rėti, kaip į ne Lietuvos piliečius, kaip į kokius atėjūnus. Tie 
kai kas nori pripažinti teises ir sumas, net dideles sumas, 
svetimtaučiams, svetimšaliams, o tas teises nori užginčyti 
Lietuvos piliečiams katalikams. 

Ministerio Urbšio kalboje suminėtas kelias prieiti prie 
klausimo sprendimo atrodo teisingas, nes jis atremtas į 
realų gyvenimą. 


1940 


301 


GERĄJA LINKME 


Valstybinėse ir visuomeninėse šventėse jau įsigalėjęs 
šablonas. Nieko nepadarysi — jo neišvengsi. Tam tikromis 
nusistovėjusiomis, beveik sustingusiomis formomis tenka 
reikšti viešoji nuotaika. Šablonas labiau ryškėja ir tik 
šablonu palieka, kada nebėra pačios nuotaikos ir gilesnės 
minties. 

To nepasakysi apie atšvęstąsias Vasario 16 dienos 
iškilmes. Šį kartą Kaunas jose tikrai pasijuto jau esąs 
provincijos miestas. Ne dėl to, kad Kaune žmonių su- 
mažėjo, kad iškilmės sumenkėjo. Dėl to, kad visų mintys 
buvo Vilniuje. Visi aiškiai pajuto, kad visuomeniniai sąjū- 
džiai telkiasi į Vilnių, kad senelis Kaunas jau perduoda jau- 
nesniajam tikrajam šeimininkui tautos gyvenimo pulsą. 

Nauja ir tai, kad nuotaikos šioms šventėms buvo su 
kaupu. Žinomas yra tokios nuotaikos realusis pagrindas. 
Tačiau evoliucionavo ir patsai iškilmių šablonas. Tas pa- 
grindinis iškilmių elementas — kalbos visuose minėjimuose 
jau sutrumpėjo, ir sumažėjo jų skaičius. 

Buvo laikai, kad visokios rūšies minėjimuose leisdavo- 
mės į praeitį. Visą istoriją užsimodavom atpasakoti. Ypačiai 
kėlėme anuos ekspansinius laikus. Iš praeities stiprybės 
sėmėmės. Tegul bus ir taip. Bet dabar pagrindas iškilmių 

kalboms atsiranda realesnis — pati dabartis, dabartiniai tau- 
tos reikalai. Šita teigiama kryptimi buvo pasinešę savo kal- 
bose me tik aukštieji valstybės atstovai, bet ne vienas kal- 
bėtojas ir mažesnio masto susirinkimuose. Dabarties 
atsirėmę, galime žvelgti į ateitį. 

Tik dabarties analizė dar ne viskas. Dabartis, teisingu 
Paskalio pasakymu, niekados nėra mums tikslas: praeitis ir 
dabartis yra tik mūsų priemonės; ateitis viena yra mūsų 
tikslas. Savo minėjimus galime dar pagerinti žvilgsniu į ateitį. 
Kur link einame, kur link vedame, kokias kliūtis sutiksime, 
kaip jas turėsime nugalėti. Žvilgsnis pirmyn būtinas tiems, 
kurie nori gyvuoti ir pirmyn žengti. Tatai įrodė ir dabar pa- 
gerbtoji Vasario 16 dienos iškilmėmis Lietuvos Taryba. Ji 
daug kovojo su kliūtimis. Kovojo ir pati su savimi. Jos nariai 
išeidinėjo ir grįžo, siūlė šiokius ir tokius pareiškimo tekstus. 
Juose keitė. Keitė, atsižvelgdami į gyvenimo sąlygas, bet 
niekados neišleisdami iš akių to idealo, į kurį vedė tautą — 
nepriklausomos Lietuvos. Tai buvo jų idealas, siekimas. 
Siekimas apsaugojo nuo klystkelių ir nuo sustojimo vietoje, 
nuo tenkinimosi paliatyvomis. 

Tautos konkrečius kiekvieno laikotarpio idealus turi 
suprasti ir pergyventi ne tik vyriausybė, ne tik šviesuo- 
menė, bet ir visuomenė. Turi nusimanyti, ko siekia tauta 
politinėje, socialinėje, mokslinėje, meninėje srityje. ,,„Kas 
prieš savo ateitį stovi kaip prieš žaidimo stalą ir laukia aklo 
atsitiktinumo, tas yra kvailys“ (Kotzebue). Su tautos 
siekimais susigyvenęs, kiekvienas priderins prie jų ir savo 
profesinius ar visuomeninius darbus — bent jam rūpimoje 
srityje. Taip buvo visuomenė susigyvenusi su politiniu tau- 
tos siekimu — atgauti Vilnių. Vilniaus siekimas jungė visą 
tautą, mažino tarpusavio kivirčus, ugdė tam tikrą 
dinamizmą. 

Tautos šventės yra viena iš geriausių progų ne tiek po 
praeitį nardyti, o įdiegti visuomenei bendrus siekimus, juos 

išpopuliarinti. Idėja tada daros gyva ir ima gyvenimą 
formuoti, kada iš atskirų žmonių galvų ji išeina, kada 
pereina per šviesuomenę ir nusileidžia į visuomenės protus 
ir širdis. Šitokiu būdu anas visokių iškilmių šablonas gali 
gauti naujos gyvybės, paskatinamosios galios ateičiai. 
Šventė virsta galingu veiksniu ateičiai kurti. O nuotaikos 
tokiai kūrybai dabar užtektų. Ne tik pačioje Lietuvoje. 
Vakarykščia transliacija iš tolimosios Amerikos buvo jaudi- 
nantis manifestavimas to krašto entuziazmo, kuriuo jungiasi 
lietuviai išeiviai su visos tautos džiaugsmais ir naujais pasi- 
ryžimais. Tebėra taigi ir dabar tinkamas metas spręsti atski- 
rose srityse tautos siekimus ateičiai, šalinti tas kliūtis ir stab- 
džius, kurie dabartyje trukdo savo dvasia vis labiau 
susitelkiančiai, susikonsoliduojančiai visuomenei žengti kon- 
krečių siekimų realizuoti. 

KOVO TEMA 


Kovo mėnuo kažkoks fatališkas pasidarė. Jo metu 
įpratome susilaukti vis didelio masto tarptautinių įvykių. Tie 
įvykiai atsiliepia ir vidaus gyvenimui. Susipurto visuomeninė 
nuotaika kaip ežero paviršius nuo netolimo vulkano smūgių. 
Ypačiai mažose valstybėse. Dėl to kovo mėn. iškyla prieš 
akis beveik ta pati vidaus gyvenimui aksioma — vidaus 
racionalios autodisciplinos reikalas, kad išvengtum pilietinio 
nesutarimo, kuris gali būti puiki dirva žalingoms idėjoms, 
ypačiai tokiomis politinės konsteliacijos progomis. 

Autodisciplinos pagrindas turi būti kiekvieno piliečio 
visiškas įsitikinimas, kad jo dvasiniai ir materialiniai inte- 
resai bus geriausiai patenkinti tik savoje valstybėje. Šita 
mintis turi būti kiekvieno galvoje nesugriaujama. Ji turi 
neprileisti nė vienam tautiečiui kurios jai priešingos minties. 

Jos propagandai neužtenka su priešingomis mintimis 
negatyviai kovoti. Reikia pozityvaus veiksmo. Pirmiausia 
patys visuomenės nariai privačiuose pokalbiuose ar sambū- 
riuose tą mintį turi aktyviai kalti tam mažiau susipratusiam 
žmogui, kuris būtų pamojęs ranka: ,„Man vis tiek“. — Visi 
turi būti: ,,Man svarbus savos valstybės gyvenimas“. 

Tik žodžiu to neįkalsi. Iškalbingesnis bus argumentas, 
kada pilietis konkrečiais faktais valstybėje matys teisingai 
atsižvelgiant į visų reikalus, išlaikant pusiausvyrą tarp įvai- 

rių interesų. Pirmiausia, matys luominę socialinę pusiau- 
svyrą. Žmogus daug vargo pakelia, jeigu mato tą vargą 
lygiai visiems paskirstytą. Jei uždarbis mažas — mažas 
visiems. Jei patogumų maža — maža visiems. Šitokia relia- 
tyvi lygybė padeda kovoti su kapitalizmo dvasia, skatinan- 
čia darbo žmogų išnaudoti. Ji kovoja ir su proletaro dvasia, 
skatinančia neapykantą ir kerštingos kovos norą. Taigi 
socialinei pusiausvyrai reikalinga tiek proporcingiau aitly- 
ginimus išbalansuoti, tiek nejudomus turtus, tiek patį darbą 
proporcingiau sutvarkyti. 

Tiesa, yra priimtų įstatymų socialinei globai. Bet ne tiek 
įstatymai svarbu, o konkretusis darbas. Įstatymai geri, bet 
kiek metų kalbama apie darbininkų namelius, kiek laiko kal- 
bama apie darbo jėgos paskirstymą kaimui ir miestui! Čia 
reikia energingo veiksmo. Tiesa, kapitalų neturime. Bet ir 
čia su tais pačiais kapitalais daug galima padaryti, jeigu tik 
jie būtų visiškai racionalizuoti ir jokios sumos nereikšmin- 
giems dalykams nenueitų. 

Tai nėra naujos mintys. Gal tik naujais faktais iliustruo- 
jamos. Tie faktai minimi ne priekaištams, ne polemikai, bet 
vien tam, kad patys pajustume, kurioje srityje ir kokios 
rūšies darbais kaip tik turėtume stiprinti piliečio pasi- 
tikėjimą sava valstybe, solidarumą tarp piliečio ir vyriausy- 
bės, tarp darbininko ir darbdavio, tarp kaimo ir miesto, tarp 
daugiau ir mažiau uždirbančio. 

Kovo mėnuo iškelia klausimą pagalvoti, ar tose srityse 
daug esame padarę, palyginti su ankstesniais kovais. Jeigu 
palyginti nedaug, nugalėkime į tradiciją jėjusį atidėliojimą; 
paveskim kompetentingom įstaigom svarstyti ir vykdyti ne 
paliatyvinius, ne smulkius įstatymėlius, bet dalykus iš esmės. 
Tokis pajudėjimas iš karto patrauks ir dalies svyruojančių 
tautiečių dėmesį ir įsuks juos organiškai į bendrą valsty- 
binio vieningo darbo ratą. 

1940 


306 


KAI EUROPOS TAIKA GELBĖJOME 


* Kažin ar daug kam vakar teko prisiminti, kaip lygiai 
prieš dvejus metus visa tauta buvo sukrėsta ikį pačių 
gelmių? Prieš dvejus metus kovo 17 buvo įteiktas Lietuvai 
žinomasis ultimatumas. Nuo to netolimo laiko prabėgo jau 
tiekos įvykių, kad ultimatumas atrodo buvęs kažkada jau 
seniai. Neliko net pačios ultimatumo autorės. Nebėra 
reikalo dėl to nė minėti, kiek tas faktas pakeitė mūsų san- 
tykius su ultimatumo davėja. Šiandien jį prisimenam tik kaip 
vieną grandį tų užsienio ir vidaus gyvenimo įvykių, kurie 
dedasi mūsų akyse. 

Užsieniniu atžvilgiu ultimatumas buvo vienas pirmų 
jėgos aktų prieš silpnesnįjį tarptautinių aktų serijoje. Ulti- 
matumo reikalavimus Lietuva priėmė, ir spauda galėjo 
džiaugtis, kad Lietuva... išgelbėjusi Europos taiką. Praėjo 
nuo to momento tik pusantrų metų, ir ultimatumo susi- 
laukė ta šios serijos ultimatumų davėja. Ji viena iš pirmųjų, 
kuri ultimatumo reikalavimų nepriėmė, ir spauda turėjo 
apgailestauti, kad Europos taika nebeišgelbėta. Kaip ąžuolo 
gyrpelnio ir nendraitės pasakėčioje — Lietuva tebesilaiko, 
daug ko netekusi ir daug ką atgavusi, o Lenkijos žmonės 
vien teisia savo vadus, kurie valstybę rėmė tik privilegijuo- 
taisiais asmenimis, privilegijuotąja partija ir privilegijuotu 

luomu. Tačiau jų teismas jau po laiko. Po laiko jis niekam 
nereikalingas ir nenaudingas. Nebent tik didaktinis kitiems 
pavyzdys. 

Stebėdami Lietuvos dabartį ir lygindami ją su ultima- 
tumo dienomis, pastebime tam tikro priežastinio ryšio. 
Ultimatumas sukrėtė tautą. Jis morališkai prislėgė, bet tauta 
kėlėsi ir moralinę galybę pasijuto atgausianti savo tarpe susi- 
telkdama, susikonsoliduodama. Susitelkimo reikalą visuo- 
menė jautė ir anksčiau. O po ultimatumo nelaimės jis virto 
tokiu karštu nusistatymu ir reikalavimu, kad ir viešai jo 
reikalas pripažintas svarbus. 

Tačiau lietuvis ne iš tų, kurie lengvai ką daro. Galima 
kalbėtis ir nesusikalbėti. Galima susikalbėti ir nepadaryti. 
Tik naujas staigus smūgis privertė nuo kalbų pereiti prie 
darbų. Imtis bent provizorinių realios vienybės žygių. 

Dėl jų iš karto entuziazmas tautoje pakilo. Jis padėjo 
pergyventi teritorinius, materialinius ir moralinius nuo- 
stolius. Jis paskatino iš naujo aukotis, kad užgydytume žaiz- 
das ar prarastus valstybinio organizmo narius pavaduotu- 
me kitais. 

Kovo mėnuo vėl rodo tendencijos pagausinti tarptau- 
tinius įvykius. Šios dienos žinios apie didžiųjų vadų staigius 
pasimatymus dar labiau leidžia laukti naujos akcijos, naujų 
šios serijos įvykių. Belieka juos tik sekti. Jų nenulemsime. 
Tačiau jie mūsų gyvenimą gali lemti. Tegul tik netiesiogiai. 
Sakysim, daugiau tik ekonomiškai. Šiais laikais kiekvienos 
didelės valstybės įvykiai virsta tarptautiniais įvykiais, užgrie- 
biančiais kaimynus. Jų akivaizdoje vieno tegalėtum sau 
norėti — kad išvadas iš jų savam gyvenimui darytume tada, 
kai sveikas protas ir išmintis pataria. 

TAUTA ATSPARI 


Sunku buvo tikėti, kad karo sukurta atmosfera 
nepaliestų ir Lietuvos. Sovietų Sąjunga, kaip pareiškė Tass, 
įvedė savo didžiosios armijos neribotą skaičių savo ir mūsų 
saugumui nuo to karo apsaugoti ir pareiškė tam tikrų norų, 
vyriausybę sudarant. 

Faktai jau įvykę. Jų sukrėtimas ligšioliniam nusistovė- 
jusiam gyvenimui patikrino tautos ir jos vadovų subren- 
dimą, jų rimtį ir pasiaukojimą. Tik maža pastarųjų dalis 
atšlijo nuo tautos. Pati visuomenė, tauta visais laikais 
palaikė savyje tautos gyvybę ir gajumą. Ji geriausiai nujaus- 
davo teisinguosius kelius. Ir dabar ji tinkamai pasirodė. 
Visame krašte parodė reikiamo supratimo, rimtumo. Ji 
išvengė bet kokių nesusipratimų, kurių paprastai atsitinka 
su didesniais judėjimais. Pati Sovietų armija, tvarkingai žy- 
giuodama, prisidėjo prie griežto drausmės ir tvarkos 
palaikymo. 

Užėmus kariuomenės daliniams savo vietas, ir toliau 
mūsų visuomenei reikia laikytis tos pat rimties. Sovietų 
Sąjunga mums yra draugiška valstybė. Ji yra pasižadėjusi 
gerbti ir saugoti mūsų nepriklausomumą. Tačiau kokiu 
plepumu ar beprasmiškais kalbinimais civiliniai gyventojai 
turi neapsunkinti jos veiksmų ir nedrumsti jos gerų san- 

tykių su kraštu. Kas kita civilinio gyventojo smalsumas, kas 
kita kario pareigos. Kiekvienas turi būti savose. 

O mūsų, civilinių žmonių, pareiga dirbti tuos darbus, 
kuriuos dirbome, nepasitraukdami iš pareigos. Tarpusavio 
santykiuose į kiekvieną savą tautietį žiūrėti broliškai. Visi 
esame vienos tautos vaikai. Visų didieji interesai bendri. Jau 
prasidėjo artimas bendradarbiavimas tarp dviejų didžiųjų 
lietuvių visuomenės srovių ir tarp atskirų įvairaus nusistatymo 
asmenų. Jis pasirodė galimas ir vaisingas. Išnykus tiems, kurie 
sėjo tarpusavio neapykantą, bendradarbiaviams ir sutarimus 
turi dar sustiprinti. Tokiam bendradarbiavimui pagrindas yra 
— visų noras tautos daugumai tarnauti, realizuoti tuos planus, 
kurie būtų naudingi tai tautai, kuri nešė savo pečiais visos vals- 
tybės likimą, kuri ilgais amžiais spontaniškai nujausdavo tei- 
singiausius kelius bet kokiose situacijose. O ir šiandien tos tau- 
tos didžiausias noras — išeiti tautai sveikai, nepriklausomai ir iš 
naujo užsigrūdinusiai mylėti didžiausią savo brangenybę — 
laisvę. 

Mes tikime, kad šitas idealas sujungs iš naujo tautą su 
jos būsimąja vyriausybe. 

DARBO ŽMOGUS 


Idėjos ilgai gauna glūdėti. Jos iš pradžių gali būti atme- 
tamos, pajuokiamos, užkasamos. Bet „idėjos, jei didžios, ne- 
miršta kaip žmonės“. Jos išdygsta kaip grūdo diegas, prasi- 
kala pro gyvenimo uolas ir ima realizuotis. 

Ilgai nenorėta pripažinti idėjos, kad žmonės visi yra ly- 
gūs ir kad visi turi teisę gyventi. Bet gyventi iš savo darbo. 
Ilgai tikėta, kad vieni turi dirbti, o kiti gali gyventi iš anų 
pirmųjų darbo. Buvo baudžiavos laikais privilegijuotas ponų 
luomas ir beprivilegiai valstiečiai. Mūsų atmenamais laikais 
ta nelygybė gavo privilegijuotų ir neprivilegijuotų organizacijų 
formas. Tokioje santvarkoje teisę gyventi ir kultūros gėry- 
bėmis bei patogumais naudotis daug nulemia priklausymas 
privilegijuotajai partijai, kaip ankstesniais laikais privilegijuota- 
jam luomui ar kastai. 

Kiekvienas naujas valstybinio gyvenimo persilaužimas 
leidžia iš naujo prisiminti ir tikėti, kad bus pagaliau reali- 
zuota ana elementarioji ir visų siekiamoji idėja — kiekvie- 
nas turi teisę ir priedermę gyventi iš savo darbo. Iš darbo, 
bet ne iš pašalpos ir ne iš privilegijos. 

Ilgai truko, iki fizinis darbas atgavo sau prideramą pa- 
garbą. Bajoriškajam žmogui fizinis darbas buvo svetimas. 
Jis buvo visas suverstas tik paniekintajam valstiečiui, ūki- 

ninkui, darbininkui, tam liaudies luomui. Bet tokių žmonių 
yra absoliutinė dauguma. Taigi buvo niekinamas daugumos 
darbas. 

Atėjo paskiau kitur ir priešingas kraštutinumas — 
garbinti tik fizinio darbo žmogų. Tik fabriko darbininkas 
populiarioj opinijoj laikyta tikruoju darbo žmogum. Darbo 
žmogaus vardo pagailėta net ūkininkui. O intelektualaus, 
dvasinio darbo žmogus kai kada buvo pavadinamas balta- 
rankiu. Baltarankiu blogąja prasme. Tokiu būdu senesniais 
laikais dailininkas, artistas, rašytojas, profesorius, dvasi- 
ninkas, gydytojas, mokytojas buvo netekę darbo Žmogaus 
vardo. 

Bet ir tas laikotarpis jau atgyveno. Šiandien drąsiai 
galime teigti, kad abeji darbai yra lygiai garbingi — ar jis 
fizinis, ar dvasinis. Abeji lygiai reikalingi, nes naudingi visuo- 
menei, tautos daugumai — liaudžiai. Naudingi visuomenei 
yra kalviai, naudingi ūkininkai, padieniai ir kitokie dar- 
bininkai, nes jų darbas eina visuomenės gerovei. Naudingi 
taip pat gydytojai, mokslininkai, menininkai, dvasininkai, nes 
šios profesijos aptarnauja ir liaudies ir šviesuomenės dva- 
sinių interesų sritį. Nebe tie laikai, kada galima buvo ten- 
kintis liaudžiai telkiamomis minimalinėmis sąlygomis tik 
fiziniam gyvenimui. Liaudies dvasiai reikia gilesnio ir mokslo, 
ir meno, ir religijos. Šitų sričių nuoširdūs atstovai nusipelno 
tikros pagarbos liaudies akyse. 

Taigi šiandien pabrėžiant liaudies primatą, reikia turėti 
galvoje, kad tiek liaudies dirbamas fizinis darbas, tiek švie- 
suolio dvasinis darbas yra lygiai vertingi, tik šviesuomenės 
darbas turi eiti didesniame kontakte su liaudimi; šviesuo- 
menės pastangos ir darbai turi pakelti aukščiau pačią liaudį, 
pagerinti jos materialinį ir dvasinį būvį. Šia prasme ir gali 
sakyti, kad kūryba ir valstybinių institucijų veikimas turi būti 
palinkęs į liaudį. 

Pagaliau iškyla šiaip dažnai pamirštama elementari 

socialinio gyvenimo taisyklė — tiek liaudies žmones, tiek 
šviesuomenės vertinti pagal jų vertę darbe, profesinį suge- 
bėjimą, sąžiningumą, ne pagal partinius pažymėjimus. 

Dar velionis Dobilas buvo skyręs lietuvių tautoje dvejo- 
pus darbo žmones. Sintetiškai juos pavadino karžygiais, 
antrus — artojėliais. Karžygys eina su triukšmu; jis pa- 
sirodo pirmose vietose, kad į jį būtų akys nukreiptos. 
Artojėlis nesigiria; jis savo darbą vienodai tyliai rūpestingai 
dirba. Jis nieko nereikalauja, o jeigu ir pareikalauja, tai jis 
neišklausomas, nes visi pripratę prie minties, kad visai na- 
tūralu jam sukrauti pačius didžiuosius darbus, o garbę už 
juos atiduoti aniems karžygiams. 

Tokių kuklių ir pozityvių darbo žmonių yra ir fabrike, ir 
tarp ūkininkų, ir kanceliarijoj, ir mokykloj, ir bažnyčioj. Jie 
dažnai būdavo neįvertinami. Jie nustumiami net į pačias 
paskutines ir nepatogiąsias vietas, nes jie nešauks ar nebus 
kas partijoje už juos šaukia. Norint žygiuoti su naujais 
laikais, nereikia palikti neatkastų anų tyliųjų pozityvių dar- 
bininkų. 

Šitos idėjos nėra naujos. Jos iškyla viešumoj ir vėl 
nutyla ar nutildomos. Bet yra noro ir vilties, kad dabar jos 
būtų jau realizuotos ir gyvenime duotų pozityvių vaisių. 

LAIŠKAI IŠ KELIONIŲ 


PAS ARTIMIAUSIUS KAIMYNUS 


MATERIALINĖS GEROVĖS VIRŠŪNĖLĖM 


Žurnalistai šiemet patapo populiarūs „tarptautinės apy- 
vartos“ objektas. Čia juos gena iš Italijos, iš Ispanijos, iš 
Anglijos, Vokietijos. Čia jie kviečiami atkeliauti, valgy- 
dinami, girdomi, kad gera širdim būtų sutirpintos jų plunks- 
nos. Ne be pagrindo laukiama, kad jų plunksnos, jeigu jau 
neras palankių žodžių lankytojai valstybei, tai bent susi- 
laikys nuo pikto žodžio, jeigu kils kokis apmaudas. Pasi- 
žinęs su kraštu, su žmonėmis beveik natūraliai artėja į bičiu- 
lių eiles. O pasižinti Lietuvos žurnalistams su giminiškąja 
Latvija, su likimo artimąja Estija labai aktualu. Dažnas mūsų 
latvius ir estus mažiau pažįstam nei kitus kaimynus. Ir 
atvirkščiai, jie nė kiek nę daugiau pažįsta ir mus... 

Su nuoširdumu todėl teko sutikti Latvijos pakvietimą 
Lietuvos ir Estijos žurnalistams. 

Iš vienos ir antros valstybės buvo pakviesta po septy- 
nis žmones. Su visu tempu vežiota, valgydinta, girdyta, mig- 
dyta, net maudyta, na, ir rodyta per tris dienas, kas tik per 
tokį laiką galima parodyti. Ir parodė latviai daugiausia savo 
krašto materialinės kultūros laimėjimus. Dvasinė kultūra su 

jų meno galerijomis, su etnografijos muziejum, su jų opera 
bei drama šiuo tarpu paliko nuošaliai. Tiesa, ir materialinės 
kultūros srityje mes bėgom vis tekini tik per pačias jos vir- 
šūnėles, stebėdami, ką Latvija geriausio turi. Rodydami savo 
geriausias vietas, gražiausius dalykus, latviai, žinoma, neno- 
rėjo pasakyti, kad jų krašte viskas ir taip yra. Tos ro- 
domos įvairių sričių viršūnės greičiau iliustravo, ko jose sie- 
kiama. Parodytieji dalykai yra jų siekiamo idealo realizuotoji 
dalelė... Taigi ir įdomu pirmiausia daros, kurių sričių ir 
kuriuos dalykus jie gali parodyti stebėtojui. 


Poilsis ir sveikata 


Štai dar pirmąją dieną pačiu pajūriu atsidūrėm nuo Ry- 
gos 44 kilometrus. Oras lyg supuvusiais kiaušiniais atsi- 
duoda, jūros pakraštys kažkokis tamsus. Nėra taip gražu 
kaip mūsų Palangoje, kur atsidūręs nori, anot poetės, mest 
batus, sudėvėtą kepurę, kad saulė pamyluotų laisvai. Bet 
čia tas keistas kvapas rodė, kad esama ypatingos vietos. 
Tik penki kilometrai nuo jūros yra vieta, kur 18 amžiaus 
gale gyveno eigulis Ansas Kemeris. Dabar čia garsus pasau- 
linis kurortas. Kemeriai pagarsėjo ne tik sveikatingais mine- 
raliniais šaltiniais. Išgarsėjo ypačiai dėl to, kad natūralios gy- 
domosios priemonės čia suorganizuotos ir sutvarkytos. O 
prieš trejetą metų latvių vyriausybė sviedė pundą pinigų ir 
pastatė puikų viešbutį su visais moderniausiais gydymo pa- 
būklais. Jis, sako, atsiėjęs 3 milijonus latų, bet greičiau pati- 
kėtina, kad atsiėjo ne tol dešimties milijonų su visais įren- 
gimais. Penkių aukštų namai moderniai, prabangingai, 
skoningai įtaisyti su valgomosiomis, poilsio salėmis, su bib- 
lioteka, žaidimų kambariais, su gydyklomis — su visu, ko 
tik reikia modernaus žmogaus išlepintam skoniui. O ir visa 
viešbučio aplinka sutvarkyta — medžiai, gėlių klombos, 
parko takeliai, salaitės upelyje su valtimis... Vienas iš ten 

viešinčių lietuvių charakterizavo: savo įrengimu Kemeriai 
yra pirmos rūšies pasaulinis kurortas, savo valgiu antros 
rūšies, o savo patarnavimu yra trečios, pasaulinių kurortų 
matu matuojant. Ir dar pridėtina, kad kainos nėra lupikiš- 
kos — 10 It. dienai. Nenuostabu, jeigu čia sukeliauja žmonių 
iš įvairių kraštų. Rodė čia rašančiam vieną multimilijonierių 
iš Paryžiaus, kuris čia vasarą praleidžia. Anot vieno latvių 
redaktoriaus: iki penkiasdešimt metų gyvena Paryžiuje, 
eikvodamas sveikatą ir kaldamas pinigus; po penkiasdešim- 
ties atvažiuoja į Kemerius, eikvodams pinigus ir lopydamas 
sveikatą... Teko ten sutikti ir iš Kauno įžymių žmonių, adv. 
Sieževičių, adv. Nargelevičių, Glemžą ir kt. Bet daugiausia 
čia esą žydų, iki 75 procentų. 

— Ar išsiverčia savo lėšomis? ar apsimoka? — klau- 
siau vieną iš vadovų. 

— Kad tik procentus apmokėtų! Tačiau bendrame 
valstybės ūkyje jis kompensuojas kitokiu būdu: užsieniečiai 
atveža valiutos, aplinkiniams gyventojams duoda uždirbti, o 
pats viešbutis yra ir reprezentacija, kuri turi gi kaštuoti. 
Reprezentacija, tamsta sutiksi, reikalinga... 

Jeigu dešimtą dalį tos sumos mestum Birštonui ar 
Palangai — kas iš jų pasidarytų!.. 

Iš Kemerių autobusas riedėjo pro Tukumą, pro 
Dobelę.  Popietinės saulės kaitroje išsinėrė Tervetės 
kalvelės su pėdsakais dviejų senovinių priešų: šiapus upelio 
po piliakalnio kauburiu ilsis senieji žemgaliai, anapus su išdi- 
džiais pilies griuvėsiais sugniužę kalavijuočiai. Ten lygosi 
mirtis su gyvybe ir baltiškosios jėgos su germaniškosiomis. 
Bet tai praeitis, tolimoji, neištirtoji, o dabar ten šalimais 
pušų kvapuose boluoja pro šakas nauji rūmai, kuriuose irgi 
lygstasi gyvybė ir mirtis. Tai džiovininkų sanatorija. Dar tik 
antri metai čia jie stovi — su 250 lovų, atsiėjusi apie 3 mili- 
jonus latų, o ligoniui atsieinanti dienai 4—10 lt. Iš viso tokių 
sanatorijų esą 4: dvi plaučių, dvi kaulų džiovininkams. Prisi- 

meni panašią ir mūsų Panemunės sanatoriją. Tik čia pažy- 
mėtinas gražus sutvarkymas ne tik viduje, bet ir pačios 
aplinkumos, kad būtų sveika ir plaučiams, kad būtų gražu ir 
akiai. 

Už septyniolikos kilometrų nuo Rygos, vis dar miesto 
žemėje, tarp vilų sustojom prie vaikų kolonijos vartų. Ten 
ant Baltojo ežero kranto tarp pušynėlių stiprinama sveikata 
mažiesiems. Žinoma, tik vasarą. Simpatinga ten ne tik išbė- 
gusi mus pasitikti jaunutė kolonijos vedėja, bet ir visa jos 
įstaiga. Ta kolonija tik dabar pastatyta visa eilė namukų, ku- 
riuose gyvena iki 300 berniukų ir mergaičių. Per vasarą 
praeina trys pakaitos. Anksčiau Rygos savivaldybė buvo 
mėginusi neturtingus vaikus vasarai atiduoti pas ūkininkus 
gyventi. Ūkininkams primokėdavo po 15 latų mėnesiui. 
Dabar šitoje kolonijoje vaikas dienai atsieina 65 centimus, 
vadinas, du kartus brangiau kaip pas ūkininkus, bet prie- 
žiūra visai kitokia. 


Klausomės apie ūkio organizaciją 


Mus vežė į Latvijos aruodą, į geriausios žemės derlin- 
giausią žemgalių kraštą, kur yra garsi Dobelės baltoji duona. 
Bet arčiau negavom pamatyti ūkininko nei jo ūkio akis į akį. 
Tegavom paragauti iš vaišingų miesto šeimininkių tik pačios 
jų baltosios duonos su dešimt kartų didesniais prie duonos 
priedais. 

Jau kitaip buvo Carnikavoj, kur gaudo žuvis minogas ir 
jas ruošia prekybai. Nors minogų paragauti negavom, bet 
minogų gaudytojas taip vaizdžiai aiškino, kaip jas gaudo ir 
kepa, taip rūpestingai parodė krosnis ir visus įrankius, kad 
nors jo žodžių nesupratom ir minogų nepažintume, bet jas 
kepti tikriausiai mokėtume... 

Daugiau teko patirti apie pradedamą žemės ūkio nau- 
jovišką organizavimą pagal Latvijos režimą. Dabar jau 


320 


suorganizuoti žemės ūkio darbai, panašiai kaip mūsiškiai, 
kurie pas mus jau seniai veikia. Tik tenai Latvijoj žemės 
ūkio rūmų organizacijoje viskas daug labiau eina iš viršaus į 
apačią, viskas eina skyrimo ir įsakymo keliu, nepaliekant 
jokios laisvės individualinei iniciatyvai. Rūmuose yra viso 
100 narių ir 50 jiems pavaduotojų. Kandidatus į rūmų narius 
siūlo ūkio organizacijos, kurių valsčiuje yra po vieną, 
uždarius visas privatines ankstesnes ūkio organizacijas. 
Apie tuos kandidatus žinias surenka daugiausia, rodos, 
agronomas, ir paskui jau skiria ministeris. Į žemės ūkio 
rūmus jeiną ir darbininkų atstovai. Jų esą apie 15—20. Įeina 
ir visuomenės veikėjai ir universiteto atstovai (nuo teisių ir 
žemės ūkio fakultetų ir nuo senato po vieną). Pirmininką ir 
vicepirmininką skiria ministeris. 

Panašiai yra ar dar bus suorganizuoti ir kiti rūmai: 
prekybos, pramonės, darbo, kultūros (rašytojų, žurnalistų, 
menininkų). Iš jų atstovų būsianti sudaryta valstybės taryba. 

Šiemet iš universiteto atskiriamas žemės ūkio fakul- 
tetas ir paverčiamas atskira žemės ūkio akademija. Aka- 
demija, lygiai kaip ir žemės ūkio rūmai, bus ne Rygoje, bet 
Jelgavoje. Kodėl iš centro į provinciją akademija iškeliama, 
mums, jau seniai turintiems žemės ūkio akademiją, visai yra 
suprantama. O kaip žemės ūkio rūmai praktiškai atsilieps 
krašto ūkiui, kaip jie pakels ūkininko profesinį lygį, ar 
pakels asmens savarankiškumą ir pilietinę orientaciją, dar 
ateitis parodys. 


Statybų statyba 


Tai Kegumo hidroelektrinės stoties statyba. Latviai turi 
teisę ja pasididžiuoti. Ne be reikalo ir kitiems ją parodo... 
Jau seniai buvęs keltas ir jų krašte elektros klausimas. Net 
parlamente ir rinkimuose dėl jo kovota. Prieš dvejus metus 
liautasi kalbėjus ir žadėjus, o imtasi mažai valstybei didelį 
planą realizuoti. 

Viršum jau ištįsęs naujas geležinis tiltas. Upės vagoje 
atsirado jau trys tvenkiniai. Ten dugno plotas aptvertas, 
vanduo išpumpuotas, dugnas kasamas, kad būtų kur pa- 
dėti pamatai. O tas dugnas toks kietas, akmeninis. Jį 
trupina pragariškai traškėdami elektriniai skaldytuvai. Auto- 
matiški keltuvai, kaip dramblio nosys, kyloja žemsemes. 
Traktorius pasitiesia sau geležinį kelią ir ritasi juo, 
tempdamas paskui per purvyną dideliausius žemių veži- 
mus. O kitoj pusėj dunda fabrikas, gamindamas reikalingą 
pylimų statybai cementą. Žmonės — žmonių kaip nėra. Tas 
darbininkų tūkstantis yra pradingęs plačioje erdvėje. Rėplio- 
ja kaip skruzdės. Bet darbas eina, vadovaujamas penkių 
švedų inžinierių ir dešimties latvių. Ir praeis dveji metai, 
latviai turės naujos elektros jėgos, kuri būsianti daugiausia 
skirta Rygai. Tiesa, Ryga ir dabar turi elektrą daugiau kaip 
du kartus pigesnę už kauniškę — 20—40 ct. Kegumas tai 
latvių didelių užsimojimų ir realios akcijos simbolis. Praeitis 
mažiau juos domina. 

Tiesa, rodė mums ir praeities liekanas, bet jose plasta 
jau naujas gyvenimas. Dobelės pilies griuvėsiai dideli, bet jie 
netaisomi, tik prie vienos sienos jau padarytas restoranas; 
pilies kieme įtaisytos grindys, kuriose galėtum pašokti. Su ta 
praeities romantika, kaip sąmojingai pasakojos gimnazijos 
direktorius, pedagogai turi vargo. Į pilį renkasi gimnazistai ir 
gimnazistės jau ne praeities romantika pakvėpuoti, bet 
naujos savos romantikos kurti. Net reikia nustatyti valandas, 
kada gimnazistai negali pilies lankyti... 

— Ne mūsų tai palikimas, tik mūsų skriaudėjų, — kal- 
bėjo vienas iš latvių; mes tad šitų griuvėsių ir nebranginam. 


Žurnalistų poilsio ir darbo vietoje 


Buvo paskutinis jau mūsų vakaras. Pro Rygos vilas, 
tarp kurių eilė yra rašytojų ir žurnalistų vilos, pro anuos 

gražiuosius vaikų namus, pro vaizdingąsias mMinogas nėrėm 
vakaro prieblandoje į Siguldą. Ten buvo irgi pilis. Ten likę 
sienų griuvėsiai ir bokštai. Ten senais senais medžiais apau- 
gęs parkas ir pilies sienų pakraščiai. Reikėjo praskinti 
medžių tankmę vienoj kitoj vietoj, kad atsivertų puiki per- 
spektyva ir primintų kažką maloniai suomiška, kažką 
artimai rytietiškai ar žemaitiškai lietuviška. Bet sutema 
merkėsi, ir lašai žadėjo lašnoti. Jie suvarė į pilies vidų, kur 
nauji šeimininkai naujomis idėjomis gyvena. Iš senosios 
pilies belikę tos vienos išorinės sienos. Viduj viskas nauja. 
Nauja biblioteka, nedidelė, bet rinktinė, su gražiausiais 
latvių dainų, pasakų rinkiniais, žodynais, klasikais, su latvių 
dailininkų dekoruotomis sienomis. O salėj, kur prašmatnią 
vakarienę spaudos sąjunga mums kėlė, ištaisytos gražaus 
skoningo darbo inkrustacijos sienose tautiniais motyvais; 
liustros irgi specialiai tautiniais motyvais padarytos. It mažas 
grakštus ir jaukus muziejėlis. Tai spaudos sąjungos namai. 
Jų savininkai yra rašytojai ir žurnalistai, nes čia abeji yra 
vienoj sąjungoj, vadovaujami Briua Zemės redaktoriaus 
Druvos. Atremontuoti tie namai tik dabar, sako, per kokius 
7—8 mėnesius. Atsiėję, kaip vienas valdybos narys 
pasakojo, apie pustrečio šimto tūkstančių, bet atrodo, kad 
galėjo vis dėlto atsieiti apie pusę milijono. Kur pinigų ėmė? 
Apie keturiolika bankų suaukoję per pusantro šimto tūks- 
tančių; kitus sąjunga susiskolinusi. 

Jau buvo baigęsi visos vaišės. Privačiai užbėgom keli 
žmonės aplankyti žurnalistų jų darbo vietose, redakcijoje. 
Didžiausias yra Jaunakas Zinas, informacinis dienraštis. 
Turi apie 180,000 tiražą. 

— Jo didelis tiražas priklauso, — kalbėjo simpatingas 
redaktorius, — nuo jo pigumo. — Mat jo nr. kainuoja tik 6 
ct. Jį skaito ir miestas ir kaimas. Pagal tiražą ir mašinos 
naujos, mModerniškos su sava cinkografija, su giliaspaude, 
su keliasdešimčia redakcijos narių, o ir iliustracijos jiems pi- 


323 


giau atsieina, nes kvadratinis centimetrinis klišės ten kaštuo- 
ja 7 centai. 

Ne toks didelis tiražas oficiozinės Briva Zeme, šalia 
kurios iš to paties leidėjo eina.visa eilė kitų laikraščių. Tarp 
jų pažymėtinas Rits, redaguojamas jauno poeto Reisterio, 
Briua Zeme redakcijoj sutinkam šypsnio ir paslapties pilną 
jo redaktorių Druvą, sutinkam eilę moterų. 

— Mūsų laikraščio vardas moteriškas, dėl to čia 
moterų tiek daug, — sumaniai išsiaiškino niekad žodžio ne- 
pritrūkstanti redakcijos bendradarbė Petterson... 

Akys perbėgo per eilę išviršinio gyvenimo vaizdų. Bet 
anapus jų visados norėtum pamatyti dvasią, tą gyvenimą 
kuriančią. Ją galima mėginti atspėti iš to, kas matyta ir 
kalbėta. 


PASTEBĖTIEJI LATVIŲ TAUTOS BRUOŽAI 


Nėra lengvesnio daikto, kaip suklysti, tautą charakteri- 
zuojant. 

O charakterizuoti vis dėlto nori, nes nori surasti tuos 
dvasios šaltinius, kurių gaivinami sprogsta kultūros laimė- 
jimai ar suklydimai. 

Šita mintim sunku buvo atsikratyti, stebint latvių 
rodomus dalykus, su žmonėmis besikalbant, o kartais kaip 
ir „,provokuojant“ kalboje, kad susidarytas išvadas pa- 
tvirtintų ar paneigtų. 

Latviai negieda taip stipriai, kad iš praeities jos sūnūs 
stiprybę semtų. Jų akys labiau nukreiptos į dabartį ar ateitį. 
Gal ir dėl to, kad latvių istorijoj nėra tokių herojiškų, tragiš- 
kų figūrų, kokių pilna prisėta lietuvių tautos istorijoje. Net ir 
kreipdami akis į praeitį, latviai žiūri realiu mokslininko 
žvilgsniu, be kontempliacijos ir entuziazmo. 

Latviai nori ne istorija žavėtis, bet patys istoriją kurti. 
Dabarties gyvenimą jie sutinka su aktyviu pasiryžimu jį per- 
formuoti pagal savas intencijas. Imasi jį aktyviai organizuoti. 
Ir dėl to matai dabartinėj Rygoj apsčiai griaunamų senienų, 
kad užleistų vietą naujai planingai statybai; randi, kaip 
miesto pakraščiuose natūralusis gamtos grožis palenkiamas 
kultyvuojančiai rankai; išgirsti, kad meno reikalai organi- 
zuojami planingai per kultūros fondą, o to meno kūrinius 
matai pasklidusius ne tik galerijose, bet ministerijų, 
redakcijų ir kitų įstaigų sienose. 

Gauni įspūdį, kad latviai realizuoja jų poeto ir rašytojo 
Rainio tartuosius žodžius: nauji laikai neateis, nauji laikai 
turi būti atvesti. 

— Mums nepritrūksta noro organizuoti ir didelių užsi- 
mojimų, — kalbėjo vienas žurnalistas. — Mes, tiesa, darom, 
ne tiek racionaliai apskaitę viską, kiek daugiau pagauti mo- 
mento. Kai įvykdom ir racionaliai pagalvojam, kartais net 
atrodo, kad padarytasis darbas kažin ar buvo reikalingas. 
Bet, kartą pradėję, jau užsispiriam ištesėti iki galo. 

Nedidelės tautos didelius užsimojimus labiausiai išreiš- 
kia — gražiausia, ką Ryga turi — jų brolių kapai. Kokis jų 
grandioziškumas palyginti su lietuviškuoju nežinomo kapo 
miniatiuriškumu! 

Lietuvis mėgsta savo kūrybą kukliai nuslėpti, o latviai 
savo sumanymus mėgsta eksponuoti pasistebėjimui ir pasi- 
grožėjimui. 

Argi ne su tokia idėja yra jų laisvės paminklas? Laisvės 
paminklą, didelį, tokiai valstybei grandiozišką, jie pastatė ne 
užkaboryje, bet pačiame miesto centre, pačioj judriojoj 
„Brivibos ieloj“. Į jį nukrypsta kiekvieno praeivio akis. O kai 
vakaras ateina, jį apiberia šviesos pluoštais aplinkui susta- 
tyti prožektoriai. 

Latvių veržiamasi moderniu gyvenimo tempu į ateitį, jų 
mokama moderniai prezentuotis ir organizuotis. 

— Tačiau mes jaučiame ir savo tautos ydas. Tik jų 
negali taip greit išnaikinti. Mes nepanaikinom dar savyje vergo 
dvasios, lankstymosi prieš fizinę pajėgą. Vergas su kauke vaikš- 
čioja. Nuolankumo ir pataikavimo kaukę vergas užsideda, kal- 
bėdamas su galingesniu už save. Išdidumo ir paniekos kauke 
prisidengia, kai kreipiasi į mažesnį... Tokis prancūzas turi vieną 
toną, tiek kalbėdamas su ministeriu, tiek su šoferiu. Jis laisvas 
žmogus... Mesjaučiame dar daug brutalumo, šiurkštumo savy- 
je. Bet taip greit nespėjome savęs perdirbti, — nuoširdžiai pa- 
sakojo vienas žurnalistas. 

Tai likučiai tos dvasios, kurios randam ir pačiuose lietu- 
viuose. Baudžiauninko dvasia nesiduoda taip greit išvejama, 
nors latviuose daugiau kaip keturiasdešimt metų anksčiau 
baudžiava formaliai buvo panaikinta, nors latviai pirmą dien- 
raštį jau išleido po trejeto metų, kai mums buvo uždrausta 
spauda... 

Paslankesni į ateitį, latviai, atrodo, greičiau reaguoja ir į 
epochinius tarptautinius sąjūdžius. Jais greičiau persiima su 
visa dvasia. Antai, 20 amžiaus slenkstyje latvių intelektua- 
linis gyvenimas buvo labai pasinešęs socializmo linkme, kuri 
buvo tada populiari. Ypačiai rašytojai ėjo socialdemokratų 
keliais. O kai kurie, kaip Laicenas, iš nepriklausomos Lat- 
bijos pabėgo net į SSSR (tiesa, jis ten dabar irgi kalėjime 
sėdįs!) 

Bet kylant nacionalistiniam sąjūdžiui, tie patys rašytojai 
pamažu vis suko į tautinę ir net nacionalistinę linkmę. Mūsų 
inteligentuose nebuvo anuo laiku tokio griežto pasukimo į 
socializmo pusę. Socializmo šalininkų įtaką lietuvių tautoje 
atsvėrė kita inteligentų dalis, ypačiai kunigai. Dabar nacio- 
nalistinis tarptautinis sąjūdis Lietuvoje ėjo irgi gal kiek su 
didesne pusiausvyra. Latvijos dabartinį griežtą nacionalistinį 
režimą kai kas ir aiškina kaip reakciją prieš anksčiau buvusį 
didelį pasidavimą socialdemokratams. Esąs tai lyg perei- 
namasis Momentas. 

Pasikalbant su vienu kitu, aiškėja kai kurių pritarimas 
totalistinei valstybei: asmuo turįs būti palenktas valstybės in- 
teresams. Bet čia pat jau atsiranda ir tautybių problema 
valstybėje. 

— Tautinės mažumos turi žinoti, — tiesiai kalbėjo 
vienas, — kad jos gyvena Latvijos valstybėje ir turi jos inte- 
resų žiūrėti. Mažumos su tuo apsiprantančios. 

Labiausiai latviai patenkinti rusų mažumomis. Jie 
nerodą separatizmo. Jie lengviau prisimą, žinoma, ir latvių 
kultūrą bei kalbą. Tačiau latvių oficiali statistika rodo, kad 
rusų gyventojų procentas auga. Tai dėl to greičiausiai, kad 
rusų tarpe daugiausia gimsta. Daugiau nepasitenkinimo kylą 
dėl vokiečių, kurie dažniau nusižiūrį į svetimą valstybę. Bet 
ir vokiečiai Latvijoj esą lojalesni kaip kur kitur. O jeigu 
nenorėtų būti lojalūs, Latvija turinti realių priemonių. 

— Mes nenorime į kitų valstybių istoriją kištis, bet 
savos valstybės istoriją norime mes kurti. 

O kaip su lietuviais? 

Oficiali statistika rodo, kad lietuvių skaičius truputį su- 
mažėjęs, bent tūkstančiu, o iš viso priskaitoma toj statis- 
tikoj su trupučiu 20,000... Atrodo, kad totalistinės valstybės 
idėja kai kuriuos žmones yra paskatinusi ir lietuvius imtis 
niveliuoti spaudimu. Pavyzdžiui, tenykščiai lietuviai pasako- 
jo, kad daugely Rygos bažnyčių lietuviai anksčiau turėdavę 
sekmadieniais sumą su lietuviškomis giesmėmis ir pa- 
mokslu. Nuo šių metų žiemos visose tose bažnyčiose tokios 
pamaldos panaikintos; lietuviškai giedoti galima esą tik 
popietinėse pamaldose. Lietuviai rinkę parašus, davę vysku- 
pui prašymą, bet nieko negelbėję. į 

Lietuvybę palaikė ir lietuvių gimnazija. Dabar joje esą 
geroka dalis mokytojų latvių. Pasitaiko, kad užeina vienam 
mokytojui fantazija aiškinti vaikams, kad lietuvių istorijos 
neverta esą mokytis, nes joje nieko gera nesą. Atsiranda 
koks karštesnis ir kitose srityse. Pavyzdžiui, Girulių 

moksleivių stovykloje lietuvių-latvių iš Rygos grupės vadas 
buvo mėginęs uždrausti lietuviams dainuoti lietuviškai. 
Žinoma, tai tik atskiri atsitikimai, kuriuose „,persisten- 
giama“ vykdyti tautinę vienybę. 

Šiaip ir iš rimtų žmonių teko išgirsti susirūpinimo, kaip 
čia suderinus „tautinės vienybės valstybėje“ siekimus su 
mažumų tautiniais savitumais. 

— Racionaliausia, — kalbėjo vienas, — būtų sulatvinti 
visas mažumas, kurios yra Latvijoj, o latvius atiduoti sutau- 
tinti kitoms valstybėms, kuriose jie gyvena. Taip būtų racio- 
naliausia, tik širdis kažkaip tam priešinasi. 

Esama žmonių, kurie ir kitaip pačią valstybę supranta, 
nebetotalistiškai. 

— Mano išmanymu, — kalbėjo vienas plačios erudici- 
jos, — ne žmogus yra valstybei, bet valstybė yra priemonė 
žmogui tobulėti. Valstybės globa ypačiai turi būti skirta silp- 
najam, nes stiprusis ir pats sugeba sau reikalingas sąlygas 
susidaryti. 

— Ar tikrai latvis į lietuvį žiūri iš aukšto? 

— Ne, — didelėmis atviromis akimis pažvelgė žur- 
nalistas. — Niekados! Atvirkščiai. Iš lietuvių mes kartais 
susilaukiam ignoravimo... 

Ir vienas papasakojo, kaip lietuvių atstovybė nepalai- 
kanti santykių. Ir kitas nusiskundė, kad Lietuvių-latvių 
vienybės d-ja Kaune neatsakanti paskutiniu laiku į raštus. 
Žinoma, tokie dalykai atsiliepia tarpusavio santykiams... 

Gilesnį atsakymą apie latvių pažiūras į lietuvį teko iš- 
girsti iš kito Žmogaus: 

— Taip, pas mus yra leitis ir lietuvis sąvokos. Su leišio 
žodžiu yra susijęs menkumo niuansas. Bet leišio sąvoka yra 
kilusi seniau. Žinia, kad Latvija ekonomiškai aukščiau buvo 
pakilusi už Lietuvą. Tada iš Lietuvos atkeliaudavo dar- 
bininkų į Latviją. O ūkininko psichologijoj pats šeimininkas 
vis yra aukštesnis už darbininką, samdinį. Dabar, pasikei- 

tus ekonominėms ir socialinėms sąlygoms, šitas terminas, o 
su juo ir sąvokos niuansai, užleidžiąs vietą lietuviui. 
Mokyklinė karta dabar tik jį pažįstanti. Esą mokyklinėj jau- 
nuomenėj tam tikro sentimento, jog lietuviai su latviais esą 
giminiški... 

Įdomios nuomonės, įdomus galvojimas. O jeigu 
spręstum iš tų Žmonių, su kuriais teko susitikti, tai jie ir 
rodėsi to naujo galvojimo žmonės, su visu malonumu. Dar 
stotyje sutiko visados linksmas, sąmojingas jaunas užsienio 
reikalų ministerijos spaudos šefas Skrebers, Letos direk- 
torius, rašytojas (ir šiais metais parašęs pjesę) Beržinš, 
spaudos d-jos valdybos narys Wilde, nuolat susirūpinęs Lie- 
tuvių latvių d-jos reikalais Nonacs (iš Lietuvos atstovybės, 
žinoma, niekas nesutiko), toliau ir gilios europinės kultūros 
redaktorius Vitols, tylusis poetas Reiters, geros nuotaikos 
feljetonistas Krūmajs ir kt. 

Šitokis nusiteikimas vyravo ir santykiuose su jaunais 
maloniais estų žurnalistais; šitokis nusiteikimas reikalingas ir 
tolesniam realiam kaimynų bendradarbiavimui. 


1937 

BALTŲJŲ NAKTŲ ŠALYJE 


IR SUOMIJOJ SUTINKI LIETUVIŲ 


Tokia jau žmogaus ambicinga prigimtis, kad artimo 
meilę vis nuo savęs pradedi. Saviškius kasdien matai — ima 
jie pabosti. Pakliūvi nors kelioms dienoms į svetimą kraštą 
— džiaugiesi saviškį sutikęs. Dar ilgiau jo nematęs — pasi- 
iląsti. Atsimenu, tik pusę metų buvau lietuvio nematęs ir 
lietuviškai negirdėjęs, o kai išgirdau atvažiavusį iš Lietuvos 
žmogų, rodos, ir mano ausys pailgėjo, tuos jo žodžius be- 
gaudydamos. 

Jau tuo metu, kada lėktuvas ramiai ūžė viršum van- 
dens plotų, tarp Talino ir Helsinkio, pagalvojau apie 
lietuvius Suomijoj, toje tūkstančių ežerų ir baltųjų naktų 
egzotikos šalyje. Mintis, kad lietuvio čia nerasim, neatėjo 
net į galvą. Juk lietuvio, kaip amžino žydo, visur pilna. Čia 
gi, Suomijoj, toks savas kan. Sabaliauskas, suomių didžio- 
sios brangenybės Kalevalos vertėjas. Į čia ne vieno lietuvio 
akys buvo nukrypusios draudžiamaisiais laikais. Į čia ne 
vieną ir Didžiojo karo sūkurys buvo atbloškęs. Čia, kaip aiš: 
kėjo besikalbant su suomių laikraštininku redaktorium, dar 
1917 lietuvių ir suomių susibūrime Nagevičius rašėsi foto- 

grafiją su šūkiais už laisvą Lietuvą ir Suomiją. Cia dar ir 
prieš karą nenuorama laimės ieškojimas atbloškė ne vieną 
lietuvį. Daugiausia tai buvo lietuviai, kurie labai troško nau- 
jesnio gyvenimo; turėjo didesnių siekimų, daugiau drąsos ir 
ištvermės savo svajonėms įvykdyti. Jiems tėviškė buvo per 
siaura, per daug suvaržyta. Nebuvo anais laikais kas padėtų 
namie praskleisti sparnus ar duotų bent jiems laisvės. Ir 
tokiu būdu išbėgo pačios judriosios jėgos. Kad bent dabar 
patys nepalaužtume ar nepakirptume sparnų savo tėviškėje 
tiems, kurie plačiau užsimoja, kad erelių netupdytume į 
vištų narvą ir nekalbėtume ditirambų, tik paskiau jiems 
žuvus... 

Su tokiomis mintimis atsidūrėme bute vieno iš labiau- 
siai žinomų lietuvių Suomijoj — p. Marganavičiaus, besi- 
kuriant Lietuvai faktiškai dirbus a TEtavEs— Žneralinio 
konsulo darbą Helsinkyje. Tvirtas vyras, 47 metų amžiaus, 
nors atrodo jaunesnis. Pramonininkas, turi savo dirbtuvę — 
dažyklą ir cheminę valyklą. Pats savininkas, pats meisteris. 
Iš 20 tokių dirbtuvių Helsinkyje, dukart didesniame už 
Kauną, jo dirbtuvė laikoma viena iš geresniųjų. Joje dirba 
10—20 darbininkų. Jau turi ir savo namus. Į juos perkelsiąs 
ir savo dirbtuvę. 

— Sekas? 

— Atvažiavau be nieko, o dabar turiu šiek tiek susi- 
taupęs. Bent senatvę apsirūpinau... Suomiai brangina amati- 
ninką. Jie brangina švarą, dėl to ir dirbtuvė visados turi 
darbo. Geriau jie dėvės paprastai, nesivaikys puošnumo ir 
brangumo, bet švara yra būtinas daiktas. Tiesa, konku- 
rencija yra. Bet čia konkuruoja darbo atlikimu ir prekės 
gerumu. Lėtas ir tinginys čia be vertės... 

Tokio lietuvio užpakalyje yra ilgas kelias, kuris atvedė jį 
į svetimą kraštą, į pramonininko profesiją ir padoriai prasi- 
gyvenusį svetimo krašto pilietį. 

P. Marganavičiaus lietuviškas tam tikrose vietose kieta- 

sis e garsas ir dar kai kurių balsių tarimas gundė spėti jį 
esant aukštaitį, rytietį. Taip, jis uteniškis, kaip ir prof. Pakš- 
tas. Jis kilęs iš Vyžuonų miestelio. 

Kambaryje ant sienos kabo dekoratyvinė lėkštė; ant jos 
pasieti kažkoki ordinai... Jie esą jo tėvo. Tėvas tarnavęs Ru- 
sų kariuomenėj už savo brolį. Buvo tie laikai, kada tarnauti 
tekę 8 metai. Kare su turkais pelnęs anuos medalius. Pasi- 
traukęs iš kariuomenės, jis perėjęs tarnauti į uriadnikus. 
Paskyrę jį į tą patį Vyžuonų miestelį. Nors tai buvo knygu- 
čių ir knygų gaudymo laikais, jisai betgi savo vaikus leidęs 
pas daraktores lietuviškai iš maldaknygių mokytis. Tik kada 
atvažiuodavusi į miestelį aukštesnė valdžia (apie tai 
uriadnikas žinodavęs iš anksto), tą dieną vaikai nebeidavę 
mokytis. 

— Emigravau iš savo krašto jaunas laimės ieškoti. 
Nukeliavau į Petrapilį. Ten jau gyveno mano sesuo. Tuo 
metu rusai buvo susirūpinę savo kariuomenės uniformos 
pakeitimu. Anksčiau baltos uniformos dalys buvo gražios 
paradui, bet tamsiame ar pilkame gamtos fone jos buvo dar 
gražesnis taikinys priešui. Medžiagai dažyti specialistų 
Rusijoj trūko. Pamėginau laimės. Ėmiau to amato mokytis. 
Išmokęs stojau tarnauti Rygoj fabrike vieno žydo, kuris 
turėjo, tiesą sakant, net tris fabrikus. Anais laikais Rusuose 
buvo mada aplankyti Suomiją. Daugelis aristokratų ir vilas 
tenai turėjo. Imponavo Suomija ir darbininkams. Jau anais 
laikais, kada Rusijoj buvo 10 val. darbo diena, Suomiai 
turėjo 8 valandas dirbti. Radau skelbimą, kad reikalingas 
kaip čia, Suomijoj, specialistas, ir atvažiavau. Atvažiavau 
praktikuotis. 

Čia Marganavičių užklupęs ir Didysis karas. Čia jisai 
sukūręs ir šeimą: vedęs vietinę suomę. Iš čia jisai buvo šau- 
kiamas į kariuomenę. Bet suomių tarpe gyvendamas, kitaip 
išmoko galvoti ir apie patį karą. Mobilizacija nevienodai lietė 
visus Rusijos kraštus. Suomiai nuo karo tarnybos galėjo 

pinigais atsipirkti. Lietuvos vyrai buvo imami. Nors Marga- 
navičius gyveno ne Lietuvoj, jis buvo šaukiamas. Tokia 
teisių nelygybė gali būti suprantama vergiškai gyvenančioje 
ir vergiškai valdomoje šalyje. Suomijoj gyvenantiems ji buvo 
akivaizdi, ir dėl to daugelis karo tarnybos vengė ir nuo jos 
slapstėsi. Taip galvojo, taip darė ir Marganavičius. Kur 
besugausi, jeigu ieškomasis pasitrauks pas ūkininką į toli- 
mesnius kampus, kur per keliolika kilometrų nėra gyven- 
tojų. Antra, tautiškai susipratusiems suomiams, autonominei 
jų valdžiai, nebuvo jokio noro uoliau vykdyti karinės 
valdžios įsakymus. Dėl to ji ir nesirūpino sugaudyti besi- 
slapstančius nuo karo... 

Revoliucija nešė pavergtoms tautoms laisvę. Lietuviai 
organizavos. Organizavos ir Suomijoj. Helsinkyje pirmasis 
lietuvių draugijos pirmininkas buvo Pinigavičius (?), paskiau 
Gilys, toliau inž. Šimoliūnas, o sekretorius buvo Marganavi- 
čius. Organizuotis lietuviams buvo pats metas. Suomiją 
buvo užėmė vokiečiai. Jie rinko rusus, tikriau tariant, rinko 
tuos, kurie buvo tarnavę Rusų armijoj ir garlaiviais 
deportavo į Rusiją. Pavojus buvo ir lietuviams, kurie buvo 
tarnavę Rusų armijoj. Lietuvių draugijos vadovybei tada ir 
teko rūpintis, kad lietuviai nebūtų deportuoti. Dalis pasi- 
sekė išgelbėti. Kai kas buvo išvežti. Pvz., Jakščio vaikai už 
rastą pas juos ginklą buvo išsiųsti ir lig šiol negrįžo. Sako, 
Rusijoj esą komisarai ar armijos karininkai... Kaip tik tuo 
laiku inž. Šimoliūnas iškeliavo į Kauną, ir draugijos sekre- 
toriui Marganavičiui teko vienam viešaisiais lietuvių reikalais 
oficialiai rūpintis ir Lietuvai atstovauti, kol buvo sudaryta 
Lietuvos pasiuntinybė. 

Nuo 1920 metų Marganavičius nebe kitų darbininkas. 
Jis pats pramonės įstaigą atidarė. Joje nesustingsta. 
Pramonė mėgsta patobulinimus, ypačiai konkurencija pri- 
verčia jų siekti. Ir savo srityje pasitobulinti Marganavičius 
lankėsi ir Danijoj. 

Štai tokis lietuvio kelias į dabartinį gyvenimą. Kelias per 
darbą ir sumanumą į materialinę gerovę. 

— Atvažiavau be nieko, o dabar turiu susitaupęs bent 
senatvei. . 

Apmečiau akimis kambarį. Su miestišku ištaigingumu, 
patogumais, kurių reikalaująs suomiško gyvenimo stan- 
dartas, susipina ir tautinės lietuviškos žymės. Čia lietuviški 
drožiniai, ant stalo lietuviškas juostinis nerinys, ant sienos 
Basanavičiaus ir kitoki paveikslai. 

Marganavičius tebeseka, kaip ir sekęs Lietuvos 
reikalus. Per konsulatą gauna lietuviškus laikraščius. 
Žinoma, jie pasenę. Ypačiai žiemą. Žiemą paštas eina visą 
savaitę. Tiesa, pagerėjus santykiams su Rusija, paštas žiemą 
eina per Petrapilį jau greičiau, užtrunka tik 4 dienas. Jis 
bendradarbiauja uoliai Lietuvos konsulatui informacijomis. 
Jis yra Lietuvių-suomių draugijos sekretorius. 

Ar negrįš į Lietuvą? 

Nors buvęs rengęsis persikelti ir apsigyventi Lietuvoje, 
bet nepasisekę, ir jau 4 metai yra tapęs Suomijos piliečiu, 
nes tebeaugant suomių nacionaliniam ir valstybiniam jaus- 
mui, kaip ir kitose valstybėse, Suomijoj svetimos šalies pilie- 
čiams ekonomiškai verstis sunku. 

Kaip miela lietuvis svetur sutikti, taip lietuvio pasigen- 
da ir emigrantas. Mus sutiko Marganavičius kaip savo gerus 
bičiulius. O Lietuvos temose balsas lietuvio, praėjusio ir te- 
beeinančio kietos konkurencijos ir gyvenimiško apsukrumo 
kelią, kartais sušvelnėja ir virptelėja... 

Kad ir negausu, esama betgi ir daugiau lietuvių Suo- 
mijoj, bet laiškai ištįso, nors rašyti galėtum ir naktį be 
šviesos. Mat jau šviečia baltosios naktys... 

LIETUVOS REIKALAI SUOMIJOJE 


Lietuvių čia vis dėlto nedaug, Helsinkyje apie 10 šeimų. 
Esą ir kituose miestuose. Pvz., Viipuri bent šiek tiek. Tau- 
tiškai lietuviai nyksta. Tėvai lietuviškai tebemoka, vaikai jau 
griebiasi tik suomiškai. Pravedus Suomijoje akciją pavardes 
nuvalyti nuo svetimybių ir palikti grynai suomiškas, ir kai 
kurie lietuviai ėmėsi savo pavardes keisti. Pvz., Turku 
mieste lietuvis Abraitis pasivadino Artasalo. 

Tiesa, esama ir kitokių faktų, kai kas tyčiomis nori 
dėtis lietuviais. Dailininkė Minainaitė laiko save lietuve, 
tačiau ji nemoka lietuviškai. Be to, ji yra rusų dailininkų 
sąjungos pirmininkė. Neužmirština, kad rusams čia gyventi 
nėra lengva. Suomiai iš senų laikų apie juos yra susidarę 
nelabai kokią nuomonę. O jeigu jau suomis kuo įsitikino, 
negreit jo nuomonė pasikeis. 

Helsinkio lietuviuose tautinę dvasią stengias palaikyti 
Marganavičius ir dr. Oeller, Lietuvos konsulas Suomijoj. Jie 
rengia valstybines šventes, nepriklausomybės iškilmes. Susi- 
renka tada į bažnyčią, paskui užeina visi drauge į kavinę, 
pašneka, pasikalba. 

Kaip gi neaplankysi Helsinkyje konsulo dr. Oellerio. 
Vos apibėgę akimis sienas ir spintas, pasižvelgę į Rimšos 
lietuviškąją mokyklą, lietuviškuosius kryžius ir kitas lietuviš- 
kas reminiscencijas, pradedam konsulą egzaminuoti, nors 
jau 1915 jis buvo išlaikęs magistro, o 1920 ir daktaro 
egzaminus. 

— Neklauskit apie praeitį, — pradėjo gintis. — Aš pra- 
eities neturiu. Tebesu jaunas. Rytoj būsiu tik 44 metų... 

Egzaminuoti esam pratę. lr sužinom, kad konsulas esąs 
kilęs iš Lahti, iš radijo aparatų savininkams gerai pažįsta- 
mos vietos. Tėvas, suomis, buvo Suomijos geležinkelių val- 

dybos tarnyboj. Gyveno Petrapilyje. Sūnus, vadinas, konsu- 
las tenai irgi praleido šešerius metus. Universitetą baigė 
Helsinkyje — studijavo literatūrą. 1918—19 metais dalyvavo 
kovose dėl nepriklausomos Suomijos su raudonaisiais. Jis 
kartais turi karo tarnybą pakartoti. Taip Suomijoj sutvar- 
kyta. Jau 50 dienų pakartotinos karo tarnybos konsulas yra 
atlikęs; kitam laikui tebėra likę 10 dienų. 

Kai tik Suomijoj buvo įsteigta 1922 Lietuvos pasiun- 
tinybė, dr. Oelleris stojo joje dirbti. Jis gerai kalba lietuviš- 
kai. 

— Ar sunku buvo išmokti lietuvių kalbą? 

— Ne taip sunki. Pats studijavau filologiją, tad lygi- 
namojoj kalbotyroj jau teko su lietuvių kalba susidurti. Lite- 
ratūriškai gražiai kalbėti ir rašyti — kas kita. To jau aš ne- 
įstenąsiu. 

Besikalbant paaiškėja jo gana plati orientacija lietuviš- 
kais klausimais, jo nuoširdus humaniškumas ir dar kai kurie 
polinkiai, apie kuriuos paliksiu pasisakyti savo kelionės 
kolegai... 

Konsulo tiesioginė pareiga atstovauti Lietuvos reika- 
lams. — Pirmiausia jis painformuoja suomių spaudą apie 
Lietuvą. Per jo rankas pereina kasmet apie 400 žinių, 
kurias jis perduoda suomių telegramų agentūrai. Šita infor- 
macija yra svarbi, nes vienintelė. Lietuviai savo spaudos 
atstovo čia neturi, nei suomių spauda tokio atstovo neturi, 
kaip paaiškėjo besikalbant su kai kuriais laikraštininkais. 
Tiesa, yra vienas korespondentas, kuris sėdi Rygoje ir infor- 
muoja suomių spaudą ir apie Latviją ir apie Lietuvą. Bet iš 
to Lietuvai vargiai bėra kiek naudos. Tuo tarpu lenkų spau- 
dos atstovų yra ne vienas. Nenuostabu gali būti, kad dalis 
spaudos labiau palaiko Lenkijos interesus. Tačiau yra 
laikraštininkų ir nuoširdžių Lietuvos bičiulių. Pavyzdžiui, 
šiuo metu jie pasigėrėjo Lietuvos šauliais šaudymo rungty- 
nėse. Šaudymu jie domisi, juk suomiai sporto šalis. 

Būdamas literatas-filosofas dr. Oelleris yra išvertęs į 
suomių bei švedų kalbas ir kai kurias lietuvių rašytojų 
noveles, apysakaites (Skerdžių, Paskenduolę ir kt.). 

Ekonominiai santykiai tarp Lietuvos ir Suomijos pa- 
mažu plečias. Tačiau balansas dar yra Lietuvos nenaudai. 
Suomija pereitais metais importavo iš Lietuvos už 9,200,000 
suomių markių, o eksportavo už 14,200,00 markių. Kitaip 
yra su Latvija. Tenai balansas išvedamas Latvijos naudai — 
Suomija eksportavo, rodos, už 11,200,000, o importavo iš 
Latvijos daugiau kaip už 62,000,000. 

Lietuva galėtų sustiprinti savo eksportą. Būtent, galėtų 
daugiau parduoti arklių. Jau dabar eina linų iš Lietuvos. Jų 
galėtų, kaip aiškėjo ir iš kitų šaltinių, eiti dar daugiau. Suo- 
miams linų daug reikia jūrininkystei — virvėms, burėms. 
Suomiams reikalinai ir vaisiai. Tačiau Lietuvai būtų sunku 
konkuruoti su Estija, kuri turi ypatingas privilegijas. 

Kultūriniai santykiai tarp Lietuvos ir Suomijos nėra stip- 
rūs dabar. Jie galėtų sustiprėti, jeigu būtų didesnio asmeni- 
nio kontakto tarp Lietuvos ir Suomijos. Anksčiau Lietuva 
turėjo Suomijoj pasiuntinybę. Dabar pasiuntinybė panai- 
kinta. Pasiuntinys Dailidė iš Talino rečiau pasirodo, tad 
nėra lietuvio, kuris tiesiogiai susisietų su suomiais. Tiesa, 
Lietuva turėjo konsulą Viipuri. Po lapujiečių sąjūdžio 
konsulato ten nėra. Dabar jau vėl surastas bent kandidatas 
į garbės konsulus. O Viipuri esą ir lietuvių, kurių padėtim 
reikią susirūpinti. 

Daugiau akcijos imantis, atrodo, galėtų susidaryti glau- 
desni ryšiai tarp lietuvių ir suomių, nes suomių tarpe iš seno 
yra nemaža nuoširdžių bičiulių, kurie padėtų vėl prieiti 
dviejų tautų Žmonėms arčiau vienas kito. 

DVIKALBĖ ŠALIS 


Helsinkio gatvėse matai dvejopus parašus: 
Aleksanderinkatu, Hallituskatu, Yrjoenkatu, Annenkatu — 
vis tai aukščiau, o apačioj: Alexandergatan, Regeringsga- 
tan, Georąsgatan, Annagatan... Vadinas, suomiškai ir 
švediškai. Šitoki dvilypiai parašai yra ir traukiniuose, garlai- 
viuose, kavinėse, kontorose ir kitose viešosiose vietose. 

Tuojau primena Klaipėdos parašus. Jeigu tie dvilypiai 
parašai reiškia dvi tautybes ir dvi kultūras, tai panašumo 
tarp Helsinkio ir Klaipėdos bent kiek yra. Panašumas dar 
didesnis, kad tarp dviejų kalbų ėjo ar tebeina čia tylesnė, čia 
skardesnė kova. 

Istorinis suomių ir švedų kalbos santykiavimas Suo- 
mijoje bent kiek panašus ir į santykius tarp lietuvių bei 
lenkų kalbų: švediškoji buvo tapusi aukštuomenės ir švie- 
suomenės kalba, suomiškąja liaudis bekalbėjo. 

Švedų kalba buvo įsigalėjusi Suomijoj su švedų politine 
galybe dar nuo tų laikų, kada Suomija priklausė per ištisus 
šešis amžius Švedų valdžios. Ypačiai 17 amžiuje švedų 
kalba įsigalėjo: švedų kalba tapo Suomijoj valstybine kalba; 
valdininkai kalbėjo švediškai, nes jų daugumas švedai ir 
buvo; suomių šviesuomenė ir aukštuomenė, pasekdami 
švedų turtingais ponais, įsigeidė švediškai kalbėti. Tokiu 
būdu šviesuomenė atitrūko savo kalba nuo liaudies. 

Kilo reakcija — taip, kaip ir Lietuvoje. Suomių garsus 
visuomenininkas ir politikas Snellmanas, Hegelio mokinys, 
rodos, pirmasis galingai energingai suragino suomius ginti 
savo kalbą. Dar laikas Mikalojaus I, kuris tada jau atėmė 
Suomiją iš Švedų, Snellimanas mėgino paskatinti aukštuo- 
menę suomišką kultūrą kurti suomių kalba. Ir nuo 1883 iš 
tikrųjų suomių kalba atgauna daugiau teisių viešajame 

gyvenime. Nuo tada viešosiose įstaigose imta lygiomis trak- 
tuoti švedų ir suomių kalbas. 

Lygybė tarp švedų ir suomių kalbų buvo dar pabrėžta 
1902, o net ir nepriklausomos Suomijos institucijoje 1919; 
„Suomių ir švedų kalbos yra Respublikoje valstybinės“. 
Tačiau kalba tautiškai susiprantančioje Suomijoje buvo tokis 
pat kovų objektas, kaip ir Lietuvoje. Šita kova ypačiai 
sustiprėjo nepriklausomoje Suomijoje. Suomių kalba 
reikalavo vis garsiau ir drąsiau sau teisių: vieniems tai rodės 
teisės, antriems privilegijos. Ir jau 1922 įstatymu visas Suo- 
mijos kraštas buvo padalytas į vienkalbius ir dvikalbius 
regijonus. Ten, kur mažumos, būtent švedų, buvo 1095 visų 
gyventojų, buvo nuspręsta abidvi kalbas laikyti oficialiomis; 
centrinės administracijos įstaigos taip pat dvikalbės: tik 
armija komanduojama suomiškai. Daugiausia švedų yra 
pačiame Helsinkyje, nurodoma leidiniuose net ketvirtadalis. 
Šiaip visoje valstybėje švedų priskaitoma iki 10 procentų. 
Tiesa, oficialus ministerijos leidinys paskutiniais metais mini 
tik 84. Dėl to pats Helsinkis ir yra daugiausia dvikalbis 
miestas. Helsinkio specialistai pasakoja, kad su tom dviem 
kalbom praktiškai taip esti: ateina į kontorą ar šiaip įstaigą 
klientas; jis prabyla švediškai, tada patarnautojas turi 
atsakyti švediškai; net ir tarnautojai tarp savęs, kol čia pat 
yra tas klientas, turį švediškai kalbėtis. Tas pats, jeigu 
klientai prabyla suomiškai. 

Kitose vietose, pvz., Viipuri, neteko pastebėti tokių dvi- 
lypių parašų. Matyt, švedų tenai nedaug ir esama. 

Konfliktas dėl kalbos tarp suomių ir švedų faktiškai 
susikoncentravo į kovą dėl universiteto kalbos. Daugumas 
paskaitų buvo skaitomos švediškai. Studentai prieš švedų 
kalbą pirmieji ir subruzdo. Jie išdirbo plačią programą, 
kurioj buvo reikalaujama teisių suomių kalbai pagal gy- 
ventojų proporciją. Jie reikalavo, kad švedai ir jų mokyklos 
neturėtų teisės gauti valstybės skiriamų lėšų mokyklų reika- 

lams daugiau kaip 109. Jiems rodės, kad švedų, ir stu- 
dentų ir mokyklų, skaičius yra per didelis, palyginti su suo- 
miais. Pvz., 1935 metais švedų studentų buvo 16.34 visų 
studentų; aukštesniųjų mokyklų turėjo 18 šalia suomiškųjų 
70, vadinas, žymiai didesnį procentą. 

Kova, studentų varoma ir kaitinama, aštrėjo, persimetė 
į parlamentą. Buvo paruoštas įstatymas universitetą susuo- 
minti, o švedų kalbą padaryti vietine. Tačiau už švedus 
parlamente stojo ir socialdemokratai, tada įstatymas nepra- 
ėjo. 1935 vyriausybė vėl siūlė projektą, palankesnį švedų 
kalbai. Susilaukė betgi tokių obstrukcijų iš suomių pusės, 
kad pasiskubino įstatymo projektą atsiimti. 

Nežinant paskesnių tos kovos rezultatų, buvo įdomu 
išgirsti ką mano tuo reikalu suomių švietimo vadovybė. 
Ministeris U. Hannula, kuris yra valdžioje dar tik nuo šių 
metų, žinomas agrarų partijos žmogus, nors beturėdamas 
prieš posėdį tik keletą min., mielai sutiko atsakyti. — Suo- 
mijos vyriausybė respektuoja visas mažumas. Jos turi savo 
mokyklas, savo gimnazijas, kuriose dėstomoji kalba yra jų 
tautinė kalba. Švedai turi ir savo universitetą, privatinį, kuris 
yra Abo mieste. Dabar bet kuris neramumas dėl kalbos yra 
baigtas, nes prieš kiek laiko išleistas įstatymas kalbos daly- 
kui universitete sunormuoti. 

Ir sykiu su spaudos šefu Virkkunen paaiškino, kaip 
naujuoju įstatymu dalykas išsprendžiamas. Būtent, oficialioji 
kalba Helsinkio universitete yra suomių kalba. Tačiau stu- 
dentai, jei nori, egzaminus gali atsakinėti ar suomiškai, ar 
švediškai. 

Ar faktiškai jau bus viskas nurimę, sunku pasakyti. Už 
nurimimą kalbėtų ir tas faktas, kad studentų švedų skaičius 
iš viso universitete mažėjąs. Šitokis suomių kalbos kelias 
atrodo yra natūralus atgyjančios ir beaugančios tautinės 
sąmonės reiškinys. Augant tautinei sąmonei, suomiai nusi- 
kratė politine priespauda, nusikratė svetimybėmis pavar- 

dėse, nusikratė ir pirmavimu svetimos kalbos toje įstaigoje, 
kuri norima paversti suomiškos dvasios reiškėja bent 
Helsinkyje. 

Tačiau kalbos klausimas nepadėjo neapykantos 
akmens tarp Suomijos ir Švedijos. 


PASIKALBĖJUS SU SUOMIŲ MINISTERIU HANNULA 


— Kuriuos mokslus ypačiai remia Suomijos vyriau- 
sybė: humanistinius ar praktinius? — su tokiu klausimu 
buvo kreiptasi į ministerį U. Hannulą, kada besikalbant 
buvo paliesti mokyklos reikalai. 

— Mes turim humanistinių mokyklų dukart daugiau nei 
praktinių. Dėl to praktiniai mokslai mums dabar nau- 
dingesni. Šiaip bedarbių mes neturim, bet galėtų būti inte- 
ligentų bedarbių pavojus. Humanistinių mokslų specialis- 
tams negalėsim duoti užtenkamai darbo. O aukštojo mokslo 
žmogų su humanistiniu išsilavinimu pasodinus į kontoristo 
kėdę, nebus išnaudota jo specialybė. Dabar yra apie dešimt 
filosofijos daktarų, kurie nori gauti vietas pradžios 
mokyklose. Bet jie dar turės laikyti papildomus specialybės 
egzaminus. Kas kita su praktiniais mokslais. Į čia mums 
tenka orientuotis. 

Nuo savęs jau tenka pridėti, kad intelektualinis lygmuo 
atrodo aukštai pakeltas. Juk universitetą suomiai turi jau 
nuo 1640 metų. Dabar turi tris universitetus: du suomiš- 
kus ir vieną švedišką, privatinį. Daug specialių aukštųjų 

mokyklų: komercijos, pedagogikos, gimnastikos, o ypačiai 
stipri aukštoji technikos mokykla, kurios studentai ir absol- 
ventai turi puikių progų praktikos darbams. Netgi keletas ir 
lietuvių studentų yra atsidūrę Suomijoj praktikuotis prie 
elektrotechnikos darbų. Ir šioje kelionėje teko bent vieno 
pavardę aptikti Imatroje viešbučio lentoje. 

Studentų skaičius Suomijoj auga: 1895 m. — 2000, 
1920 — 3500, 1937 — 9000. 

Vidurinės mokyklos, kurios čia vadinamos licejais, yra 
trijų rūšių: berniukams, mergaitėms ir mišrios. Mišrios 
mokyklos ypačiai dėl to, kad vienoje vietoje esą per brangu 
išlaikyti dvi mokyklas skyrium berniukams ir mergaitėms. O 
mokyklas suomiai nori padaryti prieinamas visiems luo- 
mams. Dėl to mokestis už mokslą yra labai nedidelis. 

Dabar suomių vidurinėse mokyklose mokosi apie 
50,000 mokinių, jų tarpe ypačiai daug mergaičių. Mat Suo- 
mijoje moterys yra gavusios visiškas teises anksčiau kaip 
kitur — ne tik kultūrines, bet ir politines bei profesines. Net 
keista: tokios pažangios ir aukštos kultūros valstybės, 
demokratinės valstybės, kaip Prancūzija, Šveicarija, Belgija, 
dar nėra pripažinusios moterims balsavimo teisės. Suomių 
moterys turi ne tik teisę parlamentą rinkti, bet jos ir pačios 
dalyvauja parlamente; jos yra turėjusios ir savo ministerę; 
jos yra ne tik advokatai ir teisėjai, bet ir geležinkelių stočių 
viršininkai... 

Ir vidurinė mokykla suomiams nėra naujas dalykas. Jau 
nuo 1858 jie turi licejų su dėstomąja suomių kalba, neskai- 
tant jau tų vidurinių mokyklų, kuriose anksčiau buvo dės- 
toma lotyniškai ir švediškai. Dabar licejų turi apie 240. Jau 
daug ir specialiojo lavinimo vidurinių mokyklų; ypačiai 
žemės ūkio: 4 institutai, 40 mokyklų agronomams, vienas 
institutas ir 4 mokyklos sodininkams daržininkams, 44 
mokyklos gyvulininkystės, 4 mokyklos pienininkams, apie 
šimtą mokyklų namų ruošai ir kt. 

— O kaip su svetimosiom kalbom licejuose? Kurios 
svetimosios kalbos dominuoja? 

— Šalia suomių kalbos yra privaloma pirmiausia švedų 
kalba. Toliau vokiečių ir pasirinktinai prancūzų ar anglų. 
Dabar vis daugiau krypsta opinija anglų kalbos naudai. 

Kalbant apie pradžios mokyklą, pažymėtina, kad ir čia 
einama praktine kryptimi. Praktine bent ta prasme, kad 
mokyklai skiriamas uždavinys — pažadinti dvasines vaiko 
jėgas į mokyklinį darbą, prisiderinant prie vaikui įdomių ir 
konkrečiam tautos gyvenimui reikalingų objektų. Dėl to pra- 
džios mokykloj stengiamasi pabrėžti gimtosios šalies moks- 
las bei ekonomija, sodininkystė, daržininkystė, sveikatos 
mokslas. Religijos pamokose skatinama sužadinti religinius 
nusiteikimus; tam sumažinamas katekizmas, o sustiprinama 
Šv. Rašto ir aktualiųjų religinio gyvenimo dalykų svarsty- 
mas. Kalbos mokyme skatinama rūpintis daugiau sakomuo- 
ju žodžiu, matematikoj — tuos dalykus iškelti, kurie gali 
būti pritaikyti kasdieniniam praktikos gyvenimui. 

Įdomu, kad -į mokyklą suomių vaikui turi būti ne 
daugiau kaip penki kilometrai. Jeigu tokiame atstume 
mokyklos nėra (reikia neužmiršti Suomijos didžiulį plotą, 
kuris yra lygus dviem trečdaliam Prancūzijos, o gyventojų 
neturi nė dešimtosios dalies tiek kaip Prancūzijoj!), tai savi- 
valdybė pati suranda būdų ir lėšų vaikams į mokyklą nu- 
gabenti. 

Kasmet suomių mokyklose mokosi apie 400,000 vaikų. 
Mokslas trunka apskritai šešerius metus, dveji metai pra- 
džios ir ketveri metai vadinamo aukštesniojo mokslo. 
Paskui dar per dvejų metų laikotarpį po keliolika savaičių 
reikia papildinėti bendrasis ir specialusis išsilavinimas, 
reikalingas piliečiui. Tokiu būdu palaikomas kontaktas tarp 
mokyklos ir gyvenimo. Žmogus, iš mokyklos išėjęs, nenu- 
traukia ryšių su mokslu. Susidomėjimas mokslu palieka ir 

tolesniam jo gyvenimui. Tenai mokslinį jo susidomėjimą 
palaiko gausūs kursai, bibliotekos, spauda. 

Natūralusis suomis tebeturi sveiką apetitą intelektuali- 
niam gyvenimui. Mus informavo, kad kiekvienas inteligen- 
tas suomis turįs savą bibliotekėlę. Jie labai mėgstą skaityti. 
Tokiam skaitytojų krašte galimas aukštas ir laikraščių 
tiražas. 

Nors suomiai Šv. Raštą išsivertė tik pusšimtį metų 
anksčiau už lietuvius, 0 ir pirmą laikraštį įsisteigė tik 
pusšimtį metų anksčiau, (1770 — Aurora — Aušra), tačiau 
dabar jų dienraščių tiražas skaitomas dešimtimis tūkstan- 
čių, laikraščių puslapių skaičius — po keliolika. Antai, kon- 
servatorių organas Uusi Suomi savo redakciniam kolektyve 
turi apie 25 redaktorius. Jo tiražas, kaip pasakojo simpa- 
tingas vienas iš jo redaktorių dr. Sopanen, yra 60,000. Kitas 
dienraštis Helsinkin Sanomat, liberalų progresistų organas, 
turįs apie 100,000 skaitytojų. Vadinas, tiražas apie 10 kartų 
didesnis kaip mūsiškių laikraščių, nors gyventojų Suomija 
teturi tik 3.7 mil., taigi pusantro sykio daugiau už Lietuvą, o 
ir jų sostinėj gyventojų yra tik du kartu daugiau už mūsų 
Kauną. Tiesa, tokis didelis tiražas galima paaiškinti ir tuo, 
kad jų miestai suomiški. Tas vienas Helsinkis teturi, 
sakoma, ketvirtadalį švedų, kurie skaito daugiausia švedų 
laikraščius. Rusų ten nedaug, daugiausia emigrantai, o žydų 
veik visai nėra. Taigi miestai yra didelė suomių spaudos 
rinka. Tuo mes dar negalime pasigirti. Tačiau turime prisi- 
pažinti, kad ir spauda turėtų didesnį tiražą, jeigu mūsų lietu- 
viškasis elitas, vadinamoji šviesuomenė, visi bent po vieną 
laikraštį prenumeruotųs. O suomiai be spaudos esą 
neįmanomi. 

Taip, Suomija skaito. Skaito ne tik laikraščius ir dailiąją 
literatūrą. Skaito ir mokslines knygas. Mokslinės literatūros 
per metus vidutiniškai išleidžiama esą 2000—3000 tomų. Ji 

eina į žmones, ypačiai per viešąsias bibliotekas, kurios Suo- 
mijoj imta steigti danų pavyzdžiu dar nuo 1840. 

Patys gavome nejučiomis įsitikinti, kiek suomis yra 
apsiskaitęs. — Nuo gražiojo Punkaharju besileidžiant 
Imatros link, traukinyje užsimezgė kalba su kažkokiu žilste- 
lėjusiu ponu. Jis minėjo Mickevičiaus, Kraševskio veikalus; 
prisiminė ir eilėraštį, kuriame apdainuojamas Nemunas, 
nors negalėjo prisiminti jo autoriaus (tai buvo irgi Mickevi- 
čius); gerai orientavosi Lietuvos geografijoj, nekalbant jau 
apie savo krašto bei didesnių kaimynų politinį gyvenimą. 
Tas apsišvietęs Žmogus, pasirodė, esąs eilinis geležinkelių 
valdybos valdininkas... 


PASIILGSTA BALTŲJŲ NAKTŲ IR 
JUODOSIOS DUONOS 


Išnaudojant paskutinę minutę pasikalbėjime su mi- 
nisteriu Hannula, dar buvo mestas bendrinis klausimas: 

— Populiari yra suomių tauta savo darbštumu, tei- 
singumu, sveika dvasios kultūra. Kas yra šitokios suomių 
dvasios šaltinis? 

— Mūsų savarankiškumas, — buvo trumpas, bet tvir- 
tas su įsitikinimu ištartas atsakymas. 

Gali atrodyti, kad tai eilinis bravūriškas pasakymas, bet 
iš esmės jis labai gilus ir teisingas suomių tautai. Dvasinis 
savarankiškumas suomiui charakteringas bruožas. 

Tiesa, suomiai buvo politinėj priespaudoj, jie buvo kul- 
tūrinėj įtakoj, bet visados jie išliko daug savarankiškesni 
kaip kitos tautos, tos pačios Rusijos valdomos. Kai Lietuvoj 
siautė pati baisioji priespauda, jie turėjo savo autonomiją. 
Autonomija buvo protarpiais labai varžoma, bet tas varžy- 

mas tik dar labiau sužadindavo suomių energiją aktyviai 
spirtis svetimai užmačiai. 

Niekados suomiai nėra turėję nė baudžiavos, kurios 
nebuvo išvengusios kitos tautos. Jie neturėjo tos institu- 
cijos, kuri lietuvių dvasią ilgus amžius slėgė ir šiandien 
paliko dar neišdildytų pėdsakų — dvasios vergiškumo, nusi- 
žeminimo prieš fiziškai galingesnį, savo minties ir valios 
neturėjimo. Suomijoj ir gali būti suprantamas ir savas tasai 
aukšto laipsnio demokratiškumas, kurį pažymėjo jie pui- 
kiausiu viso Helsinkio statiniu parlamento rūmais, atsiėju- 
siais 90,000,000 suomiškų markių. 

Ne tik politiškai suomiai nepriklausomi, bet ir jų dvasia 
atspari svetimoms įtakoms. Suomio charakterio nėra pa- 
kandusios degeneruotos civilizacijos dėmės. Suomių tradicijo- 
se bei puošmenose tebėra svetimas anas orientališkasis bei 
pietietiškasis veido bei lūpų dažymas. Veido nuoširdumas 
nėra slepiamas po rafinuotomis dažų ir miltų kaukėmis. 
Gėrime mielai tau pasiūlys šalia alaus ir natūralaus pieno, 
tiesiog iš ąsočio. Kalboje rasi jį atvirą ir tiesų. Tautiniuose 
klausimuose jis nebus pasidavęs nacionalistiniam egoizmui. 
Jis nesipuls smerkti kas svetima ir nesiims per prievartą 
girti kas sava. Tarnautojas vedžioja po parlamento rūmus 
be perdėto pietizmo be patoso arba be to mechaniško tarš- 
kėjimo, arba sarkastiškos paniekos, kaip dažnai esti vakarų 
giduose. Rūkydamas papirosą, jis ramiai išvedžios, išrodys, 
paaiškins, jausdamasis ir čia paprastai, su derama sau ir ki- 
tiems pagarba net toje aukščiausioje įstaigoje. Kam jam 
prieš kitus lankstytis arba kitus niekinti. 

Tačiau suomis didelis patriotas. Jis tiesiog spontaniškai 
pasipriešina toms nesveikoms įtakoms, kurios veržiasi iš 
svetur ar per svetimus, ar kartais per savus žmones. Nepa- 
kentė suomiškojo Muravjovo-Bobrikovo ir pašalino jį iš 
gyvųjų tarpo. Nepakentė iš kitur užplūstančio komunizmo, 
ir spontaniškai iš vieno kaimelio išaugo lapujiečių sąjūdis. Jis 

pašalino komunizmo pavojų ir, pats, palyginti, sudilo, neras- 
damas tautoje didesnio pritarimo toliau kraštutiniam nacio- 
nalizmui. 

Suomis taip prisirišęs prie savo krašto, kad sunkiai ką 
kitą į jį įsileis. O iškeliaudamas, anot mūsų aplankytos suo- 
mių rašytojos Maila Talvios, suomis išsineš iš tėvynės pasi- 
ilgimą baltųjų naktų ir juodosios duonos... 

Tiesa, ta pati rašytoja suminėjo ir eilę suomių rašytojų, 
kurie pakliuvo civilizacijos bodleriškiems iškrypimams ir su- 
nyko. Per anksti sunyko. Pasakojo ir kiti, kad po Didžiojo 
karo ypačiai ne vienas suomis pakelia prieš suomį savo tra- 
dicinį puko. Tačiau trumpai pabuvojusiam turistui dar 
sunku pastebėti tas civilizacijos demono pėdas. Suomiuose 
prisimeni greičiau anais laikais Rousseau idealizuotus gam- 
tos žmones, natūralius žmones, kaip ir jų gamta. 

Atviros ir kietos yra Suomijos granitinės uolos, net 
viduj miesto iškylančios. Tiesus, pastovus ir realus yra 
suomio charakteris. Nelengvai įsigręši į suomio simpatijas. 
Bet, jas laimėjęs, turėsi ištikimą bičiulį. Bičiuliškumui nusi- 
kaltęs, nebūsi suomio išbartas, bet nebūsi ir dovanotas. 
Kaip nejučiomis jis pasitrauks ir virs tau vėl ramia šalta 
uola. Nuoširdus ir rūstus esąs suomių teisingumas. 

Ištisinės girios, padūmavusios, melsvos, tamsiais ežerų 
vandenimis pertraukiamos, atsispindi suomio veide ramu- 
mu, tylumu, gilumu. 

Visur paprastumas, jėga, natūralumas. Ir gamtoje, ir 
žmoguje. Žvelądamas į masyvius ir vis dėlto giedrius 
Helsinkio statinius, į geležinkelių pylimus ežeruos, pajunti 
šalia gamtinės galybės grynąją žmogaus jėgą. Naujuose 
parlamento rūmuose, tame didingame Helsinkio statinyje, 
grindų mozaikoje, yra išpiešti pirminiai gamtos elementai, o 
priešais nužymėtos tos civilizacijos šakos, kurias suomio 
galybė savo šalyje tebekuria iš anų keturių gamtos 

elementų: žemės ūkis, pramonė, jūrininkystė, miškininkys- 
tė. 

Taip, suomis gamtą yra daug kur apvaldęs. Kaip švei- 
caras pragręžė kalnus, taip suomis ežerus nupylė pylimais, 
garsiuosius Imatros vandenis pajungė į elektros mašinas, 
išplėtė, sukūrė didžiausius popieriaus fabrikus, pramonę. 

Tačiau nors suomių sporto atstovas garsusis Nurmi 
šiandien jau savo krautuvėse galanterijas pardavinėja, vis 
dėlto šiandien turistui labiau imponuoja ne suomiškoji 
prekyba ir technika, nors ji labai aukšta. Anas natūralusis 
grožis daro suomius labai įdomius ir simpatingus. Lietuviui 
gal dar simpatingesnius dėl to, kad Suomijos gamtinis gro- 
žis daug kur giminiškas lietuviškajam rytiečių ir žemaičių 
peizažui. 

Ne elektriniais žibintais yra garsios Suomijos naktys, ir 
ne civilizacijos išradimais tebėra nušviesta suomio dvasia. Ir 
gamtoje ir dvasioje labiausiai tebespindi natūrali kosminė 
šviesa. Suomių dvasia tebėra jų žemės veidrodis. 

O tos Suomijos naktys šviesios. Šviesi ir jos gyventojų 
dvasia. Tokia bent ji atrodo eiliniam trumpalaikiam stebėto- 
jui. 

1937 

LAIŠKAI IŠ VARŠUVOS 


LIETUVOS ŽURNALISTAI VILNIAUS KRAŠTE 


Lietuvos laikraštininkai nebe pirmą sykį Lenkijoj. Ta- 
čiau pirmą sykį jie yra oficialiai pakviesti lenkų žurnalistų, 
ir pirmą sykį jų ekskursija oficialiai atstovauja Lietuvos 
žurnalistams. Derėtų tad oficialiai ir parašyti apie pačią ke- 
lionę. Juo labiau, kad ir pasisakymo kalbose išlaikomas nuo- 
širdus, bet sykiu ir santūrus oficialus tonas. 

Tačiau oficialūs raštai skaitytoją pjauja ne mažiau kaip 
oficialios kalbos. O čia dar vasaros karščiai ir dar mūsų 
šeimininkų mokėjimas surasti mums gausių ir gražių 
neoficialių staigmenų. Ryžtuosi tad šiuo tarpu pabūti tik 
ausimis akimis, kurios fiksuotų pastebėjimus, man įdomių 
įspūdžių palikusius, o pro oficialiuosius faktus tik protekine 
prabėgti. 

Penktadienio rytą dvylika lietuvių  laikraštininkų 
išvažiavo. Jiems vadovauja oficialiai dr. Dielininkaitis. Juos 
lydi iš Kauno lenkų spaudos attache Westfalis ir Pato 
atstovas Kaune Drobnikas. Lentvarave pasitiko Lenkijos 
užsienio reikalų ministerijos atstovas Miloszewski, Lenkijos 
laikraštininkų sąjungos atstovai Sikorski ir Czarnecki, Vil- 
niaus stotyje — Vilniaus lenkų ir lietuvių spaudos atstovai. 

Vilniuje pradėta lankyti nuo Aušros Vartų, toliau apžiū- 
rėtas maršalo mauzoliejus, aplankytas Basanavičius ir kiti 
lietuvių veikėjai Rasų kapinėse. — Iškyla į Trakus, o grįžus 
katedros apžiūrėjimas ir vakare pietūs, surengti Vilniaus 
spaudos sindikato, kurio pirmininkas yra W. Charkiewicz. 

Ketverius metus Vilnius nematytas atrodo čia rašan- 
čiam daug pasikeitęs. Archainis vaizdas užleidžia vietą 
gyvenimo modernizmui. Namai, tiesa, lieka, gatvės lieka, tos 
siauros, kreivos, bet su kažkokiu intymumu ir jaukumu 
gatvelės. Tačiau grindinyje jau daug kur atsidūrė tašytieji 
akmenys ar tam tikros plytelės vietoj tradicinio laukų 
akmens, natūralaus, bet ir brutalaus važinėjančiam. Pra- 
deda brautis ir vienas kitas naujas modernus statinys tokio 
stiliaus, kaip ir Varšuvoj naujieji namai. 

Senovės gyvybė, glūdėjusi lig šiol su visomis paslap- 
timis po žemėmis, atkasama ir duodama mokslui nušviesti. 
Ji neteks pamažu savo mistinės romantikos, priugdžiusios 
tiekos šiurpulingų Vilniaus legendų. Ji virs mokslo faktu. 
Guls į tyrinėtojų veikalus ir į muziejus. Antai, katedrą 
atremontavus — atremontavus gražiai — visas pasakojimas 
apie buvusį po didžiuoju altorium Perkūno aukurą nebe- 
tenka savo aureolės. Po katedra, tiesa, parodo lankytojui 
tam tikrą naujai padarytą židinį, kur padėtas juodas akmuo 
neva kaip liekana iš ano perkūninio aukuro, bet sykiu ir 
pastebima, kad tai tik legenda. Fantazijos lakumas perlei- 
džia vietą mokslininkų kruopštumui ir skepticizmui. Moksli- 
ninkas praeities liekanas pasirūpina atrasti, suregistruoti, pa- 
dėti į archyvus... (o gal dar paskui kas nors juos panorės 
pavartoti kaip argumentus kokiai politinei tezei!)... Katedros 
aikštė išrausta. Aptiktos po žemėmis buvusios pilies sienos 
ar pastatai. Nebuvę kreditų didesniems darbams, imta su 
mažais pinigais aikštę tvarkyti, ir atsidurta į liekanas... Kasi- 
nėjimas tik pradėtas. Kokių rezultatų jis duos, dar neaišku. 

Kasamas ir Gedimino kalnas. Tai, kas buvo per kelis 


350 


metrus po žemėmis, dabar atkasta, daug kur atre- 
montuota, sustiprinta ar iš naujo rekonstruojama. 
Rekonstruojama dabartiniu metu atrastas senovinis kelias į 
pilį, su zigzagais, kurie ir gali leisti į kalną įkopti. Ligšiolinis 
kelias, kuris eina pamažu kildamas aplink kalną, buvęs rusų 
padarytas turistams. 

Atremontuotas gražiai kertinis bokštas. Prie jo dviejų 
daugiakampių primūrytas ant viršaus dabar trečias. Tame 
bokšte kitados buvę norėta įtaisyti vandentiekio rezervu- 
arai, dabar žadama pabaigti aikštelė, iš kurios galėtų pasi- 
grožėti kiekvienas. O puikus vaizdas iš dabar jau viršuje 
įtaisytos aikštelės į visas miesto puses ir mėlynuojančias 
marguliuojančias apylinkes. Bus gražu pažiūrėti, bet už tą 
grožį bus galima paimti ir pinigas. Tokie laikai: grožis, malo- 
numas eina sykiu su pinigu. 

Nuvykom autobusu į Trakus. Ir ten tas pats. Kasama. 
Iškasama dar mažųjų senienų iš 16—17 amžiaus. Puodų 
šukių, plytelių, ornamentuotų, galinčių parodyti to amžiaus 
stilistinį koloritą. Pačioje pilyje, nuvalius žemes, pastebima 
sienose dar net tapybos. 

Ir čia, atremontavus šitą vieną iš didžiausių pilių, bū- 
siąs įtaisytas viename kambaryje muziejus. Jame laikysią 
iškasenas tik iš šitos Trakų pilies ar jos apylinkių. 

Visiems kasinėjimams reikia lėšų, reikia ir žmonių. Lėšų 
duodanti valstybė biudžeto keliu, duodanti savivaldybė, duo- 
danti ir tam tikra draugija. Šiuo tarpu visos Vilniaus vaiva- 
dijos senienų observatorius yra Kieszkowski. Vilniuje yra 
dar archeologijos muziejus, kuriame dirba jauni archeo- 
logijos specialistai W. Holubowicz ir jo žmona. Tik ką jie 
gavo žinių apie naujus radinius, lig tol neaptiktus guduose 
prie sienos ir tenai išvyksta kasinėti. Bet apskritai 
archeologų specialistų esą nedaug. Vilniuje — juodu, o visoj 
Lenkijoj — apie 30 žmonių. Tai ne „rentabilingas“ mokslas. 
Maža kas jį ima. Iš su viršum trijų tūkstančių studentų Vil- 

niaus universitete daugiausia studijuoja praktinius — teises 
ir mediciną. Medicinos reikalams ruošiamas Vilniuje ištisas 
kvartalas, specialiai ten ir tramvajus pataisomas. Egzaktiniai 
mokslai, praktiniai reikalai, nauda dominuoja. 

O betgi Vilniuje daugiau nei kur kitur pasijunti 
romantikos pagautas. Tegul leki moderniąja susisiekimo 
priemone, tegul tempas po 70 kilometrų valandai, tegul 
viskas tik akimirkai iškyla prieš akis, tegul aplink tave 
keliolika kolegų kalba, bet netyčiomis užeina noras nutilti. 
Stengiesi nesusitikti akimis su kolega, kad nereiktų žodis 
pratarti. Gal dėl to kalta Galvės ežero vandens vaiski 
žaluma; gal vakaro tyloje nusvirę Lentvaravo beržų kasos; 
gal besileidžiančios saulės akivaizdoje nustebę panerių 
ąžuolų viršūnės; gal tie šešėliai, patamsėję, tas peizažo rel- 
jefas, paryškėjęs ir mistika pakvipęs, gal... o gal ir dar eilė 
priežasčių. Švysteli mintis: o kad taip galėtum sugrąžinti 
paneriams tuos mohikanus ąžuolus ir senas pušis, kurių 
vietoje šiandien yra atsiradusios smėlėtos peizažo plikės, su 
akis graužiančiomis kelių kelelių dulkėmis. Sugrąžinti fanta- 
zijoje pažįstamus lietuvius riterius, kurių vietoje slenka ma- 
žais vežimėliais, vienu arkleliu pakinkytais, su skurdžiais pri- 
gesusiais juose vyro ir moters veidais, mažų išteklių ir mažų 
reikalavimų liudininkais. Tada sugrįžtų pilnumo, platumo, 
monumentalumo, dieviškos rankos dosnumo įspūdis... Bet 
tada gal vaizdas nebūtų toks skurdžiai graudus, o nieko 
mūsų širdžiai lig šiol taip nėra artima kaip skausmas. Skaus- 
mas, nors jis viešumoj nedemonstruojamas, tik tik iš po 
simbolių nujaučiamas. Niekur kitur jo taip neteko pajausti, 
kaip Aušros Vartuose. Ranka nebedrįso griebtis, kaip 
paprastai, foto aparato retenybėms fiksuoti. Nuoširdžiai 
sulinko keliai, ir stojo mintyse eilė brangių savų ir nesavų 
rūpesčių... 

Vakare miegamasis nešė mūsų žurnalistus į Varšuvą. 

LIETUVOS ŽURNALISTAI LANKO LENKŲ KRAŠTĄ 


Vilniuje buvo kritę į akį nauji gyvenimo reiškiniai: iš 
vienos pusės uolus rūpinimasis senovės konservavimu, iš 
antros pusės prasidėjęs gyvenimo tempas, priemonių sis- 
temingas sumoderninimas. Dvi dienas pabuvojus Varšu- 
voje, darės aišku, kad ir Vilniui ir kitiems miestams inspira- 
cijų greičiausiai pakiša Varšuva. Jie daro tai, kas daroma 
pačioje Lenkijos sostinėje. Romantikos vietoje vis daugiau 
įsiveržia dinaminis realizmas. 

Varšuvos viduje tebėra nemaža senovės. Tegul ne 
tokios senos ir ne tokios romantiškos kaip vilniškė, bet vis 
dėlto. Senovės dvasia tebegyvena senajam Varšuvos mieste, 
arčiau prie šiaurinės pusės. Su kreivom siaurom gatvelėm. 
Su suspaustais, sugrūstais vienas prie kito namais. Lyą, 
rodos, anais laikais ,,raumo“ čia būtų pritrūkę; lyg už metrą 
paviršiaus būtų tūkstančiai reikėję mokėti; lyg seniesiems 
žmonėms medelio lapas, gėlės galvutė būtų buvę prakeikti 
dalykai, kurių nereikia prisileisti į mūsų tarpą. Bet ne, ir 
senovės žmonės mėgo spalvas kaip mažas vaikas. Jie net 
išorines namų sienas tapybiškai dekoravo. Tik tasai ne- 
lemtas savisaugos instinktas vertė visus susiglausti, susi- 
spausti, kaip kurapkas vienoj krūvelėj, kad miesto siena nuo 
priešo akies paslėptų. O tų senovinių sienų Varšuvoj dar 
likę. Likę tik dėl to, kad jos buvo įmūrytos jau į namų 
sienas. Prieš keletą metų pradėjo šituos namus griauti. 
Paliko tik senovines miesto sienas, jas restauruoja, trūks- 
tamus plyšius nauja medžiaga užkaišiodami. Ir teisingas 
buvo berniokas, kuris, išgirdęs, kaip miesto planavimo in- 
žinierius mums rodė mūrų liekanas ir aiškino, kad tai seno- 
sios sienos, pro šalį bėgdamas, teptelėjo: 

— Seni mūrai, tik iš naujų plytų. 

Seni čia ne tik mūrai. Parodomas čia ir senasis 
pogrindis, jau kuriame Fukieras nuo 1613 metų pardavinėja 
vynus. Seniausius vynus visoj Lenkijoj. Neteko tiktai patik- 
rinti, ar tie senoviniai vynai neturi jau pokarinės Lenkijos 
banderolės... 

Seni čia ir žydai, nors jie nėra dar tokie stilingi kaip 
Galicijoje. Senajam Varšuvos mieste jie daugiausia susi- 
spietę. Sudaro apie 304 visų Varšuvos gyventojų. 

Senos čia bažnyčios, kuriose karaliai buvo vainikuo- 
jami; seni ir nameliai, kuriuose Dievo žmonės gyveno. 

— Gaila, kad nesu kanauninkas; norėčiau tokiuos 
namiukuos pagyventi, — apgailestavo vienas iš mūsų, suži- 
nojęs, kad senaisiais laikais prie katedros kiekvienas kanau- 
ninkas turėjo po atskirą, stilingai pastatytą ir gražiai suri- 
kiuotą vienas prie kito. 

18 amžiaus senovę, visą jo aristokratinį grožį ir pra- 
bangą Varšuvoj yra sutelkę prie pat senojo miesto karaliaus 
rūmai. Rūmai, kaip rūmai. Jie nedaug kuo skirtųsi nuo tokio 
pobūdžio rūmų kituose kraštuose. Bet lenkams čia yra dau- 
giau: paveikslais čia yra išdėta Lenkijos istorijos fragmentai. 
Juos mielai lanko. Mes atėjom sekmadienį. Pilnas kiemas 
pretenduojančių į pilį. Tik savo išimtinėmis privilegijomis ir 
savo vadovų energija prasimušėm į vidų. Kai jau iš pilies 
ėjom, kažkokios ekskursijos vadovas, matyt, sužinojęs, kas 
tokie esame, tarė savo vadovaujamiems keletą sparnuotų 
frazių apie mus, ir nuskambėjo ovacijos litovcams. 

Prie senojo miesto pritapusios net anekdotinės legen- 
dos apie senąjį lengvatikį ir naująjį sukčių lenką. Senasis 
atvykęs į Varšuvą ir naujasis kažkokis gudragalvis pasiūlė 
kaimiečiui parduoti netoli karaliaus pilies aikštėje stovintį pa- 
minklą koloną. Žmogelis nupirkęs, tik kai norėjęs išsivežti, 
afera iškilusi aikštėn. Kitu kartu, tas pats gudragalvis kai- 
miečiui pardavęs tramvajų: jis galėsiąs važinėti ir patsai 

pinigus už bilietus imti. Kai teismas gudragalvį teisęs, pasta- 
rasis pagrasinęs: parduosiąs ir patį teismą... 

Tačiau šitas senasis gyvenimas su jo daiktais ir pasako- 
jimais užliejamas naujo. Kas sena, miršta arba eina į archy- 
vus. Kas nauja, gula į gyvenimo pagrindus. Ir Varšuvos 
miestas ieško naujų kelių. Naujų urbanistikai, naujų miesto 
socialiniam gyvenimui sutvarkyti. 

Tiesa, Varšuvos urbanistikai jau istorija daug padarė. 
Jau 18 amžiuje buvo išleista įstatymų miestui tvarkyti. Ypač 
daug padaręs maršalas Bielinskis. Jo garbei ir viena iš 
didžiųjų gatvių pavadinta — Marszalkowska (ne Pilsuds- 
kiui!). Tik 19 amž. miesto architektorinį vaizdą gadino rusai. 
Jie gadinę, kaip pasakojo miesto urbanistikos vadovas inž. 
Olszewski, tiesiog sąmoningai: pačioje reprezentacinėje 
vietoje, aikštės viduryje statė cerkves, tvirtoves ir t.t. Dalis 
tų statinių dabar nugriauta, dalis tebelaukia savo eilės, iki 
galės būti nušvarintas miesto veidas. 

O naujieji šeimininkai visus statinius, visą miestą nori iš- 
rikiuoti labiau pagal upę. Pagal upę įtaisytos ar taisomos 
alėjos. Miesto judėjimas norima pasukti dviem magistralėm 
linijom: iš rytų į vakarus ir iš pietų į šiaurę per visą miestą. 
Pagal šitą schemą leidžiama ir naujiems namams statytis. O 
statyba paskutiniais metais atrodo gausi. Ji auga, bent šiau- 
rinėj daly, buvusių fortų vietoj. Tvirtovė griaunama; statomi 
gyvenamieji namai ir tiesiamos ištisos gatvės. Jeigu, nau- 
jąsias gatves sujungiant su senosiomis, pasitaiko kelyje 
namų, tai jie nugriaunami, gyventojai kur kitur nukeliami. 
Taip išgriauta apie pusšimtis namų. Paliekami tik tie, kurie 
turi istorinės reikšmės. Pvz., Slovackio namo išgriauta 
pirmojo aukšto vidurys, ir paleistas visas gatvės judėjimas 
apačia stovinčio namo. Šitokiu būdu pakeltas ir miesto 
gyventojų skaičius. Prieš karą Varšuvoj buvo 700,000 gy- 
ventojų, o dabar 1,300,000. Prieš karą miestas užėmė 4,000 
ha, dabar 14,000. Dabar gatvių miestas turi 1,900. Bendras 

jų ilgis 800 kilometrų. Bet dar tik 550 kilometrų yra grįstų. 
Tai rodo, kad Varšuvos urbanistiniai planai dar toli gražu 
nėra įvykdyti. Dar ištisos gatvės, ypačiai pietų kvartaluose, 
kur statomi nauji namų blokai, tiesiog skęsta smėlyje, kurio 
Dievulis nėra pagailėjęs Varšuvai nei jos apylinkėms. Ta- 
čiau ir tas smiltainis nėra duotas be reikalo. Daugumas 
naujų namų statomi kaip tik iš to smiltaininio akmens. Ta 
statybos medžiaga vartojama ir kituose miestuose. 

Plečiant miestą, automatiškai iškyla socialinis klau- 
simas. Namais, butais apsirūpinti reikia ne tik turtingajam, 
bet ir darbininkui. Teko pastebėti čia dvejopas metodas: eiti 
darbininkams į pagalbą su valstybiniu kapitalu ir su 
kooperacija. Šiaurinėj miesto dalyje, vadinamojoj Žaliburž, 
kolonijos darbininkams statomos kooperacijos būdu. 
Kooperatyvo nariu gali būti kiekvienas darbininkas, vis tiek 
fizinio ar intelektualinio darbo darbininkas, kuris turi darbą. 
Bedarbiams čia nėra vietos. Kiekvienas narys įneša pajus 
apie 250 zlotų. Tiesa, ir pajaus dydis priklausąs dar nuo 
šeimos didumo, nuo ligi tol mokėtos buto nuomos, nuo 
apsidraudimo sumos. 

Šitokis kooperatyvas pradėjo organizuotis 1922, o pir- 
muosius namus buvo suprojektavęs iš 29 butų 1,700 
žmonių. Bet savo planą jau toli pralenkė, ir dabar šitoje dar- 
bininkų kolonijoje gyvena apie 5,000 žmonių. Nauji namai 
tebestatomi. 

Buteliai yra nevienodi: virtuvė ir vienas kambarys, virtu- 
vė ir du kambariai. Pastarojo tipo apžiūrėtas jaukus butelis 
kaštuoja 36 zlotai mėnesiui. Sako, tai esą du kartu pigiau 
nei šiaip mieste. 

Pažymima, kad šita kolonija Paryžiaus parodoje gavo 
premiją. Tačiau kritiškai žiūrint, šitokiam kolonijos tipui 
vienas priekaištas galėtų būti: namų blokai auklėja minios 
psichologiją. Žmogus pasilieka be savos asmenybės. Tai 
labai palanki dirva komunizmui. Tiesą sakant, šita kolonija 

ir yra įsteigta socialistinio kooperatyvo. Pasekta Vienos 
kolonijų pavyzdžiu. Socialistinės dvasios rezultatas šioje 
Varšuvos kolonijoje tas, kad ji turi mokyklą be religijos. Tai 
esanti vienintelė mokykla be religijos visoj Lenkijoj. Tatai 
pažymėtina, nes religija Lenkijoj yra prigijusi visame vieša- 
jame gyvenime. Ji mėgstama manifestuoti viešumoj. Nors 
tas religingumas dažnai yra tradicijos dalykas, nors nėra 
sąmoningas, bet ir Lenkijoj prasideda religinis sąmonėjimas. 
Iš vieno kito pasikalbėjimo atrodo, kad to sąmonėjimo 
rezultatas yra tas, kad mokyklose jau pakabinti kryžiai. Ta- 
čiau mūsų inteligentų religinei sąmonei Lenkijos inteligentų 
religinis lygis, atrodo, nėra prilygęs. Tai tik toks įspūdis. O 
jis gali būti klaidingas. Tokie dalykai taip lengvai nepatikri- 
nami... 

Kiek kitokio tipo darbininkų kolonijos statomos kitoje 
Vislos pusėje, vadinamoje Pragoje. Ten dalyvauja valsty- 
binis kapitalas. Butų brangumas beveik toks pat, patogumai 
tokie pat. Skirtumas,kad čia jaukiau. Čia mažesnis blokas, 
čia daugiau žalumos, daugiau gėlių. Šitas tipas jau artėja 
bent šiek tiek į atskirų namelių sistemą, kuri gal yra pato- 
giausia sudaryti sėslio, sau žmogaus, atskiros asmenybės 
psichologijai. 

Eina planinga ir kitos rūšies statyba. Pastatyti didžiuliai 
studentų namai, kuriuose gyvena 3,000 studentų. Pasta- 
tytas impozantiškas tautos muziejus, dar net nebaigtas. 

Nors statyba nebaigta, bet šį laišką tenka baigti, nes 
toliau keliaujam. 


MOTORIZUOJAMOJI PLUNKSNA 


Jei pats redaktorius šitą laišką tikrai skaitytų, aiškin- 
čiausi jam, kad ne aš kaltas. Aš neužmiršau, kaip jis, pada- 

ręs meilias akis ir pačiupęs mane už švarko sagutės, nedrą- 
siai graudeno: 

— Tai jau neužmirškit parašyti mums iš kelionės... 

Tas graudenimas mane persekioja kiekvieną vakarą, 
kada aš turiu pats sau konstatuoti, jog tą dieną aš jam 
nieko neišsiunčiau. Ir dabar rašau, tik padaręs ,„,mirštamą 
nuodėmę“ kaip svečias: nenuėjau į Poznanės laikraštininkų 
sindikato vaišes, tikėdamas, kad be manęs ten apsieis — 
kaip be skylės tilte. Ak, nesugriuvo apaštalų kolegija, kada 
vienas iš jų pabėgo — tegul dabar apsieis ir mūsų delega- 
cija be to dvyliktojo... 

O parašyti jau yra kas. Jau galėčiau dėti savo laiškams 
antraštes: ,,Mes pakliuvom į raudonųjų ir mėlynųjų ataką“, 
„Įsibrovėm į Lenkijos valstybės paslaptis“, ,,Adomas 
Mickevičius gyvas ir... užsiprenumeravo Naująją romuvą“, 
„Per vieną dieną lenkas sulietuvėjo, lietuviškai dainuoja ir 
sulietuvino savo pavardę“, „Prie Katovicų anglies kasyklų 
atradom lietuvį, kuris pardavė geležį sporto stadionui Kaune 
ir pavirto XX Amžiaus bendradarbiu“, „Priešpiet mes esam 
angliakasiai, o po pietų gydytojai“, ,,„Spaudėm ranką Jonui 
Kiepurai“... 

Aš jaučiu, kad tokios antraštės redaktoriui atrodytų 
sensacijos, o vis dėlto jam patiktų. Ir galiu pasakyti, kad 
tose antraštėse minimi faktai būtų beveik visi nepramanyti. 
Tik jie įvyko ilgame kelionės tarpe nuo Varšuvos iki Pozna- 
nės. O savo laiškuose dar nebaigiau įspūdžių iš... Varšu- 
vos. Taigi toli atgal... 

Pavakare užgriuvom visas autobusas Varšuvos spaudą. 
Puolėmės pirmiausia į Lenkijos telegramų agentūrą Patą. 
Dviem būriais pasidalinę, suktais vingiuotais senų namų laip- 
tais išlandžiojom visas pakampes ir sužinojom, kaip Patas 
eina į talką savo krašto žurnalistikai ir savo krašto propa- 
gandai užsieniuose. Automatiškais aparatais (taip kaip ir 
mūsų Elta!) jis priima telegramas iš užsienio. Automatiškais 

aparatais žinias perduoda savo abonentams, laikraščiams. Iš 
Pato automatiškai rašo, o redakcijos turi aparatus, kuriais 
popieryje automatiškai mašinėle visą perduodamą tekstą 
įrašo. Šitas automatas yra labai panašus į rašomąją maši- 
nėlę (pas mus kai kurios redakcijos turi vadinamus dikto- 
fonus, kurie diktuojamą dalyką įrašo ir paskui pakartoja jau 
kaip gramofonas!). Tik lenkų vartojamose mašinėlėse dar 
negalima pavartoti didžiųjų raidžių. Dėl to užrašytas teks- 
tas redaktoriui tenka pataisyti plunksna. Tokias auto- 
matines mašinas turi 54 redakcijos, o viso abonentų, 
kuriems Patas duoda savo informacijas, yra 93. Taigi, 
plunksna tiesiog stumte stumiama laukan. 

Nuo mūsų Eltos Pat skirtųs dar tuo, kad jis turi ir 
kino filmus savo žinioje. Jis pagamina propagandinius 
filmus, o ypačiai Lenkijos gyvenimo kroniką. Dėl ta Pate ir 
dirba viso apie 2000 žmonių. Čia randam ir Kaune 
pažįstamą dr. Mergelį. Pat duoda laikraščiams ir iliustra- 
cijas. Už 10 kasdieninių iliustracijų laikraštis jam moka 120 
Zl. mėnesiui. 

Pati Lenkijos spauda daugiausia leidžiama koncernų. 
Koncerno žinioje yra visa laikraščių grupė. Štai, Varšuvoj 
visas būrys užklumpam „revizuoti“ Lenkijos Spaudos 
namus, kurie leidžia tris dienraščius: Express Poranny, 
Kurjer Czerwony, Dobry Dzien. Pirmasis turįs tiražo iki 
120,000, antrasis 150,000, trečiasis iki 80,000. Šeštadieniais 
skaitą daugiau. Leidžiama tada perpus daugiau ir egzemp- 
liorių. Tas pats koncernas leidžia dar ir savaitinį kino 
laikraštį ir taip pat sporto Przegląd sportowy. Visam tam 
reikalui kasdien išeina vienas vagonas popieriaus. Darbo 
duoda 520 žmonių. Tik vienų žurnalistų čia dirba 130. 
Įmonė didelė, pažymėtinai turi puikią giliaspaudę, kurios 
technika yra be priekaištų, palyginti su kitom, europinėm 
ailiaspaudėm. Pats koncernas tėra atsiradęs, rodos, tik 1917 
metais. Pradėjo nuo vieno laikraščio ir dabar daro didelį biz- 

nį, kuris visas esąs keturių akcininkų rankose. Mūsų „revi- 
Zija“ baigėsi tuo, kad suradom čia dar bedirbantį redak- 
cijose Julijoną Wapniarskį, kuris gyveno kitados Lietuvoj, 
moka visiškai gerai lietuviškai, pavaduodamas tame nemalo- 
niame darbe mūsų „,prisiekusius“ vertėjus Westfalį ir 
Leskaitį... 

Pažymėtina, kad ne vienas laikraštis leidžia ne tik po 
porą laidų per dieną, bet dar specialias laidas atskiroms 
provincijos dalims. Varšuvoj atspaudžia kelis puslapius; juos 
išsiuntinėja į atskiras provincijos dalis; ten dar prideda 
lokalinio pobūdžio informacijas bei straipsnius. 

Kiti yra labai dideli, pvz. Kurier Warszawski (tipo a la 
Temps) turįs tarpais net 84 psl., jo kaina 25 grošai. 

Lenkijos spauda yra decentralizuota. Šalia Varšuvos 
yra stiprios leidyklos Poznanėj, Katovicuose, Lvove, 
Krokuvoj, Vilniuje. Jau po 8 dienų nuo Varšuvos lankymo 
mums teko „ristute“ perbėgti dar Poznanės koncerno 
namus. Ten, žinoma, kukliau nei Varšuvoj, bet leidžiama 
irgi keletas laikraščių. Svarbiausias Kurier Poznanski ir Orę- 
downik. Pirmojo spausdinta 30,000 (kitomis žiniomis 50,000), 
antrojo 70,000 (kitomis žiniomis 100,000). Tam pačiam kon- 
cernui priklauso dar Przewodnik Katolicki (savaitinis). Be 
to, eina čia ir vyriausybinės krypties dienraštis, jau ne šio 
koncerno leidžiamas Dziennik Poznariski (25,000?). 

Suminėtoji Poznanės spauda, išskyrus paskutinį dien- 
raštį, yra nacionalistinė — ne nacionalsocialistinė. Kato- 
vicuose yra susitelkusi katalikų spauda į koncerną, kuris 
leidžia Polonia, 7 Groszy, Kurier Wieczorny dienraščius ir 
kelis savaitinius. Ten yra daugiau dienraščių, kurių net 
vardų nebespėjau pasižymėti. Ypačiai paminėtinas yra 
Polonia laikraštis, į kurį anksčiau jau buvo tekę atkreipti akį 
dėl rimtų, objektyvių straipsnių Lietuvos reikalais. Ir dabar 
pažinti jo redaktoriai pasirodė žmonės su savo aiškiu sava- 
rankišku nusistatymu. Šito tipo katalikų spauda ir sąjūdis, 

rodos, buvo vadinama krikščionių demokratų vardu. 

Nors neteko jau lankyti, bet vyriausybinės spaudos 
labiausiai pažymėtinas oficiozinis Gazeta Polska. Tos 
pačios vyriausybinės linijos laikosi Kurier Poranny, Polska 
Zbrojna, na, ir lankytieji bei jau suminėtieji lenkų spaudos 
namai su jų laikraščiais. Kairiosios spaudos labiausiai pažy- 
mėtini esąs Robotnik ir Dziennik Ludowy. Šalia Poznanės 
nacionalistų spaudos dar pažymėtini dešiniųjų Dziennik 
Warszawski, Gonec Warszawski, Kurier Polski (pramo- 
nininkų), ABC (jau beveik fašistinis) ir kt. 

Buvo numatyta, nors neteko aplankyti, ir Varšuvos 
spaudos koncernas, kurio yra labiausiai išpopuliarėjęs IKC 
dienraštis, su eile savaitinių laikraščių. Šitas dienraštis yra iš 
to tipo laikraščių, kurie ypačiai mėgsta sensacijas ir kurie 
ilgą laiką buvo agresyvūs Lietuvos atžvilgiu. 

Nesileidžiant šiuo tarpu į spaudos, o sykiu ir visuo- 
menės ideologines tendencijas, pažymėtinas tik jų profe- 
sinis pobūdis. Laikraščiai eina ne vien idėjiniu pagrindu, bet 
ir komerciniu. Leidėjai laikraštį laiko pelno šaltiniu. Kai 
kurie nemaža uždirba. Dėl to ir spaudos darbininkai 
žurnalistai yra susiorganizavę į žurnalistų sindikatą, kuris 
rūpinasi žurnalistų profesiniais reikalais ir kuris buvo pa- 
kvietęs šitą Lietuvos delegaciją. Pvz., lenkų žurnalistas 
neturi tokios rūšies geležinkelio papiginimų kaip mes (pusė 
kainos!), bet jis gali kelioms dienoms gauti geležinkelio 
bilietą visai dovanai. Dabar jie rūpinasi, kad gautų nuolatinę 
geležinkelių nuolaidą 759. Žurnalistams nereikia telefono 
papildomo mokesčio; užtenka tik pagrindinio, o kiek kartų 
jau kalbėsi — mokestis nedidėja. Nereikia jiems mokėti 
kurortų rinkliavos. Nuolaidas gauna viešbučiuose. Teatrai 
paprastai duoda po kelis nemokamus bilietus redakcijoms. 
Jei žurnalistas redakciniu bilietu negali pasinaudoti, jis su 
savo pažymėjimu gauna bilietą kasoje už labai mažą kainą. 
Kinoteatruose moka 1 zl., o normali kaina 3 zl. Pensijos 

žurnalistas negauna, nors jau šis dalykas ir esąs svars- 
tomas. Atostogų gauna po mėnesį. Tik naktiniai redaktoriai 
ar tam tikrą metų skaičių ištarnavę jau gauna 6 savaites. Tai 
nuolatiniai redakcijos ar apskritai laikraščio tarnautojai. Ta- 
čiau atostogų gauna ir tie, kurie nuo eilutės rašo. Jis gali 
visą mėnesį nerašyti, bet už tą mėnesį honorarą gauna. 
Tiek, kiek jis per mėnesį maždaug užrašo. 

Konfliktus tarp žurnalistų, kaip darbininkų, ir leidėjų, 
kaip darbdavių, greitai sprendžia darbo teismas. 

Savo profesiniu pasiruošimu žurnalistai gali pasirūpinti. 
Yra universitete žurnalistikos specialybė. (Malonu ta proga 
pažymėti, kad šiomis dienomis tokius žurnalistikos mokslus 
baigė ir XX Amžiaus Varšuvos korespondentas Umbražiū- 
nas). Aktualėjant aviacijai, Varšuvos žurnalistai susirūpino 
išsispecializuoti aviacijos dalykuose. Jie įsteigė tam tikrus 
kursus ir sudarė žurnalistų aviatorių sekciją. Dabar esą jau 
6 ar 7 žurnalistai aviatoriai. Jie turi savo žinioje 2 sportinius 
lėktuvus. Tai esanti savo lėktuvų skaičium antroji valstybė, 
kuri savo žurnalistus yra apginklavus lėktuvais. Pirmoji — 
Prancūzija, kurios žurnalistai turi tris lėktuvus, antroji, kaip 
minėta, Lenkija ir trečioji — Italija su vienu lėktuvu. Lenkų 
sportiniai žurnalistų lėktuvai jau spėjo pasižymėti tarptau- 
tinėse rungtynėse. 

Paskutinėmis dienomis kyląs klausimas kai kuriems 
laikraščiams įsitaisyti radijo stotis, nes telefonu susisiekti su 
Paryžium ar Londonu pasitaiką kliūčių. 

Nors taip ,„,motorizuoti“ žurnalistai, bet mokesčių, 
atrodo, moka nemaža. Vienas provincijos redaktorius 
pasakojosi, jog gaunąs algos 550 zlotų (alga paprastai nevie- 
noda, žiūrint, kiek turtingas koncernas, bet esą kai kur net 
iki pustrečio tūkstančio vyr. redaktoriui!), bet, įvairius 
mokesčius atskaičius, jam lieką apie 380 zl. 

Laisvesnis Lenkijos žurnalistas ir žodį rašydamas. 
Preventyvinės cenzūros nėra. Išleidus laikraštį, mūsiškai 

sakant, apskrities viršininkas turi teisę jį konfiskuoti. Tačiau 
laikraštis apeliuoja į teismą. Ir žinom, kaip dažnai teismas 
išteisina. Tada administraciniai organai turi grąžinti laikraš- 
čiui nuostolius. 

— Tačiau tas grąžinimas, — pasakoja vienas opozicijos 
redaktorius, — taip ilgai trunka, kad pinigai laikraščio 
beveik nepasiekia. 

Tačiau jau tas gerai, kad spaudos dalykus sprendžia 
teismas, remdamasis tam tikrais įstatymais, o ne admi- 
nistracine nuožiūra. Ir iš tiesų patys pastebim, kad Lenki- 
joje nesibijoma ir drąsiau pasisakyti ir tos drąsesnės nuo- 
monės išklausyti (kas kita su paklausymu!) Pvz., Zakopanėje 
lėlių teatre buvo parodijuojamos dienos aktualijos. Ten pasi- 
rodė Hitlerio, Gebbelso, Stalino, Beko, Kiepuros figūros su 
atitinkamais sąmojais bei satyra... 

Tiesa, vienas laikraštininkas pasakojo, kaip ministerija 
telefonu diriguojanti, įspėdama, apie ką negalima rašyti. Tuo 
galima išaiškinti, kodėl tam tikrais momentais spauda nutyla 
čia vienu, čia kitu klausimu, o paskui vėl visi iš karto pra- 
byla. Atsimenant, kad Lenkija yra viena iš totalistinių vals- 
tybių, vis dėlto atrodo, kad tokioje struktūroje josios spau- 
da dar turi daugiau laisvės nei kitose panašaus tipo 
valstybėse. 


MĖLYNŲJŲ IR RAUDONŲJŲ TARPE 


Dar Varšuvoje, pirmą mūsų buvimo dieną, pradėjo 
šnabždėti, kad pamatysim tai, ko programoje nebuvo įrašy- 
ta. Ką — niekas nežinojo... 

Nuo pat ryto gavom įsakymą sėsti į autobusą. Lėkėm 
iš miesto keliolika kilometrų. Prie vartų, kuriuose stovėjo 
karo sargyba, eilė karininkų ir keletas kariuomenės sunk- 
vežimių, autobusas sustojo. Trumpas prisistatymas, ir jau 
sėdėjome kariniuose sunkvežimiuose. Jie tratėjo per mišką, 
kuriame baltavo kariuomenės palapinės. Išpoškėjo į smėly- 
nus, pamargintus krūmais ir kupstais. 

Sunkvežimiai per juos šokinėjo ir svaidė mus į viršų 
nuo kietų suolų. Tarp krūmų jau įžvelgėm ištiestas kareivių 
kojas ar pūpsančias kuprines. Pagavo kai ką iš mūsų kariš- 
ka nuotaika: 

— Mes užėjom jiems iš užpakalio, dabar galėtume 
pulti, — azartinosi vienas žurnalistas, taisydamas jau kariš- 
ką dainą... 

Pasiekė sunkvežimiai pliką kalvelę, viršum kurios bal- 
tavo vėliava. Tai vyriausios vadovybės buveinė. Čia buvo 
paaiškinta ir žemėlapiais pailiustruota, kad jau antra diena 
tęsiasi kova. Raudonieji puola, mėlynieji traukiasi, bet jų už- 
davinys priešui sutrukdyti tiek, kad atsitraukimas būtų ra- 
cionalus. 

Teiraujamės apie strategiją, mindžiojame kalvą; dai- 
romės, klausomės; šūvių dar negirdėti, priešų nematyti. O 
saulė kaitina, kaip tik ji vasarą moka kaitinti tarp smėlynų. 

— Stovime ant pratimų vadovybės slėptuvės. Kada ko- 
vojama tikrais šoviniais, vadovybė turi pasislpėti, o dabar 
joje yra baro reikmenų sandėlis, — gudriai šyptelėjo aiš- 
kintojas. Ir sulig jo ženklu kariai pradėjo iš jos nešti, tiesa, 
panašius į sviedinius, bet limonado ir ,„„woda sodowa“ 
bonkas... 

Pasirodė tolumoje dūmeliai — granatos sprogo. Pro 
žiūronus įžiūrėjom iš krūmų išnėrusius ir stoviniuojančius 
pirmuosius artilerijos žvalgus. 

— Jie žvalgo, kur patrankas gabenti. 

Pranėrė žvalgai. Netoliese truputį stabtelėjo. Liko tik 

pora nuo arklių nusiritę ir ant žemės pakritę. 

— Jie palaiko telefonu ryšį su likusiais. Telefoną jie 
momentaliai nutiesė, nes kabelio ritinys buvo pritaisytas prie 
vieno nulėkusių žvalgų arklio. 

Pasirodė jau patrankų dalinys. Kur jiems sustoti, 
informacijas teikia ant žemės parkritęs žvalgas ir palaikąs 
telefonu ryšį su nulėkusiais pirmyn. 

Nudūmė ir nauji patrankų daliniai, palaikydami ryšius 
su kitais daliniais radijo stotimis, įtaisytomis atskiruose 
vežimuose. Artilerija pasiekė kalvelę ir jau iš ten pradėjo 
ugnį į priešą. Vis arčiau sutarška kulkosvaidžiai. Pradeda 
žąselėmis trauktis mėlynieji pėstininkai. Aplink mūsų kalną 
tik žygiuoja; netoliese už kalvos pėstininkų daliniai įsistip- 
rina, kad prilaikytų raudonuosius ir leistų mėlynųjų nau- 
jiems daliniams pasitraukti. Staiga pasirodo lėktuvas. Rau- 
doniesiems jis žvalgo. Netrukus suūžia keliolika lėktuvų, 
nukrinta iki pažemės, sutarška jų kulkosvydžiai, prabyla 
mėlynųjų priešlėktuviniai pabūklai. Tai lėktuvų ataka... 

Žinojom iš vadovybės, kad mėlyniesiems kelio atkirsti 
žygiuoja ir raudonųjų tankai. Ir nespėjo mėlynieji dar pasi- 
traukti. Juos iš šono užklumpa virtinėmis priešo tankai. 
Pakyla dulkės, tarška pabūklai, mėlynieji pėstininkai prisi- 
ploję prie Žemės. 

Tankai atėjo ir nuėjo, daug mėlynųjų „išnaikinę“. Vis 
tiek jie visų neišnaikins. Pėstininkas, jeigu jis gerai užsi- 
maskavęs, esą sunku pasiekti. Ir atidulka dar raudonųjų 
kavalerija. Ji sumaišo mėlynuosius. Jų maža beliko. Jau 
suraudonuoja iš miško ir priešininkų kepurės. Kad ir su- 
tinka kliūčių, bet pamažu žygiuoja pirmyn. Staiga, netikėti 
šauksmai. Iš šono, iš krūmų iššoko mėlynųjų būriai. Tai pa- 
spendi sląstus raudoniesiems tie patys, kuriais mūsų Žurna- 
listas džiaugėsi iš užpakalio užklupęs. Kautynės durtuvais... 
Bet trimitininkai jau seniai laukė ženklo. Pratimų vadovas 
mostelėjo, trimitas į visas puses — ir kautynės baigtos, kau- 

tynės, kuriose kariai per parą turėjo padaryti apie 70 kilo- 
metrų žygį, kuriuose dalyvavo jungtinės visų ginklo rūšių 
jėgos. Čia buvo demonstruojama, kaip kovoje viena ginklo 
rūšis gali bendradarbiauti su kitomis... 

Kareiviai baigė ir žygiavo į savo palapines, o mus 
pakvietė karininkai pietų į kazino. 

— Gražus daiktas toji kova, kada niekas nenušau- 
jamas ir kada jos gali žiūrėti, limonadą gerdamas... 

Važiuojam iš Varšuvos į Lenkijos pramonės centrą. Pri- 
važiavus miškelį, mus sustabdo karininkas, persodina į 
kitokį autobusą ir važiuojam, kol prieš akis išauga ant tvirtų 
pamatų įtaisyta viena, antra, trečia sunkioji patranka, kurios 
vienas šovinys kaštuojąs apie pustrečio tūkstančio zlotų. 
Tokios patrankos jokiais arkliais nepaveši. Ją reikia išardyti 
ir dalimis gabenti. Ir mūsų akyse prašliaužė motorizuotų ba- 
terijų su tokių patrankų dalimis. Žygiuodami jie tiesėsi sykiu 
ir telefoną, kurio tik per 45 minutes gali nutiesti 15 
kilometrų ir dar, be to, tiesdami juo naudotis. 

Ir vėl nežinoma. Turim keliauti iš pramonės krašto į 
Krokuvą, bet paima mūsų autobusą į savo globą karininkai. 
Ilgai keliaujam. Sako, kad privažiavom Lancut. Pasirodo 
motorizuota kavalerija. Kavalerija, kuri nuo arklių jau nuro- 
dyta ir susodinta į automobilius ir motociklus. Priimam 
paplentėje jos paradą. Kalvotos apylinkės. Javais apsėta, 
krūmokšniais pamarginta. Ir čia tos kavalerijos mėlynieji 
traukiasi, o raudonieji juos nori apsupti, už akių užbėgti. 
Laukėm karių pasirodant, žiūrėjom, kaip mėlynieji traukėsi 
atsišaudydami, dūmų kamuolius paleisdami, kad atsitrau- 
kimą pridengtų, kaip raudonieji aplinkiniais keleliais savo 
kariuomenę stengėsi permesti už akių ar bent iš šono, kaip 
abeji susitiko kalvoje, sugulė paruošę durtuvus atakai... 

Perbridom kviečius, išmyniojom bulves ir su savo susi- 
siekimo priemone vėl atsidūrėm pulko kazine, kur pulko 
karininkai iškėlė mums puikius pietus, su dideliu nuo- 

širdumu mus vaišindami, tiek mėlynieji, tiek raudonieji. 

— Prašau susipažinti su litvinu... 

Tai buvo karininkas Mackus. Iki 7 metų jis kalbėjo 
lietuviškai, paskui Rusijoj nutrūko ryšiai su lietuviais. Dabar 
jis nuoširdžiai džiaugėsi, vėl lietuvius pamatęs. 

— Čia jums yra Adomas Mickevičius... 

Taip, ir pavardė ta pati, vardas tas pats, kilęs nuo Nau- 
gardėlio, poeto ainis, netgi lietuviškai suprantąs. Prie jo pri- 
sisuko Keliuotis, ir užsiprenumeravo naujasis Adomas 
Mickevičius Naująją romuvą... 

Tostai, dainos, orkestras, išrikiuota garbės kuopa, 
spaudžiamos rankos — ir mes turėjom iš šaunių vaišių pasi- 
leisti į negailestingas kelio dulkes, kurios lindo į ausis, akis, 
burną, apklojo storu sluoksniu drabužius. Laimė, kad į 
Krokuvą suspėjom pasirodyti jau po 12 val. nakties, kada 
visi miega, o kurie dar žiūri, tai jau nebeprimato. 

Karinius pratimus reporteriškai tekonstatavau. Ne 
specas tokiems dalykams vertinti. Tačiau kelionėje dar ne 
kartą teko pastebėti, kaip visoje Lenkijoje gausiai eina ka- 
riniai pratimai, kaip visa tauta ruošiasi apsigynimo karui. 

Girdėjau privačiai, kad Varšuvoje nuolatos veikią prieš- 
lėktuvinės apsaugos kursai. Juose turį dalyvauti ne tik 
savanoriai, bet privalomai bent vienas žmogus iš kiekvienų 
namų. Gdynėje, kada uosto direktorius norėjo sualiarmuoti 
mums uosto ugniagesius, atvyko tik viena mašina. Pasi- 
rodo, kad ugniagesiai instruktavo tuo metu nuo priešlėktu- 
vinės atakos. Poznanėj rodo elektros stotį ir matom prie 
langų pritaisytas didžiules užuolaidas — šviesoms paslėpti 
nuo lėktuvo. Ir taip kiekvienoj vietoj. 

Kam, su kuriuo kaimynu kariauti — visiems aišku. 
Vokietija esąs didžiausias Lenkijos priešas. Tie patys šūkiai, 
kurie skelbiami spaudoje, kartojami ir lūpose, ir plakatuose. 
Salėse ir žurnaluose dedami bei spausdinami Mateikos pa- 
veikslai „Žalgirio kova“. 

Šita patriotinė nuotaika, atrodo, yra bendra visai lenkų 
tautai. Ji populiari kaip jokia kita idėja. Populiari tiek visuo- 
menėje, tiek kariuomenėje. Apie kariuomenės nuotaiką 
vienas vilniškis žurnalistas pasakojo net anekdotą: pašaukę 
atsarginius, pietų metui atėjus, jie atsisakę valgyti, nes jie 
pirma norį darbo, o paskui valgio. Kitur vėl komisaras pa- 
klausęs, kas girdėti mieste. Budintis valdininkas atsakęs: 
mieste panika. Kodėl? Pasklidę gandai, kad karo su vokie- 
čiais nebūsią. O ir neanekdotiškai kalbant — tie visuo- 
menės opinijos formuotojai, šiaip įvairūs visuomenės at- 
stovai, su kuriais teko per porą savaičių kalbėti, įsitikinę, 
kad karas neišvengiamas, kad Lenkijai čia teksią suvaidinti 
patį svarbųjį vaidmenį ir užkirsti kelią ,,Drang nach Osten“. 

Tekonstatuojant tokią nuotaiką, galima vis dėlto buvo 
pastebėti, kad Lenkija ruošiasi bet kokiems eventualumams 
ne tik propaganda, bet sumobilizavusi ir laikydama apie mili- 
joną kariuomenės ir sistemingai, intensyviai organizuodama 
savo pramonę, ypačiai lengvai pritaikomą karo reikalams. 
Čia ne vienoj įmonėj dirba ištisas 24 valandas. 

Nedaugeliui žurnalistų tenka įsitraukti į tų įmonių vidų. 
Mes buvom iš tų, kuriems buvo leista tos pramonės dau- 
gelis slėpinių pažinti, nors ir ne su visomis bus galima skai- 
tytojai supažindinti. 


PLIENO MIESTAI Į 


Prisiminiau Dorė iliustracijas „Dieviškajai komedijai“. 
Ten veržiasi iš duobės liepsnos, o jų atošvaitoje kankinasi 
nelaimingieji simonistai, už pinigus pardavinėję vietas. Tie 
prisiminimai atėjo, įžengus į Katovicų plieno fabrikus su jų 

pragarišku trenksmu, liepsnų liežuviais ir visa naikinančiu 
karščiu. 

Į krosnį vagonėliu įverčia specialias anglis. Jas uždaro 
krosnyje hermetiškai, be oro, paleidžia kaitinamąsias dujas. 
Ir kaista analis ištisą 18 valandų. Staiga prasižioja krosnis, 
išvažiuoja iš jos dėžė su raudonomis anglimis, su trenksmu 
krinta į vagoną; pakyla debesys garų nuo vandens, kuriuo 
perpila raudonąją masę. Taip gaminamas koksas, kuris turi 
didesnę kaitrą nei anglis. Geriausias esąs čia koksas gami- 
namas visoj Lenkijoj. 

Štai kitame milžine, krosnyje, domnos krosnyje, tą 
koksą paima ir kaitina su geležies rūda apie 1000 |. 
temperatūroje. Krosnis jau įkaitus. Reikia išleisti geležis. 
Automatinį kaltą keli darbininkai pristumia prie krosnies 
šono. Kala ir kala. Kieta pluta. Pakeičia kaltus. Kai prakalė, 
ištiško žiežirbomis, žvaigždelėmis balta geležis. Pašoko visi į 
šalis, net darbininkai, kurie yra apsivilkę azbestiniais dra- 
bužiais, apsaugojančiais nuo ugnies. Pamažu ugninė masė 
aprimo, išsiliejo į smėlio lovį ir akinančia srove ėmė tekėti į 
vagoną. Iš jo pakyla tik garų kamuoliai, kai darbininkas 
įverčia maišelius tam tikrų priemaišų sierai geležyje 
neitralizuoti. 

Didžiuliai geležies gabalai pakliūva į valcavimo 
automatus. Juos spaudžia, kočėja; jie laksto automatiniais 
volais pirmyn ir atgal, vartosi, spraudžiasi į tam tikras 
formas, plonėja, gauna aiškesnius pavidalus, iki pavirsta 
geležinkelio bėgiais, namų bei tiltų sijomis. Kiti gabalai 
spraudžiasi pro volus, raitosi piktomis ugninėmis gyva- 
tėmis, kurias lyg koks burtininkas pagauna už uodegos ir 
vėl įtraukia atgal; jos vėl lenda, priešinasi, bet plonėja, 
duodasi suriečiamos į lankus, atvėsinamos ir pavirsta negy- 
vais, sustirusiais vielos kamuoliais. Kitam vėl fabrike čia pat 
tas pats pabalęs plienas ateina loviais ir veriamas ant ilgo 
šalto plieninio iešmo. Kiaurai pervertas plakamas automa- 

tiškais kūjais iš visų pusių, šokinėja kaip ungurys ant ugnies, 
o vanduo vis pilamas ir pilamas ant iešmo, kad tas ir nepa- 
baltų ir pats neištirptų. Kai ataušta, pamatai čia įvairiausius 
plieninius vamzdžius. Tačiau trenksmas dar ilgai aidi 
ausyse, tas maudo kūną, tik iš tolo to pragaro pasižiūrėjus. 
Kaip tad gyventi čia dienas, mėnesius, metus tiems darbi- 
ninkams, kurie ilgais iešmais ir replėmis gaudo baltojo 
plieno gabalus, varsto tūkstančialaipsnių krosnių duris, 
kurių veidų, atrodo, yra jau nudegus natūrali oda! O tų dar- 
bininkų „Pilsudskio“ plieno liejykloj ir ,„Batory“ plieno fab- 
rike Čia esą iki 10,000. Darbininkui esą mokama apie 250 
zlotų mėnesiui, kiti uždirbą iki 500 zl. Antrame bent fabrike 
dabar darbininkų esą mažiau. Vokiečių laikais jų buvę iki 
9000, nors produkcija, pasakojo vadovai, esanti dabar dvi- 
gubai padidėjus. Daug kas suautomatinta, daug kur dar- 
bingumas pakeltas. 

Tos produkcijos ir reikia dabar daug. Ypačiai kada pati 
Lenkija stiprinas, o 30—4096 visos gamybos eksportuojama į 
užsienius. Iš čia buvo pirkta bent kiek geležies ir Kauno 
sporto stadionui. Šią geležį pristatinėjo Kaunui Geištaras, 
bene vienintelis, kuris Katovicuose, tame didžiuliame Len- 
kijos pramonės mieste, moka lietuviškai. Ir kur jis nemokės 
— jis tik ketveri metai iš Lietuvos, nuo Prienų; jo tėvas čia 
tebegyvena, o jis pats komercijos mokslus baigė Belgijoje ir 
buvo pakviestas į Katovicus komerciniams fabriko 
reikalams. 

— Tik jau tamsta Lietuvai geležį pristatinėk pigiau, — 
įtikinėjo vienas mūsiškis. — Tegul gerbiamieji anglai ar 
amerikiečiai sumoka brangiau, jie turtingesni. 

Šitokią „sutartį“ sudarę, leidomės į anglių kasyklas, 
kurios čia pat pristato anglis fabrikams ir tolimesniems kraš- 
tams. Tas lenkai perėmė iš vokiečių, daug ką perstatę, 
sumoderninę, pavertę moderniausiomis Europoje anglies 
kasyklomis. Jos duodančios per dieną pusšešto tūkstančio 

tonų anglies, o per metus produkcija siekianti iki pusantro 
milijono. Visos Lenkijos kasyklos duodančios per metus 40 
mil. tonų, o šiemet sustiprinus produkciją, atrodo, kad bus 
iškasta iki 50 milijonų. Anglies klodų storis čią esąs apie 8 
metrai, gylyje apie 200 metrų. 

Be didelių aiškinimų vadovai pirma pavaišino, paskui 
paprašė pasirašyti į knygas. 

— Patys atsakom, jeigu įvyks nelaimė. 

Skubiai einam į prausyklas. Tenai laukia mūsų anglia- 
kasių drabužiai. Su jais vienas kito nepažįstam. Veidai 
kažkaip ištįsę, padidėję, bruožai iš po tos skrybėlės sugriež- 
tėję — kaip kokio kareivio veidai kino filme. Rankose karbi- 
tinės lempos. Visa armija pusiau pasidalinę leidžiamės liftu į 
šachtas. Leidžiamės lėtai: 4—5 metrus per sekundę. 

— Padėk, Dieve! — sutinka mus sargas 200 metrų 
gilumoje. Tas pats parašas ant sienos. Tai nuolatinis anglia- 
kasių pasisveikinimas. 

— Saugokitės elektros laido! Vietoj liksit! — įspėja 
vadovas persėdančius į požeminius vagonėlius. Leidžiamės į 
šachtos gilumas. Elektra šviečia, sienos ir viršus paremtas; 
akis užgriebia parašus: neužmiršk, kad pats esi atsakingas 
už gyvenimą likusios savo šeimos ir pan. 

Vis tamsiau, elektra dingsta; šviečia tik mūsų kar- 
bitinės lempos; jų šviesoj blizga juodo akmens kristalai; 
pučia vėjas, dirbtinis įpumpuojamas, kad toje gilumoje neuž- 
trokštų Žmogus; šnebštelia pakeliui administracijos tarnau- 
tojai, sujuoduoja žiotys į šalutinius koridorius... Mes vis 
nubildam toliau, sustojam tik šachtos gale. Čia betgi nebėr 
jau senosios angliakasio sunkiosios ir baisiosios romantikos. 
Nėra to angliakasio su kirstuvu, atsigulusio aukštielninko ir 
kapojančio pajuodusį akmenį gabalas po gabalo, kaip buvo 
seniau, kaip dar šiandien gali pamatyti puikiajame Miun- 
cheno Deutsches Museum. Nors suodinais veidais, apra- 
sojusiomis kaktomis, bet modernusis angliakasys yra ap- 

ginkluotas automatais. Automatiniu pjūklu jis išpjauja 
anglies sienoje plyšį, automatiniu grąžtu per porą minučių 
išgręžia netoli to plyšio poros metrų skylę, deda sprogsta- 
mąją medžiagą... 

— Dun...! — staiga sudrebėjo lyg viršuj galvų, lyg kaž- 
kur šonuose. Tai anglis sprogdino. Šitokiu būdu paleng- 
vintas darbininko triūsas, už kurį jam mokama apie 10 zl. 
dienai, kitiems ir iki 15. 

Anglis išima, medinius atospyrius ištraukia. Iškastoji 
tuštuma ilgainiui neišlaiko ir įgriūva kelis metrus. Dėl to 
kasyklų rajone neleidžiama per kažkiek, nepamenu, metų 
nė namų statytis. 

Grįžom tuo pačiu keliu, tylomis, panarinę galvas, nebe- 
demonstruodami žibintų; lyg, rodos, ir mes būtume anglia- 
kasio darbą dirbę. Tik vandens sodrūs lašai nuo lubų pro- 
tarpiais teškeno į drabužius, į veidą. Iškilom. 

— Padėk, Dieve... 

Sudiev kasykloms, kurios kaitriosios medžiagos yra 
davusios ir Kauno krosnims. Tik čia jos nepaprastai 
brangios — apie 70 litų tona, o kasyklų rajone iš sandėlio 
pristato į namus už 26 zlotus ir jau Krokuvoj už 40 zlotų. 
Vis tas transportas, o žinoma, ir noras uždirbti... 

Tas uždarbis eina valstybei, eina bendrovei, eina iš 
dalies ir svetimtaučiams. Kasyklos yra valstybės nuosavy- 
bė, bet jas eksploatuoja bendrovė, kurios 504 kapitalo yra 
valstybės, o antra 509 prancūzų pramonininkų; prancūzas, 
pasakojo, esąs ir bendrovės pirmininkas. 

Valstybei tokios kasyklos yra auksas. Jos maitina savą 
pramonę, jos atveža pinigo iš užsienio. Bet jos gali sudirginti 
pavydžią bet kieno akį, o juo labiau to kaimyno, kuris nuo 
Katovicų, nuo susiliejusių su Katovicais Chozovo ir Haidu- 
kų miestelių yra tik už 7 kilometrų. 

— Ar nepavojinga? O kad taip iš oro ką lepteltų? 

— Na, neužmirškit, jog ir mums iki sienos tik 7 


372 


kilometrai! — sumaniai nukreipė aną provokuojantį klau- 
simą. Bet Lenkijos vyriausybė jau seniau yra numačius, kad 
šitie pramonės centrai Silezijoje yra per daug valstybės 
pakraštyje. Tokie gyvenimo nervai turi būti paslėpti valsty- 
bės gilumoje. Ar tik ne šita mintis buvo viena iš svarbiųjų, 
kad prieš kelerius metus buvo ryžtasi priimti didelę plataus 
masto idėją — sukurti pramonės rajoną Lenkijos gilumoje. 
Ir imta jį vykdyti su nepaprastu tempu ir užsimojimu. Ten, 
kur bebuvo nedideli miesteliai su fabrikais, kur svyravo tik 
vienos pušys, ten sustiprinta pramonė, ten išaugo nauji 
fabrikai, nauji miestai; ten miškas susimaišė su kaminais, ir 
paukščius išvaikė dirbtuvių sirenos bei lėktuvų propeleriai. 
Tai naujai sukurtas lenkų pramonės rajonas COP. Jis gali 
būti naujosios Lenkijos pasididžiavimas ir realus savisaugos 
pagrindas, nors neišgarsintas, neišreklamuotas. Jo fabrikai 
darė vienas po kito vis efektyvesnius įspūdžius savo mo- 
dernumu, organizuotumu, darbo tempu ir sykiu jaunumu. 


PLIENO MIESTAI II 


Taip, Copas yra naujosios pramonės rajonas, nors jis, 
žinoma, palaiko artimus ryšius su senąja Silezijos ar kitų 
vietų pramone. 

Kiek senesnis dar atrodo visa savo konstrukcija 
fabrikas Radomės miestelyje. Čia gaminami apie 20 rūšių 
dviračiai. Jų produkuoja 10,000 per mėnesį. Dviračio kaina 
130 zlotų. Gaminami čia ir šaunamieji ginklai, šautuvai, 
savojo tipo revolveriai. 

Ant sienų ar šulų užrašai: 

„„Saugokis šnipų!“ 

„Neišnešk fabriko paslapčių!“ 

„Gerbk moterį; prieš sakydamas ką apie moterį, 
pagalvok apie savo motiną, seserį, žmoną. 

— Kas produktyvesnis darbe: vyrai ar moterys? — pa- 
klausiau vieną iš vadovų. 

— Moterys per daug plepa. 

— O uždarbis? 

— 120 zlotų mėnesiui, vyr. meisteriai — 400 zl., spe- 
cialistai, kurie reikalingi preciziniams darbams, iki 700, mo- 
terims paprastai mokama apie 80 zl. 

Moterų kaip tik labai daug dirba gretimame chemi- 
niame fabrike, kur gaminamos priešdujinės kaukės. 

— Moterys tinka kruopščiam darbui, kuris čia ypačiai 
reikalingas. 

Ir tikrai, atrodo, kad jos viską daro labai rūpestingai, 
daug kartų padarytą darbą patikrindamos. O patikrinti verta 
— juk geras ar blogas kaukės padarymas rizikuoja žmo- 
gaus gyvybe. 

Viena kaukė kaštuojanti 16 zl. Jų Lenkijos fabrikai 
pagamina tiek, kad eksportuojama ir į užsienį — Argentiną, 
Persiją ir kt. Tiesa, ir dirba ne tik šis vienas. Antras — prie 
Liublino, trečias rengiamas prie Varšuvos. 

Kol moterys, motinos dirba fabrike, jų kūdikiai žaidžia 
prie fabriko vaikų daržely. 

Dideli moderniai įtaisyti fabrikai Starachovicuos. Ten 
dirbamos mažosios ir didžiosios, paprastosios ir zenitinės 
patrankos. Ten mes susilaukėm ypatingo siurprizo... 

Toliau naujausi fabrikai yra Staliovoj Volioj (Plieninėj 
valioj). Pasiekėm šitą miestą jau išnaktyse. Radom beplevė- 
suojančią lietuvišką vėliavą, atgabentus naujausius lietuviš- 
kus dienraščius. Patarnautojas, prie stalo pamatęs, kad mes 
po tvankios dienos dideli vandens girtuokliai, panoro 
respektuoti svečius ir jų kalbą ir pasiklausė, kaip „voda“ 
lietuviškai „vanduo“ jis atsiminė gerai ir, pridėdamas tik 

lenkišką linksnio galūnę, rūpestingai svečių teiravos, ar jie 
nori: 

— Wandy? 

Pernakvoję naujai pastatytuose praktiškai įrengtuose 
įmonių viešbučio kambariuose, iš ryto pasileidom į ekspedi- 
ciją. 

Naujas tai fabrikas ir naujas miestas. 1937 m. čia svy- 
ravo dar pušų viršūnės. 1937 metų kovo 20 d. buvo iškirsta 
pirma pušis, būsimajam fabrikui vietą berengiant. Jau kitais 
metais balandžio mėnesį išleista pirmieji šūviai iš patrankos, 
kurią šis fabrikas pagamino. 

Tempas amerikoniškas. Numatyta reikiamus pastatus 
įtaisyti per 3 metus. Jau po pusantrų metų didžioji dalis 
buvo baigta. Ir užsimojimai nemenki. Visi fabriko pastatai 
užima 9 ha, o vienas tik didžiausias pastatas 3 ha. Pats 
fabrikas sumechanintas tiek, kad žmonių jam reikėtų kuo 
mažiausia. Didieji kranai geležies ar rūdos didžiulius ga- 
balus pritraukia milžiniškais magnetais ir nukelia ten, kur 
reikia. Varomoji energija svarbiausia žemės dujos. 

Žemės dujų šaltiniai yra iš Jasli apylinkių nuo Pakarpa- 
tės. Į čia jos gabenamos vamzdžiais ištisus 180 kilometrų. 
Jos pajėgia labai daug. Nuo pat pradžios jų jėga 100 atmo- 
sferų, o atėjusios tuos 180 kilometrų vamzdžiais dar te- 
beturi 15 atmosferų. Tokios jėgos pakanka fabrikui varyti. 
Jeigu ne žemės dujos, reiktų čia dienai 40 vagonų anglies. 
Dėl to ir apylinkėje nuo kaminų jokių dūmų. Visas fabrikas 
kažkaip romantiškai susigyvenęs sykiu su nedidelėmis čia 
pat prie durų ar pasieniais augančiomis pušaitėmis. Sakai 
taip kvepia, ir šiluma tokia sausa. 

Beveik kaip neblogam kurorte. 

— Atidarykit čia turistinį kurortą, — dviprasmiškai 
pasiūlyta, matant, kaip stropiai fabrikas saugojamas nuo 
negeistinų akių. 

— Manau, kad lankytojų turėtume per daug, — 

šyptelėjo supratęs pasiūlymą palydovas. Ir tikrai patekti į šią 
vietą ne bet kas gali. Tik išrinktieji. Ką gi: ne bet kieno akim 
čia žiūrėti — juk čia gaminamas ne koks paprastas, bet tau- 
rusis plienas, kuris reikalingas ypačiai stipriems ir lengviems 
pabūklams. Tik šitas fabrikas ir buvo pirmasis Lenkijoj, 
kuris apsiėmė gaminti turbinas. 

Darbininkams čia pastatytas ištisas namų kvartalas. Jie 
moka už butelius po 25—30 zl., o uždirba priklausomai nuo 
specialybės. Kitoj pusėj palikta vietos privačių namų sta- 
tybai — miestui, kuris suplanuotas išaugti iki 50,000 
gyventojų (o prieš pustrečių metų tebuvo tik pušynas!) 
Darbininkų vaikams pastatyta gimnazija. Tai irgi statybos 
tempo rekordas. 

Pradėjo statyti, pabaigė, įrengė, paruošė mokymo 
darbui per 120 dienų! 

Didžiuliai plotai aptverti ir saugojami Mielce. Ten 
lėktuvų fabrikas su daugeliu statinių. Kiti dar nebaigti, bet, 
matyt, didelių užsimojimų ir tempo. Vienas fabriko skyrius 
dar tik įrengiamas, o jau kituose eina pati lėktuvų gamyba 
atskiromis dalimis, iki gaunas didžiulis greitas (apie 430 km) 
bombonešis. 

Tokis pat fabrikas, tik jau senesnis, yra prie Varšuvos. 
Ten pamatėm jau išsiritusius iš to tarškančio, barškančio, 
kaukiančio lizdo plieninius paukščius. Ištisą keliasdešimtį. 
Keliasdešimtį pamatėm jų sutūpusių karo aerodrome, kelio- 
lika nardančių figūras ore. Naikintuvai, žvalgybiniai, bombo- 
nešiai... ką čia bežinosi jų visus vardus, patsai vos kele- 
tą kartų pakilęs į orą. Ką apie jų mechaniką nusimanysi, 
jeigu lėktuvo motore esą 10,000 dalių, o visam lėktuve 
15—20,000. 

— Kai pripratau skraidyti, tai nemainyčiau aviacijos į 
jokią kitą tarnybą, — pasakojosi leitenantas, jau 9 metus 
skraidęs. 

— Jeigu lėktuvas ir lakūnas yra paruošti, po aliarmo 

lėktuvas gali atsidurti nuo žemės jau 1000 metrų aukštyje 
per 2 minutes. 

Be jokio triukšmo, be dulkių radom Lignozos dirb- 
tuves. Gal dėl to, kad darbas buvo baigtas, o gal dėl to, kad 
šitas fabrikas ir jo produktas apskritai nemėgsta triukšmo ir 
nervingumo. Net žmoguje susitvenkusi elektra jam pavo- 
jinga. Kad nuo žmogaus rankų nesusikrautų bent kiek 
elektros bevarstant duris, durų rankenos turi laidus tam mi- 
kroskopiškajam elektros kiekiui į žemę nuleisti. Tai 
cheminis fabrikas, kuriame gaminamos įvairios sprogsta- 
mosios medžiagos. Tik 1937 čia pirkta 600 ha miško. Planas 
numatė visus darbus pabaigti per 4 metus. Pradėta statyti 
tų pat metų rudenį, o dabar jau 604 įvykdyta. Pridygo 
miškas namelių, gražiai išrikiuotų, nematomų iš viršaus, ne- 
pakylančių aukščiau pušelių, bet tokių pavojingų, reikalau- 
jančių sau didžiausios ramybės, o patys didžiausią neri- 
mastį kelia kitiems. Na, ir su didžiausiu atsargumu, net su 
skoniu viskas įtaisyta. Sako, nelaimių atsitinką net mažiau 
nei šiaip fabrikuose. 

Tik dalis svarbiausių pramonės įmonių teko apžiūrėti. 
Visur betgi buvo pažymėta, kad tai grynai pačių lenkų ini- 
ciatyva tos pramonės kūrybai. Ir medžiaga fabrikams vis 
sava. Savi ir žmonės, inžinieriai, technikai, darbininkai. 
Pažymėtina, kad beveik prie visų matytų fabrikų yra tos 
specialybės mokyklos. Jose paruošiami šiam fabrikui spe- 
cialistai darbininkai. Jose pripratinami darbininkai savo 
amatą pamėgti. Fabrikų rajone yra įtaisyti darbininkų namai 
su salėmis, su aikštėmis sportui; daug kur teko pastebėti 
vaikų darželius; teko pastebėti prie paties fabriko ambu- 
latorijas su įvairiausių ligų kabinetais, kuriose aprūpinami 
susižeidę ar šiaip susirgę darbininkai ir jų namiškiai. Ar 
visuose fabrikuose taip — sunku pasakyti. Ar visais atžvil- 
giais darbininkai aprūpinti — irgi nepatyriau. Matyti, be 
abejo, ir kaip darbininkai pertraukų metu čia pat darbo 

vietoje, susuodę, suodinomis rankomis išsitraukia duonos 
su dešra ar sūriu ir kanda užsigerdami iš butelio arbatą... 
Pasakytum, nehigieniška. Visko turbūt yra. Tik vėl pažy- 
mėtina, kad šitame Copo rajone visa pramonė atrodo nau- 
ja, ji daugiau mechanizuota, ji mažiau turi darbo rankų, bet 
didesnius patogumus joms yra įtaisiusi. Prisitaikindama betgi 
karo pramonei, produkciją ji yra padidinusi. Daugiau dėl to 
pareikalavusi ir darbininkų. Šitokiu būdu bent kiek išspren- 
džiamas ir tas bedarbių klausimas, kuris Lenkijoj buvo visa- 
dos opus. Iš smulkių ūkių, ypačiai Lenkijos rytuose, darbi- 
ninkai pereina į pramonę. Kuriant pramonę, auga vėl 
miestai, kurie pareikalauja daugiau ir žemės ūkio gaminių 
savo gyventojams maitinti. Taigi čia susipina ir ekonominė, 
ir socialinė, ir militarinė strategija. 

Šiai kombinuotai strategijai reikalingi kapitalai. Čia ir 
turi ateiti į pagalbą Anglijos pinigai. Dėl jų paskolos ir 
vedamos derybos. Jei anglai siūlė iš pradžių paskolą prekė- 
mis, tai greičiausiai jie sutiks duoti ir pinigus, kurie lenkams 
tik ir reikalingi, nes prekių patys prisigamina. Ne dėl gerų 
akių anglai sutiks, o dėl to, kad Lenkijos stiprumas dabar 
reikalingas Anglijai, jei ne Vokietijai sugniužinti, tai bent jai 
gąsdinti. Ar nepakeis Anglijos pirkliški interesai savo meto- 
do (remtis šiuo tarpu Lenkija) — tai klausimas, nuo kurio 
atsakymo priklausys ne tik paskola Lenkijos pramonei, bet 
ir pačios Lenkijos ir rytų Europos likimas. 


PUSĖ MILIJARDO ZLOTŲ PRIE JŪROS 


Uostas ir Jūratė 


— Gaila, labai gaila, kad nebuvai. Tamsta būtum paži- 
nęs naujosios Lenkijos užsimojimus, — gailavo Lenkijos 

pareigūnas prieš ketverius metus, patyręs, kad tada va- 
žinėjom po Lenkiją ir nepamatėm Gdynės. — Pamatęs 
būtum tamsta, kaip iš nieko atsirado miestas. Va, tuščias 
laukas buvo, beveik durpynas, o dabar ten stovi tikras 
miestas, modernus, lenkų rankų, taip, pačių lenkų pasta- 
tytas. Ne tik vokiečiai moka didelius daiktus daryti... 

Dabar jau pranėrus su smalsiomis akimis pro Dancigo 
senus įsuodusius mūrus, reikėjo galutinai pripažinti, kad 
Gdynė tikrai yra ir naujas uostas, ir naujas miestas, arba, 
kaip vienas pavadino — taškas, pro kurį laužiasi Lenkijos 
eksporto bei importo spinduliai. 

Uostas specialiai darytas ir tebedaromas. Natūralių 
sąlygų čia nebuvo. Nei upės, nei didesnės įlankos. Reikėjo 
kasti jūros krantus ir įsileisti vandenį. Reikėjo pilti pylimus, 
molus į jūrą. Supiltas tiesiog naujas krantas į jūrą 70 metrų. 
Vietomis ir dabar tebekasama, o durpėtos žemės pilamos į 
laivus, gabenamos ir verčiamos į jūrą. Uostas plečiamas. — 
Čia turistų baseinas, čia pramonės, čia Indijos, čia 
Amerikos baseinas... — aiškino pareigūnas, beplaukiant 
motorlaiviu per Gdynės uostą. 

Uostas, be miesto, kaštavęs apie pusę milijardo zlotų. 
Jis aiškina, motoras puškuoja, ant molo žuvėdrų siluetai 
išsirikiavę, kaip stogo žirgeliai. Paryčio danguje sustingę toli- 
mų garlaivių dūmai. Vieni nespėjo dar įplaukti. Kiti ir ne- 
įplauks. Palauks tik, iki jiems pristatys nuo kranto anglies, ir 
leisis toliau. O anglims krauti įtaisytas milžiniško sku- 
botumo aparatas. Pririeda prie jo geležinkelio bėgiais va- 
gonas. Aparato kabliai jį pačiumpa. Pradeda kilti vagono vi- 
sas šonas, iki ratai beveik viršuj atsidūrė. O iš vagono 
išbyrėję anglys susiskirsto į mažus vagonėlius, kurie au- 
tomatiškai nenutrūkstama eile, kaip diržu, eina iki laivo ir 
ten iš viršaus, kaip iš rankovės, rieda į vidų. Ir visa ta 
procedūra trunka maždaug tiek, kiek čia reikia jai aprašyti 

—- vieno vagono įkrovimas ar iškrovimas 3—4 minutes. Per 
valandą iškrauja 20 vagonų, kuriame yra po 30 tonų. Viskas 
mašinos! Kiek čia kitados būtų reikėję darbo rankų!... 

— Šiandien uoste yra 56 laivai, — aiškina žmogus iš 
uosto valdybos. — Kasdien apskritai įplaukia ir išplaukia 
apie 30. 

Atplaukiantieji iškrauja čia prekes ar iš čia pasiima. Dėl 
to įtaisyti didžiuliai (bent lietuvišku matu matuojant) san- 
dėliai. Didelis juose gali būti turtas. Štai medžio prekių esą 
šiuo tarpu už 10 mil., medvilnės už 20 mil. zlotų. 

— Štai šaldytuvas. Didžiausias Europoj. Telpa 1200 
vagonų. 

— O žiurkių nėra? — iš didžiųjų materijų buvo nu- 
trauktas aiškintojas į smulkiuosius gyvius, kada prieš akis 
pasirodė eilių eilės maišų javų. 

— Atsiranda. Su jomis kovojama pirmiausia laivuose, 
nes iš laivų jos atgabenamos į sandėlius. Sykį per metus 
kiekvienas laivas iš pagrindų nuo žiurkių valomas, — buvo 
atsakyta į staiga kilusią žiurkių problemą. 

Perbėgimas per griežtai saugojamą karo laivų doką ir 
dirbtuves, palandžiojimas po povandeninio laivo vidurius su 
konkrečia išvada: storas ir ilgas netinka į povandeninių laivų 
jūrininkus, — ir akys krypsta jau į patį miestą, išsidriekusį 
ant kranto viso iki 20 km, o pločio iki 3 km. Prieš 20 metų 
čia buvo durpynai. Gyventojų buvo 200—300. Dabar jau 
120,000. Nuo jūrų pusės vaizdas vientisėja. Namai stiebias į 
viršų, iš tolo susispaudę, be medžių, kaip kokios uolos. Įsi- 
komponavęs visas miesto masyvas į tamsiažalį foną. Iš kai- 
rės miškas iki pat jūros. Miškas riečiasi kalvelėmis aplinkui 
miestą. 

— Trūksta dar mums užsimojimo ir plano, — kalba 
vienas aukštas pareigūnas, rodydamas į namus ir jų san- 
tvarką. 

— Ne užsimojimo. Tie 5—6 aukštų namai rodo, kad 
užsimojimo netrūksta. Bet, atvirai kalbant, plano tikrai 
trūko; trūko gal net skonio, namus tvarkant ir gatves pla- 
nuojant. Jeigu Gdynė būtų dabar statoma, ji būtų jau 
kitokia, o jos pagrindai padėti juk 1922 metais. 

Eilę dienų bėgiojus, tikras malonumas buvo nusimau- 
dyti Baltijos jūroj, bet į maudykles važiavom keliasdešimt 
kilometrų. Tokių kopų kaip Palangoj nepastebėjom, bet 
krantas geras, smėlis švelnus. Lenkiškajam pajūry vasa- 
rotojų netrūksta. Pasakojosi eilė žmonių iš Varšuvos, kad 
Čia važiuoją paatostogauti. Į pajūrį traukia daugiau kaip į 
Zakopanę; Zakopanėje kalnai su išmargintomis kalniečių 
kelnėmis ir kardinoliškom skrybėlėm, su didžiuliais kirviais, 
pakelėj nustatytais, ant kurių pritaisyti žibintai. Vis tai gražu 
ir originalu. Originalus ir viešbutis kalno viršūnėje su vaizdu 
į miestą. Dieną kaip dieną, bet naktį po savo kojomis pa- 
matai tikrai apsivožusį žiemos žvaigždėtąjį dangų. Ne- 
manyk, kad tai miesto žiburiai... O ir viešbučio viduj — 
originalu. Sienos ornamentuotos stilizuotais piešiniais pagal 
liaudies primityvus. Palubės papuoštos liaudies keramikos 
dirbiniais. Salės šulai nėra mūrinės kolonos, bet paprasto 
medžio, dar net su žieve, kurioj išpjaustyti liaudies primi- 
tyvai. Tikras primityvusis kalnų namelis, tiktai galbūt... su 
pačiais moderniaisiais muzikos šlageriais ir šokiais. 

Jauku buvo Zakopanėj. Ir net artima, aplankius Biliūną 
senuosiuose kapuose. Jis ten prisiglaudęs pačiam patvory, 
tik tik pro vartelius įėjus. Lyg ir laikinai, kad pakilęs galėtų, 
nieko nekliudydamas, pro vartelius išsmukti ir atsikelti į 
Šventosios kalnelį... 

Zakopanę teko prisiminti šalia pajūrio kurortų. Prisi- 
minti tam, kad pajustum kontrastą. Kiek Zakopanėje akį 
veria vietinis koloritas, etnografija, tiek pajūris atrodo „,nu- 
tautęs“ suinternacionalėjęs — nes čia viskas taip, kaip ir 

šimtuose kitų pajūrio vietų. Nebent trūksta vakarietiško rafi- 
nuotumo. Čia ir didesnis maštabas kaip, pavyzdžiui, kitame 
Lenkijos kurorte Visloje, kur viskas įtaisyta jaukiai, elegan- 
tiškai, su puikia vaikų sanatorija 750 metrų aukštumoj nuo 
jūros paviršiaus, bet mažesniu, šeimyniškesniu mastu. Pajū- 
rio kurortas nustebino ne tik didesniais užsimojimais, bet 
ir... „lietuviškumu“. — 

— Važiuosim į „Juratą“... — Taip pavadintas ku- 
rortas. 

— Juratos terminas Lenkijoj išpopuliarėjęs. Yra ir 
kinoteatrų „Juratų“, — paaiškino vienas žurnalistas 
papasakojus, kad tai vardas lietuviškos legendos perso- 
nažo... Vardo paslaptis paaiškėjo — kurorto direkcijos 
pirmininkas yra kunigaikštis Radvilas. Jis gi iš Lietuvos. Jis 
myli Lietuvą. Jis ir vardą davė... Jis dalyvavo mūsų 
vakarienėj, jis tauriai jaudinosi, sakė kalbą, rodė simpatijas 
Lietuvai ir savo asmeniniams Lietuvoj pažįstamiems... Bet 
su savo dvasia, idėjomis, jausmais jis yra likęs senovinės 
Lietuvos-Lenkijos, unijinių laikų koncepcijos mohikanas, 
kaip ir daugelis senesniosios ir net jaunesniosios šviesuo- 
menės Lenkijoj... 

Ir kai grįžtant vėlyvą vakarą motorlaivis monotoniškai 
skrodė tylią jūrą, kai modernioji Gdynė subėrė žiburius į 
vandens paviršių, kai grasinantieji dešimtys prožektorių ieš- 
kojo padangėse paslaptingų pavojų, pasiryžę saugoti savo 
vienintelį išėjimą į jūrą, tą savo importo eksporto centrinį 
tašką, — kilo mintis: tiek pažangos ir tempo lenkų paro- 
dyta visose srityse, kodėl gi daugelio jų dvasioje taip su- 
stingo suakmenėjo lietuvių lenkų santykiavimo koncepcija? 

PO KROKUVOS ŽENKLU 


Erelis ir Vytis 


Per mažai matėm Lenkijos, kad galėtume apie visas jos 
gyvenimo sritis įspūdžius fiksuoti su tvirtesne ranka. Daug 
ko visai nematėm. Daug kur tik nosį kyštelėjom. Dviejų sa- 
vaičių, pasirodo, neužtenka viskam... Apie teatrą spręsti iš 
vieno spektaklio negalima, nes žinau, kad Varšuvos drama 
yra geresnė, negu būtų galima manyti iš matytosios 
verstinės pjesės. 

Per tautinio meno muziejų naujuose puikiuose rūmuose 
bėgte perbėgom. Net vardų dorai nepastebėjom. Nespėjorn 
susidaryti iliuzijos, kad leidžiame pro akis specialiai lenkų 
meno vaizdus. Pirmu pažvelgimu menas atrodo toks inter- 
nacionalus. Skirias ir nuo čia ne tiek vienos tautos menas 
nuo kitos tautos, kiek vienos epochos nuo kitos epochos 
meno. Tik gilesnis įsižiūrėjimas išryškintų individualius tau- 
tinius bruožus... 

Į dainininko Kiepuros koncertą (Katovicuos) įgriuvom 
tik pačiam viduryje ir pabėgom galo nelaukę. Ne dėl to, kad 
žaibavo ir grasino lyti, ir ne dėl to, kad dainininkas nebūtų 
patikęs, bet kad turėjom bėgti vis pirmyn. Tespėjom tik 
įsiklausyti, kad porą dalykų jis su nuoširdumu ir su įsijau- 
timu dainavo — tai pažymiu, nes jam paprastai prikaišio- 
jama, kad jis bravūriškai dainuoja. Kad su publika ko- 
ketuoia, su ja pasišūkauja — tiesa. Kai po vienos dainos 
mergytė atnešė jam gėlių, kažkas iš publikos šūktelėjo dai- 
nininkui, kad mergaitę pabučiuotų. Pasilenkęs pakštelėjo į 
vieną žandžiuką. 

— Dar! — iš publikos. Pakšt į antrą. Paleido mergaitę 
ir, bežiūrėdamas į gėles, pradeda besijuokiančiu veidu 
sąmojus: 

— Gėlės raudonos, ir mano kaklaryšis raudonas! — 
Vadinas, reikia juoktis. 

— Jasiau, pasakyk ką nors, iš ko galėtume pasijuokti! 
— šūktelėjo kažkas iš mažųjų. O kai bėgom į stotį iš vieš- 
bučio, to paties, kuriame buvo apsistojęs ir Kiepura, radom 
jį grįžusį jau iš koncerto ir iš savo balkono miniai gatvėje 
prakalbas besakantį su gausingais „„Niech žyje“. Jau tik 
kelyje girdėjom, kad Kiepura kilęs netoli nuo Katovicų, o jo 
tėvas — kepėjas: Ten dabar Kiepura turįs vilą ar viešbutį, 
pavadintą Patria. Turbūt dėl to Zakopanės lėlių teatre 
Kiepuros lėlė imitacija kalbėjo: 

— Aš myliu tris daiktus: Patriam, Martam, Poecu- 
niam. 

Vis dėlto Kiepura paaukojo savo kraštui 50,000 zlotų 
ginklų fondui. Antrus penkiasdešimt jis pažadėjo ,,uždai- 
nuoti“ tuose propagandiniuose koncertuose. Žinoma, kas 
neturi silpnybių; juo labiau menininkai. Kiepuros silpnybių ir 
patys lenkai neslepia su ironija vartodami net tenoro 
vardą... 

— Ech, jau tenoras... 

Taigi štai, tik kokie skurdūs mūsų muzikaliniai paste- 
bėjimai, nenorint gilintis į muziką, pažintą iš literatūros ar 
kur kitur. 

Nedaug kas pastebėta ir kaimo ūkio. Tik Poznanės 
apylinkėse gavom pasižiūrėti pieno perdirbimo fabriko. Ten 
užsukom ir į porą ūkių vidutiniško didumo, maždaug po 15 
ha. Trobos mūrinės; gyvenamojoj troboj švaru; beveik 
miestiškas stilius. Bet mūsų ūkio specialistai konstatavo, 
kad mokesčius jie moka, nepalyginti, didesnius už mūsų 
ūkininkus. O čia rašančiam mažiau imponavo tas ūkio 
trobų sugrūdimas į vieną vietą. Tatai daro ne tiek taupumo, 
kiek skurdumo įspūdį pripratusiam prie lietuviško plataus 
suvalkietiško išplanavimo. Spręsti apie lenkišką ūkį čia Poz- 
nanėj dar labai sunku būtų ir pačiam lenkui, nes nežinai, 

kur baigiasi vokiškojo administravimo palikimas, kur prasi- 
deda jau lenkiškieji laimėjimai. Pagaliau ir ūkiniai laimėjimai 
nevienodi visoj valstybėje. Rytuose, aišku, skurdžiau, ten ir 
ūkiai smulkesni. Vakaruose, Poznanės apylinkėse, gyvena 
stambieji žemės savininkai. Ten visa kultūra aukštesnė, 
geresni ir ūkiai. Kai kurie dvarai jau žemės reformos 
paliečiami. Nejudinamoji žemės norma yra 180 ha. Prie jos 
dar gali būti pridėta, atsižvelgiant į ūkio pažangumą ir kt. 

Daugiausia vis dėlto šioje kelionėje teko žŽiūrėtis 
pramonės; suprantama, ir pramonė yra intensyvesnė ir gau- 
sesnė vakarinėje dalyje nuo Varšuvos. Pati geroji pramonė 
ir pačios gerosios kitos vietos buvo mums parodytos. Kitaip 
ir būti negali. Juk ir mes nevežam svečią į šiukšlynus ar pas 
skurdeivas. Rodom tai, ką turim geriausio. Tiktai kartais 
tariamės rodą puikius dalykus, o iš tiesų parodome savo 
apsileidimo pavyzdžius (Zapyškio senutė bažnyčia, prišiukš- 
linta, nerestauruota!). Svarbu tačiau, kad lenkai turi ką 
parodyti — savo tikrų neabejotinų laimėjimų pademonst- 
ruoti. Iš jų, kaip iš laimėjimo viršūnių, galima daryti bend- 
resnių, sintetiškesnių išvadų apie pačios tautos dvasią, su 
kuria ji eina į gyvenimą ir kuria naująją Lenkiją. 

Jeigu populiarus buvo pasakymas  „Polnische 
Wirtschaft“, kuriuo neigiamai charakterizuojama lenkų 
tvarka, tai jo neigiamoji prasmė šiandien maža. Gdynė, 
Poznanė, o ypačiai lenkiškosios produkcijos Copo statiniai 
įtikinamai kalba, kad jau nyksta senoji Lenkija, atsirėmusi į 
dvarus ir dvarininkus, su apsileidimu, su netvarka, su aukš- 
tu įsivaizdavimu — žodžiu, su gyvenimo stagnacija. Nau- 
jojoj Lenkijoj vis reikšmingesnė pramonė. Jos luomo atsto- 
vas — darbininkas labiau vertinamas kaip žemės ūkio 
žmonės. Darbininko socialine padėtimi rūpinamasi daugiau 
kaip ūkininko, kuris, atrodo, tebėra dar mažai respektuo- 
tas. Socialinės globos institucijos turi gražių pavyzdžių, į 
kuriuos gali orientuotis ir kitos vietovės, kiti fabrikai, kur 

socialinis klausimas tebėra neišspręstas ir darbininko 
gyvenimas skurdesnis. 

Drįsiu teigti, kad naujojoj Lenkijoj į gyvenimą yra 
įsiliejusi jaunesnioji visuomenė, pasakytum, šviesuomenė. 
Inžinieriai atsakinguose darbuose, palyginti, jauni, bent, 
atrodo, jaunai samprotauja. Naujuosiuose fabrikuose jauni ir 
darbininkai. Yra atsiradę specialistų ir, svarbiausia, savo 
darbą pamėgusių ir jam visa dvasia atsidavusių (pal. Pozna- 
nės miesto parkų tvarkytoją!). Šitas naujų jėgų įsiliejimas, 
ypačiai baigę mokslus ar šiaip išaugę jau pokarinėj Lenkijoj 
inteligentai keleriais paskutiniais metais prie tradicinio 
temperamentingo, gal net bravūriško užsimojimo bei entu- 
ziazmo yra pridėję sistemingumą ir tempą. Sistemos ir 
tempo dabar naujojoj Lenkijoj negalima nepastebėti. Su juo 
tenka skaitytis. 

Pastebint šitokią pažangą lenkų charakteryje ir tokį 
charakterį besireiškiant ypačiai ekonominio gyvenimo 
kūrime, nuostabus atrodo ideologinis daugelio susikonser- 
vavimas ir sustingimas politinio gyvenimo suvokime ir prak- 
tikoje Lietuvos atžvilgiu. Jau pereitą kartą buvo pastebėta, 
kad visi sutiktieji lenkų žmonės rodo didelės simpatijos 
Lietuvai. Tačiau tos simpatijos taikomos ypačiai senajai 
Lietuvai, su pasakytomis ar nepasakytomis reminiscenci- 
jomis į unijinius laikus. Eiliniai šviesuomenės žmonės sakosi 
nesuprantą, kaip lig šioliai galėję būti nesusipratimų tarp 
Lietuvos ir Lenkijos. Abeji turi bendrus priešus ir kovai su 
jais turi eiti išvient. 

— Bet tas ėjimas išvien gali išeiti su vieno skriauda 
antram. O tiek Lietuva, tiek Lenkija turi būti kiekviena in- 
tegraliai nepriklausoma. 

— Žinoma, žinoma, pasiskubina atsakyti vienas inži- 
nierius atsargos karys, — nepriklausomos, tik galėtų būti 
federacija bent su bendra kariuomene priešams atremti... 

Ir šitokia koncepcija tebėra populiari senosios kartos 

žmonėse. Radikalią reviziją savo mintyse tėra padarę ne- 
daugelis jaunosios Lenkijos atstovų. Bet tokių yra, ir jų skai- 
čius turės augti. Tie nedaugelis, pasako, norėtų tokių san- 
tykių su Lietuva, kokius jie turi su Estija, su Rumunija. 
Tačiau ir jie prisipažįsta, kaip jiems buvo nelengva savo 
Mintyse pasikeisti, būtent, atsisakyti nuo tradicinių pažiūrų, 
su kuriomis nuo pat mažens jie buvo susigyvenę. 

— Mes augome literatūros įtakoje. Šimtai tūkstančių 
knygelių juk mums kalbėjo apie Lenkijos ir Lietuvos bendrą 
istoriją. Kaip jūs kurį laiką praeities idealizavimu gyvenot, 
taip ir mes; o tie bendro gyvenimo laikotarpiai buvo vaiz- 
duojami tokie didingi, imponuoją. Žinot, nelengva pereiti į 
kitą platformą... Šiandien mes intelektu suprantam naują 
padėtį, bet širdimi mes daugiau sentimento jaučiam Lietuvai 
nei kam kitam... 

Lietuvos Lenkijos bendro gyvenimo psichologija juo 
labiau suprantama, pasižiūrėjus Krokuvos. Senosios Kroku- 
vos kiekvienas namas yra Lenkijos istorijos gabalėlis. 
Ypačiai karalių pilis Vavelis. Čia akivaizdu karalių gyvenimo 
paveikslai su jų valstybinio ir šeimyninio, netgi intymiojo 
gyvenimo pėdsakais. Jie parodyti taip, kad susidarai iliuziją, 
jog čia buvo susitelkęs pats Lenkijos ir visos tautos bran- 
duolys. 

O jis visur apgaubtas sykiu Erelio sparnais ir Vyčio 
kardu užsimotas. Niekur taip gausiai nerasi Vyčio ir Erelio 
drauge kaip Krokuvoj. Net Vilniuje. Ir ne tik Vavelyje, bet ir 
atskirų miesto namų sienose ar vartuose. Ir ne vien tolimą 
praeitį vaizduojant, drauge stovi Erelis ir Vytis, bet ir čia pat 
dar neataušusius, dar krauju ir aistromis tebegaruojančius 
įvykius. Antai, maršalo Pilsudskio kripta atskirta nuo lanky- 
tojų geležinių virbų vartais. Tų vartų vienoj kertėj Erelis, 
kitoj — Vytis. Tai jau dabartinių laikų darbas. Tos pačios 
emblemos, tad, reikia manyti, ir toji pati jomis išreikšta 
ideologija. Tiesa, galima būtų aiškinti, kad tokis Lietuvos ir 

Lenkijos emblemų sujungimas išreiškia paties Pilsudskio 
politinę ideologiją — sukurti istorinę Lietuvą su trimis kan- 
tonais (Kauno, Vilniaus, Minsko), kur faktiškai dominuotų 
lenkų kultūrinė įtaka, ir prijungti ją federaliniais ryšiais prie 
Lenkijos. Nors maršalo Pilsudskio daugelis klaidų šiandien 
matomos, tačiau jo kultas tebėra didelis. Rūpestingai yra 
laikomi maršalo kambariai, efektingai yra paskendęs jo 
pašarvojimo kambarys ir dabar tik blankiomis šviesomis 
apšviestas. Ypačiai populiarus kariuomenėj ir jaunuomenėj, 
kuri dalykus mėgsta priimti en bloc be didelio kriticizmo. 

Kada gausios ekskursijos lanko Krokuvą, Vavelį, tiesiog 
būtų nesuprantama, jei tokia jauna, jautri jaunimo dvasia 
neimtų formuotis po Krokuvos ženklu. Čia supranti, kiek 
daug auklėjamosios, tiesiog propagandinės reikšmės turi 
gerai organizuotos ir tinkamai aiškinamos praeities liekanos. 
Praeitis kalba, ir jų įkalbinėjimų neišvenąsi, jei nebus sustip- 
rintas dabarties balsas. O dabartinės Lietuvos balsas Len- 
kijoje dar labai silpnas. Ji menkai tepažįstama. Jos naujas 
charakteris, jos atsiribojimas nuo istorinės Lietuvos su šūkiu 
nuo jūrų iki jūrų, jos pastangos susigūžti etnografinėse 
ribose, jos atsisakymas nuo susidėjimo su Lenkija ar su kitu 
kaimynu, jos neutralumo noras — sunkiai suprantami. Kaž- 
kodėl daugelis yra įsitikinę, pavyzdžiui, kad jeigu esi lietuvis, 
tai jau ir lenkiškai supranti bei kalbi; jeigu nesi susidėjimo su 
Lenkija šalininkas, tai jau gravituoji į Vokietiją ar Rusiją. 
Stoka kontakto, stoka informacijos, propagandos ar kaip 
kitaip pavadinsime, — pačiai visuomenei nedavė progos 
naująją Lietuvą pažinti bei ją suprasti. 

Kai matai, kad Vavelio pilis, kuri dar neseniai buvo pa- 
versta Austrijos kareivinėmis, yra jau laisva, apkuopta ir pa- 
vesta dabar respublikos prezidento dispozicijai bei gar- 
bingiems valstybės svečiams priimti; kai matai, kad 
nesitenkina senoviniais pilies įrengimais, bet juos atnaujina, 
sumodernina, tai kyla mintis, kad galės ir turės būti sumo- 

dernintos ir politinės valstybinės koncepcijos. 

Bet iš 140 kambarių atnaujinta tik 20; pamažu darbas 
eina, pamažu ir mintys keičias... 

Lietuvoj nepastebėsi, kad bažnyčia būtų taip susieta su 
politiniu valstybės gyvenimu, kaip Lenkijoj. Kaip Vavelis, 
lygiai taip ir bažnyčios yra ištisa Lenkijos valstybės poemos 
dalis. Net ir pats Vavelis yra „„pasidalinęs“ pareigas su Čia 
pat pilyje esančia bažnyčia. Vavelis demonstruoja gyvųjų 
karalių gyvenimą, bažnyčia rodo juos mirusius. Bažnyčioje 
ar jos požemiuose yra sudėti karalių, karalienių, palai- 
mintųjų, lenkų dvasios vadų karstai ar bent jiems atminti 
lentos įtaisytos. Čia atgulęs Jogaila, Jadvyga, čia ir Mickevi- 
čius bei Slowackis. Poznanės katedroj, tos Poznanės, kuri 
vadinama Lenkijos bastionu, mums rodo vėl karstus dviejų 
karalių, Lenkų valstybės įkūrėjų. Ten pat pakabinta netoli 
altoriaus ir kardinolo Ledochowskio... skrybėlė, nes jis buvo 
ne tik kardinolu, bet ir kankinys dėl patriotinio darbo. 

Priešais katedrą stovi gotinė, sena sena (tik nevykusiai 
atremontuota) bažnytėlė, į kurios kertinį akmenį nukreipia- 
mas stebėtojo dėmesys. Tas akmuo truputį aptrintas, išbrū- 
žuotas. Ir apgaubia jį patriotinė legenda: čia Lietuvos ir Len- 
kijos riteriai galandę savo kardus, eidami į Žalgirio kovą... O 
iškilmingose pamaldose senoj, kupinoj meno turtų bažny- 
čioje, kuri laikoma tautine Lenkijos šventove, gieda choras į 
Lenkijos karalienę... Lenkų katalikybės lopšyje Gniezne 
mus vėl nuveda į katedrą. Mus sutinka milžiniškų vargonų 
maestriškai grojamas kažkokis himnas. Paaiškino: tai senoji 
giesmė, kurią giedojus Lenkijos Lietuvos kariuomenė, 
eidama į Žalgirio kovą. Ją ypačiai mėgęs šv. Vaitiekus, kurio 
visas gyvenimas su dideliu atsidėjimu, su kruopštumu, kokio 
galėjo turėti vidurinių amžių žmogus, yra išraižytas metali- 
nėse katedros duryse... Pridėkim dar, kad bažnyčių 
paveiksluose, bareljevuose yra įamžinti ne apskritai Bažny- 
čios šventieji, bet Lenkijos ar palaimintųjų, ar karalių, ar 

vyskupų bei didikų gyvenimas. Paradoksais kalbant, galima 
būtų pasakyti, kad Lenkijos bažnyčios „nėra katalikiškos“, 
t.y. visuotinės, o yra „tautinės“, t.y. savo tautos interesus 
reprezentuojančios labiau nei apskritai Žmogiškuosius ir 
dieviškuosius. Kai kur net altorių ornamentikoj teko paste- 
bėti... Vytis. 

Turint prieš akis šitokį Lenkijos bažnyčių charakterį, 
aiškėjo bažnyčios, tikriau, dalies dvasininkų padėties lietuvių 
tautos atgimime. Lietuvių tauta ėjo su aiškia tendencija 
skirtis nuo lenkų, kurie, paprastai dvarininkai, daug kur ir 
daug kuo buvo nuskriaudę ir lietuvį ir mužiką, buvusį bau- 
džiauninką. Bet senesniosios kartos dvasininkų dalis, išėję 
patys iš bajorų ar dvarininkų, pastebėjo, kaip jų matytose 
bažnyčiose yra neatskiriami religijos ir Lenkijos Lietuvos 
reikalai. Tose tradicijose patys buvo išaugę, prie jų pri- 
pratę. Atskirti religinių reikalų nuo lenkiškų savo psichikoj 
nepajėgė. Kas katalikiška, tas savaime jiems buvo lenkiška. 
Kas ėjo prieš lenkus, tas jiems automatiškai ėjo prieš reli- 
giją. Čia ir buvo viena iš priežasčių, kodėl dalis uolių ar 
neuolių, bet mažesnio akiračio dvasininkų savo laiku irgi 
negalėjo suprasti bundančios Lietuvos idealų. Anas religijos 
suplakimas su Lenkijos politiniu valstybiniu gyvenimu 
šviesuomenės sąmonėje lietuvių tautos savarankiškumui yra 
padėjęs nemaža kliūčių. Joms nugalėti reikėjo daug tarpu- 
savio kovos, reikėjo atitraukti daug energijos nuo pozity- 
vios kūrybos, kad lietuvių tauta nusiimtų Krokuvos ženklą 
ir nuo jo laisva žengtų savu keliu... 


1939. 

PAPILDYMAI 


STASYS ŠALKAUSKIS 


SILUETAS 


Man teko pažinti prof. St. Šalkauskį nuo 1922 rudens. 
Iš pradžių kaip jo studentui. Nuo 1933 kaip jo jaunesniajam 
kolegai universitete. Nuo bolševikmečio, kada buvo uždary- 
tas Teologijos-filosofijos fakultetas, Šalkauskis persikėlė į 
Vilnių. Tenai teko jį lankyti daug sykių, jau vis sirguliuojantį. 
Paskutinį kartą jį mačiau Šiauliuose, jau karste, prie kurio ir 
teko jį atsisveikinti akademinių draugų vardu. 

Lyg pratęsdamas aną atsisveikinimą, šiandie pasirinkau 
metodą ne vedžioti klausytojus po velionio gyvenimo datas 
ar po jo knygų gilmenis, o tik atmintyje išlikusiais įspūdžiais 
ir sukylančiomis nuotaikomis nupiešti velionio siluetą, šviesų 
siluetą, įvairiuose fonuose. 


I. Akademiniame fone 


1. Noriu pirmiausia pažiūrėti į Šalkauskį kaip studentas 
į profesorių. 

a) Auditorija sausakimša. Pritūpę klausytojų ant 
pakopų katedros, iš kurios ramiai, lygiai, vienodai, kaip pla- 
čios, gilios upės vandenys, teka profesoriaus žodžiai. Teka 
kondensuotai, nuosekliai kaip matematikoj. Teka be digre- 

sijos, be sentimento ar entuziazmo prasiveržimo. Sausas, 
kietas mokslas. Galbūt dėl to, kad tai logika, filosofijos 
sistema, kultūros filosofijos įvadas, pedagogikos sistema. 
Gal dėl to, kad per tą akimirką nesuspėji nusileisti į visas 
beriamų tiesų gilumas. 

Pradedančiam sunku, kad nespėja visko užsirašyti. O 
išmesti čia, rodos, nėra ko. 

Nučirškia pagaliau skambalas. Profesorius ramiai užver- 
čia lapus, linkteli auditorijai ir tuo pačiu ramumu, kaip buvo 
skaitęs, išžinąsniuoja pro pašokusius nuo mokytojo kojų 
klausytojus. 

Dabar studento išvargusi nuo užsirašinėjimo ranka 
pailsės. Ir įsitempti nereikės, kai iš eilės nueisi į prof. M. Rei- 
nio psichologijos paskaitas, kurios po Šalkauskio atrodys 
tokios suprantamos ir nesunkios. 

b) O vieną sykį, prisimenu, ėmė profesorius ir iškrypo 
iš savo kurso temos. Net visą valandą prakalbėjo. Apie 
demokratiją, revoliuciją, laisves ir kitus dalykus ryšium su 
gruodžio 17 dienos perversmu, kurio pasisekimu svaigo jau- 
nimo galvos. Po paskaitos dalinosi studentai žviląsniais, 
kurie reiškė: tai va, matai, gavom. Bet tarp savęs nedisku- 
tavo: mėgstama dalintis džiaugsmu ir laimėjimu, bet nepasi- 
sekimas ir nesulauktas tam nepritarimas geriau tylomis 
nuryti. Profesoriaus žodžių argumentacijos studentai negalė- 
jo sugriauti, bet širdyje su išvadomis nenorėjo sutikti, nes 
gyveno artimaisiais laimėjimais ir juos tematė, o profesorius 
buvo parodęs tolimuosius, dar ateity tų įvykių pralaimėji- 
mus, sykį nusikaltus principui... 

Praeis keletas metų, ir tie, kurių simpatijos buvo su- 
kilimo pusėj, gal bus pakeliui į koncentracijos stovyklas, o 
tas pats prof. Šalkauskis rašys asmeninio pobūdžio laišką 
prezidentui Smetonai. Jau dingo iš atminties to laiško 
turinys, bet tebeliko įspūdis — lyg tai būtų buvęs Jono, 
atgailą skelbiančio, pamokslas Erodui. Jono likimo Šal- 

kauskis nesusilaukė, bet atsakymo taip pat, nes prezidentui 
esą tokiu tonu nerašoma. 

c) Fakultetas mėgo pinti artimesnius, kolegiškus ryšius 
tarp dėstytojų ir klausytojų. Buvo tradicija metus pradėti 
susipažinimo vakaru, metus baigti fakulteto gegužine ar eks- 
kursija. Šalkauskis jų nepraleisdavo. Net paskesniais laikais, 
kada jo sveikata jau buvo nusilpus. Imdavo jis su savim 
sudedamąją kėdutę, kad miške ar pievoje galėtų atsisėsti, ir 
vykdavo, nors jam tikrai nebuvo tatai lengva. 

Nei fakulteto pobūviuose, nei ateitininkų tradiciniuose 
baliuose jis nei šokdavo, nei žaisdavo. Čia artesnio 
momento su studentais nesusidarydavo. Studentai lyg jautė 
per didelį atstumą tarp savęs ir jo. Tačiau iš kampo ar 
paskiau nuo savo kėdutės miške jis stebėdavo visus tuo 
pačiu draugišku, atviru šypsniu, lyg jis būtų su kiekvienu 
kalbėjęsis akis į akį, aktyviai visame pasilinksminime daly- 
vavęs. Jis tikrai dalyvavo savo širdimi ir galva, nes pasi- 
linksminimų reikalu buvo ir atskirą straipsnį paskelbęs apie 
moderniuosius šokius. Pasisakė prieš jų vartojimą ateiti- 
ninkams moraliniais motyvais. 

Ir šiuo neigiamu nusistatymu dėl moderniųjų šokių ne 
visam jaunimui Šalkauskis galėjęs įtikti. Sykį pas prof. kan. 
P. Kuraitį, kalbantis apie šokius, A. Pabedinskas, vienas iš 
temperamentingiausių to meto šokikų, mušdamas kumščiu 
sau į krūtinę, pagrindinius prieš moderniuosius šokius argu- 
mentus griovė savais pergyvenimais: 

— Patikėkit, profesoriau, kai aš šoku, man jokios 
nemoralios pagundos neateina. — 

Būdavo vienas kitas atvejis, kai ateitininkų baliuje, Lais- 
vės al. 3, dalyvauja Šalkauskis, Kuraitis, skamba valsai, 
valsai ir vėl valsai. Tik staiga kažkoks nelabasis įsisuko į 
orkestro instrumentus, ir jie ima linkčioti, kraipytis, trau- 
kytis ir pypauti. Tie gundantieji balsai pačiumpa vieną kitą 

nedrąsiai ir įsiūbuoja visą salę. Žiūrėk, jau Šalkauskis išėjęs. 
Jam gerai, kad jo čia nėra. 

O atsitiko, kad vieną kartą prof. Šalkauskis iš arčiau 
prie studentų priėjo. Tai buvo jo vedybos su jo studente 
Julija Paltarokaite. Visiem tai buvo didelis nustebimas. Ne 
vieno akyse Šalkauskis ir aureolės neteko. Mat garbinamą 
žmogų didesnė ar mažesnė visuomenė nori totaliai nu- 
savinti ir laikyti jį ant pjedestalo tik sau, nesutikdama, kad 
jis turėtų savą gyvenimą ir būtų sau žmogumi. 

2. Pakeičiu stebėjimo punktą ir žiūriu į Šalkauskį kaip į 
vyresnįjį kolegą akademiniame gyvenime. 

Teologijos-filosofijos fakultetas, kuriame dirbome, tada 
buvo dvilypis. Fakulteto praktikoje ir net jo posėdžiuose 
visada buvo jausti šitas dvilypumas, skirtinga dvasia. Saky- 
davom: teologų ir filosofų. Skirtumas buvo toks, kaip tarp 
žmonių, kuriuos vadinam konservatoriais ir reformistais. 
Antroji grupė visada buvo griežtesnė sau ir studentams. Ji 
reikalavo iš profesūros tinkamo akademinio aukščio jų 
paskaitoms. Ji reikalavo iš jų moralinio visuomeninio aukš- 
čio. Ji reikalavo bendradarbiavimo su studentais ir naujų 
metodų. Nesakau, kad to nereikalavo pirmoji grupė. Saky- 
kim, kad ji visa tai jau turėjo ir nesijautė tų reformų 
reikalinga. Būdinga tik filosofams, kad čia žymi dalis buvo 
jaunojo, dėl to ir dinamiško personalo. Šalkauskis visada 
buvo su jais. 

Būdavo po posėdžio šitie filosofai dar susimeta į Astą 
ar Lobyną ir tęsia „privatų posėdį". Čia bevakarieniaujančius 
ir beposėdžiaujančius jei pamatydavo kas Šalkauskį, Kurai- 
tį, Dielininkaitį, Grinių, Ivinskį, Maceiną, kartais vysk. Reinį 
ir Pankauską, žinodavo, kad tą dieną buvo fakulteto tary- 
bos posėdis. Čia būdavo aptariamos gyvenimo aktualijos, 
kurių sprendimai dažnai nuriedėdavo paskui į visuomeninį 
gyvenimą. 

Kai 1939 buvo renkamas naujas rektorius, Šalkauskis iš 

anksto savo kandidatūrą atsiėmė. Filosofų jaunimas tuo 
nebuvo patenkintas. Tą sekmadienio priešpietę, prieš pat 
rinkimus, Šalkauskį aplankė Dielininkaitis ir čia kalbantysis. 
Išklojo visus argumentus. Šiandien tikiu, kad šitie argu- 
mentai Šalkauskį veikė mažiausiai. Nedaug gal veikė nei jų 
išdėstytas faktas, kad jo kandidatūrai dirva jau paruošta. 
Turbūt daugiausia jį veikė pats tų jaunų Žmonių entuziaz- 
mas. Nenoras apvilti šitą akademinį jaunimą, palaužti, anot 
Mickevičiaus, jaunystės sparnus, jį privertė pagaliau 
pasakyti: na, pažiūrėsim vietoj. Posėdyje abeji turbūt buvo 
patenkinti: jaunimas, kad Šalkauskis buvo išrinktas 
rektorium, Šalkauskis patenkintas, kad jaunimas paten- 
kintas. 

Universiteto rektoriaus pareigas prisiėmė ne taip sau: 
ėmėsi jas vykdyti atsidėjęs ir rūpestingai. Šitas rūpes- 
tingumas jį ir palaužė. Kai universitetas dalyvavo organi- 
zuotai Karo muziejaus sodelyje Vilniaus grąžinimo 
„džiaugsme“, Šalkauskis pats žygiavo universiteto prieky ir 
su nepridengta galva išklausė ilgų ceremonijų. Peršalimas jo 
trapiai sveikatai buvo pirmas ir lemiamasis skambutis. 


II. Visuomenės fone 


Prieš trenkiant naujam smūgiui, skubu pastatyti Šal- 
kauskį visuomeniniame fone, pažvelgti akimis lietuvio, kuris 
žiūri į tautą kaip į organizmą, augantį, kintantį, prisimantį 
įtakų, teigiamų ir neigiamų. 

1. Šalkauskis ne pirmasis, kuris domėjosi ir rašė 
lietuvių likimo klausimu. Bet Šalkauskis pirmasis, kur:s į 
lietuvių tautą pažiūrėjo kaip istoriosofas. Yra dvejopas 
požiūris: vieni duoda tautos gyvenimo faktus, juos regist- 
ruoja su fotografijos aparato tikslumu. Kiti, kurie anapus tų 
faktų mato dėsnius, pagal kuriuos faktai rikiuojasi. Pirmieji 
turi gerą pastabumą ir atmintį. Antrieji būtini gilaus filo- 

sofinio išsilavinimo ir intuityvinio įžvelgimo. Pirmieji yra 
pozityvistinės mokyklos auklėtiniai, antrieji idealistinės. Du 
tipingi atstovai: M. Biržiška ir Šalkauskis. Ir, kartoju, Šal- 
kauskis buvo pirmasis lietuvių tautos istoriosofas. Nuo pat 
Romuvos žurnalo (1920) jis pirmasis kalbėjo mums apie 
Rytų ir Vakarų pasaulius. Jis rodė Lietuvą tų pasaulių riboje 
— „sur les confins de deux mondes“. Jis tiesė lietuvių tau- 
tai uždavinį — šias dvi kultūras susintetinti, ir iš šio sinte- 
tinimo išplauks visos lietuvių tautos kūrybos charakteris ir 
jos paskirtis. 

Šalkauskis buvo iš tų istoriosofų, kurie nesitenkino 
savo mokslinių idėjų pasauliu. Jis visada turėjo prieš save 
dvi plotmes: idealinę ir realinę, arba kaip jis tiksliai ir vaiz- 
džiai išreiškė: momentų reikalus ir principų reikalavimus. 
Jam rūpėjo, kad principai neliktų kaboti ore, bet kad pagal 
juos būtų sprendžiami dienos reikalai. 

Rūpindamasis brėžti principų reikalavimus konkrečiam 
lietuvių tautos gyvenimui, Šalkauskis parašė savo knygą 
Lietuvių tauta ir jos ugdymas. Nenutoldamas nuo 
gyvenimo, bet laikydamasis aukščiau už jo politines sroves 
ir jį vertindamas, Šalkauskis negalėjo tikėtis rasti visuotinio 
pritarimo. Vieniems nebuvo priimtinos jo idėjos, jau vien dėl 
to, kad jis buvo katalikas. Kitiems nebuvo malonu, kad jis 
pridėdavo pirštą prie konkretaus lietuviško gyvenimo punk- 
to ir pasakydavo: va, čia ne pagal principų reikalavimus. 

Niekur nepastebėjau tiek susilaukus Šalkausį priešų, 
kaip tada, kai jis 1936 paskelbė laišką dėl deklaracijos ,,Į 
organiškosios valstybės kūrybą“. Deklaracija buvo paskelb- 
ta N. romuvoje ir pasirašyta 16 žmonių. Šalkauskis ją tei- 
giamai įvertino. Jį puolė tautininkai Cesevičius ir Tamo- 
šaitis ir ateitininkas Juodeika. Tose diskusijose išaiškėjo du 
dalykai: Šalkauskis nepanoro likti nebylus, kai buvo puo- 
lamas. Lig šiol, sako, tylėdavau, bet pakeičiau taktiką dėl to, 
kad plunksnos neatsakingi žmonės per daug jau įsidrąsino, 

Iš kitos pusės paaiškėjo, kokis yra tas nepriklausomos 
Lietuvos intelektualinis elitas totalistiniame režime, kokis tas 
fonas, kuriame savo veikla turėjo reikštis Šalkauskis. 

Šitoje polemikoje Šalkauskis — nenuoširdus, nedžentel- 
meniškas, su gerokai kultyvuota ambicija, netolerantas, 
vartojąs kurapkos taktiką, asmeniškai žnaibosi, polemiką 
kreipiąs į asmenines vėžes, neprisipažįsta prie klaidų. Taip 
Šalkauskis buvo puolamas dr. Cesevičiaus. 

Šalkauskio išvada tegalėjo būti tokia: ,,„Polemizuoti yra 
prasmė tada, kai yra bent 50 nuošimčių už tai, kad kritikai 
tinkamai supras autoriaus pagrindines idėjas ir laikys savo 
pareiga prisilaikyti džentelmeniškos polemikos principų. 
Deja, mano patyrimas man sako, kad pas mus toli iki šito 
pageidaujamo minimumo. Tokiose aplinkybėse polemika yra 
visai bergždžia ir didina tik nesusipratimų skaičių. Tenka 
dar laukti, kad mūsų intelektualinė ir moralinė kultūra 
pakiltų į aukštesnį laipsnį“. 

„Šiaip ar taip yra aišku: su dr. V. Juodeika ir su p. D. 
Cesevičium jokia polemika iš esmės nėra galima“ N. 
romuva 1936 Nr. 21—22). 

Taip, tautą reikėjo dar auklėti. Šalkauskio idėjos dar ne 
vienam buvo per gilios, per naujos, kad jas suprastų. Jis 
ypačiai buvo sunkiai suprantamas negilaus galvojimo inte- 
lektualams, o juo labiau pusinteligenčiams, kurie labiausiai ir 
drąsiausiai kitus puolasi kritikuoti ir smerkti. 

Šalkauskis ir ėjo tautos auklėjimo keliu: išsiauginti 
kadrą šviesuomenės, kuri būtų tavo idėjoms nešėja, 
skelbėja; joms apaštalautų. 

Nežinau, kieno tai buvo sumanymas, ar Šalkauskio, ar 
kieno kito, universitetą kuriant, steigti Teologijos-filosofijos 
fakultetą. Jis išleido kelis šimtus žmonių, daugiausia moky- 
tojų. Jie nejučiomis virto Šalkauskio koncepcijų apaštalais, 
kai pasklido tarp lietuviško priaugančio jaunimo, paskleis- 
dami ne tik Šalkauskio idėjas, bet ir jo galvojimo būdą, 

sistemingą, precizišką minties reiškimą ir net kai kur terrai- 
nologiją. Kas šiandien nevartoja pasakymų — pilnutinė 
asmenybė, pilnutinė demokratija, gyvenimo pilnatvė, ugdy- 
mas ir daugybė kitų, atneštų Šalkauskio. 

Šia prasme Šalkauskis buvo lietuvių tautos auklėtojas. 
Jis davė idealą nepriklausomos Lietuvos ateičiai. Jam 
priklauso tautoje minties brandinimas šituo laikotarpiu — 
nepriklausomos demokratinės ir autoritetinės Lietuvos. 
Nežinau kito, kuris būtų turėjęs tiek konstruktyvinės ugdo- 
mosios įtakos kaip Šalkauskis. Nei tarp katalikų, nei tarp 
pozityvistų. Ir vis dėlto, man rodos, Šalkauskis jautė didelį 
tarpą tarp savęs ir tos visuomenės, tarp tų idėjų, kurias jis 
skelbė, ir jų vykdymo visuomeniniame gyvenime. Ar maža 
sako Šalkauskio laiškas 1936, kai pasirodė N. romuvoje 
minėta deklaracija. Ar jame neprasiveržia džiaugsmas vienu- 
moje esančio žmogaus, kai jis staiga pamato būrį, jau visą 
būrį, panašiai galvojančių kaip jis. Paklausykite: ,„Brangieji 
draugai romuviečiai, vadindamas jus šitaip, noriu pabrėžti, 
kad mūsų takai yra suėję į vieną platų kelią. Man nėra net 
reikalo įsijungti į jūsų sąjūdį, nes aš esu jau buvęs jo išta- 
kose. Nuo laiko mano referato ,„Krikščioniškoji politika ir 
gyvenamoji valanda“, skaityto 1921 sausio 4 d. Pirmajame 
lietuvių katalikų kongrese (ž. Romuva 1921 Nr. I, 45—76 p.) 
manyje brendo daugelis iš tų idėjų, kurias Jūs taip sis- 
temingai ir sugestyviai esate pareiškę savo deklaracijoje. Bet 
iki šiolei mano kelias buvo beveik vienišo kelias. Dabar man 
pasidarė drąsiau ir džiaugsmingiau, matant, kad aplink tai, 
kas man rūpėjo, yra susibūręs gražus ratelis daugiausia 
jaunų pajėgų, daug žadančių mūsų tautai ir valstybei. Aš 
tiesiu dabar Jums savo ranką ir tariu: nuo šiolei žygiuosime 
drauge į laimingesnę mūsų tautos ateitį“ (N. romuva 1936 
Nr. 11). 

2. Fonas truputį keičiasi, kuriame Šalkauskį noriu 
rodyti. — Nepriklausoma Lietuva, įžengusi į autoritetinį 

režimą, pradėjo auginti buržuazinį, miestiečių pustinteligen- 
čių luomą. Jis pamažu idealistinius nusiteikimus turėjo pa- 
keisti hedonistiniais. Kovingumą už principus turėjo pakeisti 
ramybės ieškojimas ir nusilenkimas momento reikala- 
vimams. 

Tie buržuaziniai nusiteikimai negalėjo nepaliesti ir 
katalikų. Ne vienas iš buvusių ateitininkų vadų turėjo prisi- 
derinti prie valdančiojo režimo ir su juo slinkti. Pasigirsdavo 
vienas antras revoliucinis šūkis prieš šitą buržuazėjimą ir 
dvasios stagnaciją pačių katalikų tarpe. Šalkauskis pajuto 
tuo metu, kad ,„momento reikalai“ ima nuo „principų reika- 
lavimų“ skirtis. Pajuto tautos ir savo tragediją, kada tautinė 
ideologija buvo mesta į tautą, pasisavinta, bet ji liko 
ideologija, nepaverčiama gyvenimu, nes trūko ne pažinimo, 
bet moralinių jėgų. Šalkauskis pajuto suaktualėjus tautai 
nebe tiesos karalystę, bet gėrio karalystę — moralinę tau- 
tos pusę. Bet moralinės pusės nepataisysi jokiomis idėjomis 
ir įtikinėjimais. Manau, Šalkauskis tikėjo, kad norint patai- 
syti tautoje moralę, reikalinga ypatinga antgamtinė malonė. 
Tuo ir mėginčiau aiškinti Šalkauskio kreipiamas akis ypa- 
tingai paskutiniais laikais į Sekmines — šv. Dvasios atėjimą. 
Šv. Dvasios dovanos reikalingos tiek atskiram žmogui, tiek 
tautai. 

Dėmesio vertas sutapimas tuo metu tarp dviejų didžios 
dvasios žmonių: tarp Šalkauskio ir vysk. Būčio. Jau nuo pat 
1922, kai smaigstė gaires tautos uždaviniams, Šalkauskis 
kreipė studentų akis į Būčio knygelę Apie apšvietą. Iš tos 
knygelės Šalkauskis populiarino ir grindė kultūrinės 
mokyklų autonomijos klausimą. Kai dabar Šalkauskis susi- 
rūpino moraline tautos puse, jis rado vėl talkininką vysk. 
Būčį, kuris tuo reikalu taip pat sielojosi. Jų bendromis 
pastangomis kilo naujas šūkis — gyvosios dvasios šūkis. 

Berods 1938 pas vysk. Būčį įvyko pasitarimas, kuria- 
me, be iniciatoriaus, dalyvavo Šalkauskis, Eretas ir dar 

vienas. Vyskupas Būčys siūlė organizuoti „gyvosios dva- 
sios“ sąjūdį. Niekas jo reikalingumu neabejojo. Tik jau skirs- 
tantis vienas prasitarė: ,„Gyvąja dvasia kitus uždegti galirna, 
tik pačiam ja spinduliuojant, o aš tam nesijaučiu dignus“. 

Daugiau posėdžių nebuvo: organizacija nesusikūrė, bet 
idėja liko gyva, nes ją gyvino pats gyvenimas. 

Tai buvo jau politinės katastrofos išvakarėse. Šią kata- 
strofą sutiko Šalkauskis laišku XX Amžiaus redakcijai. 
Laiške tiesiai ir karštai dėstė mintį, kad dabar atėjo me- 
tas pasirodyti katalikams, ar jie yra principų žŽmonėsč atė- 
jo metas moraliai atgimti, kad išlaikytų jiems skirtą dvasi- 
nio, dorinio, religinio aiškumo egzaminą. Jis net priminė: ko 
negalėjo padaryti anas nepriklausomybės laikas, tą da- 
bar turės padaryti svetimos priklausomybės laikai — kata- 
likus nušvarinti. 

Kai šiandien iš tolo prisimenu, man rodos, lyg Šal- 
kauskis tada buvo rūstybės dėl katalikų moralinio nykumo 
pagautas. Jo laiškas buvo lyg anas Jonos , buvusio didžu- 
vės viduriuose, pamokslas Ninyvos piliečiams, kad jie pele- 
nais galvas barstytų. 


III. Ateitininkų vadų fone 


Anas visuomeninis fonas, kuriame norėjau parodyti Šal- 
kauskio dvasią, tikrai jau per daug rūstus, juodas. Jį keičiu 
šviesesniu — pastatydamas Šalkauskį tarp savo kolegų atei- 
tininkų vadų. 

Prisimenu, prie kapo duobės plėčiau mintį, kad Šal- 
kauskis vienas iš trijų, kurie atnešė lietuvių tautai religinį 
atgimimą — Dambrauskas, Dovydaitis, Šalkauskis. Šian- 
dien galiu pridėti, kad tautos religinio atgimimo avangarde 
pastatyta jų sukurtoji ir išugdytoji ateitininkų organizacija 
pražydo kiekvieną kartą skirtingu žiedu — organizacijos 
vadu, priderintu savo skirtingiems laikams. 

Pranas Dovydaitis — pirmasis. Jis kaimo atstovas, 
atstovas to socialinio luomo, kuris atnešė Lietuvai tautinį ir 
religinį atgimimą. Jis reprezentavo dvi gražiausias kaimo 
dvasios žymes: sveiką protą ir praktinį veiklumą. Jas kulty- 
vavo moksliniais laimėjimais iki aukščiausio laipsnio ir virto 
Lietuvos vaikščiojančia enciklopedija. Tačiau formos, 
kuriomis jis reiškėsi, buvo ir išliko liaudinės, kaimiškos. Jis 
ateitininkus išvedė iš kaimo į inteligentinį gyvenimą. Kai atei- 
tininkų sąjūdžiui nebeužteko to, ką galėjo duoti Dovydaitis, 
jis iš ateitininkų vadų pasitraukė ir grįžo visuomeniniam 
veikime atgal į liaudį ir proletariatą, tapdamas katalikų dar- 
bininkijos vadu, kai ją buvo palikę visi kiti vadai. 

Po jo stovi Šalkauskis. Palikuonis mūsų senosios 
aristokratijos, bajorijos, kuri, prieš išnykdama, pakilo pražy- 
dėti paskutiniais žiedais, į kuriuos sudėjo, ką turėjo gražiau- 
sio, ir atidavė Lietuvai: Šatrijos Ragana iki aukščiausio laips- 
nio reprezentavo savyje tauriuosius jausmus, kurie buvo 
išugdyti kelių kartų aristokratijos krikščioniškoje kultūroje. 
Šalkauskis pats gražiausias atstovas senojoje šviesuo- 
menėje susikrovusių intelektualinių sugebėjimų, kurie buvo 
praplėsti rytietinėm Solovjevo ir vakarietinėm M. de 
Munnynck idėjomis. Jis virto tokio laipsnio intelektu ir 
sistematiku, kurių nedaug pasitaiko Žmonijos minties pasau- 
lyje. Į ateitininkų gyvenimą įtrauktas Dambrausko, jis pačią 
ateitininkų organizaciją susistemino, suklasifikavo, sukūrė 
ideologiją ir įjungė ateitininkus į Vakarų gyvenimą. 

Kazys Pakštas — vėl liaudies vaikas, net su proletari- 
niu pagrindų, aukštaitis, bet kultyvuotas jau Vakarų 
Europos ir Amerikos dinamizmu, minties ir veikimo 
ekspansija. Pakštui per siaura buvo Lietuvoj: jis norėtų, kad 
kiekvienas lietuvis virstų jau ir žmonijos piliečiu. Jis užkrėtė 
ateitininkus dinamizmo pasiilgimu, veržimusi išeiti iš pasy- 
vumo, iš savęs ir sukti Lietuvos laikrodį 100 metų pirmyn. 

Juozas Urmanas — ketvirtasis, bent ėjęs vado parei- 

gas. Jis liko beveik nepastebėtas tuo pereinamuoju metu. 
Gal ir būdinga, kad jis liko nepastebėtas. Jis jau atstovas to 
laikotarpio, kurį Europa ir apskritai Vakarai pergyvena — 
laikotarpį be vadų, be didžiųjų asmenybių. Laikotarpį, kuris 
mėgsta, kad jam vadovautų kas nors iš tos pačios visuo- 
menės. Trumanas yra tipingas tos rūšies prezidentas. Su 
Urmanu ateitininkija pradėjo rinktis vadus ne tuos išskir- 
tinius, bet vieną iš žmonių, daugiau ar mažiau panašių į 
visus. 

Antanas Maceina — penktasis, ėjęs tas pareigas. Jis 
pratęsia Šalkauskio intelektualinės filosofines gilumas. Bet 
jame randam ir Maceinai būdingą išskirtinę žymę — šalia 
europiškai rafinuoto intelekto dar ir subtilų poetinį jausmą. 
Dėl to jo raštai tokie sugestyvūs ir pagauna pirmoje eilėje 
jaunimą, kuris mėgsta, kad jam kalbėtų ne tik į protą, bet ir 
į širdį. Maceina, kad ir būdamas iš tų pačių ateitininkų, iš 
tiesų atvėrė ateitininkams naujos minties, o ir daugeliui Šal- 
kauskio idėjų, kurios nebuvo laiku pastebėtos, surado naują 
auditoriją. 

Adolfas Damušis ateina vadovauti tuo metu, kai 
šviesuomenėje reiškiasi naujas pavojus — nertis į siaurą 
praktinių mokslų specialybę ir virsti tik fachmanu, vien su- 
dėtingo mechanizmo tobulu sraigteliu. Ar ne būdinga, kad 
Damušis kaip tik vienas iš tų moderniųjų mokslų atstovas. 
Tačiau gilumą savo specialybėje jis sujungia su plačiu pasau- 
lėžiūriniu išsilavinimu ir praktiniu visuomeniniu veikimu. Jis 
virto šios epochos jaunimui gyvu asmeninio veikimo pavyz- 
džiu, kuris žavi ne mažiau kaip idėjos. Sveiko proto linija, 
veiklumu, asmeniniu pasiaukojimu, apvainikuotu kentė- 
jimais, jis pratęsia pirmojo vado Dovydaičio tradiciją. 

Kai prisiartinam prie dabartinio vado Simo Sužiedėlio, 
nejučiom atkreipiame akį, kad šie laikai savotišką paralelę 
turi su laikais po Šalkauskio. Tada augo buržuazinis mies- 
čioniškumas.  Dabartinėmis dienomis yra panaši raida 

emigracijoje. Kaip tada, taip ir dabar žodžiai apie idealus 
skamba. Bet jie nevisada virsta darbais. Ideologija pasilieka 
mūsų galvoje ir kalboje, kaip koks būtinas rudimentas, bet 
žiūrėk, ji nebesutampa su darbais, pasaulėžiūra atskyla nuo 
moralės. Tai tas pats reiškinys, kuriam Šalkauskiui reikėjo 
šv. Dvasios pagalbos. Ne mano teisė gilintis į žmogaus 
sąžinę, bet tikiu, kad dabartinis ateitininkų vadas yra šiam 
laikui pats tinkamiausias, nes jis yra tas žmogus, kuriame 
daugiau už daugelį pasaulėžiūra yra vienybėje su morale, 
intelektas su valiniais ir emociniais nusiteikimais, žodžiai su 
darbais. 

Tikiu, kad Lietuvą Dievas apveizdi ir gina... Kai ateina 
didžios sausros, gelbsti gilūs šuliniai. Pats ateitininkų atsira- 
dimas buvo ne kas kita, kaip naujo šulinio tautoje 
atkasimas. Kai tauta ar jos žymi dalis sunegaluoja kuria 
dvasine negerove, toji Apvaizda padeda surasti žmones, 
tinkamiausius, kaip pro šią negerovę pravesti. Taigi Šal- 
kauskis ne pirmas ir ne paskutinis toks ,„Dievo duotas“ 
žmogus. Bet toje organiškoje vadų eilėje jis, man rodos, 
vienas iš didžiausių. 

Man net rodos, kad jis buvo per didelis to meto mūsų 
tautos lygiui. Mes nebuvom padarę tokio šuolio aukštyn, 
kad jį tinkamai savo laiku suprastume. 


IV. Amžių fone 


Kai sukako Šalkauskiui 50 metų, tais pat metais ir 
Dovydaičiui, sendraugiai surengė jiems minėjimą. Turėjęs 
tada nelaimę būti paskutiniu sendraugių sąjungos pirmi- 
ninku, gražiais ir piktais žodžiais prašiau Šalkauskį, kad 
sutiktų pasėdėti minėjime. Nesidavė įkalbamas ir neatėjo. 
Galbūt ir į šios dienos minėjimą jis būtų neatėjęs. Bet dabar 
jis virto visuomeniniu dvasiniu turtu. Aš dėkoju sendraugių 
vadovybei, kad davė man progą pareikšti pagarbą savo 

mokytojui. Bent tuo prisiminimu, negalint ištesėti jo didesnių 
norų. 

Tačiau pabaigai dar noriu Šalkauskio siluetą išgauti, 
sakykim, tautos amžių fone. 

1944 Petras Klimas pasakojo apie Milašiaus (Oskaro 
Milašiaus, Red.) vizijas Paryžiuje. Nustebusiems ir sumišu- 
siems pasiuntinybės nariams jis pasakojo apie karą, kuris 
prasidės dėl Dancigo, apie Anglijos galybės sunykimą, apie 
Rusiją, kurios galybė bus palaužta, trečdaliu mėnulio 
nukritus į pietų Rusiją, apie iškilsiančią Amerikos galybę. O 
apie Lietuvą jis kalbėjo: ji daug kentėsianti, kai baigsis karai, 
ilgus laikus bus aukso amžius. Lietuva tokios nepriklau- 
somybės, kokią turėjo, neturėsianti. Bet ji būsianti ger- 
biama dėl savo kultūros aukštų ženklų. 

Tikiu, kad Šalkauskis yra vienas iš tokių, kurie, savo 
laiku parodyti pasauliui, būtų imponavę savo kultūriniu pajė- 
gumu. Bet aš drįstu dar aukščiau pasvajoti. 

Kai įsižiūriu į Šalkauskio nueitą kelią, jo veidas tame 
fone man vaizduojas graudžiai giedras. Graudžiai ne dėl 
asmeninių sunkumų, finansinių nepriteklių, savo ir sūnaus 
ligų. Bet dėl to, kad jautėsi ne visai suprastas ir kad jo 
idėjos ir siekiai nenuėjo iki tautos gilumų ir jos nepakėlė į 
reikiamą aukštį. Giedras, nes vargiai berasime žmogų, kuris 
anais laikais būtų taip mokėjęs savyje suderinti principus su 
savo gyvenimu, kuris taip būtų realizavęs savyje vienybę. 
Jis visa mokėjo pakelti giedriai, nekasdieniškai. Tik sykį esu 
matęs jį supykusį, susirūstinusį, bet ir tą kartą beginant uni- 
versiteto moralinę garbę. Jo rūstybė buvo tos rūšies, kaip 
to, kuris virve vijo prekiautojus iš šventyklos. 

Kai Milašius mini, jog Lietuva bus garsi savo kultū- 
riniais darbais, tai aš manyčiau, kad ji galėtų būti garsi ir 
savo žmonių šventumu. Ir nors mes savo didžių sielų 
nepajėgiame įvertinti, bet savo širdyje aš tikiu, kad šalia 
Kazimiero, mes turime tokių žmonių, už kurių dorybes Baž- 

nyčia skiria juos į palaimintuosius. Toje eilėje Šatrijos 
Ragana, Matulaitis, Šalkauskis. Eilės neuždarau. 

Pranešimą baigiu, nors siluetas nebaigtas. Reiktų dar 
daug, daug padidinti, kad visi bruožai pavirstų gyvu Šal- 
kauskio portretu, spinduliuojančiu gyva ir gaivinančia 
dvasia, kokiu jis yra buvęs. 

JONAS BALKŪNAS 


Dr. J. Girnius savo knygoje Tauta ir tautinė ištikimybė 
kalba apie bendruomenę. Nurodo, kad bendruomenė remia- 
si savo narių „vidiniu solidarumu“; remiasi „jausmų, mąsty- 
mo bei valios bendrumu ir ypatingu solidarumu“; bendruo- 
menės narių santykiai yra „organizmo pobūdžio“. 

Tuo bendruomenė išsiskiria nuo bendrovės, įmonės, 
kurios narius jungia bendras pelno, naudos interesias. 
Bendruomenė yra gyvas organizmas, panašiai kaip šeima 
yra organizmas. Juo organizmas yra tobulesnis, juo organiz- 
mo nariai vienas su kitu yra labiau susiję: vienas kitą labiau 
jaučia, supranta, vertina; džiaugiasi jos narių pasisekimais, 
liūdi jų sielvartuose ir, kur reikiant, remia moraliai ir mate- 
rialiai. 

Natūralu, kad bendruomenės nariai specialiai palaiko ir 
kultyvuoja savo solidarumą vienas kitam, nes tai stiprina 
pačios bendruomenės vienybę ir jos natūralų funkcio- 
navimą. Natūralu ir sveikintina, jei šiuo kartu bendruo- 
menės taryba, švęsdama dešimtmetį, specialiai atkreipia 
akis į vieną iš tos bendruomenės organizatorių, kūrėjų, 
populiarizatorių, vadovų. 

Nemanau, kad solidarumas turi reikštis komplimentais 
ir panegyrikom. Tai žemintų, nes gerbiamą asmenį degra- 

duotų į pakopą tuščia savigarba pasitenkinančių. Bendruo- 
meninis solidarumas reiškiasi ramiu ir blaiviu žvelgimu į 
asmenį, norint jį geriau suprasti, suprasti jo rolę ir reikšmę 
organizmo funkcionavime. 

Jei kiekvienas asmuo yra individualus, yra nepasikarto- 
jantis portretas nepasikartojančių įvykių rėmuose, tai kiek- 
vienas sąmoningas bendruomenės narys gali domėtis dvejo- 
pu klausimu: viena, kokių įvykių fone, kokiuose rėmuose 
reiškėsi ar reiškiasi jo stebimas asmuo; antra, kokiais 
individualiais bruožais anų įvykių šviesoje aiškėja stebimo 
asmens portretas. — Su tais dvejopais klausimais tinka su- 
stoti ir prie prelato J. Balkūno. 

Bendruomenė prelatą gerbia, kad jis buvo prie 
bendruomenės organizacijos lopšio, tebėra bendruomenės 
garbės pirmininkas. Tačiau prelato visuomeninio veikimo 
rėmai daug platesni nei bendruomenės organizacija. 
Pakartosiu jo veiklos plotus taip, kaip jie sutraukti en- 
ciklopedijoje: 

„Nuo 1930 ALRKF centro valdybos įvairių pareigų 
narys, kelis kartus Kunigų vienybės centro pirmininkas, 
1936—1953 Motinėlės dr-jos iždininkas arba sekretorius, 
1935—1940 ALRKF informacijų centro vedėjas, nuo 1943 
jos imigracijos reikalų komisijos ved. ir jos atstovas NCRC- 
NCWC centruose. 1944—1949 Balfo našlaičių komisijos (į 
JAV pertraukusios 170 našlaičių lietuvių) pirmininkas ir nuo 
pat BALFo įkūrimo vienas jo direktorių. 1940. VIII.6 lietuvių 
kunigų suvažiavime Atlantic City Balkūnas pirmas iškėlė ir 
įkūnijo mintį suorganizuoti Tarybą Lietuvai gelbėti, kuri 
vėliau virto Amerikos Lietuvių taryba. 1933—1951 Lietuvos 
universalinio biuro vienas steigėjų ir direktorių. 1940—1943 
Lietuvių katalikų kunigų komiteto (nuo karo nukentėju- 
siems šelpti) sekretorius; 1945—1946 American Bill of 
Rights Association vicepirmininkas, 1947 lietuvių atstovas 
American Overseas Aid. Nuo 1941 Liet. kultūros instituto 

valdybos narys. 1951—1953 Amerikos Lietuvių bendruo- 
menės laik. organizacinio komiteto pirmininkas, 1940 
American Baltic Society valdybos narys, 1951 Crusade for 
Freedom sąjūdžio lietuvių skyriaus pirmininkas“. 

Sakytum, nubodo šį sąrašą skaityti ir klausyti. Nenu- 
bodo betgi tuose darbuose prelatu dalyvauti. Nes 
nuoširdžiai dirbamas darbas nenusibosta. Jis nuvargina, pri- 
nervina, bet nenubosta. O čia tarp kitko dar ne visos prela- 
to Balkūno dirbto darbo sritys. Enciklopedija nespėjo pvz. 
įrašyti, kad prelatas yra dar pirmininkas-prezidentas: Rytų ir 
vidurio Europos kilimo amerikiečių konferencijos, Atei- 
tininkų šelpimo fondo pirmininkas. Neminiu čia jau bažny- 
tinių pareigų. 

Iš šios apžvalgos galima pasilaikyti atmintyje bent 
išvadą. Būtent: nuo 1929, kada jis atkeltas į Brooklyno 
Angelų Karalienės parapiją vikaru, iki pat dabar prelato 
visuomeninė veikla augo ne į gylį ir aukštį, bet šakojosi į 
plotį. 

Toje veikloje galima pastebėti tris didžiąsias šakas, tris 
laikotarpius. Vienas sutampa su ketvirtuoju dešimtmečiu, 
nuo 1929 iki 1939. Tai buvo katalikų jėgų konsolidacijos ir 
stiprinimo laikas. Antras sutampa su penktuoju dešimtme- 
čiu, 1940—1950. Tai buvo visų srovių veiklos organi- 
zavimas Lietuvai gelbėti. Trečias sutampa su šeštuoju 
dešimtmečiu. Tai visų lietuvių jėgų telkimas Bendruomenės 
rėmuose. Tose šakose prelatas buvo ne eilinis veikėjas, bet 
toną duodantis. 

Išsišakojimas į plotį galėjo turėti dvejopos reikšmės. 
Viena — buvo judinami purenančios rankos laukę nauji 
dirvonai. Antra — buvo aureole, autoritetu pridengiami 
dirvonai, kuriuos kiti galėtų purenti. Sakytum, buvo lai- 
komas skėtis nuo deginančios saulės ir gaižių vėjų viršum 
trapaus augalo. 

Ar prelatas Balkūnas buvo reikšmingesnis purento- 

jas, dinamintojas, ar buvo reikšmingesnis aureolės davė- 
jas, sakytum, globojančio skėčio turėtojas, — atsakymą 
tuo tarpu paliekam atvirą. Atvirą, iki bus atsakytas ant- 
rasis klausimas: koki dvasios bruožai išaiškėja prelato port- 
rete anos veiklos rėmuose? 

Mėgindamas žiūrėti iš perspektyvos ir išvengti smulk- 
menų, kurios aptemdo, regiu prelato portrete vieną iš 
esminių bruožų, — jo jautrumą ir atvirumą naujom idėjom. 
Jis ne iš tų, kurie vadinami konservatoriais; kurie užsidarę 
nuo naujų idėjų; kurie naują idėją sutinka su skepticizmu, 
nepasitikėjimu, kritika avansu. Naują idėją jis priima nuošir- 
džiai, paprastai, nesileisdamas į jos analizę. Naują idėją 
sugeba greitai pasisavinti ir paversti savo įsitikinimų neat- 
jungiama dalim. 

Antras sugebėjimas — dinamiška prigimtis, veikli 
prigimtis. Jos dėka nesitenkina, laimėta idėja pats deg- 
damas ir gyvendamas. Ją ima skelbti kitiem. Skelbti tiek pat 
tiesiai, atvirai, kaip daro tas, kuris ja nuoširdžiai tiki; kaip 
daro tas, kuris nuoširdžiai tiki, kad kitą galima taip pat 
įtikinti, pasikliaujant jo gera valia. 

Dar trečias sugebėjimas — sugebėjimas skelbti idėją 
įtaigingai, prisiderinus prie šio laiko amerikinio klausytojo 
dvasios. Kam patinka evangeliškas palyginimas, galėtų 
sakyti, kad tai idėjų apaštalavimo dovana. Kam patinka 
profaninis lyginimas, turėtų teisę sakyti, kad tai propagan- 
dinio sugebėjimo dvasia. Kuriuo vardu bevadintum, nepa- 
neigiama išvada, kad prelatas Balkūnas ją turi labai aiškią ir 
labai stiprią. Iš jos plaukia jo pergyventa idėja. Iš jos plaukia 
jo vaizdingas savo paprastumu pasisakymo būdas. Prie to 
pridėkim jo žėrintį ar besišypsantį žviląsnį, galingą ir 
temperamentingą balsą, imponuojančią povyzą. Tai visa, 
kas reikalinga miniai pagauti, nuteikti. 

Regiu portrete dar ketvirtą bruožą — atvirumą kaip tik 
tom idėjom ar nuotaikom, kurios ateina iš jam patikimo 

autoriteto. Tokiame teigime gyvenimo praktikai galėtų įžiū- 
rėti nurodytą prelato charakteryje ,„Achillo kulnį“ ir pasi- 
daryti praktines išvadas: laimėti prelato pasitikėjimą, kad 
galėtų įtaigauti jam savo idėjas ir sugestijas. Ta charakterio 
ypatybė savaime nėra nei gėra nei bloga. Ji tarnauja geram, 
jei pasitikėjimą laimi asmens su pozityviais nusistatymais ir 
idėjom. Ji tarnauja blogam, jei pasitikėjimą laimi asmens su 
destruktyviais nusiteikimais. Kokių savo gyvenime daugiau 
yra sutikęs prelatas, tik jis galėtų pasakyti. Tačiau mano 
dėmesys labiau krypsta ne į šią praktinę pusę, prelato san- 
tykius su bendradarbiais, o labiau į psichologinę pusę, į jo 
paties pergyvenimus. Į pergyvenimus, kada iš asmenų ir 
aplinkos jis patiria idėjas, kurios priešingos jo liąšioliniam įsi- 
tikinimui. Man rodos, kad jis gali tada susvyruoti savo ligšio- 
linėse idėjose, savo tikėjime jomis. Kas temato raides, turė- 
tų teisę matyti pareiškimuose nenuoseklumą ar net 
prieštaravimus. Kas mato dvasią, gali juose pastebėti natū- 
ralią, gyvo Žmogaus dramą — suabejojimą savo ligšioliniais 
siekimais, nusivylimą tuo, kuo giliai tikėjo. Tai visuomenės 
veikėjo drama. Jos iliustracijai — vienas iš prel. Balkūno 
pareiškimų apie tuos, kurie susirinko jo šiandien pagerbti, 
apie bendruomenę. 

Nereikia minėti, kokiais ugningais žodžiais prelatas yra 
skelbęs bendruomenės idėją. Tačiau bendruomenės idėją jis 
palietė ir savo pareiškime Kunigų vienybės seime (Lux 
Christi, 1959 rugsėjis, Nr. 3—32)) Tame pareiškime 
užsimena apie bendruomenės pagrindus. Jis samprotauja: 
sujungti visus lietuvius galėjo tik visiems bendri krašto lais- 
vinimo žygiai — ne lietuvybės išlaikymas. „Lietuvybės 
obalsiai  nejtikins Amerikos lietuvį vieningai dirb- 
ti: „Kam man lietuvybės išlaikymu rūpintis, jei nerūpi 
krašto išlaisvinimas“ — taip samprotauja eilinis lietuvis. „Mes 
geriau vieni dirbom nei su liberalais, kurie mūsų jausmų ir 
įsitikinimų negerbia“. Patyrimas mus pamokė, kad tik lais- 

vinimui ir labdarai surandame bendrą kalbą. Kunigų vieny- 
bė 20 metų rūpinosi suvienyti katalikus su srovėmis, bet 
visuotinės konsolidacijos nepavyko įgyvendinti. Juo labiau 
stabilizuoti tarpsrovinę veiklą nėra vilčių. Bendruomenė 
taipai stabilizacijos nepasieks, kol turės politinį nevie- 
ningumą“. Ir autorius grįžta prie minties — remtis katalikiš- 
ka veikla, ją stiprinti. Vadinas, grįžti į aną laikotarpį, kuris 
buvo pavadintas pirmuoju. Autorius, kuris matė, kad 
pirmame laikotarpyje buvo gyva tarp kunigų idėja: „Tik 
lietuviškumas išlaikys mūsų parapijas“, dabar taria kitaip: tik 
parapiškumas pasitarnaus lietuvybei išlaikyti. Tik parapijose 
bendruomenė pritarps. Ir tik parapijose lietuviška visuo- 
menė stabilizuosis“. 

Tuose žodžiuose apie bendruomenę, parapiją, lietuviš- 
kumą įžvelgiu ne autoriaus pačiam sau prieštaravimą, bet 
veikėjo dramą, kada jis aplinkos įtakoje pasijunta, kad jo 
siekimas nedavė laukto vaisiaus, šiuo tarpu konsolidacijos; 
kada jis ima galvoti, kad pats jo siekimas buvo klaidingas. 
Tai dramatinis pergyvenimas. 

Įžvelgiu anuose žodžiuose ne tik veikėjo dramą. Jo svy- 
ravimuose yra ir objektyvi problema, kuri stato prieš 
kiekvieną bendruomenės galvojantį žmogų klausimus: ar 
tebesiekti bendruomenės rėmuose visų pajungimo bendram 
kultūriniam darbui, ar ribotis ideologinėm, konfesinėm sro- 
vėm ir jų viduje daryti, kas galima; ar galvoti, kad lietuvybė 
išlaikys parapijas, ar sutikti, kad parapijos išlaikys lietuvy- 
bę... Tie klausimai kelia ne tik prelatui konfliktus su savim. 
Jie angažuoja ir čia susirinkusius bei kitus nuoširdžius bend- 
ruomenės veikėjus įsijungti į tų klausimų sprendimą. Įsi- 
jungti ne loginiais sofizmais, bet konkrečiu ir asmeniniu 
klausimu savo sąžinei: ar esame pažengę tiek bendruome- 
ninio solidarumo kryptimi, kad pagerbiame vienas kito nusi- 
statymus, paremiame pastangas ir tuo įrodome, jog bendras 
darbas galimas ir kultūros srityje, bendruomenės rėmuose. 

Jei tas solidarumas su išplaukiančiom iš jo praktinėm išva- 
dom jau yra išaugęs, sprendimas bus bendruomenės nau- 
dai, jei ne — eis prieš bendruomenę. 

Bendruomenės gyvenimas kaip ir atskiro asmens reika- 
lauja nuolatinio tekėjimo, nuolatinio degimo... 

Įsijungdami į šį dramatinį svarstymą, tuo pačiu 
demonstruosime rūpesčių, minčių ir pastangų solidarumą su 
prelatu. Tuo pačiu bus padėta ir jam tame abejojime rasti 
teigiamą sprendimą. Čia yra tikroji bendruomeninio soli- 
darumo prasmė ir reikšmė virsti anais lašais, kurie didina 
srovę. 

Po tos dramatinės gaidos, kurią įnešė prelato žodžiai 
apie bendruomenę, tenka grįžti prie prelato portreto. Grįžti 
su paskutiniais žodžiais, kuriais galėtum žvelgti į jį jau iš 
ateities perspektyvos. 

Joje, man rodos, bus primiršta, kad prelatas gimė 1902 
Pennsylvanijoje; kad 1912 išvyko į Lietuvą, 1914—19 mokėsi 
Marijampolės gimnazijoje; 1919—22 Gižų kunigų semi- 
narijoje ir 1922 išvyko į Ameriką; taip pat, kad 1926 įšven- 
tintas į kunigus (taigi prieš 35 metus), 1926 vikaras Apreiš- 
kimo ir 1929 Angelų Karalienės parapijose, nuo 1933 
Maspetho klebonas ir nuo 1948 prelatas. Jei norėsi datas 
prisiminti, reiks šauktis enciklopedijos. Tačiau jokioje enci- 
klopedijoje nerasi tai, kas kiekvieno atminime ir laiko 
perspektyvoje išliks. 

O tolimo laiko perspektyvoj pasiliks jo portretas, 
kuriame individualiausias bruožas rodysis — idėjos apašta- 
lautojas, naujos ir gyvos idėjos, apaštalautojas amerikinio 
stiliaus, amerikinio amžiaus; apaštalautojas dvejopas — 
idėjos skelbėjas ir idėjos globėjas. Globėjo reikšmė bendruo- 
menėje gal net rodysis didesnė kaip skelbėjo. Rodysis jis 
svarbus tuo, kad idėją skelbė, sodino, laistė. Dar svar- 
besnis, kad užtraukė uždangas nuo idėjos augimui nerei- 
kalingų vėjų ir kaitros... 

Tokį jį regiu aš, kuris iš tolo sekiau ir tebeseku prelato 
žingsnius. Tiesa, mes pažįstami bent jau puspenktos dešim- 
ties metų. Tačiau tais metais, kada aš iškeliavau į aukštąją 
mokyklą, būsimasis kunigas ir prelatas iškeliavo į Ameriką. 
Nors dabar vėl gyvename tame pat Brooklyne, tačiau aš 
nesipainioju prelato keliuose ir, iš tolo laikydamasis, tariuosi 
galėjęs būti objektyvus stebėtojas. 

Amerikinis stilius mėgsta klausytojus linksmai nuteikti, 
juokinti. Neseniai vienas amerikinio gyvenimo vertintojas 
skundėsi, kad amerikiečiai anuo juoku subanalina ir supigi- 
na savas vertybes. Gal tai tiesa. Gal tiesa, kad gerbiamus 
asmenis ir įvykius reikia palaikyti su pakilia nuotaika, atmo- 
sfera. Jei taip, tai ir baigdamas apie prelatą, noriu priminti 
vaizdą iš V. Krėvės Šarūno apie aukštą pušį jaunų pušelių 
tarpe. Aukštoji pušis galėjo užstoti pušelėm saulę; galėjo nu- 
traukti nuo pušelių trąšą ir pristabdyti jaunų pušelių au- 
gimą. Bet aukštoji pušis galėjo ir užstoti pušeles nuo vėjų ir 
audrų. Krėvė kalba apie antrą santykį tarp aukštosios 
pušies ir pušelių. Aukštosios pušies ir pušelių santykis yra 
simbolis prelato ir bendruomenės dabartinio meto san- 
tykiam. 

Tokis jis yra mano žvilgsniu. Ar jis teisingai suprastas, 
susirinkusių teisė jau individualiai portretą taisyti ir papildyti. 
O aš tuo tarpu naudojuosi proga ir prašau Prelatą priimti ir 
mano asmeninį gilų ir nuoširdų jam respektą. 

„Kiekvienos idėjos nelaimė — kad jos vykdyme neišlaikomas 
saikas. Ir nacionalizmas buvo pertemptas. Fašizme ir nacio- 
nalsocializme savo tautos garbinimas buvo pavirtęs 
niekinimu kitų tautų ir iš savosios tautos tik vieno asmens gar- 
binimu".. 


1. Juozas Brazaitis kalba Juozo Šlepečio pagerbime; vidury prel. 
Jonas Balkūnas. 2. Brazaitis vienoje iš daugelio visuomeninio-politinio 
pobūdžio diskusijų. Kairėj Vincas Rastenis, dešinėj Antanas Tri- 
makas. 


JONAS ŠLEPETYS 


Žmogui pagerbti ieškoma formalinių progų — tam tikro 
apskrito metų skaičiaus — nuo jo gimimo ar mirimo, 
apskrito skaičiaus nuo vedybų ar didžiausio jo nuveikto 
darbo. Tokis jau Žmogus yra formalistas. 

Šio pobūvio rengėjų duotas teisę ir uždavinį prabilti 
apie Joną Šlepetį, dairiausi tų formalinių progų. Man vis 
nevyko jų surasti. Gimimo sukaktis — netinka. Gimęs gra- 
žioje aukštaičių vietoje Daugailiuose, Utenos apskritų, gimęs 
1894 vas. 27. Taigi gimęs prieš 71 metus 1 mėn. ir 6 dienas. 
Kibau į karinę karjerą — karo mokyklą. Odesoje baigė 1916 
— taigi prieš 49 metus. Kariavo fronte prieš vokiečius. 
Grįžo į Lietuvą 1918, dar vokiečiam valdant. Buvo sava- 
noris Lietuvos kariuomenėje, kulkosvaidžių kuopos vadas 
Kaune nuo 1919, taigi prieš 46 metus. Kovojo su bolševi- 
kais, bermontininkais, o nuo tų pat metų buvo karo komen- 
dantas Mažeikiuose. Tai buvo 1919—23. Buvo tokiose pat 
pareigose Šiauliuose — 1923—27. Baigė aukštuosius kari- 
ninkų kursus Kaune 1929 ir dirbo vyr. štabe iki 1936. Taigi 
Lietuvoje karinei tarnybai atidavė 17 metų. Paskui civilinė 
tarnyba: 1936—39 Zarasų, Panevėžio apskrities viršininkas, 
1939—40 Vilniaus miesto ir apskrities viršininkas; 1941 
šešias savaites vidaus reikalų ministeris Laikinojoj vyriausy- 

bėj; 1941—44 advokatas ir juriskonsultas Vidaus reikalų 
vadyboje... 

Vis tai skaičiai, kurie nėra „apskriti“. Bet štai jau ir 
kitoki. Vokietijoje Prancūzų zonoje — Lietuvių tremtinių 
draugijos pirmininkas, paskui ir Vyriausio tremtinių komi- 
teto Vokietijoje pirmininkas 1940—50. Tai apskriti skaičiai 
— 20, 15 metų. Amerikon į Detroitą atvyko 1950, vadinas, 
prieš 15 metų. Persikėlęs į New Yorką, išrinktas Amerikos 
Bendruomenės tarybos pirmininku 1955, vadinas, prieš 
apskritą 10 metų... Šie apskriti skaičiai gundo nukreipti 
mintį į šiuos paskutinius jubiliejus, už kuriuos niekas nei 
algos nemoka, nei ordinų nedalina, o tik į pašonę bado — 
tai tas negerai, tai tas ir vėl negerai. Tai savanoriškas 
tarnavimas, daugiau, vergavimas nedėkingam ponui — 
visuomenei. 

Va, šitas tarnavimas, savanoriškas tarnavimas visuo- 
menei ar nebus tikresnis pagrindas pagerbti žmogui; 
didesnis nei jo gimimas, dėl kurio jis nei nekaltas, nei sau 
nuopelnų už tai negali prisiimti. Gimimo sukakties metai, 71 
metai su kaupu, tegalėtų reikšti tik liūdesį, kad jų tokia 
kupeta jau susirinko, kad jau trumpėja tas anas kelio galas, 
kuris dar palikęs nubėgti. 

Man rodos, jei šiandien būrys žmonių čia susirinko, tai jie 
ir nori pagerbti aną visuomenei tarnavimą; jei mini metų 
skaičius, tai mini beveik egoistiniais  pasiguodimo, 
pasidrąsinimo tikslais. Lyg sakydami: matai, nors ir tiek 
metų, bet jis nenustojo visuomenei vergavęs; jis neša ir 
žada toliau nešti jam uždėtą naštą. Tad ir džiaugiamės tuo. 
Ar ne tiesa? 

Taigi, pakentėkite šiandien, kad mes elgiamės, kaip dai- 
lininkas elgiasi su savo modeliu, pozuotoja. Liepia jai neju- 
dėti, o pats braižo, tepa, taško, mėgindamas iš modelio 
išgauti tai, kas yra jam būdingiausia, kas nesikartoja kitame 
veide, ką jis norėtų matyti įkūnytą paveiksle. 

To mMmėginsime paieškoti ir mūsų šios dienos modelyje 
Jono Šlepečio asmenyje. 

Chruščiovas, rodydamas Nixonui Maskvos upę, 
pasakojo rusų pasaką apie carą. Esą caras išėjo pasivaikš- 
čioti. Sušilo, užsimanė išsimaudyti. Nusimetė drabužius 
pakrūmėje ir pūkštelėjo į upę. Kai išsimaudė, ieško drabužių 
— nebėra. Caras, toks kaip išlindo iš upės, priėjo iki arti- 
miausio kaimo. Jį apspito vaikai, pirštais rodydami, vyrai 
ėmė kvatotis, moterys kolioti, plūsti. Veltui caras aiškinosi, 
kad jis caras. Kaimiečiai tuo nepatikėjo. Tik rodė pirštu į 
galvą. Chruščiovas norėjo pasakyti, žmogų buvo padaręs 
caru jo monduras, uniforma... Pavogė mundurą, ir caro 
nebeliko. 

Chruščiovas ne visai tiesą kalbėjo. Jo bosai ir jis pats 
ne tik iš caro pavogė drabužius ir iš mūsų pavogė ne tik 
mundurus, pavogė mūsų profesijas, namus, tėvynes. Bet 
neįstengė pavogti dalykų, kurie tvirčiau su žmogum suaugę 
nei mundurai — neįstengė pavogti laisvės troškimo ir 
pasiryžimo dėl jos kovoti. Nors ir kokiais burlioko ar 
„teenedžerio“ drabužiais būtume aptaisyti — iš laisvės troš- 
kimo pažinsi, kad tai lietuvis. 

Tokis ir Jonas Šlepetys. Tai viena. 

Bet kiekvienas ir iš lietuvių, kur jis besireikštų, kokį 
darbą jis bedirbtų, turi savyje dar ypatingą palinkimą, jam 
vienam individualų. Galbūt ir ne tą, kuriam jis būtų 
ruošęsis. Galbūt to net jis pats nejaučia. Kalbant apie Joną 
Šlepetį — ar jam būdinga tai, kad jis karininkas, advokatas, 
visuomenės veikėjas, organizatorius? Matyčiau pirmiausia 
administratorių, lietuviškai sakant, menadžerį. 

Administratoriaus talentas artimiausias organizatoriaus 
talentui. Bet nuo jo skiriasi. Organizatorius veržiasi su savo 
naujom idėjom, visuomenei suorganizuoti ar perorgani- 
zuoti, nori duoti ką nauja, nori savas idėjas kitiem primesti. 
Tos pastangos jam pelno ir šalininkus, pelno ir prieši- 

ninkus, nes jis atneša kovą. 

Administratoriaus telentas — palaikyti tvarką, kuri 
reikalinga pažangai, o jei tos tvarkos nėra, tai ją suorgani- 
zuoti pagal žinomas idėjas, duoti jai vykdyti aparatą, 
paskirstyti to aparato nariam funkcijas, prižiūrėti, kad 
aparatas normaliai veiktų, kad jo rateliai kiekvienas savo 
atliktų ir kitam nekliudytų. 

Administratoriaus talentas tad reikalauja visuomenėje 
žmonių santykius lyginti, derinti: Administratorius ne 
kovoja, jis kliūtis šalina, jis judina, taiko, derina; jis atneša 
ne kovą, bet taiką, kuri plaukia iš įvykdytos tvarkos. 

Tokiu administratoriaus talentu Jonas Šlepetys reiškėsi 
Mažeikiuose, Šiauliuose, Zarasuose, Panevėžyje. Jam buvo 
patikėtos Vilniaus miesto ir apskrities viršininko pareigos, 
sostinę prie Lietuvos prijungus. Tai turbūt dėl to, kad jo 
viršininkai matė šį jo administratoriaus talentą. Pagaliau, jis 
buvo pakviestas į Laikinąją vyriausybę vidaus reikalų 
ministeriu. Tai daugiausia nulėmė du dalykai — jis buvo 
bolševikų kankinys; jis buvo su plačia administratoriaus 
praktika. 

Atsimenu tą momentą labai gerai. Tai buvo birželio 24, 
kada paskelbti Laikinosios vyriausybės nariai susirinko 
pirmo posėdžio. Jų buvo nedaug. Kiti paskelbtieji ar buvo 
dar provincijoje, ar jau išvežti. Skubiai reikėjo sukomple- 
tuoti aparatą, kuris perimtų įstaigas, prieš vokiečiam pasi- 
rodant. Į buvusius XX Amžiaus namus, kur tuo metu tarėsi 
Laikinosios vyriausybės nariai, partizanai atvedė pulkininką 
kalėjimo. Be jokių įžangų jis buvo prispirtas: „„Pulkininke, 
reikia perimti Vidaus reikalų ministeriją, kviečiame ministe- 
riu“. Su jau įprastu ramumu pulkininkas atsakė: „Kad, vyrai, 
aš čia nieko nenusimanau, bet mačiau gatvėje jau laisvą 
pulkininką Šlepetį; jis turi praktiką; jis galėtų būti jums nau- 
dingas. Paprašėm Naraką, kad jis eitų ieškoti pulkininko 

Šlepečio. Kai netrukus abudu atlingavo, kalba buvo trumpa: 
„Pulkininkai, susitarkit dėl Vidaus reikalų ministerijos...“ 
Susitarimas buvo greitas ir pranešė sprendimą: ,,Pulk. 
Šlepetys ministeris, o aš viceministeris“. Taip ir buvo 
patvirtinta. 

Iš to meto liko atminime dar kita patirtis iš bendradar- 
biavimo su vidaus reikalų ministeriu. 

Dar birželio paskutinėm dienom atvyko iš Berlyno dr. 
Meškauskas-Germantas, senas pažįstamas, bet tuo metu 
nuoširdus nacionalsocializmo ir hitlerizmo atstovas. Jis 
pareiškė norįs pasikalbėti. Norėjau turėti liudininką ir pasi- 
kviečiau vidaus reikalų ministerį į tą pasikalbėjimą. Dr. Ger- 
mantas aiškino, kad pirma reikia karas laimėti, o paskui 
kalbėti apie Lietuvos ateitį; aiškino, kad tik intelektualai 
svajoja apie nepriklausomybę, o gyventojų masei svarbu, 
kad jie turėtų duonos, turėtų ką pirkti ir parduoti. Tai buvo 
vokiečių argumentas, išėjęs iš lietuvių lūpų. Millerio ir 
Kubiliūno argumentas. Kalbėjomės daugiau kaip valandą. 
Vidaus reikalų ministeris turėjo daugiau progos stebėti pasi- 
kalbėjimą iš šalies. Kai dr. Germantas atsisveikino, pasilikęs 
vidaus reikalų ministeris pastebėjo: „Kas jam nutiko, kad per 
veidą nusirito ašara“. Aš buvau to ir nepastebėjęs, bet 
ministeris buvo liudininkas dr. Germanto atsivertimo pra- 
džios, jo persilaužimo ir grįžimo prie lietuvių tautos sieki- 
kimų. Tai buvo tik pradžia, kuri nuvedė paskiau į slaptus su 
Germantu pasimatymus Vytauto kalne rudens naktim, 
svetimuose butuose, nuvedė į nebesulaikomą valen- 
rodizmą, kuris baigėsi to vyro auka kacete. 

Administracinė patirtis ir pomėgis administruoti ar 
nebus lėmęs, kad Šlepetys buvo ar yra ir Bendruomenės 
administracinių organų priekyje. 

Jei reiktų vaizdų padaryti administratoriaus simbolį — 
brėžčiau mažą malūną ir prie jo didelį malūnininką — jo 
veide rimtis ir nusimanymas, jo judesiai lėti ir ramūs: apeiti 

malūno ratus, pačiupinėti, patekšnoti, lyg visa tai priklauso 
prie malūno normalaus dudenimo, sukimosi ir miltų byrė- 
jimo. 

Jei Bendruomenę suprastume kaip malūną, tai vienas iš 
malūnininkų ir būtų Jonas Šlepetys. 

Malūnininko su malūnu vaizdas nėra toks modernus ir 
patrauklus kaip astronauto su raketa. Bet šiuo vaizdu 
išreikštas administratoriaus talentas yra ne mažiau 
reikalingas už talentus, išrandančius raketas. Modernaus 
gyvenimo rate visi reikalingi ir lygiai gerbtini. Prezidentas 
nėra labiau reikalingas kaip šaltkalvis, ir raketų mechanikas 
nėra reikalingesnis už poetą, nors visuomenė ir nevienodai 
juos brangina ir vertina. 

Taip visuomenė labiau žavėsis astronautu nei moksli- 
ninku, labiau boksininku nei poetu, labiau plos dainom 
„Beatles“ nei Čiurlionio ansambliui. 

Ar visuomenė išmintinga, garbindama vienus daugiau, 
kitus mažiau, tai jau kitas reikalas. Gerai jau tai, kad ji 
gerbia, prisimena, ploja. Tuo parodo savo socialinį charak- 
terį ir visuomeninį subrendimą. 

Bet pavojus yra asmeniui, kada visuomenės pagarbą jis 
palaiko svarbiausiu atlyginimu už savo darbus. Kada ima 
trokšti ir net reikalauti tos pagarbos, asmuo atsiduria savi- 
žudybės kelyje. Svaigimas nuo garbės panašus į svaigimą 
nuo narkotikų. Juo daugiau geri, juo labiau ištroškęs ir 
daugiau jų reikalauji. Svaigimas nuo garbės kaip ir svai- 
gimas nuo narkotikų žmogų daro ligoniu, nelaimingu 
žmogum. Tiesa, sakoma, kad garbės siekimu žmogus daros 
panašus į angelus. Taip, į tuos angelus, kurie dėl garbės 
maištą kėlė, bet kurie dėl jos ir pražuvo. 

Atsidurdami šioje visa kuo pertekusioje žemėje, atsi- 
dūrėme ir atmosferoje, prisotintoje viešo pagarbinimo reika- 
lavimais. Reikalavimais deklaruoti, kad esam geriausi rašy- 
tojai, dainininkai, veikėjai ir t.t. Jaučiame tos atmosferos 

neigiamą įtaką bendram mūsų kultūrinių pastangų lygiui. 

Neigiamai garbės, pagarbos reikalavimo įtakai atsverti 
yra antibiotikas — kitas atlyginiams už visuomenei 
nuveiktus darbus. Gal teisingesnis nei visuomenės pagarba. 
Tai nuosavas savo sąžinės pasitenkinimas, kad padarei tai, 
ką jauteisi privaląs daryti. 

Šis nuosavas pajautimas yra vertingas amortizatorius 
tarp asmens ir visuomenės. Jis padeda raminamai priimti 
visuomenės perdėtą egzaltuotą pagarbą, jis padeda rami- 
namai priimti ir tos pat visuomenės kritiką ar net pa- 
smerkimą. Jis padeda išlaikyti asmeniui dvasinę pusiau- 
svyrą. lr tai padeda sumažinti procentą asmenų, kuriuo 
Amerika taip pat yra pagarsėjusi pasauly — psichiškai 
sutrikusių Žmonių procentu. 

Šios antros rūšies atlyginimo už visuomeninius darbus 
raminamą ir taurinamą reikšmę visi esame daugiau ar 
mažiau pajutę. Manau, tokį jausmą ne sykį yra pergyvenęs 
ir Jonas Šlepetys. Ir tai jam turi būti brangiausias atly- 
ginimas už visuomeninį darbą. Gal tai ir yra sykiu paska- 
tinimas prisiimti iš naujo uždavinį — būti visuomenės tarnu. 

Jono Šlepečio paveikslą kaip ir baigiau. Belieka priminti 
dar vienas apskritas jo sukakties metų skaičius. Jei sakoma, 
kad žmogus pradeda gyventi nuo 50 metų, tai Jonas 
Šlepetys dabar sulaukė mobilizuojamo amžiaus. Šią jo 
sukaktį priima kaip atnaujintą jo stojimą savanoriu Bendruo- 
menės tarnybon. Už tai reiškiame jam pagarbą. 

Pagarbą reiškiam taip pat jo šeimos nariam, poniai, 
dviem šauniom dukrom, kurios buvo atrama, palanki atmo- 
sfera Jono Šlepečio tarnybai. 

Norėčiau dar pridėti, kad drauge su Jonu Šlepečiu 
gerbiam ir visus kitus bendruomeninio gyvenimo administra- 
torius, didžiuosius ir mažuosius. Šalia pagarbos nežinomam 
kareiviui gali būti pagarba ir nežinomam veikėjui, nes, jei 
Bendruomenės malūnas ir sukasi ir mala, tai jų visų dėka. 

MYKOLAS KRUPAVIČIUS 


Tie vyrai, kurie Lietuvai laisvę nešė, jau daugelis iškrito iš 
kovotojų eilės. Šimtai rytuos; šimtai tėvynėje nukankinti; šimtai 
vakaruos ištrėmime. O kas yra su dabar likusiais tėvynėje — bijom 
sakyti. 

Jiems, gyviesiems ir mirusiems, pagerbti norime prisiminti 
atskirais bruoželiais bent vieną kitą, kurio paveikslas ryškiau iškyla 
mūsų atminime... 


XXX 


Kunigas Mykolas Krupavičius — vieniems jis rodės 
užkietėjęs klierikalas, kitiems tikras bolševikas. Vieni jo 
darbus pavadino apiplėšimu ant viešo kelio viduryje dienos, 
kiti juos prilygina epochiniams įvykiams, kuriems žmonės 
ryžtasi tik per šimtą metų, o paskui ištisais šimtmečiais nau- 
dojasi jų vaisiais. Visi betgi žino: Krupavičius yra vienas iš 
įdomiausių Lietuvos žmonių, vienas iš pajėgiausių ir pla- 
Čiausias dirvas išplėšusių visuomenininkų nepriklausomoj 
Lietuvoje, vienas iš energingiausiai vadovaujančių Lietuvos 
laisvės kovai dabar. Tai žinomiausias lietuvis ištrėmime. 

Kas Krupavičių pažįsta arčiau, žino, kad tai geležinės 
valios vyras, stengiąsis niekint visus sentimentus, nors tai ir 
nelengva. Valia ir tik valia kausto jo širdies jausmus; valia 

paaukojo visus malonumus kietai pareigai. O toji pareiga — 
visą save skirti Lietuvos gerovei. Šitai idėjai jis paaukoja 
viską: savo poilsį, savo dienas nuo pat ryto iki nakties. To 
pat reikalauja iš savo bendradarbių. Ir dantis sukanda 
kiekvienas jo tarnautojas. Vargas tam, kuris nenusiteiks 
tokiu pat pasiaukojimu viešajam reikalui. Krupavičiaus pro 
dantis iškoštas pajuokimas, kietas plieninis žviląsnis jį gniuž- 
do. Ir neišlaiko vyras: arba imasi tokio pat rūpestingo darbo 
kaip pats Krupavičius, arba pabėga. Krupavičius nėra švel- 
nus savo tarnautojui, lygiai kaip jis ne diplomatas, ir saldūs 
žodžiai ne jam priklauso. Jis kerta iš peties; jis tiesiai bend- 
rakalbį klausia: taip ar ne, ieškodamas aiškaus tiesaus 
atsakymo. Levas Prapuolenis, tas vyras, kuris pravedė 
sukilimą Lietuvoje prieš bolševikų okupaciją, Krupavičių vis 
vadina Lietuvos Krupu. Vokietijos Krupas ginklavo Vokie- 
tiją viską ardančiom patrankom, Lietuvos Krupas gink- 
lavo Lietuvą kuriančiom įstaigom. Tokių pasitaiko ne kas 
metai... 

Krupavičius — dzūkas. Jo tėvas iš Krokialaukio, 
motina Balbieriškio. Tėvas ūkininko sūnus, bet kažkokio- 
mis geromis aplinkybėmis išėjęs net aukštuosius mokslus 
Belgijoje ir gavęs filosofijos daktaro laipsnį. Bet tokiems 
Lietuvoje tada nebuvo kas veikti. Tad pas dvarininkus stojo 
„mechaniku“, kuris virė alų, varė degtinę, mat technikos 
mokslų buvo ragavęs užsienyje. Ponams jis davė gėralą, sau 
pasilaikė brogą, pirko jaučius ir karves, juos broga įpenė- 
davo ir parduodavo. Susidarė kapitalą, nusisamdė 30 ha 
ūkį. Bet jo nelaimė, kad mėgo žmonėms gera daryti. 
Skolino jiems pinigus ir neimdavo vekselių. Daugumas 
negrąžino. Tada, palikęs šeimą, dūmė į Ameriką pasipi- 
nigauti. „Paprasti bernai ten prasigyvena, 0 aš neprasigy- 
vensiu...“ Bet prasigyventi nepasisekė. Prie Amerikos nepri- 
tapo. Tik geras lietuvis patriotas klebonas paėmė jį 
zakristijonu. Tą patriotą pakeitęs naujas klebonas zakris- 

tijoną atleido. Krupavičius ėjo į fabriką Chicagoj. Pakliuvo į 
mašiną, jį sulaužė, suluošino. Po kiek laiko dar gatvėj 
pagavo jį tramas, ir Pirmojo pasaulinio karo metu nebeliko 
tarp gyvųjų prasigyventi norėjusio žmogaus, šeimą palikusio 
tėvynėje. 

Motina ištesėjo gyvuosius iki 1920, viena gyvendama 
Marijampolėje, laikydama alinę, išleidusi sūnų Mykolą, 
gimusį 1885 spalio 1 į mokslus. Veiverių mokytojų 
seminariją baigė dar 1905 ir buvo susipratėlis atkaklus 
lietuvis. Rusų nekęsti jis buvo išmokęs iš lietuviškų knygelių, 
kurias vaiku būdamas jau kaišiojo ūkininkams į vežimus ir 
kurių motina nemanė jam drausti skaityti. Priešingai, 
pirmiausia sūnus ją turėjo aprūpinti spauda. 

Baigęs mokytojų seminariją, trejus metus buvo liaudies 
mokytoju. Tris kartus rusų žandaru buvo areštuotas ir į 
kalėjimą įkištas. Nelaukdamas, iki po bylos jį iš mokytojų 
atleis, pats pasitraukė ir sugalvojo toliau mokytis. Mėsino 
įstoti į miškų aukštesniąją mokyklą. Prieš pradėdarnas 
mokslą, kreipėsi į direktorių: 

— Kai baigsiu mokyklą, kur aš gausiu vietą? 

— Kokios tamsta tautybės? 

— Lietuvis. 

— Archangelsko ar Vologdos gubernijoje. 

— Ar negalima arčiau? 

— O kur tu norėtum? 

— Vilniaus, Kauno, Suvalkų gubernijoje. 

— Ne, jaunuoli, tai neįmanoma. 

— Tai prašau man dokumentus atgal. 

— Ar tai tu lietuvis nacionalistas? 

— Ne nacionalistas, bet vis dėlto lietuvis ir r.oriu savo 
krašte dirbti. 

Beliko kunigų seminariją dar išmėginti, nes kunigai 
galėjo veik vieninteliai savam krašte išsilaikyti. 

1908 priėmė į Seinų kunigų seminariją. Bet jau ketvir- 

tame kurse rektorius Blažys, pakurstytas savo pavaduotojo 
Jalbžykowskio, paskiau Vilniaus arkivyskupo, visada 
lietuviams nepalankaus, Krupavičiui pasiūlė iš seminarijos 
pasitraukti: 

— Kur tau būti kunigu; -Lietuvą tu labiau myli negu 
Dievą. — Mat Krupavičius, atėjęs pas rektorių, visada 
pagarbindavo lietuviškai. Jeigu rektorius būdavo geros nuo- 
taikos, tai į pasveikinimą atsakęs lietuviškai ir toliau su juo 
lietuviškai kalbėdavo. 

— Jeigu jau netinku į kunigus, tai atleiskit, bet aš pats 
nesijaučiu netinkamas ir nesitrauksiu. 

Krupavičius ir liko seminarijoje. Iš penkto kurso panoro 
į akademiją. Jalbžykowskis buvo tam priešingas. Krupavi- 
čius pas vyskupą Karosą. Tas pritarė. 

— Tai turėsi išlaikyti egzaminus, — tada pareiškė 
Jalbžykowskis, tikėdamasis, kad klierikas pabūgs egzaminų 
ir atsisakys nuo savo noro važiuoti į akademiją. Krupavi- 
čius nenusigando egzaminų nei to, kad neturėjo mokslui 
pinigų. Jis leido atostogas ir laukė, kada jam praneš ir 
pakvies egzaminų. Bet seminarija tylėjo. Padėtį išgelbėjo 
draugai, kurie įspėjo Krupavičių, kad kuo skubiausiai 
atvyktų. Kai atvyko, Jalbžykowskis pareiškė: 

— Tu nevažiuosi. 

— Aš turiu jau vyskupo leidimą. 

— O vis dėlto nevažiuosi. — Ir nuėjo pas rektorių, tas 
pas vyskupą. Pas vyskupą nuėjo ir iš kitos pusės organi- 
zuotoji pagalba — prelatas Antanavičius. 

Po pasitarimo Krupavičius patyrė: 

— Eik egzaminų laikyti. 

Petrapilio akademijoje Krupavičius atsidūrė 1913, ir jau 
kitais metais, kada prasidėjo Pirmasis pasaulinis karas, 
Krupavičius atšventė savo primicijas Marijampolėje. O jos 
vos vos nebuvo staigiai sukliudytos. Jalbžykowskis Sei- 
nuose mėgo pas klierikus daryti kratas. Sykį aptiko vieno 

klieriko dienoraštį, iš kurio paaiškėjo slapta klierikų orga- 
nizacija seminarijoje, o jos pirmininkas Krupavičius. Jalbžy- 
kowskis parašė akademijos inspektoriui Būčiui, kad klieriką 
Krupavičių grąžintų į seminariją. 

— Kas jį atsiuntė, tas tik gali jį ir atšaukti, — atrašė 
Būčys. Daugiau niekas ir nereikalavo Krupavičiaus. Taip jis 
ir pradėjo naują kelią — kunigo. 

— Sūnau, apsigalvok, eidamas į kunigus; ar galėsi būti 
geras kunigas? — buvo įspėjusi motina sūnų Mykolą, pasi- 
ryžusį į seminariją... Ar motinos įspėjimą ir motinos norą, 
kad būtų geras kunigas, pateisino? 

Kunigas visaip suprantamas. Vienais laikais jo idealas 
— pasitraukti nuo pasaulio ir Dievą garbinti. Kitais laikais 
— kunigas turi imti savo Viešpaties vėliavą, įsibrauti į 
minios tirštumą ir pro visas uolas ir pagundas vesti ją Vieš- 
paties keliu. Toks kunigas turi būti kovotojas ir sykiu 
asketas, atsisakyti nuo patogumų, tarnauti tiesai ir žmo- 
nėms. Krupavičius net dabar nemėgsta minkštų baldų, 
kilimų, užuolaidų, gėlių. Kietas sausas kambarys — jo mėgs- 
tamasis. Kieta kova ir veržimasis be atodairos realizuoti 
savo sumanymus jo kelias. Juo beatodairinis sekimas ar 
kova su juo iki beatodairinio noro jį sunaikinti — tai ta nuo- 
taika, kurios jis susilaukė iš visuomenės. 

1917 Martynas Yčas, tuo metu švietimo viceministeris, 
paprašė prof. Būčį kapeliono savo įsteigtai lietuvių gimnazi- 
jai Voroneže. Būčys rekomendavo tik akademiją baigusį 
kun. Krupavičių. Jau revoliucija buvo įsiliepsnojus, bolševiz- 
mas ištisomis bangomis apiėmė mases. Bet Voroneže naujo 
kapeliono ir jo vienminčių pastangomis lietuviai nenuėjo su 
visa mada paskui socialistus. Karių suvažiavimas, rinkimai į 
Petrapilio seimą, į profesines sąjungas vis davė aiškiausius 
laimėjimus katalikams ar bent ne socialistams. Net rusų tar- 
naites suorganizavo krikščioniškais pagrindais. Tai baisus 
kontrrevoliucinis darbas. Ir revoliucijos apaštalai jauni karš- 

tagalviai, 5 ar 6 klasės gimnazistas Griškelis, stud. J. Mašio- 
tas, Butkų Juzė, bene abiturientas, nuteisė savo mokytoją 
kapelioną Krupavičių mirti. Tik Mašioto motina atbėgus 
įspėjo apie sprendimą, ir Krupavičius spėjo laiku iš Voronežo 
pasišalinti... Dabar su kai kuriais tų savo teisėjų tremtyje 
susitinka ir net jiems yra padėjęs. Pasikeitė ir kai kurie tei- 
sėjai. Vienas jų buvo bolševikų simpatikas, paskui taikstės į 
vadus nacionalsocialistiniam jaunimui Lietuvoje, jeigu toks 
būtų susiorganizavęs, o dabar skundžia amerikiečiams kitus 
lietuvius už tariamą bendradarbiavimą su vokiečiais... 

Patraukė Krupavičius į Lietuvą. Kai priėjo vokiečių 
linijas, buvo suimtas ir penkis mėnesius tampomas po kalėji- 
mus ir dabokles. Tik vysk. Karoso patikrinimas, kad 
Krupavičius yra kunigas ir kad jis reikalingas pastoracijai, 
išleido jį į laisvę. Tada jau buvo 1918. Vilniuje pritapo 
Krupavičius prie Lietuvos Tarybos, su įgaliojimu buvo 
pasiųstas aukų rinkti po Lietuvą. Vytauto Endziulaičio 
kviečiamas užsuko į Kauną pranešimo apie krikščionių 
demokratų siekimus. Kai Krupavičius aiškiai pasisakė, kad 
Lietuva turi būti respublika ir žemės reforma turi būti įvyk- 
dyta, atimant iš dvarininkų ir atiduodant bežemiams ir ma- 
žažemiams, kai ką paėmė siaubas. Senas veikėjas 
Saliamonas Banaitis dūmė į Vilnių ir įspėjo Smetoną, Vals- 
tybės Tarybos pirmininką. lr Smetona susijaudino. Jis 
pavedė Tarybos sekretoriui Petrui Klimui išreikalauti įgalio- 
jimus atgal ir pranešti vokiečių administracijai apie tą atvy- 
kusį iš Rusijos revoliucionierių bolševiką. Klimas ir kun. 
Dogelis įsakymo nejvykdė, ir skandalo išvengta. 

Kovose dėl nepriklausomybės Krupavičius nesivaikė 
valdžios kėdžių. Jis vis buvo ten, kur minia. Nuolatiniai 
pranešimai ir kelionės, iki buvo išrinktas Steigiamasis 
seimas ir prasidėjo parlamentinis darbas. Seime Krupavi- 
čius pasirodė krikščionių demokratų partijos pirmininkas ir 
frakcijos lyderis, vienas stipriausių kalbėtojų, savo valia 

griežtai valdąs ir drausminąs savo frakciją ir visą partiją, 
kuri buvo laimėjusi rinkimus ir turėjo ant savo pečių pakelti 
visą jaunosios valstybės atstatymo darbą. Išdirbta buvo 
konstitucija, kurios didžioji darbo dalis teko prof. Antanui 
Tumėnui, nepakėlusiam tremties ir palaidotam Austrijos 
žemėje. Priimtas buvo žemės reformos įstatymas, bal- 
suojant prieš jį kairiesiems. Bet įstatymų neužteko. Reikėjo 
juos įvykdyti. Kad įvykdytų bent pagrindinį tų įstatymų, 
Krupavičius pasidarė žemės ūkio ministeriu. Juo išbuvo nuo 
1923 iki 1926 metų. Žemę paimti iš dvarininkų ir ją perduoti 
bežemiams ir mažažemiams tai buvo epochinis reikalas. Jis 
pakirto baigtinai galią lenkų dvarininkų, kurie buvo su- 
organizavę slaptą karinę sąjungą POW Lietuvai prijungti 
prie Lenkijos. Jis užtvenkė kelią bolševizmui, nes bežemiai 
ir mažažemiai labiau norėjo turėti savo sklypelius ne kaip 
virsti bernais bolševikų kolektyviniuose ūkiuose. Jis išlygino 
santykius tarp per daug turinčio ir nieko nedirbančio, 
dažniausiai net Lietuvoj negyvenančio ir tarp nieko neturin- 
čio, visą savo amželį gimtajam kraštui atidirbusio. 

Dvarininkai ir lenkai kunigai pakėlė triukšmą dėl žemės 
reformos net Vatikane. 

Girdi, kunigas bolševikas laužo Dievo įsakymą — 
nevok. Bet Vatikanas tylėjo. Matyt, nieko pikto neįžvelgė, 
nes iš tikrųjų žemės reforma vykdė socialinį teisingumą, 
kurį buvo paskelbęs Leonas XIII. Vietiniai dvarininkai 
vaizdavosi Krupavičių vos ne Antikristu. Ir būdavo didelių 
nusivylimų, kada susidurdavo su juo asmeniškai ir pamaty- 
davo jį kitokį. Atvyksta sykį pas ministerį kažkokia 
senstelėjusi dvarininkė. O ministeris demokratiškas: visus 
lengvai priima. Įžengus pro duris, dvarininkė staiga sustojo 
prie slenksčio, išplėtė akis ir tyli. Kada ministeris pakvietė 
sėsti, ir tada ji liko stovėti. Nustebo ir ministeris. 

— Atsiprašau, aš neteisingai buvau painformuota. Kas 
prieš kryžių dirba, to darbai negali būti blogi. Atsiprašau, 

mano reikalai jau baigti... — Mat ministerio kabinete kabojo 
kryžius, ir tradiciškai tikinčiai dvarininkei jo akivaizdoje 
sugriuvo visos legendos apie ministerį bolševiką... 

Kitą sykį dvarininkė nuo Panevėžio prakalbino ministerį 
lenkiškai. ; 

— Ar tamsta lietuviškai nekalbi? 

— Aš lietuviškai tik virtuvėj, su tarnaitėmis... — 
Mostelėjo ministeris pirštu durų link. Suprato, kad audien- 
cija baigta. 

Pasklido apie tai gandas, ir visi dvarininkai kreipdavosi 
savo reikalais jau tik lietuviškai. O ne sykį jų reikalai bū- 
davo teisingi. Kai mišką kerta, skiedros aplink laksto. Buvo 
matininkų, kurie, pasinaudami žemės reforma, norėjo 
sąskaitas suvesti su dvarininkais. Buvo politikanų, kurie 
norėjo žemės reformą sukompromituoti ir tyčiomis elgėsi 
prieš įstatymus. Su šitokiais reiškiniais Krupavičius griežtai 
kovojo. Ir savininkų skundus, kurie buvo įstatymo ribose, 
tenkino. Su humoru ir tyliu pasitenkinimu Krupavičius 
prisimena, kad jis apdovanojo žeme ir savo tėvo buvusį 
kumetį. 

Šalia didžiosios žemės reformos Krupavičiaus laikais 
pradėta reformuoti ir kitos ūkio šakos — pienines steigti, 
įsteigta Žemės ūkio akademija, Žemės bankas, Žemės ūkio 
rūmai (nors juos tada kairysis sparnas boikotavo). 

1926 rinkimus laimėjo kairieji. Grėsė bolševizmo 
pavojus iš vidaus. Gruodžio 17 buvo sukilimas, ir atsistojo 
Smetonos ir Voldemaro valdžia. Smetona mėgino susi- 
artinti su Krupavičium ir ėmė kviestis pastarąjį pasitarti. 
Kiekvienu kartu skundėsi Voldemaru: 

— Kur išvažiuodamas, aš jau pasiimu ir lagaminėlį. 
Nežinau, ar sugrįšiu namo, ar pateksiu į kalėjimą. — Ir 
dėstė argumentus, kuriais reikėtų Voldemaras sutramdyti ar 
pašalinti. 

Bet Krupavičius į jų ginčą nesikišo. 1927 visai pasi- 


432 


traukė iš aktyvaus politinio gyvenimo. Išvažiavo į Prancū- 
ziją sociologijos ir valstybės mokslų pastudijuoti. Krašte, 
kuris netikėtai imta sukti į šalį nuo demokratijos, jam, 
senam demokratijos kovotojui, nebuvo įmanoma dalyvauti 
politiniame gyvenime. 


Grįžęs 1929 pradėjo kunigo karjerą nuo abc: buvo 
paskirtas Garliavos vikaru, jau paskiau Vilkaviškio kunigų 
seminarijos profesorium, Veiverių klebonu ir nuo 1935 
klebonu Kalvarijoje. Savo pareiga laikė ir čia tarnauti 
Lietuvai ir jos žmonėms. Kai suvalkiečiai subruzdo prieš 
Smetonos režimą ir kariuomenės teismas nuteisė kelis 
žmones mirti, Krupavičius laipiojo per aukštus slenksčius ir 
laiškus rašinėjo, kad jo parapiečiai nebūtų nužudyti. Jo 
intervencija buvo atmesta. Žmonės sušaudyti. Ir tik paskiau 
paaiškėjo, kad jie buvo suprovokuoti visai be savo kaltės. 

Kai atėję bolševikai šimtus veikėjų įkišo į kalėjimą, 
Krupavičius kreipėsi į kompartiją, kokiomis sąlygomis galėtų 
katalikai pakenčiamai sugyventi su komunistais, nes tarp 
vienų ir antrų galėtų būti kai kurių bendrų interesų: abeji 
nekenčia vokiečių, abeji stovi už darbo žmonių būvio 
gerinimą, ir jeigu komunistai nesieks Lietuvos paversti sveti- 
mos valstybės dalimi, tai suimtieji kaip tik gali būti naudingi 
numatytiems darbams, ir dėl to juos reiktų pirmiausia 
paleisti. Krupavičiaus raštas pasiekė ir Maskvą, bet be 
atgarsio, nes Maskva turėjo ne tik socialinius, bet ir poli- 
tinius tikslus — ir tai buvo jai svarbiausia. Pats Krupavičius 
atsidūrė dideliame pavojuje. Kalvarijos komunistai nutarė jį 
sulikviduoti. Bet vienas iš tų komunistų, Krupavičiaus 
parapietis, nakčia jį įspėjo, ir kai čekistai jo suimti atėjo, 
paukštelis jau buvo išskridęs. 

Sugrįžo, tik vokiečiams atėjus. Bet ir tada šimtams 
žmonių grėsė pavojus. Krupavičius vėl puolėsi ginti savo 
parapiečius, kurie galėjo būti įtarti palankumu bolševikams. 

Bet jo intervencija maža gelbėjo. Tik jis pats užsitraukė 
vokiečių nemalonę. 

Kai vokiečiai ėmė Lietuvos turtą plėšti, gyventojus 
žudyti, Lietuvą vokiečiais kolonizuoti, Krupavičius drauge 
su buv. prezidentu Grinium ir buv. Žž. ū. ministeris prof. 
Jonas Aleksa pakėlė protesto balsą. Rezultatas — pašaukti 
visi į gestapą. 

— Tai tas kunigas bolševikas ir dar buvęs ministeris?... 
— tokiu klausimu buvo sutiktas Krupavičius ir po tardymo 
netrukus buvo išvežtas į Tilžės kalėjimą ir iš ten ištremtas į 
Regensburgą. Nuo to laiko jam neteko matyti Lietuvos, 
kurioje tuo metu jo tautiečiai rungėsi su okupantu. Jis buvo 
toje kovoje išfoluotas ir kankinosi ne tiek dėl savo ligos, 
kiek dėl savo vienatvės ir bejėgiškumo kuo talkinti bendrai 
kovai. 

Iš naujo jis atsigavo, kai plūstelėjo su antrąja bolševikų 
invazija tremtinių lietuvių bangos, kai Vokietijoje atsirado ir 
tos organizacijos, kurios buvo griovusios vokiečių okupaci- 
jos planus Lietuvoje. Ar galėjo tada Krupavičius tylomis 
sėdėti ir veikalus rašyti? Jis vėl atsistojo Lietuvos vadavimo 
priekyje. 

Jį pasiekė žinios, kad paskutiniais metais jo sesuo 
Amerikoje mirė, kad giminės Lietuvoj jau dingę, kaip dings- 
ta ten tūkstančiai. Jis liko vienas. Skausmo šešėliai slankiojo 
jo veidu, nors jis ir labai stengėsi juos nuslopinti savo 
geležine valia. Ir didžioji kovos draugų dalis jau kritę ar siau- 
bingoje Rusijos nežinioje nuskendę. Nei giminystės nei bičiu- 
lystės ryšiai jo nebesieja. Jam liko ta viena artimoji, dėl 
kurios jis paskutines jėgas atiduoda — Lietuva. 

Ar ją išvaduos? Ar į ją savo kaulus parneš? — Tie 
skausmingi klausimai abejonėmis ir viltimi varsto seno 
kovotojo dvasią... 

PETRAS RIMŠA 


Petras Rimša (gim. 1881.XI.1 Paežerių valsč., Vilkaviš- 
kio aps.) yra vienas originaliausių ir tautiškiausių lietuvių 
skulptorių, pradėjusių kūrybinę veiklą dar prieš Pirmąjį 
pasaulinį karą, t.y. caristinės rusų nelaisvės metais. 

Ir Rimšos originalumas daug pareina nuo jo tautiš- 
kumo, nuo jo glaudaus ryšio su lietuvių tautos gyvenimu ir 
jos liaudiniu menu. Tas jo ryšys aiškiai matyti jo skulptūros 
kūriniuose, kai į juos pažvelgiame idėjiniu-tematiniu ir gry- 
nai formos atžvilgiu. Tautiškas Rimša idėjiškai, nes jo 
statulose ir reljefuose atsispindi lietuvių tautos rūpesčiai ir 
vargai. 

Antai, jo „Lietuvos mokykla“. Ji vaizduoja kaimietę 
moterį, kuri, ant suolelio šalia savęs pasisodinusi sūnelį su 
maldaknyge ir sustabdžiusi savo ratelį, moko vaiką skaityti. 
Toji skulptūrinė grupė suglaustai simbolizuoja keturias- 
dešimt metų kultūrinę naktį, kada rusų valdžios įsakymu 
mūsų tautai buvo atimta teisė turėti savo spaudą ir savo 
mokyklas. Tada bedirbdama įvairius ūkio darbus, vargšė 
kaimo moteris turėjo pati mokyti savo vaikus skaityti iš 
slaptai platinamų maldaknygių, nes paprastas elementorius 
buvo sunkiai prieinamas, o į rusišką mokyklą ji savo mažųjų 
leisti bijojo, kad ten neatimtų iš jos vaikų tikėjimo ir jų nesu- 
rusintų. 

Kaip „Lietuvos mokyklos“ skulptūrinėj grupėj verpimo 
ratelis simbolizuoja lietuvės kaimietės ilgus monotoniškus 
darbus, tarp kurių ji turėjo surasti laiko jaunajai kartai 
šviesti ir šitaip vesti pasyvią kovą su okupantu, taip 
„Lietuvos artojas“ simbolizuoja kaimiečio vyro sunkius 
darbus tais pačiais priespaudos laikais. Ir dar daugiau. Jis 
simbolizuoja visas socialines ir politines neteisybes, kurias 
turėjo pakelti lietuvis valstietis — medžiaginį skurdą, sunkią 
priespaudą ir beveik beviltišką kovą prieš juos. Štai kodėl 
Rimšos skulptūrinėj grupėj sulysęs — vieni kaulai — arklys, 
taip persitempęs, taip sulinkęs ir prasižiojęs, traukia žagrę iš 
paskutinių jėgų, kad, rodos, jų nebeužteks ir jis Čia pat par- 
puls ir daugiau nebeatsikels. 

Toj nelygioj kovoj nepalūžusi lietuvių tauta ir pradėjusi 
atstatyti savo valstybę (1919 —1922), daugiausia kliūčių savo 
nepriklausomybei patyrė iš kaimynų lenkų. Į tai vėl Rimša 
reagavo reljefu ,,Kova“, kurioj vaizduojamos karališkojo 
erelio mirtinės grumtynės su raiteliu. Čia jau simbolika yra 
tapusi beveik alegorija, nes erelis ir riteris yra Lenkijos ir 
Lietuvos valstybinių herbų pagrindinės figūros. Tačiau Rim- 
šos patriotizmas čia vis dėlto nėra propaganda, nes skulp- 
torius šitame ekspresyviame kūriny atrodo labiau susirūpi- 
nęs formalia puse — figūrų kompozicija ir linijų darna — 
negu pačios alegorijos prasme. ,„Kovos“ reljefe taip pat 
aukštame laipsny yra pritaikyti auksakalio ir grafiko kruopš- 
tūs metodai, kurie visu galingumu yra pasireiškę 
tuometinėse ir vėlyvesnėse bronzinėse statulėlėse, kaip 
„Skausmas“ „Diena ir naktis“, ,,Mąstytojas“, ,,Karo 
Dievas“ ir gausiuose medaliuose bei portretiniuose bronzos 
reljefuose. 

Visi šitie kūriniai iškalbingai liudija, kad Rimša yra 
nuėjęs visiškai priešinga kryptimi, negu ta, kuria buvo pra- 
dėjęs savo skulptoriaus kelią. Iš klasiško realisto, kokiu atsi- 
skleidė „Lietuvos mokykloje“, jis tapo simboliniu ekspresio- 

nistu. Realistui geriausiai atstovauja „Lietuvos mokykla“. 
Tuo tarpu „Lietuvos artojas" atskleidžia, kad stebėtojo 
realisto rėmai Rimšai per siauri, nes jam svarbu jo paties 
mintis ir valia, kurioms gamtinės formos tarnauja prie- 
monėmis. Štai kodėl „Lietuvos artojo“ arklelis yra toks be 
galo sulysęs ir išsisėmęs, kad atrodo greičiau skurdo ir prie- 
spaudos simboliu negu paprastu arkliu. Nuo jo iki 
„„Mąstytojo“ tėra tik vienas žingsnis. Tereikia, tik tą stiprią 
stilizaciją, kuri ,,Lietuvos artojuje" reiškiasi įdubimais ir 
kampuotumais, pervesti į plokštuminę, kad būtų drįstama 
net žmogaus figūrą sistematiškai stilizuoti plokštumomis. 
Šitaip Rimša elgiasi ,,„Mąstytojuje“ ir visose kitose 
statulėlėse, reljefuose, medaliuose. 

Jis stilizuoja plokštumomis, nes jam reikia daugiau 
linijų, kad jos derintųsi su gausiomis drabužių ir jų orna- 
mentų linijomis. Ne kukli forma, bet plokštumos ir linijos 
yra svarbusis pradmuo Rimšos filigraniškose kompozici- 
jose, kurių pasakišką turtingumą sutaurina ir sukilnina rimta 
žmogiškų pavidalų laikysena ir gili prasminga veido išraiška 
(„Skausmas“, „Diena ir naktis" — medaliai). 

Rimša suprastina savo figūras ir jas stilizuoja plokš- 
tumomis ne tik dėl to, kad jo skulptoriškoj prigimtyje slepia- 
si stiprus grafikas, bet ir dėl to, kad jis yra giliai susigy- 
venęs su lietuvių liaudies medinėmis statulėlėmis ir 
ornamentais, ypač pjaustytiniais ornamentais mediniuose 
įrankiuose (kuodelių verpstėse, kultuvėse, pakinktuose ir 
kitur). Paprastu peiliu atliktų medžio statulėlių supras- 
tinimai, apitiesių pjūvių linijos atrodo Rimšos statulose ir rel- 
jefuose susistemintos ir išryškintos tobulos skulptoriaus 
technikos, jo figūrų drabužiai tampa turtingai išpuošti išvys- 
tytais ir ištobulintais minėtų pjaustinių ir liaudies audinių 
geometriniais ornamentais bei įprasminti minties kūrėjo, 
kuris turi stipriai individualų estetinį jausmą. 

Šitokiu būdu tradiciniai tautiniai liaudies meno pradai 

pakeliami į aukštesnį laipsnį ir įprasminami paties Rimšos 
stipraus individualumo. Kolektyvinė tradicija ir individualinė 
pažanga, tauta ir kūrėjo asmuo randa sintetinę išraišką 
Rimšos kūriniuose, kurie žavi ne tiktai lietuvį, bet ir svetim- 
tautį. Gal nelabai apsiriksime pasakę, kad lietuvių skulptū- 
roj Rimša užima maždaug tokią pat vietą, kaip Čiurlionis 
lietuvių tapyboj, nors kūrinių skaičiumi ir neprilygsta šiam 
pastarajam. 

ČIURLIONIO ANSAMBLIS 


Iškilmių rimtis neleidžia tarti perdėtų žodžių. Jos 
skatina prašnekti apie jubiliatą ir jubiliatus santūriu žodžiu ir 
iš perspektyvos, iš kurios stebime istorijos eigą. Iš tokios 
perspektyvos verta stebėti ansamblį ir jo paliktuosius 
ženklus gyvoje tekančioje tautos istorijoje. 

Ansamblio gimimo data: 1940 sausio 15, arba 22 
nepriklausomos Lietuvos metai. Ansamblis krikštytas Čiur- 
lionio vardu rugsėjo 22, tais pačiais kalendoriniais, bet jau 
pirmais pavergtos Lietuvos metais. 

Vadinas, ansamblio idėja subrendo laisvėje, jo veikimas 
pasireiškė nelaisvės metu. Nepriklausoma Lietuva turėjo 
laisvę, ja gyveno ir ja nesidžiaugė, nes nesidžiaugiama saule, 
kol ji yra. Susirado pakenčiamą materialinio ūkinio gyveni- 
mo kelią ir juo sunkiai, bet sparčiai žygiavo. Daugiausia 
rūpesčio kėlė kūryba, nes ji turėjo labiausiai įprasminti lais- 
vos tautos buvimą. 

Nerimstančioje meninės kūrybos sąmonėje buvo 
ryškinamas dvejopas ilgesys. Ilgesys susirasti tautines 
formas. Tautinių formų šaltiniu buvo nurodomas liaudies 
menas. Buvo palaikomas ir kitas ilgesys — estetinio grožio, 
meninių formų tobulumo ilgesys. 

Tas linkimas į liaudies kūrybą ir aukštą formos lygį reiš- 

kė gaivališką gynimąsi nuo standartizuoto, vidutiniškos 
vertės internacionalinio meno, kuris brovėsi su miesčicniš- 
kos kultūros pirmais ženklais. Tai nebuvo ilgesys tokis kaip 
anksčiau — liaudies kūryba žavėtis, ją rinkti ir krauti į 
muziejus, archyvus. Priešingai, tai buvo noras iškelti liau- 
dies meną iš archyvų, paversti jį įkvėpimo šaltiniu ir me- 
džiaga naujai kūrybai, kad ji būtų ne mirusiųjų liudininkas, 
bet gyvųjų dvasios kūrybinis ženklas. 

Reikalavimas pasimokyti tautinių formų iš liaudies kūry- 
bos buvo gyvas nuo 20 amžiams pirmo dešimtmečio, nuo 
Herbačiausko Gabijos ir Čiurlionienės rinkinio Lietuvoje 
(1910). Tas reikalavimas pirmiausia rado atgarsio litera- 
tūroje ir muzikoje. Daug vėliau tapyboje ir architektūroje. 
Paskiausiais nepriklausomo gyvenimo metais choreogra- 
fijoje, drabužių tradicijose ir muzikos instrumentuose. Tada 
jau Sodžiaus menas skelbė tautinių liaudies drabužių 
spalvotus paveikslus. Jau buvo kalbama, nors su šypsniu, 
apie Kauno baleto vadovų ekspedicijas ieškoti lietuviško 
„pas“. 

Liaudies menas veržėsi grįžti į gyvenimą visais savo 
žanrais ir apvaisinti individualinę kūrybą. 

Toje atmosferoje brendo liaudies ansamblių idėja. Ji 
turėjo būti realizuota, kaip su pavasariu turi sprogti beržo 
pumpurai. Natūralu, kad ji sprogo per tada veikusius 
chorus. Bet nedaug buvo chorų, kurie pataikė būti šitos 
meninės sąmonės išraiška. Tatai priklausė nuo choro 
vadovo talento, talento pobūdžio ir pajėgumo. Vladas Jaku- 
bėnas teisingai pastebėjo, kad „Liaudies dainos turi savotiš- 
ką ypatybę: pas talentingą kompozitorių jos lyg pražysta 
nuostabiomis spalvomis, ypačiai tokio muziko kūryboje, 
kuriam įgimtas tam tikras racionalinis koloritas. O pas nega- 
bų kompozitorių liaudies daina kažkaip supilkėja, pasidaro 
lyg kompiliacija, lyg kaimiška antklodė, susiūta iš įvairiausių 
šmotelių“ (Muzikos žinios, 1955 Nr. 1—150). 

Vienas iš pirmosios rūšies talentų buvo Alfonsas Mi- 
kulskis. Jis turėjo gaivalinį linkimą į tą „tautinį koloritą“. Jis 
turėjo tautosakinėm formom pakankamą intuiciją. Jis tam 
ruošėsi teoriškai ir praktiškai. Baigęs konservatoriją 1937 
kaip violenčelistas, muzikos mokytojas ir chorų dirigentas, 
jis toliau per 10 metų ruošėsi būsimam ansamblio darbui. 
Papildomai studijavo kompoziciją ir dirigavimą, vedė chorus 
ir dėstė muziką Klaipėdoje, Panevėžyje, Vilniuje. 

Tatai pagilino jo nusimanymą srityse, reikalingose jo 
darbui su liaudies dainom. Ir vis dėlto esminiu dalyku jo 
talente tektų laikyti ne išmoktą kūrybinę techniką, bet jo 
intuiciją. 

Tuo metu,.kai teoretikai svarstė, ar chorai turi perduoti 
gryną liaudies dainą ar ją turi duoti perdirbtą, Mikulskio 
intuicija susirado aiškias kryptis ansamblio veiklai. Vilniaus 
koncertuose, gastrolėse po provincijos miestus tame pirma- 
me ansamblio veiklos akte jau reiškėsi trejopos kryptys: 

Viena, repertuarai ėmė liaudies dainų medžiagą; antra, 
tą dainų medžiagą harmonizavo; daugiausia tai darė pats; 
tenkindamas tuo būdu meninių formų tobulumo reikala- 
vimą ir duodamas ansambliui savą, sakytum mikulskinę 
spalvą; trečia, liaudinį meną artindamas prie žiūrėtojo ir 
įtraukdamas jį į liaudinio meno aplinką, dainą jungė su 
liaudies muzikos instrumentais, dekoratyviniais liaudiniais 
drabužiais. Čia ligi paskutinių laikų liaudies muzikos menui 
ištikima  talkininkė reiškiasi taip pat jubiliatė Ona 
Mikulskienė. 

Kai kurie chorai, ryškindami liaudinę aplinką, nuėjo taip 
toli, kad dainą įjungė į vaidinimą. Tuo buvo laimėta etno- 
grafijai, bet estetinės vertės ir muzikalinės srities sąskaiton. 
Mikulskio ansamblis liko pusiaukelyje, atsisakydamas nuo 
vaidybinio elemento ir pasilikdamas muzikinio, choreogra- 
finio plotmėje. 

Tokį Čiurlionio ansamblį matėm Lietuvoje tuo pirmuoju 

trumpu, bet neramiu jo darbo metu. Nelaisvės momentas 
perskėlė tautą, ir jos palydovas liaudinis Mikulskio an- 
samblis su viena tautos dalim atsidūrė tremtyje, kaip jo 
kolega Švedas su savo ansambliu liko su likusia tautos 
dauguma. : 

Viena, Berlynas, pietvakarių Vokietijos miesteliai, ligi 
ansamblis pastoviai penkeriem metam nusileido Dettingene. 

Tai buvo išsiskleidimas, žydėjimas. Žydėjimas meniniu 
pajėgumu. Žydėjimas daromu efektu klausytojam  — 
lietuviam, skonį turintiem prancūzų karininkam, muzi- 
kaliem vokiečių klausytojam ir mažiau europinį meną pajau- 
čiantiem amerikiečių kariam. 

Visa tai yra šiltai aprašęs, statistikom pailiustravęs, 
savųjų ir svetimųjų vertinimus pateikęs, parodytą prancūzų 
globą iškilęs Juozas Stempužis, vienas iš uoliausių an- 
amblio dalyvių Muzikos žiniose. Čia tenkinamasi klausimu: 
kur buvo ansamblio pasisekimo priežastis? 

Svarbiausia jų buvo pačiame ansamblyje, ansamblio dva- 
sia. Jos simbolis yra Koenigshoehe, tos aukštumos, kuriose 
viršum miestelio ir apylinkės gyveno ansamblis. Niekam ne- 
reikia taip būti ,,saulės aukštumose“, kaip menininkui, tiek 
Hauptmanno varpų liejikui, tiek ir dainos menininkui, kuris 
nori sušvisti kitam pakalnės gyventojų akyse meniniu grožiu. 
Reikia nuolatinio ir įtempto darbo, lavinant balsą, judesio gra- 
ciją, lavinant vaizduotę ir skonį. Tai dar svarbiau kolektyve, 
kur reikalinga įsigyti ir kolektyvinę dvasią. Kai kurie teatrinio 
meno vadovai dėl to ruošė savo mokinius reikštis ne tik sce- 
noje, bet sudarinėjo jiem ir viso gyvenimo stilių, kartu su jais 
gyvendami. 

Ir Čiurlionio ansambliui Koenigshoehe buvo virtusi tokia 
kūrybos ir gyvenimo mokykla. Kieta kaip kareivinė; kaip 
vienuolynas. Su dienos regula nustatytom valandom keltis, 
gimnastikuotis, repetuoti ir t.t. Visą tą tvarką palaikė de- 
mokratiškai rinkti organai. Bet pro juos labiausiai reiškėsi pa- 

ties ansamblio vedėjo valia. Individai čia šlifavosi, virto an- 
samblio šeimos nariais, su tam tikra nuotaika ir menine 
ideologija. 

Pirmame laikotarpyje išryškintas kryptis ansamblio ve- 
dėjas čia gilino. O ypačiai gaivino dar vieną savo credo, kurį 
jis išreiškė šiais žodžiais: ,, Ansamblis yra užsibrėžęs būt ne 
šiaip choru dainoms, kompozicijoms padainuoti, o yra pa- 
skyręs tam tikrą uždavinį — kultyvuoti ir atskleisti mūsų lie- 
tuvių tautinį meną, specialiai dainą, muziką, šokius“... 
Čiurlionio ansambliui likimas lėmė vykdyti uždavinį, kuris, 
atvirai kalbant, siekia toliau už grynai meninių ribų. Būtent, 
per mūsų tautinio meno lobių atskleidimą parodyti kitų tau- 
tybių Žmonėms, o taip pat ir saviesiems mūsų tautos savi- 
tumą, o tuo pačiu parodyti lietuvių tautos vertę, stiprinti jos 
padėtį, besišaukiant savo teisių. Tai, žinoma, jau yra kaip ir 
politinė sritis, bet mes šitokios politikos visai nenorime 
vengti. Priešingai, jaučiamės, kad tai tik labiau įprasmina 
mūsų darbą (Muzikos žinios, 1955 Nr. 1—150, 12 p.). 

Žinoma, tai nėra politika, o tik savo egzistencinės 
paskirties pajautimas. Kolektyvui buvo ugdoma mintis, kad 
jo prasmė yra reikštis kuo didesne kūryba ir tuo būdu 
liudyti kuriančią tautą. O kol tauta kuria, ji nėra mirusi ir 
turi teisę į gyvenimą. Tai aktyvus nusiteikimas, priešingas 
pasyviam vegetavimo nusiteikimui, kuris pasyviai laukia 
saulės patekėjimo. 

Tokio prasmės pajautimo buvo visas ansamblis. Kai 
kas, kam tai buvo svetima, turėjo pasitraukti. Tas buvimo 
prasmės pajautimas buvo virtęs tokiu giliu tikėjimu, kad jo 
negalėjo nustelbti tremties gyvenimas su irkliom ar despe- 
racinėm nuotaikom. Po kelionių ano meto priemonėm, po 
neprivalgymo jaunyste spindinčios akys negalėjo paslėpti 
įdubusių veidų, sustingusių judesių. Bet tik nuskambės 
pirma daina, kojos sutripens pirmuosius „pas“, ir jie už- 
miršdavo save kasdieninius ir pasijusdavo esą saulės aukš- 

tumų atstovai, kuriančios tautos liudytojai. 

Tatai pajusdavo ir žiūrėtojai, klausytojai. Tiksliai paste- 
bėjo Herald Tribune kritikas 1950, kad tai pasiekiama tik 
giliu įsijautimu, nes „vien tik darbu repeticijose dainininkam 
neįmanoma to įkvėpti“. 

... Bet čia jau braujamasi į trečiąjį ansamblio gyvenimo 
veiksmą, amerikinį, naujose sąlygose, bet dar tekantį, ir dėl 
to pažįstamą. Nuo jo pažvelgiame dar kartą iš per- 
spektyvos į Mikulskio užsimojimą parodyti pasauliui lietuvių 
kultūros savitumus. Kokius tuos savitumus jis per savo an- 
samblį atskleidė? Klausimas svarbus dėl to, kad kiekvienas 
kūrėjas iškelia tuos savumus, kuriuos labiausiai pagauna jo 
stebėjimas ir dar juos nuspalvina sava spalva. Pasak Vlado 
Jakubėno, net tokio liaudies dainų harmonizatoriaus 
meistro Stasio Šimkaus kompozicijose „kartais jaučiasi 
lenkiškas melodijos piešinys (kad ir jo populiarioje „Kur 
bakūžė')“. 

Svetimtaučiui, bet specialistui, iš šalies lengviau krinta į 
akį tokie savumai. Praeinant pro jų visus komplimentus, 
štai Trierische Zeitung, 1947.1.8 labiausiai iškelia pro an- 
samblio dainavimą prasimušusį primityvų melodijų sodrumą 
ir šviežumą: ,,„Nors dainos harmonizuotos ir pritaikytos 
moderniam dainavimui, tačiau jose tebejuntamas primityvių 
melodijų sodrumas ir šviežumas — tikrosios liaudies 
muzikos pažymys“. 


O Herald Tribune kritikas 1950.10.2 labiausiai iškelia 
lyrizmą, to lyrizmo švelnumą, neišmoktą muzikalumą, bet 
plaukiantį iš įsijautimo: ,„Gilus lyriškumas yra jų specialybė, 
bet balsai ir nostalginėse dainose skambėjo švelniai, tyrai ir 
grynai. Jie dainuoja spalvingai, ir muzikinis įsijautimas toks 
gilus, kad vien tik darbu repeticijose neįmanoma daininin- 
kams to įkvėpti“ (cit. Muzikos žinios, 1955, Nr. 1—150). 

Tai teisinga. Tačiau šalia šio lyrinio švelnumo ar nenu- 

skamba gaivalinis galingumas, kurio įspūdį palieka tokios 
dainos kaip ,„Namo, broliukai“. 

Ar tarp šitų dviejų kraštinių linijų, švelnumo ir 
galingumo, nejausti nuosaikumo, pusiausvyros, kuri nelei- 
džia dainos interpretacijai nueiti į slaviško begalinio aist- 
ringumo platumų prasiveržimą arba gryną pietietinį forrmnos 
ir jausmo žaismingumą. 

Šitie keli tautinės dvasios savumai, reiškiami Čiurlionio 
ansamblio, pažadintų klausimą, ar Čiurlionio ansamblis nėra 
išraiška tokios pat dvasios kaip anas Vaižganto sukurtas 
Napalio choras, kuris, įsižiūrėjęs į saulę, dainuoja jai liaudiš- 
ką gamtos himną „Šiltumas gražumas pavasarėlio“, o 
paskui virsta revoliucinės ,,Kad tu, gude, nesulauktum“ 
nuotaikos reiškėju. : 

Anie tautinės dvasios savumai primena iš dalies tai, ką 
dainose buvo labiausiai vertinęs M. K. Čiurlionis: formų 
paprastumą, kuriom išreiškiamas jausmo gilumas. Čiurlio- 
nis tai laikė didžiojo meno požymiu. 

Tuo atžvilgiu Čiurlionio ansamblio ryšys su M. K. 
Čiurlioniu daros gilesnis. Ansamblis ne tik prisiėmė jo 
vardą, bet naujom priemonėm jis pratęsia vaizdavęs tą 
pačią lietuvišką dvasią, kurią buvo anas dailininkas įžiūrėjęs 
liaudies dainose. Ansamblis vykdo M. K. Čiurlionio tra- 
dicijas ir meninį testamentą. 

M. K. Čiurlionis rašė: „Lietuvių muzika, galima sakyti 
drąsiai, turi ateitį prieš save, bet šiandien jos dar nėra visai. 
Pasilikome toli nuo visų, žmonės žino apie tiroliečių, čigonų, 
turkų, arabų, ukrainiečių muziką, bet apie lietuvių muziką 
joks prancūzas ar anglas nei sapnuoti nesapnavo... O tai dėl 
to, kad lietuvių muzika dar tebeilsis liaudies dainose ar 
užrašuose, kurie tuo tarpu teturi muziejaus vertę. Tos 
dainos tai tarytum brangaus marmuro uolos ir laukia tik 
genijaus, kurs mokės iš jų pasigaminti nemirštančius 
veikalus. 

Bet nereikia nustoti vilties, kartoju tai... Ir ateis laikas, 
kuomet mūsų kompozitoriai atidarys tą užburtą viešpatiją 
ir, semdami iš tų turtų savo įkvėpimą, atras širdyje senas 
nejudintas stygas, ir tuomet visi geriau suprasime save, neš 
tai bus tikra lietuvių tautos muzika. Ar greitai? Už šimto, 
dviejų, o gal ir trijų šimtų metų, jeigu tik nepailsime ir jeigu 
pasiseks mums sužadinti visuomenėje geresnės muzikos 
troškimą“ (Cit. N. romuva, 1935, Nr. 42—250). 

Šimto metų nereikėjo, kad padėtis pasikeistų, nes pasi- 
keitė visuomeninė aplinka, kuriai buvo taikomas muzikos 
žodis. Kada Čiurlionis sukūrė Vilniuje Rūtos chorą, jis netu- 
rėjo net reikalingų lietuvių dainininkių, reikėjo skolintis 
lenkių. Kai pradėjo Čiurlionio ansamblis veikti, į jį telkėsi 
jaunimas, patriotinis, akademinis, tiek Vilniuje, tiek trem- 
tyje, tiek ir čia. Jam netrūko rėmėjų, kurie lengvino jam 
sąlygas visokiais būdais. Tiek ansamblio nariai, tiek ir 
rėmėjai keičiasi. Iškrinta medžiai, bet miškas ošia ir 
siūbuoja. 

Gal ir tie, kurie susitelkia apie ansamblį, jaučiasi 
įprasminę savo buvimą tremtyje. Jaučiasi lyg palydovai 
riteriai šventosios ugnelės, kurią reikia kūnais užstoti nuo 
vėjų, kvėpavimu sušildyti atmosferą nuo speigų, kad tik jos 
nešėjai ištesėtų iki ten, į kur ją turi nunešti. 

Toje misijoje ansamblio vadovui, atskirų sričių vado- 
vams, ansamblio nariam ar rėmėjam, vardais nežymėtiem, 
priklauso mūsų pagarba, dėkingumas, susižavėjimas. 


MOTERIS LIETUVIŲ LITERATŪROJE 


Tautos literatūroje iškilusius ryškiuosius personažus 
sugretindami, darome sintetinę apibendrinančią išvadą apie 
tautos kūryboje išryškintą moters dvasią ir charakterį. Įvai- 
rių laikotarpių ir kultūrų pavidalais atsispindi ta pati savo 
pagrinde tautos moters dvasia, vienoj vietoj prasiverždama 
vienu aspektu, kitoj kitu, pirmąjį papildančiu paralelės ar 
kontrasto keliu. 

Lietuvė moteris išryškėja trejopame kultūriniame fone: 
liaudies moteris liaudies kūryboje (folklore), liaudies moteris 
individualinėje kūryboje, intelektualė moteris individualinėje 
kūryboje. 

1. Liaudies moteris folklore. Lietuvių folklore, 
daugiausia dainose, atsispindi visa nesudėtinga žemdirbės, 
ūkininkės rūpesčių ir džiaugsmų gama, pradedant nuo 
mergaitės, toliau žmonos ir baigiant motinos pergy- 
venimais. 

Liaudies poezijoje kiekybiškai daugiausia prasiveržia 
mergaitės pergyvenimai vedybinio gyvenimo angoje. Eteriš- 
kos meilės svajonės, retai kada temperamentas ir aistra, 
apie susitikimą su berneliu, rūpestis ką motina pasakys, 
kaip jai reikės pasiaiškinti, pereina į lyrinį dramatizmą, kai 
reikia ištekėti. Tas dramatizmas suprantamas, tik pri- 

simenant aplinką, kurioje mergaitė ištekėdavo: dažnai už 
visai mažai pažįstamo, dažnai tik tėvų liepiama; o jei ir iš 
meilės, tai ją baido naujo neatmezgamo gyvenimo nežino- 
mybė. Ištekėjusios moters pergyvenimai nusileidžia į ramią 
realistinę tėkmę, jei šeimoje viskas gerai. Nusileidžia dažnai 
į sielvartą, kuris virsta rezignacija, jei vyras pasirodo ar 
nemylimas, ar netinkamas. Bet retai kada sielvartas prasi- 
veržia pasipriešinimu, maištu, noru šeimos gyvenimą su- 
sprogdinti ir jį pradėti iš naujo kitom sąlygom. Savo gilų 
rezignacinį sielvartą moteris temalšina bent svajonėm apie 
laimingesnę savo kūdikio ateitį. 


Liaudies kūryba sudaro įspūdį, lyg lietuvė moteris 
žvelgia toliau, į perspektyvą; tos perspektyvos fone 
aprimsta jos šio momento džiūgavimas ir sielvartas. Dėl to 
nei mergaitės pergyvenimai virsta viską užmirštančia 
momento aistra, nei žmonos pergyvenimai save ir kitus nai- 
kinančiu maištu. Šitokios dvasios moterį rodo tūkstančiai 
dainų įvairiose situacijose su įvairiausiom melodijom bei 
veiksminėm apeigom. 


Mažiau gausi ta pati moteris pasakojamajame folklore. 
Žemdirbės ūkininkės dvasia labiausiai atsiskleidžia sakmėse 
(Sage) apie laumes (Elfe). Jose matyti iš vienos pusės 
motiniškumas. Jei jos yra iš savo prigimties nuskriaustos ir 
negali turėti tokių vaikų kaip žmonių moterys, tai jos vagia 
vaikus ir juos motiniškai augina. Iš kitos pusės jos brangina 
laisvę, kurios turi mergaitė prieš ištekėdama, kurios turi dar 
daugiau natūrali jokios civilizacijos varžtų nepažįstanti gam- 
tos jėga. Ir šitas vidaus konfliktas tarp motiniškumo ir 
laisvės pamėgimo sukuria lyriškai graudžias subtilios dva- 
sios paveikslus laumių, kurios pasitraukia nuo jos klasta 
sugavusių ir uždariusių vyrų, bet kiekvieną ketvirtadienio 
vakarą lanko savo kūdikius ir jiem palieka baltus drabu- 
žėlius. Kaip tai tolimas vaizdas ir dvasia nuo tų Žaismingų 

menėsienoje dainuojančių ir ratelius šokančių vokiškos fan- 
tazijos padarų elfų! 

2. Liaudies moteris individualinėje literatūroje. 
Pirmųjų moterų rašytojų — Bitės ir Lazdynų Pelėdos — 
beletristikoje iškyla liaudies moteris darbo ir šeimos 
aplinkoje. Jai tenka didžioji darbų našta ir tradicija, pagal 
kurią šeimos galva yra vyras, o moteris tik antrinis šeimos 
narys. Tokioje kultūrinėje socialinėje aplinkoje aptemsta 
moters šviesi dvasia, ir išauga charakterio ydos: pavydas, 
apkalbos, tinginiavimas, kur gali tekėjimas dėl pinigo ar 
geresnio gyvenimo; nueina protarpiais iki neištikimybės 
vyrui ir net jo žudymo, kad galėtų už kito tekėti. Tokias pri- 
gesusias moteris rodo daugiausia Žemaitė. Tik retai kada 
jos raštuose sušvinta giedra aplinka ir joje šviesus moters, 
mylinčios, mylimos, tvarkingos, darbščios paveikslas. 

Toje pačioje aplinkoje ir tame pačiame laikotarpyje 
Lazdynų Pelėda duoda daugiau šviesaus kolorito moters 
paveikslui. Giedras sugyvenimas šeimoje, pastovi ir kantri 
meilė, mokėjimas vargus pakelti ir juos įprasminti tradicine 
religijos mintimi, savo minties ir darbų pakreipimas į meną, 
kurį reiškia audiniais, duoda moteriai to giedresnio kolorito 
ir priartina ją prie tos, kurią pažinom tautosakoje. 

Šitais bruožais nužymėtas moters paveikslas eina toli- 
mesnėje literatūros raidoje, gaudamas naują aplinką, rafi- 
nuotesnes formas ir sultingesnį koloritą. Puikiausią tokios 
moters paveikslą paliko Vaižgantas (Severija — „Dėdės ir 
dėdienės'). Jame prasiveržia tos pačios biologinės jėgos 
kaip gamtoje, tuo pačiu gamtos ritmu; bet nuo gamtinio 
tikslo jos buvo nukreiptos vardan aukštesnių idealų. Kaip 
anksčiau Severija buvo vienas iš gamtos akordų, taip, 
gamtą savyje paaukojusi, ji virto vienu tonu bendrame 
himne Viešpačiui Dievui. Paveikslas nepakartojamas ir savo 
prasmingumu ir gaivališkai drąsiu piešiniu. 

Antras liaudies moters tipas — tai lietuviškoje aplinkoje 

Gretchen. Tos rūšies populiariausias tarp lietuvių rašytojų 
personažas yra Vienuolio Paskenduolė, kuri dėl nepalan- 
kios socialinės aplinkos žudo kūdikį ir pati žudosi. 

3. Intelektualė moteris individualinėje kūryboje. Į 
literatūrą ji įeina paralėliai su HKaudies moterim. Pirmiausia ir 
stipriausia senesniojoj literatūroj ją įkėlė į beletristiką 
Šatrijos Ragana. Jos intelektualių moterų kolekcija yra su- 
daryta iš aristokratinio dvarininkų bajorų luomo. Jose ranci 
dvasios sustingimo ir susenimo, kuris neleidžia eiti su 
gyvenimo pažanga. Tačiau nėra jame piktojo prado, kuris 
pikta kitiem daro. Jų portretai piešti su stipria humoro 
doze. O tos moterys aristokratės, kur stengiasi eiti su 
gyvenimo pažanga, nužengdamos į liaudies kultūrą ir 
aplinką, yra giedrios mergaitės ir moterys motinos. Jose 
prabyla konfliktas tarp širdies ir pareigos. Tačiau kova 
neprasiveržia dramatinėm situacijom. Jos tyliai palaužia 
savo širdies prasiveržimus, prisiimdamos dorovės jai padik- 
tuotą pareigą. Konfliktas lengviau jom laimėti, nes jos yra gi- 
liai savo gyvenimą įprasminusios religiniais idealais, kurie 
veda dviem keliais: vienu į metafizinį amžinybės ilgesį, antru 
į socialinę veiklą, realizuojant artimo meilės įsakymą. Tokios 
moters tauriausią portretą davė Sename dvare apysakoje 
(Mamatė). To paties moters pasiaukojimo altruistiniam 
liaudies interesui kitas šviesus ir populiarus paveikslas yra 
Vienuolio Kristina („Vėžys“). 

Šitokią pareigos ir principų moterį pratęsia teosofinis 
rašytojas Vydūnas. Dramos veikalo forma (Pasaulio gaisras) 
jis pastatė lietuvę moterį inteligentę akivaizdoje pasaulyje 
vykstančios materialistinės, mašinistinės jėgos invaziją prieš 
dvasią. Gundoma pasirinkti imperialistinio materializmo 
atstovą (tekėti už vokiečių karininko militaristo) ir būti 
toliau materialistinės minties nešėja, moteris Magė atsisako. 
Ji pasirenka liktis dvasinės kultūros, tradicinės doros 
gynėja. Negalėdama kitaip apsiginti nei savo apylinkės 

mergaičių išsaugoti nuo vokiečių prievartos, ji savanoriškai 
susidegina. Tai moralinio heroizmo viršūnė. 

Su naujaisiais laikais įsiveržia į lietuvių literatūrą ir 
sumiesčionėjusi moteris, išaugusi daugiausia svetimoje hedo- 
nistinėje aplinkoje (Putino Altorių šešėly Rainakienė, Liucė). 
Šita moteris suspindi įvairiaisiais kitų kraštų miesčioniško 
gyvenimo niuansais. Tačiau ir šiais moderniais laikais 
moters paveikslas išliko tauresnis ir skaistesnis nei vyro. 
Jos atstovauja tai dvasiai, kuri išlaikė savyje sveikas natū- 
ralaus gyvenimo tradicijas ir charakterio bruožus, nau- 
dingus šeimos ir visuomenės gyvenime. Vyrui, turinčiam 
daugiau progų sprūsti į moderniojo miesčioniškojo gyveni- 
mo srovę, moteris išliko atrama ir kartu šviesiojo gyvenimą 
palaikančio ir organizuojančio prado simbolis. 

„Prasimanau ar tikriau kiti mano pramano nereikalingų darbų. 
Dabar studijuoju sovietines knygas, kaip aš žydus persekiojau. 
Ostudijuoti reikia, nes valdinės įstaigos renka liudininkus, kaip 
persekiojau žydus. Apklausinėja kitus apie mane, manau, kad 
apklausinės ir mane patį". 

(Iš vieno laiško 1974.5.8.) 


Juozo Brazaičio kapas N.P.M. Seserų kapinėse, Putnam, Ct. 


MENININKŲ UŽDAVINIAI 
IR VISUOMENĖ 


ĮŽANGA 


Menininkų uždaviniai ir visuomenė — tema slidi. Viena, 
kalbėjimas gali virsti žodžių infliacija, be konkretaus turinio. 
Antra, priėjus prie menininko uždavinių ir santykių su visuo- 
mene, lengva pakliūti į užburtą ratą, kuriame sukamės seniai, 
seniai. Iš vienos pusės visuomenės vardu metami kaltinimai 
menininkams, iš kitos meno žmonių vardu kaltinami skai- 
tytojai, žiūrėtojai, klausytojai. Iš pirmosios pusės metami 
priekaištai: esate atitrūkę nuo gyvenimo, paskendę savo svai- 
čiojimuose, nesuprantami ir neįdomūs; iš antrosios pusės — 
esate menko skonio, pamėgę fotografiją, nemėgstą Meno, o 
menininko pareiga nėra tarnauti miniai nei jos propagandai: 
menininkas reiškia tai, kas jo paties yra pergyventa ir pergy- 
venimuose išnešiota. 

Argumentai gali būti tęsiami be galo iš abiejų pusių. Bet 
nuo jų nei menas nepriartės prie visuomenės, nei visuomenė 
pakils iki meno. Tebus laimėta tik tiek, kad kiekviena pusė 
įsikas labiau į savo apkasus ir ieškos argumentų ne taria- 
mam priešininkui įtikinti, bet jam nutildyti. Nutilę vėl eis kiek- 
vienas savo keliu iki kito apsišaudymo. 

Tokia diskusija dėl menininkų uždavinių, dėl santykių su 
visuomene, man rodos, beprasmė. Gal net žalinga. Tad ir 
kilo klausimas, ar negalima prieiti prie tų dalykų pasvars- 
tymo kitu keliu — pozityvių, konstruktyviu, kurį tiesia kon- 
kretūs gyvenimo faktai. O iš tų faktų kiekvienas jau gali dary- 
tis išvadas kaip logiškame galvojime iš dviejų prielai-d-ų 
daroma išvada. Pateikiu trijų rūšių faktus — vaizdus. 


I. Europos vaizdas: intelektualai 
gyvenimo dvasios avangarde 


Visus jaudina Vengrijos įvykiai, kur eina kova už laisvę ir 
žmoniškumą. Kovoja ne tik studentai, darbininkai, moterys ir 
vaikai — kovoja ir rašytojai. Vengrijos rašytojai išleido atsi- 
šaukimą į pasaulio rašytojus ir šiaip žinomus kultūros 
vardus. Kreipėsi ir individualiai į Nobelio laureatus ir 
kitokius. 

Vengrijos rašytojų žodis rado atgarsio tarp rašytojų 
kitose tautose. Šveicarų rašytojai iš savo pusės išleido atsi- 
šaukimą rinkti Europos rašytojų parašus po peticija Veng- 
rijos reikalu. Tame atsišaukime buvo reikalaujama iš Jung- 
tinių Tautų pasiųsti delegaciją padėties ištirti, atitraukti 
sovietų kariuomenę, paleisti deportuotus ir suimtus. Sykiu 
buvo grasinama: „Jeigu JT savo pareigos neatliks, tai pasi- 
rašiusieji pareiškia ne tik boikotuosią Jungtines Tautas ir jos 
padalinius, kultūrines organizacijas, bet kiekviena proga 
skelbs JT nepajėgumą ir apsileidimą". Tai sakydami, rašy- 
tojai pastebi: ,,...šitas atsišaukimas nereiškia šantažo, tai 
būtų beprasmis dalykas, o tik skausmingą savo atsakomy- 
bės pajutimą ir sukilimą prieš laisvos tautos kankinimą". (Die 
Tai). 

Faktas, kad daugelis rašytojų ir mokslininkų po tokiu 
atsišaukimu dėjo parašus. Įdomiau dar, kad prieš sovietinį 
smurtą sukilo ir viešai žodį tarė net ir tie intelektualai, kurie 

buvo žinomi kaip raudoni ar jiems simpatizuoją. Prancūzijos 
atominis specialistas Joliot Curie, dailininkas Picasso ir pan. 

Šituos faktus apibendrinant, tenka pripažinti, kad Veng- 
rijos įvykiai rodo didelio atgarsio pasaulio intelektualų tarpe. 
Jeigu dar taip neseniai Europoje buvo garsūs saloniniai 
bolševikai, tai Vengrijos įvykiai sudavė jiems didelį smūgį ir 
privertė juos galvoti kitaip. Priežastis paprasta. Europos in- 
telektualai savo prigimtim yra ir buvo jautrūs žmoniškumo 
idealams. Vardan žmoniškumo ne vienas jų reiškė savo 
simpatijas ir komunizmui. Pažindami jį tik iš literatūros, įsi- 
vaizdavo, kad ten pagerbiamas žmoniškumas, pagerbiamas 
dirbantis, kuriantis žmogus. Menininkai, kurdami fikcijas, iliu- 
zijas, kuriomis gyventų kiti, lengvai pasiduoda ir kitų su- 
kurtom fikcijom — šiuo atveju bolševikų. Dabar Vengrijos 
įvykiai nuplėšė šitas fikcijas, sudaužė iliuzijas. Intelektualai 
pamatė, kaip tas žmoniškumas yra sutryptas. Ir menininko 
ar mokslininko prigimtyje jautrumas žmoniškumui dabar 
verčia jį reaguoti ir pasisakyti už Vengrijos laisvę. Jie stovi 
avangarde, jie sudarinėja opiniją, kuri paskiau nueina į visuo- 
menės apačias. Tuo noriu pažymėti, kaip svarbus yra šitas 
intelektualinis avangardas ir kaip svarbu, kad jis nuo tautos ir 
žmonijos interesų neatitrūktų ir nepasineštų į iliuzijas, ir kaip 
svarbu, kad jis būtų nesuskilęs, t.y., kad dalis intelektualinio 
avangardo nelenktų visuomenės į vieną pusę, kita nelenktų į 
priešingą. Tada susidaro srovė. 

Intelektualinį avangardą reiktų laikyti nuolatiniu idėjų ir 
nuotaikų šaltiniu, kuris gaivina ir maitina visuomenę. Tik 
tada, kai jis neveiklus, kai jis žmoniškumą, kad ir pažįsta, bet 
už jį nekovoja, pasirodo kita iniciatyva. Visuomenėje gali būti 
žaibo svysčiojimų, partizaninių žygių, nepakartojamų, drąsių, 
uždegančių, einančių į legendas. Tokis yra šveicarų dak- 
taras, vienintelis pasaulio savanoris Vengrijos kovose. 

II. Lietuvos vaizdas: Intelektualai menininkai 
kultūrinės rezistencijos avangarde 


Tremtyje tarp lietuvių paskutiniu metu buvo pasako- 
jama, kad Lietuvoje tautinis pasipriešinimas išblėsęs, baig- 
tas. Žmonės prisitaikę prie sąlygų, nes gyventi reikia. Kitaip 
prašneko lietuvių priešai. Sniečkus ėmė kaltinti studentus, 
kad jie pasiduoda svetimom įtakom. Ėmė kaltinti mokytojus, 
mokslininkus, rašytojus, dailininkus, kad jie reiškiasi ne pagal 
komunistinę dvasią; kad nacionalistinis elementas garbina 
buržuazinio gyvenimo laikus ir t.t. Kas už tai kaltinami? Kal- 
tinami intelektualai. Vadinasi, ir jie čia pripažįstami tautinio 
atsparumo avangardu. 

Ką tai konkrečiai reiškia, galima pailiustruoti Putino- 
Mykolaičio pavyzdžiu. 1956 išleistoje savo Poezijos rinkti- 
nėje rašo tokius pratarties žodžius: ,,Aš patenkintas, kad bū- 
dingiausiuose šios knygos eilėraščiuose skamba gimtojo 
krašto meilė, laisvės troškimas, protestas prieš dvasinę prie- 
vartą ir smurtą, pasididžiavimas žmogaus didybe“. 

Vaižgantas pasakytų: Vyrai, tai revoliucijos šauksmai. 
Tie šauksmai mus stebina, bet ten, pavergtame krašte, jie 
deginte degina. 

Tiesa, pats Putinas, kaip ir kiti, turėjo dainuoti ir pagal 
įsakymą, pagal socialistinio realizmo reikalavimus. Žinom, 
kad Putino poezijos vienas iš esminių motyvų yra jo tiesiogi- 
niai santykiai su gamta. Tik pagal socialistinį realizmą jis turi 
apdainuoti gamtą, inžinieriaus, agronomo, techniko per- 
dirbtą, pajungtą civilizacijos tarnybai. Putinas mėgino pa- 
rašyti eilėraštį apie tokią pavergtą Uzbekistano gamtą. Tai 
eilėraštis lyg sueiliuotas geografijos vadovėlio gabalas. Ta- 
čiau šalimais yra tais pačiais metais rašytas eilėraštis ,„Bal- 
tijos jūrai". Jame iš poeto prigimties prasiveržęs jausmas gai- 
valingai, galingai, spalvomis ir bangavimu kintančiai vandenų 
laisvai galybei. Pirmas yra priešingas poeto prigimčiai, antra- 

sis yra tos prigimties prasiveržimas, pažymėtas kūrybiniais 
polėkiais. Drauge paėmus, tokia poezija yra netiesioginis pro- 
testas prieš poeto kūrybinės prigimties smurtą, apie kurį kal- 
bėjo pratartyje. 

Nuostabi paralelė Lietuvoje su tais laikais, kada carinės 
valdžios buvo draudžiama spauda: tada lietuviškos knygos 
pasirodymas buvo laikomas didžiausiu tautiniu laimėjimu. 
niaus albumas, leidinys apie lietuvių tautinius drabužius, apie 
Donelaitį, 19 amžiaus poezijos rinkinys, tai lietuviai juos laiko 
tautiniu laimėjimu. Jei Biliūno raštų antras tomas buvo su- 
konfiskuotas, tai pralaimėjimo ženklas. Jei 19 amžiaus 
poezijos rinkinys buvo sustabdytas, tai nelegaliu keliu 1000 
egz. buvo įsigyta. 

Tokie ir kiti pavyzdžiai rodo, kad dabartinėje Lietuvoje 
atkakliausia yra kultūrinė rezistencija, o tos kovos avangar- 
de yra tie intelektualai, kurių balsas godžiai gaudomas apa- 
čiose, daugiausia tarp jaunimo. 


III. Vėl Vengrijos vaizdas: tauta atremtas 
kūrinys kelia menininką 


New Yorko laikraščiai šiom dienom aprašė vengro daili- 
ninko Nicolaus Kohni darbą riešuto medyje „Pieta“. Tame 
darbe, autorius pareiškė, simbolizuojamas žmogaus dvasios 
nukryžiavimas. Tai išraiška sykiu žmogaus teisių progra- 
mos, kurią prez. Rooseveltas siekė įkūnyti Jungtinėse Tau- 
tose. Tačiau kūrinio forma esanti vengriška, nes statula 
esanti „fanatiško idealizmo produktas“. Tik šitokį idealizmą 
turėdamas, jūs galite būti vengras, nes tik vengras galįs eiti 
mirti, žinodamas, kad nėra jokios vilties laimėti. Vengro 
kraujuje esąs laisvės laidas, kurio negali turėti amerikietis, 
nes jis seniai vergijos nebeturi ir laisve naudojasi. 

Ar jis teisingai kūrinį interpretuoja, čionai nesvarbu. 

Bet svarbu tai, kad jis žiūri į savo kūrinį kaip į vengrų tautos 
dvasinę išraišką, dvasinį vidaus pergyvenimą tų Žmogaus tei- 
sių, kurios yra internacionalios. 

Tai sakė žmogus, kurio asmeniniai ryšiai su Vengrija jau 
maža berišo. Jo motina ir dvi seserys Vengrijoje žuvo nacių 
laikais. Jis pats Antrame pasaulio kare kovėsi Amerikos ar- 
mijoje. Rodos, materialiai sutapęs su Amerika, o betgi jau- 
čia, kad savo prigimtimi yra išaugęs Vengrijoje ir ten išau- 
gintomis formomis ieško meninio pasisekimo naujoje 
tėvynėje. Tiesa, savo „Pietą“ jis anksčiau sukūrė. Ji nebuvo 
pastebėta anksčiau. Anot Kohni, „kai šis kūrinys pasirodė, 
nebuvo jokio garso, bet dabar" — ir daro išvadą: „Mene lai- 
kas juda lėtai, andante, gratioso“. 

Yra menininkų, kurie, naujoje vietoje įsitvirtinę, ieško 
įkvėpimo toje naujoje gamtoje ar aplinkoje. Yra ir tokių, 
kurie jaučia, kaip tas vengras, kad jo meno dvasinės šaknys 
remiasi jo gimtąja vieta. Ir su tuo jis laimi pripažinimą ir savo 
kraštui, stiprina jo kovą dėl laisvės ir žmoniškumo. Yra ir 
tokių, kaip Cvirka, kurie mano, kad jų kūriniams dabar atsi- 
daro neribotai plati dirva. 


Išvados 


Vaizdus iš Europos, Lietuvos, Vengrijos nutraukiu. Pir- 
miausiu vaizdu buvo norėta parodyti, kad Vakarų pasauly 
menininkai, rašytojai, intelektualai tebesireiškia dvasinio gy- 
venimo avangarde, jei ne kovodami, tai bent pasisakydami 
už laisvės ir žmoniškumo idealus. 

Lietuvos vaizdu norėta pailiustruoti, kaip pavergtame 
krašte rezistencija tebesireiškia kultūrinėje srityje ir jos avan- 
garde stovi vėl rašytojai, menininkai, mokslininkai. 

Trečiu vaizdu, vengro menininko Amerikoje, buvo iliust- 
ruota, kad menininkas, ir naujame krašte gyvendamas, jau- 
čiasi savo prigimtimi suaugęs su anojo senojo krašto dvasia. 

Ją reikšdamas, įeina į meno pasaulį ir sykiu tarnauja anam 
kraštui. 

Neliečiau lietuvių menininkų tremtyje. Tačiau nemanau, 
kad jie yra išimtis. Ir jie yra dvasinio gyvenimo pažangos a- 
vangardas. Ir jie savo kūryba reiškia tautos nuotaikas bei 
pasiryžimus. Tiktai didesne ar mažesne proporcija. Didesniu 
ar mažesniu kūrybiniu pajėgumu. 

Tos savo padėties, savo misijos supratimas, sąmo- 
ningas apsisprendimas gali tą proporciją padidinti ir visu- 
moje kūrybinį gyvenimą pakelti, pagyvinti. To nepadarys, 
žinoma, jokie patarimai, jokia propaganda. Tą padarys 
kiekvieno menininko individualus apmąstymas ir apsispren- 
dimas. Pirmiausia, 

a). ar jis savo kūrybinėje prigimtyje jaučiasi individualis- 
tas, atitrūkęs nuo laiko ir erdvės bei jos problemų, ar jaučia- 
si savo prigimtimi tikru aplinkos reiškėju ir ugdytojų; 

b). ar jis apsisprendęs imtis kūrybines sultis iš naujo gy- 
venimo, ar jis kuria iš savo prigimties, susiklojusios praeityje. 

Lengviau apsispręsti už pirmąsias galimybes, suinterna- 
cionalėti, suindividualistėti vaizdinio, garsinio meno at- 
stovams. Lengviau išsilaikyti prie praeities žodinio meno at- 
stovui rašytojui. 

Turėdamas betgi prieš akis tuos, kurie jaučiasi esą 
lietuvių tautos avangardo dalis, kurie jaučiasi ne tik laisvės 
bei žmoniškumo išpažinėjai, bet ir kovotojai už tai, kelčiau 
tokius konkrečius ir specialius klausimus apdūmoti: 

a). ar jie negalėtų paapaštalauti asmeniniuose santy- 
kiuose su amerikiečiais menininkais, demaskuodami jų iliu- 
zijas dėl komunizmo; 

b). ar jų kūrybinėje prigimtyje nerastų atgarsio da- 
bartinės kovos problematika ir nuotaikos. Klausimas gali lies- 
ti vaizdinį, garsinį ir žodinį meną. Sakysim, okupuotos 
Lietuvos, tiksliau kovojančios Lietuvos, laikai davė krašte 
vadinamosios partizaninės poezijos. Ji tremty tarp jaunimo 

rado atgarsio. Tačiau ar neįmanoma tų nuotaikų užfiksuoti 
muzikoje, tapyboje, ar kitame mene, kad būtų vaizdinis 
paminklas, kuris bylotų jaunimui ir svetimiesiems, nelyginant 
kaip visas spaudos draudimo laikotarpis yra išreikštas ratelio 
simboliu; 

<). ar neįmanoma duoti tokių kūrybos žanrų, kurie virs- 
tų masinio vartojimo dalyku. Daugiausia duoda dailininkai 
paroda. Čia tai akis pasilepina. O rašytojų srity labiausiai 
pasigendama masei prieinamos dramaturgijos. Muzikos 
srityje jaunimas nori būti papildomas naujom dainom, nes se- 
nomis amžinai nebepatenkinsi. Tapybos, grafikos srity jau- 
nimas labiausiai išalkęs jiems skirto piešinio, kaip ir skaitinio; 

d). šitie keli klausimai, jeigu jie rastų pozityvaus atgarsio 
bent tarp vieno kito menininko, būtų išraiška ne tik indėlio į 
bendrą kovą dėl žmogaus, bet būtų auklėjamas ir meno būsi- 
masis žiūrovas, klausytojai, skaitytojai. Tai meno rinkos 
organizavimas. Jei politikų grupės kartais pasisako susirūpi- 
nusios prieaugliu, tai lietuvių meno gyvenimas prieauglio taip 
pat reikalingas. Jo paveržimas iš dalies priklauso pačiai meni- 
ninkų misijai. 

NAUJAS ŽINGSNIS Į 
PASAKŲ MOKSLA 


Pasaka ir daina — senas menas. Bet mokslas apie juos 
yra jaunas. Tik su romantikos laikais pakilo visuotinis susi- 
domėjimas dainomis ir pasakomis. Susidomėjus imta tau- 
tosaką rinkti, ją literatūriškai perdirbinėti, sekti. Ir su 19 
amžiaus antrąja puse rinkimo entuziazmas buvo didžiau- 
sias. Atsirado tautosakos reikalams draugijos, specialūs 
žurnalai. Rinkimo karštis perėjo ir į 20 amžiaus pradžią. 

Bet rinkimu nesitenkinta. Per visą 19 amžių moksli- 
ninkai sielojosi tautosakos, o ypačiai nuostabiu pasakų tarp- 
tautiškumu. Tos pasakos, kurias sekė vokietis kaimietis, 
pasirodė sekamos ir lietuviuose, ir rusuose, ir tolimajam 
oriente. Norėdami šitą pasakos tarptautiškumą išaiškinti, 
įvairiausias teorijas kūrė daugelis mokslininkų: Grimm, 
Mueller, Benfey, Tylor, Lang ir kt. Savaime tos teorijos 
buvo gražios, kitos net poetiškos, bet, žiūrėk, joms ima 
prieštarauti patys pasakos gyvenimo faktai ir teoriją 
apgriauja. Dėl to prancūzas Bėdier net pasisakė esąs skep- 
tikas: tyrinėti pasakas esąs visai beprasmis dalykas. Rods, 
baigta bus su pasakų mokslu. 

Į naują ir tikresnį kelią tautosakos mokslą išvedė du 
suomiai: Kaarle Krohn ir Antti Aarne. Juodu nustojo ieškoję 
pasakos kilimo, pasakos tėvynės apskritai, o ėmė tyrinėti 

skyrium kiekvieną konkrečią pasaką, kuri tegali turėti vieną 
tėvynę. Jiems rodės, kad pasakos galėjo kilti visokiais 
laikais ir visokiose šalyse. Vienoj vietoj atsiradusi pasaka 
keliavo į kitus kraštus. Patekus į kitas lūpas, ji galėjo kisti: 
augti ar trumpėti. Tad mokslininko uždavinys ir esąs surasti 
kiekvienos pasakos pirmykštę formą, surasti jos kilimo vietą 
ir laiką, surasti kelius, kuriais ji plito į kitus kraštus. 

Šitas geografinis-istorinis metodas dabar yra įsigalėjęs 
pasakų ir apskritai tautosakos moksle. Jis reikalauja lyginti 
vienos šalies tautosakos faktus su kitų kraštų tautosaka. 
Tiriant, sakysim, lietuvių pasakojimus, reikia pažinti ir sla- 
vų, ir germanų, ir skandinavų, oriento ir t.t. tautosaką. Bet 
kiekvienoj tautoj jau tiek yra pririnkta tautosakos 
medžiagos, kad visus tos medžiagos rinkinius vienas žmo- 
gus jokiu būdu neperskaitys. Vienintelis čia išsigelbėjimas — 
tautosakos motyvų katalogai. 

Kataloguose kiekviena pasaka žymima atskiru nr.; 
vienu, dviem, trim sakiniais sutraukiamas jos turinys; nuro- 
doma, kur ji yra užrašyta, kiek varijantų. Tokis katalogas 
mokslininkui padeda tuo, kad iš jo matai, kuriose tautose ir 
kuriuose rinkiniuose gali susirasti pačiam rūpimą pasako- 
jimą, kad jį galėtum palyginti su savuoju. Apytikriai net 
matai, ar svetimi tos pačios rūšies pasakojimai daug skiriasi 
nuo saviškių. Tokiu būdu katalogai sutaupo mokslininkui 
laiką ir pinigą, padeda pigiu būdu susirasti reikalingą rinkinį 
ir iš viso įgalina spręsti ką nors apie pasakojimo kilimo laiką, 
vietą, plitimą, tautinį charakterį. 

Katalogams pradžią ir pagrindus padėjo suomis Antti 
Aarne, 1910 išleisdamas Pasakų tipų sąrašą, o kitais metais 
ir specifiškai suomių pasakų katalogą. Jo katalogą pataisė ir 
papildė S. Thompson 1927. Kiekviena tauta rūpinasi susi- 
daryti, šalia tų tarptautinių pasakų katalogų, ir savų pasako- 
jimų motyvų katalogus, 1929 išleido tokį pasakų katalogą ir 
SSSR. 

Šitokiu būdu kituose kraštuose nuo poetinio žavėjimo- 
si tautosaka pereita prie tautosakos mokslinio tyrinėjimo. 

Lietuviuose irgi pažymėtinas pirmiausia domėjimasis 
tautosaka. Nuo pat Lessingo palankaus lietuviškos dainos 
įvertinimo ir Rėzos dainyno susidomėjimas lietuvių tau- 
tosaka augo. Bet daugiausia domėtasi dainomis, ne 
pasakomis. Dainos rinktos, literatūrintos, perdirbinėtos, dai- 
nomis sekta. Dainas populiarino šviesuomenėje bendrinio 
tipo prieškariniai žurnalai, o su Mūsų tautosaka 1930 tau- 
tosaka susilaukė ir jau specialaus žurnalo. Lietuvių 
tautosakos komisija, vadovaujama prof. Krėvės-Mickevi- 
čiaus, buvo tas kolektyvas, kuris rūpinosi tautosaką rinkti, 
populiarinti, tirti. Bet didžiausias jos nuopelnas — tai šitas 
išpopuliarinimas. Tai buvo reikalingas darbas. Tik jo dar 
neužtenka. Po bendro žavėjimosi tautosaka turi eiti tau- 
tosakos mokslinis tyrimas. Jo, atrodo, daugiau imsis 
Lietuvių tautosakos archyvas. Tai tos pačios fazės, kaip ir 
kituose kraštuose. Tautosakos tyrimo darbai iš viso dar te- 
belaukia darbininkų. Tik dainos jau daugiau patyrinėtos. 
Pirmuosius ledus pralaužė mūsų dainų tyrinėjime svetimieji, 
o saviškių išvarė platų barą dainologijoje prof. Biržiška, 
pėdsakus paliko B. Sruoga. Tuo tarpu pasakojamoji tau- 
tosaka tebėra apleista, netyrinėta, ypačiai pasakos; tik vis 
teberenkama. Didžiausia kliūtis pasakoms tyrinėti gal buvo 
ta, kad neturėjom savo pasakų katalogo, apie kurį anksčiau 
buvo kalbėta. Dabar šią spragą užkišo dr. J. Balys, vedėjas 
Lietuvių tautosakos archyvo, kuris prieš dvejus metus 
sudarytas vietoj Tautosakos komisijos. Balys sudarė ir jau 
išspausdino tautosakos žurnalo Tautosakos darbai II tome 
„Lietuvių pasakojamosios tautosakos motyvų katalogą“. 

Šitame kataloge yra suregistruotos ne tik pasakos, bet 
ir padavimai, autoriaus vadinami sakmėmis, ir pasijuokimai. 
Suregistruota ne tik išleistųjų tautosakos rinkinių pasako- 
jamoji medžiaga, bet ir rankraštinė iš Lietuvių tautosakos 

archyvo ir iš Lietuvių mokslo draugijos Vilniuje. Viso 16,000 
pasakojimų. Katalogas sutvarkytas iš esmės ta pačia 
sistema kaip ir Aarnes-Thompsono, tik labiau pritaikytas 
lietuvių tarptautiniams reikalams. Retieji kituose katalo- 
guose neaptinkamieji motyvai yra išversti į anglų kalbą. 

Katalogą sudarinėti yra nedėkingas darbas. Jis negalės 
būti populiarus, daugelio skaitomas, nors prie jo reikia labai 
padirbėti. Jis tiks daugiau specialistams ar tautosaka 
daugiau besidomintiems. Bet tas darbas yra reikalingas, yra 
būtinas, kaip padedamoji priemonė, kad galėtume pradėti 
pasakojamąją tautosaką tyrinėti lyginamuoju būdu, kad 
galėtume bent kiek pasakyti, kurios ir kiek mūsų seka- 
mosios pasakos ar padavimai yra lietuviški ir kas juose 
lietuviška. Tai slenkstis į pasakos tyrinėjimo plotus. Už jį 
moralinę satisfakciją teisėtai ir teisingai gali jausti dr. J. 
Balys. 

Kaip padedamoji priemonė gera būtų turėti ir dainų 
motyvų katalogą. Gal tai bus ateities darbai. 


GRUŠO „SUNKI RANKA" 


Novelės, romanas, vėl novelės — tokia tvarka rodosi 
Grušo knygos. 

Jo Sunkios rankos novelės ne visos lygios vertės. Iš 
trylikos yra geriausios „Už saulę gražesnės“, ,Užgesusi 
žvakė“, „Sunki ranka“, „Gera širdis“, „Kelionė su 
kliūtimis“. 

Grušo novelėms tinka sunkios rankos vardas. Tokia 
sunki jų medžiaga ir nuotaika. Tai sunki gyvenimo ranka, 
kuri spaudžia Grušo personažus. Visur jie atsitrenkia į ne- 
jaučiančias, sudiržusias širdis: kiti patys savo artimui yra 
didelė našta. Čia turtuolis buhalteris plėšia nuo nekalto 
šoferio pinigus; čia žmona ir kaimynai laukte laukia vyro 
mirties; čia moterėlė, išleidusi tiek žmonių į daktarus ir 
kunigus, miršta visų apleista, tik vienų gimnazisčių rūpi- 
nama; čia ligonis džiovininkas kamuojasi, o norėtų dar 
gyventi; čia kurčias vargądienis po medžių kamienais žūsta; 
čia pagaliau motina turi save pardavinėti, kad vaikus išmai- 
tintų. Tai gyvenimo juodumos — kaimiško ir miestiško 
gyvenimo. 

Šitokios medžiagos daug kas ir kitų rašytojų vartoja. Ji 
labai slidi — lengva į sentimentalizmą nuslysti. „„Atpilde“ ir 
„Bus linksmiau“ ir net ,,Kokia graži žemė“ tuo keliu Grušas 

yra ir pasinešęs. Bet kituose — ne. Grušo pasaulis apskri- 
tai nėra sentimentalus. Sentimentalumo išvengti padeda ir jo 
palinkimas stebėti ne Žmogaus išorines nelaimes ir išviršinį 
gyvenimą, bet jo psichologiją. Toje psichologijoje suranda 
pasąmonėje glūdinčių kažkokių demoniškų jėgų. „Ir medyje, 
ir žmoguje kartais velnias slypi“. Joms žmogus pasiduoda ir 
tada eina į gyvenimą tarsi užrištomis akimis, į nieką dau- 
giau neatsižiūrėdamas. Vienas jų niekados ir neatsipeikės 
(Užgesusi žvakė), kitiems protarpiais nukrinta nuo akių 
kaukė; ir jie pamato savo darbų baisumą, jų susigėsta kaip 
maži vaikai. Tik prisiminkim ,„Šunkią ranką“. Joje kaimo 
bernai kankina moterį — ir juo labiau kankina, juo auga jų 
sadizmas. Tik staiga nelaimė, juos pačius ištikus, sugrąžina 
tiems budeliams savijautą. Ir tada jie maldauja pagalbos iš 
savo aukos. Argi ne tokis pat žmogaus demonizmas glūdi 
„Geros širdies“ ūkininke, kuris negalėjo iškęsti nejįdavęs 
kaimyno vokiečiui tik dėl to, kad tas kaimynas daugiau javų 
turėjo? Bet paskui nuskriaustajam kaimynui su ašaromis 
siūlo savo paties javų likučius. 

Šituo keliu Grušas parodė įdomios kaimo ir miesto 
žmogaus psichologijos. Jis papildė galeriją tų ypačiai Krė- 
vės pieštų portretų, kuriuose gražiai atsiskleidžia žmogaus 
tamsusis pasąmonis. 

Psichologinė analizė vienai Grušo novelių eilei duoda 
dramatinį charakterį. Tas dramatizmas kyla iš to, kad 
personažas, savo vidaus jėgų spiriamas, vienaip daro, o 
kitaip daryti reikėtų. Kartais jis pats tą dramatizmą pajunta; 
kartais jis nieko nepajunta ir eina toliau užrištomis akimis — 
tik skaitytojas jaučia, kaip visas gyvenimas eina ne ta vaga, 
kuria reikėtų, ir prieina katastrofą. 

Pirmutinėse rinkinio novelėse (,,Pirmasis geras darbas“, 
„Atostogos pas kalėjimo viršininką“, „Tikra komedija“) 
autorius savo žmones padaro komiškus, beveik tragikomiš- 
kus. Tiktai čia autorius nusileidžia kai kur beveik į feljeto- 

nizmą. Čia ir pajunti, kad Grušas yra labai stiprus ano tipo 
novelėse — dramatinėse. O jeigu dar joms kiek daugiau 
lyrikos — jos pasidarytų dar šiltesnės. Šiuo atžvilgiu bene 
nuotaikingiausia ir šilčiausia yra „Už saulę gražesnis“. 
Nuotaika čia ypačiai padvelkia kondensuoti reljefingi miško 
peizažėliai, kuriais ornamentuotas Adomėlio portretas. 

Antrojo tipo novelių — satyrinių geriausia yra ,,Kelionė 
su kliūtimis“. Čia autorius išlaiko gražų epinį pasakojimą, 
nuteiktą, sušildytą tik tik jaučiamu humoru, nenusileidžiant į 
feljetonizmą. 

Mūsų literatūra formą, stilių jau gerokai iškultyvavo. 
Paskutiniais laikais teko daugiausia pasigesti įvairesnio ir 
gilesnio turinio. Reikia konstatuoti, kad Grušas šia kryptimi ir 
pasinešė. Jis nesitenkino ta jau suseklėjusia tematika 
„Jonas myli Marijoną, Marijona myli Joną“, nesitenkina 
tokia pervalkiota plokščia erotika. Ne tiesa, kad mūsų gy- 
venimas yra visai siauras ir nieko jame įdomaus rašytojas 
negali rasti. Grušas ieškojo ir surado naujų aspektų dvasios 
gyvenime net toje pat medžiagoje, kuri kitų vartota. Verti- 
nant Grušo knygą kaip rimtą šių metų novelistikos 
laimėjimą, šitą gyvenimo platumą ir įvairumą ima noras ypa- 
čiai pabrėžti — labiau nei formos dalykus, nes jis mūsų 
beletristikoje yra aktualesnis. 

ŽMOGUS IŠ „ŠIAUDINĖS PASTOGĖS“ 


Prieš porą dienų Kauno gatves masiškai užplūdo kaimo 
žmogus. Čia susitiko jis su miesto žmogumi. Tokie susi- 
tikimai gali niveliuoti psichologinius atšakius skirtumus, susi- 
dariusius daugiausia tik dėl to, kad vienas gyvena kaimo, 
antras miesto aplinkoje. 

Šiomis dienomis miesto žmogus galėjo taip pat iš naujo 
„Sutikti“ kaimo žmones, kuriuos pristato V. Krėvė antrame 
savo beletristikos Šiaudinėj pastogėj leidime. 

Jau beveik pora dešimčių metų praslinko nuo pirmojo 
leidimo (1921, 22). Antrajam leidimui Krėvė jo irgi beveik 
nepakeitė. Palygino, patobulino tik kalbą, stilių. Lygindamas 
sustiprino bent kiek tarminį koloritą, griežčiau išlaikydamas 
dzūkiškąsias charakteringas dviskaitos galūnės. Antra 
vertus, griežčiau laikėsi ir bendrinės norminės kalbos, varto- 
damas pilnas žodžių formas. Mokėjo nenusikalsti visuo- 
tinėms taisyklėms, bet ir savosios tarmės neišsižadėti. 

Taigi Šiaudinėj pastogėj turinys (siužetas, ideologija) 
liko tas pats senasis, ir vis dėlto jis šiandien tebėra įdomus, 
aktualus. Pirmu kartu Šiaudinės pastogės pasakojimai buvo 
įdomūs jau dėl to, kad juose atskleista gili kaimo žmogaus 
dvasia, tokia dvasia, kurios niekas mūsų literatūroje nebuvo 
iškėlęs. Psichologinės didžios vertybės niekados nenustoja 

įdomumo. Krėvės iškelta lietuvių kaimo psichologija juo 
labiau imponuoja dabar kada liaudis tampa dėmesio centru 
ir kovos šūkiu. Tiesa, kovos centre stovi dabartinė miesto ir 
kaimo liaudis; tiesa, kad dabartinė liaudis daug daug skiriasi 
nuo Krėvės vaizduojamo dzūkiško kaimo prieš Didįjį karą. 
Tačiau yra dar taip pat daug bendra tarp seniau ir dabar, 
bus daug bendra tarp dabar ir paskui. Antra, stebėdarnas 
liaudies raidą įvairiose kultūrinėse epochose, geriau suvoki 
dabartinį save ir nustatai kontinuitetą tarp praeities, dabar- 
ties ir ateities ir išvengi atšakumų tarp „inteligento“ ir 
„kaimo“. 

Šiaudinėj pastogėj randam net trejopų kultūrinių 
epochų žmones. 

Pirmojoj epochoj su stipria fantazija išaugusio Žmogaus 
Krėvė pastebėjo giedrą, šviesų animizmą. Visa žemė, visas 
oras, o ypačiai lietuviškasis miškas gyvybe alsuoja. Visa 
erdvė pilna monų, laumių ir kitaip personifikuotų gamtos 
dvasių. Gamtoje paties žmogaus gyvybė glūdi. Gamtos reiš- 
kinių naikinimas yra žmogaus naikinimas. Toks žmogus 
naujesnėj kultūros epochoj neprigyja. Jeigu nauja epocha 
sugriaus jo visas brangenybes, geriau jam visai negyventi. 
Tegu! sau nauja dvasia bus nauji ir žmonės. Tai Žmogus iš 
pagrindų susiformavęs prieškrikščioniškoje tautos kultūri- 
nėje epochoje. 

Tačiau tokių animistinės epochos mohikanų Krėvė 
parodo jau nedaug. Lygiai nedaug yra ir trečiosios, galėtum 
sakyti, ,,pokrikščioniškosios“ epochos žmonių. Tas vienas 
Vainoras. Vainoras yra daugiau išsilavinęs už kitus. Jis daug 
skaitęs, daug keliavęs, kalbėjęsis su „filosofais“ ir pergyve- 
nęs savo amžininkų gyvenamą epochą. Ją sukritikavęs ir 
priėjęs beveik panteistinę pasaulėžiūrą su dideliu socialiniu 
atspalviu. Jis nėra jau toks patenkintas kaip Lapinas. Jam 
neužtenka gamtos natūralaus reiškimosi jo paties gyvenime. 
Vainoro jau išbudusi mintis. Toji mintis ir užgriebia netur- 

tinguosius ir turtinguosius. Mūsų žmogui, neturtingam, 
skurstančiam, vargąstančiam — čia yra pragaras, o ten jis 
atsilsės. Bet kur, sako, turtuolių pragaras? 

Daugiausia Šiaurinėj pastogėj yra vidurinės epochos 
žmonių. Jie naudos visur ieško. Jie realistai, gyvena daugiau 
praktiškuoju protu bei patyrimu, o ne fantazija ir intuicija. 
Krikščioniškoji kultūra yra įdėjusi į jų lūpas šios epochos 
žodžius, davusi šios epochos vaizdus jų fantazijai, davusi 
išorines tradicijas, tačiau jutimo ir minties daug kur nepa- 
keitusi: Juose išlikusi animistinės epochos dvasia, kuri 
protauja vaizdais, ne sąvokomis, kuri dar nemoka apibend- 
rinamųjų išvadų daryti (Marcelė). Antra vertus, šioje kultū- 
roje išaugęs Žmogus mėgina pereiti į Vainoro stadiją — pesi- 
mistiškai vertinti gyvenimą, pamaištauti prieš jį, nusikratyti 
autoritetais ir elgtis taip, kaip jam patinka. 

Tačiau maištas jam nesiseka (Dvainis, Traibėnas). 
Kaimo žmogui, žemės ūkio žmogui iš tiesų reikia naujų 
veiksnių, kad jo dvasia išsilaisvintų ir jis pajėgtų kelti maištą. 

Nors šitie įvairių epochų žmonės yra skirtingos dva- 
sios, vis dėlto įdomu, kad visose epochose yra išlikęs vienas 
ir visiems bendras bruožas — natūralus prisirišimas prie 
tėviškės, prie tradicijų. Net tas Vainoras, toliausiai kultūroje 
pažengęs, nenori nuo kapinyno atsitraukti, ten jis su visais 
savaisiais pasikalba. O tas, kuris pamėgina nuo jų atsipalai- 
duoti, gimtojo žodžio nepaisyti, iš tėviškės bėgti (Vis toji 
Amerika...), liūdnai savo istoriją pabaigia. 

Kaimo ryšys su gamta, ypačiai su mišku, pastabus įsi- 
klausymas į gamtos akustinius reiškinius ir iš ten kyląs 
fantastinis tų reiškinių aiškinimas yra pats charakteringasis 
elementas, kuris Krėvės žmonėse yra giliausiai ir meniš- 
kiausiai išreikštas. 

Jeigu kalbama apie liaudies literatūrą, tai Šiaudinėj 
pastogėj yra toji literatūra, iš kurios gali ne tik kaimo liau- 
dies etnografinį, materialinį, o ypačiai dvasinį gyvenirną 

pažinti, bet ir jį pamilti. Pamilti ne dėl to, kad jame rastum 
idealiuosius žmones ar apskritai idealų gyvenimą, bet kad 
pamatai juos su realiomis silpnybėmis, dėl jų nukenčian- 
čius, vėl pasiryžtančius kantriai gyventi, iki galima. Gal dėl 
to ir kyla jausmas tų žmonių atžvilgiu: juos supratau ir dėl 
to jiems viską atleidžiu. 

PAUKŠTELIO „KAIMYNAI“ 


I 


Laikas: nepriklausomos Lietuvos gyvenimo pradžia. 

Vieta: aukštaičiai, Lietuvos šiaurės rytų kaimas. 

Veiksmas: miesto gyvenimo įtaka pradeda lietis į kaimą 
ir keisti jo gyvenimą, arba pirmoji civilizacijos įtaka gamtos 
gyvenimui. 


II 


Civilizacijai pasiduodantieji: Balzaro vaikai (Pilė ir 
Anciukas). 

1. Miestas atneša į kaimą naujo gyvenimo idealą — 
hedonistinį, malonumo ieškojimo. Kaimo žmonės įsi- 
vaizduoja miestiečius turint pinigų, nieko nedirbant, gražiai 
rengiantis ir pramogaujant. 

2. Tokio idealo siekdami, kaimo žmonės perima iš 
miesto: a) madas, b) draugavimą su „inteligentais“, c) jų 
moralės supratimą (abortai) ir d) bėgimą į miestą. 

3. Iliustracija: Pilės ir Anciuko madų vaizdas (17—19 
p.), Anciuko idealas (94 p.). 

4. Naujo idealo vykdymo vaisiai: Anciukas pabėga su 
pienininke, Pilės nelaimingos vestuvės. 

III 


Gamtą išlaikantieji: Jonas Dukna ir Salomėja. 

1. Kaimo žmonių gyvenime reiškiasi panašus ritmas 
kaip gamtoje. Gamtos ritmo spyruoklė (vyksmo ir poilsio) 
yra augimas ir veisimasis. 

Žmogaus gyvenimo ritmo spyruoklė ta pati: augimas ir 
dauginimasis. Skirtumai du: a) augimas ne tik gamtinis, bet 
ir dvasinis, b) augimo ir dauginimosi ritmą palaiko ne tik 
žmogaus prigimties gamtiniai dėsniai, bet ir žmogaus 
moralės sąmoningai, laisvai prisiimtos normos, kurios deda 
pareigų. 

mogaus prigimtis lieka vienoda, ar jis yra miesto ar 
kaimo žmogus. Bet moralės dėsniai gali būti jo pasilaikomi 
ar atmesti. Nuo jo priklauso laikytis tų dėsnių ir vykdyti 
paskirtį: augti ir daugintis ar atmesti tuos dėsnius ir sustab- 
dyti augimą ir dauginimąsi. 

Miesto bei civilizacijos įtaka ir veikia kaimo ar gamtos 
gyvenimą ta kryptimi, kad hedonistinis idealas sustabdo 
moralės dėsnių vykdymą, o to rezultatas: sustoja asmens 
augimas ir asmenų dauginimasis. 

2. Gamtą išlaikiusių iliustracija: Jonas Lukna. a) Savo 
išore ir fizine pajėga tai gamtos dalis, tos gamtos, kuri yra 
užaugus laisvai, neužgožta naikinančios rankos (93). b) 
Gamtos žmogus savo natūralia meile, kurioje moralės 
pajautimas tiek jį saisto, kad mylimos mergaitės net nepabu- 
čiuoja (kontrastas miesto kultūrai!) c) Meilės energijai 
kanalizuoti griebiasi natūralių priemonių jai transformuoti į 
aukštesnę sritį — darbo, dainos ar armonikos (62 psl. ir, kai 
Salomėja ištekėjo, 170 psl.) d) Civilizacija jį taip pat 
paveikė, tik iš kitos pusės, iš teigiamos — trobas statytis 
ėmė, dvasią pasilaikydamas saugią. 

IV 


Elegijos finalas. 

1. Tiek miesčioniškumui pasidavę asmenys, tiek ir arti 
gamtos besilaiką baigia nelaimingai. Salomėja po nelaimingų 
vedybų išvyksta į Ameriką, Pilė po nelaimingų vedybų su 
Jonu žada keltis į miestą amato mokytis. Kyla klausimas, 
kas gi sugriovė jų gyvenimą. Sugriovė du veiksniai: 
nelaimingas mėginimas sujungti skirtingos dvasios Žmones 
— Joną, gamtos žmogų, su Pile, miesčioniškumo paliesta. 
Juodu taip vienas kitam svetimi, kad Jonas nenorėjo savo 
žmonos matyti. 

Bet ne tik tai. Antra priežastis gal dar svarbesnė — 
kaimo žmogui noras sustabdyti gamtinį ritmą savais konser- 
vatyviais patvarkymais. Geriausiais norais motinos pastan- 
ga sūnui primesti ne norimą, bet reikiamą žmoną. Tai jau 
ūkinių ar ambicinių sumetimų diktavimas, kuris suardo 
gamtos ritmą. 

2. Bet reagavimas yra savotiškas. Be tragikos. Be 
kovos, Nusilenkimas prieš įvykusį faktą. Tai reagavimas 
tokis eleginis, kaip liaudies dainų nevykusiai ištekėjusios 
mergaitės. Šia prasme Paukštelis pataikė išreikšti psicho- 
logiją lietuvišką, susidariusią anais laikais. 

Lietuvju literatūras laureati 


Lietuyju literštūras dzive pėdėja gadū kluvusi rosiga — kū dailliteratūras, 
tū ari zinštniskūs literatūras nozarės. Vecūkie rakstnieki kluvuši aktivaki. 
jaunūkie kčrušies pie plašūka včriena darbiem. Radušies gluži jauni talanti 
Nodibinūjies kontakts starp rakstnieckiem un sabiedribu. Rakslnieki pievėrsu- 
šies sabiedribai. Ka belletristikas, (4 drūmas tematika un problėmas smeltas 
no lietuvju dzives — tagadnes un nesenūs pagūtnes. Lirika aizvien vairūk i7 
iet lauka no liri personigūm, egoistiskūm interesėm un pievėršas sabiedriskajiim 
tautiskajūm.  Rakstnicku tuvinūšanūs sabiedribai radusi plašu atbalsi paša xa- 
biedribū. Kaūrtėjos literūriskos vakarus cenira un provincė apmeklė plnžas sw 
biedribas aprindas. Sabiedriskūs organizacijas radūs iniciūtive godalgo! labūkos 
darbus. 

Pirmc godalgu nodibinija Sarkanais krusts. 1935. gadi radūs jau četri 
fundūtori. „Sakala“ grūmatu izdevnieciba izsludinūja tris godalgas par pašas 
izdotajiem labūkajiem darbiem, „Spaudos Fondas“ par saviem izdevumiem 
ari tris godalgas. Godalgu virkni vaipagoja valsts godalga labakajam literū- 
riskajam daildarbam — 5000 litu apmėra. Valsts godalgas žūrijas komniisiju 
sastadija no diviem izglitibas ministrijas pūrstūvjiem, diviem rakstnieku biedri- 
bas biedriem un vicna humūnitaro zinūtgu fakultūtės pūrstūvja. Valsts godalgu 
pagajuša gadA piesprieda Ievas Simonaitites romūnam „Aukštujų Šimonu likle- 
nis“, „Sakala“ izdevniecibas godalgas — Pėtvra Cvirkas romūnam „Zeme > ba- 
potūja“, Miškina lirikai „Varna pic šosojas“, „Spaudos Uondas“ godalias 
Pėtera Vaičūna lirikai „Saules guvus“, Mata Šalča celojumu aprakstų virknė: 
„Viesos pie četrdesmit tautūm“, Korsaka-Radžvila tulkojumu gramatai „Kabil 
dzirnavas“, unn Sarkana krusta godalgų — Vitauta Tamulaiča bėrnų grimatai 
„Skudrinas Atrites piedzivojumi“. Tada karta godalgas guvuši gandriz visi 
žunri, izjemot dramu, kaut gan ari tur varėja atrast godalgojamus darbus. 

Godalgotic darbi vismaz pa dalai raksturo lietuvju Hteratūras lieksmeė- 
taksturo avi pašu sabiedribu, jo vini attėlo šis sabiedribas dzivi. 


Raksiniece Ieva Simonaitite lidz 1935. gadam nebija pazistuma. | Dzimusi 
Klaipėdas apgabal+ augusi un vūrgusi Klaipė Ė 
vidū, beidzot izsilusies cauri lidz mašiurakstitūjas vietai Klaips 
seimeli. Šai neievėrojama darba viga nostrūdija daudzus gadus. 


ala zemnieku 
k apgabala 
Vietėjos laik 

rakstos parūdijūs viena otra vinas novele, kaut gan vipa daudz rakstija un 
daudz savu darbu sadedzinūja, iekams parūdijas atklatibi ar „Aukštujų Ši- 
imopu liktegi“ Vinas pėkšgAa uzpeldėšana ir simptomatiska lietuvju literštiūras 
galtai Muzaja Liweiuvą | Pikiidz iietuvjiem agresivi uzbruka svešas tuutibas un 
svešas kultūras vilnis, Maza Lietuva pėkšąi deva sava gara paudėju raksti 
nicku  Lielško sudursmju periodos parūdijūs ari Donelaitis, Rėza un Viduns 
Simonaitite iv šis periodiskūs cigas tūlūks Ioceklis. Vina ir talaka Donelaiša un 
Vidhina lietuviskas leologijas paudėja. Ši ideologija ir sloiska noslegšanas sevo 
pret svešas kultūras uzplūdiem, moraliska savas personibas spetinašina | Per 
soniba gūst spėku veseliga gimenė, daba, wztuvėdama sakarus ar dievai an Tau 
uzticedimis | Kant ari tūdu lietuvi iekjaus sveši Įaudis un sveša kultivo tome! 
nespės viju izkausėt Ja avi viyu fiziski nogalinas, lomeėr movaliski viųuš paliks 
dzivs, kū vėl tagad dzivo to prišu vūrds un gods, kuri krita ciųas ar ordeni 
Lietuvis būs ka ezerd nogrimis zvaus, bel seviškos briJos būs sadzirdamas 
a. noslėpiimiainas balsis. 


Ar Iamlidzigu ideologijų Donelaitis teloja Ketuvjus 18. padu simteni Un 
ar lšdu pašu nesen radija Vidins pasaulos kara lietuvjus-intelligentus („Uguns 
greks“). Bet Simonaitite sinteliski aptver visu lietuviu Kara vesturi no 18. gadu 
simtega, lidz pasaulės kapam. Uz tala Iaskmiela bon viųa parada lietuvou 
muižnieka gimeni, kupa sadupas ar vūcu ugresijų. Vigani atpeii mantų, atyem 
dzivibu, bet gimenes atvasės paliek dživa ipatnejas personibas un tautibas ie 
jūta, kura pariet no paaudzes UZ paaudzi. Divi siinti gadu laika šis gimmenus 
parstavjos palick dzivs gan vairūk, gan mazūk palstavigs gars. Jūtams, ka te 
nav vacieši — kaul ari vipus cik smagi nomaktu dzives nelsisnibas. Protas, 
daži gimenes locekli apslinkst, vigu gimeneės izvirst, vini klūst morūliski maz- 
vėrtigūki, iceplūst vAcu kultūra, bet ilgas un nemiers turpina mMūjot ari vipos- 
radnieciskūs saites nenotrūkst, un patstūvibas apziųu ar jaunų kvėli aldzivujas 
jaunūkaja gimenės atvasč. 

Tala Jaikmeta perspektivė šie Šimonu cilts parstavįž un vūcieši izrelas ar 
legendaru spilgtumu un pilnasinibu, ietverti burvibu un teiksinu noslėpumainajė 
noskaga. Vigi uzpeld un pazūd ka silueti ar melancbolisku poėziju, kas para. 
dūs vakara migla plušajos lidzenumos. Jo tuvak mūsu laikiem, jo vairūk gaist 
legendaūra inigla, jo vairūk rodas drūmas u» sapigas ikdienas dzives istenihas 


Lasitūja atiniga paliek daudz tipu — Mats Šimonis, Anskis Šimonis, Urte, 
Heincs Šimonis, Kupris. Tie ir lietuvju literatūra jauni, tverti no Mazūs Liv. 
tuvas dzives jaunai laikineta. Pat nejaušie tipi — Urte, Rozite -— tėloti svaimi, 


dzivi. Dzivigs jaunums un veseligums dveš ari no paša roinana stila un va 
lodas. Ka darba struktūra zis nevis pėc literūriskūs, bet pėc dzives fūbulas, ta 
ari teikums ir tūds, kūdu to dzirdam ikdienas sarunas, lidz ar to jauna, klaipė- 
diešu izloksneės atjaunots. Šis idejiskais un formūlais jauninajums, sintetiska 
laikmeta būtibas izpratne un vipas spilgtais notėlojums ari izpelnija romanam 
literatūras godalgu. 

|] 

Citu un citidu, ari lietuviskūs dzives lapas pusi paver Peteris Cvirka.*) 
Vipš tėlo sadžu neatkarigaji Lietuva. Savas valsts atgūšana, tautas piedališa“ 
nas šai cigū, agrarū reiorma, tautas dalibų dėmukrutiska valsts kūrtošana par4 
veidoja ka saimniecisko, ta ar! garigo tautas dzivi. Radas daudz sikzemnieku, 
mazsaimnieku. Vinu psichologija pienuga palaviba uz savu varu. Vini icuuga 
cilvėkos, izgaja lauka no tas noslėgšanūs sevi, kura deva tik lielus spėkus sveš- 
nieku noinšūktajicm Mazūs Lietuvas iedzivotūjiem. Vigi aktivi kčrūs pie saim- 
nieciska, politiskū, sabiedriskū jaunradišanas darba. Bet, dužaūdu iemeslų dėl, 

viena vigu dala nespėja laist saknes iegūtaja zemč un bega uz Dienvidamerikų. 
Parėjie stūrgalvigi palika ciest un cinities pie zemes-barotūjas. Ta ir realūs 
istenibas viela, no kuras P. Cvirka komponė savu romanu. Nepiegriezdams vė: 
ribu intrigai, viųš Jauj šai vielai ritėt pa dzives celu, tūpat ka to redzam dau- 
dzos lietuvju romanos. Tikai šis dzives čėvolūcijų un cilvėku liktepus izlemj 
nevis metafiziski vai nacionali faktori, bet biologiski, saimnieciski un socišli. 
Tas ir dzives pamats. Konflikti rodas nevis starp divšm tautibūm, bet gan 
starp divam saimnieciski-sociūlėm škirūm, starp sikzemniekiem un muižniekiem 
ar vigu aizstavėtūju valsts administrūciju. Škiras te ir teze un antiteze. Sintezė 
radisies tad, kad mantas parvaldišanū nūks pie varas kollektivisms. Sikzem- 
nieku škirš autors neizce| tik daudz atseviškas personas, cik pašu kollektivu. 
Tapče tipu Joti maz. Viens — senūs dzimtlaiku psichologijas tips (sieva); otrs — 
jauna laikmeta cilvėks, kurš nolėmis aktivi iekarot nūkotni. Vipš ir aktivs, ar 
spčcigu gribu, atbrivojies no religijas un vijas trudicijain, draud muižnickiem 
ar atriebibu, piekčries zemei, kū bapotūjai. Isis zemes un škiras cilvėks. KB 


šai aktivisma ideologija, ta ari stila Lidzekjos atrodamas padomju literatūras 
un padomju filmu pėdas un neliterūriska publicistika. "[omėr autora talanis 
atplaukst nevis sludino: šo ideviugiju, bet gan rūdot atseviškas dabas stichijas 
un nomūkto cilvėku (sieva) dzives ainas, piedodot vipūm dzilas melancholijas vai 
skarba humora nokrasu, izvėloties pilnasinigu, suligu vardu. Ta vipa talants 
paradas ar' citos darbos. 

Lai icgūtu pilnigaku parskatu par pagajuša gada lietuvisko romanu, lidzūs 
šo abu laureatu darbiem būtu vėl japiemin J. Gruša „Karjėeristi“. Ari tur tėlota 
v+etuvas sabiedribas dzive no neatkarigūs Lietuvas dibinūšanūs lidz pėdėjam 
iaikan.. Tikai šeft nav tėlota zemnieku. bet intelligentu dzive. Šeit lietuviu 
ūteratura zpaužas Gtas grup; «5 rkštu ėhu -deologija: dzivi veido nevis kollek- 
tivs, škira, bet personiba. No vina rėluma vai panikšnnas ntkarūjas sabiedribas 
liktenis.: Tapec ari Gruša romana parsvara nevis kollektivūs ainas, bet gan 
dažūdi spilgtūki vai balūki raksturi Bet personibas ideūls — moraliski cėla, 


spčciga, pamatota religija... 
. 


Lietuvju lirika, pėc personigas, egocentriskūs literūtūras perioda. kuru vis- 
spilgtak reprezentėja Balis Sroga un Mikolaitis-Putins, jau samanūma redzama 
objektivu, sabiedrisku, nacionalu interešu izpausme, tūpat ka belletristika. No 
personigus lirikas uz sabiedrisko kaut ari pa dažūdiem celiem, iziet avi abi 
godalgotie liriki Pėteris Vaičūns un Antons Miškinis. 

Peteris Vaičūns ir vecūkas paau szvs dzejnieks, ar pirmo darbu parūdijies 
1920. gada, populars lietuvju teūtra arūmaturgs. „Saulės guvuma“ visbiežūk 
via lirikas tematika ir: redzamu cilvčku nave, jubilejas, gada laiki, ziemas- 
svėtki, lieldienas, arūja sviedri, vilpojošs rudzu lauks. puku dūrziųš zem loga, 
Nemiūna un Šventas ūdegi, rudens elegija, netūlūs pagūtuos — varoju laikmeta 
reminiscences, visa Lietuva un refleksijas par cilvėkuų, visumnu, dailradišanu, 
mūžibu. Šo raibo Dieva pasauli Vaičūns pardzivo ka dinamiski-ritmisku kosmu, 
kura eksistences un dinamikas avots ir „snulotais pirmsūkums“. Ši saule Vai- 
čūnam k|uvusi par dažūdas dzivibas, prieka, darba un dinamikas simbolu. Saule 
cilvėka ir gariga pirmsakuma simbols. Garigais pirmsūkuimns šai kosma lick 
cilvėkam klūt par karali bcz kroga, par nemitigu celinieku. Kur ir nemiers. 
tur ari ir trauksme uz lielaku garigumu. Gariga pirmsakuma stiprums cilvėkA 
un tauta atkarigs nevis no liklepa, bet no cilvėku. Garigū progresa ceįš ir nevis 
nemitiga tieksme. bet gan neinitiga darbiba. Tur ari redas Vaičūna nemitigais 

cilvėka mudinūjums celties augšup. tieklies, priecūties par nemitigo gara di- 
pamiku: 

„Dzivot bez tieksmėm, dzivot bez ilgžm, 

Nozimė dzives grūmatu aizvėrt, 

Atskanot zvaniem, kapu sev aizbėrt...“ 


Netiektics ne pčc ka nozimčtu paklauties materiūlajam pirmsėkumam. 
Tapėc — 
„Negaida laiks kau! gan celam nav beigu, 
Svėtcelniek, sparno +-auksmaino steigu! 
Skaidrs paeį garam šis dzives smilgūm, 
Parnūksi maūjas ar saulauvun ilgam.“ 


Vaičiins lietuvju lirika nav populūrs ar dzilu savas pasaulės pūrdzivojumu, 
ned7 ari ar originūlu un sugeslivu formu. bet lieši ar šo sauloto un aktivo pa- 
saulės izjūtu. Vigam pienūkas saulaina un sabiedriska dzejniekn vūrds. Vai- 


čūns saglabūjis iepriekšėjūs pasudzės tradicijas: Mairoya lirikas sabiedriski 
pilsonisko raksturu, Vaižganta optinismu  Putina un Srogas agrūkajai lirikni 
vinš palicis iesūgus. Tūpėc ari dažkūrt vigu mėdz saukt par iepaka| palikūšu. 

. Šo laikmetu jau pūrdzivojis otrais godalgos Iaimėlūjs Antona Miškinis. 
Viyš ir jaunūkas panudzes cilvėks. Literūlūra viųš parūdijūs ar pirmo krūjumu 
1925. gada. Vina paaudzės cilveku psichologijai ir divas sejas. Ilzaugusi sudžus 
patriarchalajūs tradicijas un velak pūrcetušies uz pilsetu, vigi ss juta sevi palsėtas 
un sadžas gara kontliktu. Vigi jutu, ka pilsėtas gars aizvivn vairak ieklauj cil- 
vėku, un ka limi nevar pretoties, bet sūdžus tradicijas aszvien vuirak izgaist, at. 
stūjot rūgtu neapinierinūjumu ar sevi un ilgas pėc gaistošajam dienam. 


„Pusuule tik tumša kluva 
Manas acis gaišūs,“ 


Miškinis saka, vedzot pilsetas restorūnus un astaltu, un labpratak alceras savu 
milu, kura uzplaukusi tūlūs dzimtenes laukos. No šim personfgajam jaunibas 


atmigiim Miškinis izpeld ari objektiva sadžas pasaulė - - ar birzim, zilguno dv 
bess apmali, dzėrvju bariem, ziedošūm ĮKezberėm un pukėm.  Vipš iedzilinūs 
sūdžas meitenes dvėselė un pauž vigas pūrdzivojumus. Vėl vairūk — vigam 


rūp, vigš skuinst par tautas likleni. Tomėr vipš nemudina ne sevi, ne citus 
novėrst tautas postu. Viyš tikai kontemplativi uzgem iespaidus no ta procesa, 
kurš noris vira acu priekšė, un sirsnigi reflektė: 


„Kurp tevi aizvedisim, 

Ko davanūm tev dosim? 
Tik smagas, dzijas domas 
Mums švdien nelauj norimt. 


Kur pėmsim ladus ziedus, 
Lai krūšgi posties vari? 
Tu esi paša jauniba 

Un paša pavasari.“ 


Ši Miškina tautiski sabiedriskū lirika pardzivota neviltoti. Ka tada vipa 
tuvojas tautas dzejas vienkūršibai, melancholijai un melodiskumam. Vipa sin- 
tezejas daigas un paša daijraditūja individuūlais vards. Bet tur, kur Miškinis 
grib ar pretenciozitūti un manieri alvietot iejūtas un pardzivojumu trūkumu, 

vija dzeja nobal Sai zipė, kas atticcas uz iejūtas un dabiguma dzijlumu, Miš- 
kinim aizgajis garam vita paiudzes lirikis Kossu-Alcksandravičs. 

Sabiedriba liriku izspicž romans. Bei bdzas remana:: aug <nėcica bernu 
literatūra, gan dzeja, gan proza. Godalgoto „Skudriųas Atriles piedzivojumu 
autors V. Tamulaltis izrūdūs pagaidūm par apdavinatako bėrnu dailliterūtūras 
autoru. Bez šis godalgotas grūmatas viųš pagajuša gada laidis klaja vėl vienu 
grūmatu -— „Zaka piezimes“. 

Populari klūst ari celojumu apraksti. Vairs nepietiek ar šo aprakstu tul- 
kojumiem. Godalgotuis pieci sejumu biezais celojumu aprakstu krajums „Vie- 
sos pie četrdesmit tautūm“ ir Mata Šalča originūldarbs. Šis žurnalists apce- 
Jojis Eiropas un Azijas tautas un tagad aizbraucis uz Dienvidameriku. Kaut gan 
vija nostaūsti ir parastūs 'žurnalista piezimes, tomėr lie uzrakstiti Joti dzivi un 
lasami ar lielu interesi. 

Mino! godalgotos K. Korsaka-Radžvila tulkojumus no latviešu vulodas — 
„Kakiša dzirnavas“, įjūatzimė, ka pėdėja laika izmeklėtas tulkotūs literatūras 
birums klūst aizvieu bagatūks. 


Vormi probleem leedu uues kirjanduses 


Kui rahval on tekkinud rahvuslik enesetunne, kui ta oma rahvus- 
likku teadvust hakkab valjendama kirjanduses, siis- ei sinnita temale 
muret mitte kirjanduslik vorm, vaid sisu — mGtted, ihad, enese- 
teostus, nagu ūtleb Walzel. Vorm kirjandusteoses ilmub algul ise- 
enesest, spontaanselt, ilma teadlike taotlusteta. Edaspidises rahva 
heaolu ja kirjanduse arengus muutub aga vorm harilikult jarjest oluli- 
semaks, tema eest hakatakse iha rohkem hoolt kandma. Looja piiiab 
loodavat objekti tundmuse ja kujutluse kaudų originaalsemalt lžbi 
elada. Ta piiiab originaalsemalt valjendada ka valispidist vormi 
sGnaga, lausega, varsimūGduga. Ses vormi staadiumis vGib jGuda iihe- 
kiilgsuseni: hoolitsedes ainult vormi viljelemise eest, keskendades 
vormi kogu kirjandusliku loomingu, vėib kirjandus muutuda ideetuks 
formalismiks. Sadrane formalism on vėsras tGelise kirjanduse mGis- 
tele, sest kirjandus on sėnalooming, sėna olemusel on aga kaks poolt: 
sisu ja vorm. Selleparast harilikult tuntaksegi parast vormi kulti- 
veerimist kirjanduses igatsust sigavama, originaalsema sisu jargi. 
Siis algab sisu ja vormi tasakaal, sūntees. See on ainus tūeline kir- 
jandusloomingu ideaal. 

Ka leedu kirjanduses on sisu ja vormi suhted olnud samasugu- 
sed. Alguses on sisul ūlekaal; hiljem otsitakse juba teadlikult vormi 
ning seda viljeldaksegi; 1Gpuks tekivad uued piiided mGlemat ele- 
menti siūnteesida ning hoida vormi ja sisu tasakaalus. 

Sisu ūlekaal. Ūldine leedu kirjanduse virgumine, kajasta- 
des rahva tulevikupūideid ning vaimustades nende abil rahvast, 
algas esimeste ajalehtedega trūkikeelu aastail 19, saj. 16Gpupoolel. 
Arkava leedu rahva luuletajate ja kirjanikkude esimeseks mureks oli 
virgutada oma rahva liikmeis rahvuslikkų teadvust, armastust oma 
keele, mineviku, traditsioonide ja inimeste vastu. Formaalsed taot- 

lused ei olnud aktuaalsed. Vorm liitus iseenesest sisuga, nagu 160- 
kese laul kevadel, nagu esimesed lumelilled. Olgugi, et nende viisid 
ja varvid on iga aasta samad, ometi iga kord avaldub neis uus r6šm, 
uued elumahlad. 

1864—1904 ajavahemiku! leedu kirjanduse sisu on vaga ūllas, isa- 
maalik, heroiline. Sdžrane on juba ajajirgu enese vaim; oli ju tar- 
vis heroiliselt hūūlestada vGitluseks, otsustuda Gnneks voi ebaūnneks. 
Sellepdrast tolle aja kirjandus ei saa seista lžhedal elule, vaadelda 
objektiivselt elunžhteid ja neid fikseerida. Kirjanikud, selle patrioo- 
tilise voitluse aktiivseid osavotjaid, suhtuvad vūitlusesse emotsi- 
ooni kaudu. Ūhiskonna meeleolule oli siis kčige vastavam lūūri- 
line žanr kirjanduses, mis domineeribki kogu tol ajajūrgul. Liūri- 
kuid on ka tugevaim tolle aja luule esindaja Maironis. Tėsi kūll, 
ta on tegelnud ka eepilise luule ja draamaga, kuid sadlgi on ta tuge- 
vam liiirilistes kohtades. Niiviisi on liūūriline kogu ajavaim. On kal- 
dutud isegi vžitma, et leedulase maailmasuhtumine on ūldse lūūriline. 

Suhtudes vėlismaailma liiūriliselt, oskab leedulane ka kurvatseda 
ja roėmutseda. Kuid tollel vūitlusajajūrgu! on leedu kirjanduses maa- 
ilmatunnetus heroiline, entusiastlik vči siis raskelt eleegiline. Tūsi 
kūll, Kudirka, Jakštas on ūritanud vaadelda elu humoristli- 
kult, satiiriliselt, kuid satiiriline elukasitlus esineb harva ning on kah- 
vatu, vGrreldes selle heroilis-eleegilisę elukūsitlusega. Sellepūrast on 
tol ajajaūrgul kčige populaarsem vūrss ja poeem, mida traditsioon ise 
seob heroilise atmosfūšriga. Ainult et leedu poeem, nagu G6eldud, ei 
moju nii vaga oma eepilise kujutlusega, kui liūūrilise vaimustusega. 

Seesugune sisevorm, maailmasuhtumus, kajastub ka kirjanduse 
valisvormis. SGnaline valjendusviis on kūrgekaareline, heroiline, 
pateetiline. 

Isegi sidumata kūnes oli eepos, jaides liiūrikast maha, sama heroi- 
lis-eleegilist ja idūllilist laadi nii suures vormis — jutustuses, kui 
ka vaikeses vormis — novellis. Ainult leeduų novellile on iseloomu- 
lik see, et ta enamikus on pildike, kirjeldus. 

Temas ei ole tihelepanu koondatud mitte iihele siindmusele, isegi 
mitte ūhele isikule, vaid ūldisele olustikupildile. Piltidega on koor- 
matud isegi suuremaulatuslikud eepilised teosed. Neis on nagu luu- 
leski sageli kčige tugevamad just eleegilised, idillilised v6i heroili- 
sed katked (Pietaris, Šatrijos Ragana, Vaižgantas). 

Maironise, Vaižgantase, Šatrijos Ragana ning samuti Lazdynų 
Pelėda ja Žemaitė kžes arenes siis leedu kirjandus — ideelisena, pat- 
riootilisena, ilma suuremate vorminGudeita. 

Vormi viljelemine. Tuleb 1904. a. trikivabadus ja 1905. a. 

revolutsioon. Kirjanduslik looming lšheb uue pčlve kūtte. Maitsnud 
rohkem vabadust, tundsid tema esind>jad endid mitte ainult patrioo- 
tidena, vaid ka maailmakodanikena, kusmopoliitidena. Nemad tid 
enesega kaasa hiliidsūna luua mitte ainult isamaalikku, vaid ka 
rahvuslikku ja ūldse inimlikku kirjandust. 

Rahvuslikku vaimu ei otsinud nemad ainult etnograafilises elus 
nagu vanem pėlv, vaid inimese sisemises reageerimises valisilma nah- 
teile ning selle reageerimise sūnalises valjenduses. Niimoodi pūdses 
maksvusele inimese, nii lihtrahva kui haritlaskonna hingeelu siigavam 
įalgimine. See kčvendas kirjanduses objektiivsust. Siiski ka tol aja- 
jargul ei tunne ega taju leedu kirjanik elu puhteepiliselt, vaid traa- 
gilise mūstikaga, mis tema arvates eksisteerivat nii rahva kui iiksik- 
isiku saatuses. Sellepūrast kčveneb ses ajajūrgus draama, mūsteeriumi 
žanr (Vydūnas, Kreve). 

Kirjanduses tugevneb ka elukžsitus lihtrahva seisukohalt; kūve- 
neb piūd end valjendada rahvaluule sGnaliste abinGudega. Osa tol- 
1est pūlvest pė6ras siis teadlikku tūhelepanu kirjandusvormile, t6i 
kirjandusse teadlikult rahvaluule-vormi. Eepilist rahvaluule 
vormi hakkas tarvitama Kreve, kes avaldanud rea populaarseid Dai- 
nava-maa vanu parimusi. Palju ulatuslikumalt koduneb rahvaluule- 
vorm liiūrikas. Siin on suuri teeneid samal Krevel ja L. Giral. 
Leedu Iuulevormile tūhendab see suurt vGitu. 

Rahvaluulele on iseloomulikud rikkalikud diminutiivid, mis anna- 
vad luulele palju pehmust, isegi sentimentaalsust. Heroilise kujutluse 
asemele asub lihtsus ja siidamlikkus. Rikkalikkude vordluste, korda- 
miste, parallelismide, vaba ja laulva rūtmi kaudų vdrss omandab mittę 
retsiteerimise, deklameerimise, vaid laulmise iseloomu. — Rahva- 
luule-vormil on olnud vaga suur edu leedu luules. 

Osa uue generatsiooni esindajaid. kes olid kasvanud Maircnise 
kirjanduslikes traditsioonides, jai ustavaks ka tema vormile. Ometi 
Maironise isamaaluulest kGrvale pūigates siigavama ūldinimliku, isik- 
liku luule poole, on nad modifitseerinud ka Maironiselt paritud vormi. 
Sailinud on kill sama heroilisus, mis avaldub meelecolu ja piltide ma- 
jesteetlikkuses, kuid need pildid on muutunud juba kauguse, eba- 
selguse, avaruse siimboolikaks otseselt mčistetud Maironise konk- 
reetse pildi asemel. Niisugust siimboolika keelt konelevad oma luu- 
les Putinas, F. Kirša, S. Santvaras. 

Nende luuletajatega on varemaisse vormitraditsioonidesse vala- 
tud uusi siimbolistlikke algeid. 

Uue vormi katsetusi mžrkame ka selle polve proosas. Šeinius'e 
teosega Vasaros Vaišes (Suve ko titused) on asjule hakatud vaatama 

impressionistlikult, on hakatud muljete kaudų fikseerima 
nii valispidiseid nahteid, kui ka psiihholoogilisi varjundeid. Impres- 
sionistlik kžsitlusviis kajastub ka sGna ja lause struktuuris oma kok- 
kusurutud, isegi ebagrammatiliste lausetega ja loogilise jūrjekindluse 
puudumisega iksikute piltide vahel. 

See kžsitlusviis leedu kirjandusės iha tugevneb. Uue jargu loob 
J. Savickis juba eels6jaaastail. J. Savickis siirdub eleegilisest, 
melanhoolsest maailmatundest humoristlikku, paroodilisse elukūsit- 
lusse, sest elus ei ole autori veendumusel absoluutseid vžartusi, mille 
pžrast maksaks kangelasmeelselt vūidelda, lootusetult pettuda vGi 
anduda. Oletatud vždrtused osutuvad ainult relatiivseiks. Nad ei 
vžari seda, et inimene suhtuks neisse tosiselt. Nad mė6duvad ilma 
Ioogilise seoseta, kuidagi masinlikult. Sddrane suhtelisus ning kaht- 
lus eluvažrtusis, loogiliste seoste mitteleidmine elus kajastub ka 
J. Savickise proosa vormis. 

Mūisas istusid kGik vaikselt laua Ašres ja sčid. Laua all roomas nalja- 
hammas-kuradike ja nūpistas kčiki polve alt, 

Kalossid jalas, hispaania kaiste pikad kroonid alla kūžnatud, lehitsedes 
piha breviaariumi, jalutas ploomiaias preester. 

Oues tallasid mehed oskamatult uut, lžikivat, varastatud jalgratast, ūrita- 
des sellega pisut sčita: „Kutsu Jonas, tema on olnud Ameerikas, killap tema 
oskab jalgrattaga sGita.“ Ž 

Juurdejooksnud karjapoiste įouk purustas oma kiraga nagu klaasikliri- 
naga vaikuse. 

—- Onu, teie hobused vėeti kinni! 

— Teie hobuseid peksetakse. 

— Kaigastega... 


Impressionistlik vorm mitmesuguseis varjundeis oli maksev leedu 
proosas kaua aega. Teda viljeldi teadlikult, stiliseerides. See stili- 
seeritud vormi otsimine ulatus isegi dirmusteni. 

Uus impulss pealesojaaegses kirjanduses tuli uue generatsiooniga, 
kes oma loomingu avaldamisega algas juba enne soda, kuid arendas 
oma včimeid tžiel mžaral alles vabas riigis. Ootamatult muutunud 
elutingimused toid enesega kaasa ka uusi kirjančuslikke ideaale. 
Koige efektsemalt kuulutati neid ajakirjas Keturi Vejai (Neli tuult) 
1922. Selles taheti pėhjalikult muuta luuietraja suhtumist ellu, 
muuta ka vaateid kirjanduse enda kohta. Nimetatud sageli leedu 
futuristideks, selle riihma mehed suhtusid ellu juba teisiti, nad ei 
vaadelnud seda enam eleegiliselt ega heroiliselt, vaid muige, sarkas- 
miga, nagu Savickis. Kirjanduse ilesandeks ei olla valjendada iūksik- 
isiku maailma, vaid ajajūrgu vaimu. Ajajargu vaim aga pidavat kūne- 
lema eriti vormi kaudu. Uut vormi, uut sčna tulevat luua raudse tah- 
tega. Selles rGhutatakse nii sGnapilti, mis on vėetud konkreetsest, 

banaalsest elust, sageli rahvaluulest, kui ka musikaalseid efekte, eriti 
assonantse ja alliteratsiooni. Traditsiooniline ritm ja riim tulevad 
IGhkuda. Važrss muutub peagu proosaks. Laulvuse asemele pidseb 
maksvusele retoorika. 


Kčige rohkem tagajargi sel alal on olnud Tysliaval ja eriti Bin- 
kisel. Nende mėjustusil kGvenes, eriti luules, kui mitte paroodiline, 
satiiriline eliusuhtumine, siis vahemalt banaalsed, igapževased 
elupildid. 

Sisu ja vormi tasakaalu otsinguil. Parast riikliku 
elu stabiliseerumist ei ole mžrgata uusi efektseid toukeid vormile. 
Ometi luule, mis mūnda aega vankus parast teoreetilisi vaidlusi kir- 
janduse iūle, on hakanud iseenesest, loomulikul arengu teel otsima 
uusi vormivarjundeid. Need uued vormid on tekkinud sinteesina 
varemaist vormitaotlusist ja nende taiendamisest. Praeguses luules 
ei harrasta puhtrahvalaulu vormi enam keegi. Ei harrastata enam ka 
Nelja tuvle vormi. Kill aga liidetakse rahvaluulelist vormielementi 
individuaalse vormiga. Seda teed oli juba varem kžinud B. Sruoga, 
ūhendades rahvalaulu-vormi siimbolismiga. Ūlima kirjandusliku vūidu 
on siin saavutanud Putinas oma Rupintojelis'ega (Toitja). Parast 
selle ilmumist naib, et luuletajad ei sčanda enam katsetada rahvalau- 
lu-vormiga. Kuid siiski on nendega esinetud ning saavutatud sel alal 
uusi vžartusi. Rahvalaulų laulvus k6lab naisluuletaja Salomeja Ne- 
rys'e varssides. Rahvaluule laulvus ja Nelia tuule pehme, irooniline 
reageerumine ellu ning retooriline žest kajastub ka A. Miškinise 
luules. Ent kčige paremini on rahvaluule konkreetsus ja lihtsus lii- 
tunud siimbolistlike vormielementidega Aleksandravičiuse 
loomingus. . 

Miniatuurpildiga, emotsionaalse elamusega nagu varemgi kaivad 
kūsikies musikaalsed efektid peente abinGudega: assonantside ja 
alliteratsioonidega. Need on viimase aja leedu lūūrikas saavutanud 
isegi virtuoosliku taseme. Ent ihes nendega on luulesse tagasi tul- 
nud Maironise aegne kindel ritm ja riim. Luules on įčutud niimoodi 
rikkaliku musikaalse instrumentatsioonini. 

Vecl tūhelepandavam on asjaolu, et luulesse hakkab tagasi p66r- 
duma miniatuurpildi kčrval ka heroiline pilt, olgugi teist laadi, kui 
oli seda Maironise oma. See on elustunud iihes iūlla, majesteetliku 
mčttega, mis viimasel aja!l ikka enam tuhmub, kuid mis vihemalt m66- 
dunud aastal avaldus uuesti Santvarase ja lūūrika-laureaadi 
B. Brazdžionise kogudes. 

Luule on ildse lžbi elanud palju mitmesuguseid vormikatsetusi,. 
Igaiiks neist on tūhtis edaspidisele arengule, ning mGne astme puu- 

dumisel jūdks teine uus aste meile arusaamatuks. Praegu on luule 
teinud suuri saavutusi nii vormi kui sisu alal. Taotlemata mingisu- 
gust maneeri, sammub ta seisundi poole, kus sisu ja vorm asuvad tasą- 
kaalus. 

Sellist tasakaalu ei ole saavutanųd proosa, olgugi et praegune pėlv 
seda rohkem viljeleb kui draamat ja isegi lūūrikat, tal on lugejaskon- 
nas ka rohkem edu, eriti parast Putinase Altarite varjus ilmumist, mis 
avas uksed kirjanduses romaani-žanrile. 

Romaanikirjanikud Grušas, Paukštelis, Marcinkevi- 
čius on piidnud kasustada rahvusliku elu seisukohalt tžhtsat aines- 
tikku. Šeinius on ūritanud tungida isegi rahvusvahelisisse aktų- 
aalseisse probleemidesse, kūsitledes rassi kiūsimust. Ometi need proo- 
sakirjanikud ei ole suutnud leida veel niisugust eepilist vormi, 
mis oma eepilise iseloomude ja seisundite plastilisusega, originaalse 
faabulaga ning leedupūrasusega vastaks rahvusvahelistele teoste- 
m6očdupuile. 

Teiselt poolt uued romaanikirjanikud kGige rohkem viljelevad 
vormi. Hoolitsevad rohkem vormi kui sisu eest, kultiveerides vormi- 
detaile. Nad otsivad, kuidas originaalsema!l kujul maalida olustikku 
vči looduse miniatuurpilti, tabada psiihholoogilist varjundit.  Siin 
valitseb samasugune miniatuursus, nagu luuleski. Ka proosas vėime 
selles suunas tūhele panna suurt andekust, isegi virtuooslikkust, nagu 
nait. moodunud aasta laureaatide Cvirka ja Dovydenase juu- 
res. Ent see vormi viljelemine avaldub peamiscelt ainult stiili kulti- 
veerimises. 

Vūime tahele panna ka spontaanseid katseid liita originaalselt 
voi hoolikalt kultiveeritud vormi siūgavatūhendusliku sisuga. Selles 
sihis on edusamme teinud laureaadid Simonaitytė ja Vaičiulaitis. 
Leedu romaanile ja ildse eeposele jdšb aga ikka aktuaalseks problee- 
miks saavutada tasakaal sigava sisu ja kunstipšrase vormi vahel. 

DVIDEŠIMTĄ KARTĄ, XX Amžius, 1939.X.9, pasir. Servus. 

URBI ET ORBI, XX Amžius, 1939.XI.8, pasir. Servus. 

TEISINGAI PRIEITA, XX Amžius, 1940.1.10, pasir. Servus. 

GERĄJA LINKME, XX Amžius, 1940.l1.19, pasir. Servus. 

KOVO TEMA, XX Amžius, 1940.ll.14, pasir. Servus. 

Skyrely, prasidedančiam žodžiais, „Tiesa, yra priimtinų įstaty- 
mų..." po žodžiais „„nereikšmingiems dalykams nenueitų“ cenzū- 
ros išbrauktos trisdešimt dvi eilutės. 

KAI EUROPOS TAIKA GELBĖJOME, XX Amžius, 
1940.II1.18, pasir. Servus. 

TAUTA ATSPARI, XX Amžius, 1940.VI.17, pasir. Servus. 

DARBO ŽMOGUS, XX Amžius, 1940.VI.22, pasir. Servus. 


Laiškai iš kelionių 


SVEČIUOSE PAS LATVIUS. (1) Kaimyno materialinės gero- 
vės viršūnėlėmis, XX Amžius, 1937.VII.17, pasirašė J. Ambrazevi- 
čius. 

(2) Pastebėtieji latvių tautos bruožai, XX Amžius, 1937.VIII.21, 
pasir. J. Ambrazevičius. 

BALTŲJŲ NAKTŲ ŠALYJE. (1) Ir čia sutinki lietuvį, XX 
Amžius, 1937.VIL9 pasir. J. Ambrazevičius. 

(2) Lietuvos reikalai Suomijoje, XX Amžius, 1937.VII.12, pasir. 
J. Ambrazevičius. 

(3) Dvikalbė šalis, XX Amžius, 1937.VII.15, pasir. J. Ambra- 
zevičius. 

(4) Pasikalbėjimas su Suomijos ministeriu Hannula, XX 
Amžius, 1937.VII.20, pasir. J. Ambrazevičius. 

(5) Tie, kurie pasiiląsta baltųjų naktų ir juodosios duonos, XX 
Amžius, 1937.VII.27, pasir. J. Ambrazevičius. 

LAIŠKAI IŠ VARŠUVOS. (1) Lietuvos žurnalistai Vilniaus 
krašte, XX Amžius, 1939.VII.11, pasir. J. Ambrazevičius. 

(2) Lietuvos žurnalistai lanko lenkų kraštą, XX Amžius, 
1939.VII.18, pasir. J. Ambrazevičius. 

(3) Motorizuotoji plunksna, XX Amžius, 1939.VII.21, pasir. J. 
Ambrazevičius. 

(4) Mėlynųjų ir raudonųjų tarpe, XX Amžius, 1939.VIL.22, 
pasir. J. Ambrazevičius. 

(5) Plieno miestai, XX Amžius, 1939.VII.25 ir 26, pasir. J. 
Ambrazevičius. 

(6) Pusė milijardo zlotų prie jūrų, XX Amžius, 1939.VIII.2, 
pasir. J. Ambrazevičius. 

(7) Po Krokuvos ženklu, XX Amžius, 1939.VIII.4, pasir. J. 
Ambrazevičius. 


Papildymai 


STASYS ŠALKAUSKIS, Brazaičio archyve rastas rankraštis 
— paskaita, skaityta ateitininkams sendraugiams 1952 New Yorke 
ir prof. Juozo Ereto veikale Stasys Šalkauskis (1960), minima raš- 
tų apie Šalkauskį sąraše. Rankraštis vietomis buvo neišskaitomas, 
todėl teko išleisti: a) pusę eilutės po žodžių „Maceina penktasis, 
ėjęs tas pareigas“, b) eilutę po žodžių „Ir nors mes savo didžių 
sielų nepajėgiame įvertinti, nors...", c) tris žodžius po „Toje eilėje". 

PRELATAS JONAS BALKŪNAS, B. archyve rastas rankraš- 
tis, nespausdintas, metai nepažymėti. 

JONAS ŠLEPETYS, B. archyve rastas mašinraštis, 1941 metų 
medžiaga nespausdinta. 

PRELATAS MYKOLAS KRUPAVIČIUS rankraštis. B. archy- 
ve rastas suplanuotas straipsnių ciklas, pavadintas „Iš Lietuvos 
vyrų eilės"... Tai turėjo būti trumpos apybraižos apie žymius vyrus 
politikoje, mene, muzikoje, literatūroje. Užsimojimo nespėta įvyk- 
dyti. Čia spausdinami tik du iš to ciklo. Antras apie Petrą Rimšą. 
Rašyti mašinėle. 

PETRAS RIMŠA, „Iš Lietuvos vyrų eilės"... ciklo, rastas B. 
archyve. 

ČIURLIONIO ANSAMBLIS, B. archyve rastas rankraštis, 
metai nepažymėti. Skaityta, bet nespausdinta. 

MOTERIS LIETUVIŲ LITERATŪROJE, B. archyve rastas 
rankraštis, nespausdintas. 

MENININKŲ UŽDAVINIAI IR VISUOMENĖ, rankraštis iš B. 
archyvo, rašytas apie 1956. 

NAUJAS ŽINGSNIS Į PASAKŲ MOKSLA, XX Amžius, 
1937.VII.25, pasir. J. Ambrazevičius. 

GRUŠO SUNKI RANKA, recenzija, XX Amžius, 1937.X.20, 
pasir. J. Ambrazevičius. 

ŽMOGUS Iš ŠIAUDINĖS PASTOGĖS, recenzija, XX Am- 
žius, 1940.VIL.13, pasir. J. A. 

NAUJI KAIMO ŽMONĖS — PAUKŠTELIO KAIMYNAI, 
planas-recenzija, rasta B. archyve, nespausdinta. Paukštelio 
Kaimynai pasirodė 1939, 1956, 1966. 

LIETUVJU LiITERATŪRAS LAUREATI, latvių kalba, 
Dauguva (Ryga), 1936 Nr. 5 471—474 psl., pasir. J. Ambrozevičs. 

Spaustuvei neturint atitinkamo šrifto, straipsnis spausdinamas 
fotostatiniu būdu. 

+») Cvirkas godalgotais romans iznūcis ari latviešu tulkoju 
ma ar titulų „Apsotiti zeme“ — J. Skudya-Vaivūra tulkojuma 
Kukura apgaclaj. 


VORMI PROBLEEM LEEDU UUNES KIRJANDUSES (For- 
mos problema naujojoj lietuvių literatūroj), estų kalba, Looming 
(Talinas), 1937 452—456 psl., pasir. J. Ambrazevičius. 

PASTABOS 


Penktasis Juozo Brazaičio raštų tomas apima daugiau- 
sia politinių bei visuomeninių temų žurnalistiką, vėlesnius jo 
raštus, kai pasaulinė įtampa, sprogusi negirdėto žiaurumo 
karu, nukreipė autoriaus žvilgsnį nuo taikos meto klausimų 
ir paskatino paanalizuoti ir paieškoti atsakymų tos krizės 
sukeltoms problemoms. Išskyrus 1937 ir 1939 metų kelio- 
nių užrašus bei keliolika XX Amžiaus vedamųjų, kurių min- 
tys gali būti įdomios ir šiais laikais, nes atspindi tos krizės 
paliestą ir stipriai pasikeitusį Lietuvos gyvenimą, daugumas 
straipsnių parašyti jau už Lietuvos ribų. Jiems temas padik- 
tavo karas, tremtis, imigrantinis gyvenimas, kėlimasis į nau- 
juosius pasaulius ir mėginimas ten įsikurti iš naujo. 

Nemaža straipsnių Brazaitis skiria pokario pasaulinės 
politikos analizei, kur jis mato nesusiorientavimo, nemaža 
painiavos, nesutarimo dėl politinės krypties. Iškyla naujų 
idėjų, šūkių, pastebimos tendencijos peržiūrėti karo išju- 
dintus tradicinių politinių susigrupavimų pagrindus ir pada- 
ryti juos veiksmingesnius naujose aplinkybėse. O nuo 
didžiųjų valstybių politinių idėjų, ypač nuo jų interpretavimo 
ir praktinio pritaikymo priklausys ne tik imigrantų 
gyvenimas, bet, svarbiausia, jų gimtųjų kraštų likimas. 

Atidžiai stebėjęs Lietuvos kultūrinį gyvenimą ir jame ak- 
tyviai dalyvavęs, Brazaitis negalėjo nepastebėti stovyklinio 

gyvenimo kultūrinių apraiškų, pabrėždamas ypatingą jų 
reikšmę stovyklų, tremties ir imigrantinio gyvenimo kas- 
dienoje. Čiurlionio ansamblio kūrybingas veržlumas, litera- 
tūros vakarai, o ypač individualios atskirų asmenų, dau- 
giausia studijuojančio jaunimo, pastangos nesunykti, ruoštis 
ateičiai, dirbti, studijuoti, kurti, veržtis pirmyn — Brazaičiui 
buvo ateities laidas. 

Šis raštų tomas rengtas spaudai tokia pat tvarka, kaip 
ir pirmieji keturi. Išlaikytas stiliaus autentiškumas, palikti kai 
kurie pakartojimai ir autoriaus mėgstamos tarmybės, bet 
rašyba taisyta pagal dabartinius kalbininkų sutartus dės- 
nius. Turimosios medžiagos tematika nulėmė jos paskirsty- 
mą, ir chronologine eile sudėti visi tie straipsniai, kurių pa- 
skelbimo data buvo žinoma. Kiek skirtingai sutvarkytas 
Papildymų skyrius, nespėjus tų straipsnių gauti laiku, ir skai- 
tytojas ten ras keletą iš anksčiau jam žinomų vardų. Nema- 
žą šio tomo dalį sudaro Brazaičio archyve rasti rankraščiai, 
niekur prieš tai nespausdinti. Tačiau, nežiūrint pastangų, kai 
kurie straipsniai paliko žinomi tik bibliografinėse kortelėse. 

Pradėjus redagavimo darbą, buvo nusistatyta išleisti 
penkis tomus, tad su šiuo užsibrėžtas tikslas pasiektas. Bet 
dar liko nemaža ateities darbui. Liko nepanaudoti Darbi- 
ninko ir didelė dalis XX Amžiaus vedamųjų; liko visa rezis- 
tencinė medžiaga, kurios tik nedidelė dalis anksčiau buvo iš- 
leista atskirais leidiniais; liko didelis pluoštas jaunimo knygų 
recenzijų ir jaunimui skirti literatūros teorijos ir istorijos 
straipsniai. Sąlygoms pasikeitus, medžiagos bus galima rasti 
ir daugiau. 

Redakcinė komisija dėkinga visiems, iš kurių savo 
darbo metu susilaukė palankumo, paramos, patarimo, 
paskatos. 

PASTEBĖTŲ STAMBESNIŲ KLAIDŲ ATITAISYMAS 


I tomas 

Išspausdinta psl. eilutė turi būti 
Net 51 13 virš. ne 
Viažgantą 109 12 virš. Vaižgantą 
Jie 249 2 virš. jis 

Išspausdinta psl. eilutė turi būti 
pozytyvų 51 8 virš. pozityvų 
atsiskleidiža 86 10 apat. atsiskleidžia 

Torkvilį 116 7 apat. Tocgueville 


„kritikavo M. isto- 178 16 apat. „kritikavo M. isto- 
rijos koncepciją rijos koncepciją (Vil 
(Vilniaus žinios), niaus žinios, 1906 
1906 Nr. 284— 286), Nr. 242). S. Kyman- 


taitė žavėjosi kita 
M. poezijos rūšimi — 
gamtine (Vilniaus 


žinios, 1906 

Nr. 284—286), 

bando 235 13 virš. bado 

baigiamasisi 563 6 apat. baigiamasis, 
„Pasakojimas“ 563 5 apat. „Pasakojimai“ 


545 


Išspausdinta 

kd 

J. A. 

turi būti 


jie 
priešginybines 

